
Research Justification 


The target audience of this book consists of two seemingly disparate groups, but which in 
fact overlap: 


1. specialists in the fields of mysticism, Christian theology and philosophy, Medieval studies 
and Dante specifically, as well as Buddhism. 

2. the general reader, interested in one or more of the above but not necessarily specialised 
in any. 


The book wishes to bridge the divide between academic literature and popular culture. This 
is reflected in its style of presentation. 


The purpose of the book is threefold: 


1. Provision of an Afrikaans translation of Dante's Purgatorio from the original Italian, true 
o Dante's original intentions, and expressed in idiomatic Afrikaans prose of acceptable 
aesthetic quality, giving the reader a sense of the beauty and subtlety of Dante's superb 
literary achievement. 

2. Provision of sufficient historical, linguistic and other important information, enabling 
readers who are not necessarily specialised in the field, to understand the background, 
context and intentional structure of the great text. Such information is mainly provided in 
he general introduction, the introduction to each canto, and the endnotes to each of the 
33 cantos. However, the introduction and endnotes also contain a considerable degree of 
interpretation of the author's subjective intentions and the conditions of the time, in the 
larger context of the development of the notion of purgatory in the Western Church, and 
he place of Dante's work and thinking in the overall historical development of Western 
Christian theology, which at the time of the poet's supreme synthesis of classical culture 
and European Christianity, as well as of Church and State, started to demonstrate 
symptoms of unravelling and decline. 

3. Provision of a wide, inclusive theoretical framework of mysticism, enabling an 
understanding and appreciation of the tendentional drift of Dante's achievement 
owards an ultimate horizon of silence, not necessarily consciously intended by the poet. 
n that context the third part of the book (the postscript) proceeds with a comparison 
of Dante's style and the substance of his thinking, with that of the Theravada Buddhist 
master Buddhaghosa. The purpose of this section is to clear a path towards a true pax 
fidei, beyond mutual indifference or schiedlich-friedlich religious apartheid. 


The research methodology applied consists of three major components: 


1. A historical hermeneutic endeavouring to understand and interpret the interplay 
between the subjective intentions of actors (including Dante) and objective processes 
and outcomes, often involving an element of tragedy. 

2. A comparative procedure, enabling the simultaneous appreciation of more than one 
religion (in this case, Medieval Christianity and Buddhism). 

3. An investigation of (1) and (2) in an ultimately de-absolutising, relativising yet loving, 
accommodating framework sub specie horizontis. 


| believe the above also covers the contribution of the book. | declare that the book is neither 
a repetition of nor is totally disconnected from my previous work, but a deepening and 
broadening of a theoretical and methodological approach extending over five decades. It is 
the outcome of my own research, and | confirm that no part of the book was plagiarised from 
another publication or published elsewhere. 


J.S. Krüger, Faculty of Theology and Religion, University of Pretoria, Pretoria, South Africa 


Navorsingsregverdiging 


Die teikenmark van hierdie boek bestaan uit twee skynbaar heel verskillende, maar in werklikheid 
oorvleuelende groepe: 


4. 


5. 


Spesialiste in mistiek, Christelike teologie en filosofie, Middeleeuse studies en Dante in besonder, 
asook Boeddhisme. 

Algemene lesers, met belangstelling in een of meer van bogenoemde rigtings, maar nie 
noodwendig spesialiste in enigeen nie.Die boek wil die gaping tussen akademiese literatuur en 
populére kultuur oorbrug. Dit word in die aanbiedingstyl weerspieél. 


Die doe/ van die boek is drievoudig: 


1. 


Die voorsiening van 'n Afrikaanse vertaling van Dante se Purgatorio uit die oorspronklike 
Italiaans, getrou aan Dante se bedoelings, en uitgedruk in idiomatiese Afrikaanse prosa van 'n 
aanvaarbare estetiese gehalte, wat die leser 'n ervaring van die skoonheid en subtiliteit van 
Dante se onoortreflike letterkundige prestasie bied. 

Die voorsiening van voldoende historiese, taalkundige en ander belangrike inligting om lesers 
wat nie noodwendig kenners op die terrein is nie, in staat te stel om die agtergrond, konteks en 
intensionele struktuur van die grootse teks te verstaan. Sodanige inligting word veral in die 
algemene inleiding, die inleiding tot elke canto en die eindnote aan die einde van elk van die 33 
cantos voorsien. Die inleiding en eindnote bevat egter ook n aansienlike mate van vertolking van 
die skrywer se bewuste intensies en die tydsomstandighede, in die groter verband van die 
ontwikkeling van die denkbeeld van ’n vagevuur in die Westerse Kerk, en die plek van Dante se 
werk en denke in die oorhoofse historiese ontwikkeling van die Christelike teologie, wat ten tye 
van die digter se sintese van klassieke Europese kultuur en Christelike geloof simptome van 
uitrafeling en verval begin toon het. 

Die voorsiening van 'n algemeen insluitende teoretiese raamwerk van mistiek ten einde begrip 
en waardering te bevorder van die tendensionele neiging van Dante se prestasie in die rigting 
van 'n uiteindelike gesigseinder van stilte, is nie noodwendig bewustelik deur die digter bedoel 
nie. In daardie verband bied die derde deel van die boek (die nawoord) 'n vergelyking van Dante 
se styl en die substansie van sy denke, met dié van die Theravada Boeddhistiese meester 
Buddhaghosa. Die doel van daardie afdeling is om die weg na 'n pax fidei, anderkant wedersydse 
onverskilligheid of schiedlich-friedliche godsdienstige apartheid te vind. 


Die navorsingsmetodologie bestaan uit drie hoofkomponente: 


1; 


Die historiese hermeneutiek wat poog om die wedersydse wisselwerking tussen die subjektiewe 
intensies van handelende persone (insluitend Dante) en objektiewe prosesse, wat dikwels ’n 
element van tragiek insluit, te verstaan en te vertolk. 

'n Vergelykende prosedure wat die gelyktydige waardering van meer as een religie (in hierdie 
geval Middeleeuse Christendom en Boeddhisme) moontlik sal maak. 

Die naspeuring van (1) en (2) in die ruimte van 'n laaste, ontabsoluterende, relativerende en tog 
liefderyke, akkommoderende raamwerk sub specie horizontis. 


Ek glo bogenoemde dek ook die bydrae van die boek. Ek verklaar dat die boek nóg 'n herhaling van, 
nóg volkome sonder verband met my vorige werk is, maar 'n verdere verdieping en verbreding van 
'n teoretiese en metodologiese benadering wat oor vyf dekades strek. Dit is die resultaat van my eie 
navorsing, en ek bevestig dat geen deel van die boek uit ander publikasies geplagialiseer is of tevore 
elders gepubliseer is nie. 


J.S. Krüger, Fakulteit Teologie en Religie, Universiteit van Pretoria, Pretoria, Suid-Afrika 


‘Oh!’, diss’ io lui, ‘per entro i luoghi tristi 
venni stamane, e sono in prima vita, 
ancor che l'altra, sí andando, acquisti". 


‘Ag, sé ek vir hom, 'vanoggend het ek gekom 
uit die droewe oorde - ek is nog in die eerste lewe 
hoewel ek, sê onderweg, die ander lewe sal bekom.” 


(canto VIII.58-60) 

aankoms van Beatrice 

verdwyning van Vergilius 

Beatrice verwyt Dante 

die Engele tree vir Dante in die bres 
Beatrice vermeerder haar teregwysings 
eindnote 


Canto XXXI: Aardse Paradys: Lethe-rivier; Statius, 
Matelda, Beatrice 

verwyte van Beatrice en 'n eerste skuldbelydenis van Dante 
verdere verwyte en nog ’n belydenis 

berou van Dante 

onderdompeling in die Lethe 

Beatrice stel haarself bekend 

eindnote 


Canto XXXII: Aardse Paradys: Tuin van Eden; Statius, 
Matelda, Beatrice 

die prosessie draai om na die ooste 

die wa word aan die boom vasgemaak 

slaap en sending van Dante 

lot van die wa en die boom 

eindnote 


Canto XXXIII: Aardse Paradys: Eunoé-rivier; 
Statius, Matelda, Beatrice 

smart en profesie van Beatrice 

Beatrice onthul die misterie van die boom 
menslike en goddelike wysheid 
onderdompeling in die Eunoé 

eindnote 

Nawoord: op weg na geloofsvrede; Dante, Theravada 

toe en nou, ons en hulle, onderskeie ineen … 

.. en dood en dan, onderskeie ineen 

opmerking oor Afrikaanse religie tussenin 


reisgenote na vertrouensvrede: Dante en oorleweraars 
van die Boeddhistiese leer 


weg, water en berg as simbole van die mistieke 
suiweringsproses 


Louteringsberg, Agtvoudige Pad, Weg van Suiwering: 
basiese strukture 


Dante: Purgatorio 
Theravada Boeddhisme: atthangika-magga 
Buddhaghosa: Visuddhimagga 
progressie 
digter-profete - en oorleweraar-kommentators 
teisme - en meta-teisme 
Verlosser - en wysheidsleraar 
mitologisering - en ontmitologisering 
die mens as ewiglewend - en as verganklik, niesubstansieel 
noodsaaklike institusionele bemiddeling - en eie inspanning 
sosiale gewete 

Summary 


The book consists of four main sections. 


The first major section provides an introduction to the book 
and covers the following themes, necessary for the understanding 
of Purgatorio: 


1. the position of Purgatorio as centrepiece of the triptych (the 
Divina Commedia as a whole), between /nferno and Paradiso 

2. the history of the words Purgatorium (in ecclesiastical Latin; 
Purgatorio in Italian; purgatory in English) and the vernacular 
vagevuur/Fegefeuer (in Germanic languages) 

3. the position, role and function of the concept of purgatory in 
the Western (Roman Catholic) Church from early centuries to 
today, and the denial of such a state in Eastern (Orthodox) 
Christianity and Protestantism 

4. the topography and structure (according to Dante, in the 
context of Mediaeval science) of Purgatory as a mountain in 
the Southern Hemisphere, and consisting of a seashore, Ante- 
Purgatory, Purgatory proper (seven terraces), and, at the top, 
Earthly Paradise (including the rivers Lethe and Eunoé) 

5. the chronology of events unfolding during the climb of Dante, 
the major characters accompanying Dante or encountered by 
him, and the sins committed by them 

6. description and analyses of the key characters Dante, Beatrice, 
Cato, Vergilius, Statius and Matilda. 


The second major section (the heart of the book) consists of 
three components, combining reader-friendliness with scholarly 
accuracy. 


Firstly, each canto is introduced with a heading containing the 
exact locality dealt with and the persons playing a role in it, as 
well as a paragraph indicating the time of day, and the main 
events taking place in that canto. A few lines of the original Italian 
are also included to provide readers with a sense of its beauty, 
accompanied by the Afrikaans equivalent. 

Secondly, the translation from Dante's Italian of the 33 cantos 
of Purgatorio into Afrikaans. | chose to translate his poetry into 
prose and not to render it in the form of poetry, taking into 
account the attractions of poetry, but comparing them to the risk 
of lack of precision of content. 


Thirdly, the provision of an extensive apparatus of endnotes 
completing each canto, sufficient to clarify significant rhetorical, 
historical, scientific, philosophical and theological issues that 
might not be immediately apparent to contemporary readers 
coming to terms with the classic text in a vastly different historical 
epoch. Apart from all necessary explanations, | particularly 
concentrated on the dimensions of (1) the inter-religious 
encounter, manifesting (for example) in Dante's tragic failure to 
accommodate Islam; (2) the distinction between what were 
probably Dante's subjective religious intentions and the sub- 
conscious, sub-intentional tendency of his thinking; (3) his 
precarious position on the precipice of the end of the High Middle 
Ages and the beginning of the modern epoch; (4) his heroic 
attempt to integrate classic Greek-Roman culture and Christianity, 
ending in tragic failure with the wordless departure of Vergilius, 
returning to Limbo in Hell. 


The third major section of the book pioneers a metaphysical- 
mystical comparative analysis of the Christian theologian- 
philosopher-poet Dante with his book, and the 5th century CE 
Theravada Buddhist commentator Buddhaghosa with his book 
Visuddhimagga. This section presents a theoretical model for a 
pax fidei, an understanding that would accommodate (inter alia) 
Christianity, as well as Buddhism. It includes sub-sections dealing 
with (1) the role of ‘poet’ versus ‘commentator’; (2) theism versus 
meta-theism; (3) saviour versus wisdom teacher; (4) mythology 
versus demythologising; (5) eternal life versus the non- 
permanence and non-substantiality of human life; and (6) the 
role of religious institutions. 


The fourth section consists of literature substantially referred 
to, including that selected from the vast reservoir of secondary 
literature on Dante. 

Lys van Figure en Tabelle 


Alle illustrasies deur Mimi van der Merwe. 


Lys van Figure 


Figuur I: (canto |.49-51) My leier gryp my vas en laat my 
met woorde en handgebare en ander tekens dringend 
verstaan dat ek in eerbied knieé en hoof moes buig. 55 


Figuur IV: (canto IV.109-111) ‘Ag, my liewe meester,’ sé ek, 
‘kyk dan net na daardie een wat nog luier lyk as wanneer 
luiheid self sy suster was!’ 63 


Figuur V: (canto V.43-45) ‘Hierdie horde drom om ons saam 
om jou hulp te vra,’ verduidelik die digter, ‘maar bly net 
beweeg en luister in die loop.’ 73 


Figuur VIII: (canto VIII.41-42) ... draai ek yskoud om en gaan 
styf teen die betroubare skouers staan. 105 


Figuur IX: (canto IX.28-50) Toe lyk dit of die arend "n 
bietjie ronddraai en angsaanjaend soos ’n bliksemstraal 
neerduik en my tot by die sfeer van vuur opraap. 117 


Figuur X: (canto X.112-114) ‘Meester, wat ek na ons toe 

sien aankom, lyk nie vir my soos mense, ek weet nie soos 

wat nie, so yl my oë. 129 
Figuur XIII: (canto XIII.70-73) ... almal se ooglede is met 
ysterdraad toegewerk, soos met 'n wilde valk gedoen word 

om dit te laat sit. 159 
Figuur XIV: (canto XIV1-3) 'Wie is hy wat om ons Berg 

beweeg, wat sy oé oop- en toemaak soos hy wil voordat 

die dood hom vleuels gegee het? 171 
Figuur XV: (canto XV.109-111) En ek sien hom... in sy groot 

stryd bid, met 'n uitdrukking wat jammerte wek, dat die hoë 
Heer sy vervolgers sal vergewe. 181 

Figuur XVIII: (canto XVIII.103-104) ‘Maak gou, maak gou, 

moenie dat tyd deur te min liefde verlore gaan nie’. 215 
Figuur XIX: (canto XIX.94-96) Sê my wie jy was en 

waarom julle rug boontoe lé en ook of ek iets dáár 
waarvandaan ek - nog lewend - gekom het, vir jou 


kan bekom.” 225 
Figuur XXVI: (canto XXVI.33) ...'n vlugtige 
aanraking genoeg... 295 


Figuur XXVIII: (canto XXVIII.40O-42)... verskyn 'n dame 

voor my wat al singend alleen op haar blom-bekleurde 

pad een blom na die ander pluk. 315 
Figuur XXX: (canto XXX.73-75) ‘Kyk mooi! Ek, ék is Beatrice. 
Hoe durf jy die Berg bestyg? Besef jy nie mens is hier 

gelukkig nie?' 339 
Figuur XXXI: (canto XXX1.94-96) Sy sleep my die rivier in 

tot by my keel en terwyl sy soos ’n skuitjie lig oor die water 


skeer, trek sy my agterna. 349 
Figuur XXXIII: (canto XXXIII.145)... gelouter en gereed 
om na die sterre op te gaan... 571 


Lys van Tabelle 


Tabel 1: Wie, waar, wanneer, waarvoor. 22 

Na voltooiing van die BA- en BD-grade (1960 en 1963 
onderskeidelik) aan die Universiteit van Pretoria het die outeur 
die Drs Th in Sistematiese Teologie aan die Vrije Universiteit van 
Amsterdam (1966) en die DD-graad in Sistematiese Teologie aan 
Unisa (1971) verwerf. 


In 1972 het hy diens aanvaar as Senior Lektor in die Departement 
Sistematiese Teologie en Teologiese Etiek aan Unisa. Geleidelik 
het "n duidelike belangstelling in die mistiek en "n latente 
belangstelling in vergelykende godsdienswetenskap (lg. het 
uiting gevind in die intensiewe bestudering van Boeddhisme) 
hulself laat geld, en in 1979 het hy oorgeskuif na die Departement 
Sending- en Godsdienswetenskap, waar hy in 1980 as Professor 
aangestel is, met leeropdrag Godsdienswetenskap. In 1980 
het die Department in twee verdeel: Sendingwetskap, en 
Godsdienswetenskap. Hy was by laasgenoemde betrokke as 
voorsitter tot sy aftrede in 2005. 


In the middel-1970’s het hy Pali ernstig begin bestudeer, en in 
1984 die voorreg gehad om 'n tydperk van studieverlof deur te 
bring aan die Universiteit van Peradeniya in Kandy, Sri Lanka, wat 
aan die intensiewe bestudering van Pali en Theravada Boeddhisme 
gewy is. Bykomend tot sy werk aan Unisa, het hy ook vir 'n tydperk 
van vyftien jaar Boeddhistiese geskiedenis en filosofie aan 
die African Buddhist Seminary by die Nan-Hua Tempel op 
Bronkhorstspruit gedoseer. 


Afgesien van 'n aantal artikels waarin hy hom vanaf die vroeë 
sewentigerjare van politieke apartheid gedistansieer het (dit het 
saamgeval met 'n toenemende ontnugtering met Christelike 
teologie soos gewoonlik bedryf - na sy insig as 'n variant van 

godsdienstige apartheid), het hy in artikels en 'n reeks boeke 
vorm begin gee aan ’n groeiende belangstelling in die mistiek, 
insluitende pax fidei. Hierdie publikasies gee uiting aan sy 
belangstelling in die kuns en dissipline van vertaling uit een 
religie-taal-kultuur in 'n ander. Hulle druk sy verbondenheid tot 
die werklike verstaan van religieuse manifestasies uit 'n ander 
kulturele milieu as sy eie omgewing uit, op die basis van 
eerstehandse kennis van hul normatiewe geskrifte. Elkeen van die 
publikasies bevat ook teoretiese nadenke oor inter- en multi- 
religieuse ontmoeting en konvergensie. 

Voorwoord 


Hierdie vertaling-vertolking van die Purgatorio van Dante (Durante 
di Alighiero degli Alighieri, ca. 25 Mei 1265 - 21 September 1321) 
van Florence, lé ek ses jaar na die publikasie van ’n soortgelyke 
werk oor sy Inferno, aan die Afrikaanse leserspubliek voor. 


Hierdie boek streef trapsgewys drie hoofdoeleindes na: 


1. 


Eerstens wil dit ’n geslaagde vertaling bied. Dante die digter se 
taalprestasie is 'n wonder van tegniek en skoonheid waaraan 
studie lewenslank gewy kan word, en hierdie vertaling wil 
die dimensie van skoonheid eerbiedig. Dit word egter nie in 
poëtiese vorm aangebied nie. Die leser sal hier 'n prosateks 
vind met gevoeligheid vir klank en ritme en voorkeur vir 
duidelike, idiomatiese formulering in Afrikaans. Om dit uit die 
brontaal goed in Afrikaans oor te sit, is egter nie al waarom 
dit gaan nie. Vertaal is deeglik lees en goed, selfs skeppend, 
oorsé, maar dit veronderstel en impliseer ook ander fasette. 

Tweedens wil hierdie boek die subjektiewe bedoelings van 
Dante die denker verstaan en tot hul reg laat kom en die milieu 
waaruit sy meesterstuk afkomstig is, simpatiek verstaan en 
begrypend verklaar. So wil dit die dimensie van liefde dien. Dit 
wil kontekstueel histories slaag, die Middeleeue en die verband 
daarmee met vandag ter sprake bring. Die boek wat die leser 
nou ter hand neem, eerbiedig en waardeer die ryk stand van 
navorsing wat die taalkundige en algemene maatskaplike, 
politieke, kulturele en religieuse konteks van Purgatorio betref, 
maar dit is ook nie die sentrale interesse daarvan nie. Dit is, 
onder meer, die doel van die inleiding en die materiaal in die 
notas aan die einde van elke canto wat die bekende en 
geldende stand van navorsing oor Dante en die Purgatorio 
weerspieël. Geselekteerde bronne word met waardering in die 

lys van literatuurverwysings vermeld. Hierdie verwerking van 
Purgatorio sluit nou aan by dié van /nferno en is 'n voortsetting 
daarvan. Dus word die kontekstualisering van Dante se denke, 
met verwysing na die algemene politieke, ekonomiese, kerklike, 
maatskaplike, kulturele, filosofiese en teologiese agtergrond 
van die tyd, asook sy persoonlike geskiedenis en sy literére 
nalatenskap, nie herhaal nie. Daarvoor word die leser na die 
Inferno (Krüger 2013) verwys. Die verklarende aantekeninge 
bevat dikwels ook wat vir my wesenlike dimensies van 
waarskynlik onopsetlike veronderstellings en implikasies van 
Dante se groot werk is. 

3. Derdens word Purgatorio krities konstruktief betrek 
in "n omvangryker interreligieuse vertolking en groter 
metareligieuse, mistieke ruimte as wat tot dusver die 
geval was. Purgatorio is die narratief van die metaforiese 
pelgrimstog van 'n man op weg na innerlike suiwering , dus 'n 
mistieke pelgrimstog. Wat religie betref, volstaan die Dante- 
navorsing oorwegend met die weergee van en waarskynlike 
onderskrywing van die Christelike (Katolieke) agtergrond 
en konteks van die Commedia, in hierdie geval spesifiek van 
Purgatorio. Ek wil verder gaan, in religieuse gesprek met 
Dante tree oor die grense tussen tye, kulture, religieë - en 
So die dimensie van waarheid dien. Met 'kritiek' bedoel ek 
nie foutvindery nie, maar dieptepeiling, en met ‘konstruktief’ 
bedoel ek die soeke na groter samehang en die insluitende 
sintese van 'n metafisies mistieke aard, waarin die ontmoeting 
tussen Christendom en Boeddhisme 'n sentrale rol speel. 


Die verskillende godsdienste (beter: ‘religieé’ of ‘wéreldbeskouings’ - 
nie al sulke stelsels glo in God of gode nie) in hul saambestaan 
word hier gesien as 'n sirkelvormige konstruksie van geboue, almal 
aaneengeskakeld, en voortdurend opgeneem in prosesse van 
nuutbou en bybou en verander en tot niet gaan deur evolusie en 
geskiedenis en die menslike denke en -hande. Elke gebou het 
verskillende en tog soortgelyke vertrekke, elke vertrek ook gedurig 
aan die verander en elk met 'n deurgang na die ander in daardie 
gebou. In hierdie sirkelvormige konstruksie van geboue is elke 

gebou (religie) en elke vertrek (sub-religie) in elke gebou min of 
meer anders as die ander gebou en gemeubileer. Maar, merkwaardig, 
elke vertrek veronderstel en impliseer, is as 't ware teenwoordig in 
en bevat elke ander vertrek in die gebou en in die hele 
aaneengeskakelde kompleks. Elke onderskeie gebou het ’n deur na 
die gemeenskaplike ruimte in die sentrum van die sirkel waar 
ontmoet en gepraat kan word, n deur wat toe of oop kan wees, en 
selfs gaste kan verwelkom. Mens kan lewenslank in een vertrek 
in een gebou tuis wees en woon, en dit is genoeg; ook meer as een 
vertrek en selfs meer as een gebou leer ken en waardeer, selfs in 
meer as een tuis voel, al is dit nie ewe veel nie. En elke gebou het 
vensters in die buitemure wat toe kan wees, of oop sodat vars lug 
kan inkom, en dakvensters wat toe kan wees, of oop na die ruimte 
daarbo, waar dit stil en wyd oop is, en wat tot in oneindigheid 
strek. Elke enkele vertrek is belangrik, maar in die uitkringende, 
mekaar oor en weer impliserende konteks van elke gebou as 
geheel; die gebouekompleks as geheel; die gedeelde ruimte daar 
in die middel; die wye veld daarbuite waar sommige mense 
inderdaad verkies om alleen of saam met ander huisloos te woon; 
en uiteindelik die oneindige wye, oop kosmiese ruimte. So word 
die kollektiewe, ineengeskakelde fenomeen menslike 'religie' as 
geheel in hierdie boek gesien, en in daardie ruimte word Dante, 
aan die dig in een kamer, maar resonerend in almal gehoor. 


Aanhalings uit die Bybel word as historiese eerbetoon geneem 
uit die verganklik kosbare vertaling van 1933. In hierdie boek 
staan die afkorting 'AJ' vir 'Algemene Jaartelling' (n.C.), en 'VAJ' 
vir ‘Voor Algemene Jaartelling' (v.C.). 


Soos met /nferno was die basisteks waaruit vertaal is: Dante 
Alighieri, 1987, Commedia, a cura di Emilio Pasquini e Antonio 
Quaglio, Garzanti, s.l. 


Die grootliks waarde-toevoegende illustrasies deur Mimi van 
der Merwe word met groot waardering vermeld. 

B drieluik 


Dante se Commedia bestaan uit drie cantiche Cdele’: enkelvoud 
cantica), naamlik Inferno, Purgatorio en Paradiso wat saam ’n 
enkele diggeweefde drieluik-digwerk van 14 233 reéls vorm, met 
Purgatorio die mees oorspronklike skepping van die drie van 
Dante. 'Drie met die simboliese waarde van harmonisering, 
integrering, totalisering, speel trouens, soos ander getalle ook, in 
die Middeleeue en by Dante ’n groot rol. 


Met die eerste oogopslag sou dit vir die voornemende leser 
kon voorkom dat die Purgatorio (waarskynlik ongeveer tussen 
1310 en 1315 geskryf) die mins aantreklike van die drie dele is. Die 
Inferno bly immers gewild omdat dit tot die diepte van menslike 
ellende spreek en universele, alte menslike swakhede uitwys; in 
Paradiso word op sy beurt die mees hemels verhewe menslike 
verwagtings en ervarings behandel. Maar watter aansluiting sou 
die denkbeeld van Purgatorium kon hé? 

Tog is die begrip ‘drieluik’ gepas. Dit impliseer dat die drie saam 
'n eenheid vorm, maar dat Purgatorio 'n eie, unieke struktuur en 
karakter het. Meer, Purgatorio is die middelstuk, met /nferno en 
Paradiso die ondersteunende syluike: Hel sonder lig as waarskuwing 
en Hemel sonder duisternis as beloning, weerskante van die 
Heuwel van Loutering met lig én duisternis, worstelend tussen die 
twee. Purgatorio is inderdaad die mees dinamiese van die drie 
dele. Dit gaan oor die mens al struikelend op soek na suiwerheid, 
waar die oorgrote meerderheid mense hulself tydens hul leeftyd 
bevind. In /nferno gebeur niks nuuts nie: dit beskryf die 
onveranderlike, wanhopige lot van diegene in absolute verlorenheid; 
Paradiso is die simbolies mitologiese vertelling van utopiese 
volmaaktheid, die voltooide staat van absolute gearriveerdheid; 
maar Purgatorio teken simbolies die mens op weg, in'n groeiproses. 
Purgatorium is nie 'n strafkamp waar die wraakmotief geld nie, 
maar die oord van ontsondiging, van herstel tot mens se 
oorspronklike onskuld, goeie natuur, al duur die proses van 
uitwissing van gedane kwaad lank. Dit het universele, eksistensiéle 
relevansie. Die geheel is vir Dante 'n Commedia: 'n dramatiese 
verhaal met 'n gelukkige, triomferende einde, hier inderdaad ’n 
Goddelike goeie einde, 'n Divina Commedia. 


Dante behoort tot die klein groep epogmakende digters wat 
die mensheid voortgebring het, en sy gedig is die grootste wat 
Christelike Europa gelewer het. Hy is 'n ongeëwenaarde kunstenaar 
in die tegniese sin van die woord, wat betref klank, rym, ritme, 
komposisie, ensovoorts, in die vroeë vorm van sy moedertaal. Hy 
openbaar 'n diep psigologiese insig in die menslike kondisie, 
individueel sowel as sosiaal. Hy was 'n universele geleerde, het alles 
geweet wat in sy tyd geweet kon word van geskiedenis, wetenskap, 
filosofie, teologie, en dit alles sonder die biblioteekgeriewe, om nie 
van elektrisiteit en elektronika te praat wat vandag as 
vanselfsprekend geld nie. In sy eie reg is hy 'n oorspronklike en 
diepsinnige denker, inderdaad 'n digter-denker in die omvattende 
sin van die woord, wat nie vanselfsprekend is nie. Nie elke digter is 
denker, nie elke denker digter nie. Selfs die prosa van sommige van 
die grootstes, soos Plotinus, Jacob Boehme en Hegel, was nie juis 
goeie skryfkuns nie. 

Dante was ’n profeet aan die einde van ’n epog en die begin 
van ’n nuwe. Hy was religieus in die breé sin van die woord, 
anderkant blote napratery en konformisme. Hy het geloofspassie 
met noukeurige, omvattende teoretiese bekwaamheid in die groot 
skolastieke tradisie gekombineer. Daar is inderdaad niks toevallig 
of onbeplan, geen los drade in die denk- en klankkatedraal 
waaraan hy minstens 'n dekade en 'n half lank gebou het nie. Dit 
geld vir struktuur sowel as taal, meesterlik beheers. 


Die bydrae wat hierdie verwerking van sy klassieke werk sou 
maak, lê nie op die terrein van taal- of letterkunde, of kerk-, 
filosofie- of kultuurgeskiedenis nie (daaroor bestaan ’n myn van 
navorsing wat Dante betref), maar die kwaliteit van sy religieuse, 
uiteindelik metafisies mistieke denke. Hy was - so verstaan ek 
hom - op reis in die rigting van die laaste menslike gesigseinder: 
die mistiek van volkome stilte. Kortom: Dante mitologiseer meer, 
in voetspoor van die Bybel; Boeddhisme ontmitologiseer en 
radikaliseer en eksistensialiseer meer. Ek is van mening dat in die 
tasting na ’n pax fidei vandag hoë waardering van Dante se gedig 
as kunsskepping gepaard sou gaan met ’n eksistensialiserende, 
ontmitologiserende, relativerende oordeel oor die heilsleer daarin 
vervat, in die rigting van 'n radikaler mistiek. 


Die interpretasie van Dante wat die leser hier sal vind, wil 
Dante se eie merkwaardig sintetiserende, totaliserende strewe 
verder voer in die rigting van 'n misties geinspireerde benadering 
tot lewe en dood. Dit wil, taamlik sterk gestel, Dante en die 
Christendom van sy tyd (en ons eie tyd nog in die algemeen) 'red' 
van die verskrikkende denkbeeld van 'n voortbestaan van ewige 
foltering in ’n Hel, en dit, sowel as die konstruksie van ’n fisieke 
Berg van Loutering, ontmitologiserend, transenderend, tot sy reg 
laat kom in ’n eksistensiële, mistieke raam. 


So gelees, sal die teks onvermydelik en noodwendig, ook 
histories krities wil en moet verstaan word, kontekstueel gesitueer 
in sy tyd, sy stad en die Ryk en Kerk van destyds te midde van die 
politieke, ekonomiese en maatskaplike omstandighede daarvan 
en teen die agtergrond van grootskaalse verskuiwinge in die 
historiese Christendom oor bykans een en ’n halwe millenium. 

Inderdaad was die Christendom van die Nuwe Testament, van die 
dogmaskenkende kerkvaders en van die kruistogte (en van 
Dante en die Commedia) na aan verskillende religieë onder 
oorvleuelende dogmaties kultiese gewade. 


Meestal word volstaan met die artistieke en historiese 
benaderings wat hierbo genoem is. Waar ingegaan word op die 
teologiese of religieuse dimensie van wat in die /nferno aangesny 
word, word dit gewoonlik uit 'n Rooms-Katolieke of minstens 
ortodokse Christelike perspektief gedoen. Die vertolking wat dié 
publikasie onderlé, wil dit verder waag. Verder as die subjektiewe 
intensies van ’n Dante, wil dit sy teks lees as onopsetlik gerig op 
'n uiteindelike gesigseinder waarin alle groot religieuse stelsels 
integraal geakkommodeer word as uiteindelik uitlopend op 
mistieke swye. Hier word dus ook getas na die grense van Dante 
se visie. Ons leef immers in 'n situasie betekenisvol anders as in sy 
tyd toe die religieuse landskap bepaal is deur die nou verwante 
teistiese stelsels van die Christendom, Judaisme en Islam. Vandag 
bestaan daar in die leefwêreld van die algemene publiek meer 
religieë met meer subtiele verskille en nuanses van verskille langs 
mekaar. 'n Gesprek (selfs integrasie) van religieë, elk met eie 
mistieke aksente, word hier in die vooruitsig gestel - anderkant 
opposisie en kompetisie, anderkant blote vriendelike ontmoeting 
en gesprek, met eerbiediging van hul afsonderlike identiteite, en 
anderkant reduksie van een tot die ander (Krüger 2018). 


E die woorde ‘purgatorium’ en 
‘vagevuur’ 


Die Latynse woord purgatorium (veritaliaans tot Purgatorio), is 
afkomstig van die werkwoord purgare: om te suiwer; vandaar is 
die betekenisveld uitgebrei tot skoonmaakmiddel, die handeling 
van skoonmaak, en uiteindelik die plek van skoonmaak. Die 
selfstandige naamwoord Purgatorium kom nie in klassieke Latyn 
voor nie, en het volgens Le Goff ([1981] 1984:362 ev.) eers laat in 
die tweede helfte van die twaalfde eeu (vanaf 1170) sy verskyning 
in die geskiedenis van die Kerklike woordeskat gemaak as 

aanduiding van ’n nadoodse toestand en plek, bykomend tot die 
bestaande gebruik daarvan as byvoeglike naamwoord. Toe Dante 
daaroor gedig het, was dit dus minstens ’n eeu en "n half al in 
gebruik, in die groter verband lank genoeg om 'n erkende begrip 
te wees, maar nog kort in die historiese verloop en genoeg 
ongefikseerd in betekenis om ruimte te laat vir innovering. Dit het 
die behoefte van ons konserwatief kreatiewe digter goed gepas: 
die geleentheid vir improvisasie was groot, die moontlikheid van 
kettery taamlik gering en goed afgebaken. 


Die Afrikaanse woord 'purgeer' en die afleidings daarvan is 
ook van Latyn purgare afkomstig, maar het beperk geraak tot 'n 
heel spesifieke betekenisassosiasie. Die gewone Afrikaanse 
woord vir die veronderstelde hiernamaalse heilbewerkende 
toestand en plek is 'vagevuur'. Dit het niks gemeen met 'vaag' in 
die sin van onduidelik nie, maar is afkomstig van die Middel- 
Nederlandse 'vegen' en Middelhoogduitse ‘fegen’: om vrywend, 
wrywend, met wrywing (byvoorbeeld met 'n borsel of besem) 
skoon te ‘vee’. Vandaar dan die Nederlands ‘Vagevuur’, Duits 
'Fegfeuer' (ook ‘Fegefeuer’), Afrikaans ‘vagevuur’ (ook 'vaevuur ). 
Hierdie Germaanse woorde is opgeteken in die tyd toe ook 
Italiaans sy beslag as erkende volkstaal en literére taal gekry het, 
en het waarskynlik hul wortels nie in die intelligentsia wat Latyn 
kon skryf nie, maar in die vroomheid van die gewone kerkvolk. 


Die faktor 'vuur' speel nie slegs by Dante nie, maar in die 
kerklike tradisie as geheel 'n geringer rol in daardie tweedelaaste 
heilbrengende toestand en plek as wat die woord ‘vae-vuur’ 
waarskynlik suggereer. Stellig het vuur in die vroeér fases van die 
ontwikkeling van die begrip, wat Dante sou verewig, 'n groter rol 
gespeel as wat uiteindelik in die Kerk normatief sou word. 
Afgesien daarvan, moet in gedagte gehou word dat in die 
Middeleeuse teorie van teregstelling van misdadigers en ketters 
deur hulle lewend te verbrand eerder 'n assosiasie met suiwering 
as met wraak en sadisme gehad het as wat ’n huidige leser sou 
vermoed. Vuur word trouens ook in 'n algemeen religieus 
historiese verband dikwels geassosieer met reiniging. In die vroeë 
Hindoeisme (Vediese religie) byvoorbeeld, het Agni (die god van 

vuur) sonde en skuld verwyder. In die antieke lranese religie, 
voortgesit deur Zoroaster, was vuur eweneens belangrik as 
primêre simbool van reinheid. Van antieke tye af was 
lykverbranding minstens ten dele gemotiveer deur die motief dat 
vuur 'n reinigende element is en oorgang na 'n ander staat 
moontlik maak en selfs 'n volgende lewe verseker (vgl. Widengren 
1969:411). En, nie onverwant hiermee nie, is in die klassieke 
Stoisisme geleer dat elke heelal periodiek in vuur opgaan 
(ekpyrosis), wat die noodsaaklike voorwaarde is vir die 
nuutskepping (palingenesis) uit en deur skeppende vuur. 


Wat Dante se Purgatorio betref, funksioneer vuur as pynigende 
reiniging in slegs drie cantos: in XXV en XXVI as die loutermiddel 
teen die sewende sonde, naamlik losbandigheid; en in XXVII as 
die finale deurgang na die Aardse Paradys. In albei hierdie 
kontekste word die suiwererende funksie van vuur beklemtoon. 
In canto XXVI wil die sondaars die vuur nie eens verlaat nie; in 
canto XXVII vrees die nuweling Dante aanvanklik die finaal 
louterende muur van vuur, maar besef dan die waarde daarvan en 
gaan daardeur. Die kere dat vuur in Purgatorio voorkom, is dit in 
'n heilbrengende verband, en iets heel anders as die ewig 
strawwende vuur in /nferno. 


E Purgatorium as louterende toestand 
en plek in die Westerse teologie en 
dogma 


Rondom Dante se gedig kry sy leser besondere insae in die hart 
van die histories Westerse Christendom. Ruimte laat nie toe dat 
die geskiedenis van die denkbeeld 'Purgatorium' hier afdoende 
beskryf word nie. Hieronder volg dus ’n kort opsommende oorsig, 
voldoende vir ons doelwit, van die ontwikkeling van dieteologiese 
denkbeeld van 'n nadoodse toestand, en miskien selfs plek van 
loutering, vir sekere kategorieé gestorwe gelowiges. Vir meer 
volledige historiese en filosofiese oriéntering word die leser 
verwys na die standaardwerke van Le Goff ([1981] 1984) en 
Vanhoutte en McGraw (red. 2017). 

In die konstituerende wordingsgebeure van die Christendom 
staan folteringinstrumente sentraal: gesel, doringkroon, kruis. 
Tog staan die gebeure in die teken van liefde. Dit dui nie op 
skisofrenie of dissosiasie nie, maar bevat tog minstens 'n sterk 
element van ambivalensie. Ook die omringende konteks van die 
vroeé Christendom was ambivalent. Die God van die Ou Testament 
was patriargaal en jaloers en haatdraend, asook liefdevol en 
barmhartig: als ineen. Meer: wrede Rome was die sentrum van 
die beskaafde wéreld en kultuur. En in die Christelike Middeleeue 
was vuur ambivalent, die instrument van foltering én straf, van 
reiniging én liefde. Selfs die verbranding van ketters was, so is dit 
voorgestel, deur liefde geinspireer. Dit was die uiters ambivalente 
wéreld waaruit Dante afkomstig is, waarin hy geleef en self ook 
gedig het. Sy Louteringsberg was halfhel-halfhemel, en tog het 
hy daarin geslaag om ’n eie karakter daaraan toe te ken en 
ontroerend daaroor te dig. My eie relasie tot hom soos hy as 
pelgrimskrywer voor ons verskyn, is ook ambivalent: tendensioneel 
simpatiek agterlatend. 


Die Ou en Nuwe Testamente bied geen aanleiding tot die 
denkbeeld van 'n hiernamaalse toestand en plek soos Purgatorium 
tussen die dood en die jongste dag nie. In die Nuwe Testament 
het tekste soos Matteus 12:32, | Korintiërs 3:13-15 en | Petrus 1:7 
volgens sommige mense so 'n opvatting gesuggereer, maar dit 
bied geen afdoende Bybelse begronding van so "n staat nie. In 
die na-apostoliese tyd het die gedagte egter taamlik vroeg 
geleidelik ontwikkel dat lewende mense deur gebede kan inwerk 
op die toestand van dooies, en in 'n graad wat die gedagte van so 
'n plek selfs moontlik gemaak het. Mens kan vermoed dat die vox 
populi deur die hele millennium lange proses van die ontwikkeling 
van 'n vagevuur-konstruk tot spreke gebring is deur die intuisie 
dat, hoe groot die offer en oorwinning van Christus ook was, 'n 
sin vir liefde en regverdigheid voorskryf dat daar geleentheid vir 
'n ‘tweede kans’ moet wees, al sluit dit lyding in, en vir menslike 
solidariteit oor die doodsgrens heen. 


In die geskiedenis van die vagevuur-gedagte in die Westerse 
Christendom, van die begin af tot die Protestantse Hervorming 

en daarna, is in die algemeen 'n sterk onderskeid, selfs skeiding, 
tussen Skrif en Teologie aan die een kant en volksdenke aan die 
ander kant veronderstel, soms ook uitgespel. Eersgenoemde sou 
dan in grade van onaantasbaarheid en absoluutheid bedink 
kon word, en laasgenoemde in grade van feilbaarheid en 
onwaarheid. In die ontvangs van Dante in hierdie boek word so 
'n skeiding nie gemaak tussen die geslote kanon van Skrif, 
Teologie, Kerkvergadering en Amp, bonatuurlik geopenbaar en 
gesanksioneer aan die een kant, en die minderwaardige, 
oningeligte, sondebesmette leke-opinie aan die ander kant nie. 
Nuwe, diepsinnige ontdekkinge en insigte kan enige tyd 
onverwags van onder en buite af deurbreek, soos die 
religiegeskiedenis bewys. En die membrane tussen eeueoue 
skrifgeworde kanoniese tradisies, groot visie uit die menslike 
onderbewuste afkomstig, en kunsfantasie, is dun en deurlaatbaar. 


Die geskiedenis van die ontwikkeling van die denkbeeld op 
kerkvolkse vroomheidsvlak word hier nie verder aangeroer nie. 
Genoeg om te meld dat van 'n vroeë stadium af 'n strak, 
onmiddellike skeiding tussen óf die onmiddellike, volledige, ewige 
verdoemenis in die Hel óf onmiddellike, volledige, ewige heil in 
die Hemel die gewone kerkvolk nie werklik bevredig het nie; daar 
moes iets, een of ander vergifnis- en louteringsmoontlikheid, 
tussenin wees. Inderdaad het die begrip posgevat van 
'n louterende tussentoestand, 'n dinamiese toekomsdimensie wat 
ontbreek in die voorstellings van Hel en Hemel: daar is en bly die 
situasie vir ewig soos dit is; in Purgatorium gebeur iets egter. 


Teologiese nadenke het die vox populi gehoor en versigtig 
daarop probeer antwoord. 


By Tertullianus (ca. 155 - ca. 240) kom die voorveronderstellinge 
van wat tot 'n volwaardige Purgatorium sou ontwikkel, 
byvoorbeeld die gedagte dat oorledenes in die tussentoestand 
innerlike pyn kan ervaar. By sy jonger tydgenoot Origines 
(184-ca. 253 AJ) tree die gedagte van 'n opvoedkundige, 
dissiplinerende, reinigende, louterende vuur van gewetenswroeging 
na die dood tot by die punt van volmaaktheid, uitgesproke na 

vore (Seeberg 1958:159-160 [vol. 1D). Sy siening hang saam met sy 
al-saligheidsleer (apokatastasis): uiteindelik sal selfs die duiwels 
deur berou en groei gered word. Dit was een van die redes 
waarom hy deur die Kerk as ketter gebrandmerk is. Die 
denkbeeld van ’n derde toestand tussen Hel en Hemel as 
goddelik ingestelde louteringstoestand, of selfs -plek, het egter 
nog nie volledig uitgewerk sy verskyning gemaak nie. Ook by 
Augustinus (354-430 AJ) is die saak nog onbeslis: daar bestaan 
die moontlikheid van 'n nadoodse genadegeleentheid, en 
naasbestaandes op aarde kan ter verligting van gestorwenes se 
lot die mis gebruik en aalmoese gee, maar hy benoem en beskryf 
daardie situasie nog nie as feit of plek nie (Seeberg 1958:363, 366; 
Fleischhack 1969:35 e.v.). Tog het hierdie kerkvader 'n beslissende 
rol in die vestiging van so ' n denkbeeld gespeel, in so 'n mate 
selfs dat Le Goff (1984:61-85) hom die 'ware vader van die 
Purgatorium' noem. 


Twee eeue later is die denkbeeld van 'n suiwerende 
tussentoestand, 'n nadoodse louteringsgeleentheid, sonder 
terughoudendheid aanvaar deur Pous Gregorius | (pous van 
590-604), wat 'n sterk aanvoeling vir volksgeloof gehad het, 
maar hy het dit ook nog nie in besonderhede uitgewerk nie. Dit is 
belangrik om bewus te bly van die struktureel gegewe onderskeid 
en tog samehang tussen amptelike teologie aan die een kant, en 
volksvroomheid en populêre kultuur aan die ander kant. 
Eersgenoemde het laasgenoemde krities begelei en gelei, asook 
in 'n groot mate akkommoderend gekanaliseer, en laasgenoemde 
het eersgenoemde in sekere opsigte voorafgegaan en beinvloed. 
Wyse, suksesvolle godsdiensleiers was altyd in die heersende 
historiese situasie in staat om die band tussen amptelike denke 
en populêre denke te behou. Gregorius was 'n toonbeeld daarvan. 
Volksdenke oor die nadoodse lot van gestorwe familielede het 
dikwels geiler gegroei as wat die tuin van amptelike teologie kon 
waag om dit te laat groei. Tussen kerkvors en kerkvolk het daar 
deurgaans 'n gevoelige verhouding van wedersydse gee en 
ontvang bestaan. Van kerklike kant gesien, was daar ook groot 
voordele: die taamlik gedetailleerde skilderinge deur ampsdraers 

by die oop grafte van geliefdes en by die biegsessies van 
Sondaars, van so 'n nadoodse situasie waar gely word, maar waar 
gawes, ensovoorts, van agtergeblewenes van groot waarde vir 
onvolmaakte dooies is. Dit het die gelowiges op hul tone en knieë 
gehou, en selfs materiële voordele meegebring, afgesien van die 
gesag wat dit aan die Kerk toegeken het (die Kerk het immers ’n 
groot invloed op die hiernamaals uitgeoefen). Gebruik van die 
mis vir skuldbelaste siele in 'n hiernamaalse tussentoestand het 
ook bygedra tot die aansien van die Kerk, wat dus selfs oor dooies 
mag gehad het. Van groot belang was ook die alte menslike 
element van volgehoue gemeenskap tussen lewendes en dooies 
en die troos wat daaruit vir die oorlewendes gevloei het. 


Teen daardie tyd, die vroeë Middeleeue van Gregorius, was die 
Kerk al vir 'n paar eeue lank 'n massa-instituut, lank nie meer 
'n minderheidsbeweging aan die rand van die samelewing nie. Dit 
het uitdagings aan die kerklike leiding gestel. In hierdie 
spanningsveld het Gregorius die moontlikheid geskep vir die 
reiniging van sondes deur die ondergaan van strawwe, veral 
'n reinigende vuur, voor die finale oordeel. Gregorius, beskou as 
die laaste van die groot vaders van die Latynse Kerk, sou op 
latere geslagte besondere invloed uitoefen. 


Die Oosters-Ortodokse Christendom het nie hierdie weg 
gevolg nie. Wel is algemeen aanvaar dat daar onmiddellik na 
die dood van 'n mens ’n individuele, voorlopige oordeel plaasvind, 
vooruitlopend op die finale oordeel. In daardie tussentoestand 
wag die vromes op hul volle heil en die ongereddes op hul finale 
straf, wat vir albei groepe in werking tree wanneer liggaam en siel 
herenig is (Fleischhack 1969:43). 


In die Westerse Kerk het daar in die ses eeue tussen Gregorius 
en die einde van die 12de eeu op teologiese gebied niks dramaties 
gebeur wat die denkbeeld van Purgatorium betref nie. Tog het 
die gedagte van 'n noodsaaklike brug oor die donkerte tussen die 
dood van 'n gelowige en die wederkoms van die Verlosser, die 
finale opstanding en laaste oordeel wie weet wanneer, op 
volksvlak, sowel as in teologiese denke bly groei. Dit was 'n brug 
van kommunikasie tussen lewendes en dooies, van bewuste 

nadoodse individuele lewe en die moontlikheid van geestelike 
groei tussen die sterfdag en die jongste dag. 


In die tweede helfte van die twaalfde eeu was dit stewig 
gevestig en het toe finale teologiese beslag gekry in die skolastiek 
van die Dominikaan, Doctor Angelicus, Thomas Aquinas 
(1225-1274), veertig jaar ouer as Dante en gekanoniseer in 1323, 
twee jaar na die oorlye van Dante. Sy denke was die hoogtepunt 
van Latynse teologie. Agter Dante en in Purgatorio kan die 
onmiskenbare sterk bulk van die bul van Aquino gehoor word. Hy 
het die nog veral praktyk georiënteerde denke van 'n Gregorius 
ingebou in 'n subtiele teologiese konstruksie, nie alleen beleef, 
bedink en aangebied as Skrifgetrou nie, maar ook as filosofies 
denknoodwendig, wetenskaplik oortuigend en wys wat die Kerk 
en politiek betref. 


Op besonderhede hoef ons hier nie verder in te gaan nie. Dit is 
voldoende om, oorvereenvoudigend, aan te teken (vgl. Le Goff 
[1981] 1984:266-278) dat Thomas, onder meer, geleer het dat Gods 
geregtigheid vereis dat gestorwe gelowiges wat nog nie op aarde 
voldoende vir vergeeflike sondes geboet het nie, dit hiernamaals 
doen ten einde van al hul sondes gelouter te word; dat wie die 
Purgatorium ontken, op ketterse wyse die gesag van die Kerk 
weerstaan; dat die Purgatorium iewers onderaards, aangrensend 
tot die hel geleé is, met dieselfde vuur (in hierdie opsig sou Dante 
van hom verskil, en dit op 'n berg, hemelgerig, lokaliseer); dat die 
straf in die vagevuur erger is as enige straf op aarde, maar dat die 
siele daar dit vrywillig verduur in die besef dat dit tot hul heil is; dat 
sulke siele nie deur demone gemartel word nie; dat daar ’n 
liefdesband tussen lewende en oorlede lidmate van die Kerk 
bestaan; dat (a) gebede van selfs sondige lewende mense vir 
spesifieke, individuele oorledenes, (b) die misoffer, en (c) gawes 
aan die Kerk individue wat nóg in die Hel nóg in die Hemel is, maar 
hulself in 'n derde staat en/of plek bevind, grootliks help; maar dat 
sulke gebede van geen waarde is vir ongedoopte kinders in Limbus 
nie. Die teologiese konstruksie van Aquinas met onmiskenbare 
kerkapologetiese, ideologiese neweklanke, het grootliks die denke 
van die Latynse Kerk vir die volgende eeue bepaal. 

Ook in ’n meer algemene sin onderlé Aquinas se teologies 
filosofiese skema, aanvanklik hoofsaaklik op Aristoteles gebaseer, 
in wesenlike aspekte die struktuur van Dante se Purgatorio. Dit 
blyk byvoorbeeld in Dante se verduidelikings van die struktuur 
van die liefde (by monde van Vergilius in canto XVII) en van hoe 
'n ontliggaamde siel, wat nie 'n skaduwee kan werp nie, wel pyn 
kan ervaar (in die mond van Statius in canto XXV). Die boeiende 
kwessie van 'n mettertydse toenemende invloed van 
Neoplatonisme by Thomas het nie direkte relevansie vir ons 
huidige probleem nie, maar kan indirek heenwys na 'n sterk 
mistieke neiging by Dante. Die tyd was nou, teen die einde van 
die 13de eeu, ryp vir die totale aanbieding en vaslegging van die 
ryp vrug van 'n millennium se vroomheids- en denkontwikkeling. 
Die epogale situasie het gewag op die finale simboliese, estetiese 
vormgewing. 'n Geniale woordkunstenaar, toegerus met die 
besondere denkkrag wat dit sou kon lewer, het in die persoon van 
Dante verskyn. Hy sou dit onuitwisbaar in die Westerse lewens- 
en sterwensvoorstellings inprent. Dante het nie slegs sy eie tyd 
nie, maar in sekere opsigte die ganse Roomsgebaseerde 
Christendom in mite en woordkuns saamgevat. 


Sy Purgatorio is deel van sy Commedia, wat in grootsheid van 
visie, simmetrie en waagmoed van konstruksie, vergelykbaar is 
met die Gotiese argitektuur. Dit loop die risiko van aanmatiging 
om namens God die lewendes en die dooies te oordeel, maar dit 
is ook 'n monument van sy vertroue en die vertroue van sy tyd in 
die waarde van hul waarheid. 


Wat die voortgesette geskiedenis van die denkbeeld van 'n 
vaeuur in die Roomse Kerk op die vlak van kerkvolk ná Thomas 
Aquinas en Dante betref, is dit vir ons huidige doel nie nodig dat 
ons ons in besonderhede verdiep nie. Wat amptelike kerklike denke 
betref, is die eerste pouslike definisie van die Purgatorium in 1245 
(dus ongeveer 60 jaar voor Dante se ontwerp van so ’n plek) by 
die Eerste Konsilie van Lyon deur Pous Innocentius IV afgekondig 
(Denzinger-Schónmetzer 1963:271 ev). By die Tweede Konsilie 
van Lyon in 1274 is die idee van 'n purgatorium vir die eerste keer 
amptelik deur die Roomse Kerk onder leiding van pous Gregorius X 

bevestig (Denzinger-Schónmetzer 1963:276-277), maar ook 
steeds deur die Oosters-Ortodokse blok verwerp. 


In die vroeé Protestantse beweging het kritiek op die leer van 
die vagevuur algaande toegeneem, veral aangevuur deur kritiek 
op die aflaatpraktyk. Laasgenoemde was die gebruik van kerklike 
kwytskelding van straf. Daarvolgens kon die straf waaraan 
sondaars (ook dooies in die Purgatorium) onderworpe is, verkort 
of verminder word deurdat die lewendes sekere praktyke uitvoer, 
soos voorgeskrewe gebede of sekere deugsame handelinge. 
Teen die Laat Middeleeue het die kommersialiserende 
wanpraktyke toegeneem. Dit het ’n teiken van die martelaar Jan 
Hus (ca. 1369-1415) van Boheme geword. Die jaar van Hus se 
teregstelling op die brandstapel was ongeveer halfpad tussen 
Dante se werk aan Purgatorium (rondom 1310) en Luther se 
opstel van Die vyf-en-negentig stellings (1517). 


Luther se kritiek (en dié van ander) op die aflaatpraktyk het 
aanvanklik nog nie direkte verwerping van nadoodse loutering as 
sodanig behels nie. Dit sou in sy eie denke vervang word deur die 
leer van "n slaap van die siel, en sodanige loutering sou eers in 
1530 finaal deur hom verwerp word (Fleischhack 1969:111, 116-131). 
Die Hervormer Ulrich Zwingli (1484-1531) het hom vroeg al 
ondubbelsinnig teen die postulaat van ’n vagevuur uitgespreek. 
In sy /nstitutio Christianae religionis (eerste in 1536 in Latyn 
gepubliseer) het Johannes Calvyn (1509-1564) ook in besonder 
skerp taal, tipies van die tyd, die vagevuur-gedagte verwerp 
(Boek III, V.1-10 [Barth & Niesel 1959: 138 ev.]): dit ‘is saamgestel 
uit talle lasteringe’, ‘wat die kruis van Christus verydel’; versoening 
kan uitsluitlik deur die middelaarsbloed van Christus gevind 
word. 


Die besware van die Reformatore was hoofsaaklik gerig teen 
die geimpliseerde magsaansprake van die Kerk oor lewendes en 
dooies, met ruimte vir wanpraktyke in die vorm van aflate; ook 
teen die aantasting van die genoegsaamheid van die werk van 
Christus en die geloof daarin; en die feit dat die denkbeeld buite 
die grense van die Skrif beweeg. In die hele stryd was daar stellig 

ook buiteteologiese, breé sosio-politieke kragte aan die werk: die 
ontbinding van 'n ou orde, en die opkoms van volkstale en 
nasiestate. 


Wat amptelike leerstandpunt betref, het die Rooms-Katolieke 
Konsilie van Trente (1545-1563) die finale woord oor die 
Purgatorium gespreek. Dié konsilie (vgl. Denzinger-Schónmetzer 
1963: bll. 380 [item 1580]) en 418-419 [item 1820]) het die 
bestaan van ’n purgatorium in heel algemene terme bevestig en 
as dogma vasgestel, maar die lokaliteit daarvan is nie 
gespesifiseer nie, oor die konkrete inhoud is niks gesé nie, en 
indirek is die moontlikheid van bygeloof en wanpaktyke erken 
en van die hand gewys. 


Item 1820 lui: 'Geleer deur die Heilige Gees en skeppend uit 
die Heilige Skrif en oorlewering van die vaders is op vorige 
heilige konsilies en op hierdie een geleer' dat 'daar'n purgatorium 
is’, dat die siele wat daar 'gekluister' is, 'gehelp word deur 
voorbidding van die gelowiges, veral die God-welgevallige offer 
van die altaar. Die biskoppe word versoek ‘om ywerig te sorg’ 
vir 'die gesonde leer van die Purgatorium’, wat ‘deur die heilige 
vaders en konsilies oorgelewer' is, 'deur Christus-gelowiges 
geglo, vasgehou, geleer en oral verkondig word. Maar 'moeilike 
en spitsvondige vrae' wat nie tot stigting dien nie, moet uit 
volkspreke geweer word. Ook moet 'onsekerhede' en praktyke 
wat ‘van valsheid verdink kan word’, vermy word. Enigiets wat 
slegs ’n objek van 'nuuskierigheid' of ‘bygeloof’ is of na 'vuil 
wins' lyk, moet biskoppe verbied as 'ergernis en aanstoot vir die 
gelowiges.' 


Die werklikheid van die Purgatorium as voortgesette nadoodse 
heiligingsproses is in die tyd na Trente steeds in Rooms- 
Katolieke denke aanvaar, in die algemeen nie soseer as 'n spesifieke 
plek nie, maar as 'n staat van intens gekontinueerde lewe met 
besondere geleenthede en moontlikhede. Tussen die strydende 
Kerk op aarde en die triomferende Kerk in die Hemel is daar 
die skakel van die lydende Kerk in die tussensituasie van ’n 

vervolmakingsproses, waarin die medewerking van gestorwenes 
en die solidariteit van die Kerk op aarde van groot belang geag is. 


In die Hervormde/Gereformeerde Christendom, so sterk 
teenwoordig in die Afrikaanse religieuse geskiedenis, het geeneen 
van die drie belydenisskrifte (Nederlandse Geloofsbelydenis 
[1561]; Heidelbergse Kategismus [1563]; Dordtse Leerreëls 
(1618-1619) die problematiek van 'n nadoodse tussentoestand en 
'n purgatorium uitgesproke aangeraak nie. Die Nederlandse 
Geloofsbelydenis (art. XXXVII) wys dit per implikasie van die 
hand. Aanvanklik word gesé dat Jesus Christus met sy wederkoms 
‘hierdie ou wéreld' aan 'vuur en vlam' sal oorgee ‘om dit te suiwer’; 
hier skyn die nagloed van ’n assosiasie met louterende vuur te 
huiwer. Maar dan word voortgegaan met die stelling dat alle 
gestorwenes uit die aarde sal opstaan, hul siele en liggame dan 
saamgevoeg en verenig sal word, en almal wat dan lewe ‘in ’n 
oomblik' 'onverganklik' sal word. Hier is daar dus sprake van twee 
groepe mense: tans lewendes en dooies, maar geen woord oor ’n 
derde plek tussen Hel en Hemel vir dooies voor die wederkoms 
en laaste oordeel nie. Trouens, die formulering 'dan sal die boeke, 
dit wil sê die gewetens, geopen en die dode geoordeel word' wys 
by implikasie 'n purgartorium van die hand. Ook die frase 
‘gelowiges en uitverkorenes’ (veral laasgenoemde) beweeg teen 
die draad van 'n nadoodse loutering in. 


Die Heidelbergse Kategismus (Sondag XXI, XXII, XXIII en XIV 
[vrae en antwoorde 56-64]) sluit die moontlikheid van die 
nadoodse voorhemelse redding van halfheilige, gelowige 
gestorwenes deur langdurige nadoodse boetedoening uit. Die 
‘genoegdoening van Christus’ deur die ‘genade van God’ 
verseker dat ek 'nooit in die strafgerig van God sal kom nie.' 'My 
siel' sal 'na hierdie lewe dadelik tot Christus opgeneem word' en 
my liggaam sal met die wederkoms ‘weer met my siel verenig’ 
word. Inderdaad, ek sal ‘na hierdie lewe volkome saligheid besit’. 
Hierdie nadoodse vertroosting is in 'n heel ander toonaard as 
die vagevuur-denke. 

Die Dordtse Leerreéls beklemtoon die goddelike uitverkiesing 
en verwerping as uitgangspunt en sentrale leerstuk. Gods besluit 
en keuse is geneem supralapsaries (voor die skepping en die 
sondeval) en finaal. Hierdie erg steil, onverbiddelike gedagtegang 
is nie versoenbaar met die begrip van nadoodse loutering wat 
groot ruimte laat vir pastorale solidariteit oor die doodsgrens, en 
waar tussen die dood en uiteindelike heil nog veel geleef word 
en veel gebeur nie. Dié vorm van Gereformeerde denke beweeg 
in 'n heel ander psigologiese en teologiese ruimte as denke wat 
'n nadoodse suiweringsproses sou erken. 


Ek volstaan ten slotte met 'n voorbeeld van gematig 
konserwatiewe Hervormde/Gereformeerde besinning: Herman 
Bavinck (1854-1921). Bavinck (Bavinck 1909:632-635; Bremmer 
1961:306 ev.) verwerp die gedagte van 'n vagevuur: Christus het 
alles volbring, en daar bestaan nie iets soos ’n voortgaande 
loutering van gelowiges na die dood nie. Ook word die 
moontlikheid van direkte kontak tussen gestorwe siele (wat almal 
wel in ’n bewuste staat voortleef) en lewende mense op aarde 
van die hand gewys, al kan aangeneem word dat gestorwe 
gelowiges wel die aardse lewe sal onthou en met belangstelling 
daaraan sal bly dink. Gelowiges leef na die dood bewustelik en 
ten volle gereinig voort, en daar is dus geen plek of behoefte aan 
'n reinigingsproses nie. Ongelowige dooies leef desgelyks 
bewustelik voort in 'n nadoodse tussentoestand, in intense 
bewustheid van die toorn van God. 


Aan Rooms-Katolieke kant word volstaan met die 
ontmitologiserende, eksistensialiserende, mistieke denke van 
Karl Rahner (1904-1984). Volgens Rahner kan niks beslissends 
teen die voorstelling van 'n persoonlike rypwordingsproses in die 
toestand tussen dood en wederopstanding gestel word nie. 
Verkeer met die dooies op spiritistiese manier word van die hand 
gewys; nie omdat die oorledenes nie bestaan in die stilte van 
Gods ewigheid nie, maar omdat ons, lewendes, die geliefde 
‘dooies wat leef’, ontmoet in geloof, hoop en liefde. Dit wil sê: 
wanneer die lewendes hul harte oopmaak vir die stilte van God 

waarin die dooies leef, en neerdaal in die swyende ewigheid van 
hul eie harte (1967:436 ev.). 


Rahner voorsien die moontlikheid dat die huidige abstrakte en 
formele leer van die vagevuur vandag gevul kan word met 
aanneemlike voorstellinge, ook in aansluiting by ander religieé, in 
die konteks van 'rypwording na voleinding' (Rahner 1980:444 ev.; 
1983:250). Hier laat Rahner, in die ruimte van ’n Christelike vagevuur- 
begrip, selfs die moontlikheid oop vir die akkommodering van 
'n 'gematigde' vorm van denke oor reinkarnasie as voortgesette 
groeigeleentheid (1980:448). 


In die algemeen sou dit korrek wees, en vir ons huidige doel 
genoeg, om af te sluit met die opmerking dat die skerpste kante 
van die konflik tussen Rooms-Katoliek en Hervormd/Gereformeerd 
(en Protestants in die algemeen) waarskynlik versag het, in die 
groter verband van gedeelde Christelike waardes en die algemene 
probleemtoestand van die tradisionele Christendom. In daardie 
verband open Rahner ’n nuwe perspektief. 


N topografie en struktuur van 
Ante-Purgatorium, Purgatorium 
en Aardse Paradys 


Dante omvorm abstrakte teologiese opvattinge, gedeeltelik 
geartikuleerd in die populére denke, tot visualiseerbare, 
konkrete, samehangende voorstellings wat die volle impak van 
sulke opvattings tuisbring, en dit selfs verder voer. Die 
topografie van die Berg is ’n voorbeeld hiervan. Tog bly 
die vraag relevant of Dante die stel dogmas onderliggend aan 
die denkbeeld van 'n vagevuur 'geglo' het, en of hy die karakter 
van die konstruksie van sulke dogmas besef het of sou kon 
besef het. Ons kan waarskynlik nie weet nie. In elk geval, al sou 
Dante laasgenoemde soort opvatting gehuldig het, sou hy dit 
nie openlik kon uitspreek sonder om 'n brandstapel in gedagte 
te hou nie. Om die politieke en morele foute van pouse in ’n 
openbare geskrif soos Purgatorio uit te spreek was een ding, 

om kerklike dogmas (die vagevuur was natuurlik toe nog 
nie tot kerklike dogma verklaar nie) te betwyfel of betwis, was 
'n perd van 'n ander kleur. 


Die Purgatorium is volgens Dante se verbeeldingskonstruksie 
'n kegelvormige eilandberg in die Suidelike Halfrond van die 
aardbol, reg teenoor Jerusalem, en hoér en steiler as enige 
berg in die Noordelike Halfrond. Rondom die berg is die hele 
Suidelike Halfrond deur see bedek. Dante en Vergilius het 
toegang tot die eilandberg verkry deur vanuit die binneaardse 
diepte van die Hel na bo uit te klim 'om die sterre weer te sien' 
(inferno XXXIV159); die Purgatorium is wesenlik nie Helverwant 
nie, maar Hemelgerig. Wat die geografiese ligging daarvan 
betref, het Dante afgewyk van die gewone Middeleeuse 
opvatting, wat dit onderaards naby die Hel gesitueer het. 
Dante begin sy reis aan die oostekant van die Berg en voltooi 
dit aan die westekant. 


Bo-op en onder aan die voet van die Berg (fisiek gesproke), na 
en voor (geestelik gesproke) die louteringsproses, is daar twee 
ander ruimtes. Op die kruin van die Purgatorium (na die voltooide 
louteringsproses) wag die oorspronklike Aardse Paradys (die 
Tuin van Eden), wat tot by die Eerste Hemel (die Maansfeer) reik. 
Ook wat die ligging van die Aardse Paradys betref, het Dante 
skeppend gewerk; voor hom was dit in Asié geplaas. Aan die voet 
van die Purgatorium (voor die louteringsproses) is die strand met 
die Ante-Purgatorium net daarbo. Anders as wat by die Hel die 
geval is, word die pas gestorwenes nie van Ante-Purgatorium 
deur 'n vreesinboesemende poort geskei nie; as reeds gereddes 
land hulle maar net op die strand. 


Ante-Purgatorium word, in fisieke omstandighede wat nie te 
veel verskil van dié op aarde nie, bevolk deur groot skares 
gestorwenes wat in een of meer opsigte voor hul sterwe nalatig 
was wat hul verhouding tot die Kerk en dus hul ewige heil betref. 
Hierdie skadu's word, soos almal teen die Louteringsberg, 
met ’n boot vanaf die mond van die Tiber na die strand van Ante- 
Purgatorium gebring, waar hulle 'n bepaalde tydperk wagtend 

moet deurbring voordat hul louteringsproses kan begin, as 
langdurige herinnering aan hul eie uitstel, veral wat betref die 
belydenis van sonde aan die einde van hul lewe. 


In Ante-Purgatorium bevind 'n eerste groep te-laat- 
berouelinge hulle op 'n Eerste Rotslys; daar bly hulle vir 'n 
tydperk dertig maal langer as die tydsduur van hul koppigheid. 
'n Tweede groep (die luies wat traag was), die derde groep 
(gewelddadig gestorwenes sonder sterwensrites) en vierde 
groep (nalatige heersers) verwyl skuldgedwonge die tyd op ’n 
Tweede Rotslys. Die tweede, derde en vierde groepe bly daar 
vir dieselfde tydsduur as hul lewenspan op aarde. In al vier 
gevalle kan die voorbidding van medegelowiges, familie en 
vriende op aarde die tydperk verkort. Ante-Purgatorium kan 
(soos Limbus in Inferno) as 'n oplossing vir 'n verleentheid deur 
Dante gesien word. Wat gemaak met goeie heidene en gelowiges 
wat nie presies in lyn met kerklike voorskrifte optree nie? Ante- 
Purgatorium was sy antwoord. 


'n Poort, deur 'n engel bewaak, gee dan toegang tot die eintlike 
Purgatorium, wat Hemelwaarts rys as sewe uitgestrekte 
sirkelterrasse wat na links, ofte wel, antikloksgewyse draai, in 
ooreenstemming met die skema van die teologies geykte sewe 
doodsondes. 


In die Westerse Kerk gaan die lys terug na die monnik 
Johannes Cassianus (360-435 AJ), leerling van die Oosters- 
Ortodokse monnik Evagrius Ponticus (345-399 AJ). Cassianus 
het dit na die Weste gebring waar dit sentraal in die Kerklike 
biegpraktyk geword het, nie as onvergeeflik nie (dit sou slegs 
die sonde teen die Heilige Gees wees), maar as aanleidend tot 
ander sondes. Aanvanklik was hierdie kardinale sondes soms in 
ander volgordes gelys, partykeer selfs as agt (met insluiting 
dan van melankolie). In die Westerse Kerk gee Dante (hier volg 
hy Augustinus, vgl. Sisson [1980] 1992:606) dit soos volg 
beslag: 


1. hoogmoed (superbia) (Eerste Terras); 
2. afguns (invidia) (Tweede Terras); 

. woede (ra) (Derde Terras); 

. traagheid (acedia) (Vierde Terras); 

. hebsug (avaritia) (Vyfde Terras); 

. gulsigheid (gula) (Sesde Terras); 
losbandigheid (/ussuria) (Sewende Terras). 


NOU A OI 


Dante self gee nie uitsluitsel oor 'n moontlike groepering van die 
sondes, bykomend tot die vooropstelling van hoogmoed en ’n 
afname in graad van boosheid nie. 


Moontlikhede is: 


* Een groepering sou kon volstaan met hoogmoed 
(grondliggend, ongehoorsame opstandigheid teenoor God 
soos in die oorspronklike sondeval gemanifesteer), as die 
eerste en ergste, en die ander dan gegradeerde uitlopers 
daarvan. 

* Die drie eerste sondes (hoogmoed, afguns en woede) kan 
saam as geestelike sondes in die slegste lig gesien word, met 
die oorblywende vier (traagheid, hebsug, gulsigheid en 
losbandigheid) sekondére manifestasies daarvan. 

* Hoogmoed, afguns en woede hang saam as liefde, 
geperverteer tot sondige objekgerigtheid (teen iemand of 
iets); traagheid word afsonderlik uitgelig, gekenmerk as 
liefde met te weinig inspanning; die drietal, hebsug, 
gulsigheid en losbandigheid val saam as liefde, gekenmerk 
deur oormaat, onmaat, oordrewe inspanning, en is dus 
geperverteerde liefde. 

* Hoogmoed en afguns hang saam as spieëls wat mekaar 
weerkaats, die twee primêre uitinge van die mees basiese 
boosheid. Die ander vyf is manifestasies van hierdie twee, en 
behels grade van onmatigheid. 


Hierdie terrasse word deur smal, steil trappe met mekaar verbind 
en deur 'n engel bewaak. Op hul weg na bo beweeg gestorwenes 
deur die terrasse teen 'n tempo ekwivalent aan die graad van hul 
deelname aan die sonde wat op elke terras gestraf word. Hulle 

kan dus vinnig deurbeweeg, of ’n geruime tyd, selfs eeue, boete 
op een of meer doen. Op elke terras ontmoet ons digters eerste 
voorbeelde van die deug teenoor die sonde wat daar gesuiwer 
word, en dan voorbeelde van die sonde. Die eerste voorbeeld 
van die uitlewing van die betrokke deug word aan die lewe van 
Maria ontleen, en die ander voorbeelde van deug, sowel as 
ondeug put, kenmerkend, uit die kombinasie van Skrif en 
klassieke literatuur. As die pelgrims 'n terras verlaat, word hulle 
aangemoedig met ’n saligspreking uit die Bergrede, uitgespreek 
deur die engelopsigter. 


Bo in die Aardse Paradys ontspring twee riviere uit een fontein. 
Die Lethe, wat alle herinnering aan sonde afwas, vloei van die 
Louteringsberg in die Hel in af tot by Lucifer en spoel alle sondes 
daarheen weg. Wat hierdie rivier betref, val Dante terug op 
antieke denkbeelde. Die tweede rivier, waardeur boetvaardige 
reisigers ten slotte waad en gewas word, is die Eunoé (Dante se 
eie uitvindsel en neologisme), wat alle herinnering van die goeie 
bevestig. 


Daar word geen toets op die Louteringsberg afgelé om te 
bepaal of en wanneer ’n persoon gereed is om die Hemel te 
betree nie. So ’n siel, nou volkome in ooreenstemming met Gods 
wil, gelyktydig volkome vry en volkome gehoorsaam, weet self 
wanneer die tyd aangebreek het. Wanneer die finale verlating 
van die Aardse Paradys plaasvind, sidder die Berg en juig die 
omringende skare. 


E tydsverloop en gebeure 


Dante se reis duur vier dae en drie nagte, van die 
Opstandingsondag 10 April 1300 tussen 04:00 en 05:00, tot 
Woensdag 13 April, teen helder middag: een dag in Ante- 
Purgatorium, twee dae in Purgatorium en een in die Aardse 
Paradys. 


Die skema hieronder skets die vordering van die reis (Tabel 1). 

TABEL 1: Wie, waar, wanneer, waarvoor. 


WESENS AKTIEF 


CANTO PLEK TYD (BEHALWE DANTE) SONDE 
| Strand aan voet Paassondag Vergilius 
van Berg van 10 April Cato 
Loutering 
04:00-05:00 


N Strand aan voet 
van Berg van 
Loutering 


UI Ante-Purgatorium 


voet van die krans 


IV Ante-Purgatorium 


Eerste Rotslys 


V Ante-Purgatorium 
Tweede Rotslys 


VI Ante-Purgatorium 


Tweede Rotslys 


VII Ante-Purgatorium 
Tweede Rotslys 

Vallei van Blomme 
VIII Ante-Purgatorium 


Vallei van Blomme 


IX Ante-Purgatorium 
Poort na 
Purgatorium 


Purgatorium 


Eerste Terras 


10 April: ongeveer 
06:00 


O April 


ongeveer 06:30 


O April 
kort na 09:00 


O April 
Kort na 12:00 


10 April 


ongeveer 15:00 


10 April 

kort voor 
sonsondergang 
10 April 

aand 

10 April, voor 


dagbreek van 


Maandag, 11 April 


11 April 


Cato 


engel as bootsman 
boetvaardige geeste 
Casella 

Vergilius e laat berou 
geékskommunikeerdes 
Manfred 

Vergilius e laat berou 
trae geeste 


Belacqua 


Vergilius e laat berou 


gewelddadig gestorwenes 
sonder sterwensrites 
Jacopo del Cassero 
Bonconte da Montefeltro 
Pia de' Tolomei 

Vergilius te laat berou 


gewelddadig gestorwenes 
sonder sterwensrites 
Sordello da Goito 
Vergilius te laat berou 
nalatige heersers 


Sordello 


Vergilius te laat berou 
nalatige heersers 
engele, slang, 
Nino Visconti, 
Conrad Malaspina 
Vergilius 

Lucia 

engelwag 
Vergilius hoogmoed 


hoogmoediges 

TABEL 1 (Voortgesit...): Wie, waar, wanneer, waarvoor. 


WESENS AKTIEF 

CANTO PLEK TYD (BEHALWE DANTE) SONDE 
XI Purgatorium 11 April Vergilius hoogmoed 
Eerste Terras ongeveer 11:00 hoogmoediges 
Omberto Aldobrandeschi 
Oderisi da Gubbio 
Provenzano Salvani 
XII Purgatorium 11 April Vergilius hoogmoed 
Eerste Terras ongeveer 12:00 hoogmoediges 
na Tweede Terras Engel van Ootmoed 
XIII Purgatorium 11 April Vergilius afguns 
Tweede Terras ongeveer 13:00 afgunstiges 
Sapia van Siena 
XIV Purgatorium 11 April Vergilius afguns 
Tweede Terras kort voor 15:00 afgunstiges 
Guido del Duca 
Renieri da Calboli 
Kain 
Aglauros 
XV Purgatorium 11 April Vergilius afguns 
Tweede Terras na 15:00 afgunstiges woede 
na Derde Terras Engel van Barmhartigheid 
XVI Purgatorium 11 April Vergilius woede 
Derde Terras ongeveer 17:00 woedendes 
Marco Lombardo 
XVII Purgatorium 11 April Vergilius woede 
Derde Terras kort na 18:00 woedendes 
na Vierde Terras Engel van Sagmoedigheid 
XVIII Purgatorium Maandagnag Vergilius traagheid 
Vierde Terras 11- 12 April Ab van San Zeno 
XIX Purgatorium 12 April Vergilius hebsug 
Vyfde Terras dagbreek Engel van Ywer 
Adrianus V 
XX Purgatorium 12 April Vergilius hebsug 
Vyfde Terras voormiddag Hugo Capet 
XXI Purgatorium 12 April Vergilius hebsug 
Vyfde Terras steeds Statius 


voormiddag 


Tabel 1 voortgesit op volgende bladsy > 

TABEL 1 (Voortgesit...): Wie, waar, wanneer, waarvoor. 


WESENS AKTIEF 


CANTO PLEK TYD (BEHALWE DANTE) SONDE 
XXII Purgatorium 12 April Vergilius gulsigheid 
na Sesde Terras tussen 10:00 en Statius 
11:00 
XXIII Purgatorium 12 April Vergilius gulsigheid 
Sesde Terras ongeveer 13:00 Statius 
Forese Donati 
XXIV Purgatorium 12 April Vergilius, Statius, gulsigheid 
Sesde Terras kort na middag Forese Donati, 
Bonagiunta da Lucca, 
Engel van Matigheid 
XXV Purgatorium 12 April Vergilius losbandigheid 
na Sewende Terras ongeveer 14:00 Statius 
XXVI Purgatorium 12 April Vergilius losbandigheid 
Sewende Terras kort na 16:00 Statius 
Guido Guinizelli 
Arnaut Daniel 
XXVII Purgatorium 12 April Vergilius losbandigheid 
Sewende Terras aandskemer Statius 
muur van vuur Engel van Kuisheid 
Aardse Paradys Beskermengel van Aardse 
Paradys 
XXVIII Aardse Paradys Woensdagoggend Vergilius 
13 April Statius 
Matelda 
XXIX Aardse Paradys 13 April Vergilius 
Letherivier voormiddag Statius 
Matelda 
prosessie 
XXX Aardse Paradys 13 April Vergilius verdwyn 
Letherivier voormiddag Statius 
Matelda 
Beatrice 
XXX Aardse Paradys 13 April Statius 
Letherivier voormiddag Matelda 
Beatrice 
XXXII Aardse Paradys 13 April Statius 
vroegmiddag Matelda 
Beatrice 
XXXIII Aardse Paradys Woensdag Statius 
Eunoërivier 13 April Matelda 
helder middag Beatrice 

B sleutelkarakters 


Van die ses gidse op Dante se reis deur die hiernamaals speel vyf 
'n groot rol in Purgatorium: Beatrice en Vergilius, wat albei reeds 
in /nferno sentraal was; ook Cato, Statius en Matelda, wat in 
Purgatorium bykom. Die enigste een wat eers in Paradiso (canto 
XXXI) na vore sal tree om die dromend denkende digter na 
voleinding te lei, is Bernardus (histories: Bernardus van Clairvaux 
[1090-1155 ]. 


Dante 


Die sentrale hoofkarakter in Purgatorio is Dante self. Wie is Dante, 
die ‘ek’ wat in hierdie joernaal van 'n mistieke reis praat, en van 
wie gepraat word? Wat is die onderskeid tussen Dante, die mens 
buite die gedig en Dante, die persona in die gedig? Waarskynlik 
kan vier verskilende lae onderskei word: samehangende 
dimensies van en perspektiewe op dieselfde mens, met soms een 
dan 'n ander op die voorgrond. 


Dante 1 is die historiese persoon, die werklike Florentyn met 
die wel en wee van sy persoonlike geskiedenis, soos ’n biograaf 
van buite hom sou beskryf. Hierdie man, kind van die Laat- 
Middeleeuse tyd, skemer deur, en die hele boek is natuurlik sy 
konstruksie. 


Dan is daar Dante 2, die subjektiewe selfbegrip van Dante 1, 
die steek van die hand in eie boesem, die eerlik bedoelde en 
tog selfpresenterende outobiografiese voorstelling wat nie 
noodwendig presies ooreenstem met Dante 1 nie. 


Dante 3 is die fiktiewe karakter wat Bergop trappe klim en bo- 
op deur mitologiese riviere waad, wat gedagtes en woorde en 
gesigte en oudisies van ’n Boaardse dimensie verneem. Dit is 
fiksie, maar eerlike kwasi-werklikheid, nie oneerlike pseudo- 
werklikheid nie. Hierdie figuur is die skepping, die projeksie, 
verbeelding in die omvattende sin van die woord van Dante 1- 2. 
Dante 3 stel uiters hoé eise aan Dante 1- 2 , die skrywer. Een tree 

te ver na links en dit kan deur die leser ontvang word as 
ongeloofwaardige pretensie of wilde fantasie; een tree te ver na 
regs en die skrywer kan oorkom as aanmatigend om op dieselfde 
vlak as die Bybelse profete en skrywers self te beweeg, as 
voortsetter van die Bybelse openbaring. Dante 3 weet immers 
heelwat meer as waarvan die Bybelskrywers geweet het, onder 
meer van Purgatorium. Dante 1- 2 se grootheid blyk onder meer 
daaruit dat hy hier ’n fyn balans handhaaf. Sy gedig trap nie in 
een van die twee slaggate weerskante, naamlik onsin of 
grootheidswaan nie - wat laasgenoemde betref, so min soos wat 
Moses, Jesaja, Plato, Paulus of Hegel vol persoonlike hubris was. 
Dante 3 en sy wedervaringe is oortuigend, al weet die leser dat 
dit fiksie is. Dit is Dante 3 wat die hoofkarakter in Purgatorio is en 
in wie se geestelike ontwikkeling die leser betrek word. In /nferno 
is Dante 3 buitestander, toeskouer, nuuskierige en geskokte 
toeris; in Purgatorio is Dante 3 deelnemer. Die leser weet, en die 
digter sé self dat hierdie reis 'n oefenloop is, nog nie die ware 
jakob nie: sy dood en dan kom nog. En tog vermoed, weet, die 
leser dat Dante 1- 2 hier as reisiger teenwoordig is: sua res agitur. 


Tydens die klim teen die Berg op is daar groei, ontwikkeling in 
Dante 3. Aan die begin van sy reis is hy onkundig en verward. Hy 
soek ook op weg sy eie loutering en stel liefdevol belang in die 
boete, leed en lyding van sy medemens teen die berg. Aan die 
einde daarvan is hy salig, profeet vir die mensdom van lewendes, 
naby die Paradys. Mens kan jou voorstel watter uitwerking en 
nawerking Dante 3 (die droom in die groot sin van die woord - veel 
meer as net nog "n versinde storie) op Dante 1- 2 sou gehad het. 
Purgatorio was sy eie requiem. Die eksperimentele komposisie, 
projeksie, sou die res van sy aardse lewe ingrypend geraak het. 


Ons mag ’n bykomende stap neem. Onder Dante 1, 2 en 3 lé 'n 
dieper laag, dieper as die Christelike kultuur waarin daardie 
Dantes gesosialiseer was, waarvan ons digter waarskynlik nie 
bewus was nie, nie bewus kon gewees het nie. Purgatorio is 
op bewuste vlak 'n Christelike boek, en tog hoor ons "n 
stem roepend uit 'n dieper laag, die onderbewuste universele 
menswees onder die Christelike gewaad. Die boek is ’n 

kultuurbepaalde en-beperkte allegorie van elke mens se heimwee 
en soeke na suiwerheid van gedagte, sentiment en gedrag, en nie 
noodwendig Christelik nie. Noem daardie dieper wese Dante 4. 


'n Belangrike vraag, maar een wat ons nie nou hoef te 
beantwoord nie, meld aan: in watter mate kan, moet, die goddelike 
openbaringe in die Bybel (en die bonatuurlike aansprake in ander 
religieë) verstaan word as in beginsel wesenlik soortgelyk aan die 
onthullinge van Dante, as waarheidbrengende, waarheidskenkende 
fiksie? Die fiksie is nie blote versinsel of leé illusie nie, maar 
die weergawe van ’n aanspraak wat vanuit die diepte in en 
agter die kosmos self na die ontvanklike mens kom. 


So skyn Dantes 1- 2- 3 dit trouens self te suggereer. Op 
elkeen van die drie nagte teen die Berg droom hy teen 
dagbreek: in IX19-55 van 'n arend wat uit die hemel neerdaal 
en hom opraap, in XIX.1- 33 van 'n sirene, en in XVII.94-108 van 
Lea. In sulke droomvisioene 'swerf ons gees verder van die 
liggaam en minder aan denke gebonde, en is sy visioene byna 
goddelik” (le sue vision quasi è divina) (IX.18). Die ‘quasi’ is 
belangrik: nie heeltemal goddelik nie, nie willekeurig versin nie, 
nie verbeeldingsfratse wanneer mens in droomland sweef nie, 
maar tog geinspireerd deur en sprekend van 'n ander dimensie. 
Nie slegs in Purgatorio nie, maar dwarsdeur die Commedia 
verskyn Dante 3 skynbaar paradoksaal as nederige Christen en 
tog ook as gesaghebbende leermeester van die mensdom (vgl. 
Ascoli 2019). Geld dit ook vir Dante 2? Ja, vermoed ek. Ook in 
hierdie geval moet dit nie verwar word met aanmatiging nie: 
nederige gesag is deel van 'n mens wat dieper as die alledaagse 
gesien het. Wat Dantes 1 en 2 betref, was daar waarskynlik 'n 
element van trots, wat op die Eerste Terras (cantos X-XID 
gesuiwer word. Hy het dit besef en erken (of was dit deel van 
fiktiewe Dante 3?). 


Beatrice 
Beatrice is die tweede hoofpersoon op Dante se reis teen die 


Louteringsberg uit, maar in werklikheid is sy die meerdere van 

Dante (soos sy hom trouens laat verstaan). In /nferno het sy 
haar verskyning vroeg gemaak, in Vergilius se weergawe van 
haar pleidooi uit die Hemel aan hom om Dante uit sy ellende te 
lei (nferno 11.52-142). Dan bly sy in Inferno sowel as Purgatorio 
op die agtergrond totdat sy Dante eers weer in die Aardse 
Paradys van aangesig tot aangesig ontmoet (Purgatorio XXX). 
In die laaste vier cantos (XXX-XXXIII) speel sy 'n sentrale rol. 
Deurgaans verteenwoordig sy die hoogste in die menslike 
bestaan, naamlik teologie as bemiddeling van die wysheid van 
goddelike openbaring aan menslike verstand en insig. Die 
meesterverteller Dantes 1- 2 slaag daarin om deur terloopse 
opmerkings (vgl. cantos VI, XV, XVIII, XXIII, XXIV, XXVII) 
geleidelik by Dante 3 en die leser die spanning van 'n moontlike 
herontmoeting tussen haar en Dante op te bou tot die klimaks 
in XXX-XXXI. 


Dante se verhouding met Beatrice bly ambivalent. Noukeuriger 
bekyk, blyk dit eerder 'n geval te wees van subtiele kontinuiteit 
tussen natuur en bowenatuur, die menslike en godddelike 
werklikhede. Dit is nóg simplistiese identifikasie van die twee 
werklikhede, nóg ontkenning van die bonatuurlike, nóg totale 
verwerping van die natuur en die natuurlike lewe, met insluiting 
van aardse liefde. Die aardse liefde tussen Dante en Beatrice (so 
stel die digter dit voor) is veredel tot 'n moment in die hoogste 
liefde, naamlik die liefde van en vir God. Die meesterverteller 
slaag daarin om reg te laat geskied aan albei dimensies in ’n 
subtiele balans tussen aards en boaards waarin albei in eie reg 
gehandhaaf word. 


Cantos XXX-XXXI is 'n hoogtepunt in die verhaal. Beatrice 
konfronteer hom streng berispend oor sy ontrou (aan haar, en by 
implikasie aan die saak wat sy verteenwoordig), in so 'n mate dat 
die held van die verhaal in ’n floute neersyg. Sy is egter ook as 
verteenwoordiger van die Kerk en selfs van Christus die een wat 
hom tot opregte skuldbelydenis en berou beweeg, en dus bring 
tot voldoening aan die finale voorwaarde vir sy heil. Die 
verhouding tussen Dante en Beatrice sal finaal in Paradiso XXVII 
hervat en vervolmaak word. 

Die kontinuiteit tussen aards en boaards soos dit in die 
verhouding tussen Dante en Beatrice na vore kom en die hoé 
waarde wat dit aan die aardse aspekte toeken, is een van die 
besondere sterk punte van die Middeleeuse denke soos dit in ons 
digter gestalte kry. Vir Dante was die hele natuur sakramenteel 
deurtrek van goddelike simboliek. Sy gedig, en die aardse lewe, 
draai om liefde. Canto XVII is die hart van die hele Purgatorio, van 
die hele Commedia. 


Cato 


Streng, maar vaderlike Cato (in lewe Marcus Porcius Cato [95-46 
VAJ]) is slegs in cantos | (1.28-108) en II (II.119-133) teenwoordig, 
maar hy het as opsigter ’n belangrike rol. Behalwe orde, dissipline 
en integriteit verteenwoordig hierdie Stoisyn veral vryheid (hy 
het immers sy lewe daarvoor afgelê in sy stryd teen Julius Caesar 
se tirannieke politieke ambisies). Vryheid (nie blote straf nie) is 
inderdaad die doel van Purgatorio. Wat die teenwoordigheid van 
Cato nog merkwaardiger maak, is dat hy 'n volslae heiden was. 
Hy speel 'n rol soortgelyk aan dié van Vergilius in Dante se poging 
om die klassieke heidendom en Christendom met mekaar te 
versoen. 'n Heiden dra bestuursverantwoordelikheid vir die Berg 
waar gelowige, maar bevlekte Christene finaal vir die Hemel 
gereed gemaak word. Cato simboliseer ook die belangrikheid 
van die kollektiewe politieke dimensie van die lewe, vir Dante in 
Purgatorio, 'n kortkop agter die opperste belang, naamlik die 
geestelike heil van 'n individuele mens. Cato het, prototipies van 
Christus, sy lewe vir die belang van ander opgeoffer, al was dit by 
wyse van selfdoding met sy swaard. 


Juis in die verband van Cato is die gebruik van die tydsaanduiding 
‘AJ’ CAlgemene Jaartelling’) en ‘VAJ’ (Voor Algemene Jaartelling’) 
in plaas van die gebruiklike ‘n.C? en ‘v.C. ’, in hierdie boek, onder 
meer, daarop bereken om die gemeenskaplikheid van religieé en 
mense van alle religieé te beklemtoon, meer as wat tradisioneel in 
Christelike kringe die geval was. Ons vind ’n tentatiewe tasting in 
hierdie rigting by Dante, vir sover dit epogaal moontlik was. 

Vergilius 


In /nferno het Vergilius sy toetrede as gids vir Dante op sy 
pelgrimstog in canto | (1.61 ev.) gemaak. Regdeur /nferno en 
Purgatorio tot by canto XXVII 124 en volgende simboliseer hy, 
mede-Italianer, mededigter, vaderfiguur, die klassieke Grieks- 
Latynse kultuur en die natuurlike menslike rede op sy hoogste, 
byna volkome versoenbaar met die Christelike geloof. Byna, want 
hy kon tog nie die Hemelse vreugde smaak nie en was tot ewige 
verblyf in 'n nis van die Hel gedoem. 


In canto XXVII 124 en volgende rig Vergilius dan sy laaste 
woorde aan sy beskermling, maar bly nog ’n tydjie naby om dan in 
canto XXX, met sy taak volbring, swyend na Limbus terug te keer. 
Vergilius is so naby en tog so ver, maar Dante is vry, vry om God te 
gehoorsaam. Die onbegryplike diepte van die goddelike 
raadsbesluit, die tragies ironiese diepte, wat aan die leser verskyn 
het met die kennisname van Limbus in die Hel, word hier 
geintensifiseer. Vergilius, wat deur die Hel en teen Louteringsberg 
op tot byna bo, Dante se feillose leidsman was, gaan onbedank 
terug Hel toe. Juis die stilte rondom Vergilius se vertrek is een van 
die aangrypendste momente in die Commedia. Dante se magistrale 
poging om Christelike geloof en heidense kultuur, Kerk en Ryk, te 
versoen, selfs te integreer, bereik sy grens, eindig in verleé swye. 


Statius 


Statius (45-96 AJ) was 'n Romeinse digter, ongeveer ’n eeu na 
Vergilius. Volgens ons joernaal het Statius weliswaar onder die 
invloed van Vergilius 'n gelowige Christen geword, maar in die 
reis teen die Louteringsberg op is hy die meerdere van Vergilius, 
die heiden. Statius maak sy verskyning in canto XXI op die Vyfde 
Terras waar sy hebsug finaal gelouter is en hy uitsien na sy 
Hemelse bestaan. Volgens Dante se skepping het Statius eeue 
deurgebring in die Ante-Purgatorium en/of op ander terrasse in 
Purgatorium boetedoenend vir ander sondes voor sy promosie 
na die Vyfde Terras, waar hy die laaste 500 jaar deurgebring het. 


30 


Inleiding 


Statius se funksie is om as Christendenker Dante se onderrig teen 
die Berg op verder te voer wanneer Vergilius teen die grense van 
sy eie moontlikhede stuit. So lewer Statius bvoorbeeld in canto 
XXV "n geleerde lesing oor komplekse teologiese, filosofiese en 
wetenskaplike verskynsels, waartoe Vergilius nie in staat sou 
wees nie. 


Matelda 


Matelda maak haar verskyning in die Aardse Paradys, op 
Woensdagoggend 13 April (canto XXVIID, en speel ’n belangrike 
rol tot mid-dag op die laaste dag van Dante se verblyf op die 
Berg. Die ander leidende figure in die Commedia is historiese 
persone, maar indien dit van haar ook die geval is, bied Dante 
geen leidrade om haar aardse identiteit vas te stel nie. Miskien die 
mensliewende twaalfde-eeuse gravin van Toskane wat omgesien 
het na die siekes (Reynolds 2006:317-323)? Met haar kombinasie 
van insig en daadwerklike liefdesmistiek is Matelda simbolies die 
nuwe, skuldlose Eva, en wegbereider vir Beatrice; sy staan in die 
voorlaaste stadium op die heilsweg, Beatrice, met volkome insig, 
in die laaste. In die terme van ’n algemene model van mistiek (vgl. 
Krüger 2013), verteenwoordig die liefdes- en filosofiese mistiek 
van Matelda 'n stadium voor die volmaakte mistieke insig van 
Beatrice, wat (so vertolk ek Dante tendensioneel) die uiteindelike 
mistiek van swye benader. Matelda laat almal wathul boetedoening 
voltooi het, drink van die water van die Lethe wat al hul boosheid 
in vergetelheid wegspoel tot in die onderaardse diepte van die 
hel, en van die Eunoé wat die onthou van al die goeie in hulle 
versterk en hul louteringsproses voltooi. As nuwe Eva verlei sy 
Dante (die nuwe Adam) nie, maar begelei hom liefdevol as gids. 
So verduidelik sy onderweg aan Dante die geografie en 
meteorologie van die Tuin van Eden, en as geestelike broer en 
suster beweeg sy en Dante parallel aan mekaar langs die Lethe 
en aanskou 'n groot simboliese prosessie. Matelda laat hom van 
die Lethe drink en lei hom na die vier kardinale deugde en die 
griffioen, waar hy en Beatrice mekaar weer ontmoet. 

Dit is Opstandingsondag 10 April 1300, tussen 04:00 en 05:00. 
Dante en Vergilius het pas die Hel verlaat en bevind hulle aan die 
voet van ’n groot berg, die Berg van Loutering. Hulle ontmoet die 

bewaker van die Berg, Cato, en Vergilius voer ’n gesprek met hom. 
Dante swyg deurgaans. Cato gee Vergilius die opdrag om Dante se 
gesig met dou te was en hom met "n riet te omgord. 


"Questi non vide mai l'ultima sera; 
ma per la sua follia le fu si presso, 
che molto poco tempo a volger era.' 


‘Hierdie man het sy laaste aand nog nie aanskou nie, 
maar deur sy eie waansin het hy so na daaraan gekom 
dat daar min tyd vir omdraai was.’ 


(canto |.58-60) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR I: (canto 1.49-51) My leier gryp my vas en laat my met woorde en handgebare en 
ander tekens dringend verstaan dat ek in eerbied knieë en hoof moes buig. 


— 

ll beroep op die muses 


Nou hys die bootjie! van my vernuf sy seile om ’n wrede see? 
agter te laat en oor kalmer water voort te snel. Van die tweede 
ryk sal ek nou sing? - waar die mensegees sig reinig en waardig 
word om Hemelwaarts te styg. 


O, heilige muses, laat die poésie van die dood tot lewe kom,^ want 
ek behoort aan u! Calliope,” sing ’n hoër noot en begelei my lied met 
die klank wat die eksters alle hoop op vergifnis laat vaar het.® 


lll die suidelike hemelgewelf 


Toe ek die dooie lug’ verlaat wat vroeér my oé en bors beklem het, 
laat die lieflike kleur van oostelike saffier wat op die rustige gelaat 
van die hemelruim versamel en tot by die eerste sirkel? strek, my oë 
weer met lus kyk. Die mooi planeet wat die troos van liefde gee,” laat 
die oostelike hemel glimlag en die Visse verdof wat haar volg. 


Ek draai na regs? en rig my gees op die Suidpool, en sien vier 
sterre wat ná die eerste mense nooit weer gesien is nie." Dit lyk 
of die hemel in hul vonkeling juig. 


Omdat jy hulle nie kan sien nie, is jy, o noordelike hemel, 'n 
weduwee gelaat. 


N ontmoeting met Cato 


Ek kyk weg en draai effens noord na waar die Groot Beer 
reeds gesak het. En toe sien ek naby my 'n ou man,” alleen, en in 
sy voorkoms so eerbiedwaardig dat geen seun ooit méér aan sy 
vader sou kon gegee het nie. 


Sy lang wit gespikkelde baard en hare golf in twee strome oor 
sy borskas. Die vier heilige sterre bestraal sy gesig so helder dat 
ek hom duidelik kan sien asof die son voor hom skyn.” 


Hy skud sy waardige baard en vra:^ 
‘Wie is julle wat teen die blinde stroom” op uit die ewige 


gevangenis ontsnap het? Wie het julle gelei of was jul lamp" toe 

julle opgekom het uit die diep nag wat die Helse vallei ewig 
verdonker? Word die wette van die afgrond so verbreek? Of was 
daar in die Hemel 'n wysiging van plan: dat julle verdoemdes na 
my rotse toe moes kom?' 


My leier gryp my vas en laat my met woorde en handgebare 
en ander tekens dringend verstaan dat ek in eerbied knieé en 
hoof moes buig. 


En antwoord toe: 


‘Ek het nie self die inisiatief geneem om hierheen te kom nie. 'n 
Vrou? het uit die Hemel neergedaal met die versoek dat ek hierdie 
een moes help en begelei. U wil hé ons moet duidelik maak in 
watter situasie ons ons nou bevind. U versoek kan ek nie weier nie. 


'Hierdie man het sy laaste aand nog nie aanskou nie, maar 
deur sy eie waansin het hy so na daaraan gekom dat daar min tyd 
vir omdraai was. Soos ek gesé het, is ek gestuur om hom te red; 
daar was geen ander weg beskikbaar as hierdie een waarop ek 
myself begeef het nie. 


‘Ek het hom al die skuldiges gewys; nou beoog ek om die 
geeste wat hulself onder u toesig suiwer aan hom te wys. Dit sal 
lank neem om u te vertel hoe ek hom tot hiertoe begelei het. My 
krag om hom tot hier te bring waar hy u kan sien en hoor, kom 
van Bo.” 


'Mag sy koms u dan behaag. Hy soek vryheid - en hoe kosbaar 
vryheid is, weet iemand wat sy lewe daarvoor afgelé het. Dit weet 
u, want dit was vir u nie bitter om in Utica te sterf nie, daar waar 
u die kleed afgelé het wat op die groot dag so helder sal skitter.?? 
Nee, ons verbreek nie die ewige dekrete nie, want hierdie man 
leef nog en ek kom van die Sirkel waar Minos geen mag het nie?! 
en waar die kuise oé van Marcia steeds pleit, o, heilige bors, dat u 
haar as u eie sal erken.?? Ons vra u dan ter wille van haar liefde: 
laat ons deur u sewe ryke reis. Ek sal u guns aan haar betuig as u 
bereid sou wees om daaronder genoem te word.’ 


'In lewe het Marcia my oé so behaag; antwoord hy toe, 
'dat ek inskiklik was oor al die gunste wat sy van my wou hé. Maar 

noudat sy oorkant die rivier van boosheid? woon, kan sy my nie 
meer raak nie,” omrede die wet wat uitgevaardig is toe ek daardie 
plek verlaat het. Maar as ’n dame uit die Hemel, soos jy sé, jou 
beveel en laat beweeg, hoef jy nie op vleitaal terug te val nie. Dit 
is genoeg dat jy my in haar naam sé wat jy wil hé.?5 


‘Gaan dan nou, en sorg dat jy hierdie een?® met ’n slap riet 
omgord en al die vuil van sy gesig afwas, want dit sal nie deug 
om met troebel oé voor die eerste van die bedienaars van die 
Paradys” te verskyn nie. Onder om hierdie eiland se voet waar 
die branders slaan, groei riete in sagte modder. Ander plante, dié 
wat ferm blare maak en kiertsregop groei, kan nie daar oorleef 
- hulle kan nie meegee voor die harde houe nie.” Dan moet julle 
nie terugkom en verder hierlangs loop nie, want die son?? kom op 
en sal julle 'n makliker pad Bergop wys. 


E op die strand 


Toe vertrek hy en kom ek woordeloos orent, gaan staan naby 
my leier en draai my oë na hom. Hy sê: 


'My seun, volg in my spore. Laat ons omdraai, want hier loop 
die vlakte afdraand tot waar dit op seevlak eindig. 


Dagbreek het die oggendskemering pas op die vlug gejaag 
sodat ek van ver af die see se deining kan herken. Ons loop oor 
die verlate vlakte soos 'n man wat teruggedraai het om "n verlore 
pad te vind, vir wie dit voel of alles tevergeefs is totdat hy dit kry.*? 


Toe ons kom waar dou die son weerstaan en in die koel skadu 
traag verdamp, strek my meester altwee hande oop uit en laat 
hulle saggies oor die gras gly. Ek weet wat hy wil hé en bied my 
vuil betraande wange aan hom,” en toe herstel hy die kleur wat 
in die Hel se vullis besoedel is. 


Ons kom op die verlate strand waarvandaan niemand nog ooit 
op die water geseil en daarna na die land van sy herkoms kon 
terugkeer nie.” Toe omgord hy my soos 'n Ander5* dit wou hê. 
O wonder! Toe hy die beskeie plant pluk, loop dit oombliklik weer 
uit waar hy dit afgebreek het. 

B eindnote 


1. Dante is bewus van sy talent, maar ook van die beperktheid van die menslike vermoé, 
vandaar die verkleinwoord (navicella: ‘bootjie’). Hy verleng die gevaarlike seevaart van die 
held Aeneas tot metafoor vir sy eie gewaagde, filosofies religieuse, poétiese reis. 


2. Metafoor vir die Hel. 
3. Die Berg van Loutering. 


4. Dante vra dat sy poésie, wat in die /nferno poésie van die dood was, nou poésie van die 
lewe mag word. 


5. Die muse van epiese poésie. 


6. Pieros van Emathia, koning van Thessalié, het volgens legende nege dogters gehad, wat 
hulle in n sangkompetisie met die nege muses begeef het. Weens hul aanmatiging is hulle in 
eksters verander. 


7. Van die Hel. 
8. Die horison. 


9. Venus, die mórester, ook simbool van skoonheid en liefde. In die lente begelei die 
sterrekonstellasie van die Vis Venus met sonsopkoms. /nferno draai om haat en wanhoop; 
Purgatorio draai om liefde en hoop. 


10. Teen die Berg van Loutering is die beweging na regs, met die afgrond aan hul regterkant. 


11. Die eerste mense: Adam en Eva. Na hul sonde is Adam en Eva na die Noordelike Halfrond 
verban, waar hulle en hul nageslag die suidelike sterre nie meer kon sien nie. Miskien het 
Dante die Suiderkruis in gedagte gehad. Die vier sterre staan in elk geval vir die klassieke 
deugde van wysheid, moed, matigheid en regverdigheid. Die feit dat hulle nie meer gesien 
kan word nie, is deels gevolg en deels simbool van die menslike sondigheid. Tog het Vergilius, 
asook Cato (wat nou op die toneel gaan verskyn) hierdie deugde voorbeeldig uitgeleef. 


12. Dante stel die leser voor aan die indrukwekkende figuur van Marcus Porcius Cato, die 
jongere, opsigter van die Berg van Loutering. Ofskoon nie letterlik 'n 'ou man' in jare nie 
(hy het op nege-en-veertigjarige leeftyd gesterf) teken Dante hom so, in die simboliese, as 't 
ware argetipiese rol van wysheid en versorging. Die wyse waarop Cato met Charon in /nferno 
| gekontrasteer word, is 'n aanduiding van die kontras tussen die Hel en die Louteringsberg. 
Cato was 'n Stoisyn, bekend vir sy gestrenge regverdigheid en integriteit en sy vasberadenheid 
om die Romeinse republiek te beskerm. Toe dit vir Cato duidelik word dat Julius Caesar die 
burgeroorlog sou wen en diktator van Rome sou word, het hy op die slagveld van Utica met 
sy swaard sy eie lewe geneem (hy het nie self aan die veldslag deelgeneem nie), eerder as om 
hom aan dwingelandy te onderwerp. Na sy dood in 46 VAJ het hy volgens Dante se siening 
na Limbus beweeg waar hy gered is toe Christus na sy kruisiging na die Hel neergedaal het 
en sommige verdienstelike nie-gelowiges en nie-gedooptes gered het (vgl. Inferno IV.31 ev.). 


Was Dante hier konsekwent? Hy het 'n besondere hoë agting vir die Romeinse Ryk 
(die gevolg van Caesar se handeling) gehad en geglo dat dit deur God verorden is. Tog 
veroordeel hy Cato nie vir sy verset teen Caesar of vir sy selfdoding nie. In /nferno XIII maak 

Dante die verskriklike erns van selfmoord as sonde van geweld teen jouself duidelik. Die rede 
vir Dante se eerbied vir Cato moet gedeeltelik gesoek word in Dante se siening dat die motief 
vir Cato se daad die beskerming van vryheid was. Net soos /nferno, is Purgatorio ook ’n 
politieke dokument. Dante soek primér sy innerlike, geestelike bevryding, maar dit hou vir hom 
verband met politieke bevryding. Cato het sy lewe vrywillig en as 't ware plaasvervangend 
vir die vryheid van sy mede-Romeine afgelé. Maar die politiek is vir Dante bysaak. Hoofsaak 
is dat Cato sy lewe vir ander afgelé het, en dat die Louteringsberg die weg tot die hoogste 
vryheid is. So het Cato vooruitgeloop in wat Christus op aarde sou kom doen. Daarom was 
Dante bereid om aan Cato in die hiernamaals 'n status hoér as selfs dié van Vergilius toe 
te ken. Cato se selfdoding word nie maar net oorgesien nie. Maar Dante beskou dit as 'n 
verhewe daad van selfopoffering, eerder as 'n brute gewelddaad teen homself; dit is geen 
gewone selfmoord nie. Cato is feitlik 'n martelaar. Soos in die geval van Vergilius, veronderstel 
Dante waarskynlik by Cato 'implisiete' geloof’. Dit is miskien 'n fundamentele teologiese rede 
vir die verrassende verskyning van Cato hier waar hy nie verwag sou word nie. 


13. Nog "n illustrasie van die behoefte van Dante, ewe veel gedrenk in klassieke letterkunde 
en die Bybel, om die klassieke heidendom met die Christendom te versoen: die vier 
kardinale deugde, nie uitsluitlik Christelik nie, maar ook in die heidendom bekend en in Cato 
verpersoonlik, skyn hier byna so helder soos die son (Christus: die son van geregtigheid) self. 
Cato staan vir die hoogste waartoe die natuurlike mens in staat is. 


14. Cato, bewaker van die Louteringsberg, is 'n totaal ander soort figuur as Charon, wat die 
poort tot die Hel bewaak (vgl. Inferno III). Tog is hy streng soos van sy persoon en sy amp hier 
verwag sou word, en vra hy die reisigers noukeurig uit. 


15. Lethe, die rivier wat bo vanaf die Louteringsberg in die Hel in tot by Lucifer afvloei en 
die sonde wegvoer. 'Blind': onsigbaar, want onderaards; ook: dit sien nie meer die sonde nie 
(sien Inferno XXXIV.150). 


16. Cato besef onmiddelik dat hierdie twee nuwelinge eintlik nie hier hoort nie; hulle het 
immers nie op die gewone manier hier aangeland nie. Hoe het hulle dan hier gekom? Wie 
was hul gids? 


17. Sinspeling op Psalm 119:105 in die Afrikaanse vertaling (in die Vulgaat, wat Dante gebruik, 
is dit Ps 118). 


18. Beatrice (sien /nferno 11.70). 
19. Sinspeling op Psalm 121:1. 
20. Die liggaam, wat op die oordeelsdag weer in heerlikheid sal opstaan. 


21. Minos se seggenskap strek nie oor Limbus (die Eerste Sirkel), waar Vergilius as deugsame, 
maar ongedoopte heiden die ewigheid deurbring nie, maar begin eers by die Tweede Sirkel 
(Inferno V.4 ev.). 


22. Cato was gelukkig met Marcia (sy tweede vrou) getroud, maar het van haar geskei en haar 
as vrou gegee aan sy vriend Quintus Hortensius, wie se vrou kinderloos was. Na die dood van 
Hortensius het Cato 'n tweede keer met haar getrou. Die feit dat hy Marcia teruggeneem het, 
kon ook vir Dante 'n simbool van goddelike vergifnis (vgl. die gelykenis van die verlore seun) 

gewees het, wat sou bygedra het tot sy hoé dunk van Cato. Marcia wou Cato inderdaad 
selfs op sy selfmoordsending vergesel. So beroemd soos wat Cato vir sy vrygewigheid in hul 
verhouding was, so beroemd was sy vir haar gehoorsaamheid - dus bevind sy haar ook in 
Limbus (/nferno IV128). Marcia en Cato kan nie meer direk kommunikeer nie, so groot is die 
gaping tussen die Hel en die Louteringsberg, maar Beatrice vind tog ’n manier, deur Vergilius, 
waarop sy haar liefdesboodskap aan Cato kan oordra. 


23. Die eerste rivier van die Hel, Acheron (sien /nferno III.71 ev.). 
24. Vergelyk Lukas 16:26. 


25. Weer eens blyk Cato se indrukwekkende integriteit. Hy is nie vir manipulasie van enige 
aard vatbaar nie. Vergilius, bewoner van die Hel, buig hier voor die gesag van Cato en is 
in die algemeen nie so vol selfvertroue soos wat hy in die Hel was nie. Dit is vir hom as 
ongedoopte heiden vreemde terrein. Dante self is ook veel meer beskeie as wat in die Hel die 
geval was. Hy sé in hierdie canto geen woord nie. 


26. Dante. 


27. Die beskermengel van die poort tot die Louteringsberg (Dante kom in Purgatorio |X.76 
ev. hierna terug). 


28. Die riet is 'n simbool van ootmoed. Hoogmoed met die implikasie van opstand teen God, 
is die wortel van sonde, ootmoed die voorwaarde vir reiniging. Dit is 'n sinspeling op Jesaja 
42:3, waar voorspel word dat die uitverkore kneg van die Here die geknakte riet nie sal 
verbreek nie. Dit verwys ook na Matteus 27:29: die Romeinse soldate wat Christus gekruisig 
het, het spottend 'n riet Cn ‘ampstaf’) in die hand van die 'koning' gestop. Maar waar Vergilius 
die riet afgebreek het, het dit weer uitgeloop; so is Christus tot heerlikheid verhef, en so sal 
die deemoedige boeteling die Paradys binnegaan. Dante moet aan die begin van dié deel van 
sy reis hierdie les leer: in die Hel het sy hoogmoed nog dikwels deurgeslaan, maar hier op die 
Louteringsberg sal hy van al sy sonde gereinig word, beginnende met hoogmoed. Hier, heel 
aan die begin van die reis, word 'n aanvang daarmee gemaak. Die was van Dante se gesig en 
sy omgording met 'n riet het 'n liturgies sakramentele funksie: hy word vir sy reis voorberei, 
gereed gemaak, simbolies getransformeer. Sy oë word skoongewas en sy lendene omgord. 
Soos wyn en brood in die nagmaal, so het dou en riet hier 'n diep simboliese betekenis. Teen 
die Louteringsberg is die algemene atmosfeer veel nader aan die Kerk as wat in die Hel die 
geval was; simboliek en sakrament speel 'n belangrike rol. 


29. Die son: simbool van die genade van God en van lig en kennis op die weg van waarheid. 


30. Hulle loop ylings af see toe. 'n Terugverwysing na /nferno 1.12, waar Dante se afdwaal van 
die pad beskryf word. Nou begin sy pad terug na waarheid en goedheid. 


31. Oorstelp deur die persoonlike ervaring van loutering wat hy teen die Berg gaan ervaar en 
wat nou 'n aanvang neem, het Dante geen woorde nie. 


32. 'n Sinspeling op hovaardige Ulysses wat op hierdie waters geseil het, maar nie kon 
terugkeer nie. Vergelyk Inferno XXVI1133 en volgende. 


33. Cato, en agter Cato, God. 

Dit is Sondag 10 April, ongeveer 06:00. 'n Boot vol geeste met 'n 
engel as bootsman verskyn teen 'n hoë spoed. Die nuwe 
aankomelinge vra Dante en Vergilius uit oor die topografie van hul 
nuwe tuiste, en Vergilius verduidelik hoe hulle hier gekom het. Die 
nuwelinge kom verbysterd agter dat Dante nog lewe. Dante 
ontmoet sy ou vriend die musikus Casella wat terstond een van die 
digter se gedigte sing wat deur Casella self getoonset is. Cato 
moet streng ingryp om die geeste aldaar, asook die twee digter- 
pelgrims op hul taak te laat fokus. 


… ed ecco il veglio onesto 
gridando: ‘Che é ciò, spiriti lenti? 
qual negligenza, quale stare é questo?’ 


En kyk, toe skree die streng ou man op ons: 
"Wat gaan hier aan, luiaards? 
Watse versuim en tydmors is dit dié?’ 


(canto 1I.119-121) 

N ’n boot en bootsman verskyn 


By Jerusalem is die son aan die sak en aan die Ganges is dit nag, 
in haar hande die Weegskaal wat sy laat gly wanneer sy die 
oorhand oor die dag begin kry. Waar ek staan, verkleur die wange 
van die lieflike dagbreek, eers blosend, nou ryper oranje in die 
son verkleur.? 


Ons is nog langs die see aan die wandel soos mense wat pieker 
oor die pad wat voorlé: in gees aan die loop, in liggaam aan die 
talm. En kyk, soos Mars in die weste gloeiend rooi in digte mis 
wegsak in die see wanneer die dag vars in die ooste breek, so 
verskyn ’n lig? voor my - ag, as ek dit weer kon sien! Vinniger as 
voëlvlug nader dit oor die see. Ek draai my oë vir 'n oomblik 
vraend na my meester,^ en toe ek weer kyk, is dit veel helderder 
en groter. Toe verskyn weerskante daarvan iets wits en onbekends 
en daaronder selfs ’n witter witheid. Selfs toe die glim aan die 
kante vlerke blyk te wees, sé my meester nog geen woord nie, 
maar toe hy die bootsman herken, roep hy uit: 


‘Op jou knieé, hande saamgevou! Kyk, die Engel van God! 
Van nou af sal jy nog sulke hemelse dienaars sien. Kyk hoe gering 
hy menslike toerusting ag - tussen verre strande het hy geen 
spaan of seile anders as sy vlerke nodig nie. Sien hoe hy sy ewige 
vleuels van vere wat, anders as die hare van sterflikes, nooit 
vervang word nie, hemelwaarts lig? en die lug daarmee deurklief. 


Namate die hemelvoël nader aan ons kom, skyn hy al helderder 
totdat my oë dit nie meer kan verduur nie en ek hulle moet 
neerslaan. En toe kom hy aan land in 'n bootjie so snel en lig? dat 
dit oor die water skeer. Op die agterstewe staan die hemelse 
bootsman, geluksaligheid oor hom geskryf met meer as 'n 
honderd geeste aan boord. 


‘In exitu Israël de Aegypto’,” en die daaropvolgende verse 
van die psalm sing hulle in een stem saam. Hy maak die teken van 
die heilige kruis oor hulle en almal werp hulself op die strand 
neer. En toe vertrek hy so snel soos hy gekom het. 

ll ontmoeting met "n skare geeste 


Dit lyk of die skare wat daar neergelaat is, ontuis voel; hulle 
kyk om hulle rond soos mense wat aan nuwighede gewoond 
moet raak.? Alkant laat die son, wat die Steenbok reeds met die 
pyle van skerpskutter uit die middel van die hemel gejag het,” 
daglig straal. 


Die nuwe aankomelinge lig hul gesigte na ons en sé: 
‘Wys ons die weg teen die Berg op as julle weet waar dit loop.’ 


'Julle dink miskien ons is met die plek bekend, maar ons is 
pelgrims net soos julle," is Vergilius se antwoord. ‘Ons het pas, 
kort voor julle, hier aangekom, maar met 'n ander pad, een so 
woes en wreed" dat die opklim nou soos kinderspel voel.' 


Die geeste, wat aan my asemhaling kan sien dat ek nog lewend 
is, word bleek van verbystering. En soos mense wat aangelok 
word deur die boodskapper met 'n olyfkrans om die hoof om die 
nuus te hoor’ al is die gedrang hoe groot, so staar hierdie 
gelukkige geeste stip na my gesig - so asof hulle vergeet het dat 
hulle gelouter moet word. 


N Casella 


Een van hulle tree vorentoe en omhels my met soveel 
toegeneentheid dat hy my beweeg om dieselfde te doen. O, 
skadu's, leeg behalwe in voorkoms! Driemaal” slaan ek my hande 
agter sy rug saam en bring hulle elke keer leeg na my bors toe 
terug. Van verwondering, glo ek, verkleur ek, waarop die skadu 
glimlaggend terugtree en ek hom volg om weer te probeer. Sag 
sé hy dat ek moet wag, en toe herken ek hom" en versoek hom 
om 'n wyle te vertoef en met my te praat. 


Sy antwoord: 


'So lief soos ek vir jou in my sterflike liggaam was, so lief is ek 
vir jou noudat ek daarvan los is. Daarom versuim ek.” Maar 
waarom is jy hier?' 

‘My liewe Casella, ek maak hierdie reis nou mee om ’n ander 
keer weer hierheen terug te keer,'* sé ek, ‘maar jy, waarom kom jy 
nou eers hier aan?” 


Sy antwoord: 


'Niemand het my benadeel toe hy wat aan boord neem 
wanneer en wie hy wil, my oorvaart hierheen uitgestel het nie,8 
want ’n regverdige wil het sy wil bepaal. Drie maande lank het hy 
enigeen wat wou instap in alle vrede verwelkom. Toe ek opdaag 
by die plek waar die water van die Tiber sout word,? is ek 
vriendelik deur hom ontvang. Na daardie riviermond toe het hy 
nou sy vlerke teruggewend, want dit is waar diegene wat nie na 
die Acheron?” neerdaal nie, altyd bymekaarkom.” 


En myne: 


‘As geen nuwe wet jou geheue of die sing van die liefdeslied 
wat gewoonlik al my verlangens gestil het aan bande lê nie, sou 
jy bereid wees om my gees wat my liggaam hierheen vergesel 
het en nou vermoeid is, 'n wyle daarmee te vertroos?' 


Toe begin hy sing: ‘Liefde wat pleit in my gemoed’?! so soet 
dat die suiwer klanke nou nog in my ore klink. My meester en ek, 
en die mense by die Engel, is so in vervoering dat niks ons kan 
steur nie; al ons aandag is op sy sang gerig. 


N Cato moet ingryp 
En kyk, toe skree die eerbiedwaardige ou man op ons: 


"Wat gaan hier aan, luiaards? Watter versuim en tydmors is dit 
dié? Haas julle Berg toe om die skille af te haal wat verhinder dat 
julle God aanskou. 


Soos wanneer duiwe stil by hul voerplek sade pik sonder om 
soos gewoonlik te pronk en iets hulle skielik laat skrik en van die 
kos laat opvlieg omdat hulle nou 'n groter sorg het, so hoor ek 
daardie skare nuwelinge die lied staak en sien hulle skuinste toe 
skarrel soos mense wat nie weet waarheen nie. En ons vertrek is 
nie minder haastig nie.22 

B eindnote 


1. In die raamwerk van die kosmologie van dié tyd sien Dante die bewoonbare aarde in 
die Noordelike Halfrond, met Spanje as die westelike uiterste daarvan, Indié (die Ganges) 
die oostelike uiterste, en Jerusalem halfpad tussen die twee. Die enigste landmassa in die 
Suidelike Halfrond is die eiland waarop die Louteringsberg verrys, reg suid van Jerusalem. 
Dit is nou helder middag in Spanje, middernag in Indié en sonsondergang in Jerusalem, 
halfpad tussen die twee. As dit sonsondergang in Jerusalem is, is dit volgens Dante (in terme 
van die wetenskap tot sy beskikking) sonsopkoms by die Berg van Loutering suid daarvan. 
Hierdie tyd van die jaar is die Weegskaal (Libra) prominent. Met die herfsewening, wanneer 
die nagte langer as die dae word, gly die balansskaal van ewewig uit die nag se hand. 


2. Op die Berg van Loutering, waar Dante hom nou bevind, het die dag pas gebreek. 
Die Louteringsberg word deur lig en hoop bestraal. 


3. Die lig is afkomstig van die Engel wat die boot stuur wat die siele van die mond van die 
Tiber af na die Louteringsberg vervoer. Lig het in Purgatorio groot simboliese betekenis. 


4. Soos in canto |, praat Dante nog nie. 


5. Hierdie bootsman se krag is van Bo. Die beeld kontrasteer met die situasie in Inferno 111.82- 
120, waar wrewelrige Charon met oé soos kole en sy lomp toerusting die siele aanjaag en oor 
die Acheron vervoer. Hier is alles lig en snel. 


6. 'n Terugverwysing na Inferno III.93 se ‘ligter boot’. Let op die argitektoniese samehang van 
Dante se driedelige werk. 


7. ‘Toe Israel die land van Egipte verlaat het’: ’n aanhaling uit Psalm 114. Dit is ’n lied van 
oorgang van droefheid na vreugde. Soos Israel Egipte, die land van hul knegskap, verlaat 
het, het hierdie siele nou die knegskap van die sondige liggaam verlaat, lees Dante die Ou 
Testamentiese allegories. In die Hebreeuse liturgie het hierdie Psalm ook diens gedoen by die 
teraardebestelling van gestorwenes. Dit is dus heel gepas dat Dante juis daarna verwys. Die 
nuwe aankomelinge is gedoopte gelowiges wat weet dat hulle vir hul eie beswil hier is, soos 
blyk uit hul samesang van geloofsliedere. 


8. Anders as in die Hel word siele hier nie voortdurend rondgejaag en rondgeslaan nie. Hulle 
moet self die weg vind en self besluite neem. 


9. Die sterrebeeld van die Steenbok is aan die daal. 


10. Die Louteringsberg is nie 'n eindbestemming nie, maar 'n reinigende pelgrimstog vir 
diegene nie vir die Hel bestem nie. Net soos in die Hel die geval is, is die Berg van Loutering 
'h nuwe, vreemde plek en lei Dante die nuwe aankomelinge van die jaar 1300, en die lesers 
van vandag, geleidelik in die topografie en betekenis van die landskap en die emosionele 
en intellektuele kontoere daarvan in. Anders as die Hel en Hemel, is die Louteringsberg deel 
van die aardse bestel van tyd en ruimte. Dit sal ophou bestaan aan die einde van die tyd met 
die aanbreek van die ewigheid omdat dit dan nie meer nodig sal wees nie. Almal teen die 
Louteringsberg is reeds gered, al moet hulle nog vir sondes boete doen. 


11. Dieselfde woorde waarmee Dante die woud waarin hy eens verdwaal het, beskryf (/nferno 
1.5). Dante gryp in verskeie opsigte terug na kontrasterende parallelle in die /nferno. 

12. Dit was gebruiklik dat boodskappers met goeie nuus 'n olyfkrans om die kop gedra het. 


13. Net soveel keer het Aeneas in Vergilius se gedig (Aneis, VI.700 ev.) vergeefs probeer 
om sy vader in die Onderwêreld te omhels. Ook in Purgatorio bly Vergilius 'n model waarna 
Dante telkens teruggryp. Hoe dit met die geeste en liggame van gestorwenes gesteld is, 
moet meermale verduidelik word (vgl. Purgatorio 111.22 e.v., en XXV.79 ev). Dat die menslike 
liggaam sterf en dat in die hiernamaals tog 'n sekere kontinuiteit gehandhaaf word (anders 
sou liggaamlike straf en pyniging in die Hel en teen die Louteringsberg immers nie moontlik 
wees nie), is duidelik 'n belangrike en problematiese tema vir Dante die reisiger, sowel as vir 
Dante die teoloog-digter. Dit bly 'n misterie, en in canto Ill moet Vergilius dit weer eens onder 
sy aandag bring. 


4. Dit is Casella, mede-Florentyn en musikant wat van die jong verliefde Dante se verse 
getoonset het. Dante self was 'n groot musiekliefhebber. Van Casella is niks buite hierdie teks 
bekend nie. 


5. Anders as in die harde Hel is die sfeer teen die Boeteberg veel sagter en is daar vele 
uitinge van vriendskap en geluk. 


6. Dante se eie dood lê nog voor; dan sal hy weer hierheen kom. 


7. Dante weet dat Casella 'n paar maande tevore gesterf het. Maar waarom daag hy dan nou 
eers hier op? 


8. Die siele van gestorwenes moet rustig wag totdat die engel hulle aan boord neem. 


9. Ostia, waar die Tiber in die see uitmond en van antieke tye af die hawe van Rome, is die 
vertrekpunt vir siele op pad na die Berg van Loutering. Casella sê nie waarom hy nie dadelik 
aan boord gegaan het nie. Was hy effe traag in sy berou? Of, meer waarskynlik, was die skare 
wat in die boot geakkommodeer moes word, dalk baie groot vanweë die kwytskelding wat 
pous Bonifacius VIII in die jaar 1300 Cn jubeljaar) afgekondig het (vgl. Inferno XVIII.28 ev), 
en moes Casella daarom sy beurt afwag? Dante lig ons nie in nie. In elk geval is Casella glad 
nie ongelukkig daaroor dat hy 'n paar maande moes wag nie. 


20. Die eerste rivier van die Hel - vergelyk /nferno |11.71-78. Volgens Dante gaan alle ander 
siele, selfs hulle wat direk vir die Paradys bestem is, eers na die Louteringsberg. 


21. Die woorde van n liefdeslied (Amor que ne la mente mi ragiona’) van Dante uit sy Convivio. 
Kennelik is kuns nie teen die Berg verbode nie. Die skone dame waarvan hy in die lied sing, 
is die filosofie, na analogie van die aardse liefde vir 'n mooi vrou. Dit is nie verkeerd om 
hier daarna te wil luister nie, maar dit kan tog wel die aandag van die pelgrims en die nuwe 
aankomelinge aftrek van die werklike doel van hul tog. Daar is iets hoër as kuns en filosofie, 
naamlik teologie, wat gerig is op 'n hoër skoonheid, 'n hoër waarheid, 'n hoër suiwerheid: op 
Godsaanskouing. Cato moet dus ingryp om die prioriteite te verseker. 


22. Dante is veel meer ontspanne as in die Hel en vereenselwig hom met die siele hier, selfs in 
'n oomblik van verleentheid soos die geval hier is. 

Ante-Purgatorium: voet van die krans 


Dit is ongeveer 06:30 op 10 April. Dante besef hoe moeilik die 
Berg voor hulle is, ook dat hy die enigste een is wat ’n skadu 
gooi. Dit noop Vergilius om die aard van nie-aardse liggame te 
verduidelik. Geleidelik maak 'n groep siele hul verskyning en raak 
hulle verskrik om Dante as lewende persoon te sien. Dit is die 
siele van geëkskommunikeerdes. Dante gesels met Manfred, wat 
deur die Kerk geékskommunikeer is, maar tog in sy 
sterwensoomblikke tot inkeer gekom het. Hy word deur 
Manfred versoek om te sorg dat sy dogter van sy lot 
weet en in haar gebede vir hom intree. 


El mi parea da sé stesso rimorso: 
o dignitosa coscienza e netta, 
come t' é picciol fallo amaro morso! 


Dit kom my voor of hy homself verwyt; 
O, gewete so waardig en skoon, 
hoe bitter die byt vir 'n fout so gering! 


(canto |11.7-9) 

E Dante is onseker en Vergilius 
ongelukkig 


Die siele yl oor die vlakte na die berg waarheen die rede ons 
dryf, en ek draai my na my troue metgesel. Hoe sal ek sonder 
hom rigting kry? Wie sal my bergop lei? 


Dit kom my voor of hy homself verwyt; o, gewete so waardig 
en skoon, hoe bitter die byt vir 'n fout so gering!? 


Toe sy voete die haas laat vaar wat alles wat ons doen van 
waardigheid stroop,” verbreed my aandag wat pas so vernou 
het,“ en verlangend rig ek my blik op die Berg wat hoog bo die 
see uit Hemelwaarts troon. 


Die son se strale wat rooi agter ons* brand, word voor my deur 
my liggaam blokkeer. Toe ek slegs voor myself donker grond sien, 
draai ek my sydelings, bang dat ek alleen is.5 Maar my vertrooster 
keer hom heeltemal na my en sê: 


“Twyfel jy weer? Glo jy nie dat ek by jou is en jou lei nie? Dit 
is nou aand daar waar die liggaam waarin ek nog 'n skaduwee 
gemaak het, begrawe lé." Napels het dit; van Brundisium af is dit 
daarheen geneem. Nou, as daar voor my nie 'n skaduwee lé nie, 
is dit niks meer wonderbaarlik as die feit dat die hemelsfere sonlig 
nie blokkeer nie.” Die Almag het beskik dat liggame soos myne 
wel beproewinge soos warmte en koue kan ly, maar wil nie aan 
ons openbaar hoe dit gedoen word nie. Dwaas is die mens wat 
op die rede vertrou om die oneindige weë te kan peil wat een 
Substansie in drie Persone berg. 


‘Wees tevrede, o, menseras, met quia." Want as julle alles 
kon insien, was dit nie vir Maria nodig om die lewe te skenk nie. 
Jy het party van die mense gesien wat vrugteloos begeer - 
mense wie se begeerte gestil sou kon gewees het. Maar nou is 
begeerte hul ewige lot. Ek praat van Aristoteles en Plato en 
vele ander.’ 


Hier buig hy sy hoof en sê, diep ongelukkig, niks verder nie.” 

N 'n skare geékskommunikeerdes 


Ons het intussen by die voet van die berg gekom. Daar tref 
ons "n rots aan, so steil dat ons dit nie sou kon klim nie, al was ons 
bene hoe sterk. Vergeleke met hierdie roete is die klim van die 
mees verlate, slegste paadjie tussen Lerice en Turbia oop en 
maklik. 


"Wie weet aan watter kant die berghang mooi skuins oploop, 
my meester het gaan staan, 'sodat 'n wese sonder vlerke dit kan 
bestyg?s 


Terwyl hy ingedagte grondwaarts kyk en oor die pad pieker, 
kyk ek boontoe tussen die rotse rond. Toe sien ek aan die 
linkerkant 'n skare siele wat na ons toe aanskuifel, maar so stadig 
dat dit lyk of hul glad nie beweeg nie. 


'Kyk op, meester, sê ek. 'Daar kom mense aan wat ons kan 
raadgee as u nie self weet watter kant toe nie.’ 


Hy kyk en antwoord met 'n meer ontspanne voorhoof: 


'Kom ons gaan soontoe, want hulle kom maar stadig aan. Hou 
moed, liewe seun! 


Nadat ons 'n duisend treë geloop het, is daardie mense nog 
steeds ver van ons af, ek sou sê so ver soos 'n sterk gooier ’n klip 
sou kan gooi. Toe bondel hulle almal stil en styf teen die harde 
rots van die hoë steilte saam en staan onseker en kyk. 


ʻO, geeste wat 'n goeie einde bereik het en uitverkies is, begin 
Vergilius, 'by die vrede waarna julle almal, so glo ek, uitsien,” 
vertel ons waar die Berg nie so steil is nie sodat ons dit kan bestyg. 
Hoe meer mens weet, hoe minder tyd sal mens verspil."? 


As skapies” een-een, twee-twee en drie-drie uit 'n kraal 
kom, bly die res dikwels beteuterd staan met oë en snoet 
grondwaarts gerig. Dan doen hulle net wat die voorste een doen, 
en wanneer sy gaan staan, loop hulle dom sagmoedig teen haar 
vas sonder om te weet waarom. So sien ek hoe die voorstes van 
hierdie salige kudde vorentoe kom, beskeie van gelaat en 

deemoedig van beweging. Maar toe die voorstes sien dat die lig 
op die grond aan my regterkant onderbreek is en my skadu op 
die rots val, kom hulle tot stilstand en deins effens terug, en al die 
ander wat agter hulle is, maak onnadenkend net so.?? 


'Sonder dat julle vra, erken ek dat dit 'n menslike liggaam is 
wat julle hier sien. Dít is wat die sonlig afsny. Moenie verbaas 
wees nie; glo net dat hy nie sonder krag uit die Hemel hierdie 
rotswand sou probeer bestyg nie.’ 


So laat my meester hulle verstaan; en daardie waardige mense 
sé: 'Draai dan om en loop voor ons; terwyl hulle met die rugkante 
van hul hande beduie.” 


N Manfred vertel sy verhaal 
En een van hulle begin: 


"Wie jy ook al is, hou aan loop, maar kyk om en dink na of jy my 
al ooit gesien het.’ 


Ek draai my toe en kyk stip na hom: hy is blond en aansienlik 
en vriendelik van voorkoms, maar 'n kaphou het een van sy 
oogbanke oopgekloof. Toe ek beskeie ontken dat ek hom ooit 
gesien het,” sé hy: ‘Kyk nou! en wys my ’n wond aan sy bors. 


Toe sê hy glimlaggend: 


‘Ek is Manfred, kleinseun van keiserin Constanza!^ Daarom vra 
ek jou: wanneer jy teruggaan, soek my lieflike dogter?” op - die 
moeder van die roem van Sicilië en Aragon? - en vertel haar die 
waarheid, indien daar ander praatjies rondlê. 


‘Nadat my liggaam deur twee dodelike wonde gebreek is,” het 
ek myself in trane oorgegee aan Hom wat vryelik vergewe. My 
sondes was verskriklik?” maar oneindige genade omvat so ruim 
dat dit elkeen omhels wat hom daarheen wend.” As die herder van 
Cosenza,” wat deur Clemens? gestuur is om jag op my te maak, 
daardie dimensie van God verstaan het, was die gebeente van my 
liggaam nou nog by die begin van die brug by Benevento deur 

swaar klippe bewaak.” Maar nou word hulle buite my koninkryk, 
langs die Verde? - dit is waarheen hulle met uitgedoofde kerse 
geneem is*5 - deur die reën gewas en deur die wind verstrooi. 


‘Geen vervloeking is so finaal dat solank hoop nog groen 
bot, ewige liefde nie kan terugkeer nie. Maar dit bly waar dat hy 
wat hardkoppig teen die Heilige Kerk sterf, selfs al sou hy oplaas 
berou hé, teen hierdie skuinste moet bly vir 'n tydperk dertig keer 
langer as die tyd wat hy in sy verstoktheid volhard het - tensy 
hierdie dekreet deur kragtige gebede verkort word.** 


'Kyk of jy my geluk kan bring deur aan my dierbare dogter 
Constanza die toestand waarin jy my gesien het en die bindende 
verbod bekend te maak. Want hier word voordeel van hulle daar 
verkry. 5> 


E eindnote 


1. Die episode met Casella (canto 1l.76 e.v.) het meegebring dat die siele se aandag nie meer 
by die Berg was nie. Deur Cato betig, herstel hulle die fout gou. Hulle was dwaas. As hulle die 
rede gevolg het (naas genade, die belangrikste stimulus vir 'n mens om ware heil na te jaag), 
sou hulle die fout nie gemaak het nie. 


2. Vir die fout van Vergilius (en die ander siele), sien canto 11.118-133. 


3. Die gedagte dat waardigheid met elegansie van spraak en beweging gepaard gaan, is uit die 
klassieke afkomstig (vgl. Aristoteles se Nichomachiese etiek IV.3). Dante het dit bewonder. Die 
groot Vergilius het pas sy waardigheid verloor. Vir Dante is sy eie waardigheid ook van groot 
belang; hy was selfs tot hoogmoed geneig, soos dit meermale in die /nferno na vore gekom 
het (sien bv. Inferno IV.67 ev). In Purgatorio X-XII sal hy vierkant daarmee gekonfonteer word. 


4. Op Casella en Cato gerig. 


5. Met die uitkom het Dante en Vergilius oos gekyk. Nou kyk hulle wes, en gooi Dante ’n 
skaduwee. 


6. Dante sien geen skaduwee voor waar Vergilius veronderstel is om te wees nie, is bang 
dat hy verdwyn het en kyk ontsteld langs hom om seker te maak van sy gerusstellende 
teenwoordigheid. Hier, buite die Hel en in die helder sonlig, is die feit van Dante se 
menslike liggaam natuurlik steeds (soos in die Hel) die uitsondering, nie die reél nie, maar vir 
Dante die pelgrim bly dit 'n probleem om aan die omstandighede teen die Berg gewoond te 
raak. Vergilius moet die saak nogmaals aan hom verduidelik (vgl. canto 11.7). 


7. Dit is oggend teen die Louteringsberg, maar aand in Italié. Feitelik kan dit natuurlik nie die 
geval wees nie, maar Dante praat simbolies en in die konteks van die wéreldbeeld van sy tyd. 
Sien canto II.1 en volgende. 

8. In 19 VAJ, deur keiser Augustus. Vergilius het in Brundisium (moderne Brindisi) gesterf. 


9. In ooreenstemming met die opvattinge van sy tyd, het Dante aanvaar dat die konsentriese, 
kristalagtige hemelsfere lig deurlaat. 


10. Hierdie gesprek ontstaan na aanleiding daarvan dat nadoodse liggame, soos Vergilius s'n, 
geen skaduwee werp nie, maar nogtans koue en hitte kan voel soos dit in die Hel die geval 
is. Vergilius beantwoord nie Dante se vraag na hoe dit moontlik is nie (Statius sal dit in canto 
XXV verduidelik), maar verskuif die gesprek na die beperkinge van die menslike rede. Deur 
Sy rede kan die mens die geheimenisse van die Drie-enige God nie peil nie. Vergilius los die 
probleem van nadoodse liggaamlikheid nie op nie, maar verlang opoffering van die intellek 
Csacrificium intellectus, in klassieke kerktaal) van Dante. Immers, soos die Drie-eenheid bewys, 
is die geloof op ’n onpeilbare misterie gerig. Dante se relativering van die rede is opvallend, 
gegewe die beklemtoning van die waarde daarvan in reéls 1-3 hierbo. In die konteks van 
hierdie canto word beklemtoon dat dit nie vir die mens beskore is om uitdagende vrae te vra 
nie, maar om deemoedig te glo. 


Tl. Quia: Latyn vir ‘daarom’, 'omdat (God dit so wil)’. Die mens moet die ‘dat’ van God se 
besluite en dade aanvaar en nie in aanmatigende spekulasie na die dieper gronde daaragter 
soek nie. As die mens die diepere geheimenisse met sy rede kon deurvors het, was dit immers 
nie nodig dat God in Christus mens geword het nie. Die inkarnasie van die goddelike Woord 
is, naas die Drie-eenheid, die grootste misterie. Vir Dante as Middeleeuse Christen is dit 
vanselfsprekend dat nie-Christene nie die ewige lewe van die Louteringsberg en die Paradys 
kan ervaar nie. Tog is dit die edel heiden wat Dante die pelgrim aan die wese van kinderlik 
onderdanige geloof en die dieptes van die onkenbare goddelike geheimenisse moet herinner. 


2. Sien Inferno IV oor Limbus. Die heidense filosowe se begeerte na redelike antwoorde 
op die groot ‘waarom?’-vrae sal nooit vervul word nie. Hul straf is om te bly verlang na die 
voorwerp van hul liefde. 


3. Vergilius self val in daardie kategorie. 


4. Die berggebied tussen Lerici aan die Atlantiese kus van Liguria en Turbia in die binneland 
daar naby was onbegaanbaar. 


5. Dit is te verstane dat Vergilius die topografie van die Louteringsberg nie so goed 
soos dié van die Hel sal ken nie. Die digters bevind hulle hier nog nie teen die hang van 
die Louteringsberg (Purgatorium) in die eintlike sin van die woord nie, maar aan die voet 
daarvan, in Ante-Purgatorium. Dit is waar diegene verkeer wat te laat in hul lewe, inderdaad 
eers teen die einde daarvan, tot inkeer gekom het. Die eerste groep in hierdie kategorie is die 
geékskommunikeerdes. 


16. Die eerste groep onder die skare uitstellers, die geëkskommunikeerdes, word in Dante 
se skema as trotse weerbarstiges behandel omdat hulle, ofskoon gedoop, hulle nie aan 
die Kerklike gesag wou onderwerp nie. Hul stadige beweging weerspieél hul traagheid om 
tydens hul lewe hul sonde te bely en boete te doen. Hulle wou hulle mos nie aan die gesag 
van die opperste Kerklike herder van die kudde onderwerp nie; nou loop hulle herderloos in 
mekaar vas. 


17. Hierdie siele is reeds gered en is seker van hul finale saligheid, maar moet eers finaal 
gereinig word. 

18. Dit geld nie net die geëkskommunikeerdes nie, maar ook ons twee digters hier teen die 
steilte: haas word vereis. 


19. In hul huidige situasie is die eens trotse nonkonformiste nie net ootmoedig voor God nie, 
maar nederig aangewese op die nabyheid van 'n kuddetjie. 


20. Met deernis gryp Dante hier terug na die Skrif om die skugterheid, samehorigheidsgevoel 
en onderdanigheid van die kuddetjie halfsaliges te teken. Hulle is nou mak. Hulle deins selfs 
terug wanneer hulle die skaduwee van 'n nog lewende liggaam sien, sonder om vir hulself 
te dink. 


21. In hul diepe beskeidenheid beduie hulle dat die digters voor hulle moet uitloop. 
22. Selfs Dante is nou beskeie. 


23. Manfred (ca. 1232-1266) (vgl. Sisson [1980] 1992:578-579 vir hierdie agtergrond) was ’n 
buite-egtelike kind van keiser Frederik Il (ca. 1194-1250), heerser van die Heilige Romeinse 
Ryk. Met Sicilië as sentrum, het Frederik se domein Jerusalem, Italië en Duitsland ingesluit. 
In 'n magstryd met die pousdom gewikkel, was Frederik tydens sy leeftyd meer as een 
keer geékskommunikeer, en het sy dinastie kort na sy dood tot 'n einde gekom. Hy was ’n 
gekultiveerde mens en het die grondslag gelê vir die ontwikkeling van Toskaans tot kulturele 
taal, wat dekades later in Dante se tyd tot wasdom sou kom. Nogtans het Dante hom in /nferno 
X as 'n ketter geteken. Frederik se moeder was Constanza (eggenote van keiser Hendrik VI), 
dus Manfred se grootmoeder. Manfred self het in die stryd teen die pousdom die leierskap 
van die Ghibellynse Party oorgeneem. In 1258 as koning van Sicilië gekroon, is hy deur die 
pous geëkskommunikeer. In die deurslaggewende veldslag by Benevento is hy in 1266 deur 
die pouslike ondersteuner, Karl | van Anjou, verslaan, en het hy gesneuwel. Dit is voor die 
hand liggend dat Dante baie simpatie sou gehad het vir Manfred, 'n gekultiveerde man met 
godsdienstig politieke sentimente wat hy in 'n mate gedeel het, nieteenstaande Manfred se 
persoonlike en morele gebreke. Daar is egter meer as die digter se persoonlike voorkeure op 
die spel. Hy maak ’n sterk stelling: mense wat deur die Kerk by monde van ampsdraers tot 
die Hel verdoem is, kan deur Gods genade gered word. So kan selfs 'n Manfred deel van die 
deemoedige kudde wees. 


24. Sy het ook die naam Constanza gedra, vernoem na Manfred se grootmoeder. Sy het met 
Petrus Ill van Spanje getrou, en was die moeder van Alfonso Ill, koning van Spanje (1285- 
1291), Jacomo, koning van Sicilië (1285-1296) en Spanje (vanaf 1291), en Federigo (koning van 
Sicilië, vanaf 1296). In die jaar 1300, waarin Dante se gedig afspeel, was Jacomo en Federigo 
steeds aan bewind in hul koninkryke. Constanza self het in 1302 gesterf. 


25. Spanje. Sien die vorige nota oor haar seuns wat konings oor daardie gebiede was. Miskien 
praat Manfred hier ironies oor sy seuns, wat nie juis hoë aansien geniet het nie. 


26. By die veldslag van Benevento, 1266. 


27. Dante brei nie hierop uit nie. Daar was gerugte dat Manfred, onder andere, sy vader, 
halfbroer en neefs van hom laat vermoor het. 


28. 'n Sinspeling op onder meer Johannes 6:37. 


29. Die identiteit van hierdie Kerklike ampsdraer, volgens die titel 'herder', 'n biskop, is nie 
bekend nie. 

30. Pous Clemens IV het die liggaamsdele van die vervloekte Ghibellyn laat uithaal onder die 
klippe en buite die koninkryk, op die oewer van die Verderivier, in wind en weer verstrooi. 


31. As ’n teken van respek het Manfred se opponent Karel sy troepe opdrag gegee om elkeen 
"n klip op Manfred se liggaam te plaas. Kerkman Clemens se kleinlikheid steek sleg af teen die 
soldaat Karel se groothartigheid. 


32. Waarskynlik die rivier wat vandag as die Liri (in Suid-Italië) bekend staan. 
33. Die uitdoof van kerse was deel van die rite van ekskommunikasie. 


34. Tensy hul vonnisse deur gebede van nog lewende mense verkort word, moet 
geëkskommunikeerdes dertig keer langer as die tydperk van hul ekskommunikasie in die 
eerste afdeling, buite die poort van die Louteringsberg, deurbring. Volgens die teologie 
van sy dag kon die lewendes effektief deur gebede vir die dooies intree (met 'n beroep 
op onder meer Jak 5:16). Immers, die strydende Kerk op aarde vorm een gemeenskap met 
die lydende Kerk teen die Louteringsberg en die triomferende Kerk in die Paradys. Eers na 
die vasgestelde tydperk (tensy deur gebede verkort) kan die werklike louteringsproses 'n 
aanvang neem. Hierdie aspek is Dante se eie vindsel, maar is 'n teken van hoe ernstig hy tog 
die gesag en mag van die Kerk opgeneem het, ondanks sy kritiek op die pousdom (meer 
spesifiek: die individuele pouse) van sy tyd. Hy was versigtig om die Kerk as instituut nie die 
harnas in te jaag nie (hy sou met sy lewe daarvoor kon boet). Nietemin: die Kerklike straf van 
ekskommunikasie is nie gelykstaande aan die ewige verdoemenis nie, impliseer Dante by 
monde van Manfred. 


35. Manfred verlang dat sy dogter vir hom intree ten einde sy verblyf in hierdie toestand te 
verkort. 

Ante-Purgatorium: Eerste Rotslys 


Dit is kort na 09:00, Sondag. Dante en Vergilius begin die 
moeisame klim na die poort tot Purgatorium. Na "n ruk kan Dante 
nie verder nie en moet hy rus van die inspanning. Vergilius moedig 
hom aan om vas te byt, en lig Dante in oor die posisie van die son 

met betrekking tot waar hulle nou in die Suidelike Halfrond is. 
Dante ontmoet sy ou vriend Belacqua in die geselskap van ander 
lui siele wat tydens hul lewe op aarde hul bekentenis van sonde en 
berou uit traagheid te lank bly uitstel het. 


'O dolce segnor mio,’ diss’ io, ‘adocchia 
colui che mostra sé piu negligente 
che se pigrizia fosse sua serocchia.’ 


‘Ag, my liewe meester,’ sé ek, ‘kyk 
dan net na daardie een wat nog luier lyk 
as wanneer luiheid self sy suster was.’ 


(canto IV.109-111) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR IV: (canto IV109-T1) ‘Ag, my liewe meester, sé ek, ‘kyk dan net na daardie een wat 
nog luier lyk as wanneer luiheid self sy suster was!’ 

E die klim begin 


Dit blyk dat wanneer een sintuig plesier of pyn ervaar, ons so 
volkome daarin opgaan dat die siel van geen ander vermoé 
bewus is nie! Dit weerlê die dwaling wat meen dat een siel bo ’n 
ander in ons ontvlam.” Dus, wanneer mens iets hoor of sien wat 
die siel in beslag neem, gaan die tyd verby sonder dat jy dit 
agterkom. Die vermoë wat tyd waarneem, is immers 'n ander 
vermoë as die een wat die ganse siel op daardie oomblik in sy 
greep het; die tweede vermoë is as 't ware vasgebind, die eerste 
een vry. 


Daarvan het ek self ervaring terwyl ek verwonderd na die siel 
van Manfred? luister. Want die son het ’n volle vyftig grade gestyg? 
sonder dat ek dit agtergekom het, totdat ons aankom waar die 
geeste uit een mond na ons roep: 


'Hier is wat julle soek! 


Wanneer druiwe donker ryp word, stop 'n kleinboer dikwels 'n 
groter opening in sy heining met een vurk vol dorings toe? as die 
een waardeur my leier nou beur, met my agterna - net ons twee 
alleen, want die skare het ons toe reeds verlaat. 


Te voet kan mens San Leo toe gaan, afdaal Noli toe en 
opklim na Bismantova en Cacume.’ Maar hier sou ek eintlik met 
lenige vlerke en vere van verlange kon vlieg agter die leidsman 
aan wat my hoop en lig gegee het.? Deur 'n rotsspleet klouter ons 
boontoe. Weerskante druk die wande ons vas, terwyl die grond 
voete en hande vereis.” Toe ons op die boonste rand van die krans 
in die oopte kom, vra ek: 


'My meester, watter pad moet ons vat?' 
En hy antwoord: 


'Moet net nie een tree agteruit gly nie. Bly Bergop vorentoe 
beur agter my aan totdat ’n gids verskyn wat die roete ken.” 


Die piek is so hoog dat ons dit nie kan sien nie en die helling is 
heelwat steiler as die lyn wat die middelpunt van 'n kwadrant met 

die middelpunt van 'n sirkel verbind.? Van uitputting begin ek 
praat: 


‘Liewe, vader, kyk tog om - as u nie halt roep nie, gaan ek 
agterbly!’ 


‘My seun, sé hy, ‘trek jou tot dáár op," terwyl hy ’n lys aan my 
uitwys, 'n bietjie hoër op, wat van ons kant af om die Berg loop. 
Sy woorde spoor my aan, en ek dwing myself om handeviervoet 
agter hom aan te klouter totdat die omlysting onder my voete is. 


B rus en ’n les in sterrekunde 


Daar gaan sit ons albei met ons gesigte na die ooste om te kyk 
na die pad wat ons afgelé het. Om dit te doen, gee mens immers 
nuwe moed. Ek keer my oë eers na die kus daaronder. Toe kyk ek 
op na die son en verwonder my dat ons van links af? bestraal 
word. 


Die digter merk my verbasing op omdat die wa van lig tussen 
ons en Aquilo opgekom het, en sê: 


‘As die spieël wat sy lig op en af? versprei nou in die teken van 
Castor en Pollux was, sou jy sy rooi gloed nog nader aan die Bere 
sien draai het, tensy dit van sy ou roete afgedwaal het.” As jy wil 
begryp hoe dit moontlik is, konsentreer en stel jou Sion en hierdie 
Berg voor: hulle is op aarde sê geleë dat hulle dieselfde horison 
deel, al staan hulle in verskillende hemisfere.” Die pad waarop 
Phaeton beheer oor sy wa verloor het, moet dus, soos jy sal sien, 
links van die een en regs van die ander een verby gaan - as jy jou 
dit kan voorstel.” 


'Natuurlik, my meester, sê ek, 'ek het nog nooit so helder 
SOOS nou gesnap waar my verstand tevore tekort geskiet het 
nie - naamlik dat die middelsirkel van die hemelse wenteling wat 
in een van die wetenskappe 'ewenaar' genoem word en wat altyd 
tussen die son in die een halfrond en winter in die ander een bly, 
om die rede wat u noem, van hier af net so ver na die noorde toe 
lé as wat die Hebreërs dit na die suidekant toe gesien het.” 

ll die helling van die Berg 


'Maar ek sou asseblief graag wou weet hoe ver ons nog moet 
loop, want die heuwel styg hoër as wat my oë kan volg.’?° 


En hy antwoord my: 


'Die onderste deel van die klim van dié Berg is moeilik, maar 
hoe hoér mens klim, hoe makliker word dit. Dus, wanneer die klim 
vir jou net so moeiteloos gaan voel soos om met ’n skip stroomaf 
te dryf, sal jy naby die einde van die tog wees. Verwag om daar 
van die inspanning te rus. Meer kan ek nie sé nie, maar dit weet 
ek vir seker.” 


ll ontmoeting met Belacqua 
Na hierdie woorde van hom klink c stem?? daar naby op: 
‘Miskien sal jy vóór dan al wil gaan sit!’ 


By die aanhoor daarvan draai ons albei om en sien links 'n groot 
rots wat nóg ek nóg hy tevore opgemerk het. Ons gaan nader en 
sien mense in die skaduwee agter die rots staan, presies soos 
mense wat uit luiheid tot stilstand gekom het.” Een van hulle, wat 
vir my moeg lyk, sit kop omlaag met sy arms om sy knieé. 


‘Ag, my liewe meester, sê ek, ‘kyk dan net na daardie een wat 
nog luier lyk as wanneer luiheid self sy suster was!’ 


Toe vestig hy sy aandag op ons, maar hy kyk net skuins teen 
Sy been op, en sé: 


‘Nou gaan jy dan op, jy wat so flink is!’ 
Toe wis ek wie dit is®* sodat die kortasemheid van die klim 


my nie verhinder om na hom toe te gaan nie. Toe ek by hom 
aansluit, lig hy skaars sy kop en sé: 


'Het jy nou gesien hoe die son sy wa oor jou linkerskouer 
stuur?’25 

Sy lui bewegings en min woorde laat my effens glimlag,” en 
toe sê ek: 


'Belacqua, ek ly nie meer om jou onthalwe nie.” Maar sé my: 
waarom sit jy nou eintlik hier? Wag jy vir 'n gids? Of val jy maar 
net terug op jou ou gewoontes?’ 


En hy antwoord: 


'Ag, broer, wat help dit tog om op te gaan? Die Engel van God 
wat bokant die poort?? sit, sal my tog nie tot die beproewinge 
toelaat nie. Eers moet die Hemel net soveel kere om my hier 
buite die poort?? wentel as wat dit in my lewe die geval was 
omdat ek die goeie versugtinge van berou tot op die laaste 
uitgestel het - tensy gebed uit 'n hart wat in genade leef, opstyg 
om my te help.?? Wat baat die ander gebede wat nie in die Hemel 
gehoor word nie?' 


Voor my is die digter reeds aan die klim, en hy sê: 


'Kom nou. Jy sien dat die son aan die middeldag raak en die 
nag reeds op die strand van Marokko voet aan wal sit.’*! 


B eindnote 


1. Dante begin met 'n sielkundige waarneming met belangrike filosofiese en teologiese 
implikasies: wanneer een fisieke sintuig van 'n mens in beslag geneem word, tree die 
affektiewe en intellektuele vermoëns op die agtergrond. Dante koppel hierdie waarneming 
aan die teoretiese postulaat van die liggaamlik-affektiewe en intellektuele eenheid van die 
mens. 


2. Dante bly besig met die versoening van die Christelike geloofsdenke (teologie) en nie- 
Christelike filosofie met mekaar. Dit is selfs wesenlik vir die wyse waarop hy Ante-Purgatorium 
in verhouding tot Purgatorium bedink. 


In aansluiting by Aristoteles en Aquinas (vgl. Summa 1.76.3) aanvaar Dante dat die 
mens een onverdeelbare siel het, aan die liggaam verbonde. In sy 7imaeus leer Plato dat 
die mens 'n hoër onsterflike en 'n laer sterflike siel het, en dat die tweede op sy beurt uit 
twee dele bestaan. Dus eintlik drie: 'n laagste aptytlike siel, waar die fisieke behoeftes en 
drange gesetel is; 'n hoër geestelike of emosionele siel wat op hoër behoeftes en verlangens, 
SOOS byvoorbeeld eer, gerig is; en ’n hoogste redelike siel, wat op die waarheid gerig is en 
die ander twee lei. Aristoteles, daarenteen, het in sy De anima geleer dat die een siel uit 

drie aspekte bestaan: die vegetatiewe, die animale en die rasionele. Elke hoér vorm sluit die 
kenmerke van die laer vorms in. Die hoogste vorm kom slegs by die mens voor; dus beskik 
slegs die mens oor al drie. Dit is waarom Dante hier leer dat die een hele siel telkens in beslag 
geneem word. Die Christelike nadenke, waarvolgens die onsterflikheid van die siel en die 
laaste oordeel die éénheid veronderstel van siel (wel skeibaar van liggaam), vind vir Dante 
beter aansluiting by Aristoteles. Aristoteles, met sy sterker integrasie van liggaam en gees, 
bied ook ’n beter aansluiting as Plato by die misterie van die vleeswording van die Woord: 
nóg volkome skeiding, nóg identiteit van die goddelike en menslike nature. 


3. Sien canto Ill vir Manfred. Dante kan nie gelyktydig na Manfred se stem luister, sy storie 
inneem en dan ook nog met die tyd tred hou nie. 


4. Volgens die aanname dat die son 15 grade per uur styg, is dit nou effens later as drie ure 
na sonsopkoms, toe die boot vol geeste met die engel as bootsman geland het (canto ID. Dit 
is nou dus ongeveer 9:00-9:30. 


5. Om dit teen diewe te beskerm. 
6. Die klem op die smalheid van die opening sinspeel op die nou poort van Matteus 7:13-14. 


7. Vier moeilik bereikbare plekke: San Leo is op 'n heuwel in noordelike Umbrié geleé; Noli 
is 'n dorp in Ligurié, slegs bereikbaar met trappe in die rotswand uitgekap; Bismantova is ’n 
berg in die Appenyne, Cacume ’n berg in die provinsie Frosinone in sentraal-Italië. 


8. In die donker engte waarin Dante hom nou bevind, verskaf Vergilius die lig van hoop, en 
agter Vergilius is die wysheid en genade van God (vgl. Ps 119:105, Spr 6:23). 


9. Vergelyk Inferno XXVI.13 en volgende. 
10. Die Berg was dus steiler as 45 grade. 


11. Juis hier, waar die traes hul les moet leer, moet ook Dante leer om homself in te span vir 
wat die moeite werd is. 


12. Van noord af (meer presies: noordoos). As bewoner van die Noordelike Halfrond verwag 
die pelgrim dit nie. 


13. Die son. 


14. Die noordewind. Die Middeleeuse digter moet hom nou verbeel dat hy diep in die Suidelike 
Halfrond sit. Sy wetenskaplike kennis stel hom in staat om te besef dat die son, daarvandaan 
gesien, heelwat verder noord in die ooste opkom as wat die geval dieselfde tyd van die jaar 
CApril) in die Noordelike Halfrond is. Terselfdertyd moet die wetenskaplike digter hom inleef 
in die verbystering van Dante die onkundige pelgrim. 


15. Die son, spieél van Gods liefde, versprei sy lig van oos na wes, van noord na suid, van dag 
tot nag. 


16. Dante sinspeel op drie sterrekundige konstellasies, en posisioneer die son met betrekking 
tot hulle. Dit is nou April (herfs in die Suidelike Halfrond), en die son is in die diereriem- 
konstellasie van Aries (die Ram). 'n Paar maande van nou af, in die suidelike winter, sal die 
son natuurlik nog verder noord as tans opkom, naamlik in die geselskap van die sterre Castor 
en Pollux, in die diereriem-konstellasie van Gemini (die Tweeling). Dan sal die son digby 

(nie in nie) die konstellasies van die Bere (Ursa Major en Ursa Minor) 'n draai maak - hierdie 
konstellasies val buite die diereriem, veronderstel Dante (by monde van Vergilius) dat sy 
meer geleerde lesers sal weet. Die moderne begrippe 'sterrekunde' en 'sterrewiggelary' was 
in Dante se tyd nog nie duidelik onderskei nie. 


17. Die Berg van Loutering en Jerusalem (Sion) staan presies teenoor mekaar in die twee 
hemelsfere, en deel dus 'n groot stuk gemeenskaplike horison. Dit is vir die pelgrim onbekende 
terrein, en hy moet deur Vergilius opgevoed word. 


18. Die roete waarop Phaeton, seun van Apollo (koetsier van die son), volgens die mitologie, 
beheer verloor het oor die sonwa wat hy met sy pa se toestemming bestuur het, en so 
hittete die aarde aan die brand gesteek het. Om die ramp te voorkom, moes Jupiter hom 
met ’n weerligstraal doodslaan. Die melkweg is die litteken van hierdie gebeure. Sien /nferno 
XVII.1O6 en volgende. 


19. 'n Stukkie (onduidelike) geleerddoenery van Dante. 


20. Natuurlik neem die verdwaalde Dante dankbaar die wetenskaplike inligting van Vergilius 
in, maar sy onmiddellike interesse is tog meer prakties: hoe en hoe gou kan hulle Bo kom? 


21. Vergilius bedoel dat die Berg se fisieke kontoer konveks is: hoe hoër hoe platter. Die 
geestelike implikasie is dat hoe verder die boeteling op hierdie weg vorder, hoe ligter word 
die las en hoe makliker word die reis. Omdat Vergilius as heiden nie self eerstehands van 
die saligmaking in Christus geweet het nie, kan hy hom nie uitlaat oor die geestelike rede 
waarom die bekeerde siel al hoe makliker reis, hoe verder hy op die pad vorder nie. Vergilius, 
die verpersoonliking van wetenskap en rede, kan Dante net tot op 'n punt help; Statius en 
Beatrice sal later oorneem wat die geestelike en teologiese dimensies betref. 


22. Dit is die stem van Belacqua, 'n Florentynse vriend van Dante wat nie slegs bekend was 
vir die musiekinstrumente wat hy gemaak het nie, maar ook vir sy luiheid. Sy luiheid blyk 
duidelik uit sy opmerking. 


23. Diegene wat hulle hier nog bevind, onder teen die Berg van Loutering, maar buite die 
Purgatorium self, is mense wat die belydenis van hul sondes bly uitstel het en uiteindelik of 
nie berou getoon en gebieg het, óf nie die sakrament van die Laaste Oliesel ontvang het nie. 
Hierdie luiaards is die tweede groep laat berouelinge wat die reisigers teëkom, wat hulself 
dus soos die eerste groep (geëkskommunikeerdes) in die Ante-Purgatorium bevind, waar 
hulle moet bly vir solank hulle op aarde geleef het, tensy lewende mens met gebede vir hulle 
intree. 


24. Dante herken sy ou vriend dadelik aan sy lui humor. 


25. Weer terg Belacqua Dante goedig, nou oor sy misplaaste belangstelling in natuurkunde 
in hierdie situasie van eksistensiële vertwyfeling. Die twee pelgrims kyk oos; die son beweeg 
dus oor hul linkerskouers. Die aardrykskundige en sterrekundige uiteensetting oor die groot 
verskille tussen die Noordelike en Suidelike Hemisfere aan die een kant, en die eksistensiële 
situasie hier in Ante-Purgatorium en Purgatorium aan die ander kant, is nie so inkongruent 
as wat Belacqua dink (en talle lesers van hierdie canto deur die eeue gedink het nie). Dante 
maak nie uit verleentheid reëls vol of gooi verskillende goed lomp saam nie. Hy gebruik 
die twee hemisfere, so dramaties verskillend van mekaar en tog ook verwant, waarskynlik 
allegories om die verskille tussen die gewone lewe en die mistieke pad van suiwering 

te beklemtoon. Op een vlak is diegene wat hulle teen die Berg van Loutering bevind letterlik 
in die 'hiernamaals' (die nadoodse toestand); op 'n ander vlak verteenwoordig hulle diegene 
wat hulle ‘hiernamaals’ (in en tog buite en na die gewone lewe) in 'n eksistensiéle situasie 
van loutering van gedagte, woord en lewe deurbring. Noord staan vir die gewone lewe met 
Sy eksoteriese godsdiens; suid staan vir die esoteriese, dieper lewe van loutering. Hulle deel 
'n groot stuk horison, maar is twee verskillende halfrondes van die menslike bestaan; dit kan 
vir vreemdelinge, onbekend met die mistieke suide (soos die reisiger Dante) heel verwarrend 
wees. Die goedige luiaard Belacqua, heel aan die begin van die pad, is self nie heeltemal 
vertroud met die verhouding tussen 'noord' en 'suid' nie, en stel ook nie juis daarin belang nie. 


26. Die ontmoeting van die twee vriende vind in 'n ligte stemming plaas. Dante is nie so 
gespanne soos wat hy in die Hel was nie. Vir die eerste keer op sy reis glimlag hy, al is dit net 
halfpad. 


27. Op aarde het Dante hom kennelik besorg gemaak oor sy vriend se luiheid. Nou weet hy 
ten minste dat dit uiteindelik - wanneer ook al - goed met hom sal afloop. 


28. Die ingang tot Purgatorium. 
29. Buite die poort van Purgatorium. 


30. Sien Purgatorio 11133 en volgende. Anders as die siele in die Hel, is hierdie siele nie 
verlore nie, maar bevind hulle hulself op die heilsweg, waar gebede van lewendes help. Hulle 
is moedeloos, maar nie wanhopig soos die siele in die Hel nie. 


31. Marokko is in die Noordelike Halfrond geleé, ses ure wes van Jerusalem en die Berg 
van Loutering wat presies op dieselfde lengtegraad geleé is. As dit hoogmiddag teen die 
Louteringsberg is, is dit volgens Dante middernag in Jerusalem, en vroegaand verder wes 
in Marokko. Dante, die wetenskaplik ingeligte digter, is in hierdie canto heel doenig om by 
monde van Vergilius aardrykskunde aan Dante die pelgrim en die lesers uit te lé, in diens van 
'n mistieke boodskap. 

Tweede Rotslys; 
derde groep; 
gewelddadig gestorwenes sonder 
sterwensrites; 
Vergilius, 
Jacopo del Cassero, Bonconte da 
Montefeltro, 
Pia de' Tolomei 


How to cite: Krüger, J.S., 2020, 'Ante-Purgatorium: Tweede Rotslys; derde groep; 
gewelddadig gestorwenes sonder sterwensrites; Vergilius, Jacopo del Cassero, Bonconte 
da Montefeltro, Pia de' Tolomei', in Dante se mistieke reis. Tweede tog: Purgatorio, ingelei, 
vertaal, toegelig, vertolk (HTS Religion & Society Series Volume 8), pp. 71-81, AOSIS, Cape 
Town. https://doi.org/10.4102/aosis.2020.BK242.05 

Dit is Sondag, teen 12:00. Die digters beweeg hoér Bergop en 
ontmoet 'n skare skimme wat berou getoon het vir hul sondes, 
maar nie Kerklike kwytskelding ontvang het nie omdat hulle 
onverwags 'n gewelddadige dood gesterf het. Dante se skaduwee 
sorg weer vir opwinding. Al klimmend om nie die tog na Bo te 
onderbreek nie, vertel die drie geeste hul smartlike verhale van 'n 
gewelddadige dood met die versoek dat voorbidding vir hulle deur 
die lewendes op aarde gedoen word. Jacopo del Cassero en 
Bonconte da Montefeltro was geweldenaars wat dit nie vergoeilik 
het nie, maar berou het. Hulle het vergewe en is vergewe. Dit maak 
'n ewigheidsverskil. Die derde sagsinnige Pia de' Tolomei, is deur 
haar man vermoor of laat vermoor. 


'Vien dietro a me, e lascia dir le genti: 
sta come torre ferme, che non crolla 
già mai la cima per soffiar di venti.' 


‘Kom agter my aan en laat die mense maar praat: 
staan vas soos ’n stewige toring waarvan die spits 
nooit wankel nie, al waai die winde hoe wild.’ 


(canto V.13-15) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR V: (canto V.43-45) 'Hierdie horde drom om ons saam om jou hulp te vra,’ 
verduidelik die digter, ‘maar bly net beweeg en luister in die loop.’ 

lll hervatting van die reis en "n 
teregwysing deur Vergilius 


Ek het reeds van daardie skimme afskeid geneem en volg in 
die voetspore van my leier toe iemand agter my met sy vinger 
beduie en roep: 


‘Kyk, dit lyk dan of die son nie aan die linkerkant van die onderste 
een skyn nie, en hy gedra hom ook kompleet soos ’n lewende!” 


By die aanhoor van dié woorde kyk ek in sy rigting en sien hoe 
hulle in verwondering net na my, net na my? staar - en na die 
onderbroke lig. 


‘Waarom word jou gees so gepla, vra die meester, ‘dat jy 
stadiger loop? Waarom steur jy jou aan die gefluister? Kom agter 
my aan en laat die mense maar praat: staan vas soos ’n stewige 
toring waarvan die spits nooit wankel nie, al waai die winde hoe 
wild. 'n Man wie se gedagtes mekaar holderstebolder verdring, 
bereik nie sy doel nie, want een gedagte verswak die krag van die 
ander.’ 


Wat kon ek sé, behalwe, ‘ek kom?’, terwyl ek bloos soos iemand 
wat soms vergifnis verdien.” 


ln gesprek met 'n skare geweldenaars 
wat 'n gewelddadige dood gesterf het 


Intussen het daar 'n entjie voor ons skuins oor die heuwel 
mense gekom wat 'Miserere'* vers na vers sing. Toe hulle agterkom 
dat my liggaam sonstrale nie deurgang bied nie, verander hulle 
hul lied in 'n lang hees ‘ooo’, en twee van hulle nader ons met die 
houding van boodskappers en versoek: 


'Lig ons aangaande jul toestand in.” 
My meester reageer: 


Julle kan teruggaan en aan diegene wat julle gestuur 
het, rapporteer dat die liggaam van dié een hier werklik vlees is. 

As hulle, soos ek vermoed, by die sien van sy skaduwee tot 
stilstand gekom het, is dit voldoende antwoord vir hulle. Hulle 
moet eer aan hom betoon, want hy kan vir hulle baie werd wees.’® 


Nooit het ek verhitte vog so vinnig in die voornag sien verskiet 
of aandlig in Augustus wolke sien klief” nie, soos wat hulle hul 
boontoe keer en toe, met die ander herenig, weer na ons toe 
terugstorm soos 'n ruitermag wat met vrye teuels jaag.? 


'Hierdie horde drom om ons saam om jou hulp te vra, 
verduidelik die digter, 'maar bly net beweeg en luister in die loop. 


'O, gees, op weg na saligheid met die ledemate waarmee jy 
gebore is, kom hulle al roepende nader, ‘staan asseblief bietjie stil! 
Kyk of jy al ooit een van ons gesien het sodat jy nuus van so iemand 
dáár? kan gaan vertel. Ag, waarom loop jy aan? Ag, waarom kom jy 
nie tot stilstand nie? Ons het almal 'n gewelddadige dood gesterf en 
was sondaars tot op die laaste uur; 


toe het lig uit die Hemel ons tot insig gebring sodat ons, 
vergifnis ontvangend en skenkend,'° die lewe met God versoen 
verlaat het met die hartsbegeerte om Hom te sien. 


En ek antwoord: 


‘Hoe goed ek ook al na jul gesigte kyk, herken ek niemand nie. 
Maar as ek iets vir julle kan doen, o, geeste vir die goeie gebore," sé 
my, sal ek dit doen ter wille van die vrede wat ek van wéreld 
totwêreld' in die voetspore van 'n gids soos dié soek. 


N Jacopo di Uguccione del Cassero 
En een? begin: 


'Elkeen hier aanvaar dat jy jou woorde sal uitvoer sonder dat 
jy 'n eed sweer - tensy dit natuurlik vir jou onmoontlik gemaak 
word.^ Dus smeek ek, wat alleen voor die ander praat, jou: As jy 
ooit die landstreek sien wat tussen Romagna en die gebied van 
Karel lê, wees dan so gaaf om in Fano 'n goeie woord vir my te 
doen sodat hulle vir my voorbidding kan doen en ek my van my 
ernstige misdrywe kan reinig. Dit is waar ek gewoon het, maar 
diep wonde waaruit my lewensbloed weggevloei het, is my in die 

boesem van die nakomelinge van Antenor? toegedien - daar 
waar ek myself die veiligste geag het! Die prins van Este,” wat 
veel meer woede teen my gekoester het as wat reg vereis het, het 
my dit aangedoen. 


‘Maar as ek, toe ek by Oriaco? oorval is, in die rigting van La 
Mira? gevlug het, sou ek nou nog in die land van die lewendes 
gewees het. Maar toe hardloop ek mos die moeras in; die riete en 
modder laat my struikel en neerslaan, en toe sien ek uit my are ’n 
dam op die grond vorm. 


E Bonconte da Montefeltro 
Toe kom 'n ander een in: 


'Ag, sodat die begeerte vervul mag word wat jou teen die hoé 
Berg na bowe lok, kom my begeerte uit meegevoel te hulp. Ek is 
van Montefeltro, en my naam is Bonconte.? Johanna en die 
ander?! gee niks vir my om nie; dit is waarom ek so kop omlaag 
tussen die siele hier loop. ?? 


Ek vra hom: 


‘Watter mag of toeval het jou so ver van Campaldino af laat 
dwaal dat jou laaste rusplek nooit geken is nie?’ 


E 


‘Ag!’ roep hy uit, ‘aan die voet van die Casentino? vloei ’n 
stroom met die naam Archiano, wat in die Appenyne bokant die 
Eremo? ontspring. Te voet vlug ek na waar Archiano sy naam 
kwytraak,? met 'n wond aan my keel sodat my bloed op die 
grond tap. Daar verloor ek toe sig en spraak, en blaas met die 
naam “Maria”? my laaste asem uit en slaan neer, en daar het my 
liggaam alleen bly lê.27 


‘Ek vertel jou die waarheid; vertel dit oor aan die lewendes-? 
Toe die engel van God my vasgryp, skree iemand uit die Hel:?? 


or 


O, jy uit die hemel, waarom beroof jy my? Jy dra nou sy ewige 
deel weg. Vir één traantjie word dit my ontneem. Maar ek sal die 
ander deel anders hanteer!"*? 

'Jy weet hoe waterdamp in die lug saampak en in die koue 
hoér op weer tot water kondenseer? Die engel van die Hel het sy 
bose wil wat slegs die bose begeer, met intellek verbind, en met 
die krag wat sy bose natuur hom gee,” damp en wind beweeg. 
Toe die dag gedaan was, het hy die hele vallei*? van Pratomagno 
af tot by die lang bergreeks, met newels bedek en die hemel so 
dig saamgepers dat die swanger lug water gebaar het.” Die reën 
het neergestort en die water wat die aarde nie meer kon absorbeer 
nie, het strome geword wat bymekaar gekom het om vloede te 
vorm wat onstuitbaar na die koningsrivier?^ gesnel het. Die 
woeste Archiano het my bevrore liggaam by sy mond gevind,“ 
na die Arno meegevoer en die kruis wat ek met my arms oor my 
bors geslaan het toe die smart?^? my oorweldig het, losgeruk en 
my liggaam tussen die walle in die diepte meegesleur en dit met 
Sy buit verstrengel en bedek gelos. 5 


E Pia de’ Tolomei 


'Ag, wanneer jy terug op aarde van jou lang reis uitgerus 
het, vervolg 'n derde gees, 'onthou my dan. Ek is Pia. Siena het 
aan my lewe geskenk, Maremma het dit geneem. Die een wat my 
met ’n juweel trou beloof en met my getrou het - hy weet wat 
gebeur het. 58 


lleindnote 


1. Die 'onderste een’ (Dante) gooi ’n skaduwee, wat nie met Vergilius die geval is nie. Dante 
se skaduwee val aan sy linkerkant, terwyl die son noord hang; die reisigers beweeg aan die 
noordelike kant van die Berg in 'n westelike rigting (dus, soos altyd in Purgatorium, in die 
teenoorgestelde rigting as die wysers van 'n horlosie). Hier in Purgatorium wek die verskyning 
van 'n lewende net soveel opspraak soos wat die verskyning van 'n dooie Cn spook) op 
aarde sou veroorsaak. ‘Soos 'n lewende gedra”: afgesien van die skaduwee, ook die feit dat 
hy asemhaal. Die feit dat Dante kon weet dat iemand agter sy rug beduie, word nie duidelik 
gemaak nie. 


2. '... net na my, net na my’: Dante is die enigste een teenwoordig wat 'n skaduwee werp. Die 
rede waarom die kwessie van 'n skaduwee vir die digter so belangrik is, is omdat dit verband 
hou met die groot filosofiese en teologiese tema van die verhouding tussen liggaam en siel 
(sien canto XXV). Dante wil seker maak dat sy gedig nie gesien kan word as maar net 'n 
willekeurige verbeeldingsvlug nie, maar versoenbaar is met die wetenskap van sy tyd. 

3. 'Soms': soms bloos mense uit skaamte wanneer hulle besef dat hulle 'n fout gemaak het 
wat vergewe moet word, maar soms ook nie. En soms bloos hulle uit verleentheid of woede. 


4. Die derde groep siele wat die reisigers teëkom, is geweldenaars wat 'n gewelddadige dood 
gesterf het en op die laaste nippertjie berou gehad het, maar waar daar nie tyd of geleentheid 
vir Kerklike absolusie was nie. Die twee digters beweeg boontoe; die skare klim nie soseer 
op nie, maar beweeg eerder horisontaal om die Berg: hulle is immers nie op 'n vinnige missie 
nie, maar moet 'n lang tyd al boetedoenend teen die Berghange verwyl. Die rigting van hul 
beweging en dié van die twee digters ontmoet mekaar dus 'skuins'. 


5. Wees (my) genadig’. 'n Verwysing na Psalm 51:3 Cn boetepsalm) waarin die vergewende 
goedertierenheid van God afgesmeek word. Vergifnis is 'n telkens terugkerende tema 
in hierdie canto. 


6. Terug op aarde sal Dante immers vir hulle in gebed kan intree en hul verblyf hier verkort. 


7. Direk vertaal praat Dante hier van ‘vogte’ (vapori). Hy neem die denkbeeld van Aristoteles 
oor dat sowel 'verskietende sterre' as 'weerlig' verhitte vog is. 


8. Anders as die vorige groep, die traes, is die geweldenaars, getrou aan hoe hulle op aarde 
opgetree het, haastig. 


9. Op aarde. 


10. Hulle het vergifnis vir hul eie gewelddadigheid ontvang, en dit geskenk aan diegene wat 
hul lewe beëindig het. Dit is opmerklik dat hierdie skimme, anders as die verlore siele in die 
hel, geen bitterheid in hulle omdra nie; die slegte omstandighede van hul dood is agtergelaat, 
en hulle het 'n hoër dimensie volgens verdienste betree, maar sonder die lig van genade uit 
die hemel sou dit nie moontlik gewees het nie. 


11. Hulle is immers nie in die Hel nie, maar het die vooruitsig op Purgatorium en die Hemel. 
12. Van die aarde tot die Hel tot die Berg van Loutering tot die Paradys (di mondo in mondo). 


13. Dante, self ’n lid van die party van die Wit Guelfe in Florence, vertel die verhaal van Jacopo 
di Uguccione del Cassero (1260-1298), leidende lid van die Guelf-party in Fano. Hy was ’n 
bondgenoot van die Guelf-party in Florence in hul oorlog teen Arezzo in 1288-1289. Nege 
jaar later was Jacopo oor Oriaco, Mira en Padua op pad na Milaan om burgermeester daar 
te word; Azzo VIII van Este (digby Padua) het hom uit weerwraak omdat hy Azzo se eie 
grondhonger gefnuik het, in 'n hinderlaag laat lok en in die moerasgebied by Oriaco laat 
vermoor. Jacopo moes beter geweet het as om deur vyandige gebied te reis. Dit is die eerste 
van drie tekeninge deur Dante van individue wat hul lewe op gewelddadige wyse verloor en 
net betyds tot inkeer gekom het. 


14. In teenstelling met die Hel is Ante-Purgatorium en Purgatorium bestemmings waar 
vertroue en verwagting heers. En die digter stel die pelgrim in hierdie stadium van sy reis 
voor as ten minste grotendeels 'n betroubare figuur. 


15. Die sentraal-Italiaanse streek tussen Romagna in die noorde en die koninkryk van Napels 
in die suide, onder die heerskappy van Karel Il. 

16. In die omgewing van Padua, wat volgens 'n oorlewering deur die Homeriese figuur 
Antenor gestig is. Om sy eie lot by Padua in so slegte lig moontlik te stel, sinspeel Jacopo 
op die oorlewering dat Antenor inderdaad ook die man was wat Troje aan die Grieke verraai 
het om sy eie veilige ontsnapping uit die stad te verseker. Die diepste domein van die Hel 
(Antenora), waar landsverraaiers gestraf word (/nferno XXXII-XXXIII), is na hom vernoem. 
Die Paduane bly verraaiers, suggereer Jacopo. Verraad is iets wat ook Dante mateloos 
verag het. 


17. Azzo VIII. Sien aantekening 13. 
18. Tussen Venesié en Padua. 


19. ʼn Dorpie naby Oriaco. Weer eens kies Jacopo die verkeerde pad. Dit verseël sy aardse lot, 
maar sy finale bestemming gaan vir hom oop. 


20. Sy naam en identiteit is nog sy eie; sy leidende posisie op aarde is iets van die verlede. 
Bonconte da Montefeltro (ca. 1250-1289) was die seun van die slu graaf Guido da Montefeltro 
(sien Inferno XXVIL19 ev.) en, soos sy pa, 'n Ghibellyn. Hy was dus "n politieke en militêre 
opponent van Dante. Dante behandel hom egter met respek. Dit is tekenend, nie alleen van 
Dante se persoonlike groothartigheid nie, maar ook van die sagter beligting waarin aardse 
konflikte teen die Louteringsberg gesien word. Anders as in die Hel waar Dante sy eie woede 
dikwels laat botvier het, is ook hy hier veel milder in sy oordeel. Bonconte was bevelvoerder 
van die leér van Arezzo in die slag van Campaldino (1289), en het by daardie geleentheid 
gesneuwel. Sy liggaam kon na die veldslag nie gevind word nie. Dante het miskien self aan 
daardie veldslag deelgeneem, vandaar sy belangstelling in wat van die lyk geword het. Meer: 
dat Bonconte se liggaam nooit gevind is nie, sou op aarde geinterpreteer gewees het as 
bewys daarvan dat hy inderdaad "n vervloekte en verworpe sondaar was. Maar die teendeel 
blyk die geval te wees. 

Die konstras tussen Dante se behandeling van Bonconte en van sy pa Guido (/nferno XXVII) 
val op. Dante teken die seun as 'n meer simpatieke figuur as vader; sy sieleheil weeg vir hom 
die swaarste. Anders as sy pa, wat kort voor sy dood onreg gepleeg het, kom Bonconte op sy 
sterwensuur tot inkeer. Sy huigelaar-pa (met groot praal begrawe) wil nie hé dat die waarheid 
oor homself op aarde uitkom nie; eerlike seun Bonconte, sondigende mens in sy aktiewe lewe, 
maar uiteindelik uit die kake van die hel gered, wil juis hé dat die volle waarheid oor homself 
op aarde vertel word. 


21. Johanna, eggenote van Bonconte, en sy ander naby familie. Hulle bid nie vir hom sodat hy 
Purgatorium spoediger kan binnegaan nie. 


22. Bonconte se houding druk sy diepe beskaamdheid en gevoel van vernedering oor die 
optrede van sy familie uit, en per slot van rekening bevind hy hom hier te midde van siele wat 
in elk geval niks het om hulle op te roem nie. 


23. 'n Streek ten ooste van Florence in Toskane. Die Arno vloei daardeur, en die dorpie 
Campaldino is daar geleé. Soos in die verhaal van Jacopo deel Dante ook nou die 
omstandighede van Bonconte se dood mee. 


24. ‘Die kluisenaarshut' (Eremo), die klooster in Camaldoli, met 'n wye uitsig oor die Casentino. 
Dit is in die 11 de eeu AJ in die Benediktynse Orde gestig. 

25. Omdat dit in die Arno invloei. 


26. Die aanroeping van Maria is veel meer as ’n sentimentele toevalligheid; die Maagd tree 
immers met liefde en gesag by haar Seun in. 


27. Sy gees is van sy liggaam geskei en het na Ante-Purgatorium vertrek. 


28. Weer blyk die verlange na die aardse lewe, ook by die bewoners van die Berg van 
Loutering. Heimwee na die aardse lewe is 'n refrein wat dwarsdeur die Commedia herhaal 
word. Dante se vraag na wat van hom geword het, spruit uit opregte belangstelling; Bonconte, 
wat deur diep fisieke en geestelike waters gegaan het en hom nog steeds in die proses van 
loutering bevind, maar darem ’n uitsig op ewige geluksalige bestaan het, antwoord met ’n 
diepsinnige, kragtige teologiese verduideliking van die worsteling tussen goed en kwaad. 
Manfred (Purgatorio 111127 ev.) is steeds ontsteld oor wat van sy aardse liggaam geword het; 
Bonconte is met hoér dinge besig. 


29. In die tyd is algemeen geglo in die stryd tussen die magte van die bose en die goeie om 
die besit van die onsterflike siel in 'n mens se sterwensoomblik. Weer 'n ooreenkoms met 
die verhaal van sy vader, Guido da Montefeltro (/nferno XXVII.TI2 e.v.), maar in die geval van 
sy vader was die twis nie tussen ’n engel van die Hel en ’n engel van die Hemel nie, maar 
tussen Franciskus en die duiwel. Vader was slu, seun eerlik. En in die geval van sy vader 
was die uiteinde heel anders: die siel van die ouer man is Hel toe, dié van die seun, na die 
Louteringsberg. Ons sien ook hier die verskil wat 'n sterfbedbelydenis aan die mens se ewige 
lot maak. Die bose engel openbaar sy weersin in die goddelike reéling dat selfs 'n enkele 
traan van opregte berou in die laaste oomblikke 'n mens van 'n ewigheid in die Hel kan red, 
en wreek hom op die gestorwe liggaam. 


30. Nou (reéls 109-129) volg 'n beskrywing van wat die bose engel uit woede en wraak met 
die liggaam van Bonconte gedoen het. Dit beklemtoon die mag van selfs een traan van berou. 


31. Volgens die Middeleeuse teologie (vgl. Aquinas, Summa Theologica 1110.3) beskik die 
bose geeste deur die toelatende wil van God oor 'n sekere mate van mag oor die natuur, wat 
in natuurrampe soos aardbewings en storms na vore kom. Tydens die slag van Campaldino 
het daar inderdaad ’n storm losgebars. 


32. Die vallei van die Casentino, van berg Pratomagno in die suidweste tot by die rug van die 
groot Apennyne-bergreeks, bokant die klooster van Camaldoli. 


33. Volgens die weerkunde van Aristoteles plaas koue soveel druk op wolke dat hulle, 
saamgepers, nie meer die vog in hulle kan behou nie en in stortreéns lolaat. 


34. Die Arno. 'n Koningsrivier is een wat direk in die see uitmond. 


35. Die woeste vloede het sy bevrore liggaam tot by die Archiano meegesleur, wat dit verder 
tot in die Arno gespoel het. 


36. Die smart van berou, meer nog as die liggaamlike lyding en die sterwensangs. 


37. Uiteindelik is sy lyk in die opdrifsels (buit) van die rivier saamgekoek. Dante teken 'n 
dramatiese toneel vol duiwelsgedrewe duisternis en storm en kontrasteer dit met die 
verlossingskrag van 'n enkele traan van opregte berou. 

38. Hierdie kamee vertoon weer Dante se vermoé om met min woorde 'n persoon voor die 
gees te roep en die leser met simpatie of wrewel te vul. Wie Pia was, is nie bekend nie. Vroeé 
kommentare het haar as Pia de' Tolomei geidentifiseer. Al wat seker is, is dat sy in Siena 
gebore is en in Maremma (aangrensend aan Toskane) gesterf het. Waarskynlik is sy deur 
haar man om onbekende redes (laat) vermoor voordat sy die sterwensrites kon ontvang. 
Owerspel van haar kant is miskien nie uitgesluit nie. Sy is in elk geval nie heeltemal onskuldig 
nie, anders sou sy nie hier gewees het nie. Tog teken Dante haar deernisvol as 'n goeie, 
sagte persoon. Sy wil nie inbreuk maak op Dante se tyd nie en neem die vermoeienis van 
Sy reis in ag. Sy rig geen versoek nie, maar aanvaar onuitgesproke en vol vertroue sy goeie 
bedoelings jeens haar. Sy voel nog rou oor wat met haar gebeur het, maar maak geen direkte 
beskuldiging teen haar moordenaar nie. Pia is nie ydel en vol van haarself soos Francesca 
(Inferno V.88-138) in vergelykbare omstandighede was nie; sy is immers hier waar hoogmoed 
tot ’n val gekom het. Anders as Francesca suggereer sy berou oor haar eie sonde. Tog wil ook 
Sy op aarde onthou word. 

Ante-Purgatorium: Tweede Rotslys 


Dit is Sondag 1O April, skuins na 15:00. Dante is steeds omring 
deur die siele van mense wat gewelddadig gesterf het en net 
voor hul dood tot inkeer en berou oor hul sondes gekom het. 

Hulle dring by hom aan dat hy terug op aarde in gebed vir hulle 
sal intree. Dante herken etlike van die skimme, maar laat hom 
nie vertraag nie. Vergilius lig Dante in aangaande die waarde 

van gebed, vir sover hy as n heiden daartoe in staat is. Beatrice 
sal later dieper verduidelik. Die digters ontmoet Sordello da 
Goito, en hy en Vergilius, albei boorlinge van Mantua, omhels 
mekaar. Dit gee aanleiding tot n ernstige aanklag deur Dante 
teen die onenigheid in Italië, die slegte situasie in Florence en 

die skandalige rol van die keiser en die geestelike leiding. 


‘Veramente a cosí alto sospetto 
non ti fermar, se quella nol ti dice 
che lume fia tra 1 vero e lo ‘ntelletto.’ 


“Waarlik, by vertwyfeling so diep 
moet jy nie rus nie totdat sy jou inlig - 
sy wat die lig tussen waarheid en begrip sal wees. 


(canto VI.43-46) 

ll Dante onderneem om voorbidding 
te doen 


Wanneer mense na 'n dobbelspel uitmekaar gaan, bly die 
verloorder teleurgesteld agter, herhaal hy die werp van die steen 
in sy kop en leer verdrietig sy les. Almal vertrek saam met die 
wenner! Een loop voor hom, 'n ander trek van agter aan hom en 
nog een soek van die kant af sy aandag. Hy gaan staan nie, maar 
luister na dié en dáárdie een en maak sy hand vir 'n derde een 
oop wat hom dan nie verder lastig val nie. So ontsnap hy uit die 
gedrang. Netso draai ek my kop dié kant en dáárdie kant toe na 
die samedromming van die massa en onttrek my met beloftes? 
aan hulle almal. 


Daar is die Aretyn? wat sy dood aan die wrede hand van Ghino 
di Tacco gevind het, asook die ander een wat tydens agtervolging 
verdrink het. Federigo Novello,” nes die man van Pisa? wat die 
goeie Marzucco se karakterkrag laat blyk het, smeek albei met 
uitgestrekte hande. Ek sien graaf Orso,’ asook die siel? wat weens 
haat en jaloesie van sy liggaam losgeskeur is, so het hy self gesé, 
en nie omrede van enigiets wat hy verkeerd gedoen het nie. Ek 
praat van Pierre de la Brosse. En laat die dame van Brabant maar 
vooruit dink terwyl sy nog op aarde aan die lewe is sodat sy nie 
later deel van "n ellendiger kudde? word nie. 


ll gesprek oor die waarde van gebed 


Toe ek vry kom van daardie hele menigte skimme wat bid dat 
ander sal bid dat hul saligwording versnel word, sé ek: 


'O, my lig, dit kom my voor dat u in ’n bepaalde teks in 
soveelwoorde ontken dat gebed die Hemelse dekrete kan 
verander? - maar dit is presies waarvoor die mense hier bid! Sou 
hul hoop dus tevergeefs wees, of verstaan ek u woorde dalk 
verkeerd?" 


Sy antwoord is: 


‘My geskrif is duidelik en hul hoop beskaam nie. Jy moet net 
fyn oplet met 'n helder gees. Die hoogste Geregtigheid word 

nie verlaag wanneer die vuur van liefde in 'n oogwenk die 
skuld van diegene wat hier vertoef, sou delg nie.” En waar ek 
hierdie punt beklemtoon, kan die fout nie deur gebed reggestel 
word nie omdat die gebed nie aan God gekoppel is nie.” 
Waarlik, by vertwyfeling so diep moet jy nie rus nie totdat sy 
jou inlig - sy wat die lig tussen waarheid en begrip sal wees. 
Ek weet nie of jy verstaan nie: ek praat van Beatrice; jy sal haar 
daarbo op die piek van hierdie Berg sien - glimlaggend 
van geluk." 


En ek: 


'Meester, nou moet ons ons haas, want ek is nie meer so moeg 
soos netnou nie, en kyk, die helling werp reeds ’n skadu.” 


E ontmoeting met Sordello 


‘Ons sal vandag reis so ver ons kan, is sy antwoord, ‘maar jy 
misgis jou. Immers, voor jy bo kom, sal jy die son weer sien rys, 
hier deur die skuinste afgesny sodat jou liggaam nie sy strale 
breek nie.” Maar kyk na die siel daar eenkant en alleen wat so stil 
na ons kyk. Die beste pad sal hy ons wys.” 


Ons kom by hom. O Lombardiese gees, hoe trots en waardig 
het jy daar gestaan, hoe eerbaar en berekend die beweging van 
jou oëls 


Nie 'n enkele woord sé hy nie, maar laat ons begaan soos "n 
leeu wat rus, en betrag ons. 


Vergilius gaan alleen en vra hom om die beste roete boontoe 
aan ons te wys. Hy reageer nie op die versoek nie, maar vra ons 
uit oor ons land en lewe. 


‘Mantua,’ begin hy toe die skadu, so geheel in homself gekeer, 
vorentoe spring van waar hy gestaan het en na hom toe haas met 
die woorde: 


'O, Mantuaan, ek is Sordello, van jou streek! 


En hulle omhels mekaar.?? 


86 


76 


97 


118 

ll Dante roskam Italië, geestelike leiers, 
die keiser en Florence 


O, slaafse Italië!” Herberg van ellende! Skip sonder stuurman 
in'n hewige storm! Nie heerser oor provinsies nie, maar bordeel!'?? 
Die edel gees daar het bloot by die aanhoor van die soet klank 
van sy stad se naam sy medeburger geesdriftig gegroet. Maar 
wie tans in jou leef, kan sonder veg nie bestaan nie. Mense wat 
deur een en dieselfde muur en grag% omsluit word, verslind 
mekaar. Deursoek, ellendige, die kuste van jou seé en kyk dan na 
binne of enige deel van jou vrede geniet. 


Wat help dit dat Justinianus?^ die stang gemaak het as daar 
geen ruiter in die saal sit nie??? Sonder die stang sou die skande 
kleiner gewees het. 


Julle wat godvresend behoort te wees,’ as julle begryp het 
wat God voorskryf, sou julle Caesar in sy saal laat sit het.” Maar 
hoe wild het hierdie dier geword vandat julle die leisels oorgeneem 
het, maar toe nie die spore ingelê het om hom te beheer nie! 


Duitser Albertus, toe hy onbeheersd en wild word en jy in 
die saal moes sit, het jy hom in die steek gelaat! Mag ’n verdiende 
oordeel van die sterre op jou bloed neerdaal, een so onverwags 
en helder dat jou opvolger?? angsbevange sal wees! Omdat jy en 
jou pa met jul eie belange daarbo behep was, het julle toegelaat 
dat die Ryk, 'n tuin, tot woestyn ontaard.*° Jy wat nie omgee nie, 
kom kyk nadie Montecchi en Capelletti, die Monaldi en Filippeschi - 
eersgenoemde families reeds aan die rou, laasgenoemdes nog 
wagtend op hul pyn!# Kom, wreedaard, kom aanskou die ellende 
van jou adellike families en genees hul krankhede en sien hoe 
donker Santafior nou is? Kom kyk na jou Rome, na jou 
vereensaamde weduwee wat dag en nag wenend roep: 'O my 
Caesar, waarom is jy nie by my nie?' Kom kyk hoe lief die mense 
kastig vir mekaar is! En as niks jou tot jammerte vir ons beweeg 
nie, dink dan met skaamte aan jou eie reputasie. 


En as ek my dit mag veroorloof, o hoogste Jupiter?? vir 
ons op aarde gekruisig, is u regverdige oé dan elders gerig? Of is 

dit alles net voorbereiding in die diepte van u raadsbesluit vir iets 
goeds wat tans totaal van ons begrip verborge is? Want in al die 
stede van Italië is tiranne, en elke skurk wat hom aanmeld as 
partygenoot, word Marcellus.5^ 


Maar jy, my Florence, jy kan tevrede wees!“ Danksy jou bevolking 
wat hulle so inspan, het hierdie relaas van my nie op jou betrekking 
nie. Die mense in baie ander stede dra geregtigheid in hul harte, 
maar is traag om die boog sonder versigtige oorweging te span, 
maar jou mense skiet die pyl konstant van die lippe.?9 Baie weier 
om openbare poste te beklee, maar jou mense doen hul plig sonder 
uitnodiging en skree al by voorbaat: ‘Ek, ék sal dit doen!” Jy kan 
nou gelukkig voel, want jy het goeie rede: jy is ryk, jy het vrede en 
jy het goeie oordeel! Om die waarheid te sê die feite spreek vanself. 
Athene en Sparta, beskaafde wetgewers van weleer, het vergeleke 
met jou bloot wenkies gegee van hoe die algemene welsyn bestuur 
moet word. Jy maak immers sulke subtiele plannetjies dat wat jy in 
Oktober uitdink teen die helfte van November reeds uitrafel!*® 
Hoeveel keer in menseheugenis het jy nie die wette, geldstelsel, 
ampte en gebruike verander en selfs die bevolking verwissel nie?*? 


As jy oplet, sal jy sien jy is soos 'n siek vrou op ’n verebed wat 
nie rus kan vind nie en rondrol om haar pyn te verlig. 


E eindnote 


1. Soos so dikwels in die Commedia demonstreer Dante sy fyn waarneming van die alledaagse 
lewe in Florence. 


2. Om vir hulle voorbidding te doen sodat hul verblyf in Ante-Purgatorium verkort kan word. 


3. Die Aretyn (inwoner van Arezzo) na wie Dante verwys, is waarskynlik die regter Benincasa da 
Laterina wat omstreeks 1297 deur Ghino di Tacco in Rome onthoof is omdat die regter een of 
meer bloedverwante van Ghino tot die dood veroordeel het. Ghino was 'n edelman van Siena 
wat 'n berugte rampokker geword het. Dante het natuurlik, soos by die vorige canto vermeld 
is, in 1289 as Guelf aan die veldslag van Campaldino teen die Ghibellynse Arezzo deelgeneem. 


4. Dit is onseker na wie Dante hier verwys - miskien na Guccio dei Tarlati, 'n Ghibellyn van 
Arezzo, wat in die Arno verdrink het terwyl hy Guelf-vlugtelinge van Arezzo agtervolg het, 
of self agtervolg is. 


5. Federigo Novello, die derde man van Arezzo wat hier genoem word, is omstreeks 1290 om 
die lewe gebring tydens 'n militêre veldtog van die Bostoli teen die Tarlati. 

6. Die man van Pisa is Gano, die seun van Marzucco degli Scornigioni van Pisa. Die seun 
is deur Graaf Ugolino (sien /nferno XXXIII.13) vermoor, maar sy vader het die moordenaar 
vergewe en sy familie verbied om weerwraak uit te oefen. Die goeie Marzucco het hom ook 
tydens die begrafnis van sy seun met onberispelike waardigheid en krag gedra. Volgens 
oorlewering het hy ook ’n Franciskaanse monnik geword. 


7. Graaf Orso degli Alberti, in 1286 deur sy neef vermoor as episode in ’n voortslepende 
familietwis. Die vaders (die broers Napoleone en Alessandro) van hierdie twee figure bevind 
hulle in die Hel (/nferno XXXII.40-60) waar hulle tot in ewigheid letterlik sal koppe stamp. 


8. Pierre de la Brosse, wat in 1278 vir hoogverraad opgehang is weens die gekonkel van Marie 
van Brabant (so suggereer hy). 


9. In die Hel. 


10. Dante verwys na die Aeneis V1.373 ev. Die Sibille (profetes) wat Aeneas in die Onderwêreld 
begelei, wys die skim van Palinurus tereg. Palinurus het ook 'n gewelddadige dood gesterf, en 
omdat sy liggaam nie op aarde begrawe is nie, sou hy lank moes wag voordat hy toegelaat 
sou word om die Styx-rivier in die onderwêreld oor te steek. In die hiernamaals pleit sy skim 
dus by Vergilius om terug te keer na die land van die lewendes en sy liggaam te vind en te 
begrawe. Maar Sibille beklemtoon dat goddelike dekrete nie deur gebede verander kan word 
nie. Selfs in die heidense konteks waarin hulle oorspronklik gedig is, moet Vergilius se woorde 
nie misverstaan word as sou menslike insette geen verskil kan maak nie. Sy gedig is nie ’n 
pleidooi vir fatalisme nie. Maar in die bedeling voor die heilswerk en kruisdood van Christus 
kon gebede nog nie tot die ware Verbondsgod gerig gewees het nie en kon dus in elk geval 
nie verhoor word nie. 

Vergilius, ongedoopte heiden, is natuurlik nie in 'n posisie om die volle Christelike begrip 
van die verhouding tussen goddelike geregtigheid en liefde te verduidelik nie. Hy kan nie 
werklik finale uitsluitsel gee oor die waarde van gebed in 'n Christelike konteks nie. Tog praat 
hy hier nie heeltemal meer net in sy hoedanigheid as die destydse heidense skrywer van 
sy beroemde gedig nie, maar as iemand wat reeds tot op groot hoogte in die waarhede 
van die Christelike geloof ingelei is, ten minste teoreties al is dit nie eksistensieel nie. Dante 
die verteller doen moeite om te beklemtoon dat dit geensins afdoen aan die eerbied wat 
hy as pelgrim vir sy gids Vergilius het nie. Dante wil Vergilius inderdaad beskerm teen ’n 
interpretasie wat laasgenoemde se woorde in 'n slegte lig stel. Wat Vergilius sê, is versoenbaar 
met die Christelike geloof, interpreteer Dante sy gids. 


11. Dante skimp nie dat Vergilius hom dalk misgis het nie. Inteendeel, in sulke religieuse sake 
het hy Vergilius beskou as tot op groot hoogte geinspireerd. 


12. Die feit dat gebede van menslike liefde op aarde die geregverdigde pyniging hier in Ante- 
Purgatorium en Purgatorium kan verkort, beteken geensins dat die goddelike geregtigheid 
aangetas word nie. Aan Gods reg is reeds deur die kruisdood van Christus voldoen. Die 
verdiende pyniging van die siele hier word dus nie opgeskort nie, maar uit goddelike liefde 
verkort. 


13. Die heidene het die een ware God immers nie geken nie. 


14. Beatrice as simbool van die teologie, wat die lig van die waarheid (die goddelike 
openbaring) aan die menslike verstand bemiddel. Sy sal die saak volledig kan uitklaar. 

15. Dante sal haar inderdaad weer in die Aardse Paradys op die piek van die Louteringsberg 
aanskou (canto XXX). Vir Dante kan dit nie gou genoeg geskied nie. Dante die digter hou 
Dante die reisiger se reaksie dubbelsinnig: aan die een kant snap die reisiger Vergilius se 
verhewe bedoeling en sy sinspeling op die onderskeid tussen bloot menslike filosofie en die 
meer verhewe teologie, en dryf Dante se heilsbelange hom voort; aan die ander kant slaan 
liefde vir die Beatrice wat hy in sy jeug bemin het deur. 


16. Intussen het die son weswaarts teen die noordelike hang van die berg beweeg. In hul 
beweging links om die Berg bevind die pelgrims hulle nou teen die oostelike hang, en dus 
reeds in die skadu, al is dit nou nog taamlik vroeg, miskien so 15:00. Die helling van die Berg 
is immers baie steil en sny die sonstrale af. 


17. Dante se skaduloosheid hier het niks te make met die skadulose toestand van die nadoodse 
liggame van die gestorwe siele nie. Hy staan gewoon in die skadu van die Berg. Dit help in 
elk geval nie om te jaag nie, vermaan Vergilius. Loutering vind nie in een dag plaas nie. Hier 
kan niks (soos die heersers op aarde gedoen het) afgedwing word nie. Die geopenbaarde 
waarheid oor sonde moet ook nog ten volle by die begrip van Dante tuiskom. 


18. Dit is Sordello da Goito (ongeveer 1200-1270), afkomstig van 'n dorp in die omgewing van 
Mantua, met die naam Goito. Hy was digter en minnesanger in Provence wat in Provencaals 
geskryf het, ook howeling wat nogtans sterk politieke standpunte ingeneem het. So het hy 
byvoorbeeld Keiser Frederik Il en ander vorste oor die kole gehaal oor hul pligsversuim. Dit is 
nie bekend hoe hy aan 'n gewelddadige einde gekom het nie. 

Sy bereidheid tot politieke standpunt-inname is stellig waarom Dante veel van hom dink, 
selfs in so 'n mate dat hy hom op dieselfde wyse behandel as wat die geval met Farinata 
in Inferno X was. In canto VII sal hy inderdaad die gids wees tussen die nalatige politieke 
maghebbers. Miskien is die hoë agting ook 'n manier van Dante om aan Vergilius, mede- 
Mantuaan, eer te betoon. Dit kan ook verband hou met soortgelyke behoeftes op soortgelyke 
stadiums in die voortgang en ontwikkeling van die verhaal in elk van die drie hoofdele van 
die Commedia: Farinata in Inferno X; Sordello hier in Purgatorio VI en VII; en Cacciaguida in 
Paradiso XV. 


19. Vergilius is naby Mantua gebore. 


20. Hierdie eenvoudige gebaar van gedeelde moederstadsliefde gee aanleiding tot 'n 
beroemde passasie waarin Dante hartstogtelik sy kritiek op die stand van geestelike en 
wêreldlik staatkundige leiding in Italië uitstort. 


21. Dante, die digter self in die werklike lewe, neem nou 'n spreekbeurt buite die reisverhaal 
om. Sy kritiek op Italië vind in werklike tyd, nie in narratiewe tyd nie, plaas. Dit gebeur van 
tyd tot tyd in die Commedia, maar dit is waarskynlik die mees dramatiese opskorting van 
die narratief vir hierdie doel in die hele Commedia. Dante klee sy rede in die taal van bybelse 
geskrifte soos die Psalms, Klaagliedere, Esegiël en Jesaja in. Dante se eie politieke loopbaan 
was ’n mislukking, maar danksy sy geniale literêre werke het alle latere geslagte sy opponente 
deur sy oë gesien. Die kontras tussen die tweespalt en algemene verval van daardie tyd 
aan die een kant, en aan die ander kant die hoé intellek en idealisme van Dante se verse 
is merkwaardig. Objektief gesien, was Dante se politieke opvattings en sy ideaal van ’n 
Christelik Romeinse Europa teen die tyd dat hy sy gedig geskryf het, reeds onhaalbaar: Italië 
het die Middeleeuse imperiale stelsel reeds begin agterlaat. Dante was in hart en verstand 'n 
konserwatiewe imperiale Roomse Middeleeuer. 

22. Vvergelyk Klaagliedere van Jeremia 1:1. Eens was sy geliefde Italië 'n land van verskillende, 
maar verenigde provinsies; nou is dit die voorwerp van totale misbruik. Al hoe dinge polities 
gaan regkom, glo Dante, is deur ’n sterk keiser. Vir Dante was Ryk en Kerk twee geskeie, 
maar gelyke magte; slegs deur die regte balans van hierdie twee sou die welsyn van almal 
gewaarborg word. Nou het hulle mekaar wedersyds in die steek gelaat. 


23. Middeleeuse stede was omring deur 'n muur met ’n grag daaromheen. 


24. Justinianus die Grote, Romeinse Keiser in Konstantinopel van 527-564, het die bestaande 
wette van die Ryk tot een monumentale geheel die Corpus juris civilis laat orden. Dit het die 
gesaghebbende wetskorpus vir die Laat Romeinse en Middeleeuse samelewings geword. 
Dante verwys daarna as ’n beteuelende stang vir die Heilige Romeinse Ryk. Italië word 
vergelyk met 'n perd wat wild geword het. 


25. Dante verwys na die troon van die Heilige Romeinse Ryk. In 1300 het Albertus van 
Hapsburg (Keiser van 1298-1308) daarop gesit, maar wat Dante betref, was Albertus so 
onbekwaam dat die ‘saal’ van die Ryk moreel en vir praktiese doeleindes leeg was. Wat vir 
Dante ook swaar teen hom sou getel het, is dat hy nie, soos die tradisie bepaal het, Italië toe 
gekom het om in Monza met Karel die Grote se ysterkroon en in Rome met 'n goue kroon 
gekroon te word nie. Hy het sowel Italië as die Ryk in die steek gelaat. Die Ryk sou sonder 
hom beter daaraan toe gewees het, en die Justiniaanse kode kon net sowel nie bestaan het 
nie. Hy is uiteindelik deur sy neef om die lewe gebring. 


26. Nou kom Dante die kerkleiers ook by. In plaas daarvan dat hulle die keisers ondersteun en 
hul magsfere eerbiedig het, het hulle alles in hul vermoë gedoen om hierdie staatsleiers in die 
uitvoering van hul godgegewe pligte te stuit. 


27. 'n Verwysing na Matteus 22:21: Gee aan die keiser wat die keiser toekom. Sien ook Inferno 
XIX 109 en volgende vir hierdie oortreding van die Kerkleiding. 


28. Dante skimp dat hierdie keiser se hart en belange, soos dié van sy pa Rudolph (sien 
canto VII), in die noordelike lande van die Ryk gelê het en deur hom bevorder is. Italië is aan 
rowerbaronne uitgelewer. 


29. Waarskynlik 'n verwysing na die moord op Albert se seun Rudolph in 1307. Dit kan ook 
verwys na Hendrik VII van Luxemburg, wat in 1312 in Rome gekroon is, net om in 1313 te sterf. 
Laasgenoemde gebeurtenis het Dante se hoop op 'n betekenisvolle herstel van die Ryk vernietig. 


30. Weens die keiserlike wangedrag bo in die noorde, in Duitsland, het die Ryk van ’n lushof 
in 'n woesteny ontaard. 


31. Die Montecchi-familie van Verona was Ghibellyne, die Capeletti-familie van Cremona 
Guelfs. Teen 1300, toe Dante in Purgatorium was, was albei families se politieke ambisies 
morsdood weens hul nimmereindigende konflik. Die Monaldi- en Filippeschi-families van 
Perugia en Orvieto onderskeidelik, en Guelf en Gibellyns onderskeidelik, was in 1300 nog 
hewig aan die twis met die vooruitsig dat een of albei daardeur uitgewis sou word. 


32. Die ou adellike Italiaanse families en hul tradisionele Middeleeuse posisie van direkte 
afhanklikheid van die keiser, maar ook lojaliteit en verantwoordelikheid jeens die keiser was 
aan die verval, deels weens aanslae op hul regte en voorregte van buite, deels weens hul 
eie onophoudelike onderlinge gevegte, deels weens 'n gebrek aan keiserlike beskerming en 

leiding. 'n Nuwe orde was aan die ontwikkel. Santafior, naby Siena, eers deur sterk adellike 
Ghibellyne (keisergesindes) regeer, het nou in 'n staat van duister verval. 


33. Romeinse oppergod. Die benaming word hier vir Christus gebruik. Heidense opvattinge 
aangaande die gode is verstaan as vae heenwysings na God soos in Christus geopenbaar. 


34. 'n Verwysing na Gaius Claudius Marcellus, konsul in Rome in 50 VAJ, of Marcus Claudius 
Marcellus, konsul in 51 VAJ. Albei was politieke opponente van Julius Caesar. In elk geval 
bedoel Dante hier ambisieuse, gladdemond demagoé en manteldraaiers van die soort wat in 
die nuwe Italië na vore gekom en opgang gemaak het. 


35. Voorlopig klaar met Italië, geestelikes en keiser, kom Dante nou sy eie Florence, waarin 
Korrupsie hoogty gevier het, sarkasties by. Hy het geen goeie woord vir die mislukte 
stadstaat nie. 


36. Natuurlik praat Dante ironies. Die bewoners van ander stede kom nie juis tot die praktiese 
beoefening van geregtigheid nie, hetsy uit omsigtigheid of traagheid; die Florentyne ook 
nie - maar hul diskoers oor geregtigheid is wel vlot. 


37. In ander stede is mense huiwerig om openbare ampte te beklee, hetsy uit nederigheid 
of luiheid, maar in die korrupte Florence word gretig na sulke ampte geaspireer - maar as 
posisies om bekleërs se eie sakke te vul. 


38. Gedurige slim planne, oënskynlik vir die openbare welsyn bedoel, maar in werklikheid 
skemas vir selfverryking, en tot mislukking gedoem. 


39. Gedurige veranderings van allerlei. Met die verwisseling van bevolking verwys Dante 
waarskynlik veral na die verskuiwings in magsbalans tussen Guelfe en Ghibellyne wat telkens 
uitgeloop het op die verbanning van vroeëre magshebbers en partygenote, asook die 
terugkeer van ander. 

Sononder nader. Vergilius maak sy identiteit aan  verbysterde 
Sordello bekend. Sordello bewys eer aan Vergilius en stel hom 
bereid om as gids vir die pelgrims tot by die Poort van Petrus op te 
tree. Hy lig hulle in oor die wet van Bo wat die opklim teen die Berg 
na sononder onmoontlik maak. Met die oog op die nagrus lei hy 
hulle na ^n pragtige, blomryke vallei waar heersers hulle bevind wat 
hul plig op aarde versuim en ook hul berou tot op die laaste uitgestel 
het. Hulle is wagtend om die louteringsproses in Purgatorium te 
ondergaan. Sordello verduidelik wat tot hul lot gelei het. 


Non avea pur natura ivi dipinto, 
ma di soavità di milleodori 
vi facea uno incognito e indistinto. 


Daar het die natuur nie net geskilder nie 
maar 'n duisend soete geure 
tot ongekende welriekendheid gemeng. 


(canto VII.79-81) 

E Vergilius maak sy identiteit 
en hiernamaalse toestand aan 
Sordello bekend 


Nadat die begroetings drie,vier keer waardig vreugdevol herhaal 
is, staan Sordello bietjie weg en vra: 


"Wie is u?' 
‘Voordat die siele wat waardig is om na God op te styg na hierdie 
Berg gerig kon word, is my beendere deur Octavianus begrawe. 


Ek is Vergilius; en om geen ander fout as dat ek nie geloof gehad het 
nie, is ek die Hemel ontsê; is my leier se antwoord 


Die skim lyk soos ’n mens wat skielik iets voor hom sien 
verskyn en so verbysterd is dat hy tegelyk glo en nie glo nie 
en uitroep: ‘Dit is … dit is nie!’ Toe laat hy sy oë sak, staan weer 
nederig nader en omhels Vergilius soos 'n mindere sy meerdere.? 


ʻO, glorie van die Latyners; sé hy, ‘deur wie ons taal getoon het 
waartoe sy in staat is, o, ewige roem van die plek van waar ek 
kom,^ watter verdienste van my of genade van Bo laat u aan my 
verskyn? Indien ek waardWzig sou wees om u woorde aan te 
hoor, sé my dan of u uit die Hel uit kom en uit watter sirkel?'5 


'Deur al die sirkels van die ryk van smarte het ek tot hier 
gekom; n Hemelse mag het my gestuur, en daarmee beklee, is ek 
nou hier, antwoord Vergilius hom. 


‘Nie deur doen nie, maar deur nie-doen,? ontbeer ek die sien 
van die hoé Son? wat jy begeer - te laat het ek geleer. Daar is 'n 
plek daaronder, triest nie weens folteringe nie, maar net van 
duisternis, waar die klagtes nie soos krete galm nie, maar net 
sugte is.? Daar bevind ek my saam met die onskuldige kindertjies 
wat deur die tande van die dood verslind is voordat hulle van die 
menslike skuld vrygeskeld is.” Daar bevind ek my saam met hulle 
wat nie met die drie heilige deugde” beklee is nie, maar wat tog 
sonder sonde is en die ander deugde" geken en almal gevolg het.’ 

ll die wet wat die opklim teen die 
heilige Berg reguleer 


'Maar as jy weet en as dit jou geoorloof is, dui dan vir ons aan hoe 
ons gouer kan kom waar Purgatorium sy ware aanvang het.’ 


Sordello antwoord: 


‘Ons is nie aan 'n vaste plek gebonde nie, en sover ek boontoe 
en rondom mag beweeg, sluit ek my as gids by u aan. Maar kyk 
hoe die dag reeds taan, en om in die nag boontoe te gaan, is nie 
moontlik nie. Ons moet dus oorweeg waar ons rustig kan oornag. 
Verder regs is daar siele. As u instem, sal ek u na hulle begelei; om 
hulle te ontmoet sal u vreugde gee. 


‘Hoe dan so?’ is Vergilius se reaksie. ‘As iemand in die nag sou 
WOU opgaan, sou iemand anders hom dan verhinder om dit te 
doen of sou sy eie krag te min wees?' 


En die goeie Sordello trek sy vinger oor die grond en sê: 


'Sien, u sal na sonsondergang selfs nie oor hierdie streep kan 
kom nie, al sal niks behalwe die nagtelike donker u verhinder om 
op te klim nie - dit sal selfs u wil om dit te doen kragteloos maak." 
Maar dit is wel moontlik om in die nag hier onder om die berg te 
beweeg" terwyl die horison die dag nog dáár vashou. 


Toe sê my meester, halfverbaas: 


'Neem ons dan na waar jy sê mens gelukkig kan wag.” 


B Sordello se treurmare oor die 
nalatige heersers in die vallei"? 


‘Toe ons daarvandaan ^n klein entjie verder loop, merk ek "n holte 
teen die berghang op, kompleet soos 'n aardse vallei. 


'Laat ons gaan, sê die skadu, 'na waar die skuinste 'n skoot 
vorm, en daar op die nuwe dag wag.’ 


96 


91 


112 


Canto VII 


'n Paadjie loop skuins teen die steilte na daardie gelykte af en lei 
ons randlangs tot waar dit amper heeltemal gelyk is. As geel goud 
ensuiwer silwer, robynrooien skitterwit, indigoblou enhoutvlamgeel 
en die groen van vars gesplete smarag langs die gras en blomme 
in daardie vallei geplaas sou word, sal hulle verdof soos die mindere 
in die lig van die meerdere. Daar het die natuur nie net geskilder 
nie, maar ’n duisend soete geure tot ongekende welriekendheid 
gemeng.” Siele wat nie van buite die vallei sigbaar was nie, sit op 
die gras en blomme terwyl hulle ‘Salve, Regina"? sing. 


‘Wens nie dat ek julle in hul midde lei voordat die bietjie son tot rus 
kom nie, verduidelik die Mantuaan wat ons daarheen gebring het.” 


‘Van hierdie terras af sal julle almal se optrede en gesigte beter 
waarneem as wanneer julle daar in die holte tussen hulle sou verkeer. 


'Die een wat die hoogste sit en lyk soos iemand wat sy plig 
nalaat en nie sy mond oopmaak wanneer die ander sing nie, is 
Keiser Rudolph.?? Hy kon nog die wonde wat Italië doodmaak, 
genees het, maar nou gaan 'n ander?! te laat tot redding kom. 


'Die een wat lyk of hy hom troos, was heerser oor die land 
waar die water ontspring wat deur die Moldau in die Elbe en deur 
die Elbe in die see ingedra word.? Hy het die naam Ottokar? 
gehad en was as baba in sy doeke al veel meer werd as sy seun, 
Wenceslaus, wat hom as reeds bebaarde man steeds gulsig in 
luuksheid en ledigheid verlustig het. 


'En die kortneus?^ wat lyk of hy vertroulik beraadslaag met die 
een wat so n goedige voorkoms het,? het al vlugtend gesterf en 
so die lelie? onteer. Kyk hoe eersgenoemde op sy bors slaan, en 
sien hoe die ander een sugtend sy wang in sy handpalm laat rus. 
Hulle is die pa en skoonpa van die vloek van Frankryk.” Hulle 
weet die land se lewe is verdorwe en morsig, vandaar die smart 
wat hulle so deurboor. 


'Die een dáár met die fris voorkoms?? wat saamsing met die 
een wat die manlike neus het,Z? is met elke deug omgord. En as 
die jongeling: wat agter hom sit, sy opvolger, langer geleef het, 

sou die deug van kruik na kruik gegiet gewees het. Dit kan nie 
van sy ander erfgename gesê word nie: Jacobus?! en Frederik?? 
het wel die koninkryke geërf, maar hul erfdele*5 is niks beter as 
dié van die ander nie. Selde styg menslike onkreukbaarheid van 
stamboom tot in die takke - so wil Hy dit hé sodat dit van Hom 
afgesmeek kan word.*4 My woorde dui op die een met die neus,’ 
asook op Petrus,?? die een wat saam met hom sing - dit is waarom 
Apulia en Provence?” nou treur. Plant is soveel minder werd as 
saad?? dat Constanza veel meer rede het om oor haar man te 
Spog as Beatrice en Margaretha“? oor hulle s'n. 


'Siedaar, die koning met die eenvoudige lewenswyse wat so 
alleen daar sit: Hendrik Ill van Engeland, uit wie ’n beter spruit 
uitgeloop het.^? 


'Die een wat op die grond laer tussen hulle sit en boontoe kyk, 
is die markies Wilhelm. Omrede die oorlog tussen hom en 
Allessandria is Monferrat en Canavese in smart gedompel.“ 


B eindnote 


1. Keiser Augustus (Octavianus) het Vergilius se oorskot van Brundisium, waar hy in 19 VAJ 
gesterf het, na Napels laat bring en daar laat herbegrawe. Vergilius wil sé dat hy gesterf het 
voordat die moontlikheid van loutering vir siele wat seén waardig is (soos hyself), deur die 
kruisdood, opstanding en hemelvaart van Christus ontsluit is. Hy is die Hemel ontsé; loutering 
met die oog op die Hemel het dus geen sin gehad nie. Purgatorium het wel bestaan, maar het, 
wat betref Vergilius wat voortydig gesterf het, geen funksie gehad nie. 

Dante, die digter en lojaal ortodokse Christendenker, het nie 'n probleem met die lot van 
Vergilius in Limbus nie, en tog registreer hy by monde van Vergilius die verbysterende 
diepgang, onbegryplik, van God se raadsbestel. Vergilius is nie opstandig nie. Hy erken sy 
ongeloof, tog glim daar 'n effense verontskuldiging in sy verduideliking aan Sordello. 

Dante wil dit hier duidelik maak dat hy, ondanks sy kritiek op Kerklike leiers in die vorige 
canto in geen opsig van die Christelike standaardleer afwyk nie. Van buite gesien: Dante het 
inderdaad alle rede gehad om homself so voor te stel. Hy was in die konteks van sy tyd geen 
leerstellige ketter in enige ernstige sin of selfs afwykende in ’n ligter sin nie. Sy ortodoksie 
was nie 'n sinies opportunistiese skuif om sy politieke program te dek en te beveilig nie, ook 
nie bloot kultuur-historiese sentiment nie, maar sy diepste innerlike geloof. 


2. Soos die gebruik was, sou Sordello as mindere die knieë of voete van die meester 
omhels het. 


3. Dante, by monde van Sordello, is trots op die literêre moontlikhede van sy moedertaal: aan 
die een kant nog in die wieg, aan die ander kant aaneenlopend met die groot en ou Latynse 
tradisie. 

4. Mantua. 


5. Sordello soek bevestiging vir die enigste afleiding wat hy kan maak, naamlik dat die groot 
Vergilius érens in die Hel ly. Indien dit die geval is, hoe is dit dan moontlik dat Vergilius hier 
aan hom verskyn? 


6. ‘Nie-doen’: nie-glo. 


7. ‘Son’: die aangesig van God. Dit word nag teen die Berg; nag simboliseer die afwesigheid 
van Gods genadige, verligtende teenwoordigheid. 


8. Vergilius verwys na sy posisie in Limbus en beskryf toestande daar waar hy as ongedoopte 
heiden saam met ongedoopte Jode en ongedoopte Christen-kinders die ewigheid moet 
deurbring. Vergelyk /nferno 11.52, Inferno IV en Purgatorium V1.AO en volgende. 


9. Die ‘menslike skuld’: die algemeen menslike deelname aan die oorspronklike sonde van 
Adam. ‘Voordat ... vrygeskeld’: dit wil sé, voordat hulle gedoop is. Die verdoemenis van 
ongedoopte kindertjies was deel van die tradisionele ortodokse leer. 


O. Die drie Christelike (teologiese) deugde wat slegs deur openbaring ontsluit word en dus 
nie deur die heidense filosofie ontdek kon word nie: geloof, hoop en liefde. 


1. Die vier Grieks heidense deugde wat vir die rede toeganklik is: wysheid, moed, regverdigheid 
en matigheid. Die leser vind hier weer eens Dante se versoeningsoplossing vir die komplekse 
probleem van die verhouding tussen Christendom en heidendom. 


2. Sordello sluit hom dus by Vergilius en Dante aan om as gids vir hulle op te tree. Later 
(Purgatorio XXXI) sal Statius dieselfde rol vervul. 


3. Lig het vir die Middeleeuse Christen Dante 'n simboliese betekenis, en verwys na die 
genade van God in Christus, die Son van Geregtigheid. In die Hel is daar geen lig nie; Gods 
genade is geheel en al onttrek, behalwe die genadige 'koepel lig uit die donker gesny' in 
Limbus (/nferno IV.67 ev.). In die Hemel is geen donker nag nie; Gods genade deurstraal 
alles. Teen die ambivalente Louteringsberg kom albei voor. Waar dit ontbreek (soos tans 
hier), kan die siel nie hoér op die weg na geestelike vervolmaking vorder nie (vgl. Joh 
2:35-36). 


Dante val terug op die verwysing na die 'hoé Son' in reël 26 hierbo. Die wet wat die bestyging 
van die Berg beheer, is eenvoudig: alles berus op Gods ligtende genade. In die donker, sonder 
die lig van genade, sal geen siel trouens boontoe wil probeer klim nie. Dit kan slegs in die 
donker terugval na benede of ronddool. Vergilius, die heiden, weet dit natuurlik nie en moet 
aangaande die rol van die goddelike genade ingelig word. Geen wonder dat hy verbaas is om 
dit te verneem nie. Hy besef wel dat dit hier teen die dubbelsinnige Louteringsberg, anders 
as in die Hel, moontlik is om rustig te wees. 


14. Anders as in die Hel is die siele hier nie op een plek ingekerker nie, maar hul wil moet wel 
in ooreenstemming met die wil van God wees. 


15. Die tema van die uitweiding aan die einde van canto VI word hier voortgesit. Miskien is juis 
Sordello deur ons digter as geskik gesien om die feile van prinse uit te wys. Hy was immers 
howeling met nie slegs 'n intieme kennis van die vorstelike landskap van die tyd nie, maar ook 
’n kritiese perspektief daarop. 

Berouvolle heersers wat hul Christelik keiserlike plig op aarde versuim het, bring die nag 
in hierdie vallei deur. Op een na (die uitsondering is Hendrik Ill van Engeland) was almal 
verteenwoordigers van die politieke arm van die Heilige Romeinse ryk. Dit is die vierde en 
laaste kategorie vir laat berouers wat God laat wag het en nou self moet wag. Tog is hulle 
op 'n effens hoër trap as die oortreders laer af in Ante-Purgatorium omdat hul groot en 
veeleisende openbare verantwoordelikhede as versagtende omstandigheid in ag geneem 
kan word: hulle het immers minder tyd gehad om oor hul eie heil te dink as byvoorbeeld (a) 
’n Sordello en ander skielik gestorwenes (cantos V en VI) en, laer as (b) die bloot luies soos 
Belacqua (canto IV), en, nog laer, (c) persone wat hul situasie (ekskommunikasie) oor hulself 
gebring het. 

Maar daar is meer op die spel: hulle het nie net hul eie sieleheil verwaarloos en te laat 
berou getoon nie, maar het ook nie in ooreenstemming met die ware Christelike bestel reg 
regeer nie. Dit beteken dat hulle nie die nodige gebalanseerde eerbied vir Kerk sowel as Staat 
betoon het nie. In die politieke siening van Dante is eersgenoemde deur die pouslike gesag 
in Rome verteenwoordig, laasgenoemde deur die Heilige Romeinse Ryk waarvan die mag in 
die keiser gesetel moes wees. Hul nalatigheid was grotendeels verantwoordelik vir die slegte 
toestand in Europa en in Italië, het Dante geglo. 


16. Die holte kan aan die oostelike hang van die berg voorgestel word, gesien deur die digters 
wat effens hoér vanaf dieselfde hang daarna kan afkyk (vgl. canto VI.51 en aantekening daarby). 


17. Die wonderskone vallei beklemtoon die verhewenheid van die vorste. Dit oortref in 
skoonheid en heerlikheid die kasteel, omring deur 'n mooi rivier en met 'n koel grasveld 
daarbinne, in Limbus (vgl. Inferno IV.106 ev). Dié landskap wat die digters nou aanskou, is 
immers nie in die Hel nie, maar teen 'n Berg waar liefde en genade triomfeer. 


18. ‘Heil, koningin! is die eerste woorde van die wisselsang, 'n aanbiddingslied aan Maria, wat 
tydens 'n sekere tyd van die Kerklike jaar in die aandoordenking in die Kerk van Rome gesing 
word. Dante sinspeel daarop dat die lied 'n wanhoopskreet aan Maria is, en dus besonder 
toepaslik in die droewige omstandighede van die tyd. 


19. Nie slegs kan en mag niemand in die donker teen die Berg opklim nie, maar niemand kan 
en mag na benede gaan terwyl dit nog dag is nie. Sordello mag hulle slegs na sonsondergang 
laer af begelei. 


20. Rudolph | van Hapsburg, keiser van 1273 tot 1291, en vader van keiser 'Duitser Albertus’ 
van canto VI.97 en volgende. Rudolph het nie, soos hy moes, Rome toe gegaan vir sy 
kroning nie, weens die voortslepende konflik met vyandige baronne in Duitsland. Dit was 
religieus gesproke 'n fout. Hy het ook polities gefouteer: behep met sy gebiede in die noorde 
(Duitsland), het hy Italié, deur konflik verskeur en in die steek gelaat. Sordello se weeklag 
begin boaan die hiérargiese orde, by die keiser. 


21. Dit is nie duidelik na wie of na watter situasie (‘te laat’) in hierdie duistere voorspelling 
verwys word nie. Sommige kenners meen dat hy hier moontlik op Hendrik VII van Luxemburg, 
wat van 1308 tot 1313 Keiser was, sinspeel. 


22. Boheme. 


23. Ottokar Il, koning van Boheme van 1253 tot 1278. In die soms verwarrende interkonneksies 
van die Europese koningshuise was Ottokar en Rudolph in lewe mededingers om die keiserlike 

troon. Hulle was egter ook aangetroude familie: Ottokar se nikswerd seun, Wenceslaus ll, was 
met Rudolph se dogter getroud. Ottokar is inderdaad in 1278 deur Rudolph verslaan en het 
Sy lewe in die veldslag verloor. Hier vertroos die twee swaers mekaar; miskien is hierdie daad 
van versoening die rede waarom hy hier mag wees. Toestande is nie so erg soos wat dit vir 
die heel slegste politieke figure in die Hel was nie. 


24. Philippus Ill, van 1270 tot 1285 koning van Frankryk. Hy het in 1285 in 'n seeslag teen 
Petrus III van Aragon, waartydens die Franse vloot gekelder is, 'n skandalige onderspit gedelf 
en het kort daarna gesterf. 


25. Hendrik |, van 1270 tot 1274 koning van Navarre. In die werklike lewe was hy nie ‘goedig’ 
nie, maar gewelddadig. 


26. 'n Verwysing na die lelies op die banier van die Franse koning. 


27. Philippus IV, seun van Philippus Ill en skoonseun van Hendrik | van Navarre, en van 1285 tot 
1314 koning van Frankryk, en dus aan bewind ten tye van die gebeure wat in die Commedia 
verhaal word. Hy was ook ’n broer van Karel van Valois (1270-1325), wat deur die pous 
afgevaardig is om sogenaamd die vrede tussen die Wit en Swart Guelfs in Florence te herstel, 
maar in werklikheid die Swart Guelfs aan bewind gebring het en sodoende verantwoordelik 
was vir die verbanning van Dante in 1502. Dante het dus 'n appeltjie met die familie te skil 
gehad, en inderdaad was koning Philippus IV vir hom die toonbeeld van ’n slegte heerser. 
Philippus IV het die gesag van die pous ondermyn, die Orde van die Tempelridders onderdruk 
en 'n groot rol gespeel in die rampspoedige 'Babiloniese gevangenskap' van 1309, toe die 
setel van die pousdom (die pous was Clemens V) van Rome na Avignon in Frankryk verskuif 
is. Hierdie ongelukkige situasie, toe die pousdom vir alle praktiese doeleindes feitlik ’n Franse 
instelling was, sou 68 jaar lank (tot 1377) duur. Dante noem hom nooit in die Commedia by 
naam nie, al kom hy ’n paar keer ter sprake; hier is ‘die vloek van Frankryk’ genoeg om hom 
weer eens aan die kaak te stel. 


28. Petrus Ill, koning van Aragon. Hy was getroud met Constanza die dogter van koning 
Manfred van Sicilië (sien canto III.1O3 e.v., 115-116) en het op grond daarvan aanspraak op die 
troon van Sicilië gemaak. Na die dood van Manfred het hy die vaandel van die Ghibbelyne in 
Italië gedra. 


29. Karel | van Anjou, heerser oor Sicilië (1266-1282) en Napels (1266-1285), Guelf-leier in 
Italië en bittere vyand van Petrus Ill as mededinger om die kroon van Sicilië. Nogtans is ook 
hierdie twee nou versoen, stellig die rede waarom albei hier mag wees. 


30. Waarskynlik Alfonso Ill van Aragon, seun van Petrus III, en op twintigjarige ouderdom na 
’n bewind van slegs ses jaar (1285-1291) gestorwe. Dit kan egter ook 'n verwysing wees na sy 
seun Petrus wat voor sy vader gesterf het. 


31. Jacomo (Jacobus) Il, tweede seun van Petrus Ill van Aragon, en koning van Katalonië en 
Sicilië (van 1285 tot 1296) en van Aragon (van 1291 tot 1327). 


32. Federigo (Frederik) Ill, derde seun van Petrus Ill van Aragon, en koning van Sicilië (van 
1296 tot 1327). Sowel hy as sy broer Jacomo Il het nog gelewe toe Dante hierdie oordeel oor 
hulle uitgespreek het. 


33. Deug, karakteradel. 

34. Ware deug bly 'n saak van Gods genade. 
35. Karel | van Anjou. 
36. Petrus Ill van Aragon. 


37. Karel Il van Anjou het in 1285 Apulia (die koninkryk van Napels) en Provence van sy vader, 
Karel |, geërf, maar hy was ’n veel swakker karakter. 


38. Karel Il, seun van Constanza en Petrus lll. 


39. Die eerste en tweede vrou van Karel | van Anjou. Karel | se seun (Karel II) was veel slegter 
as Karel | self, en Karel | was weer swakker as Petrus Ill van Aragon. 


40. Hendrik III (1216-1272) van Engeland, die enigste van hierdie vorste wat nie staatkundige 
leier van die Heilige Romeinse Ryk was nie. Van die twee sondes wat op hierdie trajek van 
Ante-Purgatorium uitgeloog moet word (gebrek aan aandag by ’n vors aan sy eie ewige heil 
en swak regering) was Hendrik III nie soseer aan die eerste een nie (hy was baie vroom), maar 
aan die tweede een skuldig (hy was 'n swak politieke leier). Sy seun Eduard | het egter as vors 
goed uitgedraai, en was krygsman sowel as hervormer van die regstelsel. 


41. Wilhelm VII, markies van Monferrat (1240-1292), en keiserlike vikaris. Hy sit laer as die 
ander en kyk op na hulle, omdat hy 'n mindere prins was. Hy het oorlog teen die Guelfe 
gevoer. Die inwoners van een van die dorpe waaroor hy bewind gevoer het (Allessandria) 
het egter in 1290 in opstand gekom, hom gevange geneem en twee jaar lank as 'n openbare 
skouspel in 'n ysterhok toegesluit en so laat sterf. Sy seun Giovanni het teen Allessandria 
opgeruk, maar die onderspit gedelf. Die inwoners van Allessandria het daarop Monferrat en 
Canavese uit weerwraak ingeneem en so is hierdie gebiede, wat eens aan Wilhelm behoort 
het, in ellende gedompel. 

te-laat-berouelinge, 

Nino Visconti, Conrad Malaspina 
engele, "n slang 

Aand, en die pelgrims bevind hul nog in die geselskap van Sordello 
in die vallei van blomme onder die nalatige heersers, wat nou ’n 
stemmingsvolle aandlied sing, biddend vir beskerming. In antwoord 
maak twee engele hul opwagting en neem stelling weerskante 
van die vallei in om dit teen 'n verwagte gevaarlike slang te 
beskerm. Dante gesels met sy ou vriend Nino Visconti en neem 'n 
merkwaardige konstellasie van drie sterre met ’n diep verborge 
simboliese betekenis in die suiderhemel waar. Die slang maak sy 
opwagting, maar word deur die engele verjaag. Dante word deur 
Conrad Malaspina, wat "n profesie uitspreek, in 'n gesprek betrek. 


Aguzza qui, lettor, ben li occhi al vero, 
ché ‘I velo è ora ben tanto sottile, 
certo che 1 trapassar dentro é leggero. 


Leser, let fyn na die waarheid op, 
want die sluier is nou so dun 
dat mens maklik daardeur binnegaan. 


(canto VIII 19-21) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR VIII: (canto VIII.41-42) ... draai ek yskoud om en gaan styf teen die betroubare 
Skouers staan. 

B aandlied 


Dit is reeds die uur wat seevarendes se harte verteder en hulle 
met heimwee laat dink aan die dag toe hulle van liewe vriende 
afskeid geneem het, die uur waarop die nuwe pelgrim met 
liefde deurpriem word wanneer hy in die verte die klokke hoor 
wat klink of dit die dood van die dag beween. 


Ek hou op luister toe een van die siele verrys en met sy hand 
aandag vra. Hy lig sy hande met palms teen mekaar en rig sy 
oé na die ooste asof hy aan God wou sé: 'Vir niks anders gee 
ek om nie.” 


‘Te lucis ante’? kom met soveel oorgawe en so soet uit sy 
mond dat alles anders my gees verlaat. En die ander val lief en 
toegewyd in en volg hom enduit deur die lied terwyl hulle hul oë 
op die Hemelse sfere? gevestig hou. 


N twee engelewagte 


Leser, let fyn na die waarheid op, want die sluier is nou so dun 
dat mens maklik daardeur binnegaan.” 


Ek sien dat die skare edeles bleek en deemoedig opkyk, 
swygsaam, asof afwagtend, asook twee engele, elk met 'n 
gestompte swaard wat vlam en flikker, uit die hoogte na 
benede daal. Groen soos vars uitgeloopte blare is hul gewade, 
agter hulle fladder hul groen vleuels.” Een kom 'n entjie bokant 
ons staan en die ander daal op die teenoorgestelde helling 
neer, met die skare tussen hulle. Mens kan hul wit hoofde? 
duidelik onderskei, maar hul gesigte is verlore vir my oë, deur 
oordaad verwar.” 


Albei kom van die boesem van Maria? af’ verduidelik 
Sordello, ‘om die vallei te bewaak teen die slang? wat enige tyd 
kan verskyn.” 


Omdat ek nie wis waarlangs dit sou kom nie, draai ek yskoud 
om en gaan styf teen die betroubare skouers” staan. 

ll gesprek met Nino Visconti 


En weer Sordello: 


'Kom ons gaan ondertoe om met die skadu's van grotes te 
meng en met hulle te gesels. Dit sal vir hulle 'n vreugde wees om 
julle te sien.” 


Ek glo ek het net drie treë" gegee voor ek onder kom en 
iemand na my sien staar - asof hy my wou herken. Dit is reeds 
aan die donker word, maar nog nie so erg dat wat tevore verskuil 
was, nie tussen sy oë en myne ophelder nie. Toe beweeg hy nader, 
en ek aan hom: ‘Edel regter Nino, hoe bly is ek om te sien dat jy 
nie tussen die verdoemdes is nie!’ 


Geen hartlike groet word tussen ons verswyg nie, en toe 
vra hy: 


'Hoe lank gelede het jy oor uitgestrekte waters by die voet van 
die Berg aangekom?'5 


‘Ag, sê ek vir hom, ‘uit die droewe oorde het ek vanoggend 
gekom - ek is nog in die eerste lewe hoewel ek, só onderweg, die 
ander lewe sal bekom.” 


By die aanhoor van my antwoord deins Sordello terug asof 
skielik verward. Die eerste persoon draai hom na Vergilius en die 
tweede na iemand wat daar sit, en roep: 


‘Op, Conrad!^ Kom kyk wat God in sy genade gewil het.’ 
Toe draai Nino na my: 


‘Op grond van die besondere dank wat jy aan Hom verskuldig 
is wat sy eerste "waarom"^ so verberg dat die weg daarheen 
onopspoorbaar is, pleit ek: wanneer jy weer anderkant die wye 
deinings is,* sê vir my Johanna" om daar waar die gebede van 
onskuldiges beantwoord word, vir my in te tree. Ek glo haar 
ma het my nie meer lief nie noudat sy ontslae geraak het van 
haar wit sluiers - waarna sy, arme vrou, weer gaan verlang!” 
Deur haar kan mens maklik verstaan hoe kort die liefdesvuur in 
'n vrou kan duur wanneer aanblik of aanraking dit nie gereeld 

laat opvlam nie. Die slang wat die manne van Milaan laat opruk, 
sal haar graf nie so mooi tooi?? soos wat die haan van Gallura 
sou gedoen het nie.” 


So sé hy, sy voorkoms gestempel met die geregverdigde drif 
wat getemper in sy hart gloei.?? 


ll drie vlamme 
My oë gaan gretig hemelwaarts na waar die sterre die stadigste 
wentel, soos ’n wiel naaste aan die as.” 
My leier vra toe: 
‘Seun, waarna kyk jy daarbo?’ 
En ek antwoord: 
‘Na daardie drie vlamme wat die hele pool hier” laat gloei. 
En hy vir my: 


'Die vier helder sterre wat jy vanoggend gesien het, het nou 
gesak en dit het in hul plek opgekom.” 


N aanslag en vlug van die slang 


Terwyl Vergilius nog praat, trek Sordello hom nader en 
sé: ‘Kyk daar - ons vyand', wys hy met sy vinger na waar 
ons moet kyk. 


Aan die kant waar die valleitjie geen beskerming het nie, kom 
daar 'n slang, miskien die een wat aan Eva die bitter voedsel 
gegee het.” Tussen die gras en blomme? deur seil dit listig en 
Kort-kort draai hy sy kop en lek sy rug soos 'n gedierte wat 
homself glad stryk. 


Ek het nie gesien en kan dus nie sê hoe die Hemelse valke 
beweeg nie, maar dat albei Engele toeslaan, dit kan ek nou goed 
sien.” Toe die slang besef hoe die groen vlerke die lug deurklief, 
slaan hy op die vlug, die engele draai om en keer onverstoord na 
hul poste terug. 

ll ontmoeting met Conrad Malaspina 


Die skadu? wat nader gekom het toe hy deur die regter?? 
geroep is, het deur die hele aanval nooit sy blik van my afgewend 
nie. 


'Mag die lantern wat jou boontoe lei in jou eie wil genoeg was 
vind om te bly brand tot Bo by die glansende piek,’%° sé hy. 


‘As jy ware nuus van Val di Magra?' of die omgewing? het, 
vertel my, want eens was ek daar groot. My naam was Conrad 
Malaspina. Ek is nie die ouer een nie, maar sy nasaat. Hier word 
die liefde wat ek vir my mense gehad het, gesuiwer. 54 


“OP antwoord ek, ‘ek was nooit deur jul gebiede nie. Maar waar 
in die ganse Europa? woon mense by wie hulle nie beroemd is 
nie? Die roem wat eer aan jul huis besorg, bring ook faam aan die 
heersers en hul gebiede sodat selfs 'n mens wat nog nooit daar 
was nie, hulle tog ken. En ek sweer - so seker as wat ek die piek 
sal bereik - dat jou huis nie hul goeie naam (die beloning vir beurs 
en swaard) weggooi nie.” Al verdraai die hoofskuldige die 
wêreld, begunstig tradisie en natuur jou huis nogtans in so ’n 
mate dat dit - alléén - die reguit pad bewandel en die bose een 
versmaai. 


En hy sê: 


'Gaan nou, want voordat die son sewe keer op die bed neersyg 
waaroor die Ram met al vier pote wydsbeen staan, sal hierdie 
gunstige beeld in jou kop ingehamer word met spykers sterker as 
hoorsê by ander’? - tensy die verloop van Gods raad gestuit 
word,’4° 


Bl eindnote 


1. Die digter het so pas die nostalgie van die aand en die heimwee ver van huis aan die 
hand van klank beskryf; nou stap hy oor na die onmiddellikheid van die sigsintuig. Die sien 
van die werklikheid neem die pelgrim so in beslag dat hy vir 'n oomblik die klank in sy eie 
gedagtevlug verloor. 

Duidelik kom die ambivalensie, die tussenin toestand, van Ante-Purgatorium aan die lig. Die 
siele hier het afskeid geneem, maar is nog onseker op weg na hul nuwe bestemming. Hoe 
subtiel integreer Dante werklikheid en verbeelding: (a) Die digter fantaseer ’n Berg waar (b) 
’n (verbeelde) werklikheid sig afspeel waarin 'n pelgrim (c) in sy verbeelding as 't ware klokke 
hoor lui, (d) klokke wat op presies dié uur in die (reële) werklikheid in kerkgeboue tydens 
liturgiese byeenkomste op aarde weerklink. 


2. Te lucis ante (terminum): ‘Voor die einde van die lig ...’: die eerste reël van die Latynse gebed 
wat tydens die aanddiens gesing word. Dit word gevolg deur die woorde: '... smeek ons U, o, 
Skepper, dat U in genade oor ons waak. Die klokke wat die seevaarder hoor, is klokke wat die 
diens afsluit. Die tyd teen die Louteringsberg stem ooreen met hierdie spesifieke liturgiese 
tyd op aarde. 


3. Dante en sy Middeleeuse tydgenote het die hemele gesien deur die oé van Ptolemeus, wat 
in die 2de eeu AJ in Alexandrié gewerk het. Die ronde aarde rus in die middel van daardie 
heelal, en is deur 'n reeks uitkringende, deursigtige, leë sfere (‘hemele’) omring. In elkeen 
is daar 'n hemelliggaam wat sy eie tipiese karakter aan die betrokke sfeer gegee het. Dié 
hemelliggame bevind hulle in dié volgorde van die aarde af: die maan, Mercurius, Venus, 
die son, Mars, Jupiter en Saturnus. Buiteom is die sfeer van stagnante sterre. Daarbuite die 
sfeer van die Primum Mobile (Eerste Bewegende’). En dáárbuite volgens die Christene van 
die dag, soos Dante, die werklike Hemel, die woonplek van die Allerhoogste, fisiek geleë. 
Natuurwetenskap en teologie was (bykans) naatloos geintegreer in 'n sintese waaroor die 
leser van vandag in die hedendaagse situasie hom net kan verwonder, deels uit bewondering 
vir 'n groot intellektuele prestasie, deels in die besef van die verganklikheid van alle dinge, 
ook grootse lewensbeskoulike skeppinge. 


4. Dante spreek weer eens (soos in /nferno 1X.61-63) sy leser vermanend aan om tot die 
dieper betekenis van sy verhaal deur te dring. 


5. 'n Sinspeling op die engele wat die tuin van Eden met die boom van die lewe daarin moes 
bewaak (Gen 3:24), ook die engele van Openbaring 1:14 en volgende. Dante het immers pas 
sy lesers gemaan om bedag te wees op die dieper betekenis van uiterlike dinge. Die stomp 
swaardpunte kan allegories beteken dat Gods geregtigheid deur sy genade versag, maar nie 
uitgeskakel word nie. Ook dat die swaarde vir bewaking eerder as aanval bedoel is. Of dat die 
slang wel verdryf, maar nie doodgemaak sal word nie; volgens Openbaring 20:3 sal die slang 
immers in die laaste dae weer vir 'n ruk losgelaat word. Die siele is self nog buite Purgatorium 
en is dus vreesbevange vir die adder in die nag. Die groen kleur van die engele en hul gewade 
simboliseer egter hoop. 


6. 'n Direkte verwysing na Openbaring 1:14 en volgende, met die wol en sneeu. 

7. Sien canto IV oor Dante se siening van die siel en die sintuie, ook opmerking 1 hierbo. 

8. Maria, deur die siele aangeroep (canto VII.82), is immers die moeder van genade. 

9. Simbool van versoeking. Hierdie prinse het hul eie tipies prinslike versoekings ondervind. 
10. Van Vergilius. 


11. Stellig weer met simboliese assosiasies. In dié konteks beklemtoon Dante dit self. Die 
getal drie was van buitengewone en meersinnige simboliese betekenis in die Middeleeue, 
beginnende met die Drie-eenheid. 

Canto VIII 


12. Nino (Ugolino) Visconti van Pisa (sterf 1296), neef of kleinseun van Graaf Ugolino (vgl. 
Inferno XXIII.T5). Nino was "n leidende Guelf-figuur in Pisa, verskeie kere verban, en het 
van buite oorlog gevoer teen die Ghibellynse heersers in Pisa. Dante het hom waarskynlik 
ontmoet en goed geken tydens die laaste dekades van die 13de eeu in Florence, wat Nino 
verskeie kere op sy politieke sendings besoek het. Nino was regter (goewerneur) van Galluria, 
een van die distrikte in Sardinié, wat aan Pisa behoort het. 


3. Die oseaan tussen die mond van die Tiber en die Louteringsberg. Vergelyk canto 11.100 en 
volgende. Nino dink dat Dante onlangs gesterf en die reis van pas gestorwenes afgelé het. 


4. Conrad (Currado) Malaspina Il, ’n Guelfiese edelman van Villafranca (in 1294 gestorwe). Sy 
amilie, bekend vir hul vrygewigheid, het Dante in 1306 hartlik in Villafranca ontvang, vandaar 
Dante se warmte teenoor hom. 


5. Dante is besondere dank aan God verskuldig. Dit is hom immers veroorloof om as lewende 
op die Berg van Loutering te beweeg. Gods genade en die redes waarom Hy handel soos Hy 
handel, is onpeilbaar. 


6. Anderkant die oseaan wat die Berg van Loutering in die mistieke diep suide van die 
menslike wéreld in die Noordelike Halfrond skei. 


7. Johanna, dogter van Nino Visconti. 


8. Sy is nog ’n onskuldige jong meisie. In die Hemel word die gebede van diesulkes 
beantwoord. 


9. Drie jaar na die dood van Nino (in 1300) het Beatrice d'Este, sy weduwee, weggedoen met 
die wit sluiers wat haar staat van bedroefde weduweeskap aangedui het,en met 
ʼn verlangse familielid van Nino Visconti, Galeazzo Visconti van Milaan, in die huwelikgetree. Hy 
is kort daarna (in 1302) uit Milaan verban en moes van die gunste van bondgenotelewe. Nino 
(Dante laat hom in die jaar 1300 teen die Louteringsberg praat) is seker dat Beatrice haar 
tweede oorhaastige huwelik (waarvoor hy haar waarskynlik erg verkwalik) nog bitter sal 
berou. Sy sal wens sy was nog Nino se weduwee (met wit sluiers). Vies verwys Nino nie na 
haar as sy vrou nie, maar heel verwyderd as Johanna se ma. 


20. Die grafte van vroue is versier met die familiewapens van hul mans. 


21. Slang: op die familiewapen van die Visconti-familie van Milaan. Sulke familiewapens is 
natuurlik tydens oorlog vertoon. Haan: op die familiewapen van die Visconti-familie in Pisa. 
Laasgenoemde familie is veel beter daaraan toe as eersgenoemde, soos die toestand van 
Beatrice se graf na haar dood nog sal aantoon. 


22. Dante verstaan Nino se sentimente alte goed, en keur dit goed. 


23. Dante kyk na die presiese Suidpool, die as waaromheen die sterre van die suidelike 
hemelruim wentel. Die ‘drie vlamme' en die ‘vier helder sterre’ verwys simbolies onderskeidelik 
na die drie teologiese deugde (geloof, hoop en liefde) wat volg op die vier kardinale, algemeen 
menslike deugde (wysheid, moed, matigheid en regverdigheid wat in die klassieke kultuur 
gegeld het - vgl. ook canto |.37-39) en hulle vervang. Die opkoms van hierdie drie kondig Dante 
se vordering en sy ophande toegang tot die Purgatorium aan. Na hierdie drie deugde is reeds 
in die vorige canto (VII.35) verwys. In daardie stadium was dit nog lig en het die drie sterre 
nog nie sigbaar hul verskyning gemaak nie. Nou word dit nag en kan die oog hulle onderskei. 

Nieteenstaande die byna voor die hand liggende aanname dat dit wel die geval is, het Dante 
hier waarskynlik nie spesifieke sterrekonstallasies in die suidelike hemel in gedagte nie, net so 
min soos die geval met die vier sterre is. 


24. Die pool in die suide. 


25. Vergelyk die verhaal van die sondeval in Genesis 2-3, waar die slang die vrou Eva verlei 
het om van die vrug van die verbode boom van die kennis van goed en kwaad te eet. ‘Bitter’ 
slaan op die bitter gevolge, die nasmaak, van dié ongehoorsaamheid. Die slang vind toegang 
waar daar geen beskerming, geen weerstand is nie - dit is immers hoe mens deur die bose in 
versoeking gelei word. Dit is waarom die engele hier is. 


26. Simbolies: selfs skoonheid bied dekking vir die listige aansluip van die bose. 


27. Twee engele, verteenwoordigend van Gods genade. Die werking van genade is hier 
nog, soos dit wesenlik die geval is, haas onwaarneembaar in die beginstadium; later word 
die werkinge van Gods genade helder duidelik. Dante kan dus wel sien dat daar beweging 
is, maar kan nog nie die hoe daarvan onderskei nie. Die leser vind die Christelike leer van 
menslike onheil en heil hier in'n neutedop. Weer eens blyk die ambivalensie van die siele hier 
in Ante-Purgatorium: hulle is tog nog vatbaar vir, of ten minste bang vir, versoekings. 


28. Conrad (Currado) Malaspina Il. Sien reël 65 hierbo. 
29. Nino. 


30. Gods verhelderende genade (die lantern) is soewerein, maar die mens moet uit eie vrye 
wil saamwerk en dit van brandstof (die was wat die lantern laat brand) voorsien. Dit is die wet 
op die weg van loutering. Dus: mag Dante verdienstelik saamwerk met Gods genade. Die piek 
is die kruin van die Aardse Paradys bo-op die Berg van Loutering. 


31. Die vallei waarin Villafranca geleé is, en wat deur hierdie familie beheer was. 
32. Die ander gebiede van die Lunigiana, aan die voet van die Apennyne. 
33. Conrad |, grootvader van Conrad II. 


34. Conrad kan bedoel dat sy intense politieke betrokkenheid, deur liefde geinspireer, 
weliswaar nie as sodanig verkeerd was nie, maar tog onsuiwer, in die sin dat dit hom daarvan 
weerhou het om voldoende aandag aan sy eie sieleheil te gee. Daardie liefde word nou 
geloog. 


35. Dante se verwysingsveld was nie Italië nie, maar Europa. 


36. Die familie was beroemd vir hul mededeelsaamheid (oop beurs) en moedigheid (dapper 
swaard). 


37. Dit kan 'n sinspeling wees op satan, die keiser of die pous - waarskynlik in die eerste plek 
eersgenoemde, in die tweede plek beide keiser (verwysend na een of meer van die figure 
wat hy op hierdie deel van sy reis teëkom) en pous (verwysend na Dante se aartsvyand pous 
Bonifacius VIID. 


38. Dante bedoel: dit is 'n ou (met 'n ryk tradisie), talentvolle (met veel natuurlike aanleg) 
adellike familie. Hulle loop die edel pad, al is dit alleen, teen die konvensie in 'n roemlose tyd in. 

39. Voordat die son sewe maal in die sterrekonstellasie van die Ram (Aries) sal wees - dit wil 
Sé, voordat sewe jaar verby is - sal Dante, na sy tragiese verbanning uit die stad, die familie 
Malaspina se gulhartigheid aan sy eie lyf ervaar. Terugskouend lé Dante die digter sodanige 
gebeurtenis as voorspelling in die mond van Conrad: die digter dig immers weliswaar 
(binne die struktuur van die gedig self) in die jaar 1500, maar in werklikheid ná 1506, en 
onthou met waardering wat hy in daardie jaar ondervind het. Waar hy hom nou in 1300 
teen die Louteringsberg bevind, sien hy dit as ’n toekomstige gebeurtenis. Gewoonlik bevat 
toekomsvoorspellings van sy verbanning net slegte nuus; hier word iets goeds voorspel. 

Dante het ook in /nferno 1.57 en volgende op die konstellasie van die Ram gesinspeel. Sy reis 
speel onder daardie betekenisvolle sterreteken af; dit was ook die teken waaronder, volgens 
die algemene opvatting van die tyd, die oorspronklike skepping plaasgevind het. 


40. Dante laat die moontlikheid oop dat God in sy vrye mag sy eie toekomsplan en raad kan 
wysig; dit kan ook in die geval van hierdie voorspelling gebeur. Dante sien sy eie verbanning 
uit Florence as deel van God se soewereine raadsplan. 

Poort na Purgatorium; 
Vergilius, 
Lucia, 
Die Engelwag 

vertolk (HTS Religion & Society Series Volume 8), pp. 115-125, AOSIS, Cape Town. https:// 

Dit is kort voor dagbreek op Paasmaandag 11 April. Dante het aan 
die slaap geraak en droom - sy eerste droom teen die Berg - dat ’n 
goue arend uit die hemel neerdaal, hom opraap en wegdra. Hy 
skrik wakker en ontdek dat hy in werklikheid in sy slaap deur Lucia, 
sy beskermheilige, opgedra is tot langs 'n muur. 'n Opening in die 
muur bied toegang tot die poort wat tot die Purgatorium self 
toegang verleen. Vergilius lei Dante tot by die poort. 'n Engel sit 
bokant die boonste van drie trappe om die poort te bewaak. Die 
Engel verneem van die Hemelse sanksie van Dante en Vergilius se 
reis en kerf dan die letter ‘P’ sewe maal uit op Dante se voorhoof, 
sluit vervolgens die hek met 'n goue en 'n silwersleutel oop, en gee 
toegang aan die digters. 


Divoto mi gittai a' santi piedi; 
misericordia chiesi e ch'el m'aprisse, 
ma tre volte nel petto pria mi diedi. 


Eerbiedig werp ek my voor die heilige voete 
en pleit dat hy die slot genadiglik ontsluit, 
maar slaan myself eers drie maal op die bors. 


(canto 1X.109-111) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR IX: (canto 1X.28-30) Toe lyk dit of die arend ’n bietjie ronddraai en angsaanjaend 
soos "n bliksemstraal neerduik en my tot by die sfeer van vuur opraap. 


— 

N Dante droom dat hy deur 'n arend 
weggevoer word 


Die byvrou van stokou Tithonus, losgewikkel uit die arms van haar 
geliefde, verkleur lig op die balkon van die ooste, haar voorhoof 
glinsterend van juwele, geset in die vorm van die koue dier met die 
stert wat steek.2 Maar waar ons staan, bestyg die nag reeds die 
trappe van twee ure en is die vlerke van die derde na onder gestrek. 
Met iets van Adam nog in my* word ek, op die gras waar ons vyf? 
reeds sit, deur vaak oorrompel en net daar syg ek neer. 


Naby die oggenduur wanneer die swaeltjie - miskien in 
herinnering aan haar hartseer van vroeër - haar treurlied begin 
sing, swerf die gees verder van die liggaam en is dit minder aan die 
denke gebonde sodat sy visioene byna goddelik is.” Dit is toe dat dit 
vir my in 'n droom? voorkom of ek n arend in die lug sien hang met 
vere van goud en vlerke uitgespalk, gereed om af te duik. Dit lyk vir 
my na die plek waar Ganymede sy mense agtergelaat en na die 
opperste raad weggeraap is.” 


Miskien slaan dit uit gewoonte net hier toe, dink ek, miskien 
versmaai dit om prooi van elders af in sy kloue boontoe te dra. 


Toe lyk dit of die arend 'n bietjie ronddraai en angsaanjaend 
soos "n bliksemstraal neerduik en my tot by die sfeer van vuur'? 
opraap. Daar lyk dit of ek en die arend aan die brand is en in my 
verbeelding skroei die viamme so dat my slaap daarmee heen is. 


E Dante ontwaak en verneem hoe hy 
gekom het waar hy hom nou bevind 


Toe Achilles se moeder hom slapend in haar arms van Chiron na 
Skyros weggevoer het waar die Grieke hom later sou kom haal," het 
hy net so geskok rondgestaar soos ek nou nog half deur die slaap 
om my rondstaar, nie seker waar ek is nie. Ek was so verskrik? dat 
die slaap van my gelaat gevlug en ek stellig bleek geword het soos 
iemand deur vrees verys. Langs my is net my vertrooster. Die son 
was al meer as twee ure op" en my gesig na die see gedraai. 

‘Vrees nie, sê my meester toe, ‘wees verseker dat ons op 'n goeie 
plek is. Deins nie terug nie, maar monster al jou krag. Jy het 
Purgatorium bereik. Sien jy, 'n vestingmuur sluit dit rondom af, maar 
kyk, daar waar 'n gaping in die wand is, daar verskyn die poort.” 


'Netnou, in die eerste daglig, met jou gees nog aan die 
slaap, het 'n dame oor die blomme wat die vallei daaronder 
versier, gekom en gesé: 


“Ek is Lucia; laat my toe om hom wat slaap te neem en so op 
Sy weg by te staan." 


‘Sordello en die ander edel vorme” het agtergebly. Sy het jou 
opgetel en toe die dag breek,'’® het sy boontoe beweeg, ek in haar 
spore agterna. Hier het sy jou neergesit, maar eers het haar 
pragtige oë my na die oop ingang beduie. Toe het sy en die slaap 
saam vertrek.’ 


Soos ’n twyfelaar gerusgestel word en sy vrees in vertroue 
verander wanneer die waarheid aan hom geopenbaar word, 
verander ek. Toe my leier my so sorgloos sien, klim hy teen die 
krans op, en is ek agterna teen die hoogte uit. 


ll ontmoeting met die Engel wat die 
poort bewaak 


Leser, jy sien dat my onderwerp meer verhewe word; wees 
dus nie verbaas dat ek dit met groter kuns belig nie? 


Toe gaan ons nader en kom op die plek waar ek vroeér iets 
gesien het wat soos ’n bars, n gat in die muur gelyk het.?? Daar is 
'n poort met drie trappe, elk in 'n eie kleur, en 'n portier wat geen 
woord sê nie. Namate my oë wyer oopgaan, sien ek hom op die 
boonste trap sit met iets aan sy gelaat wat my oë nie kan verduur 
nie.” In sy hand hou hy n ontblote swaard wat die strale so na ons 
weerkaats dat ek my blik kort-kort, maar vergeefs daarvan moet 
afwend.? 


‘Praat van daar af. Wat verlang julle?'?5 vra hy. ‘En waar is 
julle gids?” Pasop dat die koms hierheen julle nie skaad nie.” 

‘nDame van die Hemel, n kundige op hierdie gebied, antwoord 
my meester hom, ‘het so pas aan ons gesé: “Gaan daarheen; die 
poort is daar.” ' 


‘En mag sy jul treé na die goeie met guns bejeén,’ hervat die 
portier hoflik. ‘Nader dan ons trappe.’ 


Ons gaan nader. 


Die eerste trap is van wit marmer, so glansend gepoets dat ek 
myself soos in 'n spieël sien.?e 


Die tweede trap, 'n diep pers tint, is van klip, grof geskroei en 
kruis en dwars gebars.” 


Die derde trap, swaar bo-op, lyk vir my soos porfier, vlaammend 
rooi soos bloed wat uit "n aar spuit. Die engel van God plaas 
albei voete daarop terwyl hy sit op wat lyk soos 'n rots van 
diamant.?? 


Teen al drie trappe op neem die leidsman my goedgunstiglik 
en sé: 


‘Vra nederig dat hy die slot ontsluit.’ 


Eerbiedig werp ek my voor die heilige voete en pleit dat 
hy die slot genadiglik vir my ontsluit, maar eers slaan ek myself 
drie maal op die bors.*? Met die punt van sy swaard*' kerf hy ‘P’ 
sewe maal op my voorhoof uit? en beveel: 


‘Sorg dat jy hierdie wonde wegwas wanneer jy binne is.’ 


As, of grond wat droog uitgegrawe word, sou dieselfde kleur 
as sy kleed hé.*4 Van onder die kleed haal hy toe twee sleutels uit, 
een van goud en een van silwer. Eers met die witte en toe die gele 
ontsluit hy die poort en vervul so my wens.“ 


'As een van die sleutels nie reg in die slot draai nie, sê hy vir ons, 
'gaan die poort nie oop nie. Die een is waardevoller, maar die ander 
vereis veel vaardigheid en insig voordat dit slaag, want dit is die een 
wat die knoop** ontwar. Van Petrus het ek hulle ontvang en hy het 
my opdrag gegee om eerder met oopmaak as toehou ’n fout te 
maak - mits die mense hulself maar aan my voete werp.’ 

Toe stoot hy die heilige poort oop en sé: 


‘Gaan binne, maar ek maak julle daarop attent dat wie omkyk, 
moet omdraai.’*8 


E die pelgrims betree Purgatorium 


Die magtige metaalskarniere van daardie heilige poort draai 
toe brullend om hul spil; hulle kraak dieper en is strammer as 
Tarpeia toe die goeie Metellus uit die weg geruim en dit dus dun 
gelaat is.? Ek draai aandagtig na die eerste gedreun - en toe 
klink dit vir my of 'n stem ‘Te Deum Laudamus'^? sing wat meng 
met die soet klank van die poort se grendels. Wat ek hoor, skep 
dieselfde indruk by my as wanneer mens kry by die aanhoor van 
sang saam met 'n orrel en jy nou die woorde uitmaak, en dan 
weer nie.“ 


B eindnote 


1. Reëls 1-6 verwys na die tyd in die Noordelike Halfrond. Aurora, wat met sonsopkoms haar 
verskyning maak, is die vrou van Tithonus (broer van Priamus van Troje). Sy het onsterflikheid 
vir hom verkry, maar kon hom nie teen veroudering beskerm nie (het vergeet om daarvoor 
te vra). Hy is dus baie oud. Die glans van die opkomende maan daarenteen is Tithonus se 
byvrou. Die maan kom pragtig sag glansend op, sê ons digter. ‘Balkon’: die oosterkim. 


2. Die sterrekonstellasie van die Skerpioen (Scorpio) is teen die maanlig geëts. 


3. In die Noordelike Halfrond word dit dag, maar teen die Louteringsberg (‘waar ons was’) 
is dit ongeveer 20:45. Vergelyk canto Ill en volgende waar Dante die tyd op 'n soortgelyke 
manier (eers soos in die Noordelike Halfrond, en dan soos teen die Louteringsberg) aandui. 
‘Trappe’ simboliseer hier die twee ure 18:00 tot 19:00, en 19:00 tot 20:00, en ‘vlerke’ vir die 
uur 20:00 tot 21:00. Die lae posisie van die vlerke dui op die tweede helfte van die uur wat 
verstryk. Op sigself is elk van die metafore van stygende trappe en van die vleuelslae van 'n 
voël in vlug reeds indrukwekkend, maar Dante, met sy oorweldigende visuele verbeelding, 
sien ook kans om die twee metafore nog te vermeng! 


4. Dante bevind hom nog in die aardse liggaam (Adam) met die swakhede daarvan, en het 
dus aan slaap behoefte. 


5. Dante, Vergilius, Sordello, Nino en Conrad. 


6. Die ‘swaeltjie’: Philomela. Volgens 'n verhaal in die Griekse mitologie het Procne saam met 
haar suster Philomela haar seun Itys, van wie Tereus (haar man) die vader was, vermoor as 
straf omdat Tereus Philomela verkrag het. Sy het voorts ook nog die vleis van die gestorwe 
seun sonder sy wete aan die vader as voedsel opgedis. Tereus wou op sy beurt gewelddadig 

op die twee susters weerwraak neem, maar die gode het Procne in 'n nagtegaal en haar suster 
Philomela in 'n swaeltjie verander om dit af te weer. Dit is betekenisvol dat hierdie stukkie 
mitologie gaan oor geweld, gevolg deur skoonheid, geskenk in goddelike jammerhartigheid. 
Dit is ook 'n verhaal wat in die Ante-Purgatorium afspeel, veral in die konteks van die nalatige 
maghebbers. Dante roep weer eens die emosionele toon op van die ambivalensie wat die 
siele hier ondervind tussen treur oor hartseer wat was en uitsien na skoonheid wat sal wees. 


7. In dié tyd is algemeen geglo dat drome teen dagbreek dikwels profeties is en dus waar 
word (vgl. Inferno XXVI.7). Dante verskaf die rede: die swewende gees is dan los van liggaam 
en vry van bewuste gedagte. Die assosiasie met die swaeltjie klink op die agtergrond mee. 


8. Dante bring drie nagte teen die berghang deur. Elke nag droom hy kort voor dagbreek 
simbolies van wat gaan kom. Dit is die eerste een. Die ander word in Purgatorio XIX.1-33 en 
XXVII/94-108 verhaal. 


9. Dit is die derde keer hier heel aan die begin van die canto dat 'n assosiasie met voéls na 
vore kom. 

Volgens die Griekse mitologie het Zeus die mooi jongeling Ganymede, 'n Trojaanse prins, 
deur ’n arend laat opraap om wynskinker van die gode te word. Die opraping het op die 
berg Ida by Troje plaasgevind. In sy droom is Dante onder die indruk dat dit dieselfde plek 
en dieselfde arend is. Die mees onmiddellike assosiasie is dat Zeus se opraping van wat 
menslik mooi is, simbolies staan vir die God van die Christelike geloof se opraping van 
geskonde menslike potensiaal in die hoogte van toenemende heiliging. Vir Dante was Troje 
immers die stigter van Rome, waar die Kerk gesetel was. Moontlik assosieer Dante die arend 
dus simbolies met die mag van die Christelik Romeinse Ryk. Ook waarskynlik met Lucia, 
sy beskermheilige. En heel spesifiek met Johannes, skrywer van die Vierde Evangelie, drie 
sendbriewe en Openbaring, wie se Christelike simbool 'n arend was. Dan staan die arend vir 
Gods genadige opraping van Dante en die opneem van die digter na bo. Dit sou moontlik 
wees om die kompleksiteit van sulke uiteenlopende, maar aaneengeskakelde assosiasies in 
die gedagtegang van Dante breedvoerig op te diep, maar dit sou buite die reikwydte van 
hierdie vertaling-vertolking gaan. 


10. Volgens die Middeleeuse kosmologie wat Dante gehuldig het, was vuur (die suiwerste 
aardse substansie) die sfeer tussen die aardse atmosfeer en die eerste hemelse domein 
(naamlik van die maan). Miskien is dit 'n sinspeling op Paulus se opraping (vgl. 2 Kor 12:1 ev.). 
Dit sou kon suggereer dat Dante hier (ook) gedink het aan vuur as simbool van God self. 


11. Volgens die Romeinse digter Statius (Iste eeu AJ) het Thetis, die moeder van Achilles, hom 
slapend van sy oppasser, die centaur Chiron (vgl. Inferno XII.71), weggeneem, na die Griekse 
eiland Skyros in die Egeiese See gebring en vroueklere aangetrek om te verhoed dat hy in die 
Trojaanse oorlog betrokke raak. Sy het naamlik geweet dat Troje nie sonder sy hulp ingeneem 
sou kon word nie. 'Die Grieke' (Ulysses en Diomedes) het hom op Skyros opgespoor en 
oorgehaal om sy geliefde Deidamia te verlaat en by die Griekse leér op pad na Troje aan te 
sluit. Dit sou na sy dood lei. In /nferno XXVI.56 en volgende boet die twee vir (onder meer) 
hierdie stukkie misleidende welsprekendheid. 


12. Dante is nog angsbevange van die droom. Bowendien is drie van sy metgeselle skielik 
weg, die tyd het omgevlieg en hy weet nie waar hy is nie. 


15. Sordello, Nino Visconti en Conrad Malaspina is nog nie toegelaat om Purgatorium binne 
te gaan nie. 

14. Dit is nou ongeveer 8:00 vm. 


15. In hierdie stadium sien die digters nog nie die poort self nie (dié is in elk geval steeds 
toegesluit), maar slegs die gaping in die muur waar die poort is. 


16. Lucia, beskermheilige van die sigsintuig, aan wie Dante, wat ’n sigprobleem gehad het, 
toegewyd was. Vandaar dat haar pragtige oé hier beklemtoon word: sy wys na die ingang met 
haar oé. Sy simboliseer heldersiende en verhelderende genade. Dit is wat Dante nou op die 
drempel van Purgatorium nodig het. Sy het natuurlik al vantevore, heel aan die begin van die 
eerste tog van sy mistieke reis, tot sy redding gekom toe sy Beatrice bewus gemaak het van 
die noodtoestand waarin die verlore digter hom bevind (/nferno ID. 


17. 'Vorme' (forme): die 'geeste'. Op voetspoor van die Griekse filosofie het die skolastiese 
teologie van die tyd die menslike gees as die wesenlike deel (die ‘vorm’) van die mens, in 
onderskeiding van die liggaam (die ‘materie’), beskou. 


18. Sy is ook aan die reël gebonde dat daar nie in die donker teen die Berg op geklim word nie. 


19. Die reisiger se aankoms by en ingang tot Purgatorium is 'n uiters belangrike gebeurtenis, 
’n lewenswending. Inderdaad, hierdie kragtige canto wat 'n religieus mistieke oorgangsrite 
beskryf, is ryk aan simboliek. Die fisieke styging teen die Berg op tot by hierdie poort gaan 
gepaard met die verheffing van betekenis. 'n Aangrypende liturgiese seremonie gaan nou 
voltrek word. Soos in canto |.7-12 ook die geval was, besef die digter watter eise nou aan sy 
digterlike vermoë gestel sal word: hy sal die verhewe onderwerp met gepaste verhewe taal 
moet dien. Vir alle gestorwe siele (dit wil sê almal hier behalwe Dante en Vergilius) is dit 'n 
onomkeerbare drumpelervaring met ewigheidsbetekenis. Dante besef dat hy die gewig van 
hierdie gebeurtenis aan die lesers op aarde moet oordra sodat hulle ten volle besef wat op 
hulle wag; ook dat dit geweldige eise aan sy digkuns stel. 

Dit is die derde keer tot dusver dat die reisiger by 'n poort kom. Die vorige kere was die 
poort tot die Hel (/nferno III) en die poort tot die stad Dis voor die Sesde Sirkel (/nferno VIII). 


20. Vergeleke met die ingang tot die voorportaal van die Hel (/nferno III) en die breë ingang 
tot die Tweede Sirkel van die Hel (/nferno V.20) word die smalheid van die poort op weg na 
die ewige lewe beklemtoon, Purgatorium sowel as die Hemel. Die Hemel het nie 'n eie poort 
nie. Dante sinspeel hier op Matteus 7:13-14. Dit is die poort van Petrus, wat Dante met die 
aanvang van sy reis so begeer het om te sien (vgl. /nferno 1134). 


21. Glans. 'n Verwysing na die glansende aangesig soos weerlig van die engel wat die leë graf 
bewaak het (Matt 28:3). 


22. 'n Sinspeling op die swaard van die gerubs wat vlam en flikker aan die oostekant van die 
tuin van Eden nadat die mens uitgedryf is (Gen 3:24; simbool van die goddelike geregtigheid), 
en die beeld van die tweesnydende swaard in Hebreërs 4:12 (simbool van die Woord van 
God). Die Engel by die toegangspoort tot Purgatorium simboliseer die mag van die Kerk, ook 
teenwoordig in die biegvader-priester, om absolusie vir sonde te gee. Hier sal die sondaars 
egter nie bloot vergewe word nie, maar van sonde gelouter word. 


23. Is hulle dalk hier om gelouter te word? 


24. By implikasie gee die Engel te kenne dat hy besef dat die twee reisigers nie eintlik hier 
hoort nie. Hulle het nie op die gewone manier hier by die drumpel van Purgatorium gekom 
nie, net so min as wat hulle op die gewone manier by die kus van Ante-Purgatorium gekom 
het. Die engel stel dieselfde vraag as die een wat Cato in Purgatorio 1.43 gestel het. 

25. As hulle hier is buite die wil van God, of sonder die doel om gereinig te word, is hulle op 
verbode terrein. Totdat hierdie vrae uitgeklaar is, moet hulle bly waar hulle is en daarvandaan 
af praat. 


26. Die eerste weerkaatsende trap simboliseer die herkenning en erkenning van sonde. Dante 
sien homself duidelik as die sondaar wat hy is. Wit is die kleur van reinheid. Dit verwys ook na 
die opregtheid van hart van die sondaar wat tot insig gekom het, soos byvoorbeeld die geval 
was met die berouvolle sondaar aan die kruis (Luk 23:40 ev.). 


27. Die tweede trap simboliseer gebrokenheid van hart en berou as die sondaar sy sonde 
met die mond bely. Petrus, wat sy skuld van verloëning van Jesus bely (Matt 26:69 ev), 
verteenwoordig die tweede stap. 


28. Die derde trap simboliseer genoegdoening vir gedane sonde deur dankbaarheid 
en boetedoening. Dit staan ook vir die begin van die herstelde lewe (vgl. Eseg 
11:19-20). Die vrou wat Jesus by die maaltyd gesalf het (Mark 14 ev.) verteenwoordig 
hierdie stap. 


29. Die drumpel simboliseer toegang tot die situasie waarin die mens van sonde gelouter 
word. Dante ondergaan 'n oorgangsrite, bekend en van groot betekenis in alle religieé. 
Hier is die ingang tot die nuwe situasie aan die Kerk toevertrou (die Engel tree as 
biegvader op). Die assosiasie met diamant is die skitterende skoonheid van die mag en 
gesag van die Kerk, sowel as die onbreekbare krag daarvan. Die rots (p/etra) is ook ’n 
sinspeling op Petrus en sy opvolgers (die pouse) op wie die Kerk gebou is (Matt 16:18-19). 
Soos die Engel se voete op die derde trap rus, so rus die Kerk se voete op goeie werke 
uit dankbaarheid gedoen. 


30. "n Ritueel wat diepe skuldbesef uitdruk. Die drie houe simboliseer die drie aspekte van 
loutering: diepe berou in die hart, opregte belydenis met die mond en liefdevolle vergoeding 
met die daad. In die rituele gebed van skuldbelydenis word bely: mea culpa, mea culpa, mea 
maxima culpa (my skuld, my skuld, my allergrootste skuld”. 


31. Simbool van goddelike geregtigheid wat geen sonde duld nie. 


32. Die P staan vir ‘sonde’ (Latyn: peccatum; Italiaans: peccato); minder waarskynlik, ook 
vir 'wond' (Latyn: plaga; Italiaans: piaga). In die eerste geval word op die sewe doodsondes 
gesinspeel waarvoor in die Purgatorium in stygende terrasse geboet word. In die tweede 
geval kan dit bykomend beteken dat die sonde weliswaar uitgesny (vergewe) word, maar 
dat die ontsierende wonde nogtans bly, duidend op 'n blywende neiging tot die sonde. Die 
bedoeling van die verblyf in die Purgatorium is om van daardie neiging ontslae te raak. In die 
Skrif word 'n merk op die voorhoof met sonde geassosieer (vgl. Eseg 9:4; Op 14:9-11). Die 
digter meld nie of die P's slegs op die voorhoof van Dante aangebring word en of dit by alle 
boetelinge die geval is nie. 

Ons vind hier 'n merkwaardige konjunksie van drie assosiasies (sonde, wonde en skrif) 
rondom die uitgekerfde P's op die voorhoof van die sondaarskrywer, lydend aan sy sonde en 
die nog oorblywende gevolge daarvan, wat 'n rukkie sal neem om te genees. 


33. Die Engel skeld hom kwyt, en koppel 'n daad van boetedoening daaraan: Dante moet die 
sewe P's wegwas, simbolies van geestelike reiniging. Dante se hele tog deur die Purgatorium 

is tewens simbolies van die reiniging van sonde. Hy is immers nog nie self in die Purgatorium 
in die ware sin van die woord nie; dit kom na sy fisieke dood. 


34. As word van oudsher met berou en boetedoening geassosieer (vgl. bv. Job 2:8). 


35. Die twee sleutels simboliseer die mag om kwytskelding te verleen, of nie, wat aan die 
Kerk (die biegvader, uiteindelik die pous) toevertrou is (vgl. Matt 16:19). Die silwersleutel 
staan vir die onderskeiding van sondes ('vereis veel vaardigheid en insig’), die goue sleutel 
C‘waardevoller’) vir die kwytskelding van sondes. 


36. Dante val hier terug op 'n nuwe metafoor, naas sleutels: 'n knoop. Sonde is 'n verwikkelde 
saak, met 'n haas onontknoopbare ineenstrengeling van bedoeling en uitwerking, 
omstandighede en grade van erns. Die biegvader benodig veel kennis en wysheid om dit te 
ontwar, ten einde te besluit of hy gaan oopsluit of toehou. 


37. God is immers genadig, maar die sondaar moet hom aan daardie genade en die gesag 
van die Kerk onderwerp. 


38. Dante sinspeel hier op die mite van Orpheus en Eurydice (Ovidius. Metamorphoses X1 
ev): tydens hul ontsnapping uit die Onderwêreld het Orpheus omgekyk om seker te maak 
van Eurydice se teenwoordigheid by hom, en haar toe verloor; Lot se vrou (Gen 19:17, 26): sy 
het omgekyk na Sodom en in 'n soutpilaar verander; en die ploeér wat omkyk (Luk 9:62). Wie 
na berou weer terugkyk (terughunker, terugkeer) na sonde, doen daarmee afstand van Gods 
louterende genade, tree uit die Purgatorium uit. 


39. Teen die suidelike hang van die Kapitolynse heuwel (een van die sewe heuwels van Rome) 
is die rots Tarpeia. Dit staan hier vir die Kapitolynse heuwel as sodanig. Tydens die Romeinse 
Republiek was die rots 'n plek van teregstelling: mense is daar afgegooi. Aan die voet van die 
Kapitolynse heuwel was ’n tempel, gewy aan Saturnus, waarin die staatskat van die Republiek 
gehuisves was. In 49 VAJ het Julius Caesar die Rubicon oorgesteek en die skatkamer, ondanks 
die weerstand van Metellus die bewaker daarvan, geplunder om sy oorlog teen Pompeius te 
finansier, en dit dus verarm (‘dun’) gelaat. Dante sinspeel op die geknars van die deure van 
Tarpeia wat maar selde oopgegaan het, en in hierdie geval boonop as 't ware teen hul sin 
oopgeforseer is. 


40. ‘Ons loof U, God’, ’n Kerklike aanbiddingslied uit die 4de eeu AJ. 


41. As instrument en stem saam optree, kan jou aandag tussen die een en die ander 
huiwer. In sy formulering druk Dante ’n ervaring van diepe skoonheid en vreugde uit. Die 
klank van die oopswaaiende poort word in sy ore 'n Kerklike lied van verwelkoming en 
vreugde. Hy hoor ’n nuwe klank, die eerste gedrae tone van ’n loflied aan God. Dit is asof 
die woorde geleidelik duidelik word. Die poort van uitsluiting word ’n poort van insluiting, 
as 't ware die poort tot die Kerk. Dante tree as 't ware 'n katedraal binne. Hy draai na die 
nuwe klank toe, steek die drumpel van een lewenstaat en status voor God na 'n ander 
oor. Dit is 'n ingrypende stap van groot betekenis, die kulminasie van hierdie formidabele 
canto. 

Dante was sterk sintuiglik ingestel. Die sintuig wat eerste vanuit die Purgatorium aangeraak 
word, is gehoor. Net so is die eerste sintuiglike indruk wat Dante in die Hel opgedoen het, 
’n kakofonie van gille en ander aaklige klanke (/nferno 111.22 e.v.). 

hoogmoed; 

How to cite: Krüger, J.S., 2020, ‘Erste Terras; hoogmoed: Vergilius', in Dante se mistieke 
reis. Tweede tog: Purgatorio, ingelei, vertaal, toegelig, vertolk (HTS Religion & Society Series 
Volume 8), pp. 127-136, AOSIS, Cape Town. https://doi.org/10.4102/aosis.2020.BK242.10 

Dit is Maandag 11 April, ongeveer 09:00. Dante en Vergilius begin 
hul tog in die Purgatorium deur n slingerende gang deur die rots 
te bestyg. Hulle bereik n smal terras (die Eerste Terras) wat reg 
rondom die Berg strek. Die wit marmerwand teen die Berg bevat 
indrukwekkende gravures wat die sonde van hoogmoed (Dante 
se term: ‘superbia’; Kerklike Latyn: ‘superbia’) en die deug van 
ootmoed uitdruk. Diep onder die indruk van die beelde, gewaar 
die pelgrims n groep naderende geeste, krom onder die gewig van 
massiewe klippe. Dit is die hoogmoediges in hul boetedoening. Dit 
is die eerste van drie cantos (X-XID wat handel oor die sonde van 
hoogmoed en die teenoorgestelde daarvan, naamlik ootmoed. 


… non v'accorgete voi che noi siam vermi 
nati a forma l'angelica farfalla, 
che vola a la giustizia sanza schermi? 


Besef julle nie dat ons net ruspes is, 
gebore om engelvlinders te word 
wat onthul opstyg na geregtigheid? 


(canto X124-126) 

FIGUUR X: (canto X.112-114) ‘Meester, wat ek na ons toe sien aankom, lyk nie vir my soos 
mense, ek weet nie soos wat nie, so yl my oë. 


— 

E klim tot by die Eerste Terras 


Ons is pas oor die drumpel van die poort toe ek dit hoor toeslaan! 
- n poort ongebruik deur geeste wat boosheid liefhet.? Immers, 
boosheid laat n krom pad reguit lyk. En as ek die fout sou begaan 
om my oë daarheen te draai, wat sou 'n waardige verskoning 
wees?4 


Ons klim deur 'n rotsspleet? wat van een kant na die ander 
dein soos golwe wat terugtrek en uitstoot.® 


'Hier moet ons slim wees, sê my leidsman, 'bly na aan die kant 
wat voor ons padgee, nou teen dié en dan teen dáárdie wand.” 


Dit vertraag ons treë tot so 'n mate dat die kwynende maan al 
haar bed bereik het om weer te rus,” nog voor ons deur die oog 
van die naald is. Maar toe kom ons bo waar die Berg terugtrek, 
vry in 'n oopte.” Ons kom op 'n gelyk Terras? tot stilstand, ek moeg 
en ons albei onseker van ons pad wat eensamer is as paaie deur 
woestyne. 


Van die kant af waar die leegte dit begrens tot by die voet 
waar die hoë krans uitstyg, meet dit drie keer 'n menselengte." En 
so ver die vleuels van my sig kan vlieg, eers aan die linker- en toe 
aan die regterkant, lyk die Terras vir my oral ewe breed.” 


N uitbeeldinge van voorbeelde van 
ootmoed: die engel Gabriël en die 
maagd Maria 


Nog voordat ons voete klim, besef ek dat die binnewand (die 
helling is nie loodreg nie) van suiwer wit marmer is en met 
gravuurwerk? versier, so mooi dat nie net Polycletus nie,” 
maar selfs die natuur" beskaamd sou staan. Die Engel wat op 
aarde neergedaal het, verskyn voor ons met die dekreet van vrede 
waarna vele jare met trane gesmag is en wat die lank geslote Hemel 
oopgesluit het, so lewensgetrou in sy sagmoedigheid gekerf dat 
hy nie na 'n swyende afbeelding lyk nie. 

Mens sou sweer dat hy ʻAve!” sé, want sy wat die sleutel 
gedraai het om die verhewe liefde te ontsluit, is hier afgebeeld 
sodat haar hele houding spreek: ‘Ecce ancilla Dei,® so duidelik 
soos 'n figuur in was gestempel. 


Met my aan die kant waar mense hul hart dra,” sê die liewe 
meester: 


'Vestig jou aandag nie slegs op een plek nie.’ 


ll koning Dawid 


Toe draai ek my oë en anderkant Maria, regs van hom wat my 
aanspoor,” sien ek nog "n verhaal in die rots gebeitel. Dus loop ek 
verby Vergilius nader sodat dit reg voor my oë is.” Ingegraveer in 
die marmer self is die wa en osse wat die heilige ark trek, op grond 
waarvan mense ongemagtigde optrede vrees. Voor hulle verskyn 
mense, verdeel in sewe kore,” en van twee van my sintuie sé een: 
‘nee’, en die ander een: ‘ja, hulle sing’. Net so ontketen die 
uitgebeelde wierookdamp 'n stryd van ‘ja’ teen ‘nee’ tussen oë en 
neus.” Hier beweeg die ootmoedige Psalmdigter?® voor die 
geseënde wa uit en dans met sy kleed hoog gelig, by die geleentheid 
tegelyk meer en minder as 'n vors.? In die venster van 'n groot paleis 
afgeëts, kyk Migal na benede, 'n vrou minagtend en bedroef. 


N Trajanus 


Ek beweeg weg van die plek waar ek gestaan het om 'n ander 
relaas wat wit anderkant Migal skitter, van naby te bekyk. Dit 
vertel die verhaal van die hoë glorie van die Romeinse heerser 
wie se edelmoedigheid Gregorius? tot sy grootse oorwinning 
aangespoor het. Ek praat van keiser Trajanus,?? en die weduwee 
by die toom van sy perd, hartseer aan die huil. Rondom hom is 'n 
samedromming van ruiters sodat dit lyk of die arende op goud 
bokant hulle in die bries beweeg. 


Dit wil voorkom dat die arme weduwee daar tussen almal sê: 


'Heer, wreek my seun se dood, want my hart is gebroke.” 

Hy antwoord haar: 

‘Wag nou totdat ek terug is.’ 

En sy, soos een deur smart gedrewe: 

‘My heer, en as u nie terugkom nie?’ 

En hy: 

‘Wie my plek neem, hy sal dit vir jou doen.” 

En sy: 

‘Wat sal die goeie daad van n ander u baat as u u eie nalaat?’ 
En hy antwoord haar: 


‘Wees nou getroos. Dit is gepas dat ek my plig volvoer alvorens 
ek vertrek. Geregtigheid vereis dit en jammerte hou my terug.’ 


Hy wat nooit iets nuuts aanskou nie, gee spraak hier gestalte: 
nuut vir ons, want op aarde nie gevind nie. 


Terwyl ek my verheug in die afbeeldinge van soveel ootmoed, 
so kosbaar om te sien omrede hul Skepper, fluister die digter: 


‘Kyk daar, talle mense, maar hul beweeg stadig. Hulle sal ons 
die weg wys na die vlakke hoér op.’ 


E die hoogmoediges van die Eerste 
Terras 


My oë, wat met genoeë kyk en immer begeer om iets nuuts te 
sien, is nie traag om in sy rigting te draai nie. Leser, ek wil nie hê dat 
jou goeie voornemens vervaag wanneer jy hoor hoe God verlang 
dat skuld vereffen word nie. Let nie net op die aard van die 
kastyding nie, maar besef ook wat daarop volg. Dink daaraan dat 
dit op sy ergste nie langer as die Groot Oordeel kan voortduur nie.” 


Ek sê: 


'Meester, wat ek na ons toe sien aankom, lyk nie vir my soos 
mense, ek weet nie soos wát nie, so yl my oë.%2 

En hy vir my: 


'Die ernstige graad van hul kastyding druk hulle terneer, só erg 
dat my eie oé ook eers nie kop of stert kon uitmaak nie. Maar let 
fyn op, en ontsyfer met jou oé wat onder daardie klippe aankom. 
Jy kan reeds uitmaak hoe elkeen op sy bors slaan.” 


O, miserabele en vermoeide Christene, so hoogmoedig, julle 
wat met die uitkyk van ’n siek gemoed so trots bly, al gly julle 
agteruit, besef julle nie dat ons net ruspes is, gebore om 
engelvlinders te word wat, onthul, opstyg na geregtigheid? Hoe 
kan jul gees so in die hoogte sweef terwyl julle in werklikheid nog 
onvolmaakte insekte is, soos ruspes onontwikkeld?*5 


Soms sien mens as kraagsteen vir 'n plafon of dak "n 
mensefiguur met sy knieé teen sy bors vasgedruk, solewensgetrou 
dat dit vir die toeskouer uit die onwerklikheid werklike pyn skep. 
Toe ek stip kyk, kan ek sien dat hulle net so gevorm is, die 
kromheid van elkeen inderdaad in ooreenstemming met die 


gewig op sy rug. 
En dit lyk of selfs die geduldigste deur sy trane heen sé: 


‘Ek kan nie meer nie.’ 


Bl eindnote 


1. 'n Deur klap agter Dante die pelgrim toe. Natuurlik bevind Dante, as digter-mens, hom 
nog nie in Purgatorium nie. Dit sal eers na sy dood gebeur. Hy sal dus weer hier kom. Tog 
(dit is die strekking wat sterk in hierdie vertaling-vertolking beklemtoon word) bevind die 
nog lewende digter hom eksistensieel misties gesien, self in 'n proses van loutering. In sy 
worsteling om menslike loutering te deurleef en te beskryf, vereenselwig die digter hom 
met die louteringsproses wat hier fiktief afspeel. Hy is nie bloot die afgetrokke, objektiewe 
toeskouer nie, maar deelnemer in die proses in aanvang. Allegories misties gesien: hy is 
nou in die stadium van lewensuiwering tussen verlorenheid (/nferno) en heil (Paradiso). Die 
onderskeid tussen Dante die digter-mens en Dante die pelgrim sal nou verder vervaag as 
in /nferno: daar was hy die nuuskierige, geskokte, soms geamuseerde en leedvermakerige 
buitestander; hier is hy deelnemer en in die wurggreep van sy eie sonde vasgevang, beskryf 
hy sy eie eksistensiële worsteling om tot suiwerheid te kom. Immers was hoogmoed, ambisie 
en ydelheid, soos hy self besef het, 'n kenmerk van sy eie persoonlikheid. 


2. ‘Ongebruik’: mense wat boosheid liefhet, kom nie by hierdie ingang op die Berg van 
Loutering uit nie, maar bevind hulle in die Hel. Selfs bose dade word deur liefde gedryf. 
Boosheid is 'n perversie, verdraaiing van die goeie, naamlik liefde. Alle sonde kan na verkeerde 

liefde teruggevoer word. Die tema sal weer in canto XVII opgeneem word. Hoogmoed is 
ontaarde liefde. 


3. Liefhebbers van die bose volg krom paaie (vgl. Jes 59:8); hulle sal die slingerpad waarop 
die reisigers hulle nou begewe, vir reguit aansien. Die digter sinspeel ook op /nferno |.3, waar 
die reisiger 'van die reguit pad afgedwaal' het. 


4. Wie omkyk, moet terugkeer (vgl. canto IX.130 ev). Dante met sy fyn sintuiglike ingesteldheid 
kyk nie nou nie, maar hoor wat agter hom gebeur. 


5. Vir 'n vergelykbare ingang, sien canto IV.25 en volgende. Waarskynlik sinspeel Dante 
hier op die ‘oog van ’n naald’ (Matt 19:24) waardeur 'n ryk man (ryk in enige opsig, asook 
selfvoldaan en trots) moeilik sal gaan. 


6. Die rots beweeg nie werklik nie. Die slingergang voel vir Dante, onseker van homself, soos 
deinende golwe wat dreigend inkom en terugtrek. Minstens sien hy nie krom vir reguit aan 
nie. 


7. Aan die begin van hul reis in die Woud van Verlorenheid, die nag van Donderdag tot 
Vrydag 7 April was dit volmaan (vgl. /nferno XX.127). Dit is nou byna vyf dae later, Maandag 
11 April, ongeveer 09:00. Die kwynende maan sak in die weste weg. 


8. 'n Direkte verwysing na Matteus 19:24. Dante kontrasteer dit met die breë ingang na die Hel 
(vgl. Inferno V.20, asook Purgatorio IV19 ev). 


9. Dit is asof die Berg in sigself terugtrek om ruimte te skep vir die Terrasse rondom. 
10. Dit is die Eerste Terras. 


11. Ongeveer vyf meter tussen die afgrond (‘die leegte”) en die krans. Dieselfde metode om 
afstand te bepaal, is in Inferno XXX1.64 gebruik om die hoogte van die wal van die Negende 
Sirkel te skat. 


12. Dante het eers die breedte van die pad bepaal; nou kyk hy vorentoe langs die linker- en 
regterkante daarvan. Die Terras strek rondom die Berg, en hy kan nie rondom sien nie. 


13. Nou sal die pelgrims drie panele in vlakreliëf aanskou. By elk van die sewe terrasse sal 
die reisigers drie voorbeelde aanskou van die deug, teenoorgesteld aan die sonde wat op 
elke terras gesuiwer word. By elke terras kom die eerste voorbeeld uit die lewe van Maria. 
Die drie taferele teen die wand hier beeld voorbeelde van die deug van ootmoed tot lering 
van die pelgrims in hierdie stadium van hul reis uit. Dit is die teenoorgestelde van die ondeug 
van hoogmoed wat hier gesuiwer word. Hoogmoed kom eerste aan die beurt; dit het Adam 
immers in sonde laat stort. Die maagd Maria in al haar brose menslikheid is die eerste groot 
voorbeeld van ootmoed: sy ontvang die nuus van die geboorte van Hom van wie sy die 
moeder sou wees, met diepe deemoed (Luk 1:38). Dit maak die verlossing van die mensheid 
moontlik. 


14. Polycletus (ca. 452-412 VAJ): beroemde Griekse beeldhouer, tydgenoot van die ewe 
beroemde beeldhouer Phidias. Dante, soos ander Middeleeuers, was met Polycletus bekend 
deur Aristoteles, wat dikwels na hom verwys. 


15. Vergelyk Inferno X1.101-105. Vir Dante is die natuur God se kind, en kuns sy kleinkind. 

6. Die aartsengel Gabriél wat die geboorte van die Seun bekend gemaak het aan Maria, wat 
sy moeder sou word (vgl. Luk 1:26 ev). 


7. Latyn: ‘Gegroet!’, ’n groet van eerbied aan Maria in haar verhewe rol. 


8. Lukas 1:38 CKyk, die diensmaagd van God’). Haar deemoedige instemming om die moeder 
van die Verlosser te word, het die voorwaarde vir verlossing geskep (‘die sleutel gedraai”. 


9. Vergilius se linkerkant. 


20. Die reisigers staan na die rotswand en kyk met die afgrond agter hulle. Dante kyk nou 
regs verby Vergilius en die afbeelding van Maria. 


21. Dante verwys hier na die episode waarvan 2 Samuel 6 vertel: Dawid bring die verbondsark 
na Jerusalem. Onderweg struikel die osse wat die wa trek, en Ussa steek sy hand om te 
keer dat die wa omval. Vir hierdie vergryp straf God hom met die dood. Uit vrees hervat 
Dawid eers drie maande later die reis. Op pad huppel en dans hy van vreugde voor die ark, 
tot ontsteltenis van sy vrou Migal, wat van opinie is dat Dawid sy koninklike waardigheid 
verspeel. As straf vir haar minagting het sy kinderloos gebly. Hierdie geval illustreer vir Dante 
twee gevalle van hoogmoed: eerstens Ussa wat hom aanmatig om ongemagtig in te gryp 
in 'n situasie waaroor hy geen jurisdiksie gehad het nie; en tweedens Migal se veragting vir 
Dawid se dans. Dawid se dans met volle oorgawe voor God, sonder om hom juis te steur aan 
wat die mense sou sé, versinnebeeld deemoed. 


22. Dit is moontlik dat Dante hier, intens bewus van die magstryd tussen Staat en Kerk in sy 
dag, sinspeel op pous of keiser, of albei. Arrogante, ongemagtigde oortreding van die mens 
se taaksfeer is die wese van die sonde wat Ussa gepleeg het. 


23. Die sewe kore word nie in die Bybel vermeld nie. 
24. Gehoor sé ‘nee’; sig sé ‘ja’. 


25. Die afbeelding is so realisties dat Dante eers sien wat hy nie kan hoor nie, en dan sien wat 
hy nie kan ruik nie. 


26. Dawid. 


27. Meer, want hy het "n priesterlike funksie verrig; en minder, want hy het hom op ’n wyse 
gedra wat nie by sy koninklike waardigheid pas nie. Dante versmelt hier doelbewus, of per 
abuis, twee episodes uit Dawid se verhaal: toe hy gedans het op pad na Jerusalem, was die 
ark nie op 'n wa nie, maar is dit deur Leviete gedra. In die lig van Dante se gewone deeglikheid 
sou mens waarskynlik eerder 'n bewuste versmelting moet aanvaar. 


28. Die ‘grootse oorwinning' van Gregorius die Grote, pous van 590 tot sy dood in 604, het 
daarin bestaan dat hy deur gebed daarin geslaag het om Trajanus uit die Hel te red en tot 
lewe te bring en hy selfs 'n gedoopte Christen geword het. Trajanus het sy uiteindelike heil in 
die Paradys gevind (Dante sal dit in Paradiso XX bespreek). 


29. Trajanus, keiser van 98 tot 117 AJ, het as goeie keiser in die herinnering bly voortlewe. 
Volgens oorlewering het hy by geleentheid sy opmars na 'n veldslag uitgestel om eers reg te 
laat geskied aan 'n weduwee wie se seun kort tevore vermoor is. 

30. Dante druk hier die wese van die Middeleeuse Christelike lewensbeskouing uit: die 
ootmoedige buig voor Gods ewige raad, almag en alwetendheid (God aanskou nooit iets 
nuuts nie, maar weet en bepaal alles vooruit). Slegs God kan 'n beeltenis voortbring, so 
oortuigend dat dit as 't ware met die aanskouer praat. Dante maak die Thomistiese denkbeeld 
van die analogie tussen mens (en kosmos in die algemeen) en God hier treffend konkreet: 
daar is ’n spanningsvolle relasie van kontinuiteit, sowel as diskontinuiteit tussen natuur en 
bonatuur; 'n sekere verbintenis, en tog 'n radikale andersheid tussen hierdie twee synsordes. 
God maak beelde, maar hulle is van 'n totaal ander orde van skoonheid as beelde deur aardse 
kunstenaars geskep. 


31. Dante praat die leser moed in. Die louteringe teen die Berg is nie kinderspeletjies nie, 
maar dit duur net tot die laaste oordeel. Die plek van die gelouterdes in die Hemel is verseker. 


32. Die eens so aansienlike hoogmoediges is onherkenbaar, lyk nie eens meer soos mense nie. 
Eens verhewe, is hulle nou verneder, byna teen die grond, so laag terneergedruk. 


33. Daar is hoop vir die boetelinge, maar hulle is nog steeds hoogmoedig. Dit is waarom hulle 
nie in die Hel of die Hemel is nie, maar tussenin. 

Met ’n pragtige beeld wat aan die kerkvader Augustinus (354-430) ontleen is, maar tot by 
die Grieke teruggaan, vergelyk Dante die ontsterflike siel van 'n mens met ’n vlinder wat uit 
'n ruspe moet ontwikkel. In 'n sondige liggaam ingekerker, is dit tog vir gemeenskap met 
God bestem. Die geeste teen die Berg is nog onvolmaak, onontwikkeld. In die Platoniese 
filosofie waardeur die Christendom oor eeue so ryklik beinvloed is, staan Eros vir strewende 
liefde. Dit is die konteks waarin oor die siel nagedink is: die siel streef na hervereniging met 
die oorsprong. 

Dit is Maandag ongeveer 11:00. Die naderende geeste van die 
eens hoogmoediges uiter nou 'n gebed van ootmoed, geskoei op 
die Onse Vader-gebed, deur Jesus aan sy dissipels voorgehou. 
Drie manifestasies van hoogmoed word verduidelik: trots op 
familie (aan die hand van Oberto Aldobrandeschi), trots op 
die talent van kunstenaarskap (Oderisi da Gubbio) en trots op 
politieke mag (Provenzano Salvaní). 


Non é il mondan romore altro ch'un fiato 
di vento, ch’or vien quinci e or vien quindi, 
e muta nome perché muta lato. 

Che voce avrai tu piu, se vecchia scindi 
da te la carne, che se fossi morto 
anzi che tu lasciassi il ‘pappo’ e 1 ‘dindi’, 
pria che passin mill' anni? 


Aardse roem is 'n asempie wind 
wat nou van een en dan 'n anderkant kom 
en al waaiend nuwe name bring. 

As jou vlees oudag van jou gees skei, 
sou jy dan minder as ’n duisend jaar later 
groter roem hé as wanneer jy sou sterf 
voor jy kleuterwoordjies ontgroei? 


(canto X1100-106) 

ll gebed van die hoogmoediges! 


“Onse Vader? wat in die Hemel is - nie uit beperking nie? maar 
uit u groter liefde vir u eerste werke in die hoé^ - laat u Naam en 
Krag? geloof word deur elke skepsel, want dit is gepas om aan u 
soete Uitstraling dank te toon. 


'Laat u Koninkryk en die vrede daarvan kom, want tensy dit so 
gebeur, kan ons met al ons strewe dáár nie kom nie. Net soos 
engele ‘Hosanna’-singend’ hul wil aan u ten offer bring, laat 
mense met hul eie wil dieselfde doen. 


'Gee ons vandag ons daaglikse manna, want daarsonder dwaal 
juis hy wat in hierdie bitter woestyn so hard probeer, net agteruit 
rond.? 


'En soos ons elke mens vergewe wat kwaad aan ons gedoen 
het, vergewe u, Goedgunstige, ook ons, en let nie op ons 
verdienste nie. 


"Toets ons krag wat maklik verswak, nie teen die vyand van 
ouds? nie, maar verlos ons van die een wat ons aanhits. Hierdie 
laaste bede, liewe Heer, bid ons nie vir onsself, want ons benodig 
dit nie meer nie, maar vir hulle wat deur ons agtergelaat is." ? 


Aldus in gebed om voorspoed vir hulself en ons, gaan 
hierdie geeste onder hul laste" gebuk soos soms met ons in 
drome gebeur. Hul laste is nie almal ewe swaar nie,” en uitgeput 
maal hulle al in die rondte op die Eerste Terras rond om so die 
besoedeling van die wêreld” uit te suiwer. 


As hulle daar’ immer voorbidding doen tot ons heil, wat kan 
diegene hiér op aarde wie se wil uit die goeie wortel groei,” tot 
hul heil sê en doen? Dit is goed dat ons hulle help om die vlekke 
wat hulle van hier af dra, af te was sodat hulle rein en lig kan 
uitstyg na die wentelende sterre Je 


N gesprek met die hoogmoediges 


‘Ag, mag geregtigheid en genade” julle gou van jul laste verlos 
sodat julle die vleuels kan sprei wat julle in ooreenstemming met 

jul begeerte sal lig. Wys ons aan watter kant die kortste pad na 
die trap is, en as daar meer as een weg is, dan die een wat die 
minste steil is. Hierdie man wat saam met my kom, klim teen sy 
wil stadig op, want hy is belas met die vlees van Adam waarmee 
hy nog beklee is.’® 


Dit is nie duidelik wie toe geantwoord het? op die woorde van 
die man wat ek volg nie, maar die antwoord is: 


B Omberto Aldobrandeschi 


‘Kom saam met ons langs die regterwand?? en julle sal ’n 
deurgang vind waar ’n lewende mens kan opklim. En as ek nie 
verhinder was deur die klip wat my trotse nek? buig en my verplig 
om my gesig laag te hou nie, sou ek kyk na hom wat nog leef en 
homself nog nie voorgestel het nie? om te sien of ek hom ken en 
om jammerte oor hierdie las by hom te wek. Ek was "n Italianer, 
seun van 'n groot Toskaan: my vader was Guglielmo 
Aldobrandesco. Ek weet nie of sy naam ooit aan jou bekend 
was nie? Ons antieke bloedlyn en die dapper dade van my 
voorvaders het my so arrogant gemaak dat ek, sonder om aan 
ons gemeenskaplike moeder?^ te dink, elke ander mens tot so ’n 
mate geminag het dat dit my dood gekos het, soos elke Sienees 
en elke kind in Campagnatico weet.” Ek is Omberto, en hoogmoed 
was nie net my ondergang nie, maar het ook my hele familie 
geruineer.2é En omdat ek die las daarvoor nie onder die lewendes 
gedra het nie, moet ek dit hier tussen die dooies doen solank dit 
God behaag.” 


Bl Oderisi da Gubbio 


Al luisterend buk ek laag,” en een van hulle (nie die een wat 
gepraat het nie) draai dwars onder die las wat hom aftrek. Hy 
sien en herken my en roep uit terwyl hy met moeite sy oé hou op 
my, wat heeltemal geboé saam met hulle loop. 


‘OP sé ek vir hom, ‘is jy nie Oderisi, die trots van Gubbio en van 
die kuns wat in Parys “illuminering’ genoem word nie?2728 

‘Broer, antwoord hy, ‘die blaaie wat Franco Bolognese’? skilder, 
glimlag mooier; die eer is nou alles syne, net ten dele myne. Ek sou 
waarlik terwyl ek geleef het, nie so beleef gewees het nie, omrede 
my intense hartsbegeerte na roem. Vir sulke trots word die prys 
hier betaal; en ek sou nie hier gewees het, was dit nie dat ek my tot 
God gewend het terwyl ek nog kon sondig nie. 


'O, ydele glorie van menslike prestasie! Hoe kort duur die 
loof op die hoof tensy dit gevolg word deur 'n tyd van verval!* 
Cimabue® het geglo dat hy op die gebied van skilder die botoon 
voer, en nou word Giotto besing wat die roem van Cimabue 
oorskadu. Net so het ene Guido* die glorie van ons taal van die 
ander Guido** weggeneem; en miskien is die een al gebore wat al 
twee uit die nes sal skop.” Aardse roem is 'n asempie wind wat 
nou van een en dan 'n ander kant kom en al waaiend nuwe name 
bring. As jou vlees op jou oudag van jou gees geskei word, sal jy 
dan minder as 'n duisend jaar?$ later groter roem hé as wanneer jy 
sou sterf voor jy kleuterwoordjies ontgroei het? En vergeleke met 
die ewigheid is 'n duisend jaar veel korter as 'n oogwink vergeleke 
met die draai van die stadigste sfeer deur die Hemel.” 


B Provenzano Salvani 


'Eens het gans Toskane weergalm van die roem van hom wat 
hier voor my strompel - en nou is daar skaars 'n Sienese fluistering 
van sy naam, selfs in Siena waar hy die septer geswaai het toe die 
waansin verpletter is van Florence, destyds so verhewe en nou so 
laag.*? Roem het die kleur van gras wat kom en gaan,’ en hy wat dit 
vars uit die aarde laat spruit, is ook die een wat dit vaal laat verdor.^? 


En ek aan hom: 


'Jou woorde, so waar, vul my hart met ootmoed en laat my 
geswolle hoogmoed sak. Maar wie is hy van wie jy nou net gepraat 
het?' 


‘Hy is, antwoord hy, ‘Provenzano Salvani,” en hy is hier omdat 
hy so astrant was om die hele Siena in sy greep te kry. So loop hy 
al sedert sy dood, sonder rus; dit is die prys van aanstellerigheid 
op aarde.” 

En ek: 


‘As 'n gees wat tot aan die einde van sy lewe wag voordat hy 
berou betuig, daaronder*? moet bly vir net so lank soos sy 
lewensduur op aarde was alvorens hy hierheen*? mag opklim 
(tensy goeie gebede hom help), waarom is dit hóm dan vergun 
om boontoe te kom?' 


‘Toe hy nog in volle glorie geleef het,’ kom die antwoord, ‘het 
hy vrywillig sy trots in sy sak gesteek en tog sidderend in elke aar 
op die plein van Siena gaan staan om 'n vriend van hom te red van 
die ellende wat hy in die tronk van Karel verduur het.^^ 


'Meer sal ek nie sê nie, en ek weet my woorde is duister, maar 
binnekort sal die mense naby jou so optree dat jy dit self sal kan 
opklaar.” 


‘Hierdie daad het hom van die beperkings daaronder vrygestel.” 


Bl eindnote 


1. Die geeste van die hoogmoediges uiter saam 'n uitgebreide parafrase van die Onse Vader- 
gebed (vgl. Matt 6:9-13; Luk 11:2 ev). Die konteks van hierdie gebed in Matteus is dat sy 
dissipels nie sal bid soos die trotse geveinsdes in die openbare oog nie, maar in ootmoed, stil 
in die binnekamer. Sulke parafrases van Bybelse gegewens was algemeen in die Middeleeue. 
Elke bede hier beslaan ’n tersine. In elke bede skemer die besef van die eens hoogmoediges 
deur dat hulle uit hul eie krag tot niks in staat is nie. Immers, die heil van die mens is geheel 
en al van die genade van God afhanklik, en opstand teen God is die wese van alle sonde. 
Die hoogmoediges moet heel voor begin, met die gebed wat pas in die mond van elke 
stamelende beginner-Christen, elke kind in die geloof. Hulle pas dit self direk op hul eie sonde 
van hoogmoed toe, en verraai so 'n smartlike besef van sonde. 


2. Die 'ons' in 'onse Vader' is vol betekenis: die eens hoogmoediges wat op ander neergesien 
het, besef nou hul solidariteit met alle sondaars. Dit is 'n verdeemoedigende besef. 


3. God is nie tot die Hemel beperk nie, maar alomteenwoordig. Trouens, God is in geen opsig, 
nóg in ruimte nóg in tyd, nóg in enige ander opsig beperk nie. Tog bly die Hemel, as sy eerste 
skepping, sy primére woning. 


4. Die skepping van die Hemel en die engele. 


5. Heenwysing na Christus, die Naam (Woord) en Krag van God. Die hoogmoediges besef dat 
Hy die Verlosser is en dat Hy aanbid en geprys moet word. 


6. 'n Sinspeling op die Heilige Gees (vandaar die hoofletter in die vertaling). Ootmoed is 
immers 'n vrug van die Gees. Die Gees gaan van die Vader en, volgens die Westerse Kerk, in 

onderskeiding van die Oosters-Ortodokse Kerk, ook van die Seun (filioque) uit. Die plasing 
van Uitstraling net na Naam en Krag bevestig die Westerse sienswyse. 


7.'n Hebreeuse uitroep van aanbidding en lof. 


8. Sinspeling op die reis van die Israeliete deur die woestyn na hul bevryding uit Egipte, 
op weg na die beloofde land (vgl. Eks 16). Die reis van Egipte na die land Kanaan deur die 
woestyn is inderdaad 'n verhelderende analogie van die reis oor Hoogte na die Hemel. So 
gesien, bid die trotses hier vir die daaglikse geestelike bystand en voeding van God om hul 
reis van loutering te kan voltooi en uit hierdie tussentoestand te kom. Manna is 'n heenwysing 
na Christus, die brood van die lewe (vgl. Joh 6:48-50), wat ook hier teen die Berg die 
Saligmaker vir die boetelinge bly. 


9. Satan. 


O. Die siele teen die Louteringsberg is nie meer vir versoeking vatbaar nie en sondig nie weer 
bykomend nie. Hulle hoef die laaste bede dus nie meer ten behoewe van hulself te bid nie, 
maar vir die agtergeblewenes op aarde. 


1. Die massiewe klippe wat hulle dra om hul trots te breek. 
2. Die gewig hang af van die erns van hul sonde (vgl. Purgatorio X134 ev.). 
3. Die vuil reste van sonde wat nog in elkeen aanwesig was. 


4. 'Dáár': teen die Louteringsberg; ‘hiér’: op aarde. Dante die digter, terug in Italié na sy reis, 
spreek sy medelewendes aan om vir die siele teen die Louteringsberg voorbidding te doen. 


5. Elke goeie wil en daad groei uit die wortel van Gods genade. 


6. Die siele bevind hulle immers in 'n tussentoestand tussen die aardse lewe, waar hul met 
sonde bevlek geraak het, en die komende Hemelse lewe. Die lewendes kan deur gebede die 
inale verlossing bespoedig van diegene wat nog in die proses van loutering verkeer. 


7. Vergilius spreek sy beste wense vir die siele hier uit, en versoek 'n aanduiding na die 
maklikste pad boontoe. ‘Geregtigheid en genade’: ’n verwysing na God deur sy kardinale 
eienskappe. Ofskoon ongedoopte heiden, weet Vergilius dit. 


8. Dit is nie net die hoogmoediges onder die klippe wat laste dra nie; belas met die vlees is 
Dante, nog trots, ook deel van hierdie skare. 


9. Dit is nie dadelik duidelik nie omdat hul gesigte onder die klippe versteek was en hulle 
so laag gebuk het. Die spreker is Omberto Aldobrandeschi, lid van ’n ou adellike Ghibellynse 
amilie wat, soos talle sulke families van dié tyd in Italië, in 'n toestand van verval was. Hy was 
die seun van Guglielmo Aldobransescho. 


20. Regsom, dit wil sê regs van die persoon wat na die Bergwand kyk, en andersom as die 
wysers van 'n horlosie. 


21. 'n Bybelse beeld vir hardnekkige trots (vgl. Eks 32:9). 
22. Dante. 


23. 'n Merkwaardige vermenging van steeds voortlewende trots en huidige nederigheid by 
Omberto. 

24. Eva, die moeder van alle mense, hoog en laag. Volgens Dante is familietrots as sodanig 
nie verkeerd nie; hy self het daaraan meegedoen. Dit mag egter nie bo die liefde vir God 
gestel word nie. 


25. Omberto het sy lewe verloor in 1259 in 'n veldslag by Campagnatico, deel van sy volgehoue 
oorlog teen Sienna. 


26. Na die dood van Omberto was die reputasie van die familie besoedel. 
27. Om beter te kan hoor, tog skyn 'n solidariteit met die nodige nederigheid hier deur. 


28. Oderisi da Gubbio (sterf in 1299) was 'n bekende skilder van miniature in die tweede helfte 
van die 13de eeu AJ, waarskynlik in diens van die Vatikaan in Rome. Geen spesifieke werk 
word vandag aan hom gekoppel nie. 


29. 'n Jonger tydgenoot van Oderisi. 
30. Uit jaloerse trots sou hy hom nie so openlik aangeprys het nie. 


31. Die lourierkrans op die hoof van wenners bly nie groen nie, tensy so iemand gou gevolg 
word deur swak presteerders. 


32. Cimabue, Florentynse kunstenaar in die tweede helfte van die dertiende eeu. Sy leerling 
was die baanbrekende Giotto di Bondone (1266-1337), wat die Renaissance vooruit geloop 
het. 


33. Waarskynlik Guido Cavalcanti (gesterf in 1300), boesemvriend van Dante (sien /nferno 
X.60). 


34. Waarskynlik Guido Guinizelli van Bologna (sterf 1275). 


$5. Skuif Dante homself hier na vore as die meerdere van hulle albei? Sou hy sodoende 
doelbewus wil aantoon dat hy self nog teen die sonde van trots moet stry? Vergelyk /nferno 
IV102 oor sy trots op sy eie kunstenaarskap: hy teken homself as een van die heel grotes. In 
hierdie passasie vind ons nogtans 'n skerp insig van Dante, digter van 800 jaar gelede, in die 
verganklikheid van roem van selfs 1000 jaar. 


36. 'n Verwysing na Psalm 89:4-6 en Il Petrus 3:8. In die groter verband van die kosmiese 
prosesse en die ewigheid is daar geen verskil tussen om as onbekende kindjie of as beroemde 
bejaarde te sterf nie. 


37. Volgens die kosmologie van Ptolemaeus, die beweging van die hemel van vaste sterre van 
wes na oos teen 'n spoed van 1 graad elke eeu. 


38. Nou kom trots op politieke mag aan die orde. 
39. Jesaja 40:6-7, Jakobus 1:11 en | Petrus 1:24. 
40. Die son laat gras groen groei, en laat dit weer verdor. 


41. Provenzano Salvani (ca. 1220-1269) was ’n leier van die anti-pouslike Ghibellynse party in 
Siena en bondgenoot van Farinata degli Uberti van Florence in die veldslag van Montaperti 
teen die Guelfs in 1260 (sien /nferno X). By daardie geleentheid is die Guelfs van Florence ’n 
beslissende nederlaag toegedien. In 1269 tydens die slag van Colle is die bordjies verhang: 

Provenzano is deur die Florentynse Guelfs gevange geneem en onthoof. Sy eiendomme in 
Siena is deur die terugkerende Guelfs na die stad verwoes. 


42. In Ante-Purgatorium. 


43. Na Purgatorium self. Dante neem aan dat Provenzano sy berou tot op die laaste nippertjie 
uitgestel het. Eintlik sou hy dus in Ante-Purgatorium moes bly vir 'n tydperk gelykstaande 
aan sy lewensduur op aarde. Op grond van ’n uitsonderlike daad van selfvernedering is in sy 
geval ’n uitsondering gemaak. 


44. Volgens verskillende oorlewerings het Provenzano sy trots oorwin deur op die markplein 
vir 'n ter dood veroordeelde vriend te bedel en sodoende die losprys bymekaar te maak wat 
deur Karel | as voorwaarde vir sy vrystelling gestel is. Hy het slegs 'n maand gehad om die 
geld bymekaar te maak. Hy het daarin geslaag om sy vriend se vryheid te bewerkstellig. Dit is 
waarom dit hom vergun is om gouer as normaalweg na Purgatorio te beweeg. 


45. Weer eens, soos telkemale in die Commedia, lê die digter 'n duister voorspelling, veral 
aangaande sy eie aanstaande verbanning, in die mond van 'n spreker. In 'n meer algemene 
sin was dit ook 'n tyd toe gevoelige geeste alom intens bewus was van komende nuwe dinge, 
dreigend asook heilbrengend. Hier word die volgende bedoel: Dante se mede-Florentyne sal 
hom in 1302 uit die stad verban. Dan sal Dante self besef en vir ander kan opklaar wat dit 
beteken om vir sy lewensonderhoud te bedel. So 'n vernederende afhanklikheid was sy lot vir 
die res van sy lewe, dus ook toe hy canto XI van Purgatorio aan die skryf was. Dante kan hom 
met die siele hier vereenselwig. Sy verbanning kon as boete-verpligting vir sy eie trots gesien 
word. Ons vind 'n merkwaardige selfonthulling van Dante; en inderdaad was sy reis meer as 
blote fantasie - dit was 'n eksistensiële hand in eie boesem steek. 

Dit is nou ongeveer 12:00. Vergilius laat Dante verder beweeg en 
wys aan hom dertien verbysterend skone afbeeldinge in vlakreliéF 
uitgekerf in die klippad waarop hulle loop, wat die val van 
hoogmoed uitbeeld. Die Engel van Ootmoed verskyn en verwelkom 
hulle, en wys waarlangs hul verder kan klim. Hy raak Dante se 
voorhoof met sy vlerke aan en wis die eerste 'P' op sy voorhoof uit, 
as simbool van die loutering van die sonde van hoogmoed. Dante is 
skielik minder afgemat, en Vergilius verduidelik aan hom dat dit 
omrede die verwydering van die 'P' is. Die pad is ook makliker 
omdat trappe hier uitgekap is. Hulle hoor die eerste saligspreking 
Csalig is dié wat arm van gees is’) agter hulle uit die mond van 
die Engel klink. 


A noi venía la creatura bella, 
biancovestito e ne la faccia quale 
par tremolando mattutina stella. 

Le braccia aperse, e indi aperse l'ale; 
disse: 'Venite: qui son presso i gradi, 

e agevolemente omai si sale.’ 


Die pragtige wese in wit geklee 
kom na ons met ’n gelaat 
soos die vonkelende mórester. 
Hy sprei sy arms en toe sy vleuels 
en sé: 'Kom. Die trappe is naby 
en die opklim nou maklik.’ 


(canto X11.88-95) 

ll afskeid van die hoogmoediges 


In gelyke pas, soos osse saamgejuk, loop ek en daardie 
belaste siel saam solank my tere opvoeder? dit toelaat. Maar 
toe hy sê: ‘Laat hom agter en beweeg aan, hier moet elkeen so 
goed hy kan, met seil en spaan sy boot laat versnel,” kom my 
lyf orent om normaal te loop, maar my gedagtes bly neergeboë 
nederig. 


N afbeeldinge van hoogmoed 
en die bitter vernederende 
gevolge daarvan 


Ek gaan vorentoe en volg gewillig in die spore van my meester, 
en nou loop ons albei met ligter tred.^ En hy sê vir my: 


‘Wend jou oé na benede, dit sal jou goed doen: om die rusplek 
vir jou voete te sien sal die reis verlig.’ 


Die grafstene op aarde van mense dra beeltenisse van hoe 
hul eens was sodat hul onthou kan word. Deernisvolle geeste - 
net hülle word dit gegun - ween dan, deur herinnering geprikkel, 
telkens weer. So sien ek hier op die hele pad wat uit die Berg 
ontvou gebeitelde figure,” maar met 'n getrouer gelykenis aan 
die oorledenes danksy die Beeldhouer daarvan.® 


Aan die een kant sien ek hom wat as die edelste van alle 
wesens geskape is en soos "n bliksemstraal uit die Hemel gestort 
het.” Aan die ander kant lé Briareus met 'n hemelse pyl deurboor, 
swaar op die grond weens die kilte van die dood.? Ek merk 
Thymbraeus,? Pallas? en Mars op wat steeds gewapen rondom hul 
vader" staar na die verspreide ledemate van die reuse.” Aan die 
voet van sy massiewe konstruksie is Nimrod wat, asof verward, strak 
kyk na diegene wat in Sinear saam met hom verwaand was.” 


O, Niobe, met watter bedroefde oé aanskou ek jou beeltenis 
op die weg te midde van jou lewelose kinders: sewe plus sewe.* 
O, Saul, hoe was jy te sien by Gilboa wat sedertdien geen reén of 
dougevoel het nie: dood op jou eie swaard!^ 

O, dwase Arachne, so sien ek jou, reeds halfspinnekop, 
smartlik op die flarde van die kunswerk wat jy tot jou eie 
rampspoed geweef het. ^ O, Rehabeam, in jou beeltenis hier lyk jy 
nou nie dreigend nie, maar vreesbevange in die wa wat jou 
wegdra sonder dat ander dit agtervolg." 


Die harde plaveisel toon hoe Alcmaeon aan sy moeder die hoé 
prys van haar rampspoedige sieraad laat blyk het.? Dit wys ook 
hoe die seuns van Sanherib hulself in die tempel op hul vader 
werp en hom daar dood laat.” 


Dit toon die verwoesting en wrede slagting wat Tomyris 
aangerig het toe sy vir Cyrus gesê het: 'Na bloed het jy gedors, in 
bloed verdrink ek jou.’?° 

Dit beeld ook uit hoe die Assiriërs, totaal verslaan, gevlug het 


nadat Olofernes doodgemaak is, asook wat van die slagoffer 
oorgebly het.” 


Troje sien ek, tot rommelkraters en as verwoes. O! llion,Z hoe 
laag veragtelik het jou beeltenis daar vertoon!” 


ll die verbysterende kwaliteit van 
die kuns 


Watter meester van kwas of pen sou skadu en lyn sê kon 
weergee dat dit die fynste kenner in verbystering laat? Die dooies 
lyk dood en die lewendes lewend. Niemand wat die werklikheid 
self aanskou het, kon meer gesien het nie as ek daar, al wandelend 
met hoof geboé.** Wees dan nou hovaardig en gaan voort met 
opgehewe hoof, seuns van Eva, en kyk nie af om die boosheid van 
jul weë te betrag nie! 


E die Engel van Ootmoed toon die weg 
na die Tweede Terras en sing die 
eerste saligspreking 

Ons het reeds verder om die Berg beweeg en die son het meer 


van sy weg afgelê as wat my gees, diep in beslag geneem,” 
agtergekom het, toe hy wat immer aandagtig voor loop, begin praat: 

‘Hef op jou hoof?$ daar is nie meer tyd om so in gedagte versonke 
te dwaal nie. Kyk hier, 'n Engel?” nader ons; en kyk, die sesde maagd 
keer terug van haar diens aan die dag.” Tooi jou gesig en houding 
met respek sodat dit hom sal behaag om ons boontoe te laat klim. 
Dink daaraan dat dié dag nooit herhaal word nie! 


Ek is so goed bekend met sy vermanings dat ek nie tyd mors?? en 
sy bedoeling in hierdie saak nie vir my duister kan wees nie. Die 
pragtige wese in wit geklee? kom na ons en sy gelaat is soos die 
vonkelende môrester.* Hy sprei sy arms oop en toe sy vleuels en sê: 


'Kom. Die trappe is naby en die opklim nou maklik. Aan hierdie 
uitnodiging gee slegs weinig gehoor;? o, menseras, gebore om 
hoog te vlieg, waarom swig julle so voor die geringste bries?'* 


Hy lei ons na waar die rots geklief is. Daar raak hy my voorhoof 
met sy vleuels aan?^ en belowe ’n veilige deurgang. 


Op die berg oorkant die Rubaconte-brug troon 'n kerk” 
oor die goed regeerde stad. Om die berg te bestyg, is daar aan 
die regterkant trappe wat die skielike steilte van die helling breek, 
nog gemaak in die tyd toe boekhou en boesel betroubaar was.” 
Net so word die vinnige val van die volgende Terras af hier gestuit, 
hoewel die hoë rotswande weerskante beperkend smal is. 


Terwyl ons daarheen draai, weerklink die woorde 'Beatipauperes 
spiritu®® geen taal kan die skoonheid van dié sang beskryf nie. 


Ag, hoe het die ingange hier verskil van dié in die Hel! Hier is 
sang by elke ingang, daaronder net bitter gejammer. 


Ons is die heilige trappe reeds aan die klim toe dit vir my 
voorkom of ek veel ligter word as vroeër op die gelykte. 


Toe vra ek: 


'Meester, watter swaar las is van my gelig dat ek nou byna 
sonder inspanning voortbeweeg? 

Sy antwoord is: 

‘Wanneer die ‘P’s’ wat steeds op jou voorhoof oorbly, maar 
reeds vervaag,“ soos die eerste een heeltemal uitgewis is, sal jou 
voete so deur goeie wil oorrompel word dat hulle geen vermoeienis 
meer sal voel nie, maar verheug aangespoor sal word hoër op.” 

Toe maak ek soos ’n mens wat rondloop met iets op sy kop 
waarvan hy onbewus is totdat ander hom met gebare daarop 
attent maak: hy vergewis hom vat-vat, soek en vind en voer so 
die funksie uit wat hy deur sig nie kan verrig nie.^? Met die 
oopgespreide vingers van my regterhand vind ek ses letters, op 
my voorhoof gekerf deur die een met die sleutels. 


Glimlaggend kyk my leier toe.“ 


Bl eindnote 


1. Oderisi da Gubbio. Vergelyk canto XI.73 en volgende. 
2. Vergilius. 


3. Die reisiger op die weg van loutering beweeg wel in die boot van genade, maar elkeen moet 
Sy bes doen met die roeispane van eie inspanning, bygestaan deur die seile van voorbidders 
op aarde. 


4. Noudat hulle die moeisaam bewegende belastes agtergelaat het en Dante die gewig van 
die boetelas afgelé en nader aan die Aardse Paradys beweeg het. 


5. Dit verwys nie na die stene in kerkmure ingemessel of alleenstaande grafmonumente 
op aarde nie, maar na plat klippe gelyk in die loopvlak van plaveisels ingemessel. Die hele 
breedte van die loopvlak om die Berg is hier met sulke figure in vlakreliéf bedek, net veel 
aangrypender en meer werklikheidsgetrou as wat in die mensewéreld te siene is. 


6. In reéls 25 tot 63 (vgl. Tozer 1975:262) volg daar nou ’n merkwaardige aanwending van 
die stylfiguur bekend as akrostigon. In die Italiaans (nie in die Afrikaanse vertaling nie) is die 
beginletter van die vier tersines van reéls 25 tot 36 'V' (of ‘U’); van die vier tersines van reéls 
37 tot 48; en van die vier tersines van reéls 49 tot 60 'M'. In totaal: UUUU (of dan VVVV), 
OOOO, MMMM. 

Die drie letters 'V'(U5, ‘O’, ‘M’ vorm die eerste drie letters van die woord ‘UOM(O)’,, wat 
‘mens’ beteken. In die teks word ‘V’/’U’ verteenwoordig deur die woord Vedea (‘ek het 
gesien”); 'O, is die uitroep ‘ʻO! of ‘Ag!’; en ‘M’ word verteenwoordig deur Mostrava (‘... het 
getoon’). Deur die stylfiguur sé Dante dat die MENS die verpersoonliking van hoogmoed 
is. Hoogmoed is immers die oersonde, die erfsonde, wat Adam gepleeg het toe hy in 
ongehoorsaamheid in opstand teen Gods gebod gekom en beter wou geweet het. Tersine 61 
tot 63 vorm ’n dertiende voorbeeld. Die hele noodlottige woord ‘MENS’ word opsommend 
herhaal en finaal ingeprent. Dertien is ook ’n ongelukkige getal, wat die ellende van hierdie 
sonde beklemtoon en enige misverstand uit die weg ruim dat die voorafgaande twaalftal ’n 
positiewe betekenis kan hé (daar was immers, in 'n hoogs positiewe sin, twaalf stamme van 
Israel en Jesus het twaalf dissipels gehad). 

Die merkwaardige simmetrie van die gedeelte blyk ook uit die volgende: in reéls 25 tot 60 
kombineer Dante telkens 'n figuur uit die bybelse heilsgeskiedenis met een uit die heidense 
Griekse mitologie in ses pare, dus in totaal twaalf voorbeelde van trots (Lucifer en Briareus; 
die reuse en Nimrod; Niobe en Saul; Arachne en Jerobeam; Eriphyle en Sanherib; Cyrus en 

Holofernes; die dertiende voorbeeld is Troje). Let ook op die parallellisme binne-in die pare: 
die eerste paar (Lucifer en Briareus) word albei deur weerlig getref; 'n ander (die reuse en 
Nimrod) wou albei na die hemel opklim; 'n derde (Eriphyle en Sanherib) is deur hul eie seuns 
om die lewe gebring; in 'n vierde (Cyrus en Holofernes) is albei deur 'n vrou vermoor. 

Sy passie om die Christendom en klassieke heidendom, geloof en rede, heilsgeskiedenis en 
wêreldgeskiedenis met mekaar te versoen is duidelik. Weer eens spreek die belesenheid van 
Dante in sowel die Joods-Christelike geskrifte as die klassieke literatuur. 

Dit is opvallend dat hy nie die heidense gode as toonbeelde van hoogmoed in Purgatorium 
laat boet nie. Immers, hierdie gode het hulself 'n posisie toegeëien wat slegs die God van 
Israel toekom. Hulle word hoog aangeslaan, weliswaar nie as ekwivalent aan God nie, maar 
tog afskaduwend en heenwysend na Hom. Wesens soos mense of reuse wat teen hierdie 
gode in opstand kom, pleeg dus ook die sonde van hoogmoed. 


7. Lucifer (Satan), die hoogste, skoonste engel, wat volgens die Bybel reeds voor die sondeval 
van Adam in die Hemel teen God in opstand gekom het en om daardie rede uit die Hemel 
verban is (vgl. Luk 10:18 en Op 12:7-9). Die denkbeeld van Lucifer verraai die worsteling van 
monoteistiese gelowiges (onder meer in die Jodendom, Christendom en Islam) dwarsdeur die 
geskiedenis om die herkoms van die bose te verklaar. Unde malum? (‘van waar die kwaad?’). 
Is die bose (a) 'n onverklaarbare historiese toevalligheid (naamlik die mens se onverklaarbare 
dwaasheid)?; (b) is God self die oorsprong daarvan?; (c) is daar diep in die wese van dinge 
Csupra-lapsaries': voor die historiese sondeval) 'n ewige beginsel van kwaad in God self?; 
of (d) is sodanige beginsel dualisties teenoor, ewemagtig aan God?; of (e) 'n tweede God?; 
of (f) het daar in die diepte van die ewigheid 'n drama van konflik afgespeel, en is die bose 
in beginsel deur God oorwin, wat aan die einde van alle dinge volledig gemanifesteer sal 
word? Die mitologiese denkbeeld van 'n verbanne Lucifer dui in die laaste rigting. Die vraag 
na die oorsprong van die bose is die hek waardeur alle mitologieë, sistematiese teologieë en 
metafisiese stelsels moet kom, maar waaroor hulle struikel. 

Dit is te begrype dat Dante hier teen die Louteringsberg worstel met die vraag na die 
oorsprong van die bose. Hy voer dit poëties mitologies, met ’n bybelse basis, terug na 
opstand teen God in die engelewêreld vóór die bestaan van die wêreld. 


8. Briareus, 'n Titaan wat volgens die Griekse mitologie op die berg Olympus teen Jupiter in 
opstand gekom het en deur Jupiter met 'n weerligstaal doodgeslaan is. Hy bewaak nou die 
diepste, sentrale put van die Hel (vgl. Inferno XXXI.97 ev). 


9. Apollo, hier genoem na sy tempel by Thymbra, digby Troje. 
O. Athene. 
1. Hul vader: Jupiter. 


2. By die slag van Phlegra gesneuwel. 'n Episode uit die noodlottige hemelstormende 
opstand van die reuse teen die gode. 


3. Volgens Genesis 10 en 11 was Nimrod die oprigter van die arrogante projek van die Toring 
van Babel, wat in opstand teen God opgerig was. God het die projek deur spraakverwarring 
tot niet gemaak. Dante het Nimrod ook as 'n reus beskou (vgl. Inferno XXXI.58 ev. 77). 


4. Niobe, koningin van Thebes, was trots op haar sewe seuns en sewe dogters, in vergelyking 
met die godin Latona wat slegs twee (die boogskutters Apollo en Diana) gehad het. Niobe 
het arrogant geéis dat die inwoners van Thebe haar aanbid, in plaas van Latona. Maar Apollo 

en Diana het op versoek van hul moeder al die kinders ('sewe plus sewe") van trotse Niobe 
met pyle uit hul boé om die lewe gebring, Apollo die seuns en Diana die dogters. Niobe is toe 
in 'n wenende standbeeld verander. 


15. Volgens | Samuel 15 was Saul arrogant ongehoorsaam aan die gebod van God om voor die 
voet alle lewe onder die Amalekiete met die banvloek te tref (hy het sekere diere, goeie vee, 
gespaar). As straf is hy deur die Filistyne in 'n veldslag op die hoogte van Gilboa verslaan, en 
het hy selfmoord gepleeg deur op sy eie swaard te val (1 Sam 31). Saul se opvolger as koning, 
Dawid, het in 'n treursang oor die dood van Saul en sy seun Jonatan 'n vloek oor die berge 
van Gilboa uitgespreek dat hulle voortaan geen dou en reën sou ontvang nie (Il Sam 1:21). 


16. Arachne het aanmatigend gespog dat haar eie weefwerk beter was as dié van die godin 
Minerva. Woedend het die godin Arachne se werk uitmekaar getrek, maar nogtans, toe Arachne 
op die punt was om haarself op te hang, ingegryp deur haar in 'n wewend spinnekop te verander. 


17. Vergelyk 1 Konings 12. Arrogante Rehabeam het op advies van sy generaal Adoram 
geweier om die verdrukkende skatplig van sy vader op Israel te verlig, maar het gedreig om 
dit te vererger. Adoram is daarop deur die volk gestenig en Rehabeam het in sy wa gespring 
en lafhartig op die vlug geslaan. 


18. Volgens die klassieke mitologie was Amphiareus, vader van Alcmaeon, heldersiende. Omdat 
hy voorsien het dat hy sy lewe sou verloor as hy sou hy deelneem aan die oorlog teen Thebes, 
het hy militêre diens ontduik en weggekruip. Sy vrou, Eriphyle, is egter omgekoop met 'n goue 
halssnoer uit die godewêreld, om sy wegkruipplek te verraai. Dit het sy dood gekos. Haar 
verraad teen haar man, maar veral haar ydele trots op haar halssnoer, het haar seun Alcmaeon 
genoop om haar om die lewe te bring, al was sy sy moeder. Vergelyk /nferno XX.32 en volgende. 


19. Volgens die Skrif is Sanherib, hovaardige koning van Assirië, na 'n mislukte oorlog teen 
mindere Israel deur sy eie seuns om die lewe gebring. Sy sonde was sy opstand teen die God 
van Israel. Vergelyk 2 Konings 18 en 19. 


20. Tomyris was koningin van die Skithiërs. Haar krygsgevange seun is deur Cyrus, koning 
van Persië, om die lewe gebring. In 'n latere veldslag het Cyrus egter self sy lewe verloor en 
is hy deur Tomyris laat onthoof. Uit weerwraak het sy Cyrus se kop ook in bloed gedompel. 


21. Nadat sy kop verwyder en in die publiek uitgestal is. Volgens die Joodse apokriewe geskrif 
Judith 14 is die generaal (Holofernes) van die Assiriese koning (Nebukadnesar) een nag 
tydens die beleg van Bethulia deur die Jodin Judith eers dronk gemaak en toe in sy slaap 
onthoof, waarna die Assiriese leër op die vlug geslaan het. 


22. Ook 'n verwysing na Troje, spesifiek na die fort daarin. 


23. Die eerste voorbeeld wat Dante noem (reël 25 ev), beeld uit wat vir hom die ergste 
voorbeeld van hoogmoed in die religieuse geskiedenis van die mens is, soos in die Bybel 
verhaal. Die laaste voorbeeld, naamlik Troje wat vir hom die ergste voorbeeld in die 
mensegeskiedenis was, soos in die klassieke letterkunde verhaal. Troje, met sy vyftig prinse 
en vyftig prinsesse en al sy rykdom is in daardie letterkunde alom berug vir hoogmoed. 
Vergelyk /nferno 1.75. 


24. Die geboé hoof dui daarop dat Dante afkyk om die afbeeldinge te bestudeer, en suggereer 
steeds die afskeid van trots wat hier in sy lewe afspeel. Dit in teëstelling tot die trotse 'seuns 
van Eva' waarna reéls 70 en volgende ironies verwys. 

25. Dante kan sy aandag nie aan meer as een ding op 'n slag gee nie, soos hy in canto IV1 
en volgende deur ’n teoretiese argument verduidelik. Sy aandag word geheel en al in beslag 
geneem deur die afbeeldinge voor hom sodat hy nie agtergekom dat die tyd verbygaan nie. 


26. Vergelyk Lukas 21:28. Verlossing is ook vir Dante naby. Die opgehewe hoof druk hier 
blye verwagting uit, 'n heel ander konnotasie as die trots wat dit enkele reëls vroeër (70 ev.) 
uitdruk. 


27. Hierdie Engel bewaak die oorgang van die Eerste tot die Tweede Terras. 


28. Die twaalf ure van sonskyn (rofweg van O6:00 tot 18:00) word voorgestel as twaalf 
diensmaagde van die son. Dit is nou dus ongeveer 12:00, so ses ure na sonsopkoms. 


29. Dit gebeur inderdaad verskeie kere in Purgatorio (vgl. 111.78, IV135-139, V.45). Dit weerspieël 
die Nuwe Testamentiese vermaning (vgl. Ef 5:16) om tyd goed te gebruik. Weer eens tree die 
heiden Vergilius, voorspeller van Christus, volledig in ooreenstemming met die heilsboodskap op. 


30. Die voorkoms van dié wese herinner aan die engel wat na die opstanding van Christus 
aan die vroue verskyn het (vgl. Matt 28:5; Mark. 16:5; Lk 24:4; Joh 20:12). Daar is immers 
’n verband tussen die opstanding uit die dood en die aflê van sonde. 'n Nuwe lewe word 
moontlik. Dante toon 'n sekere besef van die eksistensiéle dimensie van die mite van die 
opstanding. 


31. Venus. 


32. Sinspeling op Jesus se gelykenis oor die uitnodiging na die maaltyd, waarop weinig ag 
slaan (Matt 22:1 ev.). 


33. Swig voor die geringste versoeking. Daarmee saam kom die suggestie dat alle aardse 
voorwerpe van trots so nietig en verganglik soos 'n bries is. 


34. Bevestiging van Dante se voortgaande reiniging van sonde. 


35. Dante verwys na 'n deel van sy stad wat aan sy lesers goed bekend was. Aan die 
suidoostelike kant van Florence, net buite die stadsmure van daardie tyd en oorkant die 
Rubaconte-brug (vandag die Ponte alla Grazie) oor die Arno-rivier, is ’n berg waarop die kerk 
van San Miniato al Monte gebou is. Trappe daarheen lei teen die berg op om die klim te 
vergemaklik. Die brug is vernoem na Rubaconte da Mandello (burgermeester van die stad), 
wat in 1237 die eerste steen gelé het. 


36. 'Goed regeerde stad’: 'n ironiese verwysing na Florence. 


37. Dante borduur voort op die ironie. 'Boekhou en boesel': nog 'n verwysing, nou histories, 
na twee bekende episodes uit die geskiedenis van sy stad. Albei verwys na die korrupsie deur 
bekende amptenare tydens Dante se leeftyd. Die eerste (‘boekhou’) verwys na die uitskeur 
van 'n bladsy met inkriminerende inligting uit die stad se amptelike finansiële verslae. Die 
tweede (‘boesel’) verwys na die gebruik van twee verskillende mate vir die bepaling van 
die volume sout (die stad het belasting op sout gehef); op hierdie manier het die betrokke 
amptenaar ryk geword. Daar is inderdaad niks nuuts onder die son nie. 


38. 'Salig is dié wat arm van gees is’ (Matt 5:3). Dit word deur die Engel gesing en druk ’n 
geesteshouding teenoorgesteld aan hoogmoed uit. 'n Deel uit die saligsprekinge sal elke keer 
dat die pelgrims 'n Terras verlaat, deur 'n engel gesing word. 

39. Trots is immers die eerste sonde, die hoofsonde: die verheffing van die mens se eie wil bo 
die wil van God. As dit oorwin is, vervaag al die ander. Dante voel fisiek ook sommer ligter 
en loop gemaklik. Die verligting van geestelike terneergedruktheid oor sonde het immers 'n 
positiewe liggaamlike uitwerking. 


40. Let op Dante se fyn waarneming en tekening van die maatskaplike verleentheid wat juis 
'h verwaande mens kan oorkom as daar iets onvanpas op sy of haar kop is, waarskynlik tot 
vermaak van ander. So 'n mens tas ontsteld na sy kop. 


41. Soos dit 'n goeie leermeester betaam, is Vergilius bly oor die vordering van sy leerling. 
Die deernisvolle slottoneeltjie druk ook die digter se verligting en geluk uit. Hy is nie bloot 
waarnemer nie, maar deelnemer in die proses van loutering. 

Dit is 11 April 1300, ongeveer 13:00. Die reisigers kom aan op die 
Tweede Terras. Anders as op die vorige Terras is hier geen visuele 
uitbeeldings nie, ook geen skadu's wat die reisigers inwag nie. Hulle 
hoor slegs stemme op 'n afstand wat met die opnoem van 
uitstaande voorbeelde van liefde tot die teendeel van afguns 
uitnooi. Dan kom hulle af op die vernederde siele van die 
afgunstiges. Hul oë is toegewerk, want daarmee het hulle nydig na 
die voorspoed van ander gekyk en hulle dit misgun. Hier teen die 
bloupers rotswand word hul afguns (Dante se term: 'invidia'; 
Kerklike Latyn: 'invidia') afgebreek en leer hulle liefde. Dante 
ontmoet Sapia; sy en Dante onthul aan mekaar hul boesemsondes. 
Afguns is tot in canto XV aan die orde. 


‘Troppa € piu la paura ond’ è sospesa 
l'anima mia del tormento di sotto, 
che gia lo 'ncarno di là giu mi pesa.’ 


'Veel groter is die vrees wat my gees beklem 
oor die pyniging wat benede op my wag, 
want die las dáár weeg reeds swaar op my. 


(canto XIII.1T56-158) 


158 


Canto XIII 


Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XIII: (canto XIII.70-73) … almal se ooglede is met ysterdraad toegewerk, soos met 
'n wilde valk gedoen word om dit te laat sit. 

N aankoms by die Tweede Terras 


Ons staan bo-op die trap waar die berg wat die klimmer 
ontsondig, vir die tweede keer teruggekap is. Soos tevore omring 
'n terras die hoogte hier, behalwe dat die kurwe korter draai. Daar 
is geen skadu of figuur te siene nie; wand en pad verskyn kaal in 
die persblou kleur van rots: 


— 


‘Ek is bevrees,’ mymer die digter, ‘as ons hier wag vir iemand 
om die pad te vra, sal ons keuse dalk lank vertraag word.’ 


Toe vestig hy sy oé op die son, maak van sy regterkant 'n spil 
en draai sy linkerkant daardém.? 


'O, sagte lig, waarop ek by die aanvang van my reis vertrou, sê 
hy, ‘lei u ons, want wie hier binnegaan, het behoefte daaraan. U 
verwarm die wêreld en u verlig dit. Tensy 'n ander rede tot die 
teendeel dring, behoort ons immer deur u strale gerig te word.” 


E stemme nooi tot liefde 


22 Toe ons, deur ’n gretige wil gedring, reeds in ’n kort tydjie ’n 
afstand afgelê het wat hier op aarde as 'n myl gereken sou word, 
hoor ons vlieënde geeste wat ons vriendelik na die liefdesmaal 
nooi, maar sien niks.” ’n Eerste stem roep in verbyvlug helder uit: 


‘Vinum non habent?” 
en bly dit agter ons aanroep. 


Nog voordat die stem heeltemal onhoorbaar word weens die 
afstand gaan ’n tweede stem al roepend verby: 


'Ék is Orestes!'6 maar ook nie verwyl nie. 

‘O, vader, vra ek, ‘watter stemme is dit dié?’ 

Ek vra nog, toe sé 'n derde stem: 

‘Julle moet diegene wat julle kwaad aandoen, liefhê.” 
En die goeie meester voeg by: 


‘Hierdie sirkel kasty die skuld van afguns, dus is die stringe van 
die sweep van liefde gemaak. Die toom moet 'n ander toon hê, 

en ek glo en oordeel dat jy dit sal hoor voordat jy die deurgang 
van vergifnis bereik.? Maar speur stip deur die lug en jy sal mense 
voor ons sien sit, elkeen teen die rotswand gestut.’ 


ll ontmoeting met afgunstiges 


Toe sper ek my oé wyd en kyk voor my uit en sien geeste met 
mantels van dieselfde kleur as die rots. En toe ons ’n entjie verder 
kom, hoor ek: ‘Maria, bid vir ons" Asook 'Michael!, ‘Petrus!’ en 
‘Alle heiliges!’® 


Ek glo nie daar loop vandag 'n man op aarde rond só hardvogtig 
dat hy nie met medelye deurboor sou wees deur wat ek toe sien 
nie, want toe ek so digby hulle kom dat ek hul gedrag kan 
onderskei, tap smart uit my oë. Dit kom my voor of hulle met 
growwe haarkleed'? bedek is en dat die een die ander met sy 
skouers ondersteun terwyl hulle teen die rotswand leun." Net so 
staan blindes in hul broodsgebrek op aflaatdae" vir hul behoeftes 
en bedel; een laat sy kop op 'n ander een sak om sodoende nie 
net deur die klank van woorde nie, maar ook deur 'n voorkoms 
wat ewe hard smeek, spoedig jammerte by mense te wek. En 
soos die son blinde oë nie baat nie, so wil die Hemelse Lig’ die 
skadu's waarvan ek nou praat, nie met guns bejeén nie, want 
almal se ooglede is met ysterdraad toegewerk,” soos met 'n wilde 
valk gedoen word om dit te laat sit. 


ll Dante praat met afgunstiges 


Dit voel vir my beledigend om hulle so te loop en aanskou, 
terwyl ek self nie gesien word nie, dus wend ek my tot my wyse 
raadgewer. Hy weet goed wat die sprakelose" wil sé en wag dus 
nie op my vraag nie, maar sé: 


‘Praat, maar bondig en duidelik.” 


Vergilius loop langs my, aan die kant van die Terras waar mens 
kan afval omdat dit nie deur 'n keerrand omring word nie.” Aan 
my ander kant is die toegewyde skadu's? wat tussen die 
verskriklike ystersteke deur trane uitpers wat hul wange benat. 

Ek draai my na hulle: 


'Ag, mense, julle wat vir seker die Hemelse Lig?? - al waaroor 
jul begeerte besorg is - sal sien,” mag die genade spoedig die 
onreinheid van jul gewete verwyder sodat die rivier van 
herinnering helder kan vloei.?? Sé my of daar ’n siel onder julle is 
wat Italiaans is. Vir my sal dit aangenaam en kosbaar wees, en 
miskien sal dit hom baat as ek dit weet’. 


ʻO my broer, elkeen van ons is 'n burger van die een ware stad;?^ 
maar jy bedoel iemand wat sy pelgrimstog in Italië afgelê het.?* 


N gesprek met Sapia 


Dit klink vir my of die antwoord van 'n entjie voor my kom, dus 
verhef ek my stem om hoër op gehoor te word. Tussen die ander 
sien ek ’n skadu wat afwagtend lyk, en as iemand sou vra: ‘hoe 
weet jy dit?’: deurdat die ken gelig is soos blindes doen. 


'Gees, sé ek, ‘jy wat jouself onderdruk ten einde op te gaan, as 
jy die een is wat my geantwoord het, maak jouself dan aan my 
deur plek of naam bekend.’ 


'Ek kom van Siena; is die antwoord, 'en saam met die 
ander hier herstel ek my stukkende lewe,” met trane smekend 
dat Hy sy teenwoordigheid aan ons mag skenk. Wys was ek nie, 
al is ek Sapia genoem,” en ek was gelukkiger oor ander se 
teëspoed as oor my eie voorspoed. En sodat jy nie dink dat ek jou 
bedrieg nie, luister of ek werklik so dwaas was soos wat ek vir jou 
sê, en dit nogal terwyl die kromming van my jare reeds afwaarts 
geneig het.?? My stadsgenote was naby Colle in 'n geveg met hul 
vyande gewikkel, en ek het God gebid vir wat Hy reeds gewil 
het? Hulle is daar verslaan en het die bitter pad van vlug 
ingeslaan; en toe ek die agtervolging sien, het ek ongekende 
geluk ervaar sodat ek my gesig brutaal hemelwaarts gedraai en 
God toegesnou het: “nou is ek nie meer vir jou bang nie!” soos 'n 
merel in 'n bietjie mooiweer maak.” Aan die einde van my lewe 
wou ek tog wel vrede gehad het met God. Boetedoening sou my 
skuld steeds nie verminder het nie, was dit nie dat Pier Pettinaio?? 

uit naasteliefde my jammer gekry en my in sy heilige gebede 
onthou het nie. Maar wie is jy wat loop en uitvra na ons toestand 
met oé wat, soos ek glo, nie toegewerk is nie, en wat asemhaal 
terwyl jy praat?' 55 


'Die sig van hierdie oë,” antwoord ek, 'sal my eendag nog 
ontneem word, maar net kortstondig, want die oortreding van 
nydig skuins kyk,** is by my gering. Veel groter is die vrees wat 
my gees beklem oor die pyniging wat benede op my wag, want 
die las dáár weeg reeds swaar op my." 


Sy sê toe: 


"Wie het jou dan boontoe tot hier tussen ons gelei, as jy glo 
dat jy ondertoe sal teruggaan?' 


En ek antwoord: 


‘Hy wat by my is en nie ’n woord sê nie. Ek leef nog. Vra my 
dus, uitverkore gees, as jy wil hê dat ek hierna op aarde my 
sterflike voete om jou ontwil sal beweeg. $8 


'O, dit is iets so ongehoord, antwoord sy, 'dat dit 'n besliste 
teken is dat God jou liefhet.” Help my dan soms in jou gebed. En 
ek vra jou by alles wat jy die meeste verlang?? om, as jy ooit weer 
die grond van Toskane betree, my goeie naam by my verwante te 
herstel.” Jy sal hulle vind onder daardie verwaande mense wat 
hul waan rig op Talamone, waar hulle nog groter wanhoop gaan 
beleef as in die soeke na Diana - maar die amptenare sal nog 
meer verloor.'^? 


B eindnote 


1. Die kleur van afguns en die kneusings wat dit veroorsaak. 


2. Vergilius ken die Louteringsberg natuurlik nie so goed soos hy die Hel ken nie, en is nou 
onseker watter kant toe. Daar is ook niemand om te vra nie. Instinktief bepaal hy sy koers 
volgens die son. Dit is nou kort na hoogmiddag en hulle is aan die noordekant van die Berg. 
Die son sit dus reeds effens noordwes. Vergilius draai skerp na regs, die rigting waarin teen 
die Berg op en om beweeg word. 


3. Die rol van die son is nie slegs geografies nie, maar veral ook geestelik. Hier vind die leser 
nog 'n voorbeeld van die intieme integrasie van natuurkunde en geloofsleer by Dante. Die 

son is by uitstek simbool van die goddelike genade: verwarmend en verhelderend. Selfs as 
heiden besef Vergilius dit en kan hy hierdie uitspraak maak. Tog veronderstel die woorde wat 
hier aan hom toegeskryf word, waarskynlik in die eerste plek die lig van die rede, ook deur 
die son versinnebeeld. 


4. Al die klem val nou op wat gehoor word, nie op wat gesien word nie. Die rede sal binnekort 
duidelik word: die boetelinge se oé is toegewerk. 


5. ‘Hulle het geen wyn nie’, 'n verwysing na Johannes 2:1 -11, waar Maria, die moeder van Jesus 
te Kana in Galilea uit besorgdheid die aandag van Jesus op hierdie probleem vestig. Dit was 
'n geleentheid vir die eerste wonderwerk van Jesus: die verandering van water in wyn, gebore 
uit die liefde van die moeder, sonder 'n sweem van afguns, en haar Seun. Sien ook Matteus 
22:1-14 en Openbaring 19:6-9: 'n huweliksfees is simbool van die ewige geluksaligheid. Soos 
by al die Terrasse die geval is, word die betrokke deug waarom dit telkens gaan, ook hier heel 
eerste met verwysing na Maria verduidelik. 


6. Soos Dante so pas natuurkunde en teologie geintegreer het, integreer hy nou klassieke 
mitologie en die Christelike teologie. 'n Verwysing na Orestes word sonder enige spanning 
tussen die twee verwysings na die Skrif ingevoeg. Dante sinspeel op 'n gedeelte uit Cicero 
se boek De amicitia (Aangaande vriendskap), aan Dante goed bekend: Orestes, seun van 
Agamemnon, word gevange geneem omdat hy sy moeder en haar minnaar, wat sy vader 
vermoor het, om die lewe gebring het. Op die punt om tereggestel te word, kom sy 
boesemvriend, Pylades, na vore en verklaar dat hy Orestes is. Die twee vriende stry oor wie 
Orestes is, en wie dus doodgemaak moet word. Dit is opregte vriendskap. Vir Dante loop 
dit stellig in gees en strekking parallel aan Johannes 15:13. Jesus is natuurlik die grootste 
voorbeeld hiervan (vgl. Rom 5:7 ev.). 


7. Dante se derde verwysing is weer na 'n Bybelteks: Matteus 5:43 en volgende. Anders as 
die vorige twee stemme, eggo hierdie stem die woorde van Jesus, en roep dit nie ontsteld of 
uitdagend uit nie, maar is dit stil en gesaghebbend. Die digter suggereer nie dat Jesus self die 
woorde uitspreek nie. Die boodskap is: wees lief selfs vir boosdoeners. 


8. ‘Sweep’ en ‘toom’: merkwaardige beelde waarmee Dante die struktuur van die gebeure 
op elke Terras teken. Eers is daar die 'sweep' waarmee die pelgrims soos lui perde tot die 
goeie aangespoor word; dit is telkens aanmoedigende voorbeelde van die betrokke deug 
wat hier ontwikkel moet word. Dan kom die 'toom' van terughouding van die bose; dit is 
voorbeelde van die betrokke ondeug wat gesuiwer moet word. Soos Vergilius voorspel, sal 
Dante spoedig die betekenis van hierdie metafore leer ken. 

Die deurgang van vergifnis’ (passo del pardono) is die deurgang in die rots van die Tweede 
na die Derde Terras. 


9. Grepe uit 'n litanie aan die heiliges. 


10. Dit was die gebruik om as teken van boetedoening vir sonde 'n kleed van dierehare, 
gewoonlik van perde of bokke, oor die naakte vel te dra. Dit het die vel uitermate geirriteer en 
oop sere veroorsaak wat onder die omstandighede maklik besmet geraak het. Die Middeleeue 
is nie bekend vir liggaamlike reinheid nie, en ongediertes sou 'n welige tuiste op en onder die 
vel gevind het. In die geheel: 'n uiters onaantreklike, onwelriekende, onhigiëniese situasie. 


11. Hulle staan twee-twee met die rug teen die rotsmuur, en is verplig om, anders as tydens hul 
aardse lewe, mekaar te ondersteun; afguns het nou geen plek nie. 

12. By sekere geleenthede is by kerkgeboue, ná vergifnis van sondes, spesiale kwytskelding 
van straf verleen. Begryplikerwys het dit 'n groot toeloop van mense tot gevolg gehad. Onder 
die sambreel van erbarming is diegene waarskynlik ook meer geneë om te gee as gewoonlik. 
Bedelaars het van die geleentheid gebruik gemaak en by die kerkdeure saamgedrom. 


13. Dante, fyn waarnemer en meestersketser van klein, alledaagse taferele, op sy beste. Mens 
kan jou die erbarmlike Middeleeuse toneel in 'n vuil stadjie maklik voorstel. 


14. God. 


15. Die Latyns en Italiaans vir 'afguns' is invidia, afkomstig van die Latynse werkwoord videre 
(om te sien). Sulke mense kyk skeef, met 'n bose oog, na ander met wie dit goed gaan. Die 
boete hier is dus contrapasso: wat gely word, is teenoorgesteld aan die sonde, maar sluit tog 
gepas juis so by die sonde aan, soos dikwels in die Hel en teen die Louteringsberg die geval 
is. In die Hel is die contrapasso-strawwe grusaam, op die Berg is die boetes milder, maar wat 
elke sonde betref, tog onmiskenbaar. 


6. Dante voel verleë en wil uitreik na die arme mense in hul droewige toestand. 
7. Dante self. 


8. Vergilius loop langs die afgrond om sy leerling te beskerm, en druk ook die 
eenoorgestelde van selfsugtige afguns uit. Miskien is hier ook 'n suggestie dat die menslike 
rede (waarvan Vergilius die verpersoonliking is) tussen Dante en die afgrond beweeg. 


9. Toegewyd: hulle het immers so pas 'n litanie gesing. 
20. God. 


21. Dante vestig sy eie en hulle aandag nie op hul huidige lyding nie, maar op hul gewaarborgde 
toekomstige heil. 


22. 'n Helder waterstroom staan vir 'n helder gedagtestroom deur tyd, waarvan herinnering 
deel is. Daardie stroom word maklik deur onsuiwerhede soos afguns besoedel, wat die vloei 
vertraag. Die louteringslyding teen die berg sal sulke onsuiwerhed verwyder. Hier is ook 'n 
sinspeling op die rivier Lethe wat op die piek van die Berg, in die Aardse Paradys, ontspring. 
Wanneer die gelouterde siele daarbo kom, word hulle in hierdie rivier gewas en word die 
herinnering aan hul vorige sonde Bergaf weggespoel, tot binne-in die Hel (canto XXVIII). 


23. Terug op aarde sal Dante dan vir hom voorbidding kan doen. Die siele hier sal nie weet 
waarvan Dante praat nie omdat hulle nog nie weet wie Dante is en op watter merkwaardige 
tog hy hom bevind nie. 


24. Die stad van God (vgl. Heb 11:16). 


25. Sinspeling op die insig dat die Christen se aardse lewe bloot 'n tydelike reis op weg na 'n 
hoër bestaan is; die ware tuiste is elders (vgl. onder meer Heb 11: 13 ev; | Pet 2: 11 ev.). 


26. Hetsy pleknaam van geboortestad of eienaam. 


27. 'n Beeld ontleen aan die herstel van beskadigde kleding. Hierdie beeld druk ’n nederige 
taak uit; die hardvogtige, nydige vrou van Siena sou haar nie verwerdig het om so iets te doen 
nie. Dante hou by Vergilius se opdrag om bondig te praat. Sapia het behoefte daaraan om 
haar hart uit te praat. Kennelik het sy reeds ver gevorder op die weg van loutering. 

28. Woordspeling op die ooreenkoms tussen ‘Sapia’ en ‘sapere’ (Latyn: ‘wys wees’). In dié tyd 
is geglo dat name ontleen is aan werklikhede; die naam van iemand druk dus die wese van so 
iemand uit. Sy is (eerder: was) 'n uitsondering op die reël. 

Sapia was die eggenote van Ghinaldo Saracini van Siena. Die familie het 'n fort digby Colle 
in Toskane besit. Sy was ook die tante van Provenzan Salvani (vgl. Purgatorio XI.109 ev). 
Anders as haar neef in Siena was sy Guelf-gesind. Sy het die geveg by Colle in 1269 deur ’n 
venster van hul fort dopgehou. As Guelf was sy verheug oor die uitslag van die geveg, waar 
die Sienese Ghibellyne ’n nekslag toegedien is deur die Florentynse Guelfe, al het dit beteken 
dat haar neef Provenzan (aanvoerder van die Ghibellynse mag) sy lewe daar verloor het. 


29. Sy was al oor haar middeljare, waarskynlik in haar sestigs. 


30. Sy bedoel dat sy God om die uitslag gevra het wat Hy in sy raad in elk geval reeds 
vooruit bepaal het. Dante gaan nie in op die teologiese implikasies van dié stelling van Sapia 
nie: watter sin sou haar gebed gehad het indien God reeds besluit het? Die punt van haar 
vertelling is dat sy haar intens verheug het oor die lyding en dood van ander (met insluiting 
van Provenzan) en God selfs daarvoor gevra het. Dit was afguns, misgunning van geluk aan 
ander, in n erge graad. 


31. Merels was daarvoor bekend dat hulle sku vir koue is, maar met 'n bietjie sonnige weer, 
veral tydens die koue maande van Januarie en Februarie, uitbundig raak. 


32. Hier tree die beeld van 'n nederige leke-hermiet wat kamme verkoop het na vore. Dante 
se Florentynse lesers sou ook geweet het van die eenvoudige Franciskaanse heilige van Siena 
na wie hy verwys en aan wie hy respek betoon. Vir Dante oorkoepel die mistiek die politiek: 
Sapia se politieke nyd word deur die bemiddeling van ’n voorbidder in transenderende liefde 
opgevang. 

As dit nie vir Pier was nie, was Sapia nou in Ante-Purgatorium onder die trae berouelinge. 


33. Dante die fyn waarnemer van mensegedrag aan die woord. Hy sou blindes dikwels 
dopgehou het (vol. reëls 46 e.v., 94 ev. hierbo). As nie-siende is Sapia self 'n fyn waarnemer, 
haar ander vermoëns kompenserend verskerp. Sy lei stellig uit Dante se vryelike rondloop af 
dat hy kan sien, en sy hoor sy asemhaling, teken van aardse lewe, wat sy woorde vergesel. 


34. Hier beklemtoon die skrywer weer die verband tussen 'nyd' en ‘sien’. Sien noot 15 bo. 


35. Dante is bewus van sy eie besondere sonde: nie nyd nie, maar hoogmoed, wat op die 
vorige Terras gesuiwer is. Hy moet immers nog op aarde sterf en dan weer na die Berg 
terugkeer waar ook hy vir afguns sal moet boet, maar ‘net vir kort’. Hy is veel meer besorg 
oor die boete wat hy ‘benede’, op die Eerste Terras, sal moet doen. Op sy huidige tog teen die 
Berg op is hy egter nie bloot nuuskierige toeskouer nie, tog ook nog nie volledig opgeneem 
in die proses van finale loutering nie. Die teenwoordige bied 'n voorskou van wat op hom wag 
(naamlik 'n swaar klip - ‘die las daar’), en dit raak hom eksistensieel op 'n besondere wyse. 


36. Dante onderneem nie slegs om self vir haar te bid nie, maar is ook bereid om rond te gaan 
en ander sover te kry om dieselfde te doen. 


37. Sapia se waarderende opmerking dui aan dat sy die sonde van afguns reeds in 'n groot 
mate afgelé het. Sy gun Dante die buitengewone liefde van God. 


38. Die ewige lewe. 

39. Dit sou, onder meer, behels om haar stadsgenote te verseker dat sy haar nie in die Hel nie, 
maar in Purgatorium bevind. Slegs dan sou voorbidding enige sin hé. 


40. Die agtergrond van hierdie passasie is die volgende: Siena, in die binneland geleé, het in 
1300 ‘n klein hawetjie genaamd Talamone aan die Toskaanse kus gekoop in die hoop om dit 
tot n volwaardige toegangsroete tot die see met al die voordele te omskep. Ondanks al die 
geld en moeite wat daarin gesteek is, het hierdie projek misluk, onder meer weens malaria in 
die gebied. Hulle het ook hul hoop gevestig op ’n ondergrondse stroom (‘Diana’ genoem) wat 
'n bestendige bron van vars water vir die stad sou wees. Hierdie projek het beter afgeloop. 

Die vertaling 'amptenare' vir 'ammiragli is verkies om die betekenis so oop moontlik te hou; 
mense wat in meerdere hoedanighede by die projekte betrokke was, het die meeste, naamlik 
hul lewens (waarskynlik weens die malaria), verloor. 


Dante, by monde van Sapia, kan die geleentheid om Siena by te kom net nie laat verbygaan nie. 

Kort voor 15:00 op 11 April ontmoet die digters Guido del Duca en 
Renieri da Calboli. Guido betreur en veroordeel die moreel vervalle 
families en stede van die Arnovallei, asook die dekadensie van die 
dinastieé van die Romagna-gebied, wat hy negatief vergelyk met 
hul edel voorgangers. Guido maak 'n onthutsende voorspelling 
aangaande die toekomstige gedrag van Renieri da Calboli se 
kleinseun. Indirek is dit ook ’n voorspelling (uitgespreek in 1300) 
aangaande Dante se eie lot in sy geboortestad (in 1302). 
Die digters hoor die luide krete van Kain en Aglauros 
waarmee hulle bedroef hul sondes van afguns en die 
boetes daarvoor bekend maak. 


Poi fummo fatti soli procedendo, 
folgore parve quando l'aere fende, 
voce che giunse di contra dicendo: 


Anciderrammi qualunque m'apprende" 
e fuggi come tuon che si dilegua, 
se sübito la nuovola scoscende. 


Nadat ons ’n entjie alleen voortbeweeg het 
slaan 'n stem soos donderslag wat die lug klief 
teen ons vas met die woorde: 

'elkeen wat my kry, sal my doodslaan' 
en sterf weg soos donder verdwyn 
wanneer die wolk skielik skeur. 


(canto XIV130-135) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XIV: (canto XIV.1-3) ' Wie is hy wat om ons Berg beweeg, wat sy oé oop- en 
toemaak soos hy wil voordat die dood hom vleuels gegee het?” 

E Guido del Duca en Renieri da Calboli 


‘Wie is hy wat om ons Berg beweeg, wat sy oé oop- en toemaak 
soos hy wil voordat die dood hom vleuels gegee het?" 


'Ek weet nie wie hy is nie, maar ek weet wel hy is nie alleen 
nie; toe, vra jy hom, want hy is nader aan jou, en verwelkom hom 
vriendelik sodat hy sal praat.'5 


So het twee geeste, teen mekaar aangeleun* aan my regterkant, 
oor my gesels; toe draai hulle hul gesigte boontoe om met my te 
praat en een sê: 


'O, siel, wat in jou liggaam steeds gekerker Hemelwaarts 
beweeg, vertroos ons in liefdesnaam en sê ons van waar jy kom 
en wie jy is, want ons verwonder ons oor die genade aan jou 
betoon; so iets het immers nog nooit gebeur nie.” 


En ek antwoord: 


'Midde in Toskane sprei 'n stroompie uit wat in Falterona 
ontspring en oor meer as honderd myl vloei. Van sy wal af bring 
ek hierdie liggaam. Om julle te vertel wie ek is, sou nutteloos 
wees, want my naam weerklink nog nie wyd nie.” 


‘As ek met my verstand jou bedoeling binnedring, antwoord 
die een wat eerste gepraat het my, 'praat jy van die Arno.’ 


En die tweede sé vir hom: 


"Waarom verswyg hierdie man die naam van daardie rivier 
soos mens met iets aakligs doen?' 


ll oordeel van Guido del Duca oor die 
vallei van die Arno 
Daarop antwoord die skadu aan wie die vraag gestel is:? 


‘Ek weet nie, maar die naam van "n vallei soos daardie een 
verdien om te vergaan. In die ruwe bergreeks wat strek tot waar 
Pelorus afgesny is, is weinig pieke hoér as die een waar hierdie 
rivier ontspring. En tot daar’ waar dié rivier die water teruggee 

wat dit uit die oseaan opgesuig het ten einde te vloei soos riviere 
doen, vlug almal vir deug asof vir die vyand, soos vir 'n slang - óf 
weens die vervloektheid van die plek, óf weens die mag van 
slegte gewoontes.” 


'Daarom het die karakter van die bewoners van hierdie 
ellendige vallei so ontaard dat dit lyk of Circe? hulle uit haar trog 
voer. Tussen morsige varke,” meer geskik om akkers te vreet as 
kos vir menslike gebruik vind die rivier aanvanklik sy skamele 
loop. 


‘Vloeiend na benede, vind dit dan brakke met meer kef as byt? 
en draai sy snoet veragtend van hulle weg. 


'So daal die vervloekte, godverlate sloot en namate dit groter 
word, vind dit wolwe? in plaas van honde. 


‘Dan, stortend deur dieper afgronde, vind dit jakkalse!* so vol 
skelmstreke dat hulle geen vrees het dat hulle uitoorlê sal word 
nie. 


‘Ek sal nie ophou praat omdat ’n ander my hoor nie;” dit sal 
goed vir hom wees om later te onthou wat die gees van waarheid 
vir my ontknoop het. 


E Guido del Duca voorspel die slagting 
van Fulcieri da Calboli 


‘Ek sien jou kleinseun!® Hy het jagter van die wolwe op die wal 
van die wilde rivier geword en hulle almal die skrik op die lyf 
gejaag. Hy verkoop hul vleis terwyl hulle nog lewe” en maak hulle 
dan dood net soos 'n monster van ouds. Talle ontneem hy van 
lewe, homself van waardigheid. Bloedbevlek verlaat hy die trieste 
woud, in 'n toestand sê erg dat dit selfs in 'n duisend jaar nie tot 
sy vroeëre boomryke staat sal herstel nie.’ 


Soos die aankondiging van verdoemende nuus die gesig van 
die hoorder versomber uit welke oord die gevaar ook dreig,” so 
sien ek hoe die tweede siel, wat na die eerste gedraai het om te 
luister, ontsteld en droewig word toe hy die woorde begryp. 

ll uitwyding van Guido oor homself, 
Rinieri da Calboli en belangrike 
families van Romagna 


Die woorde van die een en die ander se gesig het my laat wens 
om hul name te ken, en ek het pleitend daarna gevra; waarop die 
gees wat eerste met my gepraat het, hervat het: 


Jy wil hé dat ek myself sover bring om vir jou te doen wat jy nie 
vir my wil doen nie.?? Maar aangesien God wil dat sy genade in so 
'n mate uit jou straal, sal ek nie gemeen met jou wees nie; weet dan 
dat ek Guido del Duca was. My bloed was so deurtrek van afguns 
dat wanneer geluk iemand anders tref, ek pers in die gesig geword 
het. Die kaf wat ek gesaai het, maai ek nou. O, menseras, waarom 
heg jy jou hart aan wat met ander nie deelbaar is nie? 7” 


'Dit is Rinieri hier, die glorie en eer van die huis van Calboli, 
waar niemand hom sedertdien erfgenaam van sy deug en 
dapperheid gemaak het nie. En tussen die Po en die berg en die 
see en die Reno” is nie net sy bloedlyn gestroop van die goeie 
wat nodig is om die lewe waardig en mooi te maak nie - want 
tussen hierdie grense groei soveel giftige gewasse dat dit lang 
bewerking sal verg om hulle uit te roei. 


'O, mense van Romagna, julle wat in hoerkinders ontaard het, 
waar is die goeie Lizio, waar Arrigo Manardi, waar Pier Traversaro 
en Guido di Carpigna?? Wanneer sal 'n Fabbro?^ weer in Bologna 
te voorskyn kom, wanneer in Faenza ’n Bernardin di Fosco;?? edel 
spruit van ’n beskeie familie? 


"Verwonder jou nie, Toskaan, as ek ween wanneer ek terugdink 
aan Guido da Prata? saam met Ugolin d’Azzo”’ wat onder ons geleef 
het; Federigo Tignoso?? en sy geselskap; die huise van Traversaro?? 
en die Anastagi?? (albei sonder erfgename); die dames en ridders, die 
stryd en die goeie lewe deur liefde en hoflikheid geinspireer - daar 
waar die harte nou so boos geword het.” 


'O, Brettinoro,?? waarom verdwyn jy nie maar net nou dat jou 
familie** en baie ander die wyk geneem het om in die skuld nie te 
deel nie? Bagnacaval het goed gedoen deur nie seuns voort te 

bring nie; Castrocaro het sleg gedoen, en Conio nog slegter, deur 
te volhard om sulke grawe in die lewe te bring.5* 


‘Die Pagani? sal goed doen wanneer hul duiwel uit die pad is, 
maar nie só goed dat hul naam ooit skoon sal kom nie. 


ʻO, Ugolin de’ Fantolin,* jou naam is veilig, aangesien niemand 
meer daar verwag kan word wat dit degenererend in skande kan 
dompel nie. 


'Maar gaan nou weg, Toskaan, want nou het ek veel meer 
behoefte om te huil as om te praat, so diep het ons gesprek my 
gemoed ontstel.” 


E Kain en Aglauros skreeu hul lot uit 


Ons weet dat hierdie dierbare geeste ons hoor vertrek het, 
dus bevestig hul swye ons vertroue dat ons die regte rigting 
ingeslaan het. Nadat ons 'n entjie alleen voortbeweeg het, slaan 
'n stem soos 'n donderslag wat die lug klief teen ons vas met die 
woorde: 


‘Elkeen wat my kry, sal my doodslaan.” 


En dit sterf weg soos donder verdwyn wanneer die wolk skielik 
skeur. Ons gehoor het skaars herstel, toe - luister! - 'n tweede 
stem, so luid gillend dat dit klink soos 'n donderslag wat direk op 
die vorige een volg: 


‘Ek is Aglauros wat in klip verander is.'59 


En om digby die digter te wees, gee ek toe 'n tree na regs 
en nie vorentoe nie.” Nou is die lug aan alle kante stil en sé hy 
vir my: 


'Dit was die harde stang wat die mens in toom behoort te 
hou.^? Maar julle neem die aas sodat die hoek van die aartsvyand“ 
julle na hom toe trek; stang en roep“? is dus van min waarde. Die 
Hemel roep julle en wentel om julle en toon julle sy ewige 
sterreprag - en tog bly jul oë op die aarde gerig. Daarom kasty 
Hy julle - Hy wat alles weet.’ 

B eindnote 


1. Aan die woord is Guido del Duca degli Onesti van Ravenna (sterf middel van die 13de eeu 
AJ), onder meer burgermeester van Rimini en algemeen bekend vir sy goeie karakter. 


2. Die blindes luister besonder fyn en weet goed dat iemand anders ook teenwoordig is, al 
het daardie persoon nie gepraat nie. 


3. Nou gesels Guido se kameraad Rinier de Paolucci da Calboli (sterf einde 13de eeu AJ), 
onder meer burgermeester van Parma en groot voorvegter van die Guelf-party in die 
Romagna-gebied. 


4. Soos blindes maak wat nie kan sien nie en dus fisiek naby mekaar moet bly vir persoonlike 
kontak. 


5. Die Arno ontspring klein en word groot; dit sal ook met Dante se naam gebeur. ’n Beskeie 
opmerking, maar tog is Dante hier in die Purgatorium steeds besonder geinteresseerd in sy 
eie toekomstige roem: sy ydele hoogmoed slaan steeds deur. 


6. Nou volg 'n aardrykskundeles in die vorm van "n raaisel, iets wat Dante meermale doen, en 
wat hierdie vertaling effens vereenvoudig weergee ter wille van die leesbaarheid. Dante het 'n 
besondere liefde vir aardrykskunde gehad. Die les kom hierop neer: die Arno-rivier ontspring 
aan die suidekant van Falterona noordoos van Florence geleé, en een van die hoogste berge 
in die Toskaanse Appenyne, vloei reg weswaarts en mond meer as ’n honderd myl verder net 
suid van Pisa uit. Die Tiber vloei oor 'n veel korter afstand voordat dit in die see uitmond. Die 
noem van die afstand wat die rivier in die raaisel speel, is dus 'n leidraad dat dit hier nie oor 
die Tiber nie, maar oor die Arno gaan. Falterona is deel van die Appenyne-bergreeks, wat 
eintlik, so is in dié tyd aanvaar, tot by Pelorus (die noordoostelike deel van die eiland Sicili&) 
strek, maar deur die Straat van Messina (tussen Italië en Sicilië) onderbreek word. 


7. Die mond van die Arno. 


8. Dante sinspeel op die groter siklus: water verdamp uit die oseaan en vul riviere wat die 
water weer aan die oseaan teruggee. 


9. Guido bied twee moontlike verklarings vir die boosheid van die mense in daardie streek: 'n 
sekere gedoemdheid van die plek, of ’n oorgelewerde verdoemende kultuur. Let egter daarop 
dat Guido (vir Dante) met verdoemenis weens goddelike wilsbesluit bedoel; Dante was nie 'n 
post-christelike mens, vir wie natuur en kultuur die twee basiese vormende kragte van alles 
is nie. Vir hom was die natuur 'n direkte manifestasie van Gods wil. Dante se probleem (hier 
by monde van Guido uitgespreek) is die verhouding tussen die raadswil van God en menslike 
vryheid. Hierdie tema sal in canto XVI opgeneem word. 


10. Dogter van die son; sy het Ulysses se manne in varke verander. 


11. Waarskynlik die inwoners van die Casentino (gebied tussen Florence en Arezzo) in die 
algemeen. Dit is asof die rivier self, as 't ware 'n wilde dier, die mense op die walle daarvan in 
wilde diere verander. Mens en natuur beinvloed mekaar, sluit organies bymekaar aan. 


12. Die Aretyne. 


13. Die Florentyne. 

14. Die inwoners van Pisa. 


15. Guido verwys nie slegs na Renier wat nou slegte nuus gaan hoor nie, maar ook na Dante 
wie se stad in ’n slegte lig gestel gaan word. Weer eens uiter 'n gestorwene 'n voorspelling; 
hoe ontstellend ook al, sal dit vir Dante goed wees om hiervan kennis te neem. 


16. Guido del Duca spreek nou sy metgesel, die tweede gees, direk aan oor iets wat hy in sy 
geestesoog sien. Dit is laasgenoemde se kleinseun, Fulcieri dei Paolucci da Calboli, swart 
Guelf en burgermeester van Florence in 1302, van wie nou (in 1300) gepraat word. Hy het (sal, 
volgens die voorspelling) die Wit Guelfs (waaronder Dante) wreed vervolg. 


17. Dit wil waarskynlik sé: hy verleng hul lewe en lyding deur foltering en koop daarmee vir 
homself meer tyd as bekleér van die magsposisie in die stad. 


18. Nadat hy die stad (‘die trieste woud’: Florence) vernietig het, verlaat Fulcieri dit weer 
omdat hy nie 'n boorling van Florence was nie. In daardie tyd was stede dikwels so verskeurd 
dat leidende ampsdraers van buite aangestel is in die hoop dat hulle neutraal sou wees. Dit 
was in die geval van Fulcieri beslis nie die geval nie: hy was self 'n om hul saak te bevorder. 


19. Slegte nuus kan onverwags uit ongekende oorde kom. 


20. Dante gee nie sy eie naam nie, maar wil die naam van die ander hoor. Reeds in groot mate 
genees van sy nyd, is Guido bereid om, in opvolging van die liefdesgebod van Christus, aan 
ander te doen soos hy sou wou hé dat hulle aan hom doen. 


21. Dinge soos hoé ampte, mag en rykdom wek afguns omdat dit, anders as geestelike waardes 
Soos liefde, nie werklik gedeel kan word nie. Vergilius sal in canto XV hierna terugkom. 


22. Dit is die gebied van Romagna, geleé tussen die rivier Po in die noorde en die Appenyne 
in die suide, die Adriatiese See in die ooste en die Renorivier in die weste. 


23. Hoog aangeskrewe families in Romagne van die 13de eeu AJ. 
24. Fabbro dei Lambertazzi, Ghibellynde leier van Bologna. 

25. Bernardin di Fosco, leidende Guelf van Faenza. 

26. ’n Vooraanstaande inwoner van Ravenna. 


27. Waarskynlik verwant aan kardinaal Ottaviano (vgl. Inferno X120) en aartsbiskop Ruggieri 
(vgl. Inferno XXXIII 14). 


28.'n Edelman van Rimini. 
29.'n Vooraanstaande Ghibellynse familie van Ravenna. 
30. Ook ’n vooraanstaande Ghibellynse familie van Ravenna. 


31. Guido dink met heimwee terug aan die grootse kwaliteit van die lewe van weleer: die edel 
daadkrag wat in veldslae om verhewe ideale uiting gevind het, en die verfynde hoofse lewe 
van kuns en standbewuste etiket wat daarmee gepaard gegaan het. Die hoé waarde wat 
hier aan die lewe van die adelstand geheg is, spreek duidelik. Ook vir Dante, die eintlike 
spreker agter Guido, was die Middeleeuse standestruktuur nie slegs feit nie, maar ideaal. 
Fyn maatskaplike waarnemer, sien hy hoe die verval daarvan in sy eie tyd begin. 'n Nuwe 

soort samelewing (met nuwe maatskaplike verhoudinge waarin die opkomende handelsklas, 
met nuwe waardes, 'n groot rol gespeel het) is geleidelik, maar onstuitbaar aan die opkom. 
Die moderne tyd is in aantog. Dante, self van beskeie aristokratiese afkoms, het hierdie 
verwikkelinge betreur. 


32. 'n Klein stadjie met 'n kasteel in die buurt van Forli. Noudat die leidende familie en baie 
van sy beste mense die stad verlaat het, kan dit hom net so wel heeltemal vernietig. 


33. 'n Verwysing na 'n onbekende familie. 
34. Bagnacaval, Castrocaro en Conio: nog drie dorpies met kastele. 


35. 'n Ghibellynse familie van Faenza. Rondom die eeuwisseling het die hoof van die familie, 
Maghinardo, as ‘die duiwe!’ (demonio) bekend gestaan. Dit is dieselfde persoon as die een 
waaroor in Inferno XXVII.5O geskimp word. 


36. n Edelman van Faenza van buitengewone integriteit, wie se twee seuns vroeg gesterf 
het en dus (gelukkig, skimp Guido) geen slegte nageslag soos die ander gemelde edelmanne 
kon oplewer nie. 


37. Die stem van Kain, wat sy straf uitskreeu oor die moord op sy broer Abel uit jaloesie 
omdat die Here die offer van Abel genadig aangesien het, maar dié van Kain nie (Gen 4). 


38. Volgens Ovidius se weergawe (wat Dante sou gebruik het) van die mitologiese gegewe, 
was Aglauros 'n dogter van Cecrops, koning van Athene. Sy was nydig afgunstig op haar 
suster Herse omdat die god Mercurius op laasgenoemde verlief was. Aglauros het wel teen 
vergoeding onderneem om 'n ontmoeting tussen die twee te reél, maar het op die nippertjie 
uit jaloesie kop uitgetrek. Uit wraak het Mercurius haar deur dié metamorfose gestraf. Let 
daarop hoe Dante bybelse heilsgeskiedenis en heidense geskiedenis integreer; dit was vir sy 
eie lewensbeskouing en die normatiewe teologiese en filosofiese beskouing van sy tyd van 
groot belang. Dante gryp terug na die oersondes van afguns: broer teen broer volgens die 
Bybel, suster teen suster volgens die klassieke mitologie. 


39. Dante is veronderstel om ywerig vorentoe te gaan, maar vrees, nou vir skrikwekkende 
stemme, kry die oorhand en Dante soek die beskermende nabyheid van sy mentor op, soos 
hier gebruiklik regs van hom tussen hom en die afgrond. 


40. Betreffende hierdie metafoor, sien Purgatorio XIII.59 en volgende. Dante verwys na die 
skrikwekkend harde strawwe wat deur die harde stemme uitgeroep is. Hier veronderstel hy 
stellig die Vulgaat-vertaling van Psalm 31:9 (Afrikaanse vertaling, Ps 32:9). 


41. Satan. Die mens swig voor versoekings en word deur die bose ingekatrol. 


42.'n Sinspeling op die roep waarmee die valkenier die valk terugroep. Waaghalsig vermeng 
Dante hier nie minder nie as drie metafore: die intoom van ’n perd, die vang van vis en die 
sinspeling op die roep waarmee die valkenier die valk terugroep. 


43. Dante veronderstel die aardsentriese en menssentriese aard van die heelal volgens die 
antieke siening, deur die Bybel geinspireer, wat volgens hom egter nie 'n fiksasie op die aarde 
en sy verganklikhede impliseer nie. Inteendeel, die hemelgewelf nooi die mens uit om sy blik, 
fisiek en geestelik, Hemelwaarts op ewige prag te rig. 

Dit is nou 11 April, tussen 15:00 en 18:00. Dante ontmoet die Engel 
van Barmhartigheid, beskermengel van die Tweede Terras. Tydens 
hul verdere tog na bo verduidelik Vergilius aan Dante die 
uitwerking van mededeelsaamheid. Hulle bereik die Derde Terras 
waar die siele skuldig aan woede (Dante se term: 'ira'; Kerklike 
Latyn: ‘ira’) gelouter word. Dante sien innerlik 'n visioen met drie 
aangrypende voorbeelde van die teendeel van woede, naamlik 
sagmoedigheid. Dan sien hulle digte naderende rook, so donker 
soos die nag. Woede is tot canto XVII aan die orde. 


Perché s'appuntano i vostri disiri 
dove per compagnia parti si scema, 
invidia move il mantaco a' sospiri. 


Omdat jul begeertes gevestig is 
op wat deur deling met ander verminder 
pomp jaloesie sugte uit die blaasbalk van jul longe 


(canto XV.49-51) 


Canto XV 


Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XV: (canto XV.109-111) En ek sien hom ... in sy groot stryd bid, met ’n uitdrukking 
wat jammerte wek, dat die hoé Heer sy vervolgers sal vergewe. 

ll ontmoeting met die Engel van 
Barmhartigheid 


Dit blyk toe dat daar vir die hemelgewelf, immer wentelend 
soos ’n spelende kind, soveel tyd oorbly aand-toe soos wat 
daar tussen dagbreek en die einde van die derde uur? lé. 
Dáár raak dit tyd vir aandaanbidding, hiér is dit middernag.? 
Die son se strale tref ons vol in die gesig omdat ons die 
berg reeds in so 'n mate omsirkel het dat ons reguit wes reis. 
Toe voel ek die krag van ’n heerlikheid veel groter as tevore 
teen my voorhoof. Verbyster deur die onbekende, lig ek my 
hande tot teen my wenkbroue en vorm 'n skerm om die skerp 
lig te versag. 


Wanneer sonlig weerkaats word, styg die straling van 'n 
spieél of van water na die teenoorgestelde kant toe op teen 
dieselfde skuinste as waarteen dit gedaal het en versprei ewe 
ver weerskante van die loodlyn soos dié van ’n vallende klip 
(so demonstreer ervaring, sowel as die wetenskap). Net so, 
kom dit vir my voor, is ek verblindend deur weerkaatste lig van 
voor getref.” 


‘Wat, liewe vader, is dit waarvan ek my oé nie kan afskerm 
nie?’ vra ek. ‘En wat lyk of dit steeds nader kom?’ 


‘Wees nie verwonderd dat die Hemelse familie jou steeds 
bykans verblind nie, antwoord hy, ‘dit is 'n boodskapper? wat jou 
kom nooi om op te kom. Spoedig sal die sien van sulke gesigte 
jou nie meer beswaar nie, maar behaag tot die volle mate wat die 
natuur jou toegerus het om te ervaar.’ 


Toe ons by die geseënde Engel kom, nooi hy bly:* 
‘Kom hier binne met ’n trap minder steil as dié benede.” 
Ons is reeds aan die klim toe ons sang agter ons hoor: 


‘Beati misericordes? en ‘Verheug jou, jy wat oorwin!? 

ll Vergilius verhelder die betekenis van 
barmhartigheid 


My meester en ek, ons twee alleen, klim boontoe en algaande 
neem ek my voor om voordeel uit sy woorde te trek en wend my 
tot hom: 


"Wat het die gees uit Romagna? bedoel toe hy van "deelbaar" 
en "ander" gewag gemaak het?" 


Waarop hy my antwoord: 


‘Weens sy eie grootste smet ken hy die skade.” Wees dus nie 
verbaas as hy mense berispe opdat hulle dit later minder betreur 
nie.” Omdat jul" begeertes gevestig is op wat deur deling met 
ander verminder, pomp jaloesie sugte uit die blaasbalk van jul 
longe.” Maar as liefde vir die Hoogste Sfeer' jul begeerte na 
bowe keer, sal hierdie vrees” jul bors nie meer beset nie. Immers, 
hoe meer "óns s'n" daar van die goeie gesê kan word, hoe meer 
kan elkeen daarvan besit en hoe hoér vlam liefde in daardie 


Klooster op.’ 


‘Ek is meer uitgehonger vir bevrediging, sé ek, ‘as wat ek sou 
gewees het indien ek geswyg het, maar in my gemoed laai nog 
twyfel op. Hoe is dit moontlik dat wanneer iets goeds onder meer 
besitters verdeel word, hulle almal ryker is as wanneer dit net 
deur 'n paar besit sou word?' 


En hy antwoord: 


‘Omdat jy jou gedagtes net op die aardse dinge vestig, sien jy 
selfs die ware lig as duisternis. Die oneindige en onuitspreeklike 
goeie daarbo” snel na liefde soos ’n ligstraal na 'n weerkaatsende 
oppervlak haas. Dit skenk liefde in verhouding tot wat dit aantref 
en dus groei die ewige heerlikheid steeds groter namate 
barmhartigheid wyd uitbrei. Hoe meer mense daarbo op mekaar 
ingestel is, hoe meer is daar om lief te hé en hoe meer liefde is 
daar, soos spieéls wat mekaar weerkaats.?? En as my argument 
jou nie bevredig nie?! - jy sal Beatrice sien, en sy sal dié en elke 

ander honger van jou volkome stil;? span jou net in dat die 
oorblywende vyf wonde soos die vorige twee spoedig deur berou 
kan genees.'?5 


Net toe ek wou sé: 'U stel my tevrede, sien ek dat ek by 
die volgende sirkel?” aangeland het sodat my gretige oë my 
laat swyg.” 


B ’n visioen met drie voorbeelde van 
sagmoedigheid 


Maria 


Daar kom dit my voor of ek onmiddellik in 'n ekstatiese visioen?® 
opgeneem word en in 'n tempel talle mense sien, en ’n dame by 
die ingang, met die sagte ingesteldheid van ’n moeder, sé: 


‘My kind, waarom het jy so met ons gemaak? Kyk, jou vader en 
ek het jou met angs gesoek.” 


En toe sy stil word, verdwyn wat eerste verskyn het.?? 


Pisistratus 


Toe verskyn aan my 'n tweede vrou, een met wange gebaai in 
trane, uitgepers deur woede, gebore uit groot venyn jeens 
ander, en sé: 


‘As jy in beheer is van die stad oor wie se naam daar so ’n 
groot getwis onder die gode was, die stad waaruit elke wetenskap 
straal,?? wreek jou dan op die vermetele arms wat ons dogter 
omhels het, Pisistratus.'*? 


En die heer?' verskyn sagaardig en welwillend voor my en 
antwoord haar met ’n bedaarde gelaat: 


‘Wat sal ons doen aan iemand wat ons kwaad toewens as ons 
die een wat ons liefhet, verdoem?’ 

Stefanus 


Toe sien ek hoe ’n skare in 'n vuur van woede ’n jong man 
stenig terwyl hulle hard vir mekaar skreeu: 


'Maak dood, maak dood!’ 


En ek sien hom - reeds onder die gewig van die dood ter aarde 
neergebuig, maar met sy oé steeds poorte tot die Hemel - in sy 
groot stryd bid, met ’n uitdrukking wat jammerte wek, dat die 
hoë Heer sy vervolgers sal vergewe.?? 


E Vergilius verduidelik die betekenis 
van die vorige visioen, en die digters 
kom digte rook teë 


Namate my gees uitwaarts keer na die dinge wat waar is 
op sigself, herken ek my nie-valse foute. My leier, 
wat kan sien dat ek optree soos 'n mens wat hom uit slaap 
loswikkel, sê: 


“Waarom kan jy nie regop bly nie, maar slinger jy nou al byna 
twee myl met halftoe oë voort soos 'n mens deur wyn of slaap 
oorval?’ 


ʻO, my dierbare vader, is my antwoord, ‘as u my aanhoor, sal 
ek u vertel wat aan my verskyn het toe my bene meegegee het.’ 


En hy: 


‘Al sou jy jou gesig bedek met honderd maskers, sal jou 
gedagtes, hoe gering ook al, vir my nie verborge bly nie. 
Wat jy gesien het, is bedoel om jou hart oop te maak vir 
die water van vrede wat uit die ewige fontein® versprei. Ek het 
nie “waarom?” gevra soos iemand wat kyk met oé wat ophou 
sien wanneer die liggaam ontsield lé nie. Ek het dit gevra om 
krag aan jou voete te gee: so moet luiaards aangespoor word, 
traag om hul wakker toestand te gebruik wanneer dit 
terugkeer.’%° 

Deur die skemeruur beweeg ons voort, ons aandag stip na 
vore gerig sover ons oé teen die sakkende son se helder strale in 
kan reik.” En kyk, rook,”# donker soos die nag, daal bietjie vir 
bietjie op ons neer, en skuilplek is daar nérens nie. Dit ontneem 
ons van sig en suiwer lug.?? 


B eindnote 


1. Die begin van hierdie canto sit die gedagtegang aan die einde van die vorige canto voort: 
Die hemelgewelf met die son 'n belangrike deel daarvan, wentel in eindelose ritmiese 
herhaling van oos na wes. Dante vergelyk hierdie wenteling met die vrolike draaie van ’n 
kind wat sorgeloos speel; die gewelf is immers die skepping van die liefdevolle, versorgende 
God. Vir Dante is nie net die integrasie van die Christelike geloof en die klassieke kultuur 
wesenlik belangrik nie, maar ook die integrasie van die Christelike geloof en die wetenskap. 
Hier vertoon hy weer sy kennis van die natuurwetenskap van sy tyd. 


2. Vir die Middeleeuse Christene begin die dag met dagbreek 06:00. ‘Die derde uur’ (09:00 
in die oggend) is dus drie ure na dagbreek. Daar was drie ure oor tot sonsondergang (18:00); 
teen die Berg is dit dus na 15:00, en die tyd vir die aandliturgie nader. 


3. Hiér: in Italié; daar: teen die Louteringsberg. Dante het sy gedig immers nie teen die Berg 
nie, maar in Italié geskryf. Met die slim, woordryke tydsaanduiding in die eerste reéls sé Dante: 
teen die Louteringsberg waar die gebeure afspeel wat hier beskryf word, is dit nou ongeveer 
15:00, drie ure voor sonsondergang, dus 'aand' (vespero is die term wat Dante gebruik), en 
die tyd vir die aanddiens (vesper genoem in die Rooms-Katolieke liturgie) nader. In Italië 
was dit in daardie stadium, beweer Dante met die kennis tot sy beskikking, middernag. 
Sy berekening is gebaseer op die aanname dat Jerusalem presies teenoor die Berg in die 
noordelike halfrond geleë is. As dit 15:00 teen die Berg is, is dit dus 03:00 in Jerusalem. 
Verder: Italië lê op sy beurt 45 grade wes van Jerusalem; in tydsterme gestel, beteken dit vir 
hom dat die son in Italië drie ure later as in Jerusalem opkom (tyd beweeg, so is aangeneem, 
teen 15 grade per uur). In Italië is dit dus middernag. 


4. Weer eens illusteer Dante sy belesenheid in die wetenskap (hier, fisika en optika) van sy tyd. 
In sy Hoog-Middeleeuse situasie was die volle integrasie van wetenskap en geopenbaarde 
Skrif, rede en geloof, nie slegs 'n utopiese droom nie, maar gerealiseerde werklikheid 
(is gedink). In die passasie waarna hierdie aantekening verwys, vind die leser dus nie slegs 
'n wetenskaplike argument nie, maar ook religieuse simboliek. Die lig simboliseer naamlik 
liefdevolle barmhartigheid, die teendeel van liefdelose naywer. In die algemeen toon Dante 
'n buitengewone belangstelling in lig en sig (optika). Dit hou verband met die rol van lig in 
die Christelike mistiek in die algemeen; stellig ook met die Franciskaanse siening dat die 
wêreld 'n spieël van die liefde van God is; en miskien selfs spesifiek met die merkwaardige 
baanbrekende lig-metafisika van Robert Grosseteste (ca.1168-1253), ook 'n Franciskaan, en 
Kort voor Thomas Aquinas. 

In die beeld wat Dante hier gebruik, is daar inderdaad 'n dubbele weerkaatsing: die vloer van 
die Terras weerkaats die lig van die Engel afkomstig; en, subtieler nog, die engel weerkaats 
die lig van Gods liefde. 

5. Die Engel van Barmhartigheid (volgens die skolastieke teologie die teendeel van afguns). 
Afguns ly onder die geluk van ander, liefde ly onder die lyding van ander. Hier vind die leser 
'nparallel met die Boeddhistiese naasmekaarstelling van medelye (karuna) met die lyding van 
ander en medevreugde (mudita) met die vreugde van ander as twee wedersyds impliserende 
dimensies van die liefde. 


6. Die teendeel van alle venyn, is die Engel opreg bly oor die vordering van die digters. 


7. Die trappe na bo word minder steil namate die gelouterdes teen die Berg na hoér Terrasse 
op beweeg. Die Berg is bolvormig, nie spits nie. Maar meer nog, hul geeste word al ligter. 


8. Die vyfde saligspreking, vergelyk Matteus 5:7 ('Salig is die barmhartiges’). 


9. 'n Vreugdevolle viering van vordering na die neerdrukkendheid van jaloesie wat ander alle 
vreugde misgun. 


O. Guido del Duca. 

1. Sien canto XIV.86-87. 

2. In die vorige canto (XIV.73 ev.) het Guido duidelik blyke van hierdie insig gegee. 

3. Guido blyk grotendeels van sy naywer genees te wees: hy dink gunstig aan ander. 

4. Hier word tot die hele menseras gespreek. 

5. Afguns oor materiéle dinge pomp in die menslike borskas soos 'n blaasbalk sodat dit sug. 


6. Die Empirium: in die antieke kosmologie, die opperste hemel; in die Middeleeuse teologies 
wetenskaplike kosmologie: die ware Paradys, die Hemel waar die gesaligdes hulself bevind. 


7. Die vrees dat iemand anders sal kry wat jy niemand anders gun nie, maar slegs vir jouself 
begeer. 


8. 'Daardie Klooster': die Hemel. 
9. Die genade en liefde van God. 


20. Dante se passie vir optika is weer helder sigbaar. In sy beeld word lig nie slegs weerkaats 
nie, maar in die proses van weerkaatsing vermeerder. Merkwaardig: onbewustelik weerspieél 
Dante die denke van die Boeddhistiese denker Fa-tsang (7de tot 8de eeu AJ), met 
laasgenoemde se denkbeeld van 'n saal vol wedersyds weerkaatsende spieëls as analogie 
van die werklikheid. Die groot verskil is dat Dante dit eskatologies, finaal in die Hemel, 
voorstel; Fa-Tsang by wyse van spreke op aarde, as basiese, natuurlike struktuurelement van 
alle werklikheid. En waar Dante die weerkaatsende gebeure in die denkbeeld van God anker, 
doen Fa-tsang dit hoegenaamd nie. 


21. Vergilius is alte bewus van sy beperkinge as heiden. In teologiese sake is hy geen kenner 
nie. Vandaar dat hy Dante na Beatrice verwys; sy verteenwoordig immers goddelike wysheid 
en menslike godgeleerdheid (teologie). 


22. ‘Honger’: Vergilius gryp hier terug na reël 58 (uitgehonger). Die bedoeling is elke honger 
na kennis en insig. 


23. Vergilius verwys na die oorblywende vyf ‘P's’ op die voorhoof van Dante (vgl. canto IX.109 ev.). 

24. Die Derde Terras. 


25. Die sintuig van sig - inderdaad nie die uiterlike sintuig nie, maar innerlike visionére 
aanskouing - neem nou al Dante se aandag in beslag, en die vorige objek van sy intense 
belangstelling, naamlik ’n teoretiese beskouing oor barmhartigheid en mededeelsaamheid, 
vervaag volkome. Vergelyk canto IV] en volgende. 


26. 'Ekstatiese' (reél 85-86: visione estatica): letterlik ‘visie staande buite’ jouself, 'n term 
uit die dissipline van die mistiek. Die digter word nou in 'n visioen van sagmoedigheid 
opgeneem; dit is die ‘sweep’ waarmee sondaars aangemoedig word om hierdie deug, die 
teenoorgestelde van woede, te beoefen. 


27. Soos gewoonlik, begin Dante met 'n voorbeeld uit die lewe van Maria - hier, haar 
voorbeeldige ingesteldheid toe sy die kind Jesus na drie dae in die tempel opspoor waar hy 
sonder hul wete in die geselskap van Joodse godgeleerdes was (vgl. Luk 2:41 ev.). 


28. Die eerste tafereel in sy visioen. 


29. Athene (Minerva) en Poseidon (Neptunus) was in die weergawe van Ovidius (in sy 
Metamorphoses) in 'n dispuut gewikkel oor die naam van die stad, sinnebeeld van wetenskap; 
Athene het gewen. 


30. Weer 'n vrou, maar die teendeel van Maria. Aan die woord is die vrou van Pisistratus, milde 
tiran van Athene van 560-527 VAJ. Sy dring woedend op vergelding aan omdat hul dogter 
deur 'n verliefde jong man in die openbaar gesoen is. Pisistratus se vrou wend haar nie slegs 
tot 'n voorbeeld van woedende twis nie, maar straal self, afgesien van haar eie woede, ook 
ydelheid en trots uit, en tart haar man sarkasties uit. 


31. Pisistratus is nie slegs in beheer van die stad en sy vrou nie, maar van homself. 


32. In Dante se visioen verskyn Stefanus, die eerste Christelike martelaar (vgl. Hand 7:54 ev), 
navolger van die voorbeeld van vergifnis wat Jesus met sy kruisiging gestel het. 


33. Soos dikwels in die Commedia is Dante hier bewus van die dun, maar werklike lyn wat 
waarheid en digting, visioen en werklikheid, droom en wakkerheid onderskei. Sy visioen het 
van die werklikheid ‘afgedwaal’, maar dit was nie vals nie. Inteendeel, dit het die waarheid 
aan hom onthul Cnie-valse foute’: ‘non falsi errori"). Nogtans keer sy gees terug na die dinge 
wat ‘waar is in hulself” (‘/e cose che son fuor di lei vere”), buite en afgesien van die bewussyn, 
hetsy artisties of mitologies. 


34. Vergelyk Inferno XXIII.25 en volgende, waar Vergilius dieselfde diepe insig in die 
gedagtewêreld van Dante vermeld. Hy ken Dante inderdaad goed. Dante hoef nie sy 
oorweldigende innerlike visioen van netnou aan Vergilius te verduidelik nie; Vergilius weet 
dit reeds. 


35. God (vgl. Jer 2:13 en 17:13; ook Joh 4:14). Hierdie water van goddelike oorsprong is die 
gees van sagmoedigheid wat woede teenwerk. Dante het die les immers nog nodig, en hy 
weet self in watter mate woede steeds deel van sy natuur is. 


36. Vergilius het nie belang in die blote fisieke kondisie van Dante gestel nie - dit sou die 
belangstelling van vleeslike, sterflike oë wees; hy kyk met ander oë, weet daarom presies 
waarom Dante so onvas op sy bene is. Hy het die vraag gestel in die konteks daarvan dat 

Dante aangemoedig moet word om sy geestelike reis te voltooi. Dit is n morele wekroep aan 
Dante, nie nuuskierigheid aan die kant van Vergilius nie. Noudat Dante weer by sy positiewe 
Cwakker’) is na sy visioen, moet hy homself inspan. Suggereer Vergilius miskien dat mistieke 
visioene nie plaasvervangers vir morele inspanning en loutering is nie? Inderdaad. Die 
bedoeling van die visioen was immers om Dante 'n morele les te leer: handel nou daadkragtig 
volgens jou nuut verworwe insig! 


37. Die skerp lig van die sakkende son skyn reg van voor in hul oë. Vergelyk die tydsaanduiding 
aan die begin van die canto. Na drie ure se stap kyk die digters steeds wes. 


38. Rook: 'n fisieke manifestasie van die sonde van woede wat 'n helder perspektief en 
'n gesonde innerlike ruimte onmoontlik maak. 


39. Die rook vul die ganse breedte van die Terras. 

Ongeveer 17:00 op 11 April gaan die digters 'n dik, donker rookwolk 
binne en hoor 'n gebed om genade, gerig tot die Lam van God, 
gesing deur geeste wat van die sonde van woede gelouter word. 
Dan volg 'n gesprek met een van hulle, ene Marco Lombardo, wat 
die aandeel van die menslike vrye wil in die boosheid van die 
mensheid verduidelik en die volle verantwoordelikheid vir sy 
boosheid op die mens self plaas: dit is nie in die sterre voorbestem 
nie. Marco betreur ook die morele verval van sy tuisland, 
gepaardgaande met die heillose verwarring van die onderskeie 
funksies van Kerk (pous) en Staat (keiser), wat nie die nodige 
kontrole oor die menslike boosheid uitoefen nie. Op die rand van 
die rook verlaat Marco dan die reisigers om sy eie taak te volvoer. 


'Lo mondo é ben cosi tutto diserto 
d'ogne virtute, come tu mi sone, 
e di malizia gravida e coverto. 


'Die wéreld is inderdaad, soos jy sé, 
van elke deug geheel verstoke, 
gevul en bedek met boosheid. 


(canto XV1.58-60) 

E die digters gaan "n rookwolk binne 
en luister na die gebed van die 
woedendes 


Geen donkerte van die Hel of 'n planeetlose nag onder ’n 
kaalgestroopte Hemel volkome deur wolke verdonker, het ooit 
my sig met "n sluier bedek so swaar en grof soos die rook nou oor 
ons nie wat verhinder dat my oë oopbly. 


Dus nader my wyse en getroue gids my en bied my sy skouer. 


Soos "n blinde agter sy gids aanloop om nie te verdwaal of te 
stamp teen iets wat hom sou kon seermaak of selfs doodmaak 
nie,? beweeg ek deur die bitter en vuil lug, luisterend na my leier 
wat net sê: 


‘Pasop dat jy nie van my geskei word nie.” 


Ek hoor stemme, en dit klink of elkeen om vrede en genade 
bid tot die Lam van God wat sonde wegneem.” 


‘Agnus Dei, is hul aanhef, almal harmonieus een van woord 
en toon.” 


‘Is dit geeste, meester, wat ek hoor?’ 
En hy antwoord my: 


Jy begryp goed; en hulle maak die knoop van woede los.’ 


ll gesprek met Marco Lombardo 


'Nou wie is julle wat ons rook deurklief en oor ons praat asof 
julle die tyd nog volgens Kalendae afmeet?” 


So vra 'n stem.? 

Toe sé my meester aan my: 

‘Vra hom of mens langs hierdie weg boontoe kan beweeg. 
En ek: 


'O, skepsel wat jouself reinig om skoon terug te keer na Hom 
wat jou geskep het, jy sal 'n wonder teëkom as jy my vergesel.” 

‘Ek sal jou volg sover dit mag,’ antwoord hy, ‘en as die rook ons 
nie toelaat om te sien nie, sal gehoor ons in verbinding hou.’ 


Toe antwoord ek: 


'Met hierdie omhulsel wat deur die dood ontbind sal word, 
gaan ek boontoe, en deur die kwellinge van die Hel het ek tot hier 
gekom. En aangesien God my só in sy genade toegevou het dat 
Hy wil dat ek sy hof sal sien op ’n wyse volkome onbekend in die 
huidige tyd, verberg nie vir my wie jy voor jou dood was nie, maar 
vertel my, en sé my of ek op weg is na die deurgang. Jou woorde 
sal ons gids wees.’ 


‘Ek was ’n Lombard en is Marco genoem. Ek was wéreldwys en 
lief vir die deugde waarheen niemand meer hul boé span nie.? Jy 
is op die regte weg na Bo. 


So antwoord hy en voeg toe by: 
‘Ek pleit dat jy vir my sal bid as jy Bo kom.” 
En ek: 


‘Deur my geloof verbind ek my om te doen wat jy vra. Maar ek het 
'n twyfelvraag en sal innerlik ontplof tensy ek daarvan bevry word. 
Dit was eers enkelvoudig, maar is nou deur jou opmerking verdubbel, 
en dit bevestig wat elders gesé is;" ek verbind dit daarmee. 


'Die wéreld is inderdaad, soos jy sé, van elke deug geheel 
verstoke, gevul en bedek met boosheid. Maar ek smeek jou om 
die oorsaak te verklaar sodat ek dit kan insien en aan ander 
openbaar. Een sien dit in die hemelruim, 'n ander hier benede”? 


B Marco Lombardo verduidelik wat 
die ware rede vir die menslike 
boosheid is 


Smart pers 'n diep sug tot ’n kreun en hy verduidelik toe: 


‘Broer, blind is die wêreld, en jy kom waarlik daaruit voort.” 
Julle lewendes skryf elke oorsaak toe aan die gesternte daarbo, 
asof alles noodwendig met hulle saambeweeg." As dit die geval 

was, sou dit die vrye wil in jul aantas en sou blye beloning vir 
goedheid en smartlike straf vir boosheid onregverdig gewees 
het. Die hemele neig aanvanklik jul bewegings; ek sé nie almal nie, 
maar veronderstel ek sou dit sé, dan is lig vir goed en kwaad wel 
aan jul geskenk,” asook 'n vrye wil. Sou die wil in aanvanklike 
veldslae met die sterrehemel vermoeid word, oorwin dit nogtans 
alles, mits dit goed gevoed word. 


'Julle vry mense is onderworpe aan 'n groter mag en beter 
natuur" as die hemele: dit skep verstand in julle, en daaroor het 
die hemele geen beheer nie. Dus, as die wéreld teenswoordig 
afdwaal, lé die oorsaak in julself. Soek dit in julself! 


'En nou sal ek die waarheid vir jou uitlé. Die siel, komend uit 
die hand van Hom wat daarna uitsien nog voordat dit bestaan, is 
soos "n kindjie wat huilend en laggend speel: die eenvoudige siel, 
geskep deur 'n gelukkige Maker, weet niks nie behalwe om gretig 
te draai na wat ook al plesier verskaf. Eers geniet die siel klein 
plesiertjies; daardeur mislei, hardloop die siel agterna, tensy gids 
of toom sy liefde rig.'8 


'Dit is dus nodig om beteuelende wette te hê en 'n koning 
wat ten minste die toring van die ware stad kan uitmaak.” Die 
wette bestaan,?? maar wie pas hulle toe? Niemand nie,” want 
die herder wat voorgaan, herkou wel, maar het nie gesplete 
hoewe nie.?? Die volk sien hoe hul gids die dinge waarna hulle 
self smag, verorber; dus wei hulle daarin en vra niks 
meer nie? Jy kan goed sien dat slegte regering die oorsaak 
is dat die wêreld skuldig is, en nie die natuur in julle wat 
Korrup is nie. 


‘Rome, wat die wêreld goed gemaak het, het eens oor 
twee sonne? beskik wat twee weë,? dié van die wêreld en dié 
van God, sigbaar gemaak het. Die een het die ander 
een uitgedoof. Die swaard het met die herderstaf saamgesmelt, 
en dié twee verenig moet noodwendig skeefloop. Omdat 
hulle verenig is,” vrees hulle mekaar nie - en as jy my nie glo 
nie, let op die koringaar, want elke plant word geken aan die 
saad wat dit dra.2ê 

E Marco Lombardo betreur die morele 
verval van Lombardye 


'In die land wat die Adice en die Po?? bevogtig, is eens, vóór 
Frederik se getwis,” dapperheid en hoflikheid gevind. Nou kan 
iemand wat goeie mense uit skaamte sou vermy, daardeur reis, 
seker daarvan dat hy so iemand nie sal teëkom nie. Drie ou manne 
het nog oorgebly in wie die goeie ou tyd die nuwe teregwys en 
vir wie dit lank voel voor God hulle na 'n beter lewe neem: Currado 
da Palozzo, die goeie Gherardo en Guido da Castel, wat eerder, 
soos die Franse sê, “die opregte Lombard", genoem kan word.” 


'Sé dan?? dat die Kerk van Rome deur die verwarring van die 
twee funksies?? op sigself in die modder val en so sigself en die 
vrag bevuil” 


'O, my Marco, antwoord ek, jou argument is goed; en nou 
verstaan ek waarom die seuns van Levi van die erfenis uitgesluit 
is.*4 Maar watter Gherardo sê jy het uit 'n vergange geslag oorgebly 
as voorbeeld wat in die huidige verwilderde eeu berispe?' 


‘Jou woorde mislei of tart my,’ kom sy antwoord, ‘want jy praat 
Toskaans met my, maar van die goeie Gherardo weet jy niks! By 
'n ander naam ken ek hom nie, ek weet net hy is “Gaia se pa”. God 
sy met jou, want verder gaan ek nie met jou nie. Sien hoe die lig 
reeds deur die wit rook skyn, en nou moet ek van jou afskeid 
neem voordat die Engel - hy is dáár - my sien.’ 


So draai hy dan weg en wil na my nie meer luister nie. 


B eindnote 


1. In hierdie belangrike canto beklemtoon Dante die ergste duisternis wat hy ooit in die Hel en 
op aarde aanskou het, en gryp terug na die ‘donker woud’ van /nferno |:2, en die duisternis in 
die Hel, waarna hy dikwels in sy eerste cantica verwys. Niks was erger as die duisternis nou 
teen laatmiddag deur rook teen die Louteringsberg veroorsaak nie. Die reis van die Hel oor 
die heuwel na die Hemel is nie maklik nie, die reisiger nog ver van reinheid. 


2. Woede lei immers nie slegs tot die besering en dood van ander nie, maar ook van mens self. 


3. Die rookwolk van woede kan nie sonder geestelike hulp en die rede (hier deur Vergilius 
versinnebeeld) oorwin word nie. 

4 'Lam van God’ (Agnus Dei). Vergelyk Johannes 1:29. Hierdie gebed tot Christus om vergifnis 
van sondes is deel van die liturgie van die Katolieke misoffer. Dit lui: 'Lam van God wat die 
sondes van die wéreld wegneem, wees ons genadig. Lam van God wat die sondes van die 
wêreld wegneem, gee aan ons vrede.” 


5. Hier heers nou volkome harmonie, in teëstelling tot die disharmonie deur woede veroorsaak. 
Ook 'n diepe huldeblyk aan die harmonie in musiek. 


6. Woede bind hulle vas en verhinder opgang na die Hemel. 


7. Kalendae (calendi in die Italiaanse teks, afgelei van die Latyn Calendae of, merkwaardig, 
ook Kalendae): in die Romeinse tyd was C(K)alendae (‘roepdae’, ‘dae van proklamasie”) die 
eerste dag van elke maand; daarop is die feesdae van die betrokke maand uitgeroep. Hier is 
dit 'n voorbeeld van hoe die lewendes op aarde nog tyd indeel en afmeet. In die hiernamaalse 
ewigheid het sulke tydsindelings geen sin meer nie. Dit skei lewendes op aarde van diegene 
wat in die hiernamaals lewe. 

Suggereer die bruuskheid van Marco se vraag 'n sekere kortheid van draad (wat hier 
uitgeloog moet word), of net 'n vinnige wakkerheid van verstand (wat Dante sou bewonder 
het), of iets van albei? Vinnig van begrip is hy ongetwyfeld; hy lei uit Dante se vraag aan 
Vergilius (reël 22) af dat albei digters nog lewe. 


8. Dit is die stem van Marco Lombardo, van wie weinig bekend is. Daar word aangeneem dat 
hy in die tweede helfte van die 13de eeu AJ geleef het; dat hy 'n edelman van Venesië was, op 
goeie voet met die leidende figure in Lombardye, of miskien self tot die lae adel van Noord- 
Italië behoort het; en dat hy 'n goeie mens was. 


9. Hy bedoel die aristokratiese deugde. Dante sou 'n sterk aanvoeling gehad het vir wat 
Marco nou sê. 


10. Treffend druk Dante 'n subtiele swaai van gemoedstemming by Marco uit: 'n selfversekerde 
padaanduiding, effense huiwering, dan 'n nederige versoek om voorbidding. 


Tl. Deur Guido del Duca op die Tweede Terras; sien canto XIV.28 en volgende, waar hy die 
dekadensie van die Arnovallei beskryf en moontlike verklarings suggereer. Die opmerkings 
van Marco verdubbel die twyfel wat deur Guido in die gemoed van Dante gesaai is. 


12. Dante word hier deur meer as een verbandhoudende probleem gekwel. Die eerste is die 
vraag na die waarde van die gebed: hy sal vir Marco bid, maar sou dit beteken dat die wil 
van God veranderlik is? Die tweede is die vraag na die oorsprong van die sonde, en daaraan 
verwant, die vraag na die verhouding tussen Gods wil en die menslike wil: lê die oorsprong 
van die bose in Gods wil, soos in die sterre (‘die hemelruim’) gemanifesteer, of ‘hier benede’ 
(op aarde, bedoel Dante, in die menslike doen en late)? 

Dante het natuurlik reeds in /nferno (VII.67 ev.) sy twyfel aangaande hierdie saak 
uitgespreek, en Vergilius moes hom streng en ondubbelsinnig op een aspek van die probleem 
antwoord: die hemelligame dien Gods raadsbesluite. Gods wil manifesteer in die beweging 
van die hemelligame. Toe deel van hoofstroomdenke, word dit vandag in die astrologie, sterk 
geskei van die wetenskaplike astronomie, voortgesit. Maar Vergilius het daar nog nie die 
moontlikheid van die vryheid van die menslike wil aangeraak nie. Dit gaan nou ernstig aan 
die orde kom. 


13. Dante het die algemeen menslike blindheid geërf. 

14. Dante, die lewende, skrywende teoloog, aanvaar by monde van Marco dat die sterre Gods 
besluite bevat, maar wys die denkbeeld van "n sterre-determinisme sterk van die hand; die 
sterre is volstrek ondergeskik aan Gods wil. 


15. Afgesien van die sterrehemel is die mens met vrye wil, rede en gewete toegerus. Die 
mens het geen verskoning vir sy boosheid nie. Dit is betekenisvol en nie toevallig nie dat 
hierdie gedagte sterk beklemtoon word in dié canto (die vyftigste), wat inderdaad die eerste 
helfte van die driedelige Divina Commedia met sy 100 cantos as geheel afsluit: die rede vir 
die strawwe van /nferno en die louteringe van Purgatorio is nie arbitrêr nie, maar volkome 
geregverdig, en uitsluitlik aan die mens se sondige doen en late te wyte. 


16. Die wil kan inderdaad die aanvanklike invloed van die sterre oorwin. Dit moet egter reg 
deur die Christelike leer gevoed word. 


17. Die mag en natuur van God, Skepper van die hemele. Let op die paradoks wat Dante 
hier uitlig, naamlik dat die menslike wil vry is juis wanneer dit aan Gods wil onderworpe is; 
bandeloosheid van Gods gebooie is in werklikheid slawerny. 


18. Die kern van wat Marco hier sê, is dat die natuurlike aangetrokkenheid van die siel tot 
aangename dinge op sigself nie verkeerd is nie. Die probleem ontstaan wanneer die siel 
perspektief verloor en wanneer sulke mindere aantreklikhede die fokus van die hoogste 
goed, naamlik God, aftrek. 


19. ʼn Versiende mens op reis na 'n dorp of stad kan van ver af ten minste die toring van kerk 
of kasteel uitmaak. Dit is ook die geval op die mensheid se geestelike reis. Van 'n groot, 
versiende vors kan verwag word dat hy op aarde ten minste iets van die stad van God kan 
uitmaak. Dante sinspeel hier stellig op die beeld van die kerkvader Augustinus (354-430 in 
sy klassieke politieke teologie De civitate Dei ('Aangaande die stad van God’), geskryf na 
aanleiding van die eerste geslaagde barbaarse inval in Rome in 410. Sien ook canto XIII.94 
en volgend. 

Uit hierdie passasie kom Dante se politieke ideaal, naamlik 'n samewerkende twee-(een)- 
heid van Kerk (pous) en Christelike Staat (keiser), weer na vore, nou via Marco. Die probleme 
van sy tyd, is sy betoog, het ontstaan weens die verwarring, soms in die vorm van skeiding, 
soms in die vorm van versmelting van hierdie twee Godgegewe funksies. Die spanningsvolle 
magsbalans, wesensnoodsaaklik vir 'n Christelike Europa, is fataal volgende. 


20. In die vorm van die Romeinse reg soos deur keiser Justinianus (keiser van 527 tot 564) in 
die Corpus juris civilis gekodifiseer. In dié eeu voor Dante het daar inderdaad 'n herlewing in 
die bestudering van daardie wette in Italië plaasgevind. 


21. Pous (veral Bonifacius VIII), sowel as keiser (veral Frederik II - sien Inferno X.119), het gefaal. 


22. 'n Verwysing na Levitikus 11:1 en volgende, wat handel oor diere wat die Israeliete volgens 
die Mosaiese wette mag eet of nie: slegs herkouende diere met gesplete hoewe mog geëet 
word. In aansluiting by Thomas Aquinas (Esolen 2003:451) neem Dante 'herkou' op as 
besinning, en verwys 'gesplete hoewe' na onderskeidingsvermoë. Die pous (Bonifacius VIII) 
mediteer weliswaar, maar onderskei nie wêreldlike en geestelike sake goed van mekaar as 
gelykes nie, en eis albei sfere vir homself op: die geestelike sfeer (in die amp van die pous 
gekonkretiseer) het voorrang bo die wêreldlike sfeer (in die keiser gekonkretiseer). Dante 
was 'n heftige teëstander daarvan. Die pous het nie gesplete hoewe nie, en is dus onrein. 

Soos meermale in die Commedia gebeur, huiwer Dante nie om soms sy oormekaar 
tuimelende metafore te meng nie. Dit gebeur ook in reéls 94-114. Byvoorbeeld: die herder 
is skielik ook skaap. Dit is uitdrukking van sy passievolle, tuimelende gedagtegang, vol 
ontsteltenis oor die ineengestrengelde verval van Kerk en Staat. 


23. Die pous het nie slegs keiserlike mag oorgeneem nie, maar stel bowendien 'n besonder 
slegte voorbeeld aan die gewone volk. As die pous mag en rykdom najaag, waarom nie ons 
nie? 


24. In staatkundige opsig sien Dante 'n direkte kontinuiteit tussen antieke Rome en Rome 
tydens die Christelike tydvak. Inderwaarheid het antieke heidense Rome die weg vir die 
geboorte van Christus berei. 


25. Pous en keiser. Die magsbehepte pous het nie die beeld van twee sonne gebruik nie, maar 
van son (pous) en maan (keiser); laasgenoemde weerkaats bloot eersgenoemde. 


26. Aan wêreldlike en geestelike geluk verbind, maar onderskeie. 


27. Dante se term vir die heillose vereniging, eintlik onderskikkende inkapseling, is ‘giunti’ 
(reël 112). 


28. Vergelyk Matteus 7:16. Om dit deeglik te illustreer, wend Marco hom tot sy eie tuisland, 
Lombardye. 


29. Die twee riviere wat Lombardye in algemene sin begrens. 


30. Keiser Frederik Il se twiste met pouse Honorius Ill, Gregorius IX en Innocentius IV. In die 
tyd tussen die dood van Frederik (in 1250) en die tyd waarin Dante sy gedig geplaas het 
(1300), is geen keiser in Rome gekroon nie. 


31. Weinig is van hierdie drie 13de-eeuse manne bekend. Van Currado is wel bekend dat hy 
'n moreel hoogstaande Guelf-leier was, en van Guido dat hy Franse in sy gebied mildelik 
van bystand bedien het. Dit blyk trouens uit die bynaam wat die Franse hom gegee het 
(die opregte Lombard), óók bedoelende dat hy eintlik 'n groot uitsondering op die reël 
betreffende die bewoners van Lombardye was. Van Gherardo word in die kommentariële 
tradisie een en ander vermoed, maar Dante die digter hou Dante die pelgrim hier dom. 
Komende van Toskane, hoe kon hy nie van Gherardo weet nie? Die rede vir hierdie skuif van 
die digter is waarskynlik (so kan die leser vermoed) om iets aangaande sy dogter (Gaia) te 
suggereer - waarskynlik dat sy 'n vrou van losserige sedes was: Gherardo, goeie en bekwame 
man wat hy was, was 'Gaia se pa'. Waarskynlik wil die digter die punt invryf dat die jonger 
generasie sleg afsteek teen die ouer generasie. Vergelyk ook Inferno V1.73. 


32. Dante het immers in reël 62 die begeerte uitgespreek om die oorsaak van al die boosheid 
te verstaan sodat hy dit aan ander kan openbaar. 


33. Die geestelike en die staatkundige funksies. Die pousdom is soos 'n dier sonder gesplete 
hoewe, wat dus in modder gly en vuil word; sê 'n dier is nie geskik om as lasdier te dien nie 
omdat geen vrag veilig is nie, ook nie om geëet te word nie, aangesien dit vuil is. 


34. 'n Verwysing na Numeri 18:20-24, Deuteronomium 10:8-9. Die Leviete (priesters) is 
uitgehou uit die sfeer van materiële mag en rykdom, en opsy gesit vir uitsluitlike diens aan 
God; hulle was afhanklik van die tiendes en ander skenkings van die volk. Die pousdom het 


199 


Derde Terras: woede 


hierdie goue reéling verbreek, met noodlottige gevolge vir albei sfere. Wat die Kerk self 
betref, is die instelling erg besoedel: wat die innerlike betref, sowel as die uitvoer van kerklike 
funksies (die ‘vrag’). Vergelyk Inferno X|X.109-111. 


35. Voor hulle op hierdie Tweede Terras very! die rook en word die lig sigbaar wat van die 
Engel van die Derde Terras af uitstraal. Die Engel sal nie toelaat dat Marco verder gaan nie; 
sy taak lé op die Tweede Terras: dáár moet hy van woede gelouter word. Marco besef dit en 
aanvaar dit so. Dus ‘wil (hy) na my nie meer luister nie’ (reël 145). 

die Engel van Sagmoedigheid, 
Vergilius; 
Vierde Terras: 
traagheid 


How to cite: Krüger, J.S., 2020, 'Derde Terras: woede; die Engel van Sagmoedigheid, 
Vergilius; Vierde Terras: traagheid', in Dante se mistieke reis. Tweede tog: Purgatorio, 
ingelei, vertaal, toegelig, vertolk (HTS Religion & Society Series Volume 8), pp. 201-209, 
AOSIS, Cape Town. https://doi.org/10.4102/aosis.2020.BK242.17 


201 


Derde Terras: woede; Vierde Terras: traagheid 


Teen sonsondergang van die tweede dag van hul verblyf teen die 
Louteringsberg verlaat die digters die rookwolk en sien Dante in 'n 
visioen voorbeelde van woede uit die mitologiese, bybelse en 
wéreldse geskiedenis. Dante se visioen vervaag en hy ondervind 
'n ewe verbysterende werklike ervaring: 'n ontmoeting met die 
Engel van Sagmoedigheid, in verblindende lig gehul. Hy toon 
hulle die weg na Bo. Die reisigers klim op na die trap na die 
Vierde Terras, waar vir traagheid geboet word. Die nag daal, en dit 
sluit verdere klim uit; Dante is in elk geval uitgeput. Vergilius 
gebruik die tyd om nou, presies halfpad deur hul reis, aan 
Dante die morele struktuur te verduidelik van die Berg van 
Loutering, met liefde as die kern daarvan. 


Quinci comprender puoi ch'esser convene 
amor sementa in voi d'ogne virtute 
e d'ogne operazion che merta pene. 


Nou kan jy verstaan dat liefde uiteraard 
die saad van elke deug in julle is, 
asook van elke daad wat straf verdien. 


(canto XVII.103-105) 

ll die digters verlaat die rook 


Onthou, leser, hoe jy soos ’n mol deur vel! sien wanneer mis op 
die berg jou omsluit, voordat die digte, vogtige newels lig en die 
sonsfeer flou deurskemer. Jy kan jou nou voorstel hoe ek die son 
weer die eerste keer gesien het terwyl dit reeds aan die sak was. 
Toe loop ek, my treé by my vertroude meester s'n aangepas,? uit 
die rooknewel na die strale wat op die strand benede reeds dood 
was.” 


N in sy verbeelding aanskou die digter 
drie voorbeelde van woede 


O, verbeelding, jy wat ons so uit die buitewêreld ruk dat ons 
selfs nie sou agterkom as 'n duisend trompette om ons sketter 
nie, wat beweeg jou as die sintuie jou geen stof bied nie? Lig wat 
in die Hemel vorm aanneem, beweeg jou óf direk óf deur 'n Wil 
wat dit na benede rig. 


My gees is nou so in sigself versonke dat niks van buite 
daardeur ontvang kan word nie, maar in my verbeelding verskyn 
die genadeloosheid van haar? wat verander is in die voël wat van 
almal die graagste sing. 


Toe daal daar in my hoog gerigte fantasie soos reën ’n 
gekruisigde neer met 'n gelaat wild en vol veragting, en so sterf 
hy. Om hom is die groot Ahasveros, sy vrou Ester en die regverdige 
Mordegai, wie se woord en daad een was. 


En toe hierdie denkbeeld uiteenspat soos 'n lugbel buite die 
water waarin dit gevorm is, verrys in my visioen 'n jong meisie” 
wat bitterlik huil, en sê: 


'O, koningin, waarom wou u uit woede uself tot niet maak? U 
het uself gedood om Lavinia nie te verloor nie - nou het u my 
verloor! Ek is die een, moeder, wat oor u vernietiging treur en 
eers dan oor dié van 'n ander.” 

ll ontmoeting met die Engel van 
Sagmoedigheid 


Soos slaap beéindig word en bewend wyk wanneer nuwe 
lig skielik op geslote ooglede val, so het my visioen vervaag 
toe lig,? veel helderder as waaraan ons gewoond is, my in die 
gesig tref. 


Ek draai my om om te sien waar ek is toe 'n stem? sé: 
‘Hier is die opklimplek.’ 


Dit voer my van elke ander gedagte weg en maak my wil so 
gretig om te sien wie praat dat dit nie sal kan rus nie alvorens dit 
gesig en stem kan koppel nie. 


Maar soos voor die son wat swaar op ons oé lé en deur oordaad 
sy vorm verberg, so faal my sig my hier. 


‘Dit is 'n goddelike gees wat ons ongevraag die weg na Bo 
wys en hom in sy eie lig hul. Hy doen aan ons soos mens aan 
jouself sou doen, want hy wat wag om gevra te word, al sien hy 
die behoefte, is reeds kwaadwillig op weiering ingestel." Laat 
ons voete nou by die uitnodiging inval; kom ons klim voor 
donker hoér, want anders is dit eers met dagbreek weer 
moontlik”? 


So sê my leier, en saam loop ek en hy na 'n trap; en toe ek op 
die eerste treetjie kom, 5 voel ek iets soos die fladdering van ’n 
vlerk naby my en ’n bries teen my gesig en hoor: 


‘Beati pacifici, hulle sonder bose woede.“ 


ll aankoms by die Terras van Traagheid 


Reeds is die laaste strale voor dit nag word so hoog bokant 
ons dat sterre al hier en daar verskyn. 


'O, my sterkte, waarom smelt jy so weg? vra ek myself, want ek 
voel hoe my bene my begewe. Ons kom by die bopunt van die 
trap aan en kan nie verder beweeg nie, soos ’n vasgemeerde 

boot. Ek wag ’n wyle en luister of ek iets op die nuwe Terras" kan 
hoor, en wend my toe tot my meester: 


‘My dierbare vader, sé my, watter oortreding word op die 
Terras waar ons nou is, gelouter? Ons voete staan stil, maar laat u 
diskoers nie tot stilstand kom nie.” 


Bl Vergilius verduidelik dat die Berg van 
Loutering in ooreenstemming met die 
struktuur van die liefde georden is.'? 


En hy vir my: 


'Vir pligsversuim vergoed die liefde vir die goeie hier; hier roei 
die eens trae spaan kragtiger.” Maar rig al jou aandag op my sodat 
jy duideliker kan verstaan en goeie vrugte van ons verwyl pluk.’ 


Hy begin: 


'My seun, nóg Skepper, nóg skepsel was ooit sonder liefde 
wat deur óf natuur, óf deur gees gerig word nie - dit weet jy.?? 
Natuurlike liefde maak nooit 'n fout nie,” maar die ander soort? 
kan fouteer deur ’n verkeerde objek te bemin, of 'n regte objek te 
bemin met te veel of te min dryfkrag. Solank dit op die Hoogste 
Goed” gerig is en matig op die sekondêre objekte,” kan dit nie 
die oorsaak van sondige plesier wees nie, maar wanneer dit op 
boosheid gerig is of met meer of minder ywer as wat moet die 
goeie najaag, werk maaksel teen sy Maker. 


'Nou kan jy verstaan dat liefde uiteraard die saad van elke 
deug in julle is, asook van elke daad wat straf verdien.?? Nou, 
aangesien liefde nooit sy gesig kan wegdraai van die welsyn van 
die een wat liefhet nie, is almal teen selfhaat veilig.” En omdat 
geen skepsel sigself kan sien as geskei van die Eerste Syn?? en op 
sigself bestaande nie, is elkeen behoed van haat teen Hom.?? 


'Dus volg, as my oordeel reg is, dat die bose wat mens min, dié 
is wat jou naaste oorkom, en dié liefde het op drie maniere sy 
oorsprong in jul klei:*? 


205 


124 


133 


Derde Terras: woede; Vierde Terras: traagheid 


‘Daar is die een wat deur die onderdrukking van sy naaste op 
sy eie uitnemendheid hoop en slegs op grond daarvan begeer 
dat sy naaste verneder sal word.” 


‘Daar is die een wat die verlies van sy eie mag, guns, eer en 
roem vrees omdat ’n ander opgang maak, en so neerslagtig is dat 
hy die teenoorgestelde vir sy naaste verlang.” 


'En dan is daar die een wat weens onreg so woedend word dat 
hy gierig na wraak smag en die ander se onheil met alle geweld 
nastreef.* 


'Dié drie vorme van liefde word hieronder berou. Nou wil 
ek dat jy die ander vorm verstaan, wat die goeie onmatig najaag: 


'Mense het ’n verwarde siening van die goeie waarin die gees 
rus vind, begeer dit en probeer dit bereik. As die liefde traag is 
wat julle lok om die goeie te aanskou en te bereik, sal hierdie 
Terras* julle ná gepaste berou* laat boet. 


'Daar is 'n ander aspek van soek na die goeie, maar dit 
maak mens nie gelukkig en is nie ware geluk, nie die essensie, 
vrug en wortel van die waarlik goeie nie.Sé Die liefde wat sigself 
oormatig daaraan oorgee,” word op die drie terrasse bokant ons 
betreur; maar oor die rede vir die driedeling sê ek nou niks sodat 
jy dit self kan ontdek.” 


Bl eindnote 


1. In dié tyd is aanvaar dat molle beswaarlik kan sien omdat 'n membraan hul oë bedek; so 
swak is die sig nou vir die digters. 


2. Anders as wat in die stikdonker rook die geval was waar Dante aan sy leier moes vashou en 
op sy stem aangewese was (vgl. canto XVI.8 ev.), kan Dante darem nou self sien waar hy loop. 


3. Die strale van die ondergaande son is nog sigbaar hoër op teen die Berg waar die pelgrims 
hulle nou bevind, maar onder op die seestrand is dit reeds donker. 


4. Dante beantwoord sy eie vraag . Op voetspoor van Aristoteles is in die Middeleeue algemeen 
aangeneem dat die verbeelding slegs inligting verwerk wat deur die sintuie opgeneem is. In 
hierdie passasie tel Dante 'n meer neo-Platoniese gedagtelyn op, naamlik dat die verbeelding 
deur God (hier 'n Wil’ genoem) tot aksie beweeg word. Dit kan óf deur direkte stimulasie 
gebeur, óf indirek deur middel van die sterre, wat 'n mandaat ontvang het om die goddelike 
Wil uit te voer. Hy het hierdie saak reeds in die vorige canto (XVI.64 ev.) geopper. Soos in 

canto XV.85 en volgende die geval is, bevind Dante hom nou in 'n ekstatiese toestand, ver buite 
die bereik van sy natuurlike vermoé. Die beelde daal as't ware soos lig van bo in sy gees neer. 


5. Procne, deur haar man Tereus, bedrieg, het hul seun Itys vermoor en vir haar ontroue man 
opgedis. Sy is toe deur die gode in ’n nagtegaal verander. Sien endnoot by Purgatorio |X.13 
en volgende. 


6. Haman. Volgens die Bybelboek Ester het Haman, hoofminister van Ahasveros (Xerxes), 
koning van Persié, verraderlike bedoelings jeens die Jode gekoester. Vanweé die intrede van 
Ester by die koning is Mordegai (wat in die eerste plek die woede van Haman gewek het 
deur nie die knie voor hom te buig nie) in Haman se pos aangestel en is Haman ter dood 
veroordeel en tereggestel. 


7. Lavinia, 'n prinses van Latium. Vergilius beskryf in sy Aeneis (XII) hoe sy teen haar eie wil 
en dié van haar moeder Ameta wat 'n huwelik met Turnus in die vooruitsig gestel het, deur 
haar vader aan Aeneas belowe is. In smart gedompel deur die nuus van Turnus se dood, het 
Ameta haar hand aan haar eie lewe geslaan. Lavinia beween 'n dubbele tragedie: die verlies 
van haar moeder en ook, dan, van haar geliefde. 


8. Die lig wat van die beskermengel van die Derde Terras, die Engel van Sagmoedigheid, 
uitstraal. 


9. Dit is die stem van die Engel van Sagmoedigheid. 


O. Dante wil nou stellig op kort termyn die Engel anskou, maar hy het waarskynlik ook die 
situasie na sy dood in gedagte, wanneer hy weer hierlangs sal beweeg en die engel nogmaals 
sal teëkom. 


1. Die Engel neem inisiatief en volg die gebod van Christus op om aan ander te doen soos jy 
wil hé dat hulle aan jou doen (vgl. Luk 6:31), sonder om gevra te word. 


2. Lig is hier nie slegs 'n natuurlike fenomeen nie, maar ook simbool van Gods verhelderende 
genade (vgl. Purgatorio VII.53 ev.). 


3. Dante, wat agter Vergilius beweeg (‘saam het ek en hy’), staan nou alleen (‘ek’) op die 
eerste treetjie; Vergilius op een hoér. 


4. Die Engel vee nog 'n 'P' van Dante se voorhoof. Die Vulgaat-vertaling vir Matteus 5:9: 
‘salig is die vredemakers'. Op voetspoor van Thomas Aquinas kwalifiseer Vergilius (hier 
spreekbuis vir Dante die teoloog) dit deur ’n onderskeid te tref tussen ongeregverdigde en 
geregverdigde woede (laasgenoemde: soos van God teenoor die sonde, Jesus in die tempel, 
en die profete in die algemeen jeens die oortredings van Gods volk). Dante het reeds in 
Inferno VIII.31 en volgende hierdie belangrike verskil uitgewys. 


15. Vergelyk reél 12 bo. Waar die digters nou staan, is dit reeds donker, maar hoér op vang die 
Berg nog die laaste sonlig. 


16. Die Vierde Terras, terras van traagheid. 


17. Dante toon hier dat hy inderdaad 'n ent gevorder het wat betref die oorwinning oor 
traagheid. Die 'verwyl' waarna Vergilius nou (reél 90) gaan verwys, is te wyte aan uiterlike 
omstandighede, naamlik die donkerte, nie aan geestelike lusteloosheid nie. 

18. Vergilius gebruik die tyd van gedwonge verposing weens die donkerte om die morele 
struktuur van die liefde, en daarmee saam die geografiese struktuur van die Louteringsberg, 
aan Dante te verduidelik. In sy gedagtegang leun Vergilius-Dante (Dante die visionére digter 
by monde van sy literére skepping Vergilius) veral op die teologie van Thomas Aquinas, soos 
in sy Summa theologica uiteengesit. Die lesing van Vergilius hier in canto XVII is inderdaad 
die hart van die hele Purgatorio - meer, van die Commedia as geheel; alles draai om die liefde: 
die pervertering, loutering en vervolmaking daarvan. Dit is nie verbasend dat die tema van 
die liefde juis hier aan die orde gestel word nie: dié canto is immers die eerste canto van die 
tweede helfte van die Commedia as geheel, die middel-canto van die middel-cantica. Dit volg 
ook logies op die vorige canto (XVI). 


19. Die leidsman verwys na die sonde van luiheid, traagheid, gebrek aan ywer, veral in 
geestelike opsig (vgl. Rom 12:11). Die traagheid behels nie slegs teésinnigheid om die werke 
uit te voer wat uit liefde voortvloei nie, maar traagheid betreffende die waardering en 
najaging van die liefde self. Roei is hier 'n metafoor vir die reis oor die see van die lewe, spaan 
vir die noodsaaklike inspanning om die bestemming te bereik. Dante was inderdaad voor sy 
reis deur die hiernamaals skuldig aan die sonde van traagheid wat nou op die volgende Terras 
gestraf gaan word; immers, hy het die ware weg byster geraak omdat hy geestelik aan die 
slaap was (vgl. Inferno 11 e.v.). Trouens, sy hele reis is 'n loutering van die sonde van traagheid 
en die opwekking om sy heil met ywer na te jaag. 


20. Dante weet dit, sé Vergilius, omdat Dante dit immers in sy eie werk Convivio (11.3) 
bespreek het. Alles wat bestaan, word gerig deur liefde (deur Dante verstaan as alle verlange 
en heimwee, selfs lus) . 


21. Byvoorbeeld: vuur styg boontoe, plante groei ondertoe vir voeding, diere wil aanteel, 
ensovoorts. In dié natuurlike, instinktiewe aktiwiteite word geen oortredings begaan nie. 


22. Liefde van 'die ander soort', naamlik liefde deur 'gees gerig', word deur twee aspekte 
gekenmerk: rede en wil (keusevryheid). Anders as liefde deur die natuur gerig (instinktiewe 
liefde), is liefde van die gees die voorreg van slegs die hoér skepsele, naamlik engele en 
mense (afgesien natuurlik van die Skepper). 


23. Redelike, wilsgedrewe liefde, op sigself goed, kan in die volgende opsigte fouteer: (a) deur 
op 'n verkeerde objek gerig te wees; (b) deur op die regte objek gerig te wees, maar met (i) 
te min of (ii) te veel ywer. Traagheid val in kategorie (b)(i). 


24. Primo ben: God. 


25. Dinge wat verband hou met die mens se 'natuurlike' (instinktiewe) behoeftes en 
verlangens, soos besittings, voedsel, seksualiteit en voortplanting. 


26. Elke sonde waarvoor teen die Louteringsberg geboet word, is 'n misverstand en 
pervertering van die liefde wat deur die gees gerig word. 


27. Elke mens het homself vanselfsprekend lief en kan nooit daarvan ontslae raak nie. Selfs 
dade (soos selfmutilering en selfmoord) wat skynbaar teen mens self gerig is, suggereer 
Vergilius- (Dante), het as verborge dryfveer onontkombare selfliefde, en is perverterings 
daarvan. 


28. Primo: God, die Eerste Syn, die Eerste Oorsaak. 

29. Omdat die selfminnende individu so intiem aan God gekoppel is, is haat jeens God in sy 
wese ook onmoontlik, miskien bedoel Dante hier nie soseer dat haat teenoor God emosioneel 
onmoontlik is nie (verskeie sondaars in die Hel maak hulle immers daaraan skuldig), maar dat 
dit /ogies onmoontlik, totaal sinneloos is. Let wel dat Dante nie 'n panteistiese standpunt sou 
Kon inneem dat die mens een met God of deel van God is nie. Vir hom was dit verbode terrein. 
Hy kon sover gaan om te sê dat die mens van God ‘nie geskei’ (non diviso) is nie. Dante 
ontleen hierdie siening, onder meer, aan die gesegde van Augustinus (in sy Confessiones 11) 
dat God ons vir Homself gemaak het en dat ons hart onrustig is totdat dit rus in Hom vind. Die 
leser sal hier deurgaans oplet dat in Dante se sintetiserende visie Vergilius soos ’n Aristotelies 
geskoolde filosoof en teologies geskoolde skolastikus van die tyd praat. Dit sou onvanpas 
wees om dit as 'n historiese ‘fout’ by Dante te brandmerk, en kan en behoort eerder waardeer 
te word as tekenend van Dante se eie grootse denkkonstruksie. Hy kon in elk geval nie oor 
die moderne historiese bewussyn beskik het nie. 


30. 'n Sinspeling op Genesis 2:7, met klem op die nederige oorsprong van die mens. 


31. Dit is die sonde van trots, op die Eerste Terras gestraf (sien cantos X-XII). Al drie sondes 
wat op die eerste drie Terrasse gestraf word, is voorbeelde van liefde wat op verskillende 
maniere op 'n verkeerde objek (kategorie [a] in endnoot 23 hierbo) gerig is, naamlik die 
nadeel van ander. 


32. Die sonde van afguns, op die Tweede Terras gestraf (sien cantos XIII-XV). 
33. Die sonde van woede, op die Derde Terras gestraf (sien cantos XVI-XVII). 
34. Die Vierde Terras, op die drumpel waarvan hulle nou staan (sien cantos XVIII-XIX). 


35. Berou is die voorwaarde om hoegenaamd tot die Louteringsberg toegelaat te word (sien 
canto 1.94 ev). Maar berou en bieg is nie genoeg nie; gepaste boetedoening is ook nodig. 


36. Dit slaan op sekondêre dinge, naamlik op die mens se instinktiewe liefdes: wel betreklik 
goed, maar nie die ware, wesenlike Goed (God) nie, en nie die brenger van ware geluk nie. 
Om sulke dinge te minag en te verwerp, beteken om Gods goeie gawes aan die mens te 
verwerp; die natuurlike liefdes is immers deur God in die menslike natuur ingelê. Maar om 
hulle oordrewe na te jaag, beteken om hulle te stel bo God die Gewer. Werklike geluk bestaan 
immers in die kontemplasie van God. Dit is trouens waarop die hele mistieke reis van Dante 
afstuur, en dit word in Paradiso XXXIII bereik. 


37. Dit gaan dus op daardie drie hoër Terrasse om kategorie (b) (ii): verwronge, oormatige 
liefde vir die natuurlike goeie (vgl. endnoot 23). 

Gedurende Maandagnag 11-12 April 1300 verduidelik Vergilius aan 
Dante die aard en wese van die liefde en die verhouding tussen 
liefde en die menslike vrye wil. 'n Skare storm op die toneel om vir 
hul vroeére aardse traagheid (Dante se term: 'acedia'; Kerklike 
Latyn: 'acedia') te vergoed en vertel in hul ylende haas van 
voorbeelde van ywer. 'n Vorige ab van San Zeno dui die weg na 
die volgende Terras aan. Twee laatkommer-siele herinner 
aan voorbeelde van traagheid. Die les is ingehamer, en Dante 
Syg in vermoeide verwarring weens die oorvloed vermanende 
inligting neer in 'n diepe slaap. Hierdie canto word 
volledig aan traagheid gewy. 


L'animo, ch'é creato ad amor presto, 
ad ogne cosa é mobile che piace, 
tosto che dal piacere in atto é desto. 


Die gees, geskep tot liefde geneé, 
beweeg terstond na alles wat plesier 
sodra plesier dit tot handeling wek. 


(canto XVIII 19-21) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XVIII: (canto XVIII103-104) ‘Maak gou, maak gou, moenie dat tyd deur te min 
liefde verlore gaan nie'. 

Vierde Terras: traagheid 


Bl Vergilius verduidelik die oorsprong 
en aard van die liefde 


Toe die hooggeleerde aan die einde van sy betoog kom, kyk 
hy my ondersoekend in die oë om te sien of ek tevrede lyk. En 
ek, nou deur 'n nuwe dors gedryf, swyg uiterlik, maar sug 
innerlik: 


‘Miskien val ek hom met my vele vrae lastig.” 


Maar toe die ware vader my beskeie, onuitgesproke begeerte 
bemerk, gee hy my deur self te praat die moed om ook te praat. 


Dus sê ek: 


‘Meester, in u lig verhelder my sig so dat ek alles wat u betoog, 
meedeel of beskryf, duidelik snap. Ek smeek u dus, liewe dierbare 
vader, verduidelik aan my die liefde, waarna u elke goeie daad en 
sy teendeel terugvoer. 


En hy sé: 


'Rig die skerp lig van jou intellek op my, en die fout van blindes 
wat hulself as leiers aanstel,” sal vir jou duidelik word. Die gees, 
geskep tot liefde geneé , beweeg terstond na alles wat plesier 
verskaf sodra plesier dit tot handeling wek.* Jul persepsie neem 
'n indruk oor uit wat werklik bestaan en ontvou dit in julself,^ met 
die gevolg dat die gees daarheen draai. Aldus gedraai, neig die 
gees daarheen, en hierdie neiging is liefde; so word die binding 
van natuurlike liefde deur plesier opnuut bevestig.” Dan, soos 
vuur boontoe reik kragtens sy wesenlike aard, wat van nature 
boontoe neig na waar dit in sy wesenselement kan voortbestaan,” 
so word die gees? aangegryp en deur begeerte beweeg; dit is 'n 
geestelike beweging, en rus nie alvorens dit vreugde vind in wat 
bemin word nie. Nou sal dit vir jou duidelik wees in watter mate 
die waarheid verborge is vir diegene wat volhou dat elke liefde in 
sigself lofwaardig is: liefde as sodanig kom miskien altyd 
goed voor, maar nie elke seël is goed nie, al sou die was goed 
wees. ? 

E liefde en vrye wil 
Ek antwoord: 


'U woorde en my begrip het die liefde vir my onthul, maar 
my ook in meer vertwyfeling gelaat. Want as liefde aan ons 
gebied word en die gees geen ander voet het om op te trap 
nie, is die gees mos nie aanspreeklik vir reguit of skeef 
loop nie.’ 


Hy antwoord my: 


'Sover rede in hierdie saak kan sien, kan ek jou help; wat dit 
te bowe gaan, wag op Beatrice, want dit is ’n geloofsaak." Elke 
substansiéle vorm (geskei van materie, maar ook daarmee 
verenig) het 'n spesifieke krag”? op sigself saamgetrek, wat nie 
buite sy werking waarneembaar is en sig nooit toon nie, 
behalwe in sy uitwerking, soos die lewe in ’n plant deur sy 
groen blare.5 Dus weet die mens nie waarvandaan die kennis 
van die primêre begrippe en die impuls tot die primêre aptyte 
kom nie. Hulle is in julle, soos die instink in bye om heuning te 
maak, en ten opsigte van hierdie eerste neiging geld nóg blaam 
nóg lof.” 


'Nou, sodat alle ander neigings met hierdie een ooreenstem, 
is daar in julle 'n ingebore vermoë wat julle adviseer en die 
drumpel van instemming bewaak.” Dit is die beginsel wat 
verdienste in julle bepaal en waarvolgens goeie en slegte 
neigings ontvang en gesorteer word. Hulle wat redenerend tot 
die diepte deurgedring het, word van hierdie vryheid bewus en 
laat 'n sedeleer aan die wêreld na. Dus, al ontstaan elke liefde 
wat in julle ontvlam, onwillekeurig,” is daar in julle die mag om 
dit te beheer. Hierdie edel vermoë ken Beatrice as die ‘vrye wil’;® 
sorg dat jy dit in gedagte hou, ingeval sy dit ter sprake sou 
bring.” 

ll ‘n skare wat hardlopend boete doen 
vir hul traagheid skree ter self- 
aanmoediging twee voorbeelde 
van ywerige haas uit 


Die blink emmermaan, traag in vergelyking met die sterre, 
laat die sterre teen middernag uitgedun lyk terwyl dit op die 
pad beweeg wat die son oopbrand wanneer dit sak en iemand 
in Rome dit in die rigting tussen Sardinië en Corsica sien 
gebeur.? Daardie milde skadu? wat Pietola beroemder gemaak 
het as enige ander dorp in Mantua, het my bevry van die las wat 
swaar op my gerus het. En my gedagtes, wat die openlike en 
duidelike antwoorde op my vrae ingeneem het, is nou dwalend 
soos dié van 'n slaperige.2 Maar ek word skielik uit die 
lomerigheid geruk deur mense? wat agter ons om die draai 
gekom het.” En soos die Ismeno- en Asopo-riviere2 vroeër 
snags op hul oewers 'n woeste menigte gesien het wanneer die 
inwoners van Thebes vir Bacchus aangeroep het, het ek hulle 
op hierdie Terras sekelkrom sien aankom, goeie wil en regte 
liefde op hul rug. 


Die skare is gou op ons, want hulle is almal aan die hardloop, 
en twee op die voorpunt roep huilend uit: 


‘Maria het haar na die berg gehaas;?? en om Ilerda te onderwerp, 
het Caesar Marseilles aangeval en toe na Spanje gesnel.’?” 


'Maak gou, maak gou, moenie dat tyd deur te min liefde verlore 
gaan nie,” skreeu die ander agter hulle aan, 'sodat ywer om goed 
te doen genade in ons sal laat herleef. 


'O, mense, julle in wie vurige ywer nou miskien vergoed vir die 
nalatigheid en versuim wat julle in jul louwarm goed-doen getoon 
het, hierdie man (hy leef - ek bedrieg julle nie!)?? wil hoër klim 
sodra die son weer skyn; beduie ons dus die naaste pad na die 
opening.” 

Bl die ab van San Zeno 


Dit is die woorde van my meester; en een van hierdie geeste 
antwoord: 


'Volg ons, en julle sal die gaping vind. Ons is so vol wil om te 
beweeg dat ons nie kan halt roep nie; verskoon dat ons nie kan 
halt roep nie; verskoon dus as ons pligsvervulling*? as onbeskof 
voorkom. EK?! was ab van San Zeno in Verona onder die bewind 
van die goeie Barbarossa, van wie Milaan steeds met smart 
praat. En daar is iemand,5 met een voet reeds in die graf, wat 
Spoedig vanweë hierdie klooster wenend jammer sal wees dat hy 
gesag daaroor gehad het omdat hy in plaas van 'n regmatige 
herder sy seun, heeltemal siek van liggaam en nog sieker van 
gees, en boonop buite-egtelik, aangestel het. 


Ek weet nie of hy meer gesê of geswyg het nie, so ver was hulle 
al voor ons uit,*4 maar dit het ek gehoor en onthou ek graag.?? 


E voorbeelde van traagheid wat gestraf 
word in die visoen van die digter, en 
die visoen word ’n droom 


En hy wat my uit elke nood help, sê: 


‘Draai hierheen: kyk, hier kom twee?* wat hul tande in die 
traagheid self inslaan.” 


Agter almal sê hulle: 


‘Voordat die Jordaan die mense wat dit sou erf, kon aanskou, 
was hulle dood vir wie die see oopgegaan het. En hulle wat nie 
tot die einde toe die inspanning saam met die seun van Anchises 
kon volhou nie, het hulleself aan 'n roemlose lewe oorgegee. 7 


Toe daardie skadu's sover van ons geskei is dat hulle nie 
meer gesien kan word nie, vat 'n nuwe gedagte in my pos waaruit 
ander, talryk en uiteenlopend, gebore is en tuimel ek so van een 
in die ander dat ek uit verwarring my oë sluit, en my dolende 
gedagtes in 'n droom verander. 

B eindnote 


1. Vergilius — die ‘hoog geleerde’ (l'alto dottore, reël 2) en tog juis so terselfdertyd ook ‘ware 
vader’ (padre verace, reél 7) en 'liewe dierbare vader’ (do/ce padre caro, reél 13) — sit die 
intellektuele betoog oor die liefde (let op die verbinding van die twee begrippe) waarmee hy 
in die vorige canto (XVII.91-139) begin het, voort. 


2. Vergelyk Matteus 15:14. Vergilius skimp spesifiek op die Epikureérs wat geleer het dat alle 
begeerte gelykstaande is aan liefde en dus sonder meer goed is en bevredig behoort te 
word; alles wat plesier verskaf, is moreel goed. Reeds in /nferno V (die geval van Francesca en 
Paolo) het Dante met die probleem van fisieke plesier geworstel. Vergelyk die epikuristiese 
sentiment wat hy in die mond van Francesca lé (V103: '... die liefde wat geen beminde toelaat 
om nie te bemin nie ...’). 


3. In Purgatorio XVI.85 en volgende het Marco Lombardo reeds gewag gemaak van die 
‘eenvoudige siel’ wat van niks weet nie ‘behalwe om gretig te draai na wat ook al plesier verskaf”. 


4. Dante gee blyke van 'n realistiese epistemologie en estetika: die gees neem deur middel 
van die sintuie oor wat werklik bestaan. 


5. Vergilius verwys na die natuurlike, instinktiewe, onwillekeurig gedrewe liefde, in onderskeid 
van die bewustelike, redelike, wilsmatige, gemotiveerde liefde (vgl. Purgatorio XVII.93-102). 


6. In die Aristoteliese tradisie waarin Dante dink, staan 'vorm' (forma in sy Italiaans) vir die 
‘wesenlike aard’ van 'n ding, in onderskeiding van materie. 


7. Die beweging van vuur is 'n voorbeeld van bloot natuurlike liefde: vuur brand van nature 
boontoe, hunkerend na die onveranderlike, ewige sfeer van vuur wat fisiek tussen die aarde 
en die hemelsfeer van die maan geleë is. 


8. Liefde wat aan die gees gekoppel is (d.w.s. waar die menslike kenvermoé en redelike 
onderskeidingsvermoë geaktiveer is), beweeg deur drie stadia: (a) neiging, d.w.s. potensiële 
instink, (b) begeerte, d.w.s. geaktualiseerde psigosomatiese werklikheid, en (c) vreugde, d.w.s 
vrug, uitwerking. 


9. Die menslike natuur is in oorsprong, wese en bestemming wel goed en op ware liefde 


ingestel, maar dit wil nie sê dat elke sintuiglik gebaseerde, instinktiewe begeertegedrewe 
neiging goed is nie. Vir die Epikureërs (op wie Vergilius hier sinspeel) het hierdie waarheid 
verborge gebly, met gevolglik 'n yslike skeeftrekking van die menslike natuur. Dit is ’n 
implikasie van Vergilius se beeld: 'n lelike seël bederf goeie was. 


10. Indien die liefde geheel en al deur eksterne stimuli en bloot instinktiewe reflekse Cliefde' 
in daardie naturalistiese sin) gedryf word, vermoed Dante, bring dit die hele kwessie van 
sonde, vrye wil, skuld en aanspreeklikheid in die gedrang. Dit is soos 'n mens wat op net een 
voet kan trap en dus nie mooi reguit loop nie. Indien gestimuleerde begeerte die enigste 
stuwende krag in die menslike bestaan is (die beeld van die 'voet' dra hierdie nuanse), is daar 
mos 'n probleem, vermoed Dante. Dit noop Vergilius om 'n lang betoog (reëls 40-75) oor die 
verband tussen liefde en vrye wil te voer. 


11. In ooreenstemming met die Middeleeuse Christelike siening vervul Vergilius in die 
Commedia die allegoriese rol van die rede en die filosofie; daartoe is die mens deur eie 

krag in staat. Beatrice verteenwoordig die goddelike wysheid en menslike geloof en teologie. 
Beatrice simboliseer dus ’n hoér orde van wysheid, kennis en ervaring; daarvoor is bonatuurlike 
goddelike hulp nodig. Sy sal in Paradiso (V19 ev.) die tema van die vrye wil verduidelik vanuit 
'n hoër teologiese perspektief as waartoe Vergilius in staat is. 


12. Specifica virtu: die vermoë tot weet en bemin. 


13. Met 'substansiéle vorm' (forma sustanzial) bedoel Vergilius, in aansluiting by die filosofie 
van Aristoteles en die aanvaarding daarvan deur die Middeleeuse skolastieke teologie, die 
'essensie' of ‘wese’ van ’n entiteit. In die geval van 'n mens is sy siel die 'substansiële vorm'; 
dit is tydelik met die materie (die liggaam) verenig. Ofskoon die siel die eintlik drywende 
beginsel is, is dit nie in sigself waarneembaar nie, maar slegs in sy werking en uitwerking. Dus 
is ons nie bewus van daardie oorsprong nie. Die 'spesifieke krag' van die siel is die tweeledige 
funksies van rede en wil. 


14. Die 'kennis van die primêre begrippe' (/o 'nteletto de le prime notizie) (bv. nosies van 
oorsaak en gevolg: ‘as dit, dan dat’) en die 'impuls tot die primére aptyte' (de' primi appetibili 
l'affetto) (bv. die behoefte aan kos) is met geboorte aan 'n mens gegee. Dit geld ook die 
primére, as 't ware instinktiewe besef van waar en vals, reg en verkeerd. Uiteindelik, in die 
laaste instansie, is hierdie primére wete en aptyte op God gerig en vind in Hom hul vervulling; 
op grond van hul oorsprong is hulle in sigself goed en reg en maak nie foute nie (vgl. 
Purgatorio XVII.94). In die huidige konteks plaas Vergilius groter klem op die aptyte. 


5. Alvorens die vrye wil kies wat om te doen of te laat, verskyn 'n begeerte of moontlike daad 
op die drumpel waar die rede waak en oordeel oor die reg daarvan, al dan nie. 


6. 'n Verwysing na veral Plato en Aristoteles, in wie se onderskeie antieke etieke die vrye wil 
n groot rol speel. 


7. <.. di necessitate’. Die siel is immers geskep om van nature lief te hé. 


8. ‘Libero arbitrio'. Sy, simbool van godgeleerdheid, sal dit inderdaad in Paradiso V.19 en 
volgende ter sprake bring. 


9. Elke maand kom die maan effens later op, relatief tot die sterre. By hierdie geleentheid het 
die halfvol maan eers teen middernag opgekom en die sterre laat verdof (selfs die maan word 
gebruik om traagheid te verbeeld): alhoewel nie meer vol nie, kom dit nogtans, blink soos dit 
nog is, half-hol voor, soos 'n emmer (die ylendes hier is immers ook half-helder, half-gelouter). 


20. Dante verwys na die verskynsel, so teen einde November vanuit Rome waargeneem, dat 
die son in die sterreteken van Sagittarius suidwes van Rome sak (dus 'tussen Sardinié en 
Korsika’) Dante dui slegs die algemene rigting aan. Vanuit hul huidige perspektief teen die 
Berg sak die son ook suidwes van waar die digters staan. Die wyse waarop Dante dikwels sy 
blywende verbintenis met en liefde vir sy vaderland laat blyk, selfs hier teen die Berg, is elke 
keer verrassend. 


21. Die 'milde skadu' (ombra gentil, reël 82) is Vergilius, volgens 'n oorlewering in Pietola, 
ongeveer 'n kilometer van Mantua, gebore. 


22. Dit wil voorkom of Dante (afgesien van vermoeidheid weens die inname van hoogs 
abstrakte en ingewikkelde inligting) ook aangesteek is deur die sonde wat hier gestraf word, 
naamlik traagheid van gees. Hy sal gou wakker geskud word. 

23. Die siele van traes wat hier boete doen deur energiek aan die gang te bly. 


24. Die digters sou soos altyd na regs gerig gewees het. Die hardlopende siele pyl dus van 
links af om die draai van die Berg van agter af na hulle toe. 


25. Twee riviere by Thebes in Boeotié, waar Bacchus gebore is. Op hul walle het dikwels wilde 
orgiastiese tonele in Bacchus-aanbidding plaasgevind. Die kontras kon nie sterker gewees 
het nie: soveel rumoer vir 'n aardse god, dus hoeveel meer rede is daar nie op hierdie Terras 
om met ywer te haas nie. 


26. Dié voorbeeld uit die Skrif verwys na Lukas 1:39 en volgend, waar verhaal word hoe 
Maria, wat pas die engelboodskap ontvang het dat sy swanger sou word en moeder van die 
Verlosser sou wees, haar gehaas het na Elisabet, self reeds swanger met Johannes die Doper. 


27. Op dié voorbeeld uit die heilsgeskiedenis volg nou 'n voorbeeld uit die sekulêre 
geskiedenis: 'n episode in 49 VAJ tydens die burgeroorlog tussen Caesar en Pompeius, 
toe Caesar 'nvesting van Pompeius (llerda in Katalonië, Spanje) ingepalm het na "n blitssnel 
opmars, via Marseilles (hy wou nie tyd mors by Marseilles nie en het die onderwerping van 
daardie stad aan Brutus toevertrou) en oor die Pireneé. 


28. Anders as in ander dergelike situasies op die digters se reis, gee die siele hier nie juis 
aandag aan dié merkwaardige verskynsel nie - hulle is te besig met die najaag van hul eie 
sieleheil. 


29. Op elke Terras is daar slegs een opening wat toegang bied tot die volgende Terras. 
Vergilius wil weet of hulle links of regs moet gaan om gouer daarby uit te kom. Die normale 
verkeer teen die Berg is na regs. 


30. Dat hulle so moet hardloop om te vergoed en te boet vir hul traagheid in die aardse lewe. 


31. Daar is nie eenstemmigheid wat betref die identifikasie van hierdie persoon nie. 'n 
Moontlikheid wat algemeen ondersteun word, is dat dit verwys na ene Gherardo II (sterf 1187), 
dus tydens die bewind van keiser Barbarossa). 


32. Frederik | (Barbarossa: 'Rooibaard') (keiser 1152-1190) het Verona, 'n wederstrewige 
Italiaanse stad in die noorde, in 1162 verwoes. Dante het hom bewonder (noem hom dus 
‘goed’) omdat hy die belange van die Ryk bevorder het en in dié proses bereid was om met 
die pous (Alexander III) te bots sodat hy geékskommunikeer is. In die verloop van die verset 
het hy Verona met die grond gelyk gemaak. Hy was verplig om die pous later om vergifnis te 
vra. Hy het tydens 'n Kruistog in die Heilige Land verdrink. 


33. Die verwysing is na Alberto della Scala, leierfiguur in Verona, wat in 1301 gesterf het. 
Soos dikwels die geval is in die Commedia (na 1301 geskryf), plaas Dante voorvalle na 1300 
(die jaar van sy reis) as profesieé in iemand se mond. In 1300 ‘weet’ die bewoners van die 
hiernamaals dus dat Alberto reeds met een voet in die graf staan. Alberto was die vader van 
Dante se bewonderde beskermheer, Can Grande della Scala, maar hy het ook die fatale fout 
gemaak om een van sy ander seuns (Giuseppe: buite-egtelik, fisiek erg belemmerd, asook 
moreel en geestelik swak) in 1292 as ab van San Zeno aan te stel. Geen wonder dat die ab 
van ’n eeu tevore (Gherardo) so ernstig aanstoot geneem het dat hy dit selfs in sy ylende 
haas vermeld om vir sy eie traagheid te vergoed. Wat die ongeskiktheid van Giuseppe weens 
Sy fisieke gebrek betref, vind ons hier 'n voortsetting van die Ou Testamentiese voorskrifte 
aangaande die fisieke geskiktheid van die priesters (vgl. Lev 21:17 ev.). 

34. Die vorige ab het dit alles bekend gemaak sonder om in die minste sy pas te vertraag. 


35. Dit het naamlik ingepas in Dante se fel verset teen alle magsfigure wat hul mag misbruik 
het om die Kerk te korrupteer, selfs die vader van sy beskermheer. 


36. Uit weersin in traagheid. 


37. Weer eens een voorbeeld uit die heilsgeskiedenis en een uit die sekulére geskiedenis. 
Die eerste is 'n doelbwus raaiselagtige verwysing na Numeri 13:31 en volgende, 14:1 en 
volgende. Die opstandige en trae Israeliete, vir wie die Rooisee wel oopgegaan het, het nie 
hul bestemde erfenis, naamlik die Jordaanstreek, aanskou nie, maar het as straf vir hul sonde 
(onder meer hul nimmereindigend klagtes oor kos en die aanbidding van die goue kalf) in die 
woestyn gesterf. Slegs Josua en Kaleb het die Beloofde Land bereik. Die sekulére voorbeeld 
verwys na Vergilius se Aeneis V.604 en volgende. Sommige Trojane het nie kans gesien 
om die seun van Anchisses (Aeneas) enduit op sy (en hul) reis van bestemming (naamlik 
die vestiging van Rome) te volg nie, en het uit trae vermoeienis Aeneas se skepe in Sicilié 
verbrand en daar agtergebly. Die les van albei: hou vasberade en met inspanning vol om jou 
ewige heilsbestemming na te strewe. 

Teen dagbreek op Dinsdag 12 April (die derde dag) droom Dante - 
sy tweede dagbreekdroom teen die Berg - van ’n sirene, 
onweerstaanbaar mooi vir die siel verblind deur wéreldse gesindheid, 
maar in werklikheid afskuwelik lelik. 'n Heilige dame gryp in om Dante 
van versoeking te red en Vergilius toon die sirene se ware aard aan 
hom. Die Engel van Ywer toon hulle die weg na bo en verwyder die 
vierde P van Dante se voorhoof. Dante beur met hernude energie 
vorentoe. Op die Vyfde Terras - waar hebsug (Dante se term: 
'avarizia'; Kerklike Latyn: ‘avaritia’) gesuiwer word - tree hulle in 
gesprek met "n siel wat soos 'n menigte ander om hom met sy gesig 
in die stof en met hande en voete vasgebind, magteloos uitgestrek lé. 
Dit blyk pous Adrianus V te wees. Die pous verlang dat hulle sy niggie 
Alagia vra om vir hom voorbidding te doen, maar is origens haastig 
om sy wenende boetedoening voort te sit en wil nie verder gesteur 
wees nie. Die volgende drie cantos skenk aandag aan hierdie sonde. 


Seguendo lui, portava la mia fronte 
come colui che l'ha di pensier carca, 
che fa di sé un mezzo arco di ponte; 
quand’ io udi" ‘Venite; qui si varca’ 
parlare in modo soave e benigno 
qual non si sente in questa mortal marca. 


Ek volg hom met ’n hoof wat hang 
soos dié van iemand wat ’n gedagtelas tors 
en van homself 'n halwe brugboog maak, 
en hoor toe: ‘kom, hier is die deurgang’, 
uitgespreek in 'n toon so sag en teer 
soos in dié sterflike sfeer nog nooit verneem. 


(canto XIX.40-45) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XIX: (canto XIX.94-96) 'Sé my wie jy was en waarom julle rug boontoe lé en 
ook of ek iets dáár waarvandaan ek - nog lewend - gekom het, vir jou kan bekom. 

N 'n droom vol vermanende simboliek 


Teen die uur dat die hitte van die dag, oorwin deur die aarde en 
soms deur Saturnus, nie meer die koue van die maan kan temper 
nie! - die tyd wanneer waarsêers die Groter Fortuin? in die ooste 
sien en voor die oggendlig opkom langs die pad wat net vir ’n 
rukkie donker bly? - verskyn ’n wasbleek, stotterende, skeel vrou 
met gebreklike voete en verminkte hande aan my.” Ek het haar 
aangestaar, en soos die son koue ledemate versoepel wat deur 
die nag verstyf is, het my aanblik haar tong losgemaak. Spoedig 
het haar hele houding regop gekom en het haar wasbleek gesig 
die kleur deur liefde begeer, aangeneem. 


‘Ek,’ sing sy, ‘ek is die soet Sirene wat seevaarders in die 
middel van die oseaan betower, so bekorend is dit om my te 
hoor! Met my lied het ek Ulysses van sy swerftog af weg verlei? 
wie onder my bekoring kom, verlaat my selde, so totaal bevredig 
ek hom! 


Haar mond is nog nie toe nie, of ’n heilige dame verskyn langs 
my, betyds om haar te verwar. 


'O, Vergilius, Vergilius, wie is dit dié?' wil sy verontwaardig 
weet. Met sy oë strak op die eerbare vrou gerig, gryp hy die ander 
een, skeur hy haar klere voor oop en toon my haar buik’ - en die 
stank laat my wakker skrik.” 


N ontmoeting met die Engel van Ywer 
Ek knip my oé en die goeie meester sé: 


'Ek het jou minstens drie keer geroep. Staan op en kom, laat 
ons die opening vind waardeur jy moet ingaan.” 


Ek staan op. Op al die Terrasse van die heilige Berg rus die hoë 
dag, en ons loop met die nuwe son op ons rüe.? Ek volg hom met 
'n hoof wat hang soos dié van iemand wat 'n gedagtelas tors en 
van homself 'n halwe brugboog maak,? en hoor toe: ‘kom, hier is 
die deurgang’, uitgespreek'? in 'n toon so sag en teer soos in 
hierdie sterflike sfeer" nog nooit verneem nie. 

Met ope vleuels soos dié van 'n swaan neem die spreker ons 
boontoe tussen twee mure in die harde klip. Toe streel hy sy 
vleuels oor ons? en beklemtoon wuiwend dat qui lugent salig” is, 
want hul siele sal vertroosting vind. 


N opgang na die Vyfde Terras en 
vertolking van die droom 


'Hoekom kyk jy so teen die grond vas?' vra my gids toe ons net 
bokant die Engel kom. 


En ek antwoord: 


'Die visioen van so pas neem my in beslag en laat my so in 
vertwyfeling dat ek my gedagte daarvan nie kan losmaak nie.’ 


‘Jy het daardie heks van ouds gesien, verduidelik hy, 'oorsaak 
alleen van die geween bokant ons; en jy het gesien hoe ’n mens 
jouself van haar bevry. Maar genoeg! Trap vas op die grond met 
jou hakke en aanskou die wins: die groot sfere deur die ewige 
Koning laat wentel.” 


Toe maak ek soos ’n valk wat na sy kloue bly kyk tot hy na 
die roepstem draai en hom uitstrek van lus vir die kos wat hom 
lok. Só'* lê ek die afstand af deur die rotsspleet wat toegang 
bied aan iemand wat boontoe beweeg tot waar die roete weer 
Kring. 


ll hebsugtiges 


Op die Vyfde Terras" sien ek oral huilende mense gesig op die 
grond lé. 


‘Adhaesit pavimento anima mea,’® hoor ek hulle prewel met 
sugte so diep dat die woorde skaars hoorbaar is. 


ʻO, uitverkorenes van God, wie se lyding deur geregtigheid'? 
en hoop versag word, wys ons die rigting na die gang na Bo.’ 


‘As julle kom sonder die verpligting om plat te lé en die pad 
gou wil vind,” laat jul regterkant altyd aan die buitekant wees."! 


227 


88 


103 


112 


Vierde Terras: traagheid; Vyfde Terras: hebsug 


Dit is die versoek van die digter, en dit is die antwoord wat van 
'n entjie voor ons kom. Aan die klank hoor ek van waar daar 
ongesiens gepraat word, en keer ek my oé na dié van my heer, 
waarop hy met ’n inskiklike knik toestem tot wat my behoewende 
blik vra.?? 


ll gesprek met pous Adrianus V 


Toe ek kan doen wat ek graag wil, neem ek stelling in bokant 
die skepsel wie se woorde my aandag getrek het en sé: 


'Gees, in wie ween ryp maak waarsonder inkeer tot God 
onmoontlik is, onderbreek vir 'n wyle om my onthalwe jou groter 
sorg.?? Sé my wie jy was en waarom julle rug boontoe lé en ook 
of ek iets dáár waarvandaan ek - nog lewend - gekom het, vir jou 
kan bekom.’*4 


En hy aan my:?° 


"Waarom die Hemel ons rüe na bo draai, sal jy te wete kom, 
maar eers, scias quod ego fui successor Petri.Zé Tussen Sestri en 
Ciavari daal 'n pragtige rivier en aan die naam daarvan het my 
bloedlyn sy trotse titel ontleen.? 


'Vir 'n wyle langer as 'n maand het ek bewys hoe swaar die 
groot mantel hang aan iemand wat dit teen die modder beskerm 
sodat alle ander laste veerlig voel. O wee, my bekering was laat; 
maar dit was eers toe ek herder van Rome geword het, dat ek 
ontdek het hoe vals die lewe is. Ek het gesien dat die hart dáár 
nie stil was nie en dat dit in daardie lewe? onmoontlik is om hoër 
te styg; daarom het die liefde vir hiérdie een?? in my posgevat. 


‘Tot toe was ek "n ellendige siel, van God geskei en volledig 
gierig; en nou word ek hier, soos jy sien, gestraf. Wat gierigheid 
doen, word in bekeerde siele se loutering tentoongestel, en die 
Berg bied geen bitterder boete nie.” Soos ons oë nie na Bo gerig 
nie maar op die aardse dinge gevestig was, só druk geregtigheid 
hulle hier teen die grond vas. Soos gierigheid ons liefde vir elke 
goeie daad geblus het en deug dus uitgeslote was, so hou 

geregtigheid ons hier gevange, hande en voete vasgebind.*! 
En solank dit die regverdige Heer behaag, sal ons onbeweeglik 
uitgestrek bly lê.” 


Ek kniel en wil net begin praat, toe hy deur slegs te luister? 
van my eerbied bewus word. 


‘Watter rede, vra hy, ‘buig jou so na benede?’ 
En ek antwoord hom: 
'Gewetenswroeging omdat ek voor u waardigheid regop staan. 55 


'Strek jou bene, staan regop, broer! antwoord hy. 'Vergis jou 
nie: saam met jou en al die ander is ek dienskneg van die Een 
Mag.“ As jy die heilige Evangeliewoord ‘Neque nubent’* verstaan, 
kan jy insien waarom ek so praat. Gaan nou, ek wil jou nie langer 
ophou nie; jou aanwesigheid bemoeilik my geween, waarmee ek 
ryp maak waarvan jy gepraat het.% 


"n Niggie van my by name Alagia - goed in haarself, tensy ons 
familie haar deur 'n slegte voorbeeld mislei - is die enigste wat 
nog dáár vir my oorbly. 57 


E eindnote 


1. Dit is vroegoggend, 'n uur of wat voor dagbreek: die tyd wanneer waarheid gedroom word. 
In dié tyd is geglo dat die aarde sonlig na die maan weerkaats wat die koue maan verwarm. 
Teen hierdie uur is die aarde, sy hitte uitgeput, nie meer in staat om dit te doen nie. Daar is 
ook aanvaar dat as Saturnus (bekend as die koue planeet) bokant die horison verskyn, dit 
ook (soos die maan) koue op die aarde werp. 


2. 'Groter Fortuin' (Maggior Fortuna): sekere sterre van Aquarius en sommige van Pisces, was 
veronderstel om voorspoed te voorspel. 


3. Die pad is die oosterkim, wat immers spoedig helder verlig sal wees. 


4. Dit is die tweede keer dat Dante teen die Louteringsberg droom. Vergelyk canto IX.16 en 
volgende vir die eerste keer. Soos met die Harpye in Inferno XIII.1O en volgende die geval is, 
verskyn 'n mitologiese voëlagtige (vgl. haar hande en voete) vrouefiguur nou weer aan die 
reisiger. Die verskil is: dáár verskyn die Harpye werklik in Dante se reis; hiér verskyn die figuur 
in 'n nagmerrie. 

Soos sy haarself straks gaan identifiseer, is sy 'n sirene. Sirenes was beeldskoon en kon lieflik 
sing. Dante gryp hier stellig gerieflik terug na Homeros se Odysseus (wat hy sekondêr, deur 
Latynse bronne, geken het 'n hy kon nie Grieks lees nie, en in sy tyd was daar tewens ook geen 

manuskripte nie). In die Odysseus is sy 'n seegodin wat matrose in die Straat van Messina 
na hul dood verlei. Ulysses het in Homeros se gedig slegs ontkom omdat sy manne, hul ore 
vol was gestop, hom aan die skeepsmas vasgebind het. Hierdie wesens simboliseer in Dante 
se skeppende kerstening van die ou mitologie die sondes van die vlees (hebsug, gulsigheid 
en losbandigheid) waarvoor op die volgende Terrasse geboet word. Die 'vreemde vrou' van 
Spreuke 2:16 en volgende word ook in hierdie figuur ingetrek. Die vrou wat aan hom verskyn, 
is bedrieglik: sy is onweerstaanbaar aantreklik vir vleeslike, wéreldse mense, maar in wese 
is sy afsigtelik lelik. Haar gebrekkighede wil sé: wéreldse plesiere en begeertes belemmer 
helder oordeel, ware kommunikasie tussen mense, aktiewe en rigtingvaste beweging en 
nuttige bedrywigheid, en is kenmerkend van ongesondheid van gees. 

Mense wat lank genoeg as 't ware gehipnotiseerd na haar staar, sien nie meer die gebreke 
en lelikheid raak nie. In hul verbeelding word sy mooi. So gaan dit ook met die mens se 
selfuitlewering aan die gewaande aantreklikhede van vlees en die wêreld. Al wat kan red, is 'n 
Hemelse ingreep (wat nog gaan gebeur). 

In die lig van Vergilius se verduideliking oor die liefde in die vorige canto, is dit duidelik dat 
dit hier gaan om die sondige verabsolutering van goeie, godgeskape natuurlike behoeftes 
en neigings. 


5. Dante pas die Homeriese gegewe vir sy eie doeleindes aan: in sy weergawe slaag die sirene 
daarin om Ulysses te verlei. Of dalk (dit is nog die oortuigendste interpretasie) laat hy die 
sirene lieg. Dit sou immers by die valsheid van haar karakter pas. 


6. Dante sé nie wie sy is nie: dalk Lucia, Beatrice, Maria, iemand anders? Sy simboliseer in 
elk geval God se bonatuurlike voorkomende en begeleidende genade, en haar rol in die 
verhaal is om Vergilius (simbool van die natuurlike menslike rede) teen die gevare van 
verleidelike sintuiglike verblinding te waarsku. Die feit dat Vergilius nou in die ontbloting van 
afskuwelikheid betrek word, beteken dat die menslike rede met die goddelike genade moet 
saamwerk om die bose in die menslike lewe te oorwin. 


7. Vergelyk Esegiél 16:37. 
8. Dit is al hoogdag. Die digters beweeg in 'n suidwestelike rigting, die son op hul blaaie. 


9. Dante loop erg krom, gebukkend onder die las van sy gedagtes wat verband hou met sy 
droom van so ewe. 


10. Uitgespreek deur die beskermengel van die Terras van Traagheid. 


11. Die digter skryf nou uit die situasie van na sy reis, spreek sy lesers aan, en verwys dus na 
die aardse lewe (‘hierdie sterflike sfeer’: questa mortal marca). 


12. Daarmee word die vierde P swyend van die pelgrim se voorhoof verwyder. Die digter vind 
dit ook nie nodig om te verduidelik wat hier gebeur nie; sy leser is immers reeds voldoende 
ingelei in die geheimenisse van die Berg. 


13. ‘Qui lugent': Latyn vir ‘wie treur'. Vergelyk Matteus 5:4, met die tweede saligspreking: 
'Salig is dié wat treur, want hulle sal vertroos word.” Waarom die saligspreking juis hier? Die 
verband is dat die siele wat hul hier bevind, treur oor hul sonde; hulle mag weet dat hulle 
vertroos sal word. 


14. Dit wil sê op die drie Terrasse bokant hulle teen die Berg. 

15. Vergelyk canto XIV148 en volgende. Die digter gebruik weer die beeld van die valkenier 
en sy valk. Die reisiger word aangemoedig om stewig vas te trap ten einde op te styg na wat 
werklik saak maak: die sirkelende sterre in Gods hand, deel van die Hemel. 


16. In die gees van ywer, waartoe Vergilius hom so pas opgeroep het. 


17. Hier word die gieriges (sugtend na materiéle goedere en mag), asook deurbringers 
gelouter. Dié twee skynbaar teenoorgestelde sondes is in werklikheid verwant: albei is 
buitensporig besig met aardse goedere. Hulle word saam gestraf, soos ook in die Hel (/nferno 
VII) die geval was. 


18. 'n Verwysing, uit die Latynse vertaling van die Bybel (die Vulgaat) deur Hieronymus 
(ca. 342-420), na Psalm 119:25: ‘my siel kleef aan die stof'. Die leser vind hier 'n analogie op 
twee vlakke: die werklike waarde van aardse goedere (stof) waarin die sondaars op aarde in 
elk geval so rondgekruip het; en die element van verdeemoedigende berou en boete. 


19. Die besef van en berusting in die geregtigheid van God as nodig. 


20. Op weg boontoe reis gestorwenes vinnig deur die Terrasse waar sondes waaraan hulle 
nie skuldig was nie, gestraf word; aan die ander kant kan hulle natuurlik 'n geruime tyd op 
verskeie Terrasse deurbring, afhangende van die aard van hul sonde. Die spreker vermoed dat 
Dante ten minste nie skuldig aan gierigheid was nie. Plat op sy maag, gesig in die stof, kan hy 
nie agterkom dat Dante nog lewe nie. Dante herinner sy leser sommer ook terloops daaraan 
dat hy nie juis skuldig is aan die sonde van gierigheid nie; trots, was hy eerlik genoeg om te 
erken (vergelyk canto XIII.133 e.v.), is sy besondere swakheid in sy aardse lewe. 


21. Hulle moet dus, soos altyd teen die Berg , in die teenoorgestelde rigting as die wysers van 
'n horlosie boontoe beweeg, met die gapende afgrond regs van hulle. 


22. Teen hierdie tyd is oogkontak tussen die digters voldoende om volledige begrip te 
verseker. 


23. Dante formuleer met opset in die styl van 'n raaisel dat ween vereis word om boete tot 
wasdom te bring (daarsonder kan die verbroke verhouding met God nie herstel word nie). 
Ween en boetedoening is die man op die grond se 'groter sorg’, maar Dante versoek beskeie 
dat hy hom as verbygaande reisiger tog vir 'n wyle tegemoet sal kom deur inligting te verskaf. 


24. Dante bedoel spesifiek: is daar iemand op aarde vir wie hy van die lot van die nog onbekende 
man hier voor hom in die stof kan vertel en wat dus voorbidding vir hom kan doen? 


25. Aan die woord is Adrianus V, wat in 1276 vir slegs 38 dae lank pous was. Naas Marthinus 
IV is hy een van slegs twee pouse teen die Berg; in die Hel of vir die Hel bestem, is daar meer 
pouse, naamlik vier. 


26. Latyn: 'Weet dat ek die opvolger van Petrus was', dit wil sé biskop van Rome. Hy praat 
Latyns (die amptelike taal van die Kerk) om die bitter ironie te beklemtoon dat hy die pous 
wat eens die waardigheid van die Kerk hoog moes hou, nou so hier moet lé. Sy sonde was om 
die pouslike amp uit vulgére materiéle en eersugtige oorwegings te soek. In die amp het hy 
spoedig agtergekom waarom dit eintlik gaan en tot beter insigte gekom. 


27. Tussen die dorpies Sestri en Chiaveri in Ligurié daal die Lavagnarivier. Adrianus se familie 
het die trotse titel 'Grawe van Lavagna' gedra. 

28. ‘Daar’, ‘in daardie lewe’: die aardse lewe vol hebsug; en die bekom en uitoefening van die 
pouslike amp, die hoogste wat in daardie lewe bereik kan word, is geen uitsondering op die 
reél nie, soos hy self gevind en bewys het. 


29. Die nadoodse, ewige lewe waar hy hom nou bevind, altans al is dit vir 'n tyd lank, in 
boetvaardige hoedanigheid. Dante skilder inderdaad 'n simpatieke beeld van Adrianus: hy 
het afskeid geneem van sy aardse sonde. Hy illustreer ook waarom die leer van ’n Purgatorium 
aantreklik is: dit bied gewone berouvolle sondaars, nóg heiliges nóg uiterste boosdoeners, 
wat boet vir hul sondes ’n uitsig op die Paradys. 


30. Die trotses kan darem nog skuins van onder die klippe af uitkyk (canto XI.73 ev.) en die 
blinde afgunstiges darem nog hul kenne lig (canto XIII.1OO ev.), maar die hebsugtiges kan nie 
een van die twee handelinge uitvoer nie. 


31. Op aarde kon hulle darem nog dinge doen al is dit liefdeloos verrig; hier kan hulle niks 
doen nie. 


32. 'n Bevestiging van wat in reël 120 gesê is: hul gesigte word behoorlik in die stof gedruk. 
Miskien het Adrianus Dante se klere hoor ritsel, miskien sy asemhaling gehoor, miskien die 
effense skoonmaak van die keel opgemerk. Een van die sterkste punte van die digter is sy fyn 
waarneming van geringe gebeurtenisse: hier, 'n mikro-besonderheid in 'n proses van menslike 
ontmoeting. 


33. Deurgaans tref Dante 'n onderskeid tussen die amp van pous en die bekleër van daardie 
amp. Ondanks sy soms hewige kritiek op party pouse het hy nooit die waardigheid van die 
amp in twyfel getrek nie. Dit blyk ook hier die geval te wees. Hy spreek die pous nou as vostra 
(‘u’) aan om sy respek te betoon. Voordat Dante bewus geword het van die amp van die man 
in die stof hier voor hom, het hy hom gewoon as ‘jy’ en ‘jou’ aangespreek (reël 93 ev.). 


34. Tot Adrianus se krediet het hy werklik berou en is hy waarlik nederig Cbroer', ‘saam met 
jou en al die ander) deemoedig aan God onderworpe. Ons hoor 'n weerklank van Openbaring 
19:10. Nou vertoon Adrianus diepe besef van die funksie van 'n pous: om waarlik dienskneg 
van God te wees. 


35. Latyn vir … en word hulle ook nie in die huwelik uitgegee nie’ Cn sinspeling op Matt 22:30). 
Dante interpreteer hierdie vers dat in die hiernamaals alle aardse range, titels en maatskaplike 
onderskeidinge die betekenis verloor wat hulle op aarde gehad het: nie slegs huwelikstatus 
nie, maar ook pouslike status. Pous bly pous in die hiernamaals, maar die hiërargiese stand 
wat hy op aarde gehad het, het nou verval. Miskien sinspeel Adrianus ook daarop dat sy 
intieme verhouding met die Kerk tot 'n einde gekom het. 


36. Adrianus wil hê die reisigers moet verder beweeg; hy het 'n belangriker saak wat aandag 
verg. '.. ryp maak ..' verwys terug na reëls 91 en 92 hierbo: ween laat boete ryp word. 


37. Alagia (anders as ander vroue uit hierdie familie bekend as deugsame vrou) was die 
eggenote van Moroello Malaspina, vriend en ondersteuner van Dante tydens laasgenoemde 
se ballingskap uit Florence. Vergelyk Inferno XXIV.145 en volgende (die pleknaam Valdimagra 
is 'n verwysing na Moroello Malaspina). 

Hier teen die Louteringsberg baat die voormalige pous se titel hom niks en op aarde is alle 
steun en simpatie jeens hom onttrek. Nou is daar slegs een persoon op aarde (‘dáár’) oor 
wat Dante kan nader om voorbidding vir hom te doen: sy niggie Alagia. Dit is sy antwoord 

op Dante se navraag (reél 95 ev.) of hy iets vir die man op die grond kan bekom. Miskien 
was sy Adrianus se enigste oorblywende familielid, miskien die enigste deugsame een, wie se 
gebede dus 'n uitwerking sou kon hê. 

Vanuit die hiernamaals ontvang sy self nou 'n vermaning om in die goeie te volhard en nie 
soos die res van haar familie voor sonde te swig nie. 

In die loop van 12 April voormiddag verhaal Hugo Capet 
voorbeelde van vrygewigheid en vaar uit teen die skandes van sy 
nageslag, die Franse koningshuis. Hy noem ook voorbeelde van 
hebsug waarvoor op hierdie Terras geboet word. 'n Onverwagse 
siddering trek deur die Louteringsberg terwyl die 
vreugdevolle aanbiddingslied 'Gloria in excelsis Deo' rondom 
die Berg weerklink. Die verbysterde Dante verstaan glad nie 
wat pas hier gebeur het nie. 


.. la gente che fonde a goccia a goccia 
per li ochi il mal che tutto ‘I mondo occupa, 
da l'altra parte in fuor troppo s'approccia. 


… hulle wat deur hul oë druppel vir druppel 
ontslae raak van die boosheid wat die wêreld gans beset 
lé aan die buitekant tot teen die rand. 


(canto XX.7-9) 


236 


1 


16 


34 


Canto XX 


N hervatting van die reis, en Dante 
betreur menslike hebsug 


Teen 'n sterker wil vaar iemand anders sleg, dus haal ek teen my 
sin en om hom! te behaag, die spons onversadig uit die water? Ek 
beweeg aan terwyl my leier langs die rotswand loop soos iemand 
styf teen 'n verskansingsmuur, want hulle wat deur hul oë druppel 
vir druppel ontslae raak van die boosheid wat die wêreld gans 
beset, lé aan die buitekant tot teen die rand. 


Vervloek is jy, wolvin van ouds, wat meer as alle ander diere 
jag omrede van jou onversadigbare gulsigheid!“ O, hemel, deur 
wie se omwenteling mense glo dat toestande blykbaar hieronder 
bepaal word® — wanneer sal hy voor wie sy sal vlug, dan kom?$ 


E voorbeelde van vrywillige armoede 
en vrygewigheid 


Ons beweeg voetjie vir voetjie voort, ek immer bedag op die 
skadu's wat ek jammerlik hoor ween en weeklaag. 


En onverwags hoor ek 'n smartlike uitroep voor ons, soos deur 
'n vrou in barensnood: ‘Soete Maria! gevolg deur: Jy was so arm, 
soos gesien kan word aan die herberg waar jy jou heilige las 
neergelê het.” 


Toe hoor ek: 


ʻO, goeie Fabricius, jou keuse was deug in armoede bo rykdom 
in ondeug. 


Hierdie woorde verbly my so dat ek aanstoot om kennis te 
maak met die gees van wie dit klaarblyklik kom.” Hy gaan voort 
om te vertel van die vrygewigheid wat Nicholas aan die jong 
vroue betoon deur hul jeug na eerbaarheid te lei.'? 


'O gees wat van soveel deug vertel,” sé ek, 'sê my wie jy was 
en waarom net jy hierdie lofprysings hernu. As ek terugkeer om 

die kort reis te voltooi van die lewe dáár wat ten einde vlieg, sal 
jou woorde nie sonder beloning bly nie.’ 


En hy: 


‘Ek sal jou sê, nie omdat ek troos daarvandaan verwag nie," 
maar omdat soveel genade reeds voor jou dood in jou skyn. 


ll Hugo Capet en die koningshuis van 
Frankryk 


'Ek was die wortel van die bose plant wat die Christendom 
so geheel oorskadu dat goeie vrug selde geoes word.5 Maar 
as Douai, Rijsel, Gent en Brugge" oor die mag beskik, sal 
wraak spoedig kom - en ek pleit daarvoor by Hom wat alles 
oordeel. 


'Dáár was ek bekend as Hugo Capet; uit my het die Philippusse 
en Lodewyke voortgekom deur wie Frankryk in die laaste tyd'^ 
regeer word. Ek was die seun van ’n Paryse slagter. Toe die ou 
konings" almal uitgesterf het behalwe een, geklee in grys 
monniksgewaad,? vind ek die teuels van die regering van die 
koninkryk stewig in my eie hande. Ek het soveel mag bekom 
vanweé nuwe aanwinste en so 'n oorvloed vriende dat die kop 
van my seun,” by wie die lyn van gewyde beendere? begin het, 
tot die vakante kroon bevorder is. 


'My bloedlyn het oor min mag beskik, maar ook min skade 
gedoen - totdat die groot bruidskat van Provence?! dit van alle 
skaamte ontneem het. Hulle plundering het deur geweld en lis 
begin en toe - om te vergoed?” - het hulle Ponthieu en Normandië 
en Gaskonje*? gevat; en toe - om te vergoed - maak Karel? in 
Italié van Conradin 'n slagoffer; en toe - om te vergoed - stuur hy 
ook nog vir Thomas Hemel toe.?* 


‘Ek sien ’n tyd - nie lank na nou nie - wat 'n ander Karel? uit 
Frankryk sal bring om hom en sy geslag beter bekend te stel. 
Ongewapen kom hy, afgesien van die Judaslans?/ wat hy so diep 
insteek dat die buik van Florence skeur. Daardeur sal hy nie 

grondgebied nie, maar sonde en skande bekom, des te swaarder 
omdat hy sulke dade geringskat. 


"n Derde Karel?? wat eens as gevangene uit sy skip te 
voorskyn gekom het, sien ek sy eie dogter verhandel en 
verkwansel soos seerowers met slavinne maak. O, hebsug, wat 
meer kan jy nog doen? Jy het immers my nageslag só ingepalm 
dat hulle vir hul eie vlees en bloed niks omgee nie. Hul 
toekomstige en gedane kwaad verdwerg wanneer ek die fleur- 
de-lys Alagna sien binnedring en Christus, in die persoon van sy 
Verteenwoordiger, gevange neem.?? Ek sien Hom opnuut bespot 
word, die asyn en gal opnuut bedien en Hom tussen lewende 
rowers doodgemaak word.*?? Ek sien die nuwe Pilatus, so wreed 
dat selfs dít hom nie versadig nie en hy ongemagtig met gulsige 
seile die tempel binnestorm.*? Ag, my Heer, wanneer sal ek die 
geluk smaak om u wraak te aanskou wat, in u geheimenis 
verborge, u toorn versoet?' 


E voorbeelde van hebsug wat hier 
gestraf word 


‘Wat ek gesê het van die enigste bruid van die Heilige Gees’? 
en wat jou na my toe laat keer vir verdere verduideliking, is 
deel van ons gebede gedurende die dag, maar wanneer dit 
nag word, laat ons in plaas daarvan die teendeel weerklink:*5 
dan roep ons weer Pygmalion voor die gees wie se goudsug 
van hom verraaier, dief en die moordenaar van bloedverwante 
gemaak het; en die ellende van die gierige Midas, vir wie 
mens weens sy inhalige versoek bly lag;?? dan herinner elkeen 
homself aan die dwaasheid van Agan en hoe hy die buit gesteel 
het sodat dit vir ons hier voorkom of die woede van Josua hom 
nog steeds pynig; dan beskuldig ons Saffira saam met haar 
man;?/ ons prys die skoppe wat Heliodorus gekry het; rondom 
die hele Berg weerklink die skande van Polymnestor, wat 
Polydorus vermoor het;?? en ten slotte roep ons: "Crassus, sê 
ons, jy wat weet: hoe smaak goud?”*° 

'Soms praat een hard en 'n ander een sag volgens die 
aandrang van elkeen se nood, soms meer en soms minder heftig. 
Dus was ek netnou hier, waar die goeie bedags herdenk word, nie 
die enigste een wat gepraat het nie, maar hier naby het niemand 
anders sy stem verhef nie.’ 


ln aardbewing en ’n juigkreet 


Ons het reeds vertrek en ons bes gedoen om die pad sover 
moontlik baas te raak, toe ek die Berg voel sidder soos iets wat 
ineenstort en ek yskoud word soos 'n man wat sy dood tegemoet 
loop. Sekerlik was Delos nie so erg geskud alvorens Latona dit haar 
bed gemaak het om die twee oë van die hemel voort te bring nie.“ 


Toe styg van alle kante ’n jubelkreet op, so luid dat die meester 
na my draai: 


‘Twyfel nie, ek lei jou steeds.’ 


‘Gloria in excelsis Deo!* Die woorde wat almal uitroep, kan ek 
uitmaak van diegene naby aan my. 


Soos die herders wat eerste daardie lied gehoor het, bly 
ons in verwondering roerloos staan totdat die siddering beéindig 
en die sang voltooi is. Toe hervat ons ons heilige reis, op die uitkyk 
vir die skadu's op die grond wat reeds weer jammer.^ 


As my geheue my nie faal nie, het geen onkunde my ooit so 
gekasty met die begeerte om te weet soos wat toe in my denke 
die geval is nie. Maar vanweé ons haas, durf ek nie vra en self kan 
ek die gebeure nie deurskou nie, en so gaan ek bedees en 
ingedagte verder.^^ 


Bl eindnote 


1. Pous Adrianus V (sien vorige canto). 
2. Dante se dors na meer inligting is nie geles nie. 


3. Die Terras word vol gelé, so algemeen is hierdie sonde. Weens die gevaar van aan die 
buiterand teen die afgrond loop, moet die digters teen die rotswand so goed hulle kan deur 
die massa léende figure kom. 

4. Vergelyk /nferno 1.32 en volgende: die wolvin is een van die drie diere wat Dante in die 
Woud van Verlorenheid gekonfronteer het. Die verwysing hier in Purgatorio bevestig nie 
slegs dat sy die simbool van hebsug is nie, maar ook dat hierdie ondeug nie bloot 'n privaat 
euwel is nie, maar diep in die politieke bestel ingryp; pous (sien die vorige canto) en keiser 
word daardeur verlei om hul plig te versuim. 


5. Vgl. canto XVI.73. 


6. ’n Sinspeling op die ‘jaghond’, die geheimsinnige toekomstige redder van Ryk en 
Christendom waarop die balling Dante al sy hoop gevestig het. Miskien het hy hierdie 
verwagtings aan Can (letterlik: 'hond') Grande della Scala gekoppel (Vergelyk Inferno 1.105). 


7. Weer eens is Maria die eerste voorbeeld van die deug wat aangemoedig word. Sy was 
immers bereid om in die allernederigste omgewing haar Seun in die wéreld te bring. Vergelyk 
Lukas 2:6-7. 


8. Die tweede voorbeeld van vrygewigheid: Gaius Fabricius Luscinus (Romeinse konsul in 
282 VAJ), beroemd vir sy integriteit en onomkoopbaarheid. Hy het alle pogings weerstaan 
om hom tot korrupsie te verlei en as 'n arm man gesterf sodat die staat hom moes begrawe. 


9. Dit is die stem van Hugo Capet, soos die leser weldra sal verneem. 


10. Die derde voorbeeld: Nicholas (4de eeu AJ) was biskop van Myra (in Lycia, aan die 
suidkus van die hedendaagse Turkye), bekend vir sy vrygewigheid. Hoewel van ryk afkoms, 
het hy al sy besittings aan die armes gegee. Volgens een legende het hy die drie dogters van 
’n verarmde edelman van ’n lewe van prostitusie gered deur in die geheim sakke goud vir 
bruidskatte met die oog op 'n eerbare huwelik aan hul vader te voorsien. 


11. Hy (die spreker sal homself spoedig bekend stel en sy storie vertel) is nou reeds 344 jaar 
lank op die Louteringsberg en het ver gevorder in die louteringsproses en die onthegting van 
aardse goed. 


12. Soos daaruit blyk dat Dante toegelaat word om die reis deur die hiernamaals af te lê. Sien 
ook canto XIV.79 en volgende. 


13. Hugo Capet (sterf in 996) was die stigter (in 987) van die Capetiese dinastie wat 300 
jaar later, tydens Dante se leeftyd, steeds oor Frankyk en Napels regeer en 'n skadu oor die 
Christendom gewerp het; haas niks goeds kon daaronder groei en vrugte dra nie. Wat Dante 
hieronder oor hom en die omstandighede en persone voor, om en na hom vertel, is nie altyd 
korrek volgens hedendaagse historiese insig nie, maar was algemeen aanvaarde feite in die 
tyd. Dit is nie vir ons doel nodig om die werklike historiese omstandighede in besonderhede 
te bespreek nie. Hoofsaak is dat Capet in hierdie situasie van berou en boete nie die sondes 
van die dinastie wegsteek wat hy gevestig het nie, maar openlik bely. 

Miskien lé daar subtiel in die agtergrond van hierdie verhaal Dante se konserwatiewe, tipies 
Middeleeuse siening dat mense uit die werkersklas nie veronderstel is om tot konings uit te 
styg nie. Die tradisionele Middeleeuse samelewing was sterk standgebonde. Dante se tyd 
is gekenmerk deur die begin van die verval van die ou orde en die opkoms van 'n nuwe 
handelsklas. Hy was self die spruit van 'n ou, verarmde aristokratiese familie. Tot Hugo se eer 
strek darem dat hy die slegte gevolge nie probeer verbloem nie. 


14. Dorpe in Vlaandere, deur Philippus IV van Frankryk (die tiende generasie van nakomeling 
van Capet) tussen 1297 en 1304 op verraderlike wyse ingepalm. In canto VII.1O9 is reeds na 

hom verwys as ‘die vloek van Frankryk’. Dante wys nou weer en in meer besonderhede na 
sy wandade. Die ‘wraak’ wat Capet nou in 1300 voorspel, sou in 1302 geneem word toe die 
Vlaminge die Franse in 'n veldslag by Kortrijk verslaan het. 


15. Om presies te wees: vanaf 1060 tot 1300 het al die konings van Frankryk een van hierdie 
twee name gedra. 


16. ’n Histories twyfelagtige legende in omloop in daardie tyd. Dit was eintlik Hugo se vader 
(Hugo die Grote) aan wie die fiktiewe afkoms van 'n slagter toegeskryf is. Hy was die een wat 
groot invloed bekom het, op grond waarvan sy seun Hugo in 987 koning kon word en die 
dinastie kon vestig. 


17. Die Karolingiese dinastie, deur Karel die Grote in 800 gestig. 


18. ’n Historiese fout in die relaas. Die laaste verteenwoordiger van die Karolingiese dinastie, 
Karel van Lorraine, was nie 'n monnik nie. 


19. Hugo Capet die jongere, maar dit is ook 'n fout: Hugo se seun was Robert |. 


20. 'n Verwysing na die Capetiese konings en die ritueel tydens kroningseremonies. Die 
'beendere' staan vir die 'persone' aan God gewy. Vergelyk Tozer 1975:313. 


21. In 1246 het Karel | (broer van Lodewyk IX) met Beatrice van Provence in die huwelik 
getree, en Provence as bruidskat verkry. Daarmee het Provence skaamteloos (Hugo sinspeel 
op oneerlikheid wat hy nie verduidelik nie) in die magsfeer van Frankryk gekom. Die 
koningslyn het nou alle morele huiwering oor hul wandade verloor. Dante bring die ganse 
dinastie in diskrediet. Ontwikkelinge wat uit 'n moderne oogpunt gesien word as die proses 
van konsolidasie van kleiner streke tot moderne nasie-state was vir Dante die uitwasse van 
politieke korrupsie. 


22. Hierdie frase, drie maal herhaal, is swaar aan bitter ironie. Die konings van Frankryk het vir 
hul wandade 'vergoed' deur erger wandade te pleeg. 


23. Normandië het in 1206 uit Engelse hande in Franse hande beland; Ponthieu en Gaskonje 
is in 1294 van Engeland afgeneem. 


24. Karel | van Anjou, na wie hierbo in verband met die bruidskat verwys is. Hy het ’n 
belangrike rol gespeel in die strategiese planne van die pous en was ’n belangrike voorvegter 
van die Guelfs in hul stryd teen Manfred en Conradin, van die keiserlike Hohenstaufen-dinastie 
in Italië. Vir Manfred, sien canto III 1O3 en volgende: hy is deur Karel in 1266 by Benevento 
verslaan en het daar gesneuwel. Sy opvolger, Conradin, die laaste van hierdie dinastie, is in 
1268 by Tagliacozzo verslaan en tereggestel. 


25. Thomas Aquinas het in 1274, op pad na die Konsilie in Lyons, gesterf. Volgens 'n gerug 
(vandag aanvaar as foutief) in omloop in dié tyd het Karel | hom laat vergiftig om te voorkom 
dat die geleerde Dominikaan hom by die Konsilie sou verkla. 


26. Karel van Valois (broer van Philippus IV), deur pous Bonifacius VIII Cn vyand by 
uitnemendheid in die oë van Dante ) in 1301 ingespan, sogenaamd om vrede tussen die Swart 
en Wit Guelfe in Florence te bewerkstellig (vergelyk /nferno VI.67 ev.). In werklikheid moes hy 
sorg dat die pouslike agenda in Florence seëvier en dat die Swart Guelfe, wat onkrities lojaal 
aan die pous was, die mag in die stad bekom. Dit het uitgeloop op grootskaalse verbanning 
van Wit Guelfe, ook van Dante. Vergelyk /nferno VI.58 en volgende, en XXIV.144. 

27. Hy het die doel van die pous deur verraad bereik. 


28. Karel Il van Anjou (1243-1309). In 1284 is die vloot onder sy bevel, met opdrag van sy pa 
(Karel I) om Sisilié te herower, deur die vloot van Aragon verslaan, en is hy gevange geneem. 
In 1305 (voorspel Hugo Capet, wat die toekoms kan sien) sal hy sy dogter Beatrice as bruid 
aan die veel ouer Azzo VIII beskikbaar stel; dit sal niks minder as ’n transaksie wees nie (Azzo 
wou 'n verband met ’n koningshuis hê, terwyl die koning in ruil ruim geskenke sou kry). 


29. In die voortslepende konflik tussen pous Bonifacius VIII en Philippus IV het Guillaume 
de Nogaret en Sciarra Colonna in 1303, in opdrag van Philippus IV (fleur-de-/ys simboliseer 
Frankryk) die pous in Anagni (Alagna) gevange geneem en onder huisarres geplaas. Die doel 
was om 'n dreigende ekskommunikasie van Philippus te voorkom. Die behandeling van die 
bejaarde pous (hy was reeds in die tagtig) deur Philippus se handlangers het stellig sy dood 
in 1303 verhaas. Die stryd sou uitloop op die verskuiwing van die pouslike setel na Avignon 
in 1309. 

Dante (by monde van Hugo) spreek 'n sterk oordeel oor die optrede van Philippus uit. Hoe 
krities Dante ook al teenoor die persoon van die pous was, het hy hoë agting vir die pouslike 
amp gehad. Hy was nie 'n proto-Protestant nie. 


30. Hugo sien 'n herhaling van die gevangeneming en kruisiging van Christus (Matt 26, 27). 
‘Lewende diewe’: De Nogaret en Colonna. 


31. 'Die nuwe Pilatus': Philippus. Hy het nog verder gegaan as die eerste Pilatus deur 
in die tempel self in te breek. Dit sinspeel op Philippus se beskuldiging van kettery en 
heiligskennnis teen die tempelridders in 1307. In 1312 sou die swakkeling pous Clemens 
V die orde by die Konsilie van Wene finaal in die ban doen. In 1314 sou Philippus deur 
die marteling en teregstelling van die leierskorps van die tempelorde hul aansienlike bates 
bekom. 


32. Maria. Hy verwys terug na wat in reëls 19 en volgende hierbo verhaal is. 


33. In die verbeteringskool van Purgatorium met sy streng rehabilitasieprogram het die 
dagprogram op hierdie Terras 'n liturgiese karakter (risposto in reël 100, hier as 'beurtsang' 
vertaal, verwys daarna). Bedags gedenk hulle deug; snags, voorbeelde van die ondeug van 
hebsug en die gevolge daarvan. As deel van die kurrikulum hersien hulle dus gereeld berugte 
hebsugtiges, hul misdrywe en hul strawwe. Nou volg sewe voorbeelde van die ondeug: eers 
twee uit die klassieke oudheid, dan drie uit die Skrif, en dan weer twee uit die klassieke 
oudheid. 


34. Pygmalion was koning van Tirus. Vergilius verhaal in die Aeneis (1.340 ev.) dat hy Sichaeus, 
sy pa se broer (dus sy oom), wat ook die man van sy suster Dido was (dus sy swaer), vermoor 
het om sy rykdom te verkry. 


35. Ovidius vertel in Metamorphoses XI.85 en volgende hoedat Midas van Bacchus verlang 
het dat alles waaraan hy raak, in goud sal verander. Sy wens word vervul, maar dit sluit kos 
en drank ook in. Die siele teen die Berg besef teen hierdie tyd die volslae belaglikheid van 
sy versoek en geniet die uitkoms daarvan. Anders as in die Hel is hier wel ruimte vir humor. 


36. Josua 7 vertel van Agan wat wederregtelik en oneerlik deel van die bangoed uit Jerigo vir 
homself geneem het (die stad is na sy val met 'n banvloek getref en die silwer, goud, koper- 
en ystervoorwerpe uitsluitlik aan die Here gewy [Josua 6]). As straf is hy en sy hele familie 
tot die dood veroordeel en gestenig. 

37. Volgens Handelinge 5 het Ananias en Saffira 'n deel van die opbrengs van ’n transaksie 
wat hulle aangegaan het om die volgelinge van Jesus te ondersteun (die vroeë Christene het 
alles gemeenskaplik besit) oneerlik en leuenagtig vir hulself teruggehou. As straf het albei 
dood voor die voete van Petrus neergeval. 


38. Volgens Il Makkabeërs 3.1 en volgende het Heliodorus opdrag gekry van die koning van 
Sirië om die tempel in Jerusalem te beroof, maar is hy as straf op misterieuse wyse aangeval 
deur 'n ruiter op 'n perd (wat hom met sy voorpote doodgeskop het). 


39. In die Aeneis (III.]9 ev.) verwys Vergilius na Priamus van Troje wat sy seun (Polydorus) 
na Polymnester gestuur het om sy steun vir die oorlogspoging te bekom. Hy sou die jong 
man ook in beskerming neem, met voldoende materiële middele om dit moontlik te maak. 
Polymnester het Polydorus egter op verraderlike wyse beroof en vermoor. 


40. Crassus, skatryk en berug vir sy gierigheid en omkoopbaarheid, was in 60 VAJ een van 
die maghebbende driemanskap in Rome, saam met Caesar en Pompeius. In 53 VAJ is hy in 'n 
veldslag teen die Parthe doodgemaak. Die koning het die mond van die onthoofde Crassus 
met gesmelte goud gevul. 


41. Volgens mitologiese oorlewering was Delos 'n drywende eiland, deur golwe en winde 
rondgeskud. Jupiter het dit geanker ten einde 'n veilige oord daar te stel waar Latona 
Cop vlug van die jaloerse Juno) die lewe kon skenk aan Apollo en Diana (die son en die maan, 
‘die twee oé van die hemel’). 


42. 'Eer aan God in die hoogste hemele’: die woorde waarmee die engele te Betlehem 
die geboorte van Jesus vir die herders aangekondig het (Luk 2:14), word deur al die siele 
om die Berg gesing. Weer eens plaas Dante gebeure uit die klassieke heidendom en die 
Christelike heilsgeskiedenis harmoniserend langs mekaar: in albei gevalle (Apollo en Diana; 
en Jesus) gaan dit om goddelike geboortes. 


43. Die uitsonderlike vreugdegebeure is verby en die boetelinge, uitgestrek op die grond, 
gaan voort met hul taak. Die digters gaan verder en moet steeds fyn trap te midde van die 
skare figure op die grond. 


44. Die reisiger Dante, denkend worstelend, verstaan glad nie wat hier gebeur het nie en 
durf nie vra nie. Die probleem is natuurlik nie die betekenis van die Latyn nie, maar die sin en 
betekenis van die merkwaardige natuurgebeure en die menslike reaksie daarop rondom die 
hele Berg. Die reisiger voel verbysterd aan dat iets besonder dramaties gebeur het. Wat dit 
was, sal weldra (canto XX1.58 ev.) duidelik word. 

Voormiddag 12 April word Dante en Vergilius verbyster deur 
‘nonverwagse ontmoeting en ’n wonder van Gods genade, onthul 
in die persoon van die digter Statius, wat pas sy loutering voltooi 
het. Dit blyk die rede vir die bewing van die Berg en die jubelsang 

te wees. Statius spreek sy groot bewondering vir Vergilius uit 

sonder om te besef dat daardie groot gees inderdaad voor hom 
staan. Hy is ontroerd om Vergilius van aangesig tot aangesig te 
ontmoet. Statius voeg hom by Dante en Vergilius as derde digter in 
die groot Latyns-Christelike tradisie. 


Già s'inchinava ad abbracciar li piedi 
al mio dottor, ma el li disse: ‘Frate, 
non far, ché tu sé ombra e ombra vedi’. 


Hy buig reeds om die voete 
van my meester te omarm 
maar dié sé: 'Broer, doen dit nie 
want skadu is jy en skadu sien Jy.’ 


(canto XX1.150-1356) 

N 'n geheimsinnige skadu sluit by die 
reisigers aan 


Natuurlike dors, wat nooit geles word nie behalwe deur die 
water wat die vrou van Samaria as gawe gevra het, folter my,' en 
haas agter my leier aan op die weg vol hindernisse? dryf my. Ek 
treur oor hul straf, al was dit geregverdig. En kyk, soos Lukas 
skryf dat Christus aan twee reisigers op weg verskyn het nadat 
Hy uit die muil van die graf verrys het, so verskyn 'n skadu* aan 
ons. Hy kom agter ons aan, maar omdat ons aandag stip gevestig 
is op die skare voor ons voete, is ons nie van hom bewus nie 
totdat hy praat: 


'O my broers, God skenk jul vrede.” 


Ons draai onmiddellik om en Vergilius reageer met gepaste 
gebaar en sê: 


'Mag die waaragtige hof wat my tot ewige verbanning gedoem 
het, jou in vrede na die gemeenskap van die geseëndes neem.’ 


‘Wat?’® vervolg die skadu terwyl ons ons steeds voorthaas. ‘As 
julle skadu's is wat deur God onwaardig geag word om Daarbo te 
wees, wie het julle dan so ver teen sy trap opgelei?' 


En my leraar antwoord: 


'As jy die tekens aanskou, deur die Engel aangebring, wat 
hierdie man dra,” sal jy insien dit is gepas dat hy saam met die 
regverdiges regeer. Maar omdat sy wat dag en nag weef nog nie 
die garing wat Clotho vir elkeen op die spinstok rol, vir hom 
afgerol het nie,” kon sy siel - jou suster en myne? - nie sonder hulp 
boontoe kom nie, want hy sien nie op ons manier nie." Uit die wye 
Hellekeel is ek gehaal om hom die pad te wys en ek sal hom steeds 
bly wys sover my onderrig hom kan lei.” Maar sé my, as jy weet, 
waarom het die Berg pas so gesidder en het dit geklink of almal 
tot by die gebaaide voete daarvan” soos een uitgeroep het?’ 


Met hierdie vraag het my meester die naaldoog van my 
begeerte so getref dat hoop alleen my dors minder dringend 
gemaak het. 

E die skadu verduidelik die orde wat 
op die Berg heers 


Die skadu begin: 


'Niks gebeur buite die heilige orde of norme van die Berg nie; dit 
is vry van alle uitsonderings.^ Die Hemel alleen bepaal wat die 
Hemel ten deel val: alles uit Sigself, in Sigself. Niks anders kan hier ’n 
oorsaak wees nie. Want hoër as die smal ingang met drie trappe 
val nóg reén nóg hael nóg sneeu nóg dou nóg ryp; en daar verskyn 
nóg wolke, dig of yl, nóg weerligstrale nóg die dogter van Thaumas 
wat op aarde van plek tot plek verskuif.é Droë damp" styg nie hoër 
as die bokant van die drie trappe waarvan ek gepraat het nie - daar 
waar die plaasvervanger van Petrus se voete rus. Laer af”? is daar 
wel aardbewings, miskien ligter of sterker. Ek weet nie waarom nie, 
maar hierbo bewe dit nooit vanweë wind wat binne-in die aarde 
opgesluit is nie; hier bewe dit wanneer enige siel sodanig gelouterd 
voel dat dit opstyg of beweeg om op te gaan, en dan volg die gejuig. 


'Van gelouterdheid is die wil daartoe?? die enigste bewys; 
dit oorval die siel, nou heeltemal vry om van klooster te verander,” 
en laat die siel jubel. Vroeër wil die siel wel, maar die begeerte 
laat dit nie toe nie, want die goddelike geregtigheid rig die 
begeerte op die straf soos vroeër op die sonde. 


'Ek, wat 500 jaar en langer in hierdie ellende gelê het, het 
nou eers vryelik die wil na 'n beter verblyf gevoel.” Daarom het jy 
die bewing gevoel en die vroom geeste dwarsoor die Berg lof hoor 
bring aan die Heer - en mag Hy hulle ook spoedig na Bowe nooi. 


E die skadu onthul sy identiteit 


So verduidelik hy aan ons. Hoe groter die dors, hoe meer 
bevredig die les daarvan, dus kan ek nie uitspreek hoe goed sy 
woorde my doen nie. 


En die wyse leier: 


‘Nou sien ek die net wat julle hier bind? en hoe julle daaruit 
loskom,” waarom dit hier sidder en waarom julle almal saamjuig. 

Nou, mag dit jou behaag dat ek weet wie jy was en mag jou eie 
woorde my laat verstaan waarom jy soveel eeue hier gelé het. 


'In die tyd toe die goeie Titus met die hulp van die allerhoogste 
Koning die wonde gewreek het waaruit die bloed gevloei het wat 
deur Judas verkoop is? het ek met die hoogs geëerde naam?’ 
groot naam gemaak; ek was beroemd, maar het nog nie geloof 
gehad nie,’ antwoord die gees. 


‘So soet was my woordmusiek? dat Rome my, man van 
Toulouse,?? na haarself getrek het en daar het ek die mirtekroon om 
my slape” verdien. As ‘Statius’ ken die mense my steeds daar. Ek het 
van Thebe gesing en toe van die groot Achilles, maar het onderweg 
met die tweede las geval.? Die vonke wat my hartstog laat ontbrand 
het, was afkomstig van die goddelike vlam wat meer as 'n duisend 
ander digters aangevuur het. Ek praat van die Aeneis, wat moeder 
en voedster van my poésie was en waarsonder ek minder as ’n 
dragma werd sou gewees het. En om dáár te kon geleef het toe 
Vergilius geleef het, sou ek bereid gewees het om nog ’n jaar langer 
in hierdie ballingskap deur te bring voor ek vrykom.” 


N Dante stel Vergilius aan Statius voor 


By die aanhoor van hierdie woorde het Vergilius na my 
gedraai met ’n blik wat swyend sé: Swyg. Maar wilskrag kan 
nie alles vermag wat dit wil nie, want lag en huil volg so vinnig op 
die emosie waaruit elk ontspring dat hulle selfs in die eerlikste 
mense die wil die minste navolg. Ek het net veelseggend 
geglimlag, waarop die skadu my swyend in die oé kyk (daar spreek 
gevoelens die duidelikste), en toe sé: 


'Mag jy jou groot taak goed volbring, maar waarom het jou 
gesig so pas 'n glimlag na my geflits?' 


Nou word ek van twee kante gedruk: die een dwing my tot 
swye, die ander pleit by my om te praat; dus sug ek net, en word 
verstaan deur my meester wat sé: 


'Moenie bang wees nie. Vertel hom gerus wat hy met soveel 
erns wil weet.’ 

En ek: 


‘Miskien is jy, siel van oudsher, oor my glimlag verbaas, maar 
ek wil dat nog groter verwondering jou oorrompel. Die een wat 
my oé na Bowe rig, is dié Vergilius aan wie jy die vermoé ontleen 
het om te sing van mense en gode. As jy gedink het daar was "n 
ander rede vir my lag, laat dit vaar as onwaar en besef die rede is 
wat jy van hom gesé het.’ 


Hy buig reeds om die voete van my meester te omarm, maar 
dié sé: 

'Broer, doen dit nie, want skadu is jy en skadu sien jy.’ 

Toe staan hy op?^ met die woorde: 


‘Nou kan u verstaan hoe warm my liefde vir u gloei; ek vergeet 
ons leegheid en sien skadu's vir soliede wesens aan. 


B eindnote 


1. ‘Natuurlike dors’ is nie slegs die fisieke behoefte aan water nie, maar veral ook die 
ingebore hunkering van die mens na kennis en waarheid - uiteindelik na die Waarheid (God). 
Die filosofiese basis vir die opvatting van die hunkering van die mens na kennis is in Dante 
se verwysingsraam deur Aristoteles (vgl. sy Metafisika 11) geleë. Dante se sterk drang om 
die klassieke literatuur en Skrif, heidendom en Christendom, te versoen, word weer duidelik. 
Uiteindelik word die natuurlike dors na waarheid slegs op bonatuurlike wyse geles, deur 
die verhelderende lig van Gods geopenbaarde Woord. Die verwysing na ‘die water ... 
genadegawe' is na Johannes 4:4 en volgende, waar vertel word van Jesus se ontmoeting met 
die Samaritaanse vrou by die fontein van Jakob in Sigar: Hy skenk lewende water. Wat op 
hierdie Terras uitgesuiwer word, is die pervertering van bogenoemde goeie dors in die dors 
na wêreldse mag en rykdom. 

Hierdie canto fokus op die Romeinse digter Statius (45-96 AJ): hy staan by uitstek vir 
(heidense) filosofie soos deur die Christendom verlig. Die openingsreëls van die canto berei 
die voorlegging van Dante se denkraam voor. 


2. Die loopvlak is immers die ene lêende liggame. 


3. 'n Verwysing na Lukas 24:18-32, waar Jesus na sy opstanding met twee dissipels op weg 
van Jerusalem na Emmaus in gesprek tree, maar hulle Hom nie herken nie. Rodeheffer (2019) 
beklemtoon die pedagogiese funksie van die Emmausreis op weg na en deur die Aardse 
Paradys. 


4. Wie dit is, sal weldra onthul word. Wat hier teen die Berg plaasvind, is vir Dante inderdaad 
'n wonder, 'n verbysterende ontdekking van betekenisvolle identiteit. 


5. Miskien uitgestrekte seënende hande, miskien 'n kruis oor die bors geslaan. 

6. Na Vergilius se gebaar en seénbede is die skadu verward: hoe kan iemand wat so praat 
tog tot ewige verbanning gedoem' wees? En hoe kan hy halfpad teen die Louteringsberg op 
wees? Hoe het dié twee vreemde figure hier gekom? Wie kon hulle tot hier gelei het? 


7. Om onnodige verdere verwarring uit te skakel, tref Vergilius terstond onderskeid tussen 
homself en Dante. ‘Die tekens’ (segni): die sewe ‘P's’ wat die engel op die voorhoof van Dante 
aangebring het (canto IX.109 ev), waarvan daar nou nog drie oor is. Uit die manier waarop 
Vergilius nou praat, kan miskien afgelei word dat die aanbring van die simboliese tekens nie 
slegs by Dante die geval was nie, maar algemeen gebeur het. 


8. Die tekens dui aan dat Dante reeds van sy ewige lewe in die Paradys verseker is, al moet 
hy na sy aardse liggaamlike dood weer 'n keer die tog teen die Louteringsberg aflé: dan nie 
simbolies en in 'n poétiese visie soos nou nie, maar in werklikheid. 


9. In teëstelling tot Vergilius wat reeds sy ewige lotsbestemming bereik het, leef Dante nog 
op die aarde. In die heidense mitologie is geglo dat Clotho die vlasgaring van 'n mens se 
ontvouende lewe om die weefspil opwen; dat haar suster Lachesis die bol garing tot 'n lewe 
weef; en dat die derde suster, Atropos, die lewensdraad knip. 


O. Siel spreek siel aan; liggame is hier nie ter sprake, altans nie voor die laaste dag nie. 
Suster’: ‘siel’ (anima) is sowel grammatikaal as begripmatig 'n vroulike begrip. Dante is egter 
(nog) nie (net) siel nie. 


1. Dante, steeds lewend, sien nog met sy fisieke oë. Die ontliggaamde siele ‘sien’ sonder die 
bemiddeling van die fisieke sintuie. Aards- en lyfgebonde, het Dante ook nie werklik insig in 
die hiernamaalse situasie nie. 


2. In een sin vat Vergilius sy huidige roeping van ’n paar dae en sy ewigdurende beperkinge 
en lotsbestemming saam. Vergilius is alte bewus van sy beperkinge as ongedoopte 
heiden en bewoner van Limbus, vir wie dit nie beskore is om die Paradys te betree nie. Hy 
verteenwoordig immers slegs die rede, nie die teologie en geloof nie. Tog vervul hy nou vir 
enkele dae 'n hoë taak. Vergelyk /nferno 1.61 en volgende. 


15. Die hele Berg het tot op seevlak gebeef en almal in Purgatorium, sowel as in Ante- 
Purgatorium het gejuig. 


14. Die algehele strekking van die uiteensetting wat nou volg, is die volgende: in die Hemel 
heers 'n orde deur God neergelê wat geen uitsonderings toelaat nie; God is alleen die 
oorsaak. Dit is die algemene beginsel wat Dante as prinsipiële uitgangspunt neem en hier 
anachronisties lê in die mond van Statius, die veronderstelde, selfs skolasties denkende 
Christen. 

Dan volg hierdie reël in besonderhede. As deurgang tot die Hemel is die Purgatorium 
eintlik alreeds deel van die Hemel, maar Ante-Purgatorium deel nog in die aardse orde en die 
natuurverskynsels en natuurlike oorsaaklikheid wat daar heers. Alles wat in Purgatorium (hoér 
as die smal ingang met drie trappies' - sien canto IX vir hierdie beslissende verdeling) plaasvind, 
word deur die Hemel self Cuit Sigself, in Sigself”) bepaal. Die bewing van die Berg kon dus in 
beginsel nie deur kragte van buite die Berg self veroorsaak gewees het nie, en in hierdie geval 
raak dit uiteraard die hele Berg, met insluiting van Ante-Purgatorium. Dan volg 'n lysie van 
natuurverskynsels (reël 46 ev.) wat wel op aarde en in Ante-Purgatorium plaasvind, maar nie in 
die Purgatorium self nie, so min soos in die Hemel, waar natuurlike oorsake geen rol speel nie; op 
aarde is natuurwette wel diensmaagd van God, maar in die Hemel is God alles in alles en almal. 


251 


Vyfde Terras: hebsug 


15. Waarskynlik simbolies vir die drie trappe van ware berou, naamlik spyt, belydenis en boete. 


16. In die mitologie was Iris die dogter van Thaumas, 'n Centaurus, en Electra; Iris Cn suster 
van die Harpye, sien /nferno XIII) is ook vereenselwig met die reënboog, wat immers nie 
konstant op een plek bly nie, maar telkens van posisie tussen die son en die kyker verskuif. 


17. In dié tyd is op voetspoor van Aristoteles 'n onderskeid tussen nat dampe en droé dampe 
getref. Nat dampe veroorsaak reén en die ander weerstoestande waarvan so pas sprake was. 
Droé dampe veroorsaak, onder meer weerlig en donderweer. Droé dampe kan ook in die 
aarde opgeneem word en as hulle daar ingehok word, veroorsaak hulle in hul ontstuimigheid 
bewings op aarde en in Ante-Purgatorium. Droé dampe kan ook as wind uit die aarde 
ontsnap; dit reik nie tot by die Purgatorium nie, beweer Statius. Die skadu erken dat hy self 
nie heeltemal op hoogte is van die geografiese aspekte nie. 


18. Die Engel by die poort tot die Purgatorium wat die gesag en mag van die Kerk simboliseer 
en dus in hierdie rol die verteenwoordiger van Petrus is (sien canto IX.70 ev.). 


19. In die Ante-Purgatorium. 


20. Die enigste afdoende en nodige bewys dat "n siel in Purgatorium voldoende gelouterd is 
om na Bowe te gaan, is die wil van so "n siel self om dit op 'n gegewe oomblik te doen. Geen 
ander toets word van buite aangelê nie. Dit is nie nodig nie, want die wil van so ’n siel is in 
volledige ooreenstemming met die wil van God. Vryheid en gehoorsaamheid val dan volledig 
saam. 


21. Dit wil sé om van die Purgatorium na die Hemel te beweeg. 'Klooster' (convento): op 
dié en die ander Terasse, sowel as in die Hemel is die verblyf immers vrywillig, maar steeds 
ingeperk en ordelik gedissiplineerd. 


22. Met sy onderskeiding van 'n hoër wil (voglia, voler, hier as ‘wil’ vertaal) en ’n laer wil 
(talento, hier as 'begeerte' vertaal), volg Dante (by monde van die nog onbekende skadu) 
die filosofies teologiese standpunt van Thomas Aquinas. Die (hoér) wil wil altyd die hoogste 
heil, maar op aarde in die toestand van verlorenheid is die begeerte verdorwe op sonde 
gerig. In die Purgatorium bly dieselfde wil geld, maar begeerte is dan deur die beskikking 
van goddelike geregtigheid en genade gerig op die uitwissing van die sonde waarop dit 
eens op aarde gerig was. Hier geld goddelike geregtigheid en genade. Geregtigheid: 
die siel moet immers boet; genade: die siel mag deur die genade self die noodsaak van 
boete aanvoel en begeer. Wanneer die loutering voltooi is, is hierdie begeerte na loutering 
uitgeput en onnodig, en neem die wil na Bo spontaan en volledig oor, en beweeg die siel 
opwaarts. 


23. Die identiteit van die skadu is nog nie aan Dante bekend nie. Eers vanaf reël 82 en volgende 
sal hy hom as die digter Statius onthul. Dante verneem nou egter wel dat hierdie persoon 
meer as 500 jaar op hierdie Terras gelé het en so pas die begeerte tot verdere loutering 
kwytgeraak en spontaan die wil na die ‘beter verblyf’ ervaar het. Vandaar die bewing van die 
Berg en die juiging van die louteringskare. 

Met ‘beter verblyf’ bedoel die skadu nie maar net 'n hoër Terras nie, maar die Paradys self. 
'n Siel beweeg immers vryelik oor terrasse waar sondes waaraan hy en/of sy nie skuldig 
is nie, gestraf word. 'n Siel moet egter wel die nodige boete doen op al die terrasse waar 
sondes waaraan hy en/of sy aandadig was, gestraf word. Die siel besef self spontaan, self- en 
Godgewild, wanneer die tyd ryp is om direk na die Paradys op te gaan. 

Die skaal van die Bergskudding en gejuig suggereer (dit word nie direk gesé) dat dit nie 
plaasvind elke keer dat 'n siel van terras verwissel nie, maar slegs wanneer iemand na die 
Paradys opgaan. 


24. Die vrye begeerte na boetedoening waarvan die skadu hierbo (reéls 61-66) melding 
gemaak het. 


25. Boetedoening. 


26. ‘Wonde’ en ‘bloed’ is'n verwysing na die kruisiging van Jesus. Publius Papinius Statius het 
geleef van circa 45 tot 96 AJ. In 7O AJ het Titus (wat van 78-81 Romeinse keiser sou wees) in 
opdrag van sy vader, keiser Vespasianus, Jerusalem ingeneem en verwoes. Volgens Dante se 
begrip (by monde van Statius) wat hierdie daad geregverdige, God-ondersteunde wraak op 
die kruisiging van Jesus, wat hy aan die verraad van Judas en aan die Jode toeskryf. Die basis 
vir Dante se skaars verhulde antisemitisme is reeds in die NuweTestamentiese evangelies 
gelê. 


27. Soos vir Dante, is ook vir Statius die naam van 'n digter die hoogste, mees geëerde 
wat daar is. 


28. Statius, wat Dante en Vergilius verder langs die Berg op sal vergesel, speel 'n besonder 
belangrike rol die res van die reis deur die Purgatorium. Voorop staan natuurlik dat hy ook 'n 
digter was en dat Dante hom besonder hoog aangeslaan het. Sy hoofwerk was die Thebaid. 
Tydens sy dood was hy in bewonderende aansluiting by en voortsetting van die werk van 
Vergilius besig met die Achilleid, 'n epiese gedig oor die Trojaanse Oorlog. Nog 'n rede 
was dat hy ook 'n Latyner was. Maar die belangrikste motief is dat waar Vergilius (70-19 
VAJ) in Dante se oë 'n vóór-Christelike herout van die Christelike bedeling was, Statius in 
die Christelike bedeling gebore is en geleef het. Dante het selfs onder die verkeerde indruk 
verkeer (of dit berekend geskep) dat Statius onder invloed van Vergilius se poésie in die 
geheim Christen geword het. 

Hy simboliseer dus méér as Vergilius: Vergilius verteenwoordig vir Dante die grootse 
klassiek heidense, maar tragies nog ongekerstende kultuur, asook die menslike rede 
wat in eie krag taamlik ver kan beweeg, maar die saligheid nie kan bereik nie; Statius 
verteenwoordig 'n volgende stap, naamlik die staat van bereikte verlossing deur 'n 
Romeinse digter, asook vir die gekerstende klassieke kultuur as geheel. Dit word 
oorweldigend bewys deur Statius se pas verworwe nuwe staat, aangekondig deur die 
bergbewing en begelei deur jubelsang. In 'n breér sosio-politieke omlysting is Statius ’n 
simbool van die hele gekerstende Heilige Romeinse Ryk wat Dante so na aan die hart gelé 
het: die grootse Romeinse verlede en die grootse Christelike hede word naatloos versoen, 
en daarin word die Romeinse tradisie voltooi. 

Daar is geen bewys dat die werklike Statius 'n gelowige Christen geword het nie. Miskien het 
Dante tot daardie gevolgtrekking gekom op grond van niks anders as Statius se poésie self nie. So 
"n lesing sou inderdaad nie heeltemal onbegryplik gewees het nie: van alle Latynse digters vertoon 
Statius se digkuns miskien die meeste natuurlike affiniteit vir die waardes wat die Christendom 
onderlê. Tog is dit so dat Dante hier 'n nuwe en oorspronklike Statius-legende ontwerp. 


29. Digkuns. 


30. Dante verwar ons Statius waarskynlik, wat geboorteplek betref, met 'n ander Statius, 
naamlik Lucius Statius Ursulus, wat wel in Toulouse gebore is. Die Statius in Purgatorio is in 
Napels gebore. 

31. Die teken van digterlike grootsheid en verdiende roem. Dante verheerlik Statius se epiese 
kuns waarskynlik meer as wat dit verdien en werklik ontvang het, ten einde hom te laat inpas 
in die groot rol wat Dante vir hom geskep het. 


32. Hy het voor die voltooiing van sy Achilleid tot sterwe gekom. 
33. Die taak om hierdie reis deur die hiernamaals af te lê. 


34. Die opstaan na meer as 500 jaar van boete deur plat te lé loop simbolies vooruit op 
die wederopstanding van Statius se liggaam in verheerlikte vorm, en is analoog aan die 
opstanding van Christus uit die graf. 

Dit is nou tussen 10:00 en 11:00 op Dinsdag 12 April 1300. 
Onderweg na die Sesde Terras verduidelik Statius dat dit onder 
die invloed van Vergilius was dat hy nie slegs 'n deugsame man 

geword het nie, maar inderdaad 'n Christen, al was dit ’n louwarm 
een. Die digters bereik die Terras van Gulsigheid (Dante se term: 
'gola'; Kerklike Latyn: 'gula'). Hulle kom voor 'n boom te staan wat 
hulle 'n praktiese ervaringsles oor matigheid leer en voorbeelde 
van daardie deug uit die Skrif en die klassieke oudheid opnoem. 
Gulsigheid word in cantos XXII tot XXIV behandel. 


'Facesti come quei che va di notte, 
che porta il lume dietro e sé non giova, 
ma dopo sé fa le persone dotte.’ 


‘U handel soos een wat in die nag loop 
en die lig agter sy rug dra: dit baat hom nie, 
maar gee lig aan die mense agter hom’ 


(canto XXII.67-69) 

ll bestyging na die Sesde Terras 


Nadat hy ons na die Sesde Terras gerig het, laat ons die Engel 
agter. Sy woorde toe hy die vlek! van my gelaat verwyder, is dat 
diegene salig is wat na geregtigheid 'dors' (net hierdie woord het 
hy gebruik)? En ek, minder belas as toe ek deur die ander poorte 
beweeg het,? volg moeiteloos die snelle geeste boontoe. 


N Statius bely sy sonde en verhaal sy 
bekering 


Toe begin Vergilius: 


'Liefde, uit deug ontbrand, steek altyd ander liefde aan, mits 
die vlam na buite skyn. Vandaar dat vanaf die tyd dat Juvenalis? 
na die Limbus van die Hel in ons midde afgedaal en jou 
toegeneentheid jeens my aan my onthul het, my welwillendheid 
teenoor jou groter is as ooit tevore jeens iemand wat ek nog nooit 
gesien het nie? sodat hierdie trappe nou vir my kort voel. Maar sê 
my - en verskoon my as vriend as ek my vrymoedigheid vrye 
teuels gee - en praat nou met my soos met ’n vriend: Hoe kon 
hebsug in jou boesem 'n plek vind, saam met wysheid so groot 
Soos dié waaarmee jy jou sorgvuldig gevul het?' 


Hierdie woorde laat Statius effens glimlag en hy 
antwoord: 


‘Alles wat u sê, is vir my 'n kosbare blyk van liefde.” Waarlik, 
dikwels gee die skyn aanleiding tot misplaaste onsekerheid 
omdat ware redes verborge bly. U vraag toon u dink ek was in die 
ander lewe gierig, miskien omdat ek in daardie rondgang? was. 
Besef nou dat gierigheid ver van my verwyder was, en hierdie 
onmatigheid is duisende maande lank? gestraf. Ek sou nou 
kliprollend aan die somber wedstryd deelgeneem het? as ek my 
oriëntering nie reggestel het toe ek verstaan wat u, verontwaardig 
oor die menslike natuur, uitgeroep het: “Waarom beheer jy, o, 
heilige begeerte na goud, nie die drang van sterflike mense nie?"" 


"Toe begryp ek dat spanderende hande hul vleuels te wyd kan 
Sprei, en daarvoor, soos vir my ander sondes, het ek geboet. 


257 


55 


82 


na die Sesde Terras: gulsigheid 


Hoeveel met kaalgeskeerde kruine sal opstaan, lewend en 
sterwend deur onkunde van berou weerhou!” En besef dat twee 
direk teenoorgestelde sondes hier hul groenigheid saam verloor. 
Dus, indien ek my hier bevind onder diegene wat gierigheid 
beween, is dit om my van die teenoorgestelde te reinig. 


Die sanger van die herdersgedigte" sê: 


'Nou, toe jy met begeleiding van Clio^ die wrede worsteling 
van Jocaste se dubbele verdriet besing, was die geloof, 
waarsonder goeie werke onvoldoende is, nog nie merkbaar nie." 
As dit so is, watter son of lamp? het jou duisternis só verdryf dat 
jy jou seile herontplooi het om die visserman? te volg?' 


En Statius antwoord: 


‘U was die eerste wat my na Parnassus?? gelei het om in sy 
grotte te drink en die eerste om my weg na God te verlig.” U 
handel soos een wat snags loop en die lig agter sy rug dra: dit 
baat hom nie, maar gee lig aan die mense agter hom,?? toe u gesé 
het: "Die wéreld word nuut; geregtigheid en die eerste mensetyd 
keer terug, en ’n nuwe geslag daal uit die Hemel neer.”2 Deur u 
het ek digter geword, deur u Christen, maar sodat u beter kan 
sien wat ek geskets het, sal ek my hand uitstrek om dit in te kleur. 
Reeds was die hele wêreld swanger met diepe geloof, versprei 
deur die boodskappers van die ewige Ryk.” U woorde, pas 
aangeraak, het so met dié van die nuwe predikers ooreengestem 
dat ek daaraan gewoond geraak het om hulle te besoek. 


'Mettertyd het hulle vir my so heilig begin voorkom dat toe 
Domitianus? hulle vervolg het, hulle nie sonder my trane gehuil 
het nie. 


‘En terwyl ek nog dáár?$ vertoef het, het ek hulle bygestaan en 
het hul smettelose lewenswyse my beweeg om alle ander skole 
gering te ag. Voor ek die Grieke digtend na die riviere van Thebes 
begelei het," was ek reeds gedoop, maar uit vrees het ek my 
Christenskap verberg en vir 'n lang ruk heidenskap geveins; en 


258 


94 


115 


150 


Canto XXII 


daardie louwarmte het veroorsaak dat ek langer as vier eeue om 
die Vierde Terras beweeg het.’ 


'U wat die sluier gelig het wat die hoé waarde waarvan ek 
praat,Z vir my verberg het, sé my, terwyl ons bestyg wat nog 
oorbly, waar is ons Terentius van ouds, Caecilius en Plautus en 
Varro,?? as u weet. Sé my of hulle gedoem is, en tot watter area.’ 


‘Hulle en Persius*° en ek en vele ander, antwoord my leidsman, 
'is in die eerste sirkel van die blinde gevangenis saam met daardie 
Griek® wat meer as alle ander deur die muses gevoed is. Ons 
praat dikwels van die Berg?? wat ons voedsters huisves. Euripides 
is saam met ons, en Antiphon, Simonides, Agathon,? en talle 
ander Grieke wie se slape eens met lourier versier was. Van jou 
mense word Antigone, Deiphyle en Argia daar gesien, ook 
Ismene,?^ net so triest soos toe sy geleef het. Sy wat die fontein 
van Langia aangewys het,” kan mens daar sien; asook die dogter?e 
van Tiresias, Thetis en Deidamia® met haar susters.” 


N ’n tugtigende boom en voorbeelde 
van matigheid 


Albei digters is nou stil om opnuut, vry van die klim en die 
mure, aandagtig rond te kyk. Reeds is die eerste vier diensmaagde 
van die dag?? agtergelaat en is die vyfde aan die stuur van die 
vurige sonwa, rigting boontoe, toe my leidsman sê: 


'Ek dink ons moet ons regterskouers na die buiterand rig en 
soos gewoonlik om die Berg beweeg. 5? 


So volg ons dan met gewoonte as riglyn en met die instemming 
van daardie waardige siel die minder onseker weg. Hulle loop 
voor en ek alleen agter terwyl ek luister na hul diskoers, en dit 
skenk my insig in die digkuns. 


Maar die vonds van 'n boom met heerlik welriekende 
appels in die middel van die pad onderbreek die soet betoë 
Spoedig. Soos 'n den van tak tot tak boontoe spits, reik hierdie 
een na onder sodat - glo ek - mens dit nie kon klim nie. Van die 

hoé rots aan die kant waar die weg onbegaanbaar is, drup helder 
vog en versprei oor die blare. Die twee digters nader die boom en 
vanuit die loof roep 'n stem: 


'Van hierdie lafenis proe julle nie" 
Toe gaan die stem voort: 


'Maria was meer besorg daaroor dat die huweliksfees 
toereikend en betaamlik sou wees as oor haar eie mond waarmee 
sy nou vir julle intree.^? Die Romeinse dames van ouds was 
tevrede met water as drank. En Daniël het voedsel verag en 
wysheid verwerf.“ In die eerste tyd, skoon soos goud, het honger 
akkers lekker laat smaak, en dors elke stroompie nektarsoet. In 
die woestyn het heuning en sprinkane die Doper gevoed, en 
daarom was hy glorieryk en so groots soos die evangelie aan julle 
openbaar.” 


B eindnote 


1. Die vyfde P wat die Engel op sy gesig gekerf het, teken van die vyfde sondevlek. Sien canto 
1X.109 en volgende. 


2. Die engel verwys na die vierde saligspreking (Matt 5:6): `Salig is dié wat honger en dors 
na geregtigheid, want hulle sal versadig word.’ Die engel het natuurlik ook by die vorige 
terrasse na 'n gepaste saligspreking verwys. Hier haal die engel slegs die werkwoord ‘dors’ 
aan (in die Vulgaat: sitiunt: ‘hulle dors’) en laat ‘honger’ (esuriunt: ‘hulle honger’) uit. Die 
rede daarvoor is eerstens dat dit Dante in staat stel om meerdere assosiasies van die begrip 
'dors' te ontwikkel, waarmee hy in canto XXI begin het. Hy is 'n meester in die uitlig van 
sulke skakerings. Die leser vind die assosiasies van natuurlike fisieke behoefte, die bonatuurlik 
geinspireerde dors na dieper wete, die dors na geregtigheid, asook die sondige dors van 
hebsug. Die disproporsionele dors na mag en rykdom is die teenoorgestelde, die karikatuur 
van die dieper dors na geregtigheid, asook van die gebalanseerde dors na aardse goedere. 
Nog "n rede vir sy beperking tot ‘dors’ is dat hy die gebruik van die ‘honger’-metafoor uitstel 
tot die Sesde Terras, waar dit sal pas by vraatsug, wat daar gelouter word. Dit is dus ’n 
strukturele oorweging - Dante skryf nie impulsief nie; alles is haarfyn beplan. 


3. Nog 'n sondelas is immers van hom verwyder. 


4. Juvenalis (ca. 6O-ca. 140 AJ), fel satiriese Romeinse digter, wat hom ook, soos Vergilius, in 
Limbus bevind en Vergilius daar van Statius vertel het. Hy was ongeveer drie geslagte later 
as Vergilius (70-19 VAJ) en 'n jonger tydgenoot van Statius (45-96 AJ). Albei laasgenoemde 
digters het in Rome gewoon en sou mekaar dus geken het, wat Juvenalis vir Dante 'n goeie 
Kandidaat maak om Statius se bewondering vir Vergilius en gevolglik ook Vergilius se roem, 
asook Statius se teenwoordigheid teen die Berg, te verduidelik. Die veronderstelde verwysing 

is na Juvenalis se Satires 7.81-87, waarin Juvenalis se groot waardering vir Statius se poésie 
blyk. Juvenalis gee in daardie passasie egter geen blyk van Statius se grenslose verkwisting 
nie, en verwys besonder vaag slegs na Statius se groot armoede ondanks sy digterstalent. 
Statius sou Vergilius se digkuns grootliks bewonder het, maar die intense persoonlike liefde 
wat Dante hier aan Statius toeskryf, is sy konstruksie vir sy eie doeleindes. 


5. Vergilius verwys hier na sy ‘welwillendheid’ (benvoglienza) jeens Statius as berustend op 
die herkenning en erkenning van deug en waarheidsinsig. 


6. Uit toegeneentheid, maar ook uit die besef dat Vergilius, wys en dierbaar soos hy is, nou 
vergeet dat verkwisting immers die tweelingsonde van gierigheid is en dat hulle saam teen 
die Berg afgesterf moet word. 


7. Dante projekteer sy eie ontsaglik hoé waardering vir Vergilius nou ook op Statius, wat 
Vergilius as leidsman gaan vervang. 


8. Die Vyfde Terras. 


9. Om meer presies te wees, minstens 6000 maande. Hy was immers meer as 500 jaar op die 
Vyfde Terras om vir sy sonde te boet (vgl. canto XX1.68). 


10. Sien /nferno VII, wat die Vierde Sirkel van die Hel beskryf, waar gierigaards en verkwisters 
gestraf word. 


11. Hierdie aanhaling (eintlik: aanpassing) deur Dante uit Vergilius se Aeneis |11.56-57 het 
in die kommentariéle tradisie tot vertaal- en interpretasieprobleme aanleiding gegee (vgl. 
Tozer 1975:325; Ciardi 1970:318 e.v.). Die oorspronklike Latyn (Quid non mortalia pectora 
cogis, auri sacra fames?) kan weergegee word as 'waarheen dryf u nie sterflike harte nie, 
o heilige honger na goud?' Dante se weergawe (‘waarom beheer jy, o heilige honger na 
goud, nie die drang van sterflike mense nie?'(perché non reggi tu, a sacra fame de l'oro, 
l'appetito de' mortali?) pas Vergilius vir sy eie behoefte aan, naamlik om die lus na goud 
(en ander aardse goedere) as nie noodwendig en op sigself boos en sondig (vervloek) te 
sien nie, maar inderdaad as ‘heilig’, 'n'drang' in die sin van verbysterende ambivalensie. 
Dit sou aansluit by Rudolf Otto in sy Das Heilige: die 'heilige' is ambivalent, tremendum 
et fascinans (verskriklik en fassinerend', vreesinboesemend en tegelyk aantreklik), nie 
simplisties goed of boos nie. Dit is nie vergesog om 'n dergelike insig toe te skryf aan ons 
14de-eeuse Christelike denker-digter, diep onder die indruk van die ontsagwekkende mag 
van God en menslike verantwoordelikheid in die aardse lewe met sy godgegewe goedere 
nie. Dante se woord fame (Vergilius se fames) word nie hier as 'honger' nie, maar met die 
meer algemene woord 'drang' weergegee, om aan te sluit by ons digter se terughou van 
'honger' tot by die volgende Terras. 


12. Menige geestelike sowel as waansinniges (albei kategorieé se koppe is geskeer, al was 
dit met uiteenlopende motiewe), deur onkunde onbevoeg om lewend of sterwend berou 
vir hetsy sondige gierigheid of sondige verkwisting te toon, sal in daardie staat op die 
Oordeelsdag moet opstaan. Vergelyk /nferno VII.37-48. 


13. Die twee is uiterste wanstaltighede, opkomend uit dieselfde wortel, naamlik onmatige 
begeerte na materiéle goed. Die ander sondes is ook buitensporige verdraaiings van 'n deug 
wat in matige vorm goed is. Slegs op die Vyfde Terras maak Dante die struktuur van die 
teenoorgestelde van sonde-uitinge eksplisiet. 

14. Vergilius. Hy was in sy jeug naamlik ook 'n pastorale digter van formaat, soos duidelik blyk 
in sy Bucolica (ook bekend as Eclogae, ongeveer 40 VAJ geskryf). Tot dusver het Dante in sy 
gedig uitsluitlik na die Aeneis verwys. 


15. Clio, een van die nege muses, dogters van Zeus. Clio was die muse van geskiedskrywing, 
aan die begin van sy gedig deur Statius aangeroep. Die gedig was dus die gesamentlike 
prestasie van Statius en Clio. 


16. Vergilius verwys hier na Statius se epos in twaalf boeke, die Thebais, waarin hy in boek XII 
die oorlog van die sewe konings teen Thebes behandel. Die agtergrond van hierdie oorlog 
was die stryd op lewe en dood van die tweelingbroers, Eteokles en Polynikes, om Thebes 
te regeer. Die 'dubbele verdriet' van Jocaste verwys stellig na die tweeling se noodlottige 
tweestryd (hulle het mekaar doodgemaak). Op die agtergrond speel nog 'n tragedie af, 
naamlik die bloedskandige afkoms van die tweeling: hul vader was naamlik Oedipus, wat 
in uitvoering van ’n orakel met sy eie moeder, Jocaste, getrou het sonder dat sy van hul 
biologiese verband bewus was. Vergelyk Inferno XXV1.52-54. 


17. Vergelyk Efesiërs 2:8-9. Statius het met geen woord in sy gedigte verraai dat hy 'n gelowige 
Christen was nie. Volgens Dante was hy ’n Christen, maar hy beweer dat in hierdie werk van 
Statius sy geloof nog net nie duidelik was nie. Statius se Christenskap is 'n konstruksie van 
Dante. 


18. Hemelse of aardse bron van lig, metafore vir goddelike openbaring en menslike rede. 
19. Simon Petrus (vgl. Mark 1:16-17). 


20. Berg in Griekeland, gewy aan Apollo en die muses. Vergilius het Statius geinspireer om 
digter te word. Grotte was van vroeg in die mensegeskiedenis oorde van buitengewone 
ervaring en openbaring. 


21. Vergilius het Statius ook tot Christenskap gelei. 
22. Die tipiese rol van 'n nederige dienskneg. 


23. Vertaling deur Dante van die Ec/ogues IV.5-7. Middeleeuse Christene het hierdie woorde 
geinterpreteer as dat hulle op die geboorte van Christus, ongeveer 40 jaar later, sou dui. Die 
interpretasie het aanleiding gegee tot die opvatting dat Vergilius ’n bonatuurlik geinspireerde 
siener was, 'n denkbeeld waaraan Dante van harte meegedoen het. In werklikheid het Vergilius 
die aanstaande geboorte van die seun van 'n Romeinse edelman besing. 


24. Die apostels. 


25. Romeinse keiser 81-96 AJ, wie se bloeddorstige vervolging van Christene die laagtepunt 
van 'n wrede heerskappy was. 


26. Op aarde. Statius is nou reeds langer as vyf eeue hier teen die Vyfde Terras (vgl. 
canto XXI|.67 ev). Voor die huidige datum het Statius ook 400 jaar teen die Vierde Terras 
deurgebring om vir sy traagheid boete te doen (sien reël 93). Hy moes dus 'n geruime tyd 
in die Ante-Purgatorium deurgebring het; teen die tyd van sy ontmoeting met Dante was 
hy immers reeds meer as 1200 jaar dood. Hy kon miskien ook op sy reinigingstog korter 
tydperke teen ander Terrasse deurgebring het sonder dat Dante daarvan geweet het. 


27. Dus voordat Statius gekom het by die negende hoofstuk van sy Thebaid, waar hy die 
aankoms van die Grieke by die riviere Ismenus en Asopus beskryf. 

28. Die Christelike geloof. 


29. Romeinse dramaturge en digters van die tweede en 3de eeue VAJ, wat as onkundiges 
aangaande Christus en ongedooptes nie gered kon word nie. 


30. Romeinse digter uit die eerste eeu AJ. 
31. Homeros (vgl. Inferno IV.86 ev.). 


32. Parnassus, geheilig aan Apollo en die nege muses van die digkuns. Hulle word voorgestel 
as die moeders wat digters met die melk van inspirasie voed. 


33. Dramaturge en digters uit die goue eeu van die Griekse letterkunde. 


34. Fiktiewe karakters uit Statius se epiese gedigte, hier deur Dante voorgestel as historiese 
persone. Ismene was 'n dogter van Oedipus en Jocaste en 'n suster van Antigone. Sy het die 
uitwissing van haar hele familie aanskou. 


35. Hypsipyle. Toe die sewe helde wat teen Thebes geveg het, in hul opmars op die punt was 
om van dors te sterf, het sy die fontein Langia aan hulle uitgewys. 


36. Manto (vgl. /nferno XX.52-93). 
37. Nog karakters uit Statius se werk. 


38. Die ure van die dag. Vergelyk canto XII.79 en volgende. Met 06:00 in die oggend as 
uitgangspunt, is dit dus nou tussen 10:00 en 11:00. 


39. Regsom, teenoorgesteld as die rigting waarin die wysers van ’n horlosie beweeg. 
AO. Vergelyk canto XIII.28-30, Johannes 2:10-11. 
Al. Vergelyk Daniél 1:11-12, 5:17 en volgend. 


42. Vergelyk Matteus 11:11. 

Dit is Dinsdag 12 April, ongeveer 13:00. Die twee digters word 
ingehaal deur 'n groep skadu's, uitgemergel deur honger en dors, 
nog vererger deur die sien en ruik van vrugte en druppende water. 

Dante word deur 'n jeugvriend Forese Donati herken. Forese 
verduidelik dat hy danksy die toegewyde gebede en trane van sy 
weduwee, Nella, spoedig uit Ante-Purgatorium kon kom. Teen Nella 

steek die algemene skaamteloosheid van die ander vroue van 

Florence, uitgedruk in hul kleredrag, erg af, verklaar Forese, en 

voorspel spoedige straf daarvoor. Dante bely die gedeelde 
sondes van hom en Forese en sinspeel op sy herontmoeting 
met Beatrice en sy afskeid van Vergilius. 


‘Tanto é Dio piu cara e piu diletta 
la vedovella mia, che molto amai, 
quanto in bene operare é piu soletta.' 


'Vir God des te kosbaarder en dierbaarder 
is my weduweetjie vir wie ek so lief was, 
want in goed doen staan sy gans alleen.’ 


(canto XXIII.91- 9:3) 

B waansin van die vrate 


Terwyl ek stip na die groen loof tuur soos een wat sy lewe agter 
voëltjies aan deurbring, sê my meer-as-vader? aan my: 


'Seun, kom nou, want die tyd ons gegun, moet nuttiger bestee 
word. 


Ek keer my gesig en net so vinnig my treë na die wyses wat sê 
gesels dat loop vir my geen las is nie. En skielik word geween en 
sang gehoor: Labia mea, Domine, op 'n wyse wat vreugde en 
verdriet wek. 


‘Dierbare vader, wat hoor ek daar?’ 
Hy antwoord: 


‘Miskien geeste onderweg wat die binding van hul skuld 
ontknoop.'4 


Soos reisigers in gedagtes verdiep onbekendes inhaal en 
verbysteek sonder talm, snel 'n groep geeste stil en toegewyd 
van agter verby en staar ons net aan.” Hulle oë is donker ingesonke 
en gesigte bleek en so uitgeteer dat die vel om hul gebeente 
span. Ek glo nie Erysichthon was so tot geslete vel verdor toe hy 
'n hongerdood gevrees het nie.” 


In my gedagte sê ek vir myself: 


'Kyk daar, die mense wat Jesusalem verloor het toe Maria haar 
snawel in haar seun geslaan het.'? 


Hul oogholtes is soos monture sonder sierade: wie 'OMO' in 
die gesig van 'n mens lees, sou maklik die ‘M’ by hulle herken het.” 
Wie sou kon glo dat die geur van appel en water sulke lus kan 
loslaat - tensy hy weet waarom.? 


ll ontmoeting met Forese Donati 


Ek is nog geskok dat hulle so uitgehonger kon raak en die 
oorsaak van hul uitmergeling en droewe verdorring is my nog nie 

bekend nie, toe - kyk! - uit die diepte van sy skedel draai 'n skadu 
sy oë na my, staar stip en skree hard: 


‘Wat 'n genade is dit vir my dié?’ 


Nooit sou ek hom aan sy gesig herken het nie, maar wat sy 
voorkoms onderdruk, onthul sy stem aan my. Dit is die vonk wat 
my herkenning van die vervalle gelaat volkome laat ontvlam en 
my die gesig van Forese" laat eien. 


‘Ag, pleit dié, ‘steur jou nie aan die droë skurfte wat my 
vel verbleik en my verlies aan vleis nie. Vertel my die waarheid 
omtrent jouself en die twee siele wat jou vergesel. Verwyl nie 
voor jy met my praat nie! 


‘Jou gesig het ek eens met jou dood beween, maar so geskend, 
bied dit nog meer smart vir trane,” is my antwoord aan hom. 
'In Gods naam, sê my wat jou so gestroop het. Verplig my nie om 
in my verbystering nou verslag te doen nie - verhaal is swaar vir 
iemand met 'n ander drang vervul. 


N loutering van die gulsiges 
En hy antwoord: 


'Van die ewige raad daal krag in die water en die boom 
daaragter neer, vandaar my vermaering. Al hierdie mense wat so 
wenend sing’ weens slukverknogtheid, herwin deur honger en 
dors hul heiligheid. Die reuk afkomstig uit vrug en vog oor die 
groenigheid versprei, laat die behoefte aan drink en eet ontwaak. 
En terwyl ons die ruimte omsirkel, word ons tugtiging - ek sê 
tugtiging, maar moet eintlik sê bemoediging - twee maal hernu; 
want dieselfde wil wat ons na daardie boom lei, het Christus 
vreugdevol laat roep: “Eli”, toe hy ons met sy bloed bevry het.” 


N Nella Donati, so anders as die ander 
Florentynse vroue 


Ek antwoord: 


'Forese, van die dag af dat jy die wéreld vir 'n beter lewe verruil 
het, was daar tot op hede nog nie vyf jaarwendings nie. As die 

vermoë tot sonde in jou beëindig is voor die uur aangebreek het 
van die goeie smart wat jou met God herenig het, hoe het jy dan 
nou al hierbo aangekom? Ek het verwag om jou daar onder te 
vind, daar waar tyd vir tyd vergoed." 


Sy antwoord is: 


‘Deur haar tranevloed het my Nella^ my so gou by die drink 
van die soete als van dié pynigings laat aankom.® Deur haar 
toegewyde gebede en versugtinge het sy my weggehaal van die 
helling waar gewag word en my van die ander Terrasse bevry." 
Vir God des te kosbaarder en dierbaarder is my weduweetjie vir 
wie ek so lief was, want in goeddoen staan sy gans alleen. Die 
vroue van Barbagia in Sardinié® is immers baie kuiser as dié van 
die Barbagia waar ek haar agtergelaat het.” Ag, liewe broer, wat 
wil jy hé moet ek sé? In my geestesoog sien ek reeds 'n toekoms - 
die huidige uur sal nog nie baie oud wees nie - wanneer die vroue 
van Florence van die kansel af verbied sal word?? om hul borste 
ontbloot ten toon te stel. Watter barbaarse of Saraseense?! vroue 
moes ooit deur geestelike of burgerlike wette verplig word om 
bedek rond te loop? Maar as hierdie skaamteloses sou weet wat 
die haastige Hemel vir hulle aan die voorberei is, het hulle alreeds 
hul monde oopgesper om te gil.Z Want as vooruitsien my hier nie 
bedrieg nie, sal ongelukkigheid hul tref voordat die wange van 
een wat tans nog met wiegeliedjies gesus word, baard kry.” Ag, 
broer, verberg dit nie langer vir my nie! Kyk, nie net ek nie, maar 
almal staar na waar jy die son verduister.24 


N Dante bely sy eie dwaling en redding 
Waarop ek hom antwoord: 


'As jy nou in gedagte roep wat jy eens in my geselskap was en 
ek in joune,” sal die herinnering opnuut pynlik wees. Van daardie 
lewe is ek deur hom wat voor my loop, eers onlangs afgewend? 
toe die suster van hom (en hier wys ek na die son)?’ haarself 
volrond vertoon het.?? Hy het my, in hierdie ware vlees waarmee 
ek hom volg, uit die diep nag van die waarlik dooies? weggelei. 
Vandaar af het sy bemoedigings my, die Berg beklimmend en 

omsirkelend, na Bo getrek - die Berg wat julle, deur die wéreld 
krom gebuig, weer reguit trek.*? Hy sé hy sal by my bly tot ek sal 
wees waar Beatrice is: daar sal ek deur hom verlaat moet word.?! 


'Die een wat dit vir my sé, is Vergilius (en ek wys na hom); die 
ander een is die skadu* na wie se ontslag elke Berghang in jul ryk 
onlangs geskud het. 55 


Bl eindnote 


1. Miskien jagters, miskien versamelaars of verkopers, in elk geval 'n uiting van tydverkwistende 
nuutgierigheid. 


2. Lo piu che padre: Vergilius. 


3. Aanhaling uit Psalm 51:17: ‘Here, open my lippe dat my mond u lof kan verkondig.’ Vroeér 
was die lippe van die vrate smakkend gebruik vir eet en nogmaals eet, nou in die situasie van 
boete word hulle gebruik vir geestelike voeding en die verkondiging van die lof van God. Dit 
is nou Dinsdag, die dag waarop hierdie woorde deel van die Kerklike liturgie op aarde is. In 
die konteks van boetedoening teen die Berg is die mengsel van vreugdevolle lofsange en 
berouvolle verdriet begryplik. 


4. Deur die lyding in Purgatorium word die vasknoping in sonde en skuld losgemaak. 


5. Die geeste is haastig en durf nie nou versuim nie. Tog staar hulle in die verbygaan verbaas, 
want een van die drie is kennelik nog 'n lewende mens. 


6. Volgens Ovidius (Metamorphoses VIII.738 e.v.) het Erysichthon uittartend 'n eik in die heilige 
woud van Ceres met 'n nimf daarin afgekap. Sy straf was nimmereindigende, onversadigbare 
honger. Eers het hy alle beskikbare kos opgeëet, toe sy dogter vir kos verkoop en uiteindelik 
sy eie liggaam verslind. 


7. Erysichthon was gedoem tot die gelyktydige vrees om van honger dood te gaan en om 
juis sy einde te verhaas. 


8. 'n Verwysing na die beslissende beleg van Jerusalem in die jaar 70 AJ deur die Romeinse 
generaal Titus. Die besetting het uitgeloop op die verwoesting van Jerusalem en die verbanning 
of verslawing van die Joodse leiersvlak. Tydens die beleg sou 'n Jodin, ene Maria, sover gegaan 
het om haar eie seun te eet. So 'n episode is oorspronklik deur die Romeins-Joodse historikus 
Flavius Josephus (in sy Bellum ludaicum vi.3) vermeld. Miskien kan 'n antisemitiese klank ook 
verneem word, en die kontras met Maria, die moeder van Jesus, is berekend duidelik. 


9. 'Omo' is die volks-Latyns, vroeg-Italiaanse weergawe van die Latynse ‘homo’ en standaard 
Italiaanse ‘uomo’ (‘mens’). Hierdie drie letters kan maklik in die oogbanke en neus (‘m’) van 
'n mens en die twee oë (‘o’) weerskante herken word. In dié tyd is dit dikwels in die prediking 
voorgehou as 't ware die handtekening van die Skepper op sy uitnemendste kunswerk, die 
mens. 'n Bygedagte van Dante hier is stellig dat selfs in 'n situasie van die uiterste verval van 
die mens, fisiek (monture sonder sierade') sowel as moreel (gulsigheid), die hoë herkoms en 
bestemming van die mens nie vergeet mag word nie: dit bly op die menslike gelaat geskryf. 

Dit gaan ook nie by die leser verby dat die geeste so pas (reél 21) na Dante gestaar het nie; 
ʼn werklik lewende mens is in hul huidige omstandighede immers besonder merkwaardig en 
’n herinnering aan hul vroeëre kosbare bestaanswyse. 


10. Die verklaring volg in reël 61 en volgende. 


11. Forese Donati was 'n neef van Gemma, eggenote van Dante. Forese was ook digter en 'n 
vriend van Dante. In hul jeug het die twee digters effens speels beledigende verse oor mekaar 
gemaak. Gelukkig loop Dante hom in hierdie relatief positiewe situasie raak, kan hy vergoed 
vir sy destydse beledigende taal en kan hul ou vriendskap herstel word. Dante se gedig is 
immers sy eie louteringsreis na innerlike heling. 


12. Vergelyk reël 10 en volgende bo vir die skynbare paradoks van tegelykertyd vreugdevol 
én verdrietig te sing. 


13. Die aanhaling (My God, my God ..”) kom uit Matteus 27:46, die woorde van die sterwende 
Christus aan die kruisboom. Nie sonder betekenis nie, was dat die mirre wat aan Hom gereik 
is (Mark 15:23) ondrinkbaar bitter was, maar juis so heilbrengend vir 'n verlore mensdom: die 
gepynigdes verlang nie soseer na liggaamlike verkwikking en voeding nie (dit word hulle in elk 
geval ontsê), maar na die ware lewe self, wat slegs in deemoed en berou aan die voet van die 
kruis gevind word. Die boom pas agter hulle wys heen na daardie boom, die kruis. Ook in die 
assosiasieveld, verder in die agtergrond veronderstel, is die boom in the tuin van Eden, waar 
sonde en verlossingsbehoefte weens die ongehoorsaamheid van Adam en Eva ontstaan het. 


14. Dante het Forese veel laer af, in Ante-Purgatorium, verwag. Forese was een van diegene 
wat uit traagheid glad nie hul sonde gebieg en berou getoon het nie, of in elk geval nie die 
sakrament van die laaste oliesel ontvang het nie; hulle moet in die Ante-Purgatorium bly vir 
solank hulle geleef het, tensy liefhebbende lewendes vir hulle in gebed intree (vgl. by canto 
V127 ev). ‘Die vermoë tot verdere sonde in jou beëindig is ...: dit wil sê deur die dood; ‘voor die 
uur aangebreek het vir die goeie smart wat jou met God herenig ..: dit wil sê berou en boete. 


5. Afkorting van Giovanella, liefdesverkleinwoordjie vir Giovanna. 


6. Dante sit die gedagtegang van die skynbare paradoks van pyniging en heil (vgl. reëls 
70-75 hierbo) voort. Heilbrengende pyniging is inderdaad die sentrale tema van Purgatorio 
as geheel. 


7. Die strekking is nie dat Forese, betreklik onlangs oorlede, die vorige Terrasse bokant Ante- 
Purgatorium heeltemal misgeloop het nie, maar dat hy danksy die gebede van Nella vinniger 
deur hulle beweeg het en miskien van sekere boetes kwytgeskel word. Die denkbeeld van die 
Purgatorium soos deur Dante gehuldig, plaas 'n groot verantwoordelikheid op die skouers 
van agtergeblewenes op aarde: die duur van oorledenes se verblyf in die Purgatorium en die 
kwaliteit van hul ervarings daar hang in 'n groot mate af van die gebede van lewendes. 


18. Barbagia: 'n bergagtige streek in Sardinië. Die bewoners daarvan, volgens oorlewering uit 
Afrika daarheen verplaas deur die Vandale, is in dié tyd as besonders barbaars beskou. Selfs 
teen diegene gemeet, steek die skaamtelose kleredrag van die vroue van Florence sleg af. 


19. Florence. 


20. Dante verwys stellig na 'n werklike gebeurtenis, maar nadere besonderhede is nie 
bekend nie. Waarskynlik was dit nie net prediking daarteen nie, maar een of ander kerklike of 
burgerlike wetsmaatreël oor dameskleredrag. 

21. Sarasene: in die tyd 'n verwysing na ongedoopte persone in die algemeen, dus ‘heidene’. 


22. Dante het hierdie verse 'n dekade of wat na die wending van die 13de na die 15de eeu 
AJ geskryf. Soos meermale, plaas hy ook hier iets wat histories werklik gebeur het as ’n 
profesie in die mond van een van sy karakters, in hierdie geval, van Forese. Dit is egter nie 
bekend waarna hy spesifiek verwys nie. Florence het in daardie tydperk inderdaad verskeie 
traumatiese ervarings deurgemaak, wat as goddelike straf vir misdrywe vertolk kon word. 
Dit is moontlik dat hy verwys na die optrede van keiser Hendrik VII van Luxemburg (keiser 
van 1308-1313) (vgl. cantos VIL96; XXXIII.43); of na die hele reeks politieke rampe in die 
algemeen, weens die voortslepende konflikte tussen die verskillende Guelf-faksies. Ander 
rampe het hongersnood in 1302 en die ineenstorting van 'n brug met groot lewensverlies 
in 1303 ingesluit. Die toeskryf van maatskaplike en natuurrampe (bv. droogtes) aan Gods 
verdiende toorn weens sonde is nie onbekend in die Suid-Afrikaanse kerkgeskiedenis nie. 


23. 'n Seun wat met die eeuwending gebore is, sou ten tye van die groot ongelukkigheid 
waarop Dante sinspeel, dus 'n puber gewees het. 


24. Al die ontliggaamde siele staar verbysterd na die skaduwee van Dante se lewende 
liggaam op die grond. 


25. Dante verduidelik nie die gemeenskaplike, beskamende dwalings van die twee 
jeugvriende nie. 


26. Vergilius het in die donker woud Dante se lewenslot verander (vgl. /nferno | oor die selva 
oscura en die ontmoeting met Vergilius). 


27. Die son (Apollo) en die maan (Diana) is albei kinders van Zeus en Latona, dus broer en 
suster. 


28. Vyf dae tevore, heilige Donderdagnag om presies te wees. Vergelyk /nferno XX.127. 
29. Inferno. 
30. Die wese van die Purgatorium. 


31. Dante kan nie anders as om sy groot liefde vir Beatrice en Vergilius uit te druk nie: met 
eersgenoemde sal hy spoedig weer kontak hé, van laasgenoemde sal hy spoedig moet 
afskeid neem. 


32. Statius. Dante het nou die vraag beantwoord van Forese in reél 53 aangaande die twee 
siele wat hom vergesel. 


33. Vergelyk cantos XX.124 en volgende en XX1.34-72 vir die merkwaardige verskynsel dat 
Purgatorium sidder as 'n siel volkome gelouter is en uit Purgatorium ontslaan word om hoër 
op te gaan. 

Dit is steeds Dinsdagmiddag 12 April, kort na die middaguur. 
Dante ontmoet Bonagiunta da Lucca, en kry geleentheid om die 
versteurde verhouding met hierdie mededigter te herstel. Forese 
voorspel aan Dante die dood van sy broer Corso Donati agt jaar 

later. Dante word gekonfronteer met drie voorbeelde van die sonde 
van gulsigheid, naamlik Eva, die centauri en die meerderheid 

Hebreérs voor die veldslag teen die Midianiete. Die Engel van 
Matigheid maak sy verskyning, so verblindend helder skoon dat 

Dante hom nie kan sien nie, maar wel deur sy ander sintuie van die 
Engel se teenwoordigheid bewus word. Die Engel streel sag met sy 
vlerk die volgende 'P' van die voorhoof van Dante weg. 


E io a lui: ' mi son un che, quando 
Amor mi spira, noto, e a quel modo 
ch'e’ ditta dentro vo significando’. 


En ek aan hom: ‘Ek let op as liefde my beadem 
en gee presies in woorde weer 
wat dit innerlik dikteer. 


(canto XXIV.52-54) 

E inligting oor Piccarda Donati en 
identifikasie van "n aantal kamerade 
van Forese 


Praat het ons loop so min vertraag soos loop ons praat, en al 
pratend beweeg ons flink soos 'n boot voor 'n gunstige wind. Die 
skadu's met die voorkoms van dubbel-dooie voorwerpe staar 
verwonderd uit hul oogholtes na my in die besef dat ek nog lewe. 
Ek sit my diskoers toe voort: 


'Daardie een beweeg miskien stadiger boontoe as wat hy sou 
kon, ter wille van die ander een.’ Maar sé my, as jy weet, waar 
Piccarda? is; en sé my of daar tussen die geeste wat my so 
aanstaar, enige noemenswaardige persoon is. 


'My suster, mooi sowel as goed - ek weet nie watter die 
meeste nie - triomfeer reeds verheug met haar kroon op die hoë 
Olympus .'* 


En toe voeg hy by: 


'Dit is hier nie verbode om iemand by naam te noem nie, 
aangesien ons voorkoms so deur ons dieet uitgesuig is.” Daardie 
een, wys hy met sy vinger, 'is Bonagiunta, Bonagiunta da Lucca;? 
en die een agter hom, nog meer vervalle, het eens die Heilige 
Kerk in sy arms gehou.” Hy is afkomstig van Tours, en reinig 
homself hier van die palings van Bolsena en die wyn.8 


Baie ander noem hy een vir een aan my. Al die genoemdes lyk 
tevrede, want ek kan geen teken van afkeer bemerk nie. Ek sien 
Ubaldino della Pila? wat van hongerte die lug kou, en Bonifacius? 
wat met sy herderstaf 'n menigte laat wei het. Ek sien die heer 
Marchese wat tevore in Forli minder dors, maar meer geleentheid 
om te drink ervaar het as nou en selfs toe nooit versadig was nie." 


ll Bonagiunta da Lucca en die soet 
nuwe styl 


Maar soos iemand wat mense deurkyk en in een meer as 'n 
ander belang stel, is dit met my gesteld in die geval van 'n man 

van Lucca, wat begeriger as ander lyk om my te ken. Hy mompel, 
en ek hoor iets soos 'Gentucca"? uit sy mond, die wond waar hy 
die pyn ervaar van die geregtigheid wat hom kou.” 


‘O gees, sê ek, ‘jy wat so begerig lyk om met my te praat, doen 
dit duidelik sodat ek jou kan verstaan en jou woorde ons albei 
bevredig.” 


"n Vrou is gebore maar dra nog nie die sluier nie," begin 
hy, ‘en sy sal sorg dat jy hou van my stad wat die mense belaster. 
Gaan met hierdie wete voort, en as my mompelende spraak jou 
onseker laat, sal die ware feite nog vir jou duidelik word. Maar sê 
my of ek voor my die skepper sien van die nuwe rym wat begin 
het met ‘Donne chavate intelletto d'amore’. 


En ek aan hom: 


'Ek let op as liefde my beadem en gee presies in woorde weer 
wat dit innerlik dikteer." 


'Ag, broer, sê hy, 'ek sien die knoop waarvan ek hoor, wat my 
en die notaris! Guittone? van die soet nuwe styl weerhou het! Ek 
sien goed hoe noukeurig julle penne die dikteerder volg - wat 
ons penne beslis nie gedoen het nie. En wie sou probeer om nog 
dieper te peil, sal geen verdere verskil tussen die een styl en die 
ander sien nie.”29 


En toe swyg hy skynbaar tevrede.” 


E Forese voorspel die einde van sy 
broer, Corso Donati 


Soos kraanvoëls wat langs die Nyl oorwinter eers in die lug 
saamswerm en dan vlug in gelid vertrek,Z so wend die hele groep 
hul blik af en versnel hul pas, lig weens maerte en hunkering. 
En soos 'n man wat, moeg gedraf, sy metgeselle laat voortsnel en 
stap tot sy gehyg bedaar, laat Forese die heilige kudde voortgaan 
en loop saam met my agterna terwyl hy vra: 


‘Wanneer sal ek jou weer sien?'?* 

‘Ek weet nie, antwoord ek, ‘hoe lank ek nog sal leef nie, maar 
my terugkeer sal nie so gou wees dat my begeerte die kus? nie 
eerste sal haal nie. Want die plek waar ek geplaas is om te woon,?® 
word dag na dag al meer van die goeie gestroop en lyk bestem 
om tot trieste bouval te verval. 


‘Gaan nou, sé hy, ‘want ek sien hoe die een wat die meeste 
skuld dra?” aan die stert van ’n dier gesleep word na die vallei 
waar kwytskelding nooit kom nie? Met elke tree haas die dier 
hom immer versnellend, totdat dit die geskopte liggaam aaklig 
vermink laat. Daardie sfere (en hy rig sy oé na die hemel) sal nie 
dikwels wentel?? alvorens my woorde waarop ek nie nou kan 
uitbrei nie vir jou duidelik sal wees. Bly jy nou agter, want kosbaar 
is tyd in hierdie ryk en ek verkwis baie daarvan deur so tydsaam 
saam met jou te drentel.'5o 


Soos "n ruiterridder voor aanvalstroepe uit galop vir die eer 
van die eerste gevegskontak,? gee hy groot treé voor ons uit. En 
ek is op weg met die twee groot veldhere van die mensdom.” 


Bl die tweede boom en voorbeelde van 
gulsigheid 


En toe hy so ver voor ons uitsnel dat my oë hom met net 
soveel moeite kan volg as my begrip sy woorde, verskyn die 
welig gelaaide takke van 'n ander appelboom* nie ver voor my 
nie omdat ek pas om die draai® gekom het. Ek sien mense wat 
hande omhoog na die loof roep (ek weet nie wat nie) soos 
magteloos smagtende, pleitende kindertjies, en die een by wie 
gepleit word, geen gehoor gee nie, maar wat begeer word, 
hoér oplig en nie verberg nie, juis om hul begeerte aan te 
wakker. 


Toe vertrek hulle asof ontnugterd, en kom ons terstond by 
die groot boom aan, doof vir soveel bede en trane. 


'Gaan verby, en nie naby nie: die boom waarvan Eva geéet het, 
staan hoër op? en hierdie boom stam daarvan af.’ 

Dit sé iemand (ek weet nie wie nie) vanuit die takke. Dus gaan 
Vergilius, Statius en ek styf teenmekaar verder boontoe.” 


‘Onthou, sê die stem, ‘die dubbelborsiges in die wolk gevorm, 
vervloek en beskonke, wat teen Theseus geveg het;? en die 
Hebreérs wat hul dors so gulsig geles het dat Gideon hulle nie as 
metgeselle gekies het toe hy die Midianiete teen die heuwel af 
bestorm het nie.’%? 


So gaan ons teen die Terras se muur voort terwyl ons luister na 
die oortredings van die keel en hul spoedige verdiende ellende- 
loon. Toe dra meer as 'n duisend treë ons, nou effens van 
mekaar geskei, oor die oop pad, elkeen alleen in woordelose 
kontemplasie.^? 


ll die Engel van Matigheid 


‘Waarom loop julle drie nou so in gedagte versonke?“ vra ’n 
stem“? skielik, en ek skrik soos 'n bang en skugter dier. Ek lig my 
kop om te sien wie dit is. En nooit is glas of metaal in enige 
smeltoond so skitterend gloeiend aanskou nie as die verskynsel 
wat sé: 


'As julle wens om na die Hoogte op te gaan, moet julle 
hier draai. Dit is die weg om te volg as julle na vrede wil 
vorder.'^ 


Sy voorkoms verblind my. Dus draai ek en val agter my 
leermeesters in, soos een wat moet hoor om sy weg te vind.^^ 


En soos "n bries in Mei, bode van die daeraad, versadig van 
loof en blom, roer en geur versprei, voel ek ’n luggie lig oor die 
middel van my voorhoof vee en ’n vleuel wat my strelend die 
geur van ambrosia laat ervaar.“ 


En ek hoor: 


'Salig is hulle, só begenadig dat die liefde vir smaak nie 
oormatige smagting in hulle laat ontbrand nie, maar hulle altyd 
laat verlang in net die regte graad!'^e 

B eindnote 


1. 'Daardie een’: Statius. Dante en Forese gaan voort direk waar die vorige canto opgehou 
het. Die 'ander' is Vergilius, ter wille van wie se geselskap Statius so stadig loop. Hy wil nie 
afskeid neem nie. Miskien is Dante weens die ekstra gewig van sy lewende liggaam ook 'n 
vertragende faktor. Indien Statius die afskeid van Vergilius en by implikasie ook die opgaan 
na Gods Paradys doelbewus sou vertraag, sal dit as sonde gereken moet word (gebrek aan 
ywer om gereinig te word). 


2. Piccarda, suster van Forese, en in lewe 'n non. In Paradiso III.34 en volgende vertel Dante 
meer van sy ontmoeting met haar in die Eerste Hemelse Sfeer. 


3. Dante stel hier eintlik net belang in mense wat hulle deur intellektuele prestasie of politieke 
handeling onderskei het. Volgens canto XII was hy alte bewus van trots as sy eie swakheid. 


4. Vergelyk 2 Timoteus 4:8 aangaande die 'kroon (van geregtigheid)'. Olympus is waar 
die gode volgens die klassieke mitologie woon. Die identifikasie daarvan met die Paradys, 
woning van die God van die Christelike geloof, is sprekend van Dante se integrasie van die 
klassieke heidendom en Christendom. 


5. Weens hul uitgeteerdheid kan die geeste nie meer aan hul fisieke voorkoms uitgeken word 
nie. Om hulle by naam te identifiseer, is dus nie die oortreding van 'n hoflikheidskonvensie nie, 
maar onvermydelik en nodig. 


6. Bonagiunta degli Overardi da Lucca, 'n generasie ouer as Dante, was nie slegs amptenaar 
in Lucca nie, maar ook digter in eie reg, 'n oorgangsfiguur tussen die ou konvensionalisme 
en die nuwe soepelheid. As selfbewuste verteenwoordiger van die nuutste styl (dolce stil 
novo) het 'n jeudige Dante blykens ander verwysings (De vulgari eloquentia 113) nie veel van 
Bonagiunta se poësie gedink nie. 


7. Pous Martyn IV (pous 1281-1285, ’n vraat, maar origens as taamlik goeie plaasbekleder van 
Petrus in Rome gereken). Sy oordadige eetgewoontes het eers sy dood en toe sy verblyf op 
die Terras van Vrate veroorsaak. 


8. Pous Martyn se gunstelinggereg was blykbaar palings (afkomstig van die meer Bolsena, 
digby Viterbo) in soet wyn (vernacia) gekook. 


9. Ubaldino della Pila was 'n broer van kardinaal Ottaviano degli Ubaldini wat hom in die 
Hel bevind (vgl. Inferno X120), en vader van aartsbiskop Ruggieri degli Ubaldini van Pisa 
(vgl. Inferno XXXIII.2 ev). Die Ubaldino na wie verwys word, was heer van 'n kasteel digby 
Florence en beroemd vir sy vrygewigheid en berug vir sy vraatsigheid. Dante lig veral 
geestelike ampsdraers uit as ooreters. 


O. Bonifacius: aartsbiskop van Ravenna (1274-1294). Hy het die kudde nie slegs geestelik laat 
wei nie, maar ook kulinêr. 


1. Die heer Marchese, ampsbekleder in Faenza, tydens sy lewe algemeen bekend vir sy 
onlesbare dors en drinkery. 


2. Waarskynlik die naam van 'n dame in Lucca wat (soos ook ander in daardie stad) aan 
Dante tydens sy ballingskap rondom 1315 huisvesting gebied het. 

13. Sy gefolterde mond is letterlik pynlik gebars en droog van die honger en dors, figuurlik 
die setel van sy eetsonde en die pynlike fokuspunt van sy boetedoening. Soos in reéls 55 en 
volgende sal blyk, is daar ook 'n assosiasie met die swak poésie wat hy tydens sy lewe geuiter 
het, wat as 't ware uit sy mond gekom het. 


14. Sy is dus nog nie getroud of 'n weduwee nie. 


15. Lucca het klaarblyklik as stad 'n slegte reputasie gehad. Dante het heelwat kritiek op 
verskeie stede, afgesien van Florence, uitgespreek. 


16. ‘Dames wat die liefde verstaan’. Dit is die eerste reël van 'n canzone van Dante se Vita 
Nuova, waarin Beatrice na vore tree as die inspirasie van sy denke en digwerk. Dit was aan die 
begin van die 'soet nuwe styl’ (dolce stil nuovo) waarvan hier sprake is. 


17. 'n Definisie van Dante se digterlike program. Die essensie van die nuwe poësie is die getroue 
afhanklikheid van inspirasie, in teëstelling tot die konvensionele herhaling en bewerking van 
tradisionele vorme en temas, wat die geval was in die Toskaans-Siciliaanse skool, waartoe 
ook Bonagiunta behoort het. Vandaar Dante se vroeëre geringe dunk van laasgenoemde se 
werk. Hier, teen die Louteringsberg, word die vroeëre persoonlike onaangenaamheid in die 
perspektief van die louterende waarheid in die reine gebring. Tog triomfeer Dante subtiel. 

Hy stel die liefde voor as die dikteerder, na analogie van 'n vername amptenaar wat nie self 
geskryf het nie, maar aan 'n ondergeskikte 'neerskrywer' (amanuensis) presies voorgesê het 
wat geskryf moes word. In /nferno het die leser byvoorbeeld sulke dikteerders ontmoet in 
die persone van Pierre delle Vigne (/nferno XIII) en Brunetto Latini (/nferno XV). Die analoog 
is destyds ook toegepas op die Bybelskrywers, wat dan woord vir woord sou neergeskryf 
het wat God aan hulle gedikteer het. Hierdie opvatting het later steeds voorgekom in 
Gereformeerde kringe, ook in Suid-Afrika. Die Bybel is hiervolgens foutlose goddelike diktaat, 
vry van menslike beperkinge. 

Die beeld in reéls 52-54 bedoel nie dat Dante ’n formalistiese karakter aan die nuwe styl 
toeken nie. Inteendeel, dit is gekenmerk deur natuurlikheid en spontaneiteit, getrou aan die 
inspirerende liefde, wat nie as diktatoriaal opgeneem is nie. 


18. Jacopo da Lentini van Sicilié, eerste helfte van die 13de eeu AJ, verteenwoordiger 
van bogenoemde konvensionele digvorm. So is 'notaris' waarkynlik 'n skimp op sy vaal, 
oninspirerende poésie. 


19. Guittone d'Arezzo, ’n generasie vroeér as Dante, oortuigde en prominente lid van die 
Guelf-party, maar ook onoortuigende digter, wat in sy middel dertigs 'n monnik geword het. 


20. Dit is die wesenlike punt; daar hoef nie verder gevors te word nie. 


21. Bonagiunta verstaan nou en het vrede gevind, maar erken by implikasie die relatiewe 
swakheid van sy eie soort poésie, vergeleke met dié van Dante. 


22. Sien /nferno V.46-47 vir 'n vergelykbare analogie. 


25. Hulle is uitgeteer (en dus lig, beweeglik) weens hul dieet teen die Berg en hul honger en 
dors na kos en drank, asook hul hunkering na loutering. 


24. Forese het geen profetiese voorkennis van die dood van Dante nie (vgl. nota 27 oor die 
voorspelde dood van sy broer). 

25. Die kus van die Louteringsberg. Dante besef en aanvaar dat hierdie Berg na sy dood sy 
bestemming sal wees om boete te doen vir die sondes van ydelheid en hoogmoed, en dat sy 
pad en dié van Forese weer sal kruis. 


26. Florence. Waar mens ‘geplaas is om te leef’ (‘/ loco u’ fui a viver posto, reël 79), is 'n saak 
van goddelike voorsienigheid, raadsbesluit en roepingsopdrag. Dante sinspeel op sy formele 
plasing, in 1300, in ’n verhewe bestuursfunksie van die stad. Politiek was inderdaad vir ons 
digter 'n heilige saak. 


27. Corso Donati, ambisieuse broer van Forese Donati, en voorman van die Swart Guelfe in 
Florence. Hy het pous Bonifacius VIII vermoedelik oorgehaal om Karel van Valois in 1300 na 
Florence te stuur om daardie party aan die mag te stel. Hy was dus ’n politieke vyand van 
Dante en sy party, wat in die daaropvolgende stryd die onderspit gedelf het. Corso het in 
1308 aan sy einde gekom toe die Swart Guelf-party en die bevolking van Florence teen hom 
gedraai het weens beweerde verraad (hy wou naamlik 'n koalisie tot stand bring met homself 
as regeringshoof). Volgens een weergawe van sy einde het hy aan sy lot probeer ontsnap 
deur van sy perd af te spring, maar sy voet het in die stiebeuel vasgehaak sodat hy magteloos 
aangesleep is totdat sy agtervolgers hom ingehaal en doodgemaak het. Forese profeteer sy 
broer se dood. 


28. Die vallei: die Hel. Vergifnis is daar 'n irrelevante kategorie. 
29. Agt jaarwentelinge (1300-1308), soos deur die wentelende sterrehemel aangedui. 


30. Forese behoort eintlik, en wil inderdaad, saam met sy lotsgenote voortspoed na sy finale 
reiniging. 


31. Nou verplaas Dante se vrugbare verbeelding die leser midde in 'n Middeleeuse veldslag 
met sy dapper en soms oormoedige, gelidbrekende, stormende ridders. 


32. Vergilius en Statius (/ due che fuor del mondo si gran marescalchi, reëls 98-99). In die 
konteks van sy gedagtegang hier verleng Dante die beeld van veg en oorlog na die geestelike 
sfeer (vgl. bv. Ef 6:12). Tipies Middeleeus het hy in elk geval 'n besonder noue, wedersyds 
ondersteunende rol van 'n uiterlik maghebbende staat en innerlik gesaghebbende Kerk gesien. 


33. So moeilik soos wat sy woorde is om te verstaan, so moeilik is dit om hom met die oë 
te volg. Die vraag of Forese se spraak self en/of die bedoeling van sy woorde slegs moeilik 
uitgemaak kan word of dalk hoegenaamd glad nie, word nie opgelos nie. Wat die sien betref, op 
hierdie hoogte word die Berg immers spitser en kan mense gouer om die korter draai verdwyn. 


34. Vir die eerste een, sien canto XXII.T5O en volgende. 
35. Die natuurlike kurwe van die Berg. 


36. Die boom van die kennis van goed en kwaad, op die piek van die Louteringsberg. Dit sal in 
canto XXXII.38 beskryf word. Die boom waarby hulle nou verby gaan beweeg, is daarvandaan 
afkomstig en wys daarheen; die loutering van verkeerd eet, word daarbo voltooi en daar 
word die oorspronklike toestand van onskuld en reinheid van die mens herstel. Eva se 
oorspronklike sonde wat die mensdom in ellende gedompel het, was immers gulsigheid, om 
in ongehoorsaamheid te eet wat sy nie moes eet nie. Hierdie geval is die eerste voorbeeld van 
gulsigheid en die verdiende loon daarvan. 

37. Die boom met sy uitgespreide takke staan tussen die wand van die Berg en die afgrond. 
Die opdrag om nie naby die boom verby te loop nie, bring mee dat die pelgrims nader aan 
die wand en dus nader aan mekaar moet beweeg. 


38. Centauri, halfmens en halfperd (dus ‘dubbelborsig’), het voortgekom uit Ixion en die wolk 
Nephele, deur Jupiter tot die gelykenis van Ixion se geliefde Juno getransformeer. In hul 
beskonkenheid wou hulle by die huweliksfees van Pirithous en Hippodamia die bruid en die 
ander vroue ontvoer en onteer, volgens Ovidius (Dante se bron) in sy Metamorphoses XII. 
Theseus en sy kamerade het hulle geheel en al onskadelik gestel. Dit is die tweede voorbeeld 
van gulsigheid en die verdiende loon daarvan. 


39. Volgens Rigters 7:1 en volgende het Gideon (so verstaan Dante dit) in opdrag van die Here 
die Israelitiese krygers wat die drinkwater nie waaksaam met die hand na die mond gebring 
het nie, maar dit soos diere handeviervoet gulsig met die tong opgeslurp het, van die hand 
gewys as lede van die uitverkore Gideonsbende van slegs 300 man teen die Midianiete. Dit is 
die derde voorbeeld van gulsigheid en die loon daarvan. Weer eens neem Dante voorbeelde 
uit sowel die Griekse oudheid as die Skrif. 


40. Die ander geeste het immers reeds inderhaas op hul heilige sending voortgesnel en 
verdwyn, en daar is dus meer beweegruimte vir ons drie pelgrims, elk nou in sy eie gedagtes 
versonke. 


41. Die engel merk dadelik op dat, anders as wat gewoonlik die geval teen die Berg is, hier nou 
drie figure loop met heelwat spasie tussen hulle. 


42. Dit is die stem van die Engel van Matigheid. 
43. Nou lé die volgende terras voor. 
44. Die verblinde Dante is op geluide soos voetstappe en spraak voor hom aangewese. 


45. Die P vir die sonde van gulsigheid word nou saggies van sy voorhoof gevee. Ambrosia: in 
die klassieke mitologie is dit smaakvolle en geurige spys en drank van die gode. Hier word dit 
in diens van die Christelike begrip van ewige geestelike voedsel gestel. 


46. ’n Aanpassing van die vierde saligspreking (Matt 5:6). In canto XXII.4 en volgende het 
hy die saligpreking slegs op dors betrek; nou kom honger aan die orde. Die waardering vir 
smaak en eet is nie verkeerd nie, maar dit moet in matigheid en in ooreenstemming met die 
gebod van God geskied en is ondergeskik aan die hoér honger na ewige geluksaligheid. 

Dinsdagmiddag 12 April, ongeveer 14:00, en "n haastige klim na die 
Sewende Terras begin. Dante formuleer die kwelvraag hoe 
ontliggaamde siele kan honger en dors en vermaer. Tydens die klim 
lewer Statius ’n diepsinnige en geleerde diskoers, met verwysings 
na die antieke heidense filosofie, Christen- en Moslemdenkers, oor 
die fisieke ontstaan van die menslike liggaam, die ontstaan van die 
komplekse siel, en die verskyningsvorm van die ontliggaamde siel 
in die hiernamaals. Die drie digters arriveer by die Sewende Terras, 
waar hulle toer begin deur te luister na relase oor seksuele 
losbandigheid (Dante se term: ‘lussuria’; kerklike Latyn: ‘luxuria’), 
nou in die proses van loutering deur vuur, terwyl hulle stigtelike 
liedere sing en voorbeelde van kuisheid resiteer. 


e simigliante poi a la fiammella 
che segue il foco là vunque si muta, 
segue lo spirto sua forma novella. 


die nuwe vorm volg die gees 
waar dit ook mag gaan 
soos vlam die vuur. 


(canto XXV.97-99) 

ll hoe is dit moontlik dat die skadu's 
van gulsige dooies kan vermaer? 


Dit is die uur wanneer die hoër klim vertraging nie sou duld nie; 
want die son het reeds die meridiaanshoogte vir die Stier verlaat 
en die naghoogte is al deur die Skerpioen beset.” 


Daarom, soos 'n man wat noodgedwonge nie draal nie, maar 
hom voorthaas al duik wat ook al op, gaan ons die engte binne en 
klim een vir een die trap wat vanweë die smalheid klimmers skei. 


Soos 'n ooievaarskuiken sy vlerk lig om te vlieg, maar dit nie waag 
om die nes te verlaat nie en dit weer laat sak, so verskyn en verdwyn 
in my die wens om ’n vraag te vra, maar ek kom nie verder as die 
gebaar van een wat dit oorweeg om te praat nie.” Nieteenstaande 
ons vinnige pas versuim my goeie vader nie om te sê: 


‘Trek los met die boog van spraak wat jy tot pylpunt toe 
gespan het.’ 


Toe vra ek sonder huiwering: 


'Hoe is dit moontlik dat iemand hier, waar die noodsaak van 
voeding nie bestaan nie, kan vermaer?'* 


'As jy jou herinner hoe Meleagro verteer is toe die brandende 
stomp verteer is, verduidelik hy, ‘sal dit nie vir jou so moeilik wees nie.® 
En as jy dink hoe elke beweginkie van jou ook in jou spieëlbeeld 
verskyn, sal dit wat nou moeilik voorkom, vir jou maklik lyk.” Maar 
sodat die begeerte in jou bevredig word - kyk, hier is Statius; en ek 
doen 'n beroep op hom en versoek dat hy jou wonde? heel.” 


‘Indien ek die ewige siening” onthul waar u teenwoordig is, 
vergewe my, want vir u kan ek nie nee sê nie, antwoord Statius.'? 


ll oorsprong van ’n menslike liggaam 
en vegetatiewe en sensitiewe siel 


Toe begin hy: 


'Seun, jou begrip en aanvaarding van my woorde sal lig werp 
op die "hoe" waarna jy vra.” 

'Gewone bloed wat deur die bloedvate vloei, het mag oor 
reeds bestaande liggaamsdele. Volmaakte bloed - bloed wat nie 
deur die dorstige bloedvate opgedrink word nie? en oorbly soos 
kos op die tafel - verkry in die hart? die krag om 'n menslike 
liggaam tot stand te bring.^ So verwerk, daal dit neer na ’n liefs 
ongenoemde deel,” en vandaar stort dit op vroulike bloed in die 
natuurlike houer daarvan.* Daar vermeng die bloed van die een 
met die bloed van die ander: die een beskik om te ontvang, die 
ander om te skenk omrede van die volmaakte plek waarvandaan 
dit Kom.” En, so verbind, begin dit werk deur die vroulike bloed, 
eers om tot basismateriaal te verdik en dan lewe daaraan te gee.'8 
Die aktiewe krag het nou "n siel geword soos dié van ’n plant, 
maar in soverre verskillend van ’n plant dat dit nog onderweg is, 
terwyl die siel van 'n plant reeds sy bestemming bereik het. As 
plantsiel kan dit reeds beweeg en waarneem,” soos 'n seespons. 
Dan, seun, begin die aktiewe krag, afkomstig van die hart van die 
verwekker, om volgens die moontlikhede in sy saad vervat, deur 
die liggaam te versprei en al die dele daarvan te orden, soos deur 
die natuur bedoel.?? 


ll die toevoeging van die rasionele siel 


'Maar hoe dit van dier tot mensekind ontwikkel, sien jy nou nog 
nie in nie: dit is 'n punt waar 'n man wyser as jy?! ook al gedwaal 
het. Volgens sy leer is die intellek as moontlikheid geskei van die 
siel omdat hy nie 'n aangewese orgaan daarvoor gesien het nie.22 
Open jou hart vir die waarheid wat nou kom: besef dat sodra die 
brein van die fetus volledig gevorm is, die Eerste Beweër, vol 
vreugde oor so 'n kunswerk van die natuur, Hom daarheen wend 
en dit met 'n nuwe gees, vol krag, beadem.?^^ Dit neem dan wat 
alreeds aktief daar is, in sy eie substansie op, en bring ’n enkele 
siel tot stand wat lewe, sowel as waarneem, sowel as nadink oor 
sigself. Sodat jy minder verbysterd oor my woorde kan wees, let 
op hoe die hitte van die son, verbind met die sap van die wynstok, 
wyn voortbring. 

ll wat gebeur wanneer die onsterflike 
rasionele siel van die liggaam skei 


‘Wanneer Lachesis? nie meer garing het nie, skei die siel van 
die liggaam en neem sowel die menslike as die goddelike vermoë? 
saam. Eersgenoemde vermoëns? is nou geheel en al onaktief, 
maar geheue, intelligensie en wil werk veel skerper as tevore. 
Sonder huiwering beland die siel vanself wonderbaarlik op een 
van die twee oewers,? waar dit vir die eerste keer van sy 
bestemming te wete kom. 


E die tot standkoming van "n skadu 


'Sodra die vormende krag sy bestemde plek bereik het, straal 
dit uit,?? net soos tevore met die lewende ledemate die geval was. 
Vogtige lug word deur die strale van die son wat daarin weerkaats 
word, deur ’n verskeidenheid kleure versier. Net so neem die 
omringende lug nou die vorm aan van die krag wat daarteregkom, 
en word dit daardeur gestempel. Die nuwe vorm volg die gees 
waar dit ook gaan soos ’n vlam die vuur. 


‘In soverre die siel dus sigbaar word, word dit “skadu” 
genoem,“ en dit skep dan organe vir elke sintuig, tot en met sig. 
Daarmee praat en lag en skep ons die trane en sugte wat jy teen 
die Berg gewaarword. En die skadu neem ook vorm aan in 
ooreenstemming met hoe begeertes en ander emosies ons raak.?? 


'Dit dan is die oorsaak van die verskynsel waaroor jy so 
verwonderd is.’ 


ll boete van die losbandiges 


Bo by die laaste terrassirkel aangekom en regs geswenk,? 
moet ons ons aandag op ’n nuwe bron van kommer rig. Hier skiet 
die wand vlamme uit* en blaas die Terraswind boontoe, wat die 
vuur terugdryf en 'n deurgang verseker. Dus moet ons een na die 

ander langs die oop lys loop. Ek het aan die een kant vuur gevrees 
en aan die ander kant val na benede. Die leier sé toe: 


'Op hierdie plek is dit nodig om jou oé streng in toom te hou, 
want iets kleins kan jou van koers laat dwaal. 5> 


‘Summae Deus clementiae, ** hoor ek vanuit die groot vuur 
sing en dit laat my draai. Ek sien geeste deur die vlamme loop en 
kyk na hulle én na my voete sodat ek my sig tussen die een en die 
ander verdeel. Na die himne roep hulle luid: 


‘Virum non cognosco; en hervat toe die himne sag. 
Aan die einde roep hulle opnuut: 


‘In die woud het Diana haarself onttrek en Helice uitgewerp*® 
omdat sy die gif van Venus?? gesmaak het. 


Vervolgens wend hulle hul weer tot hul sang en noem 
eggenotes en eggenote op wat kuis is soos deug en huwelik 
vereis.^? 


Hierdie optrede gedurende die hele tyd dat die vuur hulle 
brand, glo ek, is voldoende. Sulke behandeling en dieet“ sal die 
wond uiteindelik heel.^ 


B eindnote 


1. Anders as in die Hel en die Paradys, is tyd teen die Louteringsberg van dringende belang; 
die volkome reiniging van die siele daar op hul voortgang na volkome saligheid, is immers 
op die spel. 


2. Twee ure na middag is die sterrebeeld Taurus (die Bul) op die hoogste meridiaan (lengtelyn 
tussen reg noord en reg suid). Die son in sy eie konstellasie (Aries die Ram) het dus reeds wes 
begin beweeg. Aangesien elkeen van die 12 sterrebeelde twee ure voorstel, is dit dus ongeveer 
14:00 in die Suidelike Halfrond. In die Noordelike Halfrond, by Jerusalem reg teenoor die 
Louteringsberg, en die Skerpioen reg teenoor Aries, is dit nou twee ure na middernag. 


3. Vergilius, Statius en Dante in 'n ry agtermekaar, beweeg nou op na die Sewende Terras, een 
vir een weens die engte. 


4. Die beweging: die huiwerende begin, miskien minstens die roer van lippe, en miskien die 
huiwerende lig van 'n vinger. Vergilius lees die tekens met begrip. 


5. ’n Belangrike vraag, wat 'n diepgaande biologiese en metafisiese diskoers oor die 
verhouding van siel tot liggaam en verwante kwessies ontketen. 

6. Dante val terug op die Metamorphoses (VIII) van Ovidius, waarin verhaal word dat prins 
Meleager van Calydon se lotsbestemming bepaal het dat hy net sou bly leef totdat ’n stomp 
wat in ’n vuurherd gegooi is, uitgebrand sou wees. Sy moeder, Althaea, het terstond die 
stomp uit die vuur gepluk, die brand geblus en die stomp versteek, en daarmee haar seun se 
lewe gered en verleng. Lank daarna het Meleager egter twee van Althea se broers vermoor. 
Uit wraak het Althaea die stomp weer te voorskyn gehaal en aan die brand gesteek. Die 
uitbranding van die stomp het die einde van Meleager se lewe beteken. Hierdie mitologiese 
gegewe word deur Dante gebruik as analogie vir die geheimsinnige verband tussen 'n 
ontliggaamde siel en die liggaamlike aanblik van kos. 


7.'n Tweede analogie is die assosiatiewe verhouding, wat tog geen identiteit behels nie, 
tussen werklikheid en spieélbeeld. 


8. Die wonde van onkunde weens sonde. 
9. Die goddelike siening. 


10. "n Illustrasie van die subtiele persoonlike verhouding tussen Vergilius en Statius. In 'n belangrike 
opsig het Vergilius voorrang; hy is immers daarvoor verantwoordelik dat Statius tot geloof 
gekom het. Aan die ander kant is Statius die meerdere: hy is 'n geredde Christen op weg na die 
Hemel, Vergilius heiden gedoem tot die Hel. Op 'n dieper vlak as hulle wedersydse begrip en 
hoflikheid, behels hierdie toneeltjie ook die hele subtiele verhouding tussen die voorbereidende 
Grieks-Romeinse heidendom en die finale Christendom. Slegs die Christen kan 'n behoorlike, ten 
volle ingeligte uiteensetting van die teologiese en wetenskaplike verskynsel gee. 

Statius begin nou met 'n lesing oor die sui generis-karakter van nadoodse materie wat die 
duur van die klim van die Sesde na die Sewende Terras in beslag neem. 


1. Ter wille van duidelike kommunikasie in Afrikaans word die gedeelte hieronder (tot by reël 
O8), heel tegnies in inhoud en kompleks in vormgewing, effens parafraserend vertaal. Hierdie 
assinerende canto, met die abstrakte Aristoteliese filosofie daarin vervat, neem 'n unieke, 
belangrike plek in die Commedia as geheel in: dit wil naamlik verklaar hoe 'n liggaamlose 
voortbestaan in die Hel, op die Heuwel sowel as in die Hemel denkbaar is. 


2. Die 'dorstige bloedvate' moet immers gedurig gevoed en herlaai word om hul basiese 
unksie van lewensonderhoud te kan vervul. 


3. Volgens Aristoteles is die hart van die vader die lewensbron van die nuwe embrio. 


4. Hierdie bloed gee in die vorm van semen tot 'n nuwe liggaam aanleiding. ‘Volmaakte 
bloed' (hoogs verfynde, gesuiwerde bloed, wat nie deur die gewone bloedsomloopstelsel 
opgeneem word nie) het dus nuutskeppende vermoëns. 


5. Die manlike geslagsorgane. 


6. As semen drup dit op die passiewe vroulike menstruele bloed. Die semen is dus die 
verwerkte produk van wat oorbly van die verteerde voedsel in die manlike liggaam, nadat die 
res daarvan as gewone bloed deur die bloedvate opgeneem is vir die normale funksionering 
van die bestaande (uiteraard manlike) liggaam. 


17. Die ‘volmaakte plek’: die manlike hart. Die mansentriese uitgangspunt en strekking van 
Dante se argument (hy volg Aquinas hier) is duidelik. Die vroulike bloed het nie deur die 
proses van suiwering en aktivering in die hart gegaan soos manlike bloed nie. 

18. Die semen laat die vroulike bloed stol tot bewerkbare materiaal en bevrug dit. 


19. In hierdie - vroeé - stadium beskik die nuwe menslike organisme reeds oor die ‘vegetatiewe’ 
Cvoeding-', ‘plant-‘) siel en die ‘sensitiewe’ (‘waarneming-’) siel. Die embrio kan dus tweërlei 
funksies uitoefen: eerstens leef en beweeg, en tweedens sintuiglike impulse registreer en 
voel. 


20. Die fisieke organe, ledemate, ensovoorts van die mens begin in die embrio vorm aanneem. 
21. Averroés (Ibn Rushd’), twaalfde-eeuse Moslem-filosoof en kommentator op Aristoteles. 


22. Volgens Ibn Rushd is die intellek nie net die inherente vermoé van elke individuele siel nie, 
maar 'n bo-individuele, universele vermoé waaraan die individuele siel lewenslank deelneem; 
die intellek moet immers verder as die sensasies van bloot individuele objekte kan beweeg 
en universeel geldige, sintuiglik onervaarbare abstraksies vorm. Met die dood van ’n mens 
gaan hierdie nie-individuele vermoé egter tot niet. Die implikasie hiervan sou natuurlik wees 
dat individuele siele as sodanig nie elkeen verantwoordelik en toerekeningsvatbaar, met 
ewigheidsreperkussies, kan wees nie. Volgens die Christelike leer (laat Dante Statius sé) is die 
individuele, rasionele, intellektuele siel egter nie slegs self ewig nie, maar dra dit ook ewige 
onsterflikheid op die individuele sensitiewe sielsdimensie oor. 


23. God (in aansluiting by Aristoteles bedink). 


24. Statius sluit hier by Genesis 2:7 aan. Statius (soos Aquinas) het aanvaar dat hierdie 
skeppingsdaad opnuut by die skep van elke nuwe mensewese geskied. Aquinas het 
chronologies heelwat later as Statius geleef, maar Dante lees Aquinas by Statius in. 


25.Laasgenoemde van die drie funksies is inderdaad die funksie van die rasionele, intellektuele 
siel. Dit is die basis van menslike uitoefening van keuse en verantwoordelikheid, waarsonder 
straf in die Hel en loutering teen die Berg sinneloos sou wees. Met die denkbeeld van een siel 
met drie onderskeie vermoéns, volg Dante in die voetspore van Aquinas en Aristoteles. Vir 
die Christendenkers was hierdie drie sielsvermoéns 'n analogie van die Triniteit. 


26. Vir Lachesis, sien canto XX1.25 en volgende. 


27. Sowel die natuurlik menslike vegetatiewe en sensititiewe vermoé as die goddelik 
geinspireerde, intellektuele vermoé. 


28. Die vegetatiewe en sensitiewe vermoéns. 


29. Hel (vgl. Inferno III.71 oor Acheron) en Louteringsberg (vgl. Puratorio II.10O ev. oor die 
mond van die Tiber). 


30. Steeds die gesuiwerde krag, afkomstig uit die hart van die vader, wat vroeér die moederlike 
bloed fisiek verdik en gevorm het. (In die nadoodse bestaan [die 'bestemde plek'] straal dit 
uit, vergelykbaar met die son.) 


31. ‘Skadu’: vertaling van ombra. Die vorm van die siel is, soos 'n skaduwee, sintuiglik wel 
deeglik waarneembaar, maar het geen fisieke substansie nie. 


32. Die vorm van die siel kan dus nie slegs sintuiglik waarneembare indrukke laat en van sy 
kant af sulke indrukke deur ander wesens registreer nie, maar ook die 'innerlike' emosies van 
die siel as 't ware 'fisiek' uitdruk. Die vraag wat Dante so gekwel het (hoe kan 'n ontliggaamde 
siel maer word?), is dus nou beantwoord. 

33. Die reisigers het pas aangekom by die Sewende Terras, bevolk deur die seksueel 
losbandiges. 


34. Die vlamme verwys na die vuur van seksuele hartstog. Daarbenewens is vuur nie slegs 
’n verwoestende mag nie, maar ook suiwerend. Dit is die rede waarom Dante hierdie finale 
loutering, vuur, tot op die laaste uitgestel het. In die Middeleeue het die verbranding van 
ketters inderdaad die dubbele funksie gehad van strawwende uitskakeling en reddende 
loutering. 


35. Hierdie opdrag het ’n letterlike, sowel as allegoriese betekenis. In dié tyd is geglo dat die 
versoeking van vleeslike lus die sondaar deur die oë binnedring. Tipies van 'n onvolwasse 
persoon, aangewese op suiwering, verhinder die verbod om rond te kyk Dante nie juis om 
wel rond te kyk nie. 


36.'God van grootste genade": frase uit die brevier van die vroeë Kerk van Rome, vroegoggend 
Saterdae gesing. 


37. Letterlik ‘ek ken nie 'n man nie’. Dit is die weergawe van die Vulgaat van die kuise reaksie 
van Maria (nie onverwags nie) op die aankondiging van die engel dat sy swanger gaan raak 
(Luk 1:34). 


38. Soos te verwagte is, volg ’n voorbeeld uit die antieke mitologie nou direk na 'n Bybelse 
gegewe, hier (soos meermale tevore) aan Ovidius se Metamorphoses (1.401 ev.) ontleen. 
In kort: die godin van kuisheid, Diana, wat haar in die diepte van 'n woud teruggetrek 
en van jag geleef het, het Helice (een van haar nimfe wat deur Jupiter verlei, 'n seun vir 
hom voortgebring het) uit die woud weggedryf uit vrees dat sy die ander met haar slegte 
voorbeeld kon beinvloed. 


39. Vleeslike lus: nie ware liefde nie, maar die giftige aftreksel daarvan. 
40. Deugsame kuisheid en die monogame huweliksverband val saam. 


41. Die behandeling van louterende vuur en ’n dieet van die onophoudelike sing van liedere 
en herinnering aan voorbeelde van kuisheid uit oudheid en Christendom. 


42. Toegee aan die versoeking van vleeslike lus veroorsaak immers verwonding van die 
siel, simbolies met die wond van die letter P op die voorhoof van Dante gekerf. Vergelyk 
canto 1X.109 en volgende. 

Dinsdagmiddag 12 April (die derde dag teen die Berg), kort na 
16:00 op die Sewende Terras, die hoogste in Purgatorio, va/ Dante 
se skaduwee op die louterende vuur, wat die aandag van die 
seksueel losbandiges op hom vestig. Te midde van die siele van die 
losbandiges en sodomiete voer hy ‘n gesprek met die groot digter 
van Bologne, Guido Guinizelli, oor die ontwikkeling van die 
dolce stil nuovo. Hy spreek ook sy bewondering uit vir 
die Provencaalse minnesanger Arnaut Daniel teenoor 
daardie digter. Arnaut Daniel antwoord in die 
Provencaalse taal. 


Li veggio d'ogne parte farsi presta 
ciascun' ombra e baciarsi una con una 
sanza restar, contente a brieve festa; 
cosí per entro loro schiera bruna 
s'ammusa l'una con l'altra formica, 
forse a spiar lor via e lor fortuna. 


Ek sien hoe die skadu's van albei kante haas 
en mekaar sonder verposing kus, 
'n vlugtige aanraking genoeg 
soos miere in donker gelid 
wat hul snoet net laat ontmoet, 
om miskien na pad of welsyn te verneem. 


(canto XXV1.33-36) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XXVI: (canto XXVI.33) ...'n vlugtige aanraking genoeg … 

lll die skadu's van die losbandiges 
is verbysterd oor die skaduwee 
van Dante 


Terwyl ons so langs die kant beweeg, een na die ander, vermaan 
die goeie meester my kort-kort: 


‘Wees versigtig! Slaan ag op my waarskuwing!’ 


Die son tref my op my regterskouer en sy strale verbleek reeds 
die hele westerkim van hemelsblou na wit! terwyl my skaduwee 
die vuur ’n dieper rooi tint.? Dit is die geringe aanleiding daartoe 
dat ek menige skadu sien wat daarvan kennis neem, maar sonder 
om hul loop te onderbreek. So spreek een van hulle my aan: 


‘Dit lyk nie soos 'n skadulyf nie!’? 


Toe nader sommige van hulle my sover hulle kan,* deurentyd 
daarop bedag om nie uit te kom na waar hulle nie sou brand nie. 


'O, jy wat agter die ander twee loop - nie omdat jy luier is nie, 
maar miskien uit eerbied? - antwoord my wat brand van dors en 
vuur. Nie net ek het behoefte aan jou antwoord nie - almal hier 
het die dors dieper as die dors na koue water van Indié en 
Ethiopië.” Vertel ons hoe jy 'n muur teen die son vorm, asof jy die 
doodsnet nog nie betree het nie.’ 


So vra een van hulle my. 


N twee skares losbandiges 


Ek sou myself toe voorgestel het, was dit nie dat my aandag 
afgelei is deur 'n ander nuwigheid wat opduik nie: in die middel 
van die brandende weg kom uit die teenoorgestelde rigting 'n 
groep wat my aandag volkome in beslag neem. 


Ek sien hoe die skadu's van albei kante haas en mekaar sonder 
verposing” kus, 'n vlugtige aanraking genoeg soos miere in ’n 
donker gelid wat hul snoet net laat ontmoet, om miskien na pad 
of welsyn te verneem.? 

Sodra die vriendelike byeenkoms verby is en nog voor ’n enkele 
tree geneem is, probeer die groepe mekaar oortref wat luid skree 
betref, die nuwe groep met: 


'Sodom en Gomorra!" 
En die ander met: 


'In die koei het Pasiphae geklim sodat die bul hom sou haas 
om haar lus by te kom!’ 


Toe, soos kraanvoéls waarvan een groep na die Riphae- 
gebergte” sal wil vlieg om aan die son te ontkom en die ander na 
die woestyn’ om te ontkom aan die ys, kom die een groep en 
gaan die ander, en keer hulle wenend terug na hul eerste sang en 
die vir hulle mees gepaste kreet.” 


ll gesprek met losbandiges 


En diegene wat my vroeër uitgevra het, nader my weer, 
skynbaar gretig om na my te luister. Ek, wat twee maal hul 
behoefte aanskou het, sê: 


'O, geeste, verseker om een of ander tyd ten volle vrede te 
vind, ek het my liggaamsdele nóg onryp, nóg volryp daar's 
gelaat - hulle is met bloed en gewrigte hier met my. Van hier af 
gaan ek Boontoe sodat ek nie langer blind sal wees nie; daarbo is 
'n dame wat vir my genade verkry, daarom dra ek my sterflike 
liggaam deur jul wêreld.” Mag jul hoogste verlange bevredig 
word en die Hemel, vol liefde en grensloos ruim,” julle spoedig 
huisves - maar sé my sodat ek dit op skrif kan stel: Wie is julle, 
en wie is die skare wat agter jul rae wegbeweeg?” 


ll gesprek met Guido Guinizelli 


Elke skadu het so verwonderd voorgekom as 'n wilde, baar 
bergbewoner wat stom starend voor ‘n stad te staan kom.?? Maar 
toe hulle van hul verwondering vry is (wat gou in verhewe harte 
gebeur), hervat die een wat my aanvanklik uitgevra het: 

‘Geseénd is jy wat, ten einde beter te sterf, ervaring van ons 
kontrei aan boord neem! Hulle wat nie saam met ons beweeg nie, 
het die sonde herhaal op grond waarvan triomferende Caesar 
homself "koningin" hoor toeroep het.? Daarom, soos jy gehoor 
het, loop hulle "Sodom"-skreeuend — en hul skaamte versterk die 
vuur2 Ons sonde was hermafroditisme;? maar omdat ons 
menslike wette nie gehoorsaam het nie, maar soos diere agter lus 
aan was, versmaad ons wanneer ons wegloop onsself met die 
naam van haar wat haarself in die houtbees verdierlik het. Nou 
ken jy ons dade en waaraan ons skuldig was. As jy miskien wou 
weet hoe ons heet - daar is nie tyd om jou dit te vertel nie,” en 
ek sou die name nie ken nie.” 


'Ek sal jou wens om te weet wie ek is, bevredig: ek is Guido 
Guinizelli, en ek is reeds besig om myself te louter, want ek het 
voor my einde betyds berou getoon.” 


Toe hy - die vader van my en my meerderes28 wat altyd soet 
en elegante liefdesverse geskep het - sy eie naam noem, handel 
ek soos die twee seuns toe hulle hul moeder tydens die droefheid 
van Lycurgus weer gesien het, maar ek kon nie met dieselfde 
oorgawe optree nie. Sonder om te hoor of praat, beweeg ek 
peinsend en staar lank na hom, maar weens die vuur kan ek hom 
nie nader nie. Toe ek van kyk versadig is, stel ek my dadelik 
volkome tot sy diens en bevestig dit op die wyse wat ander glo.”' 


En hy aan my: 


‘Jy maak so ’n diep indruk op my deur wat ek hoor en een so 
helder dat Lethe dit nie kan verwyder of laat vervaag nie.” Maar 
as jou woorde van so pas waarlik die waarheid is, verskaf my dan 
die rede waarom jy my in jou spraak en aanblik soveel agting 
betoon.” 


En ek aan hom: 


‘Dit is omrede u soet verse wat selfs die ink waarmee hulle geskryf 
is vir die ganse tydsduur van die moderne styl kosbaar sal maak. 


ʻO broer, sê hy, ‘die een wat ek met die vinger uitwys’ (en hy 
wys na ’n gees vorentoe)! was ’n nog beter moedertaalsmid as 

ek. Sy liefdesverse en romantiese prosa oorskadu dié van almal - 
laat die dwase wat dink dat die man van Limoges?» voorrang het, 
maar praat. Hulle gee gehoor aan die populére stem, eerder as 
aan die waarheid en vorm ’n opinie voor hulle na kuns of rede 
luister. So het menige in die ou dae gedoen deur Guittone*?* en 
net vir hom van mond tot mond te prys totdat die waarheid 
geseévier het - altans by die meeste mense. 


'Aangesien jy nou die voorreg het om toegelaat te word om na 
die Klooster te gaan waar Christus die ab van die gemeenskap 
is, sé vir my 'n “Onse Vader” op in die mate dat dit nodig is vir 
ons in hierdie wéreld waar ons die vermoé om boos te doen, nie 
meer in ons het nie.'5? 


Toe, miskien om plek te maak vir 'n ander een naby, verdwyn 
hy in die vuur soos ’n vis wat deur water na die bodem afsak. 


N Arnaut Daniel 


Ek gaan nader aan die een wat aan my uitgewys is en sê dat 
my begeerte reeds 'n herinneringsruimte vir sy naam berei het. 
Hy begin vryelik praat: 


‘Soveel plesier skenk jou hoflike versoek my dat ek myself vir 
jou nie kan of wil verberg nie: ek is Arnaut wat wenend loop en 
sing. Vol berou sien ek die dwaasheid in van wat verby is en hoopvol 
uit na die vreugde van wat voorlê. Nou pleit ek by jou om in die 
krag wat jou na die bopunt van die trap lei, dan my pyn te gedenk. 5? 


Toe verhul hy hom in die suiwerende vuur. 


B eindnote 


1. Dit word nou laatmiddag. 


2. Dat een menslike liggaam 'n waarneembare effek op die kleur van 'n muur van intense 
vuur kan hê, is merkwaardig. Maar die teenwoordigheid van 'n lewende menslike liggaam 
teen die Berg is so dramaties onverwags, eintlik onvanpas, dat dit wel so 'n effek kan hê. Die 
onnatuurlikheid van die verskynsel plaas 'n verdere aksent op die onnatuurlike aard van die 
sonde wat hier uitgesuiwer word. Dit hou stellig ook verband met die problematiek wat in 
canto XXV deur Statius bespreek is.” 

3. Hierdie opmerking en die term ‘skadulyf’ (my weergawe van corpo fittizio; meer letterlik: 
‘pseudo-’, 'kwasi- of ‘fiktiewe’ liggaam) veronderstel die hele diskoers in canto XXV.1-108. 


4. Hul ywer om van hul sonde deur die vuur gereinig te word, laat nie toe dat hulle vir ’n 
oomblik buite die vuur tree nie, hoe erg dit ook al daarbinne is. Die loutering van vuur word 
gereserveer vir hierdie laaste ronde van loutering: dan is die siel vry om die louteringsproses 
te verlaat. 


5. Soos so dikwels in /nferno, asook in Purgatorio, val die hoflike omgang van gespreksgenote 
met mekaar op. 


6. Vergelyk /nferno XXVII.24 (Guido da Montefeltro). 


7. Diegene in die vuur het drie dorste: fisiek na vog; ten diepste na suiwering van hul sonde; 
en in die huidige verband, na die verduideliking deur Dante van hoe hy ’n skaduwee kan werp. 
Ethiopié, in die trope en dus besonder warm, is in dié tyd beskou as geleé aan die suidpunt 
van Afrika. 


8. Soos in /nferno XIV en XV, gaan dit hier om mense wat in hul aardse lewens in selfdegeslag- 
verhouding betrokke was. Die verskil is dat die sondaars in Purgatorio gebieg en vergifnis 
vir hul sonde ontvang het, die sondaars in /nferno nie. In /nferno word die straf teen die 
onnatuurlikheid van hul sonde uitgedruk deur ’n ander onnatuurlike verskynsel, naamlik 
vuurvlamme wat nie opstyg nie, maar op die sondaars neerdaal (XIV.28 ev). Hier in Purgatorio 
word die perversie milder behandel: die sondaars loop net in die teenoorgestelde rigting as 
wat hulle veronderstel is om te loop. Dit is hulle opgelé om hul gedurig te herinner aan die 
onnatuurlikheid van hul sonde. 


9. Hulle loop immers in die teenoorgestelde rigting as die drie digters, wat self haastig is. 


10. Hier word uitgerekte soene met die voor die hand liggende risiko’s van versoeking tot 
sondige hartstog nie toegelaat nie, maar uitgesuiwer. Die kus hier is eerder die 'heilige kus' 
waarvan Paulus in Romeine 12:16 skryf, maar ook vergelykbaar met die groet van miere, slegs 
om sekere saaklike inligting oor kos, rigting en afstand en dus oor moontlike voordeel en 
welsyn uit te ruil. Teen die Berg gaan dit wel ook oor ruimtelike, maar nog meer oor geestelike 
vordering en ewige welsyn. 


11. Vir Dante die stede deur God vernietig omrede van die algemene praktyk van seksuele 
perversie, spesifiek selfdegeslag-verhoudings (vgl. Gen 18 en 19). Wat die helse strawwe vir 
hierdie sonde betref, volgens Middeleeuse insig, sien Inferno X1.59, XV en XVI. 


12. Betreffende die mite van Pasiphae en die bul, sien aantekeninge by /nferno XII.12 en 
volgende. Dante het bestialiteit waarskynlik nie as 'n vorm van die onnatuurlike sonde 
heeltemal so erg soos 'sodomie' gesien nie, omdat dit nie eksplisiet in Gods Woord verbied 
word nie. Sonde is dit wel, maar as verbreking van menslike konvensie en wet. 


13. 'n Legendariese bergreeks in Noord-Europa, waarvan die werklike bestaan deur die Grieke 
en Romeine van die klassieke tydperk aanvaar is. 


14. Die woestyn in Afrika ten suide. 
15. Vir die sange en krete, vergelyk Purgatorio XXV.121, 128 en volgende. 
16. In die land van die lewendes, nóg in jeug (acerbe: groen), nóg in ouderdom (mature: ryp). 


Dante dra dus op treffende wyse die lewensproses van plante oor op menselewe. Hyself is 

dus by ‘die halfpadmerk van ons lewensreis’ (nel mezzo del cammin di nostra vita, Inferno 11 
[in 1300, 35 jaar oud]. 


17. Dante bevind hom, nog ten volle lewend, hier teen die Louteringsberg op 'n reis na volle 
saligheid, wat 'n proses behels om verligte helder insig in die volle goddelike waarheid van 
dinge te verkry. Daarvoor is uiteraard genade nodig, en 'n dame in die Paradys (dit kan die 
maagd Maria wees, of Beatrice) tree met die oog daarop vir hom in. 


18. n Verwysing na die Empireo, buite alle tyd en ruimte. 'Vol liefde' (pien d'amore): die 
verwysing na ware heilige liefde val op, juis hier teen die Terras van losbandige en dus valse, 
onheilige liefde. 


19. Wil Dante 'n lys opstel van die siele vir wie hul nog lewende naasbestaandes voorbidding 
moet verseker, of maak hy algaande in elk geval aantekeninge van sy wedervaringe en 
ontmoetinge om dit alles in sy digwerk korrek weer te gee? Albei is moontlik. 


20. Wat Dante hul so pas meegedeel het, is ongehoord. 


21. 'n Gemeenplaas in die Middeleeuse historiografie - teruggaande na 'n anekdote 
deur die Romeinse historikus Suetonius (2de eeu AJ) in sy biografie van Caesar 
opgeteken- was dat Caesar "n losbandige verhouding met Nicomedes, koning van 
Bythynia, sou gehad het, waaroor sy soldate die spot gedryf het. Dit sou die betiteling 
'koningin' ingesluit het. 


22. Die fisieke vuur en die morele skaamte werk saam en versterk mekaar se louterende funksie. 
Die boetelinge verduur albei met vreugde in die vooruitsig op hul volmaakte ewige heil. 


25. Volgens die Middeleeuse gebruik het hierdie woord nie na tweeslagtigheid verwys 
nie, maar na losbandige heteroseksualiteit, wat ook bestialiteit kon insluit. Dit val op dat 
laasgenoemde verdorwenheid nie as sodanig in /nferno XV en XVI genoem word nie. Miskien 
is dit omdat die prysgawe van die rede en moraliteit in losbandigheid in elk geval neerkom 
op neerdaal na die dierlike vlak. 


24. Almal is haastig en die son begin al sak. 
25. Die skuldiges aan hierdie soort sonde is te veel om by naam te ken en te noem. 


26. Guido Guinizelli van Bologna is gebore circa 1230 (dus 'ngenerasie voor Dante) en het 
waarskynlik in 1275 of 1276 gesterf. Hy het 'n groot bydrae tot die dolce stil nuovo (sien canto 
XXIV.55 ev.) gemaak. Daar word terloops na hom in canto XI.97 verwys as 'n persoon van 
verbygaande roem. 


27. Sy boete en belydenis voor sy sterfte het verseker dat hy nie tyd in Ante-Purgatorium 
hoef deur te gebring het nie (vgl. canto IV). Sedert sy dood het inderdaad slegs ongeveer 
25 jaar verloop. 


28. Dante was deeglik bewus van sy eie betekenis (vgl. /nferno IV). Hier betoon hy egter 
respek vir sy en sy generasie se voorganger in die skryf van liefdespoésie in die soet, nuwe 
styl. Merkwaardig omdat die woord 'vader' tot dusver uitsluitlik vir Vergilius gebruik is. 


29. Lycurgus was koning van Nemea. Hy het Hypsipyle in droefheid ter dood veroordeel 
omdat sy deur nalatigheid die dood van sy babaseun weens 'n slangpik veroorsaak het. Haar 
tweelingseuns het egter opgedaag en haar gered. Die episode word verhaal in Statius se 
Thebaid V.720 en volgende. Hierdie verwysing gee weer eens erkenning aan Statius. 

30. Weens sy vrees vir die vlammevuur. 
31. Deur 'n eed. 
32. Lethe, die rivier van vergetelheid, in die Aardse Paradys op die kruin van die Louteringsberg. 


33. Die moderne modestyl (uso moderno) verwys veral na die gebruik van die volkstaal in 
liefdespoësie. 


34. Arnaut Daniel (ca. 1180-ca. 1210), 'n besonder invloedryke Provencaalse minnesanger. 
Dante, deur hom beinvloed, het hom hoog vereer. 


35. Giraut de Borneuil van Limoges (ca. 1150-1220), 'n populêre (Dante bedoel waarskynlik 
albei in effens negatiewe sin van die woord: lig in die broek, en op almal se lippe) Provencaalse 
minnesanger. 


36. Guitttone d'Arezzo (vgl. canto XXIV.55 ev.) 
37. Die Paradys. 


38. Die Onse Vader, met weglating van die laaste bede (‘Lei ons nie in versoeking nie, maar 
verlos ons van die bose’), wat nie meer op die siele hier van toepassing is nie. 


39. Dante bied hierdie woorde (reéls 140-147), deur Arnaut aan Dante gerig, onvertaald in 
Provencaals aan, as eerbetoon aan Arnaut en die liriese Provencaalse tradisie, en as bewys 
van sy eie taalvaardigheid. Dante het Arnaut, 'n enigsins duister digter, grootliks bewonder. Ek 
sluit aan by die Engelse vertaling van Longfellow (vgl. Tozer 1975:355). 

Sewende Terras: muur van vuur; Aardse Paradys: losbandigheid 


Dit word skemer. Die digters word deur die Engel van Kuisheid 
ontvang en ingelig dat hulle deur 'n muur van vuur moet beweeg: 
die finale reiniging voordat verloste sondaars die Aardse Paradys 

betree. Dante is angsbevange, maar Vergilius haal hom oor met 

die belofte dat hy dan vir Beatrice sal sien. Hulle word van die 
ander kant deur die vuur begelei deur 'n lied van die Beskermengel 
van die Aardse Paradys. Anderkant aangekom, droom Dante kort 
voor dagbreek - sy derde vroegdag-droom teen die Berg - van 

Lea en Ragel. Dan klim die pelgrims op tot op die kruin van die 

Berg en aanskou die Aardse Paradys.Vergilius praat ’n laaste 
keer met Dante, gee vir oulaas raad en verklaar dat sy 
beskermling nou van sonde vry is. 


Lo dolce padre mio, per confortarmi, 
pur di Beatrice ragionando andava, 
dicendo: ‘Li occhi suoi già veder parmi’. 


Om my aan te moedig praat my dierbare vader 
in die loop slegs oor Beatrice: 
‘Dit kom my voor ek sien reeds haar oë. 


(canto XXVII.49-54) 

E ontmoeting met die Engel van Kuisheid 


Teen die tyd dat die son die eerste strale versprei waar die 
Skepper sy bloed gestort het, die Ebro onder die hoé Weegskaal 
lé en die water in die Ganges in die middaghitte stoom, is die dag 
hier aan die kwyn! en toe verskyn die blye Engel van God aan ons. 
Buite die vlamme op die rand staan hy en sing in 'n stem veel 
suiwerder as dié van lewende mense: ‘Beati mundo corde? 


‘Heilige siele, niemand gaan verder voordat die vuur gebyt het nie. 
Gaan in, maar wees nie doof vir die sang aan die ander kant nie';? 


het hy gesé toe ons naby kom en toe ek dit hoor, voel ek soos 
iemand wat in sy graf gelé word. 


E Dante huiwer voor die vuur, maar 
beweeg tog daardeur, begelei deur die 
Beskermengel van die Aardse Paradys 

Ek buig oor my saamgeperste hande, tuur in die vuur en 


aanskou weer helder in my gedagte liggame wat ek in die verlede 
sien brand het.^ 


My goeie gidse keer hulle na my en Vergilius sé: 


'My seun, hier is foltering, maar geen dood nie, onthou, onthou! 
En as ek jou op Geryon na veiligheid geneem het,” wat sal ek nou, 
soveel nader aan God, doen? Glo vas dat al staan jy 'n duisend 
jaar lank in die hart van hierdie vuur, jy nie 'n enkele haar sal 
verloor nie. En as jy dink ek mislei jou, kom nader en oortuig 
jouself met jou hande op die soom van jou gewaad. Lé elke vrees 
neer, lé dit neer; draai hierheen en kom. Kom veilig in. 


Maar teen my gewete” bly ek vas staan. 


Toe hy my so onbeweeglik en koppig sien staan, sé hy effens 
omgekrap: 


‘Kyk nou, seun: hierdie muur staan tussen jou en Beatrice.? 

Sewende Terras: muur van vuur; Aardse Paradys: losbandigheid 


Pyramus het by die aanhoor van Thisbe se naam in sy 
sterwensoomblik sy oë geopen en na haar gekyk - en die moerbei 
het dieprooi verkleur.? So by die aanhoor van die naam gedurig in 
my geheue aanwesig, smelt my koppigheid weg? en wend ek my 
tot die wyse leier. 


Hy skud sy kop en vra: 


'En nou? Wil ons hier bly staan?' Maar toe glimlag hy soos vir 
'n kind, deur ’n appel oortuig. Toe begeef hy hom voor my in die 
vuur, en versoek Statius wat vantevore 'n lang ent tussen ons 
twee was, om agter te loop. 


Toe ek binnekom , sou ek om af te koel myself in kokende 
glas wou dompel, so mateloos warm is die vuur aldaar. Om my 
aan te moedig praat my dierbare vader in die loop langs my slegs 
oor Beatrice: 


‘Dit kom my voor ek sien reeds haar oë. 


Van die ander kant af begelei 'n stem ons in sang, en slegs 
daarop attent, kom ons uit waar die klim begin. 


'Venite, benedicti patris mei, klink dit op uit ’n lig so 
oorweldigend dat ek dit nie kan aanskou nie." 


‘Die son verdwyn en die aand breek aan, voeg die stem by, 
'moenie talm nie, maar versnel die pas solank die weste nog nie 
verduister het nie.’ 


Die pad lei reguit deur die rots op in die rigting dat ek die 
reeds lae strale van die son afsny.? Van die trappe klim ons maar 
'n paar toe ek en my wyses aan die verdwyning van my skaduwee 
bemerk dat die son gesak het. En voordat die ganse uitgestrekte 
horison een kleur aanneem en die nag oral versprei, maak elkeen 
van ons van ’n trap ’n bed - want die aard van die Berg het 
ons ontneem van die krag om verder te klim, meer as van die 
vreugde. 


Soos bokke wat voordat hul gevoer word, rusteloos en 
stuurs op die pieke verkeer, maar daarna stil en kalm in die 
skaduwee staan en herkou terwyl die son brand, opgepas deur 

die herder wat leunend op sy staf oor hul waak; en soos ’n 
beeswagter in die oop buitelug die nag langs sy vreedsame trop 
deurbring om seker te maak dat ’n wilde dier hulle nie op loop sit 
nie - so is ons drie, deur die hoé rots weerskante ingeperk, ek 
soos 'n bok en hulle soos herders. Daarvandaan kan min van die 
buiteruimte gesien word, maar die sterre kan ek nogtans sien, is 
veel helderder en groter as gewoonlik. 


Bl Dante se derde droom 


Terwyl ek my in gedagte versonke aan die sterre verwonder, 
oorval slaap my - die slaap wat dikwels vooruit weet wat 
gaan gebeur.” 


Ek dink dit was die uur toe uit die ooste Cytheraea,® wat immer 
van liefdesvuur skyn te brand, die Berg begin bestraal dat ’n jong 
en pragtige dame in 'n droom aan my verskyn,” en terwyl sy deur 
'n grasland blomme loop en pluk, sing sy: 


'Laat wie my naam vra, weet ek is Lea, wat met my mooi hande 
vir my ’n sierkrans vleg. Om my voor die spieël te behaag, versier 
ek my hier. Maar my suster Ragel onttrek haar nie van haar spieël 
nie en sit die hele dag daar. Sy begeer om haar mooi oë te sien, 
soos ek om my met my hande te versier. In sien vind sy bevrediging, 
ek in doen.” 


ll bestyging na die Aardse Paradys 


Hoe nader aan sy tuiste die pelgrim op die terugreis daarheen 
oornag, hoe welkomer is die glans voor dagbreek vir hom." Die 
donker het aan alle kante gewyk en daarmee saam my slaap. Ek 
kom orent en sien dat die groot meesters reeds verrys het. 


'Die soet appel?? wat sterflinge met sorg op soveel takke soek, 
sal vandag nog jou honger bevredig.’ 


Dit sé Vergilius vir my. En nog nooit het 'n gawe my soveel 
vreugde verskaf soos dié een nie. Die wil om Bo te wees neem in 
my toe, en met elke tree voel dit meer of ek kan vlieg. 

N laaste boodskap van Vergilius aan 
Dante 


Toe die hele stel trappe onder ons verbysnel en ons op die 
boonste een kom, kyk Vergilius na my en sé: 


‘Die tydelike vuur het jy aanskou, seun, en ook die ewige.” Nou 
het jy aangekom op ’n plek waar my eie insig eindig. Tot hier het 
ek jou met denke en kuns begelei.? Neem nou wie jou behaag as 
gids.” Bokant die steil en smalle weë het jy nou aangekom.” Jy 
sien die son wat jou voorhoof verlig en die grasspriete, blomme 
en jong bome wat die grond hier vanself voortbring.? Jy kan 
tussen hulle sit of wandel? totdat die een met die lieflike 
betraande oë wat my gestuur het,” vreugdevol arriveer. Verwag 
nie meer woorde of aanwysings van my nie. Vry, regskape en 
gesond is jou wil, en dit sou verkeerd wees om nie te doen wat jy 
wil nie.28 Met volmag oor jouself, kroon en wy ek jou."7? 


B eindnote 


1. Dit is nou, met die aanbreek van die lente, dagbreek in Jerusalem waar Christus se bloed aan 
die kruis op Golgotha vergiet is. In Spanje is dit middernag (die Ebro is die tweedelangste rivier 
op die Iberiese skiereiland, simbool van die verre Weste in die Middeleeuse aardrykskunde 
van Dante, aangepas om die Louteringsberg in die suide te lokaliseer; vgl. canto II.1 e.v., en 
1V.138). In die verre Ooste is dit warm hoë middag. Teen die Louteringsberg is dit vroegaand. 


2. Soos in die vorige gevalle, haal dié engel, die Engel van Kuisheid, die gepaste deel uit die 
Saligsprekinge aan (‘Salig is die wat rein van hart is … Mt 5:8), maar anders as in die vorige 
gevalle, word nie spesifiek vermeld dat die 'P' van die voorhoof van Dante verwyder word nie. 
Die finale reiniging kom nog, spoedig. 


3. Die muur van vuur omring die Aardse Paradys. Elke siel moet hierdeur om gelouter te word 
van elke sweem van onsuiwer liefde, waarvan losbandigheid die skreiende een is. Maar elke 
sonde is 'n variant van onsuiwer liefde. Van Gods kant is die vuur nie bloot straf nie, maar 
uiting van louterende liefde, waardeur elke geredde sondaar teen die berg moet beweeg, al 
is dit pynigend. Gods genade is immers nie goedkoop nie. 


4. Openbare teregstellings deur verbranding was 'n algemene praktyk in dié tyd en Dante sou 
dit ongetwyfeld aanskou het. Dieselfde lot sou hom oorkom indien hy ooit weer na Florence 
terugkeer. 


5. Vergelyk /nferno XVII.81 en volgende. Hy het Dante toe veilig gehou, hoeveel te meer sal 
hy dit nou hier doen. 

6. Vergelyk Daniél 3:27, Sagaria 13:9. 


7. Om nie onmiddelik gehoor te gee aan 'n opdrag of wenk van Vergilius nie, druis teen Dante 
se gewete in. 


8. Vergilius maak ’n appél op die sterkste dryfveer in Dante se lewe. Hy sou inderdaad 
vir Beatrice deur 'n muur van vuur loop. Die digter staan gelyktydig voor die twee groot 
lojaliteite in sy menselewe: Vergilius, simbool van die rede en kuns, en Beatrice, simbool van 
die menslike lewe in die beste gedaante en die volle kennis van God. 


9. Volgens Dante se bron (Ovidius, in sy Metamorphoses IV. 55 ev.) was 'n jong Babiloniér, 
Pyramus, onder die wanindruk dat sy geliefde, Thisbe, op hul ontmoetingsplek, 'n boom vol 
wit moerbeie, deur ’n leeu verskeur is voordat hy daar aangekom het. In wanhoop het hy 
homself met sy swaard om die lewe gebring, maar net voordat hy die laaste asem uitblaas, 
het Thisbe verskyn, en kon hy vir laas na haar opkyk. Sy bring haarself toe ook om die lewe. In 
simpatie met die tragiese afloop van dié liefde het die wit vrugte van die moerbeiboom aan 
haar bede gehoor gegee en donkerrooi verkleur. Die verskil van Dante se huidige situasie is 
dat Pyramus sien en sterf, maar dat Dante sal sien en leef. 


10. Die liefdevolle verwagting om Beatrice weer te sien, oorwin Dante se vrees en blyk ook 
sterker as enige rasionele argument te weeg. Juis in die konteks van die transendering (nie 
totale verwerping nie) van aardse liefde met sy vleeslike konnotasies en ook die verwante 
moontlikheid van losbandigheid, staan die leser hier by 'n belangrike moment in die verhaal 
van Dante se reis. Die liefde van en vir Beatrice is veredel tot aansporing en opvoeding tot 
die hoogste liefde, naamlik die liefde vir God. Die hervatting van die liefdesverhouding tussen 
Dante en Beatrice is nie slegs 'n ontroerende persoonlike moment in die ontwikkeling van 
Dante nie, maar ook 'n uitdrukking van die struktuur van die teologiese denke van Dante 
(op voetspoor van Aquinas): die bowenatuur van Gods Ryk van genade staan nie vyandig of 
verwerpend teenoor of onverwant aan en onverskillig teenoor die natuur met al sy behoeftes 
en drange nie, maar vervul dit, bring dit tot sy hoogste ontplooiing. Dit vat ook die wesenlike 
struktuur van die hele Commedia saam: onboetvaardige sonde, ewig in die Hel gestraf; sonde 
waarvoor berou getoon word, teen die Berg gelouter en 'n verdorwe, maar inherent goeie 
natuur, daar veredel; asook dan die vervolmaake natuur, soos oorspronklik bedoel, in die 
Hemel geluksalig. In ooreenstemming hiermee speel Beatrice 'n sentrale rol in die gedig. 


1. ‘Kom, geseéndes van my Vader’ (Matt 5:34), uitgespreek deur Christus by die Laaste 
Oordeel om die verlostes tot die ewige vreugde uit te nooi. Die digters nader nou die Aardse 
Paradys (die tuin van Eden, vgl. Gen 2:8 ev.) op die kruin van die Louteringsberg. 'n Tweede 
engel, die Beskermengel van die Aardse Paradys, wat pas hierdie seënende woorde in die 
vuur gesing het, straal lig uit, so ondeurdringbaar helder dat hy onsigbaar in die lig word. 


2. Dante verlaat die Sewende Terras aan die westekant, en sny dus die strale van die dalende 
son af. Weer eens word melding gemaak van die skaduwee van Dante die lewende; Vergilius 
en Statius, word geimpliseer, kan natuurlik nie die sonstrale afsny en ’n skaduwee werp nie. 


3. Dit is nou die einde van die derde dag op die Berg. 


4. Nie die vreugde van bergklim as sodanig nie, maar die vreugde van die vooruitsig van hul 
klim en die beloning daarna. 


5. Drome voor dagbreek, soos nou teen die Berg, is profeties (vgl. canto IX.13 e.v., XIX.1 ev). 


309 


Sewende Terras: muur van vuur; Aardse Paradys: losbandigheid 


16. Dit is Venus die oggendster, wat by Cythera aan die Peloponnesiese skiereiland in die 
suide van Griekeland, uit die see verskyn het. 


17. Lea is die vrou met wie Jakob na sewe jaar in diens van haar vader Laban getrou het, voor 
haar jonger suster Ragel, vir wie hy 'n verdere sewe jaar gewerk het (Gen 29). Dante sit die 
Middeleeuse simboliese interpretasie voort, waarvolgens Lea simbool van die aktiewe lewe is, 
en Ragel van die kontemplatiewe lewe. Die klem op die hande (/e belle mani) van Lea en die 
oë (belli occhi) van Ragel beklemtoon dit. Lea se hande is mooi omdat hulle vir en saam met 
God werk. Die skoonheid van Ragel se oë weerspieël die skoonheid van God wat sy aanskou. 
Lea is voorafskaduwing van Matelda wat spoedig in die Aardse Paradys haar verskyning sal 
maak. Beatrice gaan ook binnekort as liggaamlike verwerkliking van die simboliese betekenis 
van Ragel ook haar verskyning maak. In die Nuwe Testament staan Martha en Maria vir 
dieselfde twee onderskeie deugde, terwyl kontemplasie ook daar voorrang geniet. 


18. Nie voor 'n materiële spieël nie, maar voor die aangesig van God, waar mens jouself in alle 
waarheid sien. 


19. Vergelyk canto VIII en volgende. 
20. Geluk, die vervulling van mens se diepste hunkering. 


21. Die vuur in Purgatorio waardeur hulle so pas beweeg het, ook simbolies en voltooiing van 
al die louteringe teen die Berg, is tydelik. Ewig is die vuur in /nferno. 


22. Vergilius, ongedoopte heiden, simbool van die grootste prestasies van die klassieke 
heidendom, naamlik filosofiese 'denke' (ingegno) en sublieme 'kuns' (arte), het nou so ver op 
die heilsweg gekom as wat daardie twee sterk bene toelaat: hy kan die Aardse Paradys sien, 
maar nie die vrugte daarvan geniet nie (vgl. canto XVIII.46 ev). Dit is ook so ver as hy Dante 
kan help. Onder ingegno en arte kan ons die twee praktiese toepassings van daardie groot 
prestasies verstaan, naamlik psigologiese insig in Dante se situasie en die vermoë om hom 
raad te gee, te inspireer en tereg te wys. 


23. Nou is Dante en sy gereinigde begeerte (/o tuo piacere) sy eie gids (duce). Vergilius is 
oorbodig. In die woorde van die kerkvader Augustinus byna duisend jaar tevore: ama Deum 
et fac quod vis Cbemin God en doen wat jy wil’). Dante het natuurlik nie nou 'n vrypas tot 
libertinisme en losbandigheid nie, want dit is immers so pas uit hom uitgesuiwer. 


24. Die steil weg: /nferno; die smalle: Purgatorio. 


25. Die eskatologiese visie van 'n volmaakte natuur in die Aardse Paradys gryp terug na die 
verhaal in Genesis van die oorspronklik volmaakte natuur soos deur God geskape, en die 
mite van die Goue Eeu, waarvolgens harde arbeid onnodig was omdat die aarde so vrygewig 
vrugbaar was. 


26. Weer eens die dubbelsinnigheid van die kontemplatiewe aanskouing (‘sit’) en die aktiewe 
werksaamheid (‘wandel’). 


27. Die oë van Beatrice en die taak van Vergilius (vgl. Inferno 1.121 ev). 


28. Dante se wil (arbitrio) is nou vry (libero), regskape (dritto) en gesond (sano), kan dus in 
spontane vryheid handel in ooreenstemming met Gods oorspronklike skepping, soos in die 
Aardse Paradys herstel. 

29. Die werkwoorde corono (‘kroon’) en mitrio (net as ‘wy’ weergegee) veronderstel die 
wéreldlike en religieuse magte van Ryk en Kerk, in dié tyd gesien as in balans en kragte 
wat mekaar aanvul en so die samelewing orden, maar albei onder die oppergesag van 
die Allerhoogste. Vergilius sou nie kon bedoel het dat Dante nou geheel en al van onder 
die mag en jurisdiksie van staat en Kerk, wéreldlike en geestelike mag, uitgetree het nie. Dit 
sou nóg uiterlik prakties, nóg innerlik lewensbeskoulik vir Dante moontlik gewees het. Tog is 
die strekking van hierdie woorde dat Dante as waarlik bevryde mens nou volle beheer het 
oor Sy eie uiterlike en innerlike lewe, die breér maatskaplike betrokkenheid en die intiemer 
religieuse dimensies van sy bestaan, sy gedrag en gewete. Hy word ge-‘kroon’ en ge-‘wy’ as 
meester van homself (hier weergegee as ‘met volmag oor jouself’) - in Dante se gedronge 
formulering, as ‘jy oor jou’, jyself oor jouself’ (te sovra te). 

Dit is Vergilius se laaste woorde, al bly hy nog ’n tydjie lank teenwoordig om uiteindelik net 
stil uit die verhaal te verdwyn wanneer Beatrice verskyn (canto XXX.49 evv). Die taak wat 
hy in /nferno (1.88 ev.) onderneem het, is nou volbring. Hy keer terug na Limbus. Die stilte 
rondom Vergilius se ontslag en afskeid as wyse, liefdevolle gids - met al die persoonlike 
en religieus kulturele dimensies van die verhouding tussen hom en Dante - is een van die 
aangrypendste momente in die Commedia. 

Aardse Paradys: 


riviere Lethe en Eunoe; 
Statius, Vergilius, Matelda 

Op Woensdagoggend 13 April, Dante se vierde en laaste dag teen 
die Berg, begin die derde en laaste deel van hul louteringsreis: die 
Aardse Paradys, op die kruin van die Louteringsberg. Dit blyk ook te 
wees die oorspronklike Tuin van Eden wat herstel is, waar alle 
gelouterde siele hul verlore onskuld finaal herwin voordat hulle die 
Paradys binnegaan. Dante, Vergilius en Statius (maar laasgenoemde 
twee is nou ver op die agtergrond, en Dante neem vol vertroue 
inisiatief) ontmoet 'n geheimsinnige dame Matelda wat die 
geografie en meteorologie van die Tuin van Eden verduidelik. 
Vergilius en Statius ontvang glimlaggend erkenning as 
digters van ouds, dromend van die reiniging van sonde en 
versterking van die goeie. 


"Quelli ch'anticamente poetaro 
l'età de l'oro e suo stato felice, 
forse in Parnaso esto loco sognaro. 
Qui fu innocente l'umana radice; 
qui primavera sempre e ogne frutto; 
néttare é questo di che ciascun dice." 


"Wie in die ou dae miskien op Parnassus gedig het 
van die Goue Eeu en die staat van geluk daarin 
het van hierdie plek gedroom - 
hier waar die wortel van menswees onskuldig was, 
hier waar dit altyd lente is en elke soort vrug; 
en dit is die nektar deur elke digter bedoel.” 


(canto XXVIII.T59-144) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XXVIII: (canto XXVIII.40-42)... verskyn 'n dame voor my wat al singend alleen op 
haar blom-bekleurde pad een blom na die ander pluk. 

Aardse Paradys: riviere Lethe en Eunoé 


E die goddelike woud 


Ek is nou gretig! om die goddelike woud so dig en vol lewe? dat 
dit die nuwe daglig vir my oé demp, binne en rondom te verken. 
Sonder versuim verlaat ek die berghang en loop langsaam oor 
die gelykte met sy oral welriekende grond. ’n Egalige sagte luggie 
streel my voorhoof deur ’n aanraking soos dié van ’n ligte wind. 
Dit laat die trillende lowertakke neig na waar die heilige Berg sy 
eerste skadu werp,^ maar nie so versteur dat die voéltjies in die 
toppe die uitvoering van hul kuns onderbreek nie. Vreugdevol 
verwelkom hulle die vroeé bries wat hul liedjies begelei tussen 
die blare” - ’n bries soos die Sirocco? wat van tak tot tak toeneem 
wanneer Aeolus’ dit deur die dennewoud langs die kus van 
Chiassi® loslaat. 


Bl die rivier Lethe en Matelda 


Stadige treà het my die antieke woud reeds so ver binnegeneem 
dat ek nie meer die plek waar ek ingegaan het, kan sien nie. Daar 
verhinder 'n rivier? wat die gras op die oewer platstoot, my om 
verder te gaan.? 


Dit wil voorkom of in selfs die reinste aardse waters 
onsuiwerheid voorkom, anders as hierdie een wat niks verberg 
nie," al vloei dit donker in ewige son- en maanskynlose skadu. 


My voete kom tot stilstand, maar my oé dwaal oor die 
stroompie en bewonder 'n groot verskeidenheid bloeisels. Soos 
wanneer iets wonderbaarliks onverwags opduik en alle ander 
gedagtes verdryf, so verskyn 'n dame" voor my wat al singend 
alleen op haar blom-bekleurde pad een blom na die ander pluk. 


Ek sé: 


‘Skone dame, wat jou in liefdestrale? verwarm - as ek voorkoms, 
wat gewoonlik hartsopenbarend is, kan vertrou - mag dit jou 
behaag om na hierdie wal vorentoe te tree sodat ek kan hoor wat 
jy sing. Jy herinner my aan die onskuld van Proserpina toe haar 
moeder haar verloor het - en sy haar lente." 

Soos 'n vrou dansend draai met voete naby die aarde en 
naby mekaar, een net voor die ander, keer sy haar oor die rooi en 
geel blomme na my toe, oë kuis neergeslaan soos 'n maagd. En 
sy voldoen aan my versoek en kom nader sodat klank en woord 
van die soet lied duideliker word.” 


N meteorologie van die Aardse Paradys 


Toe sy die nat gras op die oewer van die mooi stroom bereik, 
bied sy haar opgeslane oë as geskenk aan my. Ek glo nie so "n lig 
het uit die oë van Venus gestraal toe sy onbedoeld deur haar 
seun getref is nie.’ 


Sy glimlag van die oorkantste oewer af, terwyl sy meer kleure, 
deur die Hoë Land sonder saad” voortgebring, met haar hande 
vleg. 


Die rivier skep 'n afstand van drie treë’? tussen ons, maar die 
Hellespont waar Xerxes - steeds ’n teuel vir menslike trots - 
oorgesteek het,” het weens rowwe see tussen Sestos en Abydos 
minder haat van Leander verduur?? as hierdie stroom wat nie vir 
my oopgaan nie. 


Julle is nuwelinge, sê sy, ‘en onsekerheid laat julle wonder, 
miskien omdat ek glimlag in hierdie plek wat as wieg vir die 
menslike natuur uitverkies is.” Maar die psalm De/ectasti?? skenk 
lig wat jul begrip sal ontnewel. En jy wat voor loop? en by my 
gepleit het, sê wat jy nog wil hoor, want ek het gekom, gereed 
sover nodig vir al jou vrae.” 


‘Die water en die geruis van die woud laat my twyfel oor ’n 
oortuiging waarvan ek onlangs verneem het - teenstrydig met 
wat ek hier hoor, sê ek.” 


Toe antwoord sy: 


'Ek sal jou vertel wat die oorsaak is van dit wat jou laat wonder 
en sal die newel van jou verwarring opklaar. Die hoogste Goed, 
wat slegs in Homself voldoening vind, het die mens goed en vir 
die goeie gemaak en hierdie plek as pand van ewige vrede aan 

Aardse Paradys: riviere Lethe en Eunoé 


hom geskenk, maar deur sy eie skuld het hy net ’n wyle hier 
vertoef,Z deur sy eie skuld het hy eerlike lag en soete spel 
verander in sorge en verdriet. 


'Die verdamping van water en grond wat hitte volg sover 
moontlik,” veroorsaak ontstuimigheid daaronder.?? Om die mens 
teen elke aanslag te beskerm,? het hierdie Berg so hoog 
Hemelwaarts verrys dat dit bokant die deurgangspoort?? vry is 
daarvan. 


'Nou,? die ganse lugruim wentel in 'n sirkelgang saam met 
die Eerste Bewegende.? As daardie lewende lug op die top van 
hierdie Berg deur die digte woud gestuit word, bring die woud 
klank voort. ’n Boom wat geraak is, het die vermoé om die lug te 
bevrug met sy eienskappe, wat dan al draaiend in die rondte 
versprei word. Voorts word die res van die aarde bevrug in 
ooreenstemming met die aard van grond en klimaat,** en bring 
dit verskillende bome met verskillende eienskappe voort. Vir 
iemand wat dit hoor, sal dit inderdaad nie soos 'n wonderwerk 
voorkom dat sekere plante op aarde klaarblyklik sonder saad 
wortelskiet nie. En weet maar dat die heilige terrein waar jy jou 
nou bevind, swaar van die moontlikhede is en vrugte dra wat 
daaronder nie gepluk kan word nie. 


‘Die water?$ wat jy sien, ontstaan nie uit 'n aar nie en word 
nie gevoed deur damp wat dan vanweë koue in reën omsit soos 
'n rivier op aarde waarvan die volume toeneem en afneem nie. 
Inteendeel, dit stu op uit 'n konstante, betroubare fontein wat 
deur die wil van God net soveel skenk as wat dit in twee rigtings 
uitstort.’ 


E die twee strome in die Aardse 
Paradys 

In een rigting vloei dit af met die vermoë om elke herinnering 

aan sonde uit te wis; in die ander rigting, om elke goeie daad te 


onthou. Die een is Lethe,‘ die ander heet Eunoé,*? en die water 
het geen uitwerking nie tensy éérs die eerste stroom en dan die 

tweede geproe word“? - en die smaak daarvan oortref alle ander. 
Hoewel jou dors nou geheel geles sal wees, al sou ek niks meer 
onthul nie, sal ek jou tog as guns ’n toegif skenk - en my woorde, 
glo ek, sal vir jou nie minder kosbaar wees as dit hierdie belofte 
Sou oorskry nie. 


‘Wie in die ou dae miskien op Parnassus^ gedig het van 
die Goue Eeu en die staat van geluk daarin, het van hierdie plek 
gedroom - hier waar die wortel van menswees onskuldig was, 
hier waar dit altyd lente is en elke soort vrug; en dít“? is die nektar 
deur elke digter bedoel.” 


Ek draai my na my digters om en sien hoe hulle die laaste 
woorde glimlaggend aanhoor“ en toe wend ek my gesig weer na 
die skone dame. 


E eindnote 


1. Ingevolge die mag waarmee Vergilius hom aan die einde van die vorige canto (XXVII.139 ev) 
toegerus het, neem Dante nou vir die eerste keer op sy reis inisiatief en tree hy met gretige 
vertroue op. Nou reis hy in die eerste persoon, sonder gids. 


2. La divina foresta: deel van die Aardse Paradys (die Tuin van Eden, vgl. Gen 2:8 ev), die 
tuiste van die eerste mense, voor die sondeval. Dante sinspeel hier ook op die klassieke 
denkbeeld van 'n Goue Eeu, 'n tydperk van groot geluk en voorspoed. Volgens die algemene 
Middeleeuse geografie was die paradys ver oos geleë en van die res van die landmassa deur 
water geskei. Dante plaas dit op hierdie berg in die Suidelike Halfrond. 


3. Anders as in die Hel (vgl. Inferno 111.112 ev.) met sy sterwende herfsblare totdat die takke al 
hul lower op die grond sien lê, is die bome hier selfs sonversperrend die ene lewende blare en 
vrugte (spessa e viva: ‘dig en lewend’). 


4. Die weste - dit is immers nou oggend. 
5. Pragtig harmonieus is die natuurorde hier. 
6. Die suidewind vanaf Afrika. 


7. Die god van die winde. Volgens die klassieke mitologie was die winde opgesluit in 'n grot 
op die Aeoliese eilande totdat Aeolus hulle losgelaat het. 


8. Ten tye van die gebeure van die verhaal (1300), was Chiassi die hawedorpie van Ravenna, 
tans verdwene, behalwe die beroemde dennewoud langs die kus. 


9. Genesis 2:10 verwys inderdaad na "n rivier, wat Dante in sy drang tot sintese van 'n klassieke 
naam voorsien. Hier word dit Lethe, die rivier van vergetelheid, wat die herinnering aan 
vroeëre sonde in die gees van die gereinigde uitwis. Sonde word vergewe en vergeet. 

Dit word reeds in /nferno XIV.94 en volgend deur Vergilius voorgestel as een van die riviere 
wat deur die Hel vloei. 


10. Die rivier is wel die grens tussen die ou lewe en die nuwe en dus onderbrekend, selfs 
verhinderend, en tog ook uitnodigend en aanmoedigend. 


11. Dit is volkome suiwer en deursigtig, soos die geeste wat dit oorsteek. 


12. Soos eers in canto XXXIII.T19 onthul sal word, is haar naam Matelda. In die lig daarvan 
dat al die ander figure in die Commedia wat Dante op een of ander wyse inspireer en help, 
historiese persone was, sou mens kon verwag dat dit ook vir Matelda sou geld. Tot dusver is 
sy egter nog nie ondubbelsinnig en algemeen aanvaarbaar deur die historiese navorsing aan 
enige werklike persoon gekoppel nie. Anders as wat Dante gewoonlik doen, vra hy haar ook 
nie oor haar verlede uit nie. Miskien het hy geen werklike persoon in gedagte gehad nie. Haar 
verskyning as allegoriese figuur is die vervulling van Dante se dagbreekdroom in Purgatorio 
XXVII.94 en volgende. Matelda simboliseer die volmaaktheid van die intellektuele lewe en die 
aktiewe, daadwerkende liefdesmistiek, wat in die Aardse Paradys voorop staan. In soverre 
sy filosofie en liefde verteenwoordig, neem sy as Christengelowige die rol van Vergilius oor. 
Hier, waar hy as ongedoopte heiden nie toegelaat word nie, is sy ook die verbindingskakel 
tussen Vergilius se gewone aardse denke en die hoër rol en bekwaamhede van Beatrice in 
die Hemel. Sy is die onskuldige, deugsame Eva in die Aardse Paradys, Christelik opgeneem. 
As wegbereider vir Beatrice is sy 'n trappie laer as laasgenoemde, wat in die Paradys die 
goddelike lig in sy heerlikheid verteenwoordig. Matelda verteenwoordig die voorlaaste 
stadium op die heilsweg van die gelowige op die weg van loutering, Beatrice die laaste. 


13. Die liefde van God. 


14. Weer eens verbind en integreer Dante bybelse en Grieks-Romeinse mitologie. Betreffende 
laasgenoemde sluit hy hier aan by Ovidius se Metamorphoses X.525 en volgende. Dit vertel die 
verhaal van Proserpina, dogter van Jupiter by Ceres (die Romeinse ekwivalent van die Griekse 
Demeter). By geleentheid was sy vrolik besig om saam met haar vriendinne lenteblomme te 
pluk, toe Pluto, vors van Hades (die onderwêreld), haar met geweld ontvoer het om sy metgesel 
in sy domein te wees, nogal met die instemming van haar vader. Met die aanval van Pluto het sy 
die lenteblomme verloor, maar ‘lente’ verwys stellig ook na die onskuld van die eerste wêreld. 
Let op die aansluiting by die Hebreeus-Christelike mite van die sondeval. 


15. Aanvanklik het hy slegs die melodieuse klank gehoor, maar algaande word die woorde en 
hul betekenis duidelik. 


16. Nog "n verwysing na die klassieke mitologie. Cupido was die Romeinse god van seksuele 
begeerte en liefde, die ekwivalent van die Griekse god Eros. Cupido, die seun van Venus (die 
Romeinse godin van onder meer skoonheid, begeerte, seksualiteit en vrugbaarheid) word 
gewoonlik afgebeeld as 'n seuntjie met 'n bogie en pylkoker. Op 'n dag het Venus haar seun 
Cupido omhels en is sy per ongeluk deur een van sy pyle verwond, sodat sy verlief op die 
jagter Adonis geraak het. Die verwysings na Proserpina en Venus juis in die verband van 
hierdie afdeling van Purgatorio is nie geleerddoenery of blote mooimakery nie; dit is boustene, 
klein maar betekenisvol, in Dante se indrukwekkende Hoog-Middeleeuse konstruksie van 'n 
brug tussen die klassieke heidendom en die Christendom. Tastende sintetisering moet nie 
vereenselwig word met simplistiese identifikasie nie, maar behels positiewe verbandlegging, 
sowel as verskil en kontras. 

Twee tipes liefde word veronderstel: die reine geestelike liefde van God (reél 45) en sy 
gelowiges teen die Berg van Loutering gereinig, teenoor die vleeslike liefde met Venus 
(asook Proserpina) geassosieer. Die lig uit die 'opgeslane oë' van Matelda was nie slegs 
méér as die lig 'uit die oé van Venus' nie, maar ook andersoortig. Tog is wat teen die 
Louteringsberg gebeur, nie die totale verwerping van aardse liefde nie, maar die suiwering 
daarvan. Agape is gesuiwerde eros, en ’n besonder subtiele verhouding bestaan tussen die 
twee. Die ontroerende blywende liefde tussen Dante en Beatrice is bewys hiervan. In Dante 
se geheiligde hemelse verhouding tot Beatrice skemer steeds die skoonheid van die aardse 
liefde deur. Die vorige canto (XXVII) lewer bewys hiervan. 


17. Dit sal in reéls 109-120 verduidelik word. 


18. Dit is moontlik dat Dante weer sinspeel op die drie trappe van ware berou, naamlik spyt, 
belydenis en boete, vergelyk canto XXI.48, 53. 


19. Die Persiese koning Xerxes die Grote (seun van Darius), het die Hellespont (die smal 
seestraat vandag bekend as die Dardanelle) wat berug was vir die stormagtige water tussen 
Europa en Asië op 'n pont, gebou van sy eie skepe, oorgesteek asof oor land om Griekeland 
binne te val. Hy moes egter van 'n heuwel af toesien hoe sy vloot in 'n seeslag by Salamis in 
480 VAJ 'n groot nederlaag ly, en vernederd en al verwensend weer oor dieselfde roete die 
aftog blaas. 


20. 'n Tweede antieke verhaal van weersin in 'n waterstroom, ook aan die Hellespont gekoppel: 
Leander het elke nag daaroor van Abydos in Klein-Asië na Sestos op die Gallipoli-skiereiland 
geswem om sy geliefde Hero in Sestos te besoek, waar sy 'n priesteres in die tempel van 
Venus was. Hy het egter een nag in 'n stormsee verdrink toe die lig in die tempel uitgegaan 
het. Hero het haarself toe in die stormsee gewerp. Dante gebruik hierdie ekstreme beeld om 
sy ontsteltenis oor die skeidende stroom uit te druk. Dit is egter ook 'n verwysing na aardse 
liefde, nog ongesuiwer en ongeheilig. 


21. Dit was immers die wieg en tuiste van die eerste mense. Die rede waarom sy onsekerheid 
by die besoekers vermoed, is omdat dit ook die plek is waar die eerste mensepaar in sonde 
geval het: wat is daar om oor te glimlag? 


22. ‘U het my bly gemaak’, uit Psalm 92:5: ‘U het my bly gemaak, HERE, deur u dade; ek jubel 
oor die werke van u hande.’ Matelda, met liefdevol dienende hande vreugdevol in die woud 
met sy blomme, prys die handelende, skeppende God. 


23. Na die uittrede van Vergilius as amptelike gids van Dante (vgl. canto XXVIL139) loop 
Dante nou met vertroue voor die ander twee digters. 


24. Dante is verward. Hoe rym die wind en die stroom hier met wat hy kort tevore (vgl. canto 
XX1.40-54) by Statius verneem het, naamlik dat die veranderlike en dikwels stormagtige 
aardse klimaat slegs tot by die smal ingang van drie trappies tot die Aardse Paradys strek? 
Dante beskou die wind en die water instinktief as deel van die aardse weerstelsel. Matelda sal 
hom nou oor die ware toedrag van sake inlig. 


25. God, die Hoogste Goed (Jo sommo Ben), het geen behoefte aan enigiets behalwe Homself 
nie. Die boetelinge op weg na reiniging is onderweg na volmaakte God. Die gedagtegang van 
Dante, teologiserende digter, wat betref die aard van God, soos ook in die weersomstandighede 
uitgedruk en in die hele aard van die Aardse Paradys en die Hemel duidelik waarneembaar, 

veronderstel dat uiteindelike volmaaktheid op ewige onveranderlikheid neerkom: God vind 
vol-doening, ver-vul-ling in Homself. God is vol-maaktheid, vol-heid. Op hierdie ontologiese 
feit volg emosionele voldoening. Die leser vind in hierdie passasie van Dante nie net klassieke 
Europese wetenskap (Aristoteles) nie, maar ook Dante se eie diep- en fynsinnige mitologies 
poétiese vormgewing, albei geintegreer met die grootsheid van die Christelik teologiese 
ontwerp, wat deur eeue gegroei het en sy hoogtepunt vind in figure soos Aquinas en 
Dante. 'n Gelykwaardige kragtoer sal in die kulturele terme van vandag uiters moeilik, indien 
hoegenaamd moontlik, gelewer kan word. Vir enige hedendaagse Christelik geinspireerde 
nadenke oor die uiteindelike werklikheid van dinge bly Dante se werk 'n onmisbare bron 
en inspirasie. Terloops, Dante se klem op ewige onveranderlikheid is sentraal in die verskille 
tussen klassieke Christendom en klassieke Boeddhisme. 


26. Net 'n weinig meer as ses ure, soos Adam Dante sal inlig (Paradiso XXVI139 ev.), en dit 
weens die ongehoorsaamheid van Adam en Eva: die eet van die verbode vrug van die boom 
van die kennis van goed en kwaad (Gen 2 en 3). Dante aanvaar nie slegs die bybelse mitologie 
as kwasiletterlik nie, maar verwerk dit in sy eie mitologiese verhaal. 


27. Wetenskaplik gesproke, totdat hulle deur ’n kouer lugsfeer gestuit word; mitologies 
religieus gesproke, totdat hulle die grens, deurgang, na die Aardse Paradys bereik, waar alles 
wat veranderlik is, tot volmaakte bedaring kom. 


28. Daaronder op aarde. Die vogdamp styg weens die hitte van die son op en verander dan, 
vanweé kontak met kouer sfere daarbo in reàn, sneeu, ensovoorts. Die Aardse Paradys is nog 
hoér geleé, bokant die moontlikheid van klimaats- en weersveranderlikhede, byvoorbeeld 
die storms wat op aarde en teen die Louteringsberg voorkom. Dante se probleem is: indien 
die Aardse Paradys (soos Statius hom ingelig het) stil volmaak bo alle klimaatskommelinge 
verhewe is, hoekom kan hy dan wind hoor ruis en water sien vloei? Dante se gedagtegang 
sluit hier by die metereologie van Aristoteles aan (vgl. Tozer 1975:365). 


29. Natuurrampe was uitgeslote. Gods bedoeling was dat Adam en Eva in hul staat van 
sondelose onskuld nie deur gure weer verontrief sou word nie. 


30. Die afsluiting van die sfeer van Loutering, en die toegang tot die Aardse Paradys. 


31. Matelda beweeg nou na die eerste probleem van Dante (reël 85), naamlik hoe om die 
moontlikheid van hoorbare wind in die Aardse Paradys te versoen met die verklaring van 
Statius in canto XXI, wat so 'n verskynsel skynbaar nie sou toelaat nie. 


32. Volgens Dante is die Primum Mobile (‘Eerste Bewegende’) die negende van die tien hemele 
in 'n geosentriese model van die heelal; die engele woon daar. Die heel buitenste tiende Hemel 
is die Empireum, die hoogste Paradys, woonplek van die Allerhoogste, waar ook die verlostes 
hul uiteindelik bevind. Dante bied 'n Christelike aanpassing van die stelsel van Ptolemeus (ca. 
100-ca. 170 AJ, Grieks-Romeinse astronoom), wat in die Middeleeue steeds in swang was. In 
Dante se stelsel is die volkome deursigtige Primum Mobile die primêre bron van beweging in 
die heelal. Dit kring elke vier-en-twintig uur van oos na wes om die aarde wat die sentrum van 
die heelal is, en voer die ganse lugruim (met insluiting van die vaste liggame son en maan) 
in sy beweging saam. Dit beweeg dus onsigbaar ook deur die bome in die Aardse Paradys 
wat saam met die res van die aarde as geheel, die stilstaande sentrum van die heelal is. Die 
ligte wrywing teen die bome in die Aardse Paradys wat so ontstaan, veroorsaak 'n hoorbare 
geritsel in die blare. Dit het niks gemeen met die stormagtige klimaatskommelinge op aarde 
nie. Die stelling van Statius in canto XXI.40 en volgende word dus nie omver gewerp nie. 

33. Virtute: ‘krag’, ‘deug’, hier met die vertaling 'eienskappe' benader, in elk geval iets anders 
as saad. 


34. Die Aardse Paradys het nie die probleme van versoenbaarheid of onversoenbaarheid 
van gewone aardse plante met uiteenlopende faktore soos grond en klimaat in verskillende 
aardse streke nie. In die Aardse Pardys kan alle plante groei. 


35. Dit verklaar ook die ontstaan van plante op aarde, tevore ongekend: hulle ontstaan uit 
atmosferiese kontak met die Primum Mobile, wat bevrug is met plantegroei wat God die 
aarde, volgens die skeppingsverhaal, as 't ware spontaan laat voortbring het (vgl. Gen 1:11). 
Matelda veronderstel en impliseer dat Eden, die Aardse Paradys, deur God van onuitputlike 
moontlikhede voorsien is. Sulke nuwe plante word vervolgens op aarde deur hul eie saad 
verder voortgeplant. 


36. Matelda beweeg nou na die tweede probleem van Dante (reël 85), naamlik stromende 
water waar reén volgens Statius skynbaar uitgeslote behoort te wees. Dit is merkwaardig dat 
Statius deurgaans tydens hierdie gesprek geen woord sé nie. 


37. Die volume en vlak van die water bly dus altyd dieselfde. 


38. Die rivier van vergetelheid in die onderwéreld volgens die klassieke mitologie. Vergelyk 
Inferno XIV.136 en volgende. By Dante word die funksie van die rivier aangepas en toegespits 
op die vergeet van sondes en hul ellende in die verlede. In Inferno XXXIV.127-132 sinspeel 
Dante ook op Lethe sonder om die naam daarvan te noem. Die rivier spoel alle sonde langs 
die Berg van Loutering af tot in die bevrore diepste van die Hel waar Satan vasgehok is. 


39. 'n Skepping van Dante. Letterlik: ‘Goeie herinnering.” Dit hou die herinnering van goeie 
dade lewend en herstel dit waar dit vergeet is. 


40. Die volgorde is wesenlik belangrik: eers die vergifnis en die radikale agterlaat en vergeet 
van sonde, dan die versterking en voortbouende in gedagte hou van die goeie op die weg 
van heiligmaking. 


41. In die Grieks-Romeinse mitologie, 'n berg digby Delphi gewy aan Apollo en die nege muses. 
Hulle inspireer kunstenaars. Om daar te 'droom' (sognaro) verwys na daardie halfgoddelike 
inspirasie. Die woord ‘droom’ het in hierdie passasie 'n verdere treffende betekenis: die 
heidense digters het van die Christelike heilsbedeling nie vaste wete gehad nie, maar kon 
vooruit, profeties, daarvan droom. Dit sluit natuurlik by uitstek Vergilius en Statius in. 


42. Die twee reinigende strome van vergeet en onthou in die eens verlore, maar nou herstelde 
Aardse Paradys, waarna digters en denkers en gewone mense hunker, waarvan hulle droom 
en praat. 


43. 'n Besonder ontroerende tekening: na alles wat hulle (veral natuurlik Vergilius) op hierdie 
tog deur die hiernamaals deurgemaak het, kry hulle hier in die Aardse Paradys erkenning. 
Hulle behoort tot die dromende digters van ouds. Dankbaar glimlaggend, maar woordeloos 
ontvang hulle die lof; dit is die toegif wat Matelda belowe het. Vergilius se taak is volbring, hy 
praat nie meer nie. Let op die hermeneutiek van Dante. Hy absorbeer die klassieke mitologie 
in die Christelike denkraam - meer nog: in sy eie mitologies teologiese herskepping van die 
bybels-Christelike siening. Sy denke harmonieer nie slegs geloof en wetenskap soos hierdie 
hele canto bewys nie, maar ook geloof en die klassieke mitologiese en filosofiese denke. 

Laasgenoemde twee is vir hom nie slegs ‘voor’-Christelik in 'n bloot chronologiese sin 
nie, maar ‘proto’-Christelik: wesenlik op die Christelike geloof aangelé, wys dit daarheen 
en vind sin en betekenis daarin. Vergilius verpersoonlik al hierdie elemente. Sy drome was 
waarheidsvisioene, nie slegs deur die muses geinspireer nie, maar deur die Allerhoogste. Op 
'n nugter realistiese noot: as werklik lewende persone sou Vergilius en Statius heel verbaas 
gewees het oor die lof hulle hier toegeswaai. Vreemd is die weë van historiese reputasie. 

Lethe-rivier; 
die groot prosessie; 
Vergilius, Statius, Matelda 


How to cite: Krüger, J.S., 2020, 'Aardse Paradys: Lethe-rivier; groot prosessie; Vergilius, 
Statius, Matelda', in Dante se mistieke reis. Tweede tog: Purgatorio, ingelei, vertaal, toegelig, 
vertolk (HTS Religion & Society Series Volume 8), pp. 325-335, AOSIS, Cape Town. https:// 
doi.org/10.4102/aosis.2020.BK242.29 

Dit is steeds Woensdagoggend. Langs die Lethe op die 
teenoorgestelde kant as Matelda, volg Dante haar en aanskou 
'n optog wat die ganse Christelike waarheid simboliseer: 

'n wa, voorafgegaan deur skone lig en lied. Voor die wa, getrek 
deur 'n griffioen, is sewe liggewende kandelare wat sewe 
gekleurde ligbane soos vaandels laat. Direk daaragter kom 
vier-en-twintig ouderlinge, gevolg deur vier lewende wesens. 
By die regterwiel van die wa dans drie dames, by die linkerwiel 
vier dames. Dan volg twee ou mans, op hul beurt gevolg deur nog 
vier mans van beskeie voorkoms, en heel agter een enkele ou 
man in vervoering. Die prosessie kom tot stilstand. 

Wie op die wa is, word nog nie onthul nie. 


O sacrosante Vergini, se fami, 
freddi o vigilie mai per voi soffersi, 
cagion mi sprona ch 'io mercé vi chiami. 


O heilige Maagde, as ek ooit om jul onthalwe 
honger, koue en nagwake deurleef het 
is daar rede om nou beloning van julle te vra. 


(canto XXIX.57-59) 


326 


1 


13 


22 


37 


Canto XXIX 


N met Matelda langs die Lethe 


Singend soos ’n verliefde vrou gaan sy aan die einde van haar 
woorde voort: ‘Beati quorum tecta sunt peccata! ! 


En soos nimfe wat alleen deur woudskadu's beweeg, sommige 
gretig om die son te sien, ander om dit te vermy, beweeg sy 
stroomop oewerlangs, en treetjie vir treetjie hou ek tred met haar. 
Saam het ons twee nie honderd treé geloop nie of die oewers 
swenk parallel, só dat ek oos draai. 


E lig en lied kondig 'n simboliese 
prosessie aan 


Ons het nie ver gevorder nie of die dame draai heeltemal na 
my toe en sé: 


‘My broer, kyk en luister? 


En kyk, 'n skielike glans deurstraal die hele uitgestrekte woud, 
tot so 'n mate dat dit miskien weerlig kan wees, dink ek. Maar 
weerlig kom en gaan in 'n oogwenk en hierdie lig skitter 
toenemend en voortdurend, en in my gedagte vra ek myself af: 


Wat is dit? 


'n Soet melodie trek deur die verligte ruim sodat heilige 
toorn my die voorbarigheid van Eva laat afkeur: sy - vrou-alleen 
en pas geskape - het hier waar aarde en hemel gehoorsaam was, 
dit nie verdra om agter enige sluier te verkeer nie.^ As sy 
deemoedig onder gebly het, sou ek hierdie onuitspreeklike 
genoeéns vroeër en veel langer kon geniet het.” 


Terwyl ek tussen soveel vroeë vrugte van die ewige vrede, 
heeltemal in vervoering en verlangend na nog meer voldoening 
verkeer, gloei die lug onder die groen loof voor ons soos vuur en 
is die soet klank van liedere hoorbaar. 


O, heilige Maagde,* as ek ooit om jul onthalwe honger, koue 
en nagwake deurleef het,” is daar rede om nou beloning van julle te 
vra: nou is dit nodig dat die Helikon? vir my vloei en Urania? my met 
haar koor bystaan om dinge skaars denkbaar om te sit in verse. 

lll die prosessie: sewe kandelare 


Die lang afstand tussen ons en hulle verwring dinge 'n ent 
verder sodat hulle soos sewe goue bome lyk. Maar toe ek so naby 
hulle kom dat die ‘gewone voorwerp”! wat sintuie bedrieg, geen 
van sy eienskappe meer inboet nie, onderskei die vermoë wat vir 
die denke inligting orden, hulle as ‘kandelare’? , en die klanke van 
die lied as ‘Hosanna’. Bo skiet die pragtige toerusting 
vlamme uit, veel helderder as die maan tydens kalm middernag 
in die middel van haar maand. 


Verwonderd draai ek na die goeie Vergilius" om en hy 
antwoord" met 'n blik van ewe verbystering. Toe kyk ek terug na 
die verhewe gestaltes in aantog na ons, so langsaam dat jong 
bruide” vinniger sou beweeg het. 


E die prosessie: vier-en-twintig 
ouderlinge en sewe ligbane 


Die dame wys my tereg: 


‘Waarom word jy deur slegs die skouspel van skitterligte 
betower en merk jy nie op wat agter hulle aankom nie?’ 


Toe sien ek witgeklede figure'? nader asof hulle leidsliede 
volg, en helderder wit'? as dit hier?? was nog nooit. Die water 
blink aan die linkerkant?! en toe ek daarin kyk, weerkaats dit 
soos 'n spieël my linkersy.?? Toe ek reg oorkant2* op my oewer 
kom en slegs die rivier my op 'n afstand hou, kom ek tot 
stilstand om beter te kan kyk en sien die vlamme vorentoe 
beweeg terwyl hulle die lug agter hulle kleur met wat na 
wimpels lyk - só dat daar sewe onderskeie bane” bly hang, 
almal in die kleure waarvan die son sy boog?? maak en Delia 
haar seintuur.?? Die baniere strek verder agtertoe? as wat ek 
kan sien en dit kom voor of daar sowat tien tree?? tussen die 
twee buitenstes is. 

Onder die hemel so skoon soos ek beskryf het, kom vier- 
en-twintig ouderlinge aan, twee-twee, met leliekranse?? bekroon. 
Almal sing: 


'Benedicta? is u onder die dogters van Adam, en mag u 
skoonheid geseënd wees tot in ewigheid!! 


ll die prosessie: vier lewende wesens 


Toe die blomme en ander groen gewasse oorkant my op die 
ander oewer vry is van die uitverkore mense kom - soos een lig?? 
'n ander in die hemelruim volg - vier lewende wesens,* elk met 
groen lower?^ gekroon, agter hulle aan. Elkeen het ses geveerde 
vleuels vol oë, en die oë van Argus? sou, as hulle nog lewend was, 
so stellig gelyk het. 


Vir die beskrywing van hul vorme, leser, sal ek nie verder 
verse strooi nie; 'n ander taak gryp my aan sodat ek hierop nie 
diep kan ingaan nie. Maar lees Esegiél*® wat hulle uitbeeld soos 
hy hulle uit die koue dele met wind en wolk en vuur sien kom het. 
En soos jy hulle in sy beskrywing vind, so is hulle hier, behalwe 
dat wat die vlerke betref, Johannes met my saamstem en van 
Esegiël verskil.” 


ll die prosessie: die wa en die griffioen 


In die ruimte tussen die vier van hulle is 'n triomfwa op twee 
wiele,*? getrek aan die nek van 'n griffioen.*? Sy twee vleuels strek 
boontoe, een aan elke kant van die middelste baan met drie bane 
weerskante, sê dat hy geen baan klief en beskadig nie. Hulle reik 
hoog buite sig.^? Vir sover dit ’n voël is, is sy liggaamsdele van 
goud, en die res wit en rooi. 


Nóg Africanus,“ nóg Augustus? het Rome verbly met 'n wa so 
mooi dat selfs dié van die son daarby sou afgesteek het - die 
slingerende wa wat ná die smeking van die toegewyde aarde 
verbrand is toe Jupiter sy duistere oordeel volvoer het.“ 

lll die prosessie 


Drie dames^^ dans in ’n kring by die regterwiel. Een is so rooi 
dat sy in’n vuur skaars sigbaar sou wees; 'n ander kom voor asof 
haar vlees en gebeente van smarag is; die derde lyk of sy van vars 
sneeu gemaak is. Dit lyk of nóú die witte lei en dán weer die rooie, 
terwyl die sang van die rooie die tempo van die ander bepaal, 
stadig of vinnig.^* 


By die linkerwiel dans vier dames“ in pers geklee onder leiding 
van een met drie oë” in haar hoof. 


Agter die groep wat beskryf is, sien ek twee ou mans, 
verskillend geklee, maar eenders waardig en bedaard. Die een“? 
vertoon hom as een van die volgelinge van die groot Hippokrates, 
deur die natuur geskep tot heil van die lewende wesens naaste 
aan haar hart. Die ander een“? verklaar hom met ’n blink skerp 
swaard tot die teenoorgestelde plig bereid, en dit maak my selfs 
hier duskant die rivier beangs. 


Toe sien ek vier van beskeie voorkoms,” en agter almal ’n ou 
man alleen” in vervoering, maar oplettend. 


Hierdie sewe is soos die eerste groep” geklee, maar in 
plaas van met lelies, bekrans met rose en ander blomme so rooi® 
dat mens op ’n afstand sou dink dat almal bokant hul voorhoof 
aan die brand is. 


Toe die wa reg teenoor my kom, weerklink ’n donderslag. Dit 
kom voor of daardie waardige mense verbied is om verder te 
beweeg, en kom hulle, vaandels vooraan, tot stilstand. 


B eindnote 


1. Psalm 32:1: 'Welgeluksalig is hy wie se ... sondes bedek is' (Dante haal in die meervoud 
aan). Dante sal self in Lethe ondergedompel word wat sy eie sondes sal bedek, met die 
strekking dat alle herinnering daaraan uitgewis sal word (dit gebeur in canto XXXI). Soos 
ons uit die vervolg op canto XXIX sal sien, is dit nie sonder rede dat die digter hier met 'n 
Skrifaanhaling begin nie. Die pelgrim sal nou ’n allegoriese prosessie ontmoet waarin die 
goddelike waarheid aangaande Christus, soos in die Skrif geopenbaar en deur die Kerk 
gedra, sentraal staan. 

2. As een verloste gelowige aan 'n ander ('suster' aan ‘my broer’) berei Matelda Dante voor 
op die grootse skou- en hoorspel wat hy nou gaan beleef. 


3. Miskien voer Dante dit vanuit die perspektief van sy tyd as effens versagtende 
omstandighede aan: sy is 'n vrou (die swakker geslag), alleen (femmina sola, sonder raad - 
maar waarom het sy nie vir Adam gevra nie?) en onervare (pas geskape). 


4. Vergelyk Genesis 3:1 en volgende vir die mitologiese verhaal van Eva se ongehoorsaamheid: 
haar pluk van die vrug van die boom van die kennis van goed en kwaad en haar gee daarvan 
aan Adam. Sy wou nie agter die deemoedigende sluier van gehoorsame onderdanigheid 
aan God en van die geimpliseerde onskuld en onkunde aangaande goed en kwaad bly nie 
en het ook die man tot kwaad verlei. Vandag nog is die vroulike hoofbedekking in sommige 
Christelike kerke 'n herinnering daaraan. Matelda is egter die nuwe Eva, Dante die nuwe Adam. 
Sy verlei hom nie, maar begelei hom as suster in die geloof, sy gids op weg na die volle 
waarheid wat hy binnekort op oorweldigende wyse gaan ervaar. 


5. Die oorrompelende skoonheid wat Dante ervaar, laat hom besef wat hy tydens sy lewe 
ontbeer het. Die geringskatting van vroue, gebaseer op die mitologiese skeppingsverhaal 
in Genesis, het oor millennia 'n problematiese grondtrek van die familie van teïstiese religieë 
gebly. Aan die een kant onderskryf Dante dit hier: hy wyt die verlies aan genoeéns in die Tuin 
van Eden wat hy gely het, aan Eva. Hy regverdig sy houding as 'heilige toorn' (buon zelo). 
Aan die ander kant kompenseer hy tog daarvoor met sy idealiserende hoogagting vir onder 
andere Maria, Matelda en Beatrice. 


6. Die muses van die poésie en die ander kunste. Dante roep hulle aan asof hulle Christelike 
maagde is. 


7. Die Middeleeuse leef- en werksomstandighede was nie maklik nie. En Dante was ’n 
voortvlugtige intellektueel. 


8. Helikon: 'n berg in Boeotié, aan Apollo en die muses toegewy, waaruit twee strome 
(Hippocrene and Aganippe) gevloei het. Dante het nou behoefte om vir inspirasie te drink 
van die twee strome wat op die Berg ontspring: mag hulle vir hom vloei. 


9. Hier hoog beroep Dante hom ook op Urania, muse van die sterre in hemelse sfere. 


10. Gegewe die kompleksiteit en skoonheid van die heilige rituele prosessie wat nou voor 
ons digter en sy lesers gaan ontvou, is dit te verstane dat hy bomenslike bystand nodig het 
om dit in digvorm weer te gee. Dit is opmerklik dat sintetiserende Dante juis in hierdie, by 
uitstek Christelike, rituele konteks die muses aanroep. Die feit dat hy hulle effens kan verplig 
op grond van sy gedane plig teenoor hulle, dui aan dat hul inspirasie darem nie gelykstaande 
is aan goddelike inspirasie nie. Vir 'n sintetiserende projek soos dié van Dante is dit nodig 
om gelyktydig aan twee kriteria te voldoen: (a) hy moet aan die verskillende elemente 
opgeneem in die proses van amalgamasie reg laat geskied; (b) sy eie, uit die aard van die 
saak oorspronklike konstruk moet intern naatloos verenig wees. Dante slaag in 'n groot mate 
daarin, en sy program as sodanig verdien bewondering. 


Tl. Dante veronderstel hier die skolastiese kennisleer, teruggaande na Aristoteles. 'Gewone 
voorwerp' (obietto comun, in die vertaling tussen aanhalingstekens geskryf om aan te dui 
dat dit ’n tegniese filosofiese term is) slaan op die eerste impressionistiese kontak met ’n 
nog nie ten volle herkende, gekende voorwerp van sintuiglike ervaring, miskien (soos hier 

die geval is) vanweé groot afstand. Daar is wel ‘iets’, maar wat? In hierdie stadium in die 
kennismakingsproses boet die voorwerp nog sy eienskappe in. Dan, namate die afstand 
kleiner word, tree die ‘vermoë’ (la virtù) van persepsie in en lei dit tot ‘denke’ (ragion) wat 
ten volle kan ken. Misverstane 'bome' word nou ten volle korrek as 'kandelare' herken; 'n 
roesemoes van klanke word 'n onherkenbare lied, en dan die bekende, sinvolle ‘Hosanna. 


12. Die beeld van die kandelare is ontleen aan Eksodus 25:31-40 en volgende (die kandelaar 
met sewe arms as belangrike deel van die toerusting van die tabernakel), Jesaja 11:2-3 (belofte 
van die deugde van die voorspelde Messias), Openbaring 1:12-13 (die sewe gemeentes van 
Asié), en Openbaring 4:5 (allegorie vir die sewe gawes van die Heilige Gees). Dit kan ook met 
die sewe sakramente van die Kerk geassosieer word. Dit is die kandelare wat die ruimte onder 
die groen loof vuurhelder laat gloei (reél 35). Die kandelare staan dan vir die heerlikheid van 
God, heel voor aan die Kerk as triomfwa wat die weg van die Kerk verlig. 


13. Hosanna: die uitroep waarmee die skare Jesus volgens Matteus 21:9 op Palmsondag voor 
Sy kruisiging in Jerusalem verwelkom het. 


14. Die kandelare is deel van die toerusting van die wa (die triomferende Kerk). 


15. Dante is nou die leier van Vergilius, vandaar sy gemoedelike toon jeens die groot heiden. 
Tog wend Dante hom hier na die rede om te probeer verstaan, maar vergeefs. 


16. Vergilius, verteenwoordiger van die rede, spreek geen woord meer nie. Hier gaan dit 
om geestelike waarhede buite sy bereik. Sy bydrae tot hierdie gesprek kan net 'n blik van 
verbystering wees. 


17. Bruide wat die huis van hul vader of die kerk stadig, nederig, skugter verlaat, op pad na die 
huis van hul eggenoot. Ons vind hier ook 'n subtiele toespeling op die Kerk as bruid van Christus. 


18. Die 24 ‘ouderlinge’ (sien reél 83), deur Dante in aansluiting by Openbaring 4:4, opgeneem 
as allegorie vir die Ou Testament (vandaar die term ‘ouderlinge’): die 24 boeke van die Tanakh 
(die Hebreeuse Bybel), dus vir die som van die ‘ou’ openbaring voor die finale openbaring 
in Christus. Die numerering van die boeke in die Tanakh verskil van die latere Christelike 
‘Ou Testament’ (opgeneem as ’n som van 39 boeke, plus in sekere kerke 'n aantal deutero- 
kanoniese boeke), onder meer, daarin dat die twaalf kleiner profete as een boek getel word. 
Hieronymus se Latynse Vulgaatvertaling, deur Dante gebruik, is direk uit die Tanakh gemaak. 
Die wit kleur van hul kleding dui op suiwerheid. 


19. Dit herinner aan die klere van Jesus tydens sy verheerliking op die berg (vgl. Mark 9:3). Die 
wit kleur verteenwoordig volmaakte suiwerheid van geloof en lewe. 


20. Hier op aarde waar Dante nou sit en skryf. 
21. Linkerkant: die kant aan die linkeroewer. 


22. Linkersy: Dit simboliseer Dante se onwaardige, sondige kant wat nog in die Lethe gereinig 
moet word. 


23. Reg oorkant die bewegende prosessie. 


24. Die sewe ligbane uit die sewe kandelare afkomstig, allegorie vir die sewe gawes van 
die Heilige Gees wat voortvloei uit die heerlikheid van God. Die sewe gawes van die Gees, 
ontleen aan Openbaring 4:5 en Jesaja 11:2 (volgens die Vulgaat-vertaling van die Hebreeuse 

Tanakh), naamlik wysheid, verstand, raad, sterkte, kennis, geloof, en die vrees van die Here. 
'Geloof' word nie in die Afrikaanse lys ingesluit nie. 


25. Die reënboog, deur die son veroorsaak. 
26. Delia: Diana, godin van die maan, omgord deur "n ligglans van reënboogkleure. 
27. In tyd strek die gawes van die Gees veel verder terug as wat Dante kan peil. 


28. Die sewe gawes beweeg in die ruimte van die Tien Gebooie. Die gebooie is die voorwaarde 
vir die gawes en die kanale vir die manifestasie van die gawes. 


29. Die wit van die lelie is 'n simbool van reinheid van geloof en lewe. 
30. 'Geseénd'. Vergelyk Lukas 1:28 waar die engel Gabriél die blye tyding aan Maria bring. 


31. Aansluiting by Hooglied 4:7, die liefdesverklaring van die bruidegom teenoor die bruid, 
profeties toegepas op die koms van Beatrice. Dit suggereer ook die verhouding tussen 
Christus en sy Kerk, ook soos in hierdie prosessie vergestalt. 


32. Sterre-(stelsels) agtermekaar. 


33. Die vier lewende wesens is die vier evangelies en hul skrywers Matteüs (in die Middeleeuse 
ikonografie simbolies voorgestel as mens), Markus (leeu), Lukas (bul) en Johannes (arend, 
die een met die skerpste sig, by wie se visioene Dante in die konteks van hierdie canto sterk 
aansluiting vind) - al vier volg op die Ou Testament. Vergelyk Esegiél 10, Openbaring 4:6 en 
volgende. 


34. 'Groen lower': simbool van hoop (hier, op die ewige lewe). 


35. Mitologiese Argus, bewaker van lo, het 100 oé gehad (Dante se bron is weer eens die 
Metamorphoses van Ovidius). Kortliks: Jupiter, getroud met Juno, raak op lo verlief. Om 
laasgenoemde teen die jaloesie van eersgenoemde te beskerm, verander hy haar in 'n koei. Op 
versoek van Juno skenk hy haar die koei, waarop sy Argus, die alsiende met 100 oë, aanstel om 
lo fyn dop te hou. Uit wraak stuur Jupiter Mercurius om Argus in 'n diep slaap te laat val en sy 
kop af te sny. Daarop set Juno sy helder, maar dooie oé in die stertvere van 'n pou. Die intens 
lewende oé in Dante se prosessie is stellig simbolies van heldersiende alsiendheid. 


36. Vergelyk Esegiél 1:4 en volgende. In die voorspelling van Esegiél het elkeen vier vlerke 
gehad. 


37. Dante kombineer die visioene van Esegiél en Johannes. In die Openbaring van Johannes 
(4:8) het die vier lewende wesens ses vlerke, nie vier nie. Mens mag maar met 'n effense 
glimlag oplet dat Johannes (die geinspireerde Bybelskrywer) met Dante (gewoon menslike 
digter) saamstem en nie Dante met Johannes nie, sonder om te veel daarin te lees, en dit 
kan ook om suiwer poétiese redes so gestel word. Tog het die leser teen hierdie tyd al goed 
agtergekom dat Dante 'n sterk besef van sy eie bekwaamhede gehad het. Die saak bly effens 
ambivalent: is Dante hier nog nie geheel en al gereinig van sy persoonlike ydelheid (waarvan 
hy self deurgaans goed bewus was), of skemer iets deur van 'n siening van die verhewe 
roeping en toerusting van 'n groot denker-digter, op haas dieselfde vlak as die geinspireerde 
Bybelskrywers? En Esegiél en Daniél verskil hier tog van mekaar, wil dit onteenseglik 
voorkom? Sou die getal ses, dit wil sé, drie pare, sinspelend op die Triniteit, by Dante se keuse 
’n rol kon gespeel het? Stellig. 

38. Die beeld van die triomfwa is ontleen aan die tweewiel-waens wat in voor- en vroeé 
Christelike Rome in militére triomftogte gebruik is. Hier stel dit die strydende en oorwinnende 
Kerk op aarde voor, en die twee wiele daarvan waarskynlik die Dominikaanse en Franciskaanse 
Ordes onderskeidelik (eersgenoemde het die goddelike waarheid gedien; laasgenoemde, die 
goddelike liefde); of die Skrif en die tradisie. 


39. Die griffioen is 'n Grieks-Romeinse mitologiese dier met die kop en vlerke van ’n arend 
(koning van die voélryk) en die res van die liggaam dié van 'n leeu (koning van die diereryk). 
Hier stel dit Christus in sy verenigde twee nature van God en mens voor. Die goud stel sy 
goddelike natuur voor; die wit en rooi simboliseer onderskeidelik sy sondeloos reine mensheid 
en sy menslike bloed aan die kruis vergiet. Miskien hou hierdie kleure van sy menslike natuur 
ook verband met Hooglied 5:10-11. 


40. Die goddelike natuur van die Heer is immers onbereikbaar vir menslike begrip. 


41. Die Scipio Africanus wat Hannibal in 202 VAJ verslaan en sodoende die Tweede Puniese 
Oorlog beéindig het, of die Scipio Africanus wat Karthago in 146 VAJ ingeneem het. 


42. Die eerste keiser van Rome in die Iste eeu AJ. 


43.'n Verwysing na die mite van Phaeton, wat die son deur die hemelruim wou bestuur, maar 
beheer oor die perde verloor het, met 'n katastrofiese vooruitsig vir die Aarde. Die Melkweg 
is die letsel van die jongeling se roekeloosheid en onbekwaamheid. Vergelyk /nferno XVII.107 
en volgende. 


44. Die drie dames by die regterwiel (om hul primaat te beklemtoon) van die kerkwa stel die 
drie teologiese deugde (sien | Kor 13:13), naamlik liefde (rooi), hoop (groen) en geloof (wit) 
voor. Hierdie assosiasie word ingesluit in die simboliek van die huidige Italiaanse vlag. 


45. Want ‘die grootste hiervan is die liefde' (I Kor 13:13). 


46. Die vier dames by die linkerwiel (dit beklemtoon hul sekondêre posisie) stel die vier 
kardinale morele deugde, naamlik wysheid, moed, regverdigheid en matigheid voor. Die 
pers kleur van hul gewade het die twee assosiasies van (1) rooi (die Christelike liefde, wat 
hierdie vier voorheen heidense deugde kleur) en (2) die sekulêre mag (pers was die kleur 
van keiserlike mag). 


47. Die drie oë behoort aan wysheid, wat immers na die verlede, hede en toekoms kyk. 


48. Lukas, geneesheer (vgl. Kol 4:14), was 'n volgeling van Hippokrates (ook laasgenoemde 
groot heiden bevind hom, soos Vergilius, in Limbus - vgl. /nferno IV143). Hy verteenwoordig 
die helende hande soos in die mediese professie vergestalt, gerig op die heling van menslike 
liggame. Interessant is die beskrywing 'deur die natuur geskep tot heil van die lewende 
wesens naaste aan haar hart' (hier ter wille van die duidelikheid in die passief vertaal, en 
‘Natuur’ met ’n hoofletter): ... che natura a li animali fé ch'ell' ha piu cari. Betaal Dante hier 
lippediens aan die rol van die N(n)atuur, of laat hy hom lei deur digterlike uitdrukking, of 
rangeer hy die heiden Hippokrates doelbewus effens laer as die begenadigde heilbrenger 
Paulus, of laat hy diepdenkend en berekend die moontlikheid oop om die N(n)atuur te sien 
as skeppende subjek? Die laaste is onwaarskynlik; Dante het geen panteiserende neiging 
gehad nie - en tog gee ek 'Natuur' weer as beginnend met 'n hoofletter, in die hoop dat dit 
Dante nie dwing in 'n rigting wat hy nie sou kon of wou gaan nie. Tog, vind ons hier 'n dowwe, 

skaars sigbare spoortjie in 'n rigting wat in ons huidige tyd denkbaar geword het: dat geniale 
mense (soos alle mense, alle lewende wesens) die produk van ’n evoluerende (‘skeppende’) 
kosmos is? (vgl. Krüger 2018). 


49. Paulus dra die swaard van die Gees, naamlik die skerpsnydende, selfs verwondende 
waarheid, die Woord van God (vgl. Ef 6:17), tog wesenlik gerig op die heling van siele. Die 
swaard is ook simbolies van martelaarskap. 


50. Die vier is die skrywers van die algemene (mindere) briewe, naamlik Petrus (twee briewe), 
Judas, Jakobus en Johannes (drie briewe). 


51. Die ou man stel die laaste boek van die Bybel, naamlik Openbaring voor. Die voorkoms wat 
hier aan hom toegeskryf word, stel sy visionére ervarings in die openbaringsgebeure op die 
eiland Patmos voor. Hy is tegelyk in visionêre vervoering in 'n ander werklikheidsdimensie en 
intens bewus van wel en wee van die wéreld om hom. 


52. Die 24 witgeklede figure (vgl. reël 61 ev). 


53. Anders as die 24 Ou Testamentiese figure, is hierdie Nuwe Testamentiese figure met rooi, 
die kleur van Christelike liefde, bekrans. Die rooi sinspeel by implikasie veral op die bloedoffer 
van Christus aan die kruis. 


54. Donderslag, teken van buitengewone (in die geval van Dante, Christelik bonatuurlike) 
beklemtoning van geestelike gebeure. Die beeld van so 'n donderslag kom ook in 
Boeddhistiese tekste voor (vgl. Digha Nikàya 16.5.10). In laasgenoemde geval kom dit voor as 
beklemtoning van die betekenis van die Boedhha se wilsbesluit om die faktor ‘lewe’ af te lé, 
wat die hoogste in ’n Theravada-Boeddhistiese konteks is. In albei religieé is natuur dienstig 
aan gees. 

Lethe-rivier; 
herontmoeting met Beatrice; 
Statius 

Die optog van goddelike openbaring kom tot stilstand en roep 
Beatrice op, en sy verskyn. Diep ontroerd en verward wil Dante by 
Vergilius hulo soek, maar ontdek dat sy leidsman stil en spoorloos 

verdwyn het, en nou ween Dante. Beatrice verwyt Dante sonder 
omhaal van woorde oor sy ontrouheid en verraad en, ondanks die 

engele se pleidooi vir begrip, verhaal sy uitgebreid die 
omvang en diepte van sy sonde. Hy sal nie, verklaar sy plegtig, 
van die water van die Lethe drink alvorens hy nie opregte 
trane van berou gestort het nie. 


‘Ma tanto piu maligno e piu silvestro 
si fa ‘I terren col mal seme e non cólto, 
quant’ elli ha piu di buon vigor terrestro. 
Alcun tempo il sostenni col mio volto: 
mostrando li occhi giovannetti a lui, 
meco il menava in dritta parte volto.” 


'Maar hoe vrugbaarder grond is 
hoe slegter en weliger wild word dit 
wanneer dit, met slegte saad besaai, onbewerk bly. 
'n Tyd lank het ek hom met my voorkoms gedra: 
deur my jeugdige oé aan hom te toon 
het ek hom saam met my in die regte rigting gelei.’ 


(canto XXX.118-124) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XXX: (canto XXX.73-75) 'Kyk mooi! Ek, ék is Beatrice. Hoe durf jy die Berg bestyg? Besef jy nie 
mens is hier gelukkig nie?' 


— 

E verskyning van ouderlinge en engele 


Met die tot stilstand kom van die Eerste Hemel! se Sewester? (wat 
nóg sak, nóg opkom,” nóg sluier ken behalwe die newel van 
sonde^ en vir elkeen daar sy plig toon, soos die Sewester benede 
die stuurman die rigting na die hawe toon) draai die 
waarheidsprekendes® wat eerste tussen die griffioen en die 
Sewester beweeg het, na die wa, hul vrede." 


En een’ van hulle, asof uit die Hemel gestuur, roep singend 
drie keer uit en al die ander agterna: ‘Veni, sponsa, di Libano.8 


Soos die geseéndes by die jongste wekroep elkeen snel uit sy 
graf sal rys en met herbeliggaamde stem ‘Halleluja!’ sing,” so 
verrys in antwoord op daardie senior? honderd dienaars en 
boodskappers van die ewige lewe." 


Almal sê: ‘Benedictus qui venis"? en, terwyl hulle blomme op en 
om die wa strooi, ‘manibus , oh, date lilia plenis” 


B aankoms van Beatrice 


Teen daeraad het ek al tevore die oostelike hemel volkome 
rosig gesien en die res van die uitspansel in skone rus getooi, 
asook hoe die gesig van die son beskadu verskyn sodat die oog 
danksy die versluierende mis lank kan kyk. So verskyn in ’n 
blomnewel wat uit engelehande styg en daal in en om die wa, ’n 
dame aan my: in 'n wit sluier met olyf gekroon, geklee in die kleur 
van lewende vlamme onder 'n groen mantel." En my siel, só lank 
nie meer? oorrompel deur verwondering en bewing in haar 
teenwoordigheid nie, beleef nou sonder die kennis van sien, maar 
deur die straling van haar geheime krag weer die sterkte van die 
ou liefde. 


N verdwyning van Vergilius 


Oombliklik tref die verhewe krag my wat my deurboor het toe ek 
nog kind was; en draai ek links met die vertroue waarmee ’n kindjie 
na sy moeder hardloop wanneer hy bevrees of in die moeilikheid is, 

om aan Vergilius te sé: ‘Daar is minder as ’n druppel bloed in my oor 
wat nie bewe nie: ek ken die tekens van die ou vlam.” 


Maar Vergilius het homself van ons onttrek:? Vergilius, 
dierbaarste vader; Vergilius, aan wie ek my vir my eie heil 
toevertrou het.” Wat ons antieke moeder eens verloor het,”° is 
nie voldoende om te verhinder dat my wange - vroeér skoongewas 
deur dou?! - nou deur trane bevlek word nie. 


ll Beatrice verwyt Dante 


'Dante, ween nie meer omdat Vergilius vertrek het nie, ween 
nou nie meer, want jy sal gou weens ’n ander swaard? nog 
meer ween.’ 


Soos ’n admiraal op agter- of voordek stip na sy bemanning op 
die ander skepe kyk en hulle aanmoedig om hul bes te doen - so 
draai ek by die aanhoor van my naam (wat ek net uit noodsaak 
noem)? en sien op die linkerkant van die wa die dame wat vroeër 
versluierd onder die engelereën van blomme?^ aan my verskyn 
het. Van oorkant die rivier af rig sy haar oé op my. Hoewel die 
sluier oor haar hoof, omring deur loof van Minerva? haar nie in 
volle vorstelikheid vertoon nie, gaan sy in haar optrede nogtans 
hooghartig voort soos een wat die warmste woorde vir laaste 
hou:? 


‘Kyk mooi! Ek, ék is Beatrice. Hoe durf jy die Berg bestyg? 
Besef jy nie mens is hier gelukkig nie?’” 


My oé val op die helder water, maar toe ek myself daarin 
sien, wend ek hulle af na die gras, so swaar is die skaamte op my 
voorhoof. 


So streng soos 'n moeder vir haar seun kan lyk, kom sy voor, 
want bitter is die smaak van skerp jammerte. 


ll die Engele tree vir Dante in die bres 


Sy swyg, en die engele sing meteens: ‘In te, Domine, speravi’,”8 
maar nie verder as die woorde 'bedos meos' nie. 

Op die ruggraat?? van Italié stol sneeu tussen die lewende 
balke*? wanneer dit deur Slawiese winde” gewaai en bevries 
word en dan syfer dit smeltend deur sigself af wanneer die land 
wat skadu verloor het, daaroor adem sodat dit lyk soos ’n 
brandende kers wat smelt. So is ek sonder trane en sugte voordat 
ek die sang hoor van hulle wat immer die note van die ewige 
sfere volg.55 Maar toe ek in die soet harmonieë hul jammerte vir 
my waarneem, asof hulle wou sê: 'Dame, waarom verneder u hom 
so?’ verander die ys wat rondom my hart vasgepak is, in asem en 
water en vloei dit beangs deur mond en oë uit my bors.?^ 


E Beatrice vermeerder haar 
teregwysings 


Steeds stil staande langs die wa soos tevore, rig sy die 
volgende woorde aan die deernisvolle substansies:** 


'In die ewige dag hou julle wag en nóg nag, nóg slaap verberg 
vir julle 'n enkele stap van die eeue in hul gang, maar my weloorwoé 
antwoord is daarop gerig dat die leed van hom wat daar anderkant 
huil, by sy skuld sal pas.*$ 


'Nie net deur die werking van die groot sfere wat, afhangend 
van hul samevoeging met die sterre, doel en rigting gee aan elke 
saad nie” maar ook deur die oorvloed van goddelike 
genadegawes? wat uit hoë mis ver buite ons gesigsveld na 
benede reën,” het hierdie man in sy jeug^? soveel moontlikhede 
gehad dat elke positiewe aanleg in hom 'n wonderlike uitkoms 
sou kon gehad het. 


'Maar hoe vrugbaarder grond is, hoe slegter en weliger wild 
word dit wanneer dit met slegte saad besaai, onbewerk bly. 'n Tyd 
lank het ek hom met my voorkoms gedra: deur my jeugdige oë aan 
hom te toon het ek hom saam met my in die regte rigting gelei. Toe 
ek op die drumpel van my tweede stadium van lewe verwissel het,” 
het hy hom van my weggedraai en aan ander gegee.*? 


"Toe ek van vlees na gees opstyg en my skoonheid en deug 
toeneem, het ek vir hom minder dierbaar en bekoorlik geword en 

het hy hom begeef op ’n pad van onwaarheid, van valse inbeeldings 
wat nooit beloftes van goeie uitkomste nakom nie.^ Die inspirasie 
waarvoor ek gepleit het om hom in sy slaap en op ander maniere 
terug te roep, was vergeefs; min het dit hom geskeel. So laag het 
hy gedaal dat alle pogings gefaal het om sy heil te verseker - 
behalwe om hom die verdoemdes te laat sien.^^ 


'Daarom het ek die doodshek besoek en met trane my 
bedes gestort voor die een” wat hom tot hier gelei het. Die hoë 
raad van God sou verbreek word indien hy Lethe sou oorsteek“ 
en so ’n feesmaal skotvry smaak - sonder boete uitgestort in 
trane.’*” 


B eindnote 


1. ‘Eerste Hemel’: die Empyreum (etimologies teruggaande na die Grieks vir ‘in vuur’) is vir 
Dante die hoogste Paradys, woonplek van God en hemelse wesens (engele) bestaande uit 
lig so suiwer dat hulle die bron van lig in die skepping is. Dit is die oord van die sewevoudige 
Gees van God en die sewe gawes van die Gees, verteenwoordig deur die sewe kandelare hier 
voor Dante. 


2. ‘Sewester’ verwys simbolies na die sewe kandelare wat die bewegings van die prosessie 
‘daar’ (in die Aardse Paradys) beheer soos op aarde (‘benede’), terwyl die Sewester (die 
Plejade, deel van die konstellasie Taurus [Stier]), die noordelike gesternte wat aardse 
seevaarders op koers hou. 


3. Anders as die Sewester wat van die aardbol af in die noordelike hemelruim vir seevaarders 
sigbaar is, sak die Sewester van die Eerste Hemel nooit nie, maar is dit n ewige baken vir die 
mensheid. 


4. Die newel van sonde lé natuurlik uitsluitlik aan die menslike kant van sake. 


5. ‘Waarheidsprekendes’ (/a gente verace) verwys na die vier-en-twintig ouderlinge wat die 
goddelik geinspireerde (dus ‘waarheids-’) boeke van die Ou Testament voorstel (vgl. canto 
XXIX.83 ev). 


6. In die Kerk (die wa) het hulle immers hul vervulling, en dus rus en vrede gevind. 
7. Hooglied. 


8. ‘Kom bruid, van die Libanon af’. Aanhaling uit Hooglied 4:8, woorde van die bruidegom aan 
sy bruid. Hier word dit toegepas op die verwelkoming van Beatrice, simbool van die Christelike 
waarheid in die teologie beliggaam en deur die Kerk gedra. Van oudsher is Hooglied gelees 
as 'n allegorie van die wedersydse liefde van Christus en sy bruid, die Kerk (vgl. Ef 5:23 ev). 


9. Nou raak Dante die opstanding van die dode en die laaste oordeel as vreugdevolle 
heilsgebeure aan. Daardie grootse eindgebeurtenis dien hier as analogie vir die drama en 

vreugde van die honderd engele voor die digter. In die konteks van verdoemenis en Hel 
verwys Dante in Inferno (VI.94 ev.) na die opstanding as onheilsgebeure. 


10. Dante bedien hom van die Latyn ad vocem tanti senis. Dit is nie 'n aanhaling nie, maar word 
gedoen om te voldoen aan Dante se rymskema. Die Latyn beklemtoon ook die gewigtigheid 
van die oomblik. 


11. Engele. 


12. ‘Geseénd is u wat kom!’ Dis 'n effens aangepaste aanhaling uit Matteus 21:9 (die woorde 
waarmee die Joodse skare Jesus op Palmsondag voor sy kruisiging in Jerusalem verwelkom 
het), nou uitgebrei tot Beatrice, al behou Dante die manlike vorm van die Latyn (benedictus). 
Daar is egter geen teenstelling nie: Beatrice bemiddel immers die koms (nou die wederkoms) 
van Christus. 


13. ‘Gee lelies uit volle hande! Nou volg daar, ooreenstemmend met Dante se strewe om die 
klassieke heidendom en die Christendom te versoen, kort na die aanhaling uit die Bybel 'n 
aanhaling uit Vergilius se Aneis (VI.883). Daar voorspel Anchises droewig die dood van die 
jeugdige Marcellus, familie van keiser Augustus. Dit word toegepas op Beatrice se dood as 
jong meisie. Dié aanhaling en die vorige een verbind ook dramaties die rolle van Beatrice 
en Vergilius: eersgenoemde is op die punt om te verskyn, laasgenoemde op die punt om te 
verdwyn. Vir oulaas bring Dante hulde aan sy groot digter, sy leidsman deur die Hel tot hier. 


14. Die wit, groen en rooi van Beatrice se uitrusting simboliseer suiwer geloof, hoop en liefde. 
Die olyfkleur (kleur van die olyfboom, gewy aan Minerva, godin van wysheid) simboliseer 
wysheid. Beatrice verteenwoordig, 'is' goddelike wysheid en teologie. Tog word die menslike 
dimensie nie geheel en al verdring nie. Hier is nie 'n brute teenstelling nie, maar 'n delikate, 
simpatieke oorskryding van die aardse dimensie. 


15. Beatrice was nou (Dante plaas sy epiese reis in die jaar 1300) al tien jaar lank oorlede. 


16. Dante verwys na sy jeugliefde vir Beatrice, in Vita Nuova (XIV en XXIV) verhaal; hulle 
was albei nege jaar oud. Toe was dit nog kinderlik aardse liefde, nou is dit ewige liefde in die 
Paradys. Hier vind die leser inderdaad 'n klimaks in Dante se epos van heil. Die oomblik van 
herontmoeting is ten diepste 'n ontmoeting met 'n hoër bestaansdimensie as aardse liefde en 
selfs aardse denke (filosofie), naamlik kennis van God, teologie. 


17. … conosco i segni de l'antica fiamma: Dante se weergawe van Vergilius se eie woorde in 
Aeneis IV.23: Agnosco veteris vestigia flammae. Daar is egter 'n subtiele verskil: ‘spore’ dui op 
die verlede, 'tekens' is meer oop na ook hede en toekoms. 


18. Vergilius het stil van die toneel verdwyn. Menslike rede moet voor goddelike wysheid wyk, 
maar weer is die menslike element ontroerend teenwoordig. Die sensitiewe kontinuiteit-in- 
verskil ten opsigte van ewige waarheid en menslike lewe (eintlik: die ganse verhouding tussen 
bonatuur en natuur) wat Dante lé, betreffende Beatrice en Vergilius, is 'n sublieme element 
in die struktuur van sy denke. Of bly daar tog 'n tragiese dimensie oor in Dante se denke oor 
die verhouding tusen die Christendom en die klassieke heidendom (by implikasie, alle ander 
religie&)? Vergilius in die Hel ... weliswaar Limbus ... maar tog Hel ...? 


19. Vergelyk /nferno 1.150. 


20 Die skoonheid van die Aardse Paradys, eens deur verleide Eva verloor. 

21. Vergelyk canto 1124 en volgende, waar Vergilius self sy wange skoon was. 
22. Die swaard van haar eie verwyte en die pynlike wonde daardeur toegedien. 


23. Dit is die enigste keer in die Commedia dat Dante se naam genoem word. Sy 
verontskuldiging dat hy dit hier wel doen, sluit by die ou reél aan dat ’n skrywer nie sy eie 
naam behoort te noem nie, tensy dit noodsaaklik is. Hier is dit egter noodsaaklik: Beatrice 
spreek hom immers ernstig en baie direk by naam in heilige verontwaardiging aan. Daar is 
nog "n intiem persoonlike rede: Beatrice se deernisvolle toegeneentheid, ja, liefde, spreek 
deur die verontwaardiging. Ons mag nog 'n rede vir sy huiwering byvoeg: Dante skaam hom 
vir homself en sy ernstige versuim, waarop Beatrice tereg sinspeel; eintlik wil hy sy naam nie 
noem nie. Ons kan hier ook vermoed 'n as 't ware nuwe naamgewing, 'n nuwe doop, 'n nuwe 
lewenstaat, naamlik 'n staat van heiligheid. 


24. Vergelyk reël 28 hierbo. 
25. Die kroon van olyfblare. 


26. Sy het hom reeds taamlik vertroostend, maar met 'n waarskuwende ondertoon 
aangespreek na aanleiding van die vertrek van Vergilius. 


27. Die feit dat sy self liefdevol vir hierdie heilsreis verantwoordelik is (vgl. /nferno 11.58-75), 
word vir die oomblik buite rekening gelaat om hom oor sy enorme tekortkominge te roskam. 
'n Sondige mens kan nie gelukkig wees nie, durf homself nie geluk toeëien nie. 


28. Die engele sing verse 1-9 van Psalm 30 uit die Vulgaat (Ps 31 in die Afrikaanse Bybel). Dante 
se verwysings is na verse 2 en 9. In die Afrikaanse vertaling van 1933 lui dit onderskeidelik: 'By 
U, o Here, skuil ek'; en: 'U het my voete op vrye grond laat staan.” Verse 1-9 is 'n optimistiese 
lied van vertroue. Vanaf vers 10 tree 'n element van angs en verdriet na vore, wat die digter 
nie nou wil beklemtoon nie: hier is dit nie meer, soos vroeër teen die Berg die geval was, van 
toepassing nie. Nieteenstaande Beatrice se teregwysings, bevind die pelgrim hom, alles in ag 
genome, immers in 'n goeie situasie. Die engele sien dit ook so in. Hul sang toon hul begrip 
vir Dante se sentiment in hierdie stadium. 


29. Die Appenyne-bergreeks. 
30. Bome. 
31. Noordoostelike winde. 


32. Die trope en woestyne van Afrika, waarvandaan warm winde oor die ysgebergte in die 
noorde waai. Dante bedink hierby ook nog die assosiasie van die middel van die dag, wanneer 
die meedoënlose son geen skadu's toelaat nie. 


33. Musiek deur die wentelende hemelsfere voortgebring. 


34. Weer eens 'n vergelyking waartoe net Dante in staat is. Die liefdevolle sang van die engele 
laat die ys om sy hart smelt, en hy huil snikkend. 


35. Die engelekoor: geestelike, liggaamlose wesens, elk 'n unieke wese; hulle word dus 
'substansies' (sustanze) genoem. 


36. Haar woorde is nie ter inligting van die engele bedoel nie (hulle ken Dante se trieste 
lewensverhaal), maar tot opheffing van Dante. Hy moet sy oortredinge duidelik besef. 

37. 'Elke saad': menslike saad. Dante is waarskynlik tussen 21 Mei en 20 Junie, stellig in die 
jaar 1265 gebore, dus onder die sterreteken van die Tweeling. Die veronderstelling is dat 
die konjunksie van sterre en planete die karakter van 'n mens bepaal wat onder 'n bepaalde 
kontellasie gebore word. 


38. Miskien 'n verwysing na God se genadegawes (grazie divine) in die algemeen, moontlik 
spesifiek na die heilsgawes van die Heilige Gees wat liefdevol oorvloediglik op die mensdom 
neerreén. 


39. Gods raadsbesluite is ontoeganklik verhewe, uit Gods diepste wese self afkomstig, nie 
slegs buite die gesigsveld van gewone sterflinge nie, maar selfs van hemelse wesens. 


40. Sy jeug (sua vita nuova): beginnende op 25 jaar, dus na kindertyd en adolessensie. 


41. Beatrice is in 1290 oorlede, self 25 jaar oud, op die oorgang dus van jeug na die volgende 
stadium in haar lewe. Sy plaas die klem nie op haar aardse, liggaamlike sterwe nie, maar op 
die oorskakeling na haar Hemelse lewe. 


42. 'n Verwysing na 'n onbekende dame wat na Beatrice se oorlye vir 'n tydjie aan Dante 
troos gebied het. Dante verwys na haar as donna gentile in sy Vita Nuova (36-40). In die 
Konteks waarin Beatrice nou praat, moet dit stellig bykomend ook allegories opgeneem 
word (vgl. Convivio 212): Beatrice simbooliseer teologie, en Dante word hier daarvoor 
verwyt dat hy in filosofie afgedwaal en teologie afgeskeep het. Een rede waarom die oë 
van Beatrice so dikwels beklemtoon word, is omdat dit staan vir die skone, liefdevolle insien 
in die raad van God. Ons vind hier 'n fynsinnige illustrasie van 'n grondmotief van dié tipe 
teologie (Middeleeuse Thomistiese skolastiek) waarvan daar geen groter totale artikulasie 
is nie as Dante se meesterstuk: die bonatuurlike heilsbedeling, na analoog aan die natuurlike 
skeppingsbedeling, ontken laasgenoemde nie, maar transendeer en reinig dit. 


43. 'n Bykomende toespeling is stellig op Dante se gefnuikte politieke ambisies in Florence. 
Gevolglik het hy in 1300 nie net vir die res van sy lewe 'n balling geword nie, maar is hy ook 
in 'n ernstige eksistensiële en religieuse krisis gedompel. Wat hy begeer en waarvoor hy 
hom ingespan het, is aan die kaak gestel as die sondige sug na plesier, roem en rykdom (vgl. 
Inferno 1.31 ev.). Gevolglik is hy in diepe vertwyfeling gedompel en is hy deur Beatrice op 
'n toer deur die Hel in samewerking met Vergilius gestuur om weliswaar nie self die Helse 
strawwe op sonde te ondergaan nie, maar dit te aanskou. Die beloftes van politiek en filosofie 
kan nie verwesenlik word nie, hoe natuurlik en goed daardie twee ingeskape strewes van die 
mens ook al is; daar is egter 'n hoër weg. Vandaar is hy toegelaat om die Louteringsberg te 
bestyg, maar voordat hy die reinigende rivier van sondevergetelheid oorsteek, word hy finaal 
gekonfronteer deur die enormiteit van sy dwalings: verdwaling in die filosofie en afwyking in 
politieke ambisies (afgesien van sy afskeep van die herinnering aan Beatrice). 


44. In /nferno. Al wat werk, is skrik en vrees. 


45. Vergelyk /nferno 11.43 en volgende waar die ontmoeting van Beatrice met Vergilius en 
Beatrice se pleidooi beskryf word. 


46. Tydens die oorsteek en die drink van die water van die Lethe, word alle herinnering aan 
sonde uitgewis. 


47. Dante word die straf van die Hel gespaar, maar genade is nie goedkoop nie: voordat hy 
die hemelse geluk smaak, is opregte berou, betydse en volledige belydenis, asook louterende 
boetedoening noodsaaklik. Hier vind die leser 'n kort en kragtige motivering vir die opvatting 
van Purgatorium. '... boete uitgestort in trane..' (pentimento che lagrime spanda). 

Dit is steeds Woensdag voormiddag 13 April 1300 op die wal van 
die Lethe. Beatrice gaan voort om Dante te kasty vir sy sondes, en 
slaag daarin om "n hartroerende belydenis uit hom te kry. Hy val 
flou van berou. Wanneer hy bykom, bevind hy hom in die Lethe, 
waar Matelda haar oor hom ontferm. Sy begelei hom na die 
oorkantste oewer, waar hy van die water drink. Matelda lei hom na 
die vier kardinale deugde en die griffioen, waar hy en Beatrice 
mekaar weer ontmoet. Hy staar verbysterd na haar skoonheid, nou 
getransformeer en gesublimeer in 'n Hemelse dimensie. Kykend in 
haar oé, ervaar Dante "n eerste salige visioen, naamlik van die twee 
nature van die Verlosser. Die drie teologiese deugde verskyn. 
Beatrice verwyder haar sluier en in ’n tweede salige visioen 
aanskou Dante haar glimlag, en daarin die onversluierde glans van 
goddelike liefde. Vergilius is weg, en Statius steeds 'n swyende 
getuie, heeltemal op die agtergrond in Dante se vertelling, maar 
ook hy (soos alle gelouterdes wat Purgatorio verlaat) sal van die 
water van vergetelheid drink. 


Tanta riconoscenza il cor mi morse, 
ch'io caddi vinto; e quale alora femmi, 
salsi colei che la cagion mi porse. 
Poi, quando il cor virtu di fuor rendemmi, 
la donna ch'io avea trovata sola 
sopra mi vidi, e dicea: ‘Tiemmi, tiemmi!’ 


So erg knaag selfverwyt aan my hart 
dat ek verslae neersyg; sy, die oorsaak, 
Sy weet waardeur ek gaan. 
Toe my hart my krag herstel, sien ek 
bo my die dame wat ek vroeér alleen gevind het 
en sy sé: ‘Hou vas, hou vas aan my!’ 


(canto XXX1.88-93) 


Canto XXXI 


Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XXXI: (canto XXX1.94-96) Sy sleep my die rivier in tot by my keel en terwyl sy soos 
’n skuitjie lig oor die water skeer, trek sy my agterna. 

N verwyte van Beatrice en ’n eerste 
skuldbelydenis van Dante 


‘O, jy oorkant die heilige rivier,” rig sy haar woorde nou direk aan 
my (tevore,? toe nog sydelings, het hulle my reeds as skerp getref) 
en gaan sonder huiwering voort: 


'Sé, sé of dit waar is - by so 'n swaar aanklag pas 'n 
skuldbelydenis deur jou.’ 


My krag is so erg versteur dat my gestamel wegraak voor my 
stem die spraakorgane verlaat. 'n Oomblik lank hou sy haar in en 
sé toe: 


‘Wat dink jy? Antwoord my, want die droewe onthou in jou is 
nog nie deur die water weggewas nie.’ 


Verwarring met vrees vermeng, pers ’n ‘ja’ só uit my mond dat 
dit gesien moet word om gesnap te word. Soos ’n kruisboog 
snaar en boog breek wanneer dit, te ver oorgehaal, afgeskiet 
word en die pyl die teiken net floutjies tref, so breek ek onder die 
swaar las, en stort trane en sugte uit en my stem verstom in my 
keel. 


N verdere verwyte en nog "n belydenis 
Toe sé sy vir my:? 


‘Omring deur my wense wat jou gelei het om die goeie lief te 
hé, waarbuite daar niks is om na te streef of lief te hé nie, watter 
dwarsslote of kettings^ het jy teëgekom dat jy die vooruitsig om 
vooruit te gaan, moes laat vaar het? Watter bekoring of voordele 
het die voorkoms van die ander? gebied dat jy voor hulle moes 
paradeer?' 


Ek slaak ’n bitter sug en het skaars stem terug, terwyl my lippe 
met moeite 'n antwoord vorm. Huilend sé ek: 


‘Die teenswoordige dinge! met hul valse plesier het terstond 
my voetstappe weggedraai nadat u gesig buite sig was.’ 

En sy: 


'As jy verswyg of ontken wat jy nou bely, sou jou skuld nie minder 
bekend gewees het nie, want die Regter is van alles op hoogte. Maar 
wanneer die beskuldiging van sonde uit eie mond kom, draai in ons 
hof die slypsteenwiel terug teen die swaard se snykant in.” 


‘Nietemin, sodat jy jou vir jou dwaling skaam en ’n volgende 
keer sterker sal wees wanneer jy die sirenes hoor, lé die oorsaak 
van jou geween nou neer en luister: jy sal verneem hoe my ter 
aarde bestelde liggaam jou eintlik in die teenoorgestelde rigting 
moes beweeg het. Nóg natuur, nóg kuns het jou soveel plesier 
gebied as die skone liggaam waarmee ek eens beklee was en wat 
toe tot stof ontbind het. 


'En toe my dood jou van die hoogste plesier ontneem, 
watter sterflike wese moes jou toe tot begeerte verlei het? By die 
eerste pyl van misleidende wesens - ek was nie meer so nie - 
moes jy eerder hoér beweeg het agter my aan. Jy moes jou vlerke 
nie laat hang het om te wag vir verdere aanvalle deur ’n jong 
dame of ander nuwigheid van kortstondige nut nie. 'n Jong 
voéltjie sit en wag twee of drie keer, maar voor die oé van ten 
volle geveerdes word vergeefs nette gespan of pyle geskiet.’ 


E berou van Dante 


Soos kindertjies van skaamte stom oé grondgerig, luister en 
erken en spyt is, so staan ek en sy sé: 


'As om te hoor jou al bedroef, lig jou baard en ly nog meer 
deur kyk.’ 


Met minder weerstand word ’n reuse-eik deur 'n plaaslike wind 
of een uit die land van Jarbas® ontwortel as wat ek op haar bevel 
my ken lig. Met ‘baard’ het sy gesig bedoel, en ek begryp die gif 
in die opdrag goed.? 


Toe ek my gesig lig, sien ek dat die eerste geskape wesens! 
die strooi van blomme onderbreek het. My weifelende oé sien 
Beatrice na die dier draai wat een gestalte in twee nature is." Dit 

is vir my duidelik dat sy haar eie vorige skoonheid - selfs agter 
haar sluier en oorkant die rivier - en die skoonheid van ander nog 
verder oortref as toe sy nog op aarde was. 


So erg knaag selfverwyt aan my hart dat ek verslae neersyg;” 
Sy, die oorsaak, sy weet waardeur ek gaan. 


E onderdompeling in die Lethe 


Toe my hart my liggaamskrag herstel, sien ek bo my die dame? 
wat ek vroeér alleen gevind het, en sy sé: 


‘Hou vas, hou vas aan my!’ 


Sy sleep my die rivier in tot by my keel en terwyl sy soos "n 
skuitjie lig oor die water skeer,” trek sy my agterna. Toe ek digby 
die geseënde oewer” kom, hoor ek ‘Asperges me,’ so soet dat 
ek dit skaars in herinnering kan roep, laat staan nog beskryf. Die 
skone dame maak haar arms oop en slaan hulle om my hoof en 
dompel my onder sodat ek water sluk.” Sy lig my op en lei my, 
gewas,? in die dans van die vier skone dames? in, terwyl elkeen 
van hulle 'n arm bo my hou. 


‘Hier is ons nimfe en in die hemel sterre;?? voordat Beatrice 
in die wéreld neergedaal het, was ons verorden as haar 
diensmaagde. Ons sal jou na haar oë lei, maar die drie daar 
oorkant? wat dieper sien, sal jou blik verskerp om die lig van 
geluk in haar oë te sien.” 


So begin hulle sing, en neem my toe mee na die bors van die 
griffioen waar Beatrice, haar gesig na ons gedraai,? staan. 


Hulle sé: 


‘Spaar jou oë nie. Ons het jou voor die smaragde”? geplaas van 
waar Liefde eens sy pyle na jou gemik het.”24 


Bl Beatrice stel haarself bekend 


'n Duisend begeertes warmer as 'n vlam snoer my oë aan die 
stralende oë steeds stip op die griffioen gerig. Soos die son in 

'n spieël, weerkaats die dubbeldier in haar oë, nou die een, dan 
die ander natuur. Stel jou, leser, my verbystering voor toe ek 
hierdie wese so stil in sigself sien staan - en die afwisselende 
weerspieéling daarvan. 


Terwyl my gees vol verwondering en blydskap geniet van die 
voedsel? wat vullend honger skep, tree die ander drie al dansend 
op maat van hul engelelied na vore en toon hulself deur hierdie 
optrede as meer verhewe. 


‘ 


‘Wend, Beatrice, wend jou heilige oë’, klink hul lied, ‘na 
hom aan jou getrou, wat ver gekom het om jou te aanskou! Skenk 
ons uit genade jou barmhartigheid: toon hom jou glimlag sodat 
hy die tweede skoonheid wat jy verberg, kan sien’? 


O, die heerlikheid van ewig lewende lig! Wie se vermoé van 
hulle wat onder die skadu van Parnassus?’ verbleek, of uit sy 
poele drink, sou nie as oorbelas onthul word as hy sou poog om 
u te beskryf soos u uself in die ope lug vertoon waar die 
harmonieuse Hemel u beskadu? 


B eindnote 


1. Die heilige rivier Lethe wat alle herinnering aan vorige sonde uitwis, wat Dante nog moet 
oorsteek. 


2. Vergelyk canto XXX.55-57. 


3. Beatrice is nie met sy eenwoord-antwoordjie gediend nie en dring aan op ’n behoorlike, 
uitgebreide verduideliking en belydenis. 


4. Hierdie beelde, aan militére veldslae ontleen, suggereer die moontlike krag van dinge wat 
Dante van die bereiking van die goeie weerhou het. 


5. Die dubbele betekenis (die letterlike en die allegoriese) bly doelbewus sterk gehandhaaf: 
ander dames na die dood van Beatrice, en wéreldse filosofie in plaas van teologie (deur 
Beatrice verpersoonlik). 


6. Die verganklike aardse dinge het nie ewigheidswaarde nie. Dit sluit liefde vir vroue sowel 
as vir aardse wysheid in. 


7. Daar is 'n skemering van lig vir die digter. Om jou sonde openlik en berouvol te bely, bring 
in die Hemelse hof mee dat die wiel van die oordeel van die Regter teen die grein in van die 
swaard van geregtigheid draai en dit dus stomp en nie skerp maak nie. Die swaard sny dan 
nie so diep nie. 

8. Jarbas was koning van 'n barbaarse stam in die omgewing van Karthago. Die verwysing is 
dus na 'n sterk suidwestelike wind uit Afrika. 


9. Dante lig sy kop erg teésinnig. Hy gedra hom nie soos ’n volwasse man met baard nie, maar 
soos 'n beteuterde seuntjie, roskam Beatrice hom sarkasties. Nie slegs het hy hom na haar 
dood deur valse plesier laat verlei in plaas daarvan om hom op hoér dinge te rig nie, maar hy 
staan ook nou kop onderstebo soos ’n stout kind en aanvaar nie volle verantwoordelikheid 
vir sy foute nie. 


10. ‘Die eerste geskape wesens’: engele. 


11. Beatrice het tydens hul gesprek na Dante gekyk, en draai om om weer na die voorpunt van 
die wa te kyk. Die griffioen is simbool van Christus in sy twee nature (reël 81: sola una persona 
in due nature). Vergelyk aantekening by canto XXIX.106 en volgende. 


12. Vergelyk /nferno V, waar Dante ook flou neerslaan, maar dan by die aanhoor van die 
tragiese afloop van 'n sondige liefdesgeskiedenis, naamlik van Francesca en Paolo. Hier 
in Purgatorio gaan dit oor erg onvolkome, verkeerde liefde, maar ook oor heilbrengende 
belydenis, berou en bieg. 


13. Matelda, simbool van die aktiewe lewe van goeie werke, loop die beskouende lewe van 
Beatrice vooruit, buk liefdevol, daadkragtig, oor Dante. Vergelyk canto XXVIII.34 en volgende. 


14. Let op die wonder dat Matelda self nie deur die water nie, maar op en oor die water 
beweeg. 


15. ‘Die geseënde oewer’ (la beata riva): die oorkant, die Hemelse kant, van die Lethe, 
anderkant sonde en die onthou daarvan. 


16. Besprinkel my’, 'n sinspeling op Psalm 51:4 en volgende 'n boetepsalm van Dawid, ritueel 
deur 'n priester oor 'n berouvolle, belydende sondaar uitgespreek. Hier verrig Matelda daardie 
funksie. Die woorde word deur engele, simbole van barmhartigheid, gesing. Vergelyk canto 
XXX.82 en volgende. 


17. Matelda dompel die berouvolle digter onder in die Lethe en laat hom sluk van die water 
van vergetelheid wat sonde betref, as bevestiging van sy opregtheid. Nou sal hy Beatrice 
ongesluierd kan aanskou. 


18. Die onderdompeling in en optel uit die water het dieselfde reinigende funksie as die 
sakrament van die doop (vgl. Rom 6:3-4). 


19. ‘Vier skone dames’: die vier kardinale, klassieke, morele deugde, naamlik wysheid, moed, 
regverdigheid en matigheid, die hoogste waartoe 'n mens buite die verlossende ruimte van 
die Kerk in staat is (vgl. canto XXIX 130 ev.). 


20. Die vier sterre verwys ook na dieselfde klassieke deugde (vgl. canto 1.22 ev.). In die ewige 
goddelike heilsplan is hulle diensmaagde van Beatrice, dus van die teologie en die Kerk. 
Vergelyk canto 1.23 en volgende, 37 en volgende. Hulle is nie allegoriese omvormings van 
werklike sterre nie. 


21. Die drie transendente wesens ('oorkant' die Lethe) is die drie teologiese deugde geloof, 
hoop en liefde. Vergelyk cantos VIII.85-93, XXIX.121 en volgende. 

22. Haar gesig is na Dante en Statius gekeer, maar haar oé bly op die griffioen gevestig. 


23. Die oé van Beatrice. Dante bedoel nie noodwendig die fisieke kleur van haar oé nie, maar 
die kwaliteit daarvan as bemoedigend. Groen is die kleur van hoop. 


24. 'n Terugverwysing na die aardse liefde van Dante vir Beatrice, haar oë nou tot simbole 
en organe van Hemelse liefde en wysheid getransformeer. Hier vind die finale, hoogste 
sublimering van Dante se liefde vir Beatrice plaas. In teologiese kategorieé: Die natuurlike 
word nie deur die bonatuurlike gekanselleer nie, maar veredelend getransformeer. Tussen 
aardse liefde en Hemelse liefde, aardse insig en Hemelse insig is nie identiteit of verwerping 
nie, maar reinigende, verheffende kontinuiteit. Hier gaan dit spesifiek om gelowige, 
teologiese insig in die twee nature van Christus, hier as griffioen (die 'dubbel-dier' [la doppia 
fiera]) voorgestel. Hier word die volmaakte twee-eenheid van die twee nature, die mees 
sentrale dimensie van die Commedia as geheel, egter nog nie ten volle weerspieél nie. Dit 
sal eers in die Paradys self gebeur. Hier word die twee nature (die arend as simbool van 
God, en die leeu simbool van mens) nog afwisselend gereflekteer. Ons moet egter nie so 
’n waarskynlik intensionele aksentverskil oorbeklemtoon nie. Dante die pelgrim verkry dié 
insig nie deur direkte aanskouing van die griffioen self nie, maar indirek, deur aanskouing van 
die weerkaatsing in haar oë, dit wil sê deur die bemiddelende, ligtende en verligtende visie 
van Beatrice, simbool van Kerklike teologie, dit wil sê, deur geloof. Hier teen die einde van 
Purgatorio vind die leser 'n ontroerende, sublieme vereniging van die twee groot verenigings 
(van Dante se aardse en Hemelgerigte liefde, gesentreer in Beatrice; en van die aardse en 
hemelse nature, gesentreer in Christus). Let daarop dat Beatrice na die griffioen kyk: dit is die 
primêre, oorheersende pool in Dante se gedagtegang. 'n Kragtoer: integrasie van ortodoksie, 
skeppende religieuse denke, sielkundige insig in die menslike natuur, en onvergelyklike 
poëtiese taalbeheersing. Dit is sublieme Christendom. 


25. Die ware kennis. Vergelyk Johannes 6:26 en volgende. 
26. Die oë van Beatrice versinnebeeld wysheid, haar glimlag liefde. 


27. Vergelyk canto XXII.65. Verbleek van lank en intens studeer in die skadu van die bome 
op Parnassus. 


355 


Aardse Paradys: 


Tuin van Eden; 
Statius, Matelda, Beatrice 


How to cite: Krüger, J.S., 2020, 'Aardse Paradys: Tuin van Eden; Statius, Matelda, Beatrice', 
in Dante se mistieke reis. Tweede tog: Purgatorio, ingelei, vertaal, toegelig, vertolk 
(HTS Religion & Society Series Volume 8), pp. 357-367, AOSIS, Cape Town. https://doi. 
org/10.4102/aosis.2020.BK242.32 


357 


Aardse Paradys: Tuin van Eden 


Dit is kort na helder middag. Na tien jaar aanskou Dante vir die 
eerste keer weer Beatrice se gesig, nou ongesluierd. Die prosessie 
van goddelike openbaring in die Aardse Paradys ontvou verder. Die 
griffioen maak die disselboom van die wa vas aan die boom wat 
onmiddellik begin blom. Dante raak aan die slaap en ontwaak toe 
Matelda oor hom staan. Hy sien Beatrice, wat intussen van die wa 
afgeklim het, op die grond sit. Die griffioen het na die Hemel 
opgestyg. Beatrice belowe dat Dante saam met haar in die Paradys 
sal wees, en gee hom die opdrag om wanneer hy terug op aarde is, 
neer te skryf wat hy nou gaan sien. Die digter aanskou ’n 
allegoriese skouspel, wat sewe kritiese momente in die geskiedenis 
van die Kerk uitdruk, veral in die verhouding van Kerk en Ryk, en 
die korruptering van die Kerk deur rykdom. 


‘Qui sarai tu poco tempo silvano; 
e sarai meco sanza fine cive 
di quella Roma onde Christo é Romano. 
Peró, in pro del mondo che mal vive, 
al carro tieni or li occhi, e quel che vedi, 
ritornato di là, fa che tu scrive? 


‘Hier sal jy vir 'n wyle woudbewoner wees 
en dan eindeloos burger saam met my 
in die Rome waar Christus Romein is. 
Dus, ter wille van die verdorwe wéreld, 
hou jou oé op die wa en wanneer jy terug is, 
moet jy neerskryf wat jy hier gesien het.’ 


(canto XXXII.100-105) 

lll die prosessie draai om na die ooste 


So strak is my oë gerig op die les van die tienjaardors! dat elke 
ander sintuig van my geheel en al geblus en my oé weerskante 
deur onverskilligheid ingesper is? - so het die heilige glimlag my 
met die ou net na haarself getrek. 


Toe word my blik kragtig deur daardie godinne? na links 
gedraai, want ek hoor hulle sé: 'hy staar te star' - die onvermoé 
van oë pas deur sonlig verblind, laat my 'n rukkie sonder sig. Maar 
toe my sig by die mindere aangepas het (en ek sê 'mindere', 
vergeleke met die hoogste sintuiglike voorwerp, waarvandaan ek 
myself weggeskeur het),* sien ek dat die roemryke leër regs 
gedraai het sodat die son en die sewe vlamme? voor hulle is.® 
Soos 'n terugvallende krygsmag, met skilde bo hul koppe om 
hulself te red, die vaandel volg om van rigting te verander, so 
beweeg die soldate’ van die Hemelse Ryk op die voorpunt verby 
voordat die disselboom van die wa draai. 


Toe loop die vroue? weer langs die wiele en trek die griffioen? 
die geseënde vrag sonder om 'n veer te verstoor.“ Die skone dame" 
wat my deur die rivier gedra het, asook ek en Statius, volg die wiel 
wat met die kleiner boog draai.” Terwyl ons so deur die diep woud 
loop - leeg weens die skuld van haar wat die slang geglo het - 
beweeg ons op maat van ’n engelelied. 


Bl die wa word aan die boom 
vasgemaak 


Ongeveer drie sterk pylvlugte ver van ons vertrekpunt klim 
Beatrice af. 


‘Adam,’ hoor ek almal prewel, en toe omkring hulle 'n boom, 
elke tak van blaar en blom gestroop." Die kroon daarvan, steeds 
wyer al hoe hoër, sou in die woude van Indië vir sy hoogte 
bewonder word. 

'Geseénd sy u, griffioen, wat met u snawel van die hout, so 
soet in die mond, maar dan so bitter in die maag, niks pluk nie.” 


So roep die ander rondom die standvastige boom, en toe die 
twee maal gebore dier:'® 


‘Só word die saad van elke geregtigheid bewaar.’? 


En hy draai na die disselboom wat hy getrek het,2° neem dit na 
die voet van die gestroopte boom en maak dit daaraan vas.” 


Wanneer die groot lig? na benede straal in konjunksie met 
die lig wat ná die Hemelse Vis kom, maar voordat die son sy 
perde inspan onder die volgende sterkonstellasie, swel ons aardse 
plante en vernuwe hulself, elk met sy eie kleur. So hernieu die 
boom waarvan die takke tevore kaal gestroop was, sigself en 
vertoon 'n kleur minder soos dié van rose en meer soos dié van 
viooltjies.” 


E slaap en sending van Dante 


Die himne - deur die mense daar gesing, maar op aarde 
ongeuiter - verstaan ek nie, en die melodie kan ek nie enduit 
beluister nie. As ek kon uitbeeld hoe die onverbiddelike o&?^ van 
diegene wat gedurige waghou so luisterend na die verhaal oor 
Syrinx,? aan die slaap geraak het wat hulle duur te staan gekom 
het, sou ek soos ’n kunstenaar wat 'n model skilder, teken hoe ek 
self aan die slaap geraak het. Laat dié wat wil, die insluimering vir 
hulself voorstel,2° maar ek stu voort na my ontwaking en deel 
mee dat ’n glans die sluier van my slaap geskeur het en ’n roep 
opklink: 


'Staan op: wat doen jy?' 


Soos die sien van die appelboom?“ se bloeisels,” engele sy 
vrugte laat begeer en "n voortdurende bruilofsmaal in die Hemel tot 
gevolg het, so” is Petrus, Johannes en Jakobus na bo?” gelei en het 
hulle neergeval en weer bygekom by die aanhoor van daardie woord 
waardeur 'n dieper slaap onderbreek is,*? en gesien dat Moses en 
Elia verdwyn en die Meester se kleed verdof het.” 

So kom ek by en sien die deernisvolle dame?? wat op die lang 
pad langs die rivier my begeleier was, oor my staan. En totaal 
vertwyfeld*5 vra ek: 


‘Waar is Beatrice?’ 
En sy: 


‘Kyk, sy sit onder die vars loof op die wortel van die boom.** 
En kyk na die geselskap* wat haar omring. Die ander volg die 
griffioen na bo met ’n soeter, dieper lied.'5e 


Of sy nog meer gesé het, weet ek nie, want in my sig is sy wat 
my aandag van alles anders afgesluit het. Alleen” sit sy op die 
blote grond, as bewaakster gelaat by die triomfwa wat ek die 
tweevormige dier sien vasmaak het. Die sewe nimfe vorm ’n 
kring om haar met lampe?? in die hand wat veilig is teen noorde- 
en suidewind. 


‘Hier sal jy vir ’n wyle woudbewoner^? wees en dan 
sonder einde burger saam met my in die Rome” waar Christus 
Romein^ is. Hou dus jou oé op die wa ter wille van die verdorwe 
wéreld en wanneer jy terug is, moet jy neerskryf wat jy hier 
gesien het.’ 


Aldus Beatrice. En ek, totaal toegewy, aan die voete van haar 
bevele, rig gees en oé soos sy wou hé. 


Blot van die wa en die boom“ 


Nog nooit het vuur sosnel uit'n digte wolk neergeblits wanneer dit 
uit die verste sfere^^ val nie soos wat ek die voël van Jupiter^* 
deur die boom na benede sien stort en die blomme en nuwe blare 
en selfs die bas verskeur en die wa met alle krag tref sodat dit 
slinger soos ’n skip in ’n storm deur golwe nou na bakboord en 
dan na stuurboord gemoker.*® 


3 


Vervolgens sien ek 'n jakkalswyfie wat lyk of sy van 
voedsame kos weerhou is, bo-op die triomfwa spring, maar my 
dame skrobbeer haar vir haar afskuwelike vergrype en laat haar 
so vinnig laat vlug as wat haar vleislose bene haar kan dra.” 

Daarna sien ek die arend langs dieselfde roete as tevore 
neerdaal tot in die binneste van die wa en dit met sy eie pluime 
versier, en asof uit'n bedroefde hart jammer 'n stem uit die Hemel: 


‘Ag, my bootjie, hoe boos is jou vrag!' ^? 


Toe lyk dit of die aarde tussen die twee wiele oopskeur en 
sien ek 'n draak“? uitkom wat sy stert boontoe deur die wa steek 
en soos 'n perdeby wat sy angel intrek, sy bose stert weer 
terugtrek, 'n stuk uit die vloer van die wa ruk en skelm wegwaggel.5? 


Soos vrugbare grond onkruid geil laat gedy, herbedek wat 
van die wa oorgebly het, sigself, albei wiele en die disselboom 
met vere (aanvanklik miskien met heilsame en opregte bedoeling 
geskenk) in minder tyd as wat 'n sug uit 'n mond kan glip. Die 
heilige struktuur, aldus beskadig,*' stoot koppe?” uit, drie bokant 
die disselboom en een op elke hoek, die eerstes soos osse gehoring, 
maar vier met 'n enkelhoring op die voorkop. So 'n monster is 
voorheen nog nooit gesien nie.” 


Versekerd, soos 'n vesting op 'n hoë berg, verskyn 'n hoer” 
wat daarop sit met los gewaad en oé wat onophoudelik om haar 
draai. Langs haar staan 'n reus?» regop, sodat sy nie weggevoer 
kan word nie, terwyl hulle mekaar gedurig soen.°° Maar omdat sy 
'n begerende en dwalende oog na my” draai, gesel haar siedende 
minnaar haar van kop tot sool.”® 


Toe, vol agterdog en wreed van woede, maak hy die 
monster los en sleep hom so ver deur die woud dat dit vir my die 
enigste skild teen die hoer en die vreemde dierasie vorm.°? 


B eindnote 


1. Die drama teen die Louteringsberg speel in 1300 af; Beatrice het in 1290 (08 Junie) gesterf. 


2. Dante is uitermate gefikseer, en oortree dus die grens van matigheid in alles, deur 
Aristoteles beklemtoon as maatstaf vir die goeie. Nog 'n fout van Dante is dat hy steeds 
bly by die betowering van die aardse Beatrice. Sy gebondenheid aan die aardse liefde word 
deur die vergelyking daarvan met 'die ou net' (/'antica rete, reël 6) beklemtoon. Hy sien haar 
steeds in herinnering aan sy vorige aardse liefde, en die engelekoor maan hom daaroor; dit is 
die strekking van hul teregwysing in reël 9: 'hy staar te star' (troppo fiso). Hy sal nou leer om 
haar lief te hé in die liefde vir God (Hollander 2001:126). 

3. Die drie teologiese deugde (vgl. canto XXIX.121 ev). 


4.'Die mindere’: die wa en die prosessie; ‘die hoogste’: die oë van Beatrice, verteenwoordigend 
van die teologiese insig in die diepte van God. 


5. Vergelyk canto XXIX.43 en volgende. 


6. Die prosessie draai terug, na regs, in die rigting van die oggendson, van waar hul gekom 
het. Hulle het aanvanklik in 'n westelike rigting beweeg. 


7. Die 24 ouderlinge (vgl. canto XXIX.83). 

8. Die sewe deugde (vgl. canto XXIX.121-132; canto XXXI.106 ev, 131). 
9. Vergelyk canto XXIX.106 en volgende. 

O. Christus is immers onverstoorbaar, onveranderlik ewig. 

1. Matelda (vgl. canto XXVIII.37 ev). 


2. Dante vergelyk die geleidelike, ordelike omdraai van die prosessie met die omdraai van 'n 
erugvallende, maar gedissiplineerde krygsmag. Die voorhoede draai eerste na regs, so ook 
hier. Die regterwiel van hierdie wa maak 'n kleiner draai. Dante, Statius en Matelda loop dus 
agter die drie teologiese deugde. 


3. Eva. 


4. Beatrice klim af van die triomferende Kerk. Dante beklemtoon meermale in sy Commedia 
(vgl. onder meer /nferno XIX109 ev.) die noodsaak vir die Kerk van nederigheid, ook jeens 
die staat, wat immers ook deur God ingestel is (vgl. Rom 13:1). 


5. Na hierdie boom is reeds in canto XXIV.116 verwys. Die boom simboliseer die boom van 
die kennis van goed en kwaad in die oorspronklike paradys (Gen 2:15 ev, 3:1 ev). By Dante 
het dit hier 'n tweeledige betrekking, naamlik eerstens op die religieuse en morele wet van 
God en tweedens op die institusionele toepassing daarvan in Kerk en Staat (Ryk). Die boom 
is dus ook simbool van morele gesag en ordenende mag, ideaal in Kerk en Ryk teenwoordig, 
en die verskuldigde, gehoorsame onderwerping daaraan wat nie straffeloos oortree kan word 
nie. Die preweling 'Adam' en die blaarlose toestand van die boom dui op stropende sonde, 
eerstens in die oorspronklike paradys en sindsdien oral en altyd. 


6. Vergelyk cantos XXI1133 en volgende, XXIV.113 en volgende. Die gesag en mag van 
Kerk en Heilige Romeinse Ryk is onbereikbaar hoog, onaantasbaar, deur die Allerhoogste 
gesanksioneer, maar dit word helaas nie altyd erken nie. 


7. Christus was onderdanig aan Gods religieus morele wet sowel as aan Gods instellings, 
insluitend die Staat (Ryk). Die arme het homself nie met die skatte van die Ryk verryk nie, 
anders as wat die geval met die korrupte Kerk was. 


8... l'animal binato. Vergelyk canto XXXI.81. 


9. Vergelyk Matteus 3:15. Christus, die tweenatuur-Griffioen het Gods reg en geregtigheid 
in albei opsigte (vandaar die vertaling 'elke geregtigheid' vir ogni giusto) vervul: hy het 
plaasvervangend voldoen aan Gods strawwende religieuse geregtigheid, asook aan die wet 
van Sinagoge en Staat. Dit sou ook verstaan kon word as verwysend na die geregtigheid van 
die Ou Verbond, sowel as van die Nuwe Verbond. 

20. Die disselboom verteenwoordig die kruis, waarmee Christus die Kerk trek. 


21. Volgens legende was die hout van die kruis afkomstig van die oorspronklike paradysboom. 
Vasgemaak aan die dubbel-simboliese boom (sieleheil en institusionele heil en, wat 
laasgenoemde betref, die heil van Kerk en Ryk), word dit simbool van die mens se totale 
versoening met God. Die verdroogde boom vergroen en blom. 


22. Die son is in die sterreteken van die Ram (Aries), na die Vis (Pisces) en voor die Stier 
(‘die volgende sterkonstellasie’) (Taurus). Dit is dus nou vroeglente in die Aardse Paradys. 


23. Dus ’n tint van pers, simbolies van kalm krag, en verwys dus na adel, wysheid en mag. 


24. 'Onverbiddelike oë’: 'n verwysing na die 100 oë van Argus, oral oor sy liggaam versprei. 
Vergelyk canto XXIX.95 en volgende. 


25. Mercurius, deur Jupiter gestuur om Argus om die lewe te bring, het laasgenoemde met ’n 
verhaal oor die liefde van Pan en Syrinx aan die slaap gesing en toe onthoof. 


26. Die toestand tussen wakker bewussyn en sluimerende onbewuste is nie maklik te beskryf 
nie. Vir 'n beskrywing van daardie staat deur Dante self, vergelyk canto XVIII.139 en volgende. 


27. ‘Die appelboom’: metafoor vir Christus en sy gawes (vgl. ook Hooglied 2:3). Die ‘bloeisels’ 
simboliseer 'n voorsmaak van die Hemelse heerlikheid van die opgestane Christus, met sy 
heerlikheid as die voedsel van engele en geredde sondaars op ’n grootse en ewige fees (vgl. 
Op 19:9). 


28. Nou volg 'n vergelyking met die verheerliking van Christus op die berg. Vergelyk Matteus 
17:1-8, Markus 9:2-13, Lukas 9:28- 6. Die drie apostels kry 'n voorsmaak van die genieting van 
die volle hemelse heerlikheid van Christus. 


29. Op die berg van verheerliking. 

30. ‘Dieper slaap”: 'n sinspeling op die dood van Lasarus (vgl. Joh 11:1 ev). 

31. Die kleed het sy heerlike glans verloor en na 'n gewone aardse skakering teruggekeer. 
32. Matelda. 

33. Dante is beangs dat Beatrice verdwyn het. 


34. Die boom is Ryk-en-Kerk, waarvan Rome die lewegewende wortel is. Anders as die 
kerkvader Augustinus (354-430), wat 'n teenstelling getref het tussen die aardse stad (Rome) 
en die ewige stad van God (Jerusalem, die civitas Dei, strydend en lydend op aarde, maar 
triomferend in die Hemel), laat Dante die twee bykans saamval, maar behou tog 'n duidelike 
onderskeid, anderkant teenstelling sowel as verwarring van die twee. ’n Groot teleurstelling 
vir hom was die situasies van enersyds konflik en andersyds identifikasie van Ryk en Kerk, 
voor, maar ook tydens sy eie lewe. 'n Belangrike verskil tussen Augustinus en Dante is dat 
Augustinus bykans 1000 jaar voor ons digter geleef het, nog naby aan die vervolgings, maar 
dat Dante op die kruin van die ambivalente integrasie van die twee groot magte geleef het. 


35. Die sewe deugde (vier kardinale deugde en drie teologiese deugde). 


36. Die griffioen (Christus) en die hele prosessie, behalwe die wa, die sewe kandelare (die 
Heilige Gees) en die deugde, het opgegaan na die Hemel. Beatrice, verteenwoordiger van 

teologie en geloof, bly sit by die wa, simbool van die Kerk op aarde, onder die beskerming 
van Rome ('onder die loof op die wortel'). Dante sien deurgaans die simbiose van Ryk en 
Kerk as die ideaal, waaraan helaas nie altyd voldoen is nie. Teologie en Kerk geniet dus nie die 
sigbare teenwoordigheid van Christus nie, maar het wel die leiding van die Heilige Gees en 
die aanwysings van die sewe deugde. 


37. Die Christelike waarheid in Beatrice versinnebeeld, is 'alleen' (so/a): totaal uniek, 
selfgenoegsaam. Taalkundig het die woord hier dieselfde assosiasies as ‘so/a’ in die 
oorspronklike Protestantse trits so/a scriptura (die Skrif alleen), so/a gratia (genade alleen), 
en sola fide (deur geloof alleen), alhoewel die inhoud verskil van die Roomse teologie, soos 
ook deur Dante verstaan. ‘Blote grond' is 'n vertaling van terra vera (reél 94). Dit sou ook 
weergegee kon word as ‘ware’ of 'goeie' grond, bedoelende dat sy (die kerklike geloofsdenke) 
niks anders as ondersteuning nodig het nie. Dit het dieselfde strekking as 'alleen'. 


38. Christus (die griffioen, 'twee-vorm dier’: /a biforma fera) het in die geselskap van die 
prosessie op- en weggevaar. Beatrice (godgeleerde wysheid) bly alleen saam met die sewe 
deugde agter om die Kerk (die wa) te bewaak en beskerm. 


39. Die sewe kandelare staan vir die sewe gawes van die Heilige Gees: wysheid (sapientia), 
Insig (intellectus), raad (concilium), sterkte (fortitudo), kennis (scientia), vroomheid (pietas) 
en ontsag vir God (timor Der). 


40. In die Aardse Paradys. 
41. Die ewige stad van God: die Paradys. 


42. Christo Romano: hierdie merkwaardige formulering druk die ideale oorvleueling en 
intieme simbiose (maar nie identifikasie nie) van Ryk en Kerk in die Middeleeuse utopiese 
denke van Dante uit - helaas erg versteur, soos hy herhaaldelik duidelik maak. 


43. Die res van die canto beskryf sewe groot krisisse in die geskiedenis van die Kerk in 
besonder gedronge beeldspraak. Selfs Dante slaag nie daarin om hierdie gedeelte vir een 
lesing duidelik toeganklik te formuleer nie. Maar dit is eerder dat die aanbieding doelbewus 
die aaklige verwrongenheid van die situasies reflekteer waarmee Dante en sy leser 
gekonfronteer word. Duidelik is Dante se ontsteltenis oor die korruptering van die Kerk 
oor eeue, ook in sy eie tydsgewrig, en sy eie taak en verantwoordelikheid, selfs profetiese 
roeping, om dit aan die kaak te stel. Die canto as geheel is trouens besonder ryk aan 
agtergrondsimboliek, wat 'n goeie kennis van die Skrif en teologie en die kerkgeskiedenis 
veronderstel en 'n heel ander leeservaring bied as die liriese canto XXXI oor die liefde. 
In Dante se grootse denkargitektuur is niks toevallig en onbeplan nie, en die plasing van 
hierdie saaklike, uiters belangrike, maar formidabele pilaar tussen die milde canto XXXI en 
die grootse slot-canto XXXIII is nie toevallig nie. Dante het geweet wat hy doen en hoe om 
sy lesers te hanteer. 


44. Dante val hier terug op die metereologiese aanname dat die hoogste sfeer van die 
hemelruim die domein van vuur is. 


45. Die arend, hier simbool van die Romeinse Ryk (sien ook aantekening by canto IX.20 ev.). 
Die beeld van die arend sluit aan by Esegiël 17:3 en volgende. (waar dit dui op die vervolging 
van die Jode deur die Babiloniese Ryk). Hier, by Dante, dui dit op die vervolging van die 
Christene deur die Romeinse Ryk. 

46. Reéls 109-117 verwys na die eerste groot krisis van die Kerk: die vervolging van Christene 
wat onder keiser Nero in 64 begin het en in 323 onder Konstantyn beéindig is toe die 
Christendom tot rykgodsdiens verklaar is. Die blomme en blare verwys na die skoonheid en 
voordele wat weens die vervolgings ernstig geskaad is en wat die Kerk aan die Ryk besorg 
het; die bas, na die skade aan die Ryk self. 


47. Reéls 118-123 verwys na die tweede groot krisis: skelm ketterye in die boesem van die 
vroeé Kerk wat lidmate afgerokkel het, veral die gnostici. Ware Christelike teologie, deur 
Beatrice versinnebeeld, verdryf dit. Voedsame kos' (pasto buon) wys na die ware leer. 


48. Reéls 124-129 verwys na die derde krisis: 'n skenking van rykdom, met die insluiting van 
gebiede, aan die Kerk deur Konstantyn. Volgens 'n ou legende het 'n stem uit die hemel die 
bose gif (gawe) terstond as gif (lewensvernietigend) bestempel. Vergelyk Inferno XIX.109 en 
volgende. 


49. Vergelyk Openbaring 12:5 en volgende. 


50. Reéls 130-135, die beskrywing van die vierde krisis, verwys waarskynlik (op die 
veronderstelling dat die krisisse in chronologiese volgorde deur Dante uitgebeeld word) na 
Islam, in die 7de eeu AJ gestig. Die vloer van die wa, reeds verswak deur die las van aardse 
rykdom, word maklik gebreek. Die beeld van die skeuring en die wegbreek van 'n deel van 
die Christendom weerspieél die opvatting, deur Dante onderskryf, dat Mohammed aanvanklik 
’n Christen was, vervolgens 'n ketter en uiteindelik 'n verloënaar van die geloof (apostaat) 
wat ’n groot deel van die Kerk afgerokkel het. Vergelyk Inferno XXVIII.23 en volgende en die 
aantekeninge daarby oor die diepte van Christelike vrees en weersin in Islam in dié tyd. Dante 
beweeg na aan die virtuele vereenselwiging van Islam met Satan (die draak van Openbaring). 


51. Weens die korrupterende invloed van materiéle, verganklike besittings het die heilige wa 
'h sewekoppige monster, 'n draak, geword. 


52. Die sewe koppe is aan Openbaring 12:3 en 13:1 ontleen, wat op sy beurt terugval op die 
sewe heuwels van Rome.’n Wyd erkende interpretasie is dat vir Dante die sewe koppe die 
sewe doodsondes versinnebeeld en dat die horings krag simboliseer. Die eerste drie koppe, 
wat staan vir die geestelike sondes (hoogmoed, afguns en woede) het elk twee horings soos 
osse; as die ergste sondes het hulle twee horings, en ontwikkel hulle voor op die wa, uit die 
disselboom self. Die oorblywende, sekondêre vier, wat staan vir die mindere sondes, naamlik 
sondes van die vlees (traagheid, hebsug, gulsigheid en losbandigheid) het een horing elk 
(vgl. Ciardi [1954] 1970:384). 


53. Reëls 136-147 slaan op die vyfde krisis: die skenkings van die Frankiese konings Pippin 
die Korte (ca. 714-768) en Karel die Grote (742-814) aan pous Sylvester (die verhaal waarop 
Dante hier sinspeel, is in alle waarskynlikheid 'n fabrikasie). Die nes van die Kerk is geveer met 
aardse goed. Dit was vir Dante 'n dateerbare gebeurtenis in die toenemende korrupsie van 
die Kerk - wat oorspronklik uit armoede ontstaan het - waarop hy snydende kritiek uitspreek. 


54. Hoer: die gekorrupteerde Bruid van Christus. Die beeld is aan Openbaring 17:1 en volgende 
ontleen. 


55. Die Franse monargie. 


56. Tekenend van die intimiteit van die onheilige verhouding. 


366 


Canto XXXII 


57. … ‘na my’ druk die losbandige lus van die hoer uit, hier nie soseer na Dante self nie, maar 
simbolies na Italié as sodanig, of na die gewone gelowige katoliek wat na die Kerk opsien vir 
geestelike leiding. 


58. Reéls 148-156 sinspeel op die sesde krisis: die onsuiwere verhouding in die tydsgewrig 
van Dante tussen die Kerk in die gedaantes van pouse Bonifacius VIII (pous 1294-1503) 
en Clemens V (pous 1305-1314) aan die een kant, en die Franse koningshuis (Philippus IV, 
koning 1285-1314) aan die ander kant. Die geseling van die hoer verwys waarskynlik na die 
hardhandige fisieke behandeling van Bonifacius deur die koning se handlangers (vgl. canto 
XX.86 ev). 


59. 'Monster', 'vreemde dierasie' verwys na die korrupte Kerk. Reéls 157-160 dui na die 
sewende krisis: die verskuiwing (vir Dante, wegsleping) van die pouslike setel van Rome na 
Avignon deur pous Clemens V in 1309. So is die Kerk losgemaak van die Ryk. Vir hierdie daad 
het Dante Clemens tot die Hel verdoem (vgl. /nferno XIX.82-87). Die pouslike hoofkwartier 
sou inderdaad eers lank na Dante, in 1378, na Rome terugkeer. ‘Skild’: hoe verskriklik die 
verskuiwing in 1309 ook al sou wees, sou (so voorsien Dante die pelgrim profeties in 1500) 
die afstand as beskermende skild vir Dante dien teen die monster en hoer: die Kerk. Ryk en 
Kerk was ewe korrup. 

Dit is helder middag op Woensdag 13 April, die vierde en laaste dag 
teen die Louteringsberg. Beatrice, ten volle in beheer, vergesel deur 
die sewe wenende dames, getroue Matelda, swyende Statius en 
vertwyfelde Dante, beweeg weg van die boom. Sy beveel Dante om 
langs haar te loop en om die mensdom skriftlik in te lig dat diegene 
wat verantwoordelik is vir die huidige probleme van die Kerk, gestraf 
sal word, en dat ’n geheimsinnige figuur tot die redding van Ryk en 
Kerk sal kom. Sy wys Dante finaal vir sy afdwaling van die waarheid 
tereg. Die geselskap bereik 'n fontein waaruit die Lethe en die Eunoé 
ontspring en in verskillende rigtings wegvloei. In opdrag van Beatrice 
lei Matelda Dante na die Eunoë en laat hom van die water drink as 
laaste ritueel voor sy opgang na die Paradys: alles wat goed is in 
hom word nou versterk. Dante se loutering is voltooi. 


‘Tu nota; e sí come da me son porte, 
cosí queste parole segna a' vivi 
del viver ch'é un correre a la morte.’ 


‘Let op: hierdie woorde deur my geuiter, 
moet jy presies so oordra aan die lewendes - 
hul lewe is 'n dodevaart.’ 


(canto XXXI111.52-54) 

Bron: Illustrasie deur Mimi van der Merwe, hier gepubliseer met toestemming van Mimi van der Merwe. 
FIGUUR XXXIII: (canto XXXIII.145)... gelouter en gereed om na die sterre op te gaan... 

E smart en profesie van Beatrice 


‘Deus, venerunt gentes,’' het die dames wenend beurtelings, eers 
die drie en toe die vier?'n soet psalm aangehef. En by die aanhoor 
daarvan verander die voorkoms van Beatrice, sugtend en 
medelydend, net weinig minder as dié van Maria aan die voet van 
die kruis.5 Maar toe die ander maagde haar ruimte gee om te 
praat, staan sy op en antwoord vuurrooi gloeiend: 


'Modicum, et non videbitis me, et iterum, my geliefde susters, 
modicum, et vos videbitis me.* 


Toe laat sy al sewe voor haar plaasneem en wink dat ek en 
die dame? en die oorblywende wyse" agter haar moet inval. So 
loop sy aan, en sy het seker nog nie haar tiende tree? gegee nie 
of sy onderwerp met haar oë my oë en met "n stil gelaat? sê sy 
aan my: 


‘Kom vinniger sodat wanneer ek met jou praat, jy goed geplaas 
sal wees om my te hoor. 


Toe ek soos verplig? langs haar kom, sé: 


'Broer,'? waarom dink jy nie daaraan om my uit te vra noudat jy 
hier by my is nie?' 


Soos met diegene wat intens eerbiedig voor hul meerderes 
praat en nie hul stem lewend sover as hul tande kan kry nie, is dit 
met my gesteld. Byna geluidloos sé ek: 


‘My dame, u ken my behoefte en wat daarvoor sal help.’ 
En sy aan my: 


'Van vrees en skaamte wil ek dat jy jou nou bevry sodat jy nie 
meer halfwakker praat nie." Weet dat die houer,? deur die monster 
verwoes, nie meer is nie, maar was,“ en laat die skuldige besef 
Gods wraak word nie met geweekte brood afgeweer nie.^ Die 
arend,^ wat die vere gelaat het in die wa wat toe monster sowel 
as prooi geword het, sal nie altyd sonder erfgenaam wees nie. 
Helder sien ek en vertel dus van sterre (al naby, teen hindernis en 
struikelblok beveilig)" wat aan ons die tyd bekend sal maak 

wanneer 'n vyfhonderd-tien-vyf,? deur God gestuur, die hoer en 
die reus wat saam met haar oortree, sal doodmaak. 


‘Miskien oortuig my uiting - so duister soos dié van Themis"? 
en die Sfinks?? - jou weinig, omdat dit, soos hulle s'n, begrip 
vertroebel, maar gou sal die Naiade” hierdie moeilike enigma 
oplos sonder skade aan kudde of voer. Let op: hierdie woorde 
deur my geuiter, moet jy presies so oordra aan die lewendes - hul 
lewe is 'n dodevaart.?2 


N Beatrice onthul die misterie van die 
boom 


'En wanneer jy my woorde neerskryf, onthou om nie te verberg 
hoe jy die boom gesien het wat nou al twee keer gestroop is nie.” 


‘Wie stroop of breek wat vir Gods gebruik geheilig is, pleeg 'n 
Godlasterende daad.” Weens daardie byt? het die eerste siel 
vyfduisend en meer jare in lyding en begeerte gehunker na Hom 
wat Homself vir die byt gestraf het.2 Jou verstand slaap as jy nie 
begryp dat daar 'n besondere rede is waarom die boom so hoog 
en die kroon so wyd is nie.” 


‘En as jou ydel gedagtes nie soos die verkalkende water van die 
Elsa-rivier?? jou gees toegekors het en die plesier aan hulle jou 
gees nie verkleur het soos Pyramus die moerbeiboom nie,?? dan 
sou jy selfs in al hierdie gebeure die geregtigheid van God herken 
het - getoon in die morele verbod rakende die boom. Maar omdat 
ek sien dat jou verstand só ondeurdringbaar versteen en verkleur 
is dat die lig van my woorde jou verblind, wil ek ook - indien jy 
hulle nie neerskryf nie - seker maak dat jy hulle ten minste in jou 
ingeprent saamdra, soos ’n pelgrim ’n palmversierde staf.'*? 


ll menslike en goddelike wysheid 
En ek aan haar: 


'Soos was met 'n stempel geseël word sodat die gedrukte 
teken onuitwisbaar is, so is my brein nou deur u“ gestempel. Maar 

waarom vlieg u woorde wat ek begeer, so hoog bokant my insig 
dat hoe meer ek probeer, hoe meer ek hulle verloor?' 


‘Sodat jy kan besef, sé sy, ‘watter skool# jy gevolg het, en kan 
insien hoe weinig daardie leer my woord kan volg; en sodat jy kan 
besef dat julle*5 weg so ver van die goddelike vervreemd is soos wat 
die vinnigste voortsnellende Hemel*^ van die aarde verwyder is.’ 


Toe antwoord ek haar: 


'Ek onthou nie dat ek ooit van u afgedwaal het nie, en ek het 
nie ’n gewete wat pla nie.’ 


‘En as jy jou dit nie kan herinner nie, antwoord sy 
glimlaggend, ‘onthou dan nou hoe jy vandag van die Lethe“ 
gedrink het; en soos iemand wat rook sien, vuur veronderstel, so 
bewys jou geheue duidelik ’n fout in jou wil - jou aandag was mos 
elders. Waarlik, van nou af sal my woorde onverhuld wees, in 
soverre dit gepas is om hulle voor jou bot oé te ontbloot.’ 


N onderdompeling in die Eunoé 


Afhangend van waar op aarde mens is, kom dit voor of die son 
bokant die meridiaansirkel aldaar helderder skyn en stadiger 
beweeg. En ’n verkenner wat voor mense uit beweeg, kom tot 
stilstand as hy iets nuuts of tekens daarvan vind.” So kom die sewe 
dames* tot stilstand op die rand van ’n verblekende skadu, soos een 
deur 'n berg, bedek met groen loof en swart takke, oor koue riviere 
gesprei.” Voor hulle ontspring die Eufraat en die Tigris,^? so het dit 
vir my gelyk, uit een fontein en verlaat mekaar, soos vriende, traag. 


'O lig, o glorie van die menslike geslag,” watter water 
verdeel sigself hier: uit een bron - self uit self vloeiend?' ^? 


Op my smeekroep is die antwoord: 
‘Vra vir Matelda.'^ 
En asof sy haarself verontskuldig, antwoord die skone dame: 


'Dit en nog meer het ek reeds aan hom vertel, en ek is seker 
die water van die Lethe het hom dit nie ontneem nie.44 

En Beatrice: 


‘Miskien het 'n groter bemoeienis“ (dit beroof mens maklik 
van geheue) die oé van sy gees verdonker. Maar kyk, daar vloei 
Eunoë:4é neem hom daarheen, vervul jou taak, herstel sy verslane 
krag.” 


Soos 'n edel siel sonder verskoning die wil van 'n ander haar 
eie maak sodra dit deur 'n geringe teken ontsluit is, neem die 
mooi dame my aan die hand, beweeg verder en nooi Statius 
waardig.” 


‘Kom met hom mee’? 


Leser, selfs as ek meer ruimte gehad het om te skryf, sou 
ek steeds net gedeeltelik die soet drank^? waarvan ek nooit 
genoeg sou kon skep nie, kon besing. Maar omdat al die bladsye 
vir hierdie tweede deel bestem? reeds gevul is, laat die toom van 
kuns my nie toe om voort te gaan nie. 


Ek het herskape, soos 'n nuwe plant met nuwe loof hernieu,” 
van die heiligste water teruggekeer: 


gelouter en gereed om na die sterre”? op te gaan.” 


E eindnote 


1. 'O, God, heidene het gekom (in u erfdeel, hulle het u heilige tempel verontreinig, Jerusalem 
tot puinhope gemaak). Dante begin met die openingswoorde van Psalm 79:1 uit die Vulgaat, 
in aansluiting by die rampe in die vorige canto beklemtoon. Die ergste is dat dit die pouse en 
Christelike prinse was wat soos heidene opgetree het. 


2. Eers die drie teologiese deugde, dan die vier kardinale deugde. 
3. So intiem verwant, is die Verlosser en sy verloste Kerk. 


4. "n Klein tydjie ... en weer 'n klein tydjie .... (Joh 16:16), waar Christus midde sy lydenskrisis 
na sy opstanding en hemelvaart vooruitskou. Dante, by monde van Beatrice, lees die 
kerkgeskiedenis as aansluitend by die lewe van Jesus. Beatrice sien uit na 'n nuwe, rein Kerk. 
Spesifiek word hier verwys na die verskuiwing van die pouslike setel van Rome na Avignon en 
die terugkeer wat met morele en geestlike vernuwing van die Kerk gepaard sal gaan. 


5. Matelda. 
6. Statius, wat na die vertrek van Vergilius agtergebly het. 


7. Die getal tien sou kon verwys na die Tien Gebooie, of na tien periodes of gebeurtenisse. 

8. Selfs in 'n oomblik van deernis beleef Dante die oé van Beatrice as oorweldigend. Die 
deernis is verstaanbaar: Dante het immers boete gedoen en is nou gereinig, maar van sy kant 
bly hy intens bewus van die oorweldigende teenwoordigheid en verpligting van goddelike 
wysheid (waartoe die aardse Beatrice nou immers getransformeer is). 


9. Deur Beatrice, maar ook is sy heilsvordering daarvan afhanklik dat hy digby goddelike 
liefde bly. 


10. In die Aardse Paradys is die vorige aardse verhouding van Dante en Beatrice tot iets hoér 
gesublimeer. Selfs op menslike vlak, afgesien van haar grootse simboliese funksie, het sy 
hom op ’n veel hoér vlak lief as op aarde, en is hy nou haar geliefde ‘broer’ in die verhewe 
kerklike sin. 


11. Dante is reeds in die Lethe gewas, wat in hom elke herinnering aan sonde uitgewis het. 
Maar hy is nog bevrees en skaam, net halfweg na die volle staat van geestelike ontwaking 
waar hy moet en sal kom. Hy moet immers nog drink van die water van die Eunoé, wat elke 
herinnering aan die goeie in hom sal versterk. 


12. Die wa (Kerk), houer van heil, is verwoes. Vergelyk canto XXXII.157 en volgende. 


13. Hierdie woorde sluit by Openbaring 17:8 aan. Met die verskuiwing na Avignon het die 
Kerk ophou bestaan as Kerk. Die een op die pouslike troon in Avignon het geen religieuse 
legitimiteit en gesag meer nie. 


14. '... nie met geweekte brood (suppe) afgeweer nie’: Gods toornige wraak is onontwykbaar. 
Die verwysing hier is na 'n gebruik in antieke Griekeland (met 'n nawerking selfs in Dante se 
Italië) dat indien 'n moordenaar binne nege dae na die dood van sy slagoffer daarin slaag 
om brood in wyn gedoop op laasgenoemde se graf te nuttig, hy die wraak (vendetta) van 
die slagoffer se familie sal vryspring. Koning Philippus IV, wat die verskuiwing (in 1309) op sy 
gewete het (in die konteks van Dante se vertelling, sa/ hé - Dante skryf immers fiktief in die 
jaar 1300) sal die toorn van God egter beslis nie vryspring nie. 


15. Die Romeinse Ryk. 


16. Ook die Rykstroon het in dié tyd geen gesag meer nie - die bekleér van daardie amp 
(Albertus van Hapsburg) het hom immers nie in Rome laat kroon nie en het Italié erg 
verwaarloos. Vergelyk canto VI.97 en volgende. 


17. Soos algemeen in die tyd geglo, aanvaar Dante dat sterre, onstuitbaar op hul koers, die 
lotgevalle van mense beheer. 


18. Omgesit in Romeinse syfers, is dit 'DXV', waarskynlik naby genoeg aan die Latyn ‘DUX’ 
Cleier’) om só opgeneem te word. Dan sou die kriptiese syfer (‘515’) vir Dante (by monde van 
Beatrice) kon slaan op ’n nog onbekende redderfiguur wat in die toekoms sal verskyn: miskien 
(indien Dante dit voor 1313 geskryf het) op Hendrik VII van Luxemburg, in 1312 gekroon (tot 
Dante se vreugde), maar in 1313 reeds heengegaan; of op 'n ander, onbekende (vir Dante 
self sowel as sy lesers) politiek religieuse verlosser wat hoer en reus sou uitskakel en die 
ware goddelike orde op aarde herstel; of miskien selfs op Christus self met sy wederkoms. 
In elk geval is hierdie geheimsinnige drie syfers waarskynlik bedoel as 'n teenstelling tot 
die getal '666' van Openbaring 13:18, waar dit op die Antichris slaan. Apokaliptiese, okkulte 
voorspellings van sodanige heerser was algemeen in die Middeleeue. So ’n figuur sou op 
die toneel verskyn voor die verskyning van die Antichris, wat dan met die wederkoms van 

Christus finaal vernietig sou word. Dit is ook waarskynlik dat Dante versigtig was: hy wou, 
moes, in die idioom van die tyd 'n kriptiese voorspelling maak, maar kon nie waag om te 
spesifiek te wees nie - hy sou nie wou dat valse voorspellings hom blootstel nie. Wat hy wou 
Sé, moes vaag genoeg bly om opsies oop te hou; hy moes bewustelik 'n skemer ruimte tussen 
kwasi-spesifiek en obskuur betree (vgl. die woorde wat hy Beatrice in reël 46 ev. laat sé). Vir 
’n hoogs waarskynlike aansluiting, sien Inferno 1101 en volgende. 


19. Themis: dogter van Aarde en Hemel, vrou van Zeus, en beroemd vir haar obskure orakels. 


20. Sfinks: monster met die kop van 'n jong vrou en die gekombineerde lyf van ’n leeu 
en ’n voël, naby die stad Thebes. Die sfinks was woedend omdat 'n berugte raaisel van 
haar deur Oedipus opgelos is, en het haarself om die lewe gebring deur van haar krans 
af te spring. Uit wraak is 'n wilde dier toe gestuur om die vee en voer van die Thebane te 
verwoes. Terloops, die raaisel van die sfinks was soos volg: 'Wat loop op vier bene in die 
oggend, twee in die middag en drie in die aand? Antwoord: 'n mens in die drie stadiums 
van sy lewe: as kleuter kruip hy handeviervoet, as sterk mens loop hy op twee bene, en 
as bejaarde loop hy op twee swak bene en met ’n kierie” Wie nie kon antwoord nie, het 
Sy doodgemaak. 


21. Naiade: riviernimfe, ontsluiters van raaisels. Dante maak egter 'n fout. Dit was nie die 
Naiade wat die raaisel van die sfinks opgelos het nie, maar Laiades ('seun van Laius’) dws 
Oedipus, koning van Thebes. 


22. Die menslike lewe is inderdaad ’n dodevaart (de/ viver ch'é un correre a la morte, 
XXXIII.54). Maar die louteringsreis teen die Louteringsberg op gee hoop op "n uiteindelike 
hemelse bestemming. Dante kan eerstehands daarvan getuig. 


23. Eerstens met die sondeval en tweedens met die korrupsie van Kerk en Ryk. Sien by canto 
XXXII.57 en volgende 


24. Godslastering vind nie net in gedagte en woord plaas nie, maar ook in daad, verwysend 
na die verskuiwing van die pouslike setel van Rome na Avignon in 1309. 


25. Die hap van die verbode vrug. 


26. Adam. Volgens die aanvaarde Christelike chronologie van die tyd op voetspoor van 
die kerkhistorikus Eusebius, het Adam 5200 jaar voor die geboorte van Christus geleef en 
gesondig, waarvoor hy tot 'n bestaan in die Eerste Sirkel van die Hel (Limbus) verdoem is. 
Daar het hy gebly totdat Christus (plaasvervangend vir Adam gestraf vir die verbode hap) in 
die drie dae tussen sy kruisiging en opstanding 'n Hellevaart onderneem en, onder meer, die 
‘skim van ons eerste ouer’ (/ombra del primo parente) weggeneem en gered het (vgl. /nferno 
IV.52 ev.). Hierdie verhaal is eers in 1215 en 1274 tot kerklike dogma verklaar. 


27. Vergelyk canto XXXII.4O en volgende. Die boom met sy hoë en uitgespreide kroon is 
so hoog bo menslike begrip verhewe en so wydreikend dat gehoorsaamheid die enigste 
gepaste menslike instelling is. 


28. Die Elsa, Toskaanse rivier, tak van die Arno. 
29. Sien canto XXVII.37 en volgende. 


30. As teken en bewys het terugkerende pelgrims van die Heilige Land hul stawwe met 
palmblare uit daardie land versier. 

31. Let daarop dat Beatrice Dante hier deurgaans informeel en selfs effens neerbuigend aanspreek 
as 'tu', terwyl Dante Beatrice aanspreek in die meervoudsvorm 'voi' (gebruik om respek uit te 
druk). Die vertaling van ‘tu’ as ‘jy’ in die mond van Beatrice en van ‘voi’ as 'u' in die mond van 
Dante wil die onderskeid in geestelike status tussen die twee protagoniste in die drama wat teen 
die Berg afspeel, handhaaf en beklemtoon: die een uitgegroei tot gesaghebbende beliggaming 
van volkome wysheid en insig in die goddelike geheimenisse, die ander nog struikelend en 
stotterend, maar tog op weg na intellektuele, emosionele en morele ontwaking. 


32. ‘Skool’: wéreldse filosofie met al die intellektuele, morele en politieke implikasies van 
persoonlike en maatskaplike ambisie (in plaas van deemoedige en tog verhewe teologie) 
waaraan Dante skuldig was voordat hy Vergilius ontmoet het en waarvan Vergilius hom begin 
bevry het. Vergelyk canto XXX.127 en volgende. 


33. Julle’: jy en die ander volgelinge in jou skool. 


34. Die Primum Mobile, die negende en buitenste materiéle hemel, verste van die aarde 
verwyder. Die feit dat al die hemele gelyktydig draai, beteken dat die buitenste sfeer die 
vinnigste beweeg. Vergelyk ook Jesaja 55:8-9. 


35. Vergelyk canto XXVIII.127 en volgende, XXXI.91 en volgende. Verre daarvan dat vergeet 
en dus Dante se skoon gewete hier in canto XXXIII as versagtende omstandigheid vir sy 
misdrywe aangevoer kan word, het dit juis die teenoorgestelde rol: die feit dat hy vergeet het 
en dat sy gewete hom nie pla nie, bewys en beklemtoon juis sy sonde en skuld, verduidelik 
Beatrice glimlaggend. 


36. Op die middaguur, wanneer die son op sy hoogste is (op die lengtelyn van noord na suid: 
'bokant die meridiaansirkel') skyn dit (bygesé, verkeerdelik) vir die waarnemer of die son 
stadiger beweeg, selfs na aan stilstand is. Dit is dus 'n belangrike uur, en dit gebeur natuurlik 
nie oral op aarde op dieselfde tyd nie. 


37. Die verkenner kom tot stilstand wanneer hy iets belangriks, dalk potensieel gevaarlik, dalk 
mooi, teëkom. 


38. Die drie teologiese en die vier kardinale deugde. Vergelyk canto XXIX.121 en volgende. 


39. Die sewe dames kom skielik, onverwags, dramaties uit donker skadu helder lig binne. 
Hulle kom tot stilstand, want wat kan of gaan nou gebeur? 


40. Aansluitend by Genesis 2:10 en volgende met die vier riviere wat in die oorspronklike paradys 
uit een bron ontspring het. Die Eufraat en die Tigris (Hiddekel) was twee daarvan. Vergelyk 
canto XXVIII121 en volgende, waar Matelda die oorsprong van die twee riviere verduidelik. 


41. Hierdie aanspreekvorm (O /uce, o gloria de la gente umana) uiter die hoé status wat 
Beatrice nou in die oé van Dante beklee. 


42. Die intieme samehang, wedersydse veronderstelling en bevestiging, van die twee riviere 
waardeur die pelgrim in die Aardse Paradys beweeg, word sterk beklemtoon. 


43. Beatrice gee opdrag dat Matelda, wie se woonplek en verantwoordelikheidsfeer die 
Aardse Paradys is, die vraag beantwoord. Dit is die eerste en enigste keer dat die naam van 
Matelda direk vermeld word. 


44. Sy het hom immers baie onlangs daarvan vertel. 

45. Al die dinge waarmee hy teen die Berg en in die Aardse Paradys gekonfronteer is. 


46. Hierdie rivier versterk die herinnering aan die goeie wat ’n siel tydens die aardse lewe 
gedoen het. Vergelyk canto XXVIII:127 en volgende. 


47.'n Pragtige laaste getuigskrif vir Matelda: edel, mooi van karakter, beskeie, fyn ingestel op die 
behoeftes van ander, vriendelik, waardig behulpsaam, gemeenskap- en vriendskapstigtend. 


48. ‘Vien con lui’. Subtiel dui die digter Dante die sensitiewe verlange van die Christen- 
denker Dante en die fyn aanvoeling van Matelda aan. Die leser vind hier teen die einde van 
Purgatorio, weer Dante se passie vir die integrasie van die klassieke kultuur en die Christelike 
geloof. Hulle beweeg saam op weg na heil. 


49. Lo dolce ber: die onbeskryflike Lethe-ervaring van finale en volkome loutering. 


50. Ordite: die woord het ’n wortelbetekenis van 'weef'. Die vertaling ‘bestem’ wil behalwe die 
assosiasie van die fyn uitgewerkte en beplande struktuur ook die grootsheid van konsep van 
die Commedia as geheel en elk van die drie canticas suggereer. Die suggestie is dat meer hier 
op die spel is as Dante se eie oulike beplanning; dit het geinspireerde ewigheidsbetekenis. 


51. Met die opstapeling van drie vorme van 'nuut' in reéls 143-144 (novelle, rinovellate, novella) 
wil Dante die intensiteit, grootsheid, totaliteit van die vernuwingservaring beklemtoon. Vir 
soortgelyke herhalings van woorde om effek te bereik, sien onder meer /nferno XXX.136 en 
volgende. 


52. Elkeen van die drie canticas eindig met die woord 'sterre' (stelle), simbolies van die 
Hemelgerigtheid, ligtheid, van die denke, inderdaad ganse oriéntering, van Dante op hierdie 
simboliese lewenreis. Inferno XXXIV139: e quindi uscimo a riveder le stelle ['en daar het ons 
uitgekom om die sterre weer te sien']; Purgatorio XXXIII.145: puro e disposto a salire alle stelle 
['suiwer en gereed om na die sterre op te gaan']; Paradiso XXXIII.145: l'amor che move il sole 
e l'altra stelle ['die liefde wat die son en die ander sterre beweeg]. 


53. Met die opeenstapeling van beskrywings in reéls 143-145 ([a] ‘herskep’: rifatto; [b] nie 
minder nie as drie variante van 'nuut': novelle, rinovellate, novella; [c] ‘suiwer’: puro; [d] 
'gereed om na die sterre op te gaan’: disposto a salire a le stelle) gee Dante indrukwekkend 
uitdrukking aan die doel en uiteinde van sy tog langs die Louteringsberg op. Dit is volbring: hy 
is' n nuwe gesuiwerde mens, wat slegs onthou en begeer wat goed is, gereed om die Paradys 
binne te gaan. Dit is nou lente (Dante sluit aan by die Noordelike Halfrond), en bowendien 
Paastyd: die tyd rondom Goeie Vrydag en Opstandingsondag. Dit alles is simbolies, nie slegs 
van die pelgrimstog van Dante nie, maar van die wese van die Christelike bestaan as sodanig. 

Die term 'geloofsvrede' hierbo is ontleen aan die begrip ‘pax 
fidei, gemunt deur Nicholas van Kusa (Cusanus, 1401-1464) in sy 
groot werk De pace fidei (1453) (Biechler & Bond 1990). In sy 
Renaissance-tyd was dit ’n dapper, baanbrekende werk. Vandag 
is daar behoefte aan soortgelyke denke, wat in dieselfde rigting 
beweeg, maar verder gaan. Die verskil is dat Cusanus ander 
religieë (gelowe) aan hom bekend, subtiel ondergeskik gestel het 
aan die Christelike geloofstelsel, maar die konteks waarin hier na 
Dante en sy Purgatorio uitgereik word, is ‘vrede’ (pax) as "n 
ruimte voor en na alle geinstitusionaliseerde, geintellektualiseerde 
stelsels, gelowe, heilslere (fides) - 'n ruimte wat nogtans relatiewe 
plek skep vir sulke stelsels. Ons soek na’n vreedsame verhouding 
tussen die verskillende religieuse stelsels, en tussen die volgelinge 


How to cite: Krüger, J.S., 2020, 'op weg na geloofsvrede Dante; Theravada Boeddhisme, 
mistiek', in Dante se mistieke reis. Tweede tog: Purgatorio, ingelei, vertaal, toegelig, vertolk 
(HTS Religion & Society Series Volume 8), pp. 381-418, AOSIS, Cape Town. https://doi. 
org/10.4102/aosis.2020.BK242.34 

daarvan (nie so maklik bereikbaar nie); en vrede as "n stil diepte 
om en in sulke stelsels, wat kom uit 'n vertroue dieper as 
godsdiensspesifieke, dogmatiese sekerheid. 


Ons lees wil reg laat geskied aan die enkelvoud van 'vertroue' 
(geloof), sowel as ‘vrede’. Die mensdom as geheel het van sy 
begin af 'n diepgesetelde behoefte aan so 'n gemeenskaplike 
vrede. Dit is die ware noorde, verlenging in die oneindige van die 
as waarom die planeet van menslike religie wentel, met talle 
skynbaar aparte en tog verbonde vastelande van verskillende 
godsdienste. Die mensdom het steeds hierdie heimwee, onder- 
en anderkant alle pogings om uiteindelike waarheid institusioneel 
en intellektueel as onbetwyfelbaar en dwingend nie te hoog bo 
seespieël nie te fikseer. 


Uit die talle belowende religieuse moontlikhede wat in 
aanmerking sou kon kom, word hier weens ruimteoorwegings 
verkies om die ontmoeting en vredesgesprek te beperk tot die 
Christendom en die Boeddhisme in sy Theravada-vorm. Op die 
hoogste pieke van die menslike geestelike lewe, in 'n Boeddha en 
'n Jesus, is en word daardie gerigtheid na die onfikseerbare 
Oneindigheid ten hoogste gevind, voorgeleef geleer. Elke 
sodanige figuur - daar is ook ander, byvoorbeeld 'n Lao-tzu, ook 
'n verdwene eensame - kan as oriënterende noordster, poolster, 
dien. Uiteindelik, in radikale mistiek, word alle institusionele en 
intellektuele konstruksies, alle aard- en lugkastele, sowel as hul 
bouers, swyend waarderend ontledig. 


In sy studie Dante and the mystics het Gardner ([1915] 1968) 
hom beperk tot die moontlike verhoudings van Dante met ander 
figure uit die ortodokse Westerse Roomse Kerk, soos Augustinus, 
Pseudo-Dionisius, Bernardus, Franciskus en Bonaventura, wat 
almal sy geloofsuitgangspunte gedeel het. Eckhart word 
byvoorbeeld buite rekening gelaat, om van die moontlike 
aansluitings- en verskilpunte wat nie-Christelike mistieke denke 
betref, niete praat nie. Hieronder sal'n vergelykende ondervraging 
van Dante en verteenwoordigers van die Boeddhisme gevoer 
word, in die rigting van ’n insluitende pax fidei. 

E toe en nou, ons en hulle, onderskeie 
ineen ... 


In enige verwerking van Purgatorio behoort die histories kritiese 
perspektief, 'n besef van die spanningsvolle dinamiek tussen toe 
en nou, 'n groot rol te speel, met die implikasie van die relativering 
van alle historiese konstellasies. Die uitdaging is om relativering 
met waardering van sulke konstellasies te verbind - al lé hulle vir 
ons gevoel tans aan die ander kant van Lessing se 'troebel, breé 
sloot’, en al was elkeen 'n unieke, verganklike verskyning met 
swakhede, in samehang met sterk punte. Wat Dante betref, bly 
die oorsteek vir ons vandag ook moeilik. Ons digter het 'n ander 
wéreld bewoon, nie slegs fisiek nie, maar ook geestelik en 
kultureel. Sy Purgatorio illustreer die geografiese dimensie van sy 
ander opvatting van die aarde: die Louteringsberg is al plek in die 
Suidelike Halfrond waarvan hy 'geweet' het (kon geweet het), 
volgens die insigte van sy tyd; in sy drome het, kon, die suidpunt 
van Afrika nooit by hom opgekom het nie. 


En die Middeleeuse kultuur, selfs die pieke daarvan, soos by 
Dante, is vir die meeste mense van vandag, ’n veraf wolkbedekte 
gebergte. Tog bly die poging tot verstaan sinvol en verrykend vir 
die huidige mens wat steeds na sin en suiwerheid soek. 


'n Belangrike dimensie van dié gebeure is om die intensionele 
struktuur van Dante se werk te verstaan en tot sy reg te laat 
kom. Wat wou hy sé? Dante was nie slegs 'n groot digter- 
kommunikeerder nie, maar ook 'n betekenisvolle religieuse 
denker, wat slingerend oor die wiegende brug tussen twee 
epogge beweeg het: Middeleeue en begin van die Renaissance. 
In hom vind die 1300-jarige proses van sintese van Christelike 
geloof en Griekse filosofie en wetenskap 'n hoogtepunt. Dante 
se Commediais'n piekin die Westerse Christendom. Terselfdertyd 
balanseer hy op die skuinste van die ontkoppeling van die 
eenheid-in-onderskeid van die Rooms-Katolieke Kerk en die 
Romeinse Ryk, in die rigting van 'n individualistiese humanisme 
in 'n losser volkereverband. Inderdaad sou die konstruk van ’n 
Purgatorium gesien kon word as die manifestasie van 'n nuwe 

moontlikheid tot opwaartse mobiliteit van mense aan die begin 
van 'n nuwe tydvak. Merkwaardig, Dante gebruik inderdaad die 
woord ‘modern’ (canto XVI.42) vir sy eie, vroeë, nuwe era. Maar 
dit is te betwyfel of hy die volle implikasies van die nuwe 
tydsgewrig werklik besef of verlang het. Beukes se innoverende 
begrip 'post-skolasties' (vgl. Beukes 2012; 2020) is nog nie op 
Dante van toepassing nie. Dante was nie werklik 'n religieuse 
pionier nie. Hy was nie ’n remskoen in die eerste bewegings van 
'n nuwe epog, die Renaissance, wat aangebreek het rondom die 
tyd dat hy werksaam was nie. Inteendeel, hy was onbewustelik 'n 
uitdrukking daarvan. Maar hy was ook nie heeltemal die 
ontdekker, verkenner, miskien selfs intensioneel selfbewuste 
skepper van nuwe religieuse dimensies nie. In wese was hy 'n 
Konserwatiewe mens. 


Ook wat sy intellektueel bewustelike afrondingsprestasie 
betref, het hy grense. Islam, so 'n positiewe onmiskenbare 
bestanddeel van die Westerse filosofiese en religiegeskiedenis 
in die persone van, onder andere, die aandeel van Ibn Sina 
(Avicenna) (980-1037) en Ibn Rushd (1126-1198) word byvoorbeeld 
in sy werk nie na waarde geskat nie. Albei van hulle het hy in 
Limbus geplaas (/nferno IV143-144), en Purgatorio XXXII.T50-1355 
oordeel besonder hard oor Islam. Verrassend is dat Dante nie die 
waarskynlike historiese invloed van die Moslem-mistikus Ibn 
'Arabi 'n eeu voor hom (1165-1240) op die Christelike weergawe 
van Sy eie reis bergop Hemelwaarts erken nie, ook nie die feit dat 
albei se narratiewe waarskynlik teruggaan na die esoteriese 
legende van Mohammed se nagtelike paradysreis nie (Guénon 
[1925] 2001:26-31). Die biologiese, diepte-psigologiese en 
historiese verbindingslyne verknoop in die Dante-fenomeen is 
waarskynlik onontwarbaar vervleg, wat die vermoede van ’n 
homoversele grond onderliggend aan die Purgatorio versterk. 
Dieselfde oneindige ruimte om en in alles, dieselfde konstante 
sterre en wisselende wolke, met verskillende, maar vergelykbare 
gesigte daarin gesien. 


Die teoretiese ruimte waarin ek die Purgatorio lees, wil 
die unieke singulariteit van Dante en sy tyd verbind met ’n 

omvattende begrip van pluraliteit en integrasie waarin, 
byvoorbeeld, die Nabye en Verre Ooste as reisgenote van die 
Christendom erken word - nie toevallig en bykomend of 
neerbuigend nie, maar wesenlik konstitutief en bydraend. Lees sy 
gedig as voorlopige som, nie finale slotsom of afsluiting nie; nie 
bestemming nie, maar baken na 'n groter ruimte. Plaas hom nie 
as ikoon op 'n voetstuk nie, maar betrek hom as gespreksgenoot 
op 'n onafgeslote, gemeenskaplik menslike pelgrimstog wat 
gister, vandag en móre insluit. Gun hom van harte sy status in die 
Westerse hoofstroom, maar sien hoe daardie stroom met hom as 
deel daarvan uitmond in ’n breë, diep ‘Stille Oseaan'. Op die 
agtergrond van my vertolking sal die leser dit in gedagte hou 
met, onder meer, die Boeddhisme as aansluitende, oorvleuelende, 
bevestigende, maar ook kritiese, relativerende ruimte. 


In die Commedia ontmoet die leser die numeries grootste, 
rykste, invloedrykste, langdurigste van alle Christelike 
groeperings (die Rooms-Katolieke Kerk), op die historiese 
hoogtepunt wat mag betref, in sy grootste digter, tewens die 
grootste Christelike digter nog. Ek wat hierdie welwillend 
relativerende vertolking onderneem, behoort nie aan daardie 
Kerk nie, maar het bewondering en respek daarvoor, en is 
onder die besef van die behoefte aan 'n groter, meer insluitende 
projek. 


Afgesien van wat Dante se voorneme was, is daar die dimensie 
van die rigting waarin hy onwillekeurig beweeg het. Na my 
mening beweeg hy onbewustelik in die rigting van méér as 'n 
Christelike summa, naamlik 'n homoversele summa: 'n moeilik 
bereikbare doel, en tog 'n vrugbare, selfs noodsaaklike ideaal. 
‘Ons’ moet ‘hulle’ (al die 'ander) leer ken en erken, hoe 
gedistansieerd ook al; een stap verder, word ‘hulle’ ‘julle’; nog een 
verder, word ‘julle’ (nog steeds die ‘ander’) deel van ‘ons’ in ’n 
groter, mensdom-insluitende sin; en uiteindelik, as laaste stap, 
swyg alomvattende ‘ons’ saam voor die wonder van’n verskietende 
kosmiese bestaan, in die omvattende, metafisies mistieke ruimte 
van stilte. 

N... en dood en dan, onderskeie ineen 


Dood is, naas geboorte, die sekerste lewensgegewe. Die menslike 
ervaring en begrip van die dood en vermoede van wat daarna die 
geval met 'n gestorwene is, is egter nie in alle tye en kulture 
dieselfde nie. Inteendeel. 


Dante se Purgatorio is 'n aangrypende, vreemde en tog 
relevante dokument geskryf toe die institusionele Christendom 
steeds magtig was, maar ’n proses van disintegrasie, analoog aan 
die sterwensproses, sigself kom aanmeld het. Hy het gedig onder 
'n oorweldigende besef van individuele en institusionele boosheid 
en verval. Vir hom was die lewe van die individuele mens 
'n'dodevaart' (correre a la morte, canto XXXIII.54), maar hy het 
ook ’n onaantasbare besef van voortgesette lewe na die dood 
gehad. In Dante se Purgatorio is 'n besef van die individuele self 
en ewige identiteit, ook ná die dood, van voortdurende 
verantwoordelikheid in 'n louteringsproses, van voortgesette 
suiwering in die hiernamaals, danksy Kerk en naasbestaandes, en 
van ’n ewig strawwende en liefdevol vergewende God, 
onwankelbare temas. Maar ’n groot religieuse kraak het reeds in 
Dante se tyd sigbaar begin word: teologies filosofies in ’n figuur 
SOOS Sy presiese tydgenoot Duns Johannes Duns Skotus 
(1266-1308), maar ook algemeen polities en maatskaplik. Beteken 
dit dat die Purgatorio slegs as groot, maar histories gedateerde 
en agterhaalde kunswerk gelees kan word? Of het dit tog vandag 
religieuse relevansie? 


Die tans dominante tendens beweeg in ’n rigting weg van 
Dante en wat hy verteenwoordig het. Belangstelling in 'n 
hiernamaals is aan die taan. Die konstruk 'God' is langsaam en 
sag besig om onbetreurd heen te gaan, en die metafisiese 
dimensie van dinge is aan die sterf. Die vraag na ’n finale dood 
van die dood, by Dante op die voorgrond, word nie meer gestel 
nie. Die metafisiese dimensie, die vrae na die oorsprong en einde 
van alle dinge met insluiting van alle godsdienste en duisendjarige 
ryke, na die sin van die sterflikheid van alle dinge - ja, ook van ’n 
vermitologiseerde God wat die geskiedenis bestuur - is self besig 

om dood te gaan. Nie onverwant nie, het die dood van ’n 
Afrikaanstalige kultuur ook 'n moontlikheid geword: die dae van 
'n ewige, volksplantende, goddelike raadsplan is in die bewussyn 
van 'n groeiende getal mense verby. Doodgaan, kan ons dalk 
bydink, wag op die tans nog dominante, vertegnologiseerde, 
gekommersialiseerde, globale kultuur, nes die oud-Egiptiese Ryk 
wat millennia geduur het. Verganklik, sterflik is alle dinge, 
individueel en kollektief. En op die verwagtingshorison van die 
huidige mens dreig totale katastrofes soos ekologiese en nukleëre 
uitwissings. 


Wat individuele sterf betref, is die huidige neiging in die rigting 
van ’n ‘viering van die lewe’, met gestorwe dierbares se ‘legacies’ 
duskant die dood op die voorgrond, en met die dood afwesig 
totdat dit versierd as waardetoevoegende element aan die einde 
van die lewe na vore kom. 'n Tradisionele religieuse siening van 
sake is aan die ontbind, en tradisionele begrafnisse word 
toenemend beleef as outyds, iets wat mens uit lojale plig en 
sentiment pleeg. 


Maar, kan mens dink, die alternatief tot 'n tradisionele 
godsdiens wat inmekaarstort, bly nie duskant die dood nie, maar 
is 'n hernieude verdieping in die metafisies mistieke dimensie van 
dinge, waarvan die dood van 'n mens 'n uitdrukking is. Elke 
flitsende breukoomblik van die lewe is, dieper beskou, 'n moment 
wat verskyn en verdwyn. Dood is 'n konstitutiewe element van 
lewe. Bestaan en vergaan is 'n identiese tweeling. Sou in so ’n 
raam 'n huidige mensebestaan, of post mortem-bestaan, as 'n 
proses van toenemende loutering, Purgatorium verstaan kon 
word? 


Wie is ‘reg’: tradisionele Rooms-Katolieke Dante of die 
doodsontwykende neiging waarna hier verwys is? Dalk nie een 
van die twee nie? Die bril waardeur ek na Dante kyk, sien hom 
nóg as pilaar van onaanvegbare, selfs onkritiseerbare Christelike 
ortodoksie, nóg as agterhaalde Middeleeuse woordgoélaar, 
maar waardeer hom as funksionerend in die algemene konteks 
van 'n uiteindelike horison waarop alle dinge elke oomblik 

ontstaan en tot ’n einde kom en op een of ander wyse 
voortbestaan. In sy Commedia het Dante ons ’n histories 
gedateerde dokument nagelaat, maar een wat nie slegs 
onderhoudend is nie, maar ook uitdagend aktueel, 'n indruk 
wekkend getuie van ’n vergane tyd. Ek wil Dante dus ook lees 
as religieuse denker, soos alle mense van alle tye bestem tot 
‘dood en dan’, en daaroor nadenkend. 


Laat my bely dat ek nie, religieus of metafisies misties 
gesproke, die opvatting van 'n ewige voortbestaan van 'n ewige 
siel, los van liggaam, met die implikasie van nadoodse loutering 
op 'n heuwel van heil tussen hel en hemel deel nie. Die individu 
bly in my aanvoeling ‘voortbestaan’ in die sin van 'n nawerking 
nalatend: beter of slegter, groter of kleiner, dalk onder mense 
erken en onthou vir korter of langer, maar ewig behou, 'onthou', 
in die groot kosmiese, kondisionalistiese geheel, self op weg 
van begin na voleinding. Die individuele mens-ek keer terug in 
die kosmiese siklus, en speel wel op een of ander wyse ’n rol in 
die hersirkulerende geheel. Die grootste geeste, die verligte 
denkers anderkant waan, die emosioneel en moreel gelouterdes 
anderkant begeerte en haat, die gebluste ego's wat groeipunte 
van die mensheid is, weet dit en gaan bewustelik, stil, gelukkig 
heen. Hierdie vertrekpunt verminder nie my respek vir die 
betekenis en bedoeling van die vaevuur as denkbeeld soos dit 
in die Rooms-Katolisisme ontwikkel het, of die prestasie van 
Dante as denker en digter nie, of die heel ander aksent wat die 
Reformatore gelê het nie. Wat ek ten slotte kortliks in 
die nawoord wil ondersoek, is 'n moontlike verband met die 
Boeddhisme as 'n stap op weg na die radikale mistiek. Wat 
Boeddhisme betref, beperk ek my tot Theravada. 


Ek sal poog om as bemiddelende diplomaat die moontlikhede 
van 'n interreligieuse gesprek en ontmoeting tussen 
Christendom en Boeddhisme te deurtas, in die rigting van 'n 
sintese en eventuele transendering as finale verdieping van 
een of albei van hierdie twee stelsels. Dit sal wel 'n element van 
Kritiek insluit, tastend in die rigting van 'n ‘meta’-dimensie. Die 
kritiek sal dus nie werk met 'n skeidende, simplistiese ‘óf- 

of’-logika van reg of verkeerd nie, maar (vertikaal uitgedruk) 
met die onderskeiding van ‘hoér’ en ‘minder hoog’, ‘dieper’ en 
‘minder diep’; (horisontaal uitgedruk) 'n onderskeiding van 
‘verder’ en ‘minder ver’. 


N opmerking oor Afrikaanse religie 
tussenin 


Die vertolking het ook 'n plaaslike, kultuureel strategiese agtergrond. 
Dit wil die Afrikaanse taalgemeenskap in die huidige situasie van 
Kulturele krisis direk toegang bied tot die Europese konteks van 
die Euro-Afrikaanse taal en kultuur wat daarin gestalte gekry het. 
Die Afrikaanse taal en kultuur staan en val by die erkenning en 
voortlewing van, onder meer, die Europese kultuur daarin, in hierdie 
geval die Middeleeue. Afrikaans is wesenlik brugtaal, wat Afrika, 
Europa en/of Weste en Ooste verbind. Dit impliseer uitreiking na 
die mees uitgestrekte horison moontlik. Ek wil, onder meer, die 
Europese tradisie eerbiedig, versterk en ten beste verstaan, met 
insluiting van die Protestantse teologiese tradisie - opgeneem in 'n 
nog groter tradisie, naamlik die algemene Europese Christendom, 
met insluiting van die Rooms-Katolieke en Ortodokse tradisies - en 
verbreed en verdiep na die algemene religiegeskiedenis. 


In die huidige Afrikaanse religieuse konteks kan so sewe 
onderskeie, oorheersende en tog oorvleuelende strominge 
onderskei word: 


1. die konserwatiewe tot fundamentalistiese handhawing van 
een of ander tradisionele vorm van Gereformeerde en/of 
Hervormde Christendom 

2. die terugkeer na een of ander variant van 'n klassiek Christelike, 
Ortodokse, 'katolieke' (in die sin van algemene) denke en 
geloofspraktyk 

3. opgaan in charismatiese (fundamentalistiese) Christendom 

4. oorgee, in een of ander vorm, aan 'n globaliserende neo- 
liberalisme, neo-kapitalisme, vlot en oppervlakkig ingestel op 
sukses in 'n tegnies gedrewe wêreld 

5. 'n skiéntistiese (ateïstiese) lewensbeskouing afgelei uit, 
gebaseer op, gereduseer tot wat die wetenskappe sê 

6. ’n soort apofatiese teologie en geloof, parasiterend op (a) en/ 
of (b), en wat wel in die agtergrond vaagweg lets en/of lemand, 
miskien 'n onbetrokke Deus otiosus veronderstel 

7. Die New Age-tipe sinkretisme van alles en nog wat, met ’n 
Oosterse skeut onkrities daarin gemeng. 


Terugkeer na die Middeleeue en Middeleeuse Katolisisme is nie 
moontlik nie, maar 'n aanvoeling daarvoor, organiese aansluiting 
daarby (soos by Goosen [2015] en Beukes [20201] is belangrik, 
met die veronderstelling dat dit op sy beurt deel is van die groter 
samehang. 


Die 'Afrikaanse' kultuur, met insluiting van die religieuse denke 
daarin, verkeer tans iewers in'nhel van verwerping en selfkastyding 
oor rassisme en apartheid. Dit kan herskep word tot 'n Purgatorium, 
'n louteringsweg in die rigting van 'n waarlik universeel 
georiënteerde, insluitende gemeenskap met wortels in Afrika, die 
Weste en die Ooste, gebalanseerd met die hoogskatting van ’n 
relatiewe Afrikaanse taalidentiteit, en omring deur ligte openheid 
van denke. 


Oorkoepelend wil die boek hierdie Middeleeuse en tog tydlose 
verhaal van Dante, fantasie en tog eksistensiële peiling van die 
menslike kondisie, dié grootse allegorie van die menslike soeke na 
suiwerheid in Afrikaans help bewaar - in 'n tyd van krisis, van 
vergaan van 'n ou semi-orde en die ontstaan van 'n ander een op 
'n wêreldskaal én plaaslik. Dante het sy kragtoer gelewer teen die 
agtergrond van ’n vervallende, gewelddadige en korrupte Europa, 
Italië en Florence, tog ook vol belofte van iets nuuts, en visionér 
gedroom van individuele en kollektewe loutering. Dit gee veel stof 
tot nadenke vir die denkende mens van vandag, ook hier te lande. 


Wat Dante se skenkertaal (vroeë 14de-eeuse Italiaans) en die 
ontvangertaal (vroeg 2lste-eeuse Afrikaans) betref: in sy eie 
Konteks van religieuse, politieke en algemeen maatskaplike 
verskuiwing het Dante die destyds nog jong volkstaal Italiaans as 
draer van sy visie gebruik. Die Afrikaans van vandag is nog jonk, 

en tans bedreig, onder meer, in die konteks van 'n globale 
tegnologiese verbruikerskultuur wat kultuur en religie nie 
ongeskonde laat nie. Dante benut ten volle die literêre 
moontlikhede van sy taal, jonk en tog ’n voortsetting van die 
klassieke Latynse tradisie. Na analogie daarvan is Afrikaans nog 
jonk, maar ook 'n voortsetting van die ou Diets-Duitse (en groter, 
meer uitgebreide) taalfamilie, deur insette uit Afrika en die Ooste 
verryk. Wat die aansluiting van Dante en die Afrikaanse taal betref, 
het Cas Vos Afrikaans net onlangs verryk met sy uitnemende 
poésievertalings van Dante se Commedia (Vos 2017, 2018). 


Die boek wat hier voorgelé word, wil bydra tot die uitbreiding 
van die horison van die Afrikaanse taal en akademiese en 
religieuse diskoers, onder meer, om die religieuse, rassige en 
kulturele assosiasie en uitsluitendheid wat dit gekenmerk het, te 
transendeer en finaal te oorkom. 


N reisgenote na vertrouensvrede: 
Dante en oorleweraars van die 
Boeddhistiese leer 


In die boek wat hier vertaal is, is ons besig met 'n hoogs begaafde 
Christelike figuur, konsolideerder van 'n indrukwekkende tradisie: 
Dante. Ek sal vir gespreksdoeleindes 'n hoogs begaafde 
Boeddhistiese figuur, konsolideerder van ’n ander indrukwekkende 
tradisie, in die ontmoeting betrek: Buddhaghosa (5de eeu AJ - dus 
tydgenoot van Augustinus van Hippo in die Christelike Weste). 
Soos Dante was dié monnik interpreteerder en denker, finaliseerder 
(in sy geval, van die Theravada-tradisie). Anders as Dante, was hy 
geen digter nie; sy skryfstyl word gekenmerk deur onverbiddelike 
saaklikheid. Hy het geen politieke ambisies gehad nie en het die 
staats- en religieuse magte (in sy situasie, die sangha) nie profeties 
gekritiseer nie, nie oorspronklikheid in denke nagestreef of 
kunstenaarsroem hoog geag nie, maar ’n afgeskeie, ‘self’-lose 
bestaan in die Groot Klooster in Anuradhapurra in Sri Lanka gevoer 
en dekades lank daar gewerk. Die magnum opus van nie slegs 
Buddhaghosa self nie, maar van die ganse na-kanoniese, skolastiese 

Theravada-tradisie as geheel, dra die titel Visuddhi-magga (letterlik: 
louteringsweg). 


Buddhaghosa word algemeen erken as die invloedrykste 
kommentator en sintetiseerder van Theravada. In Indië, 
waarskynlik uit 'n Brahmaanse familie gebore, het hy later na Sri 
Lanka verhuis en daar sy monumentale samevattende en 
terselfdertyd kreatiewe weergawe van die Sinhalese kommen 
tariéle tradisie in Pali voltooi, en sodoende beslag gegee aan wat 
ná hom as normatiewe Theravada-ortodoksie sou geld. Daarna 
het hy gelyktydig of oor jare voortgegaan om kommentare oor 
ander groot boeke in die Pali-kanon te komponeer. 


'n Terloopse interessantheid is dat albei taalpioniers was: 
Dante taalskepper, Buddhaghosa taalvernuwer. Pali het naamlik 
oor verloop van ’n aantal eeue vanaf die eerste eeu VAJ byna 
uitgesterf ten gunste van Sanskrit wat die taal van hoére kultuur 
en religie in Suidoos Asié geword het. Teen die 4de eeu AJ het 
daar in Sri Lanka, spesifiek vanuit die groot klooster van 
Anuradhapura, ’n ernstige poging ontvou om die ou tradisie in 
Pali te rehabiliteer en tot volle ontplooiing te bring. Buddhaghosa 
was, soos Dante, die man van voldoende statuur vir die uur. 
Merkwaardig was Buddhaghosa een van die seldsames in literére 
kulture wie se werk eers eeue na hul eie lewe erken en na waarde 
geskat word. Sy invloed het eers in die 12de eeu werklik posgevat, 
wat hom en Dante op 'n manier tog nader tydgenote maak. 


Beskou hierdie groot figure as twee unieke, afsonderlike, hoë 
berge, albei tog deel van dieselfde bergreeks, opgestoot in die 
ontmoeting van twee kulturele en religieue vastelande, struktureel 
verwant, maar elk bedek met 'n eiesoortige plantegroei - terwyl 
albei na dieselfde dun lug daarbo uitreik. Om 'n ander beeld te 
gebruik: hulle was mekaar se reisgenote na vertrouensvrede (al 
was dit sewe eeue uitmekaar, op geografies ver verwyderde 
plekke) op dieselfde wegnadieselfde onbereikbare, onoorskrybare 
horison as bestemming, albei die reisgenoot van ook ons wat 

vandag leef, op ’n geografiese plek waarvan nie een van die twee 
kon geweet het nie. 


Afgesien van bogenoemde twee indrukwekkende historiese 
persoonlikhede (een digterdenker, die ander kommentator en 
integreerder)is daar ookdie noukeurige anonieme oorleweraars, 
hetsy mondeling (uit hul merkwaardige geheue) of op skrif 
(op palmblare, sedert die eerste eeu VAJ), van die vroeé 
Theravada-leer. 


ll weg, water en berg as simbole van 
die mistieke suiweringsproses 


Die teoretiese ruimte waarin ons nou beweeg, vereis ook 
erkenning van die diepe teenwoordigheid van die simbole ‘weg’, 
‘water’ en ‘berg’ in die kollektiewe menslike gees. Dit verbind 
onder meer die Christelike en Boeddhistiese simboliese 
beeldeskat op 'n besonder basiese vlak. Die mens het van die 
vroegste tyd af, as verlenging van dieregedrag, die kortste en 
beste paadjies gesoek en uitgetrap water toe om dit te drink en 
hulself te reinig met slurp of hand, en sou hoogtes bestyg het vir 
helder uitsig en goeie oriëntering in die omgewing. Van die fisieke 
landskap en leef daarin is dit nie 'n groot sprong na 'n geestelike 
landskap en leef daarin nie. Doop is byvoorbeeld 'n voor die hand 
liggende toepassing. Onder andere het reeds Eliade (deur Jung 
beinvloed) die belang en die dimensies van oersimbole soos 
water (Eliade 1958:188-215) en berge (Eliade 1958:99 ev., 374 ev.) 
beklemtoon. 


Dat Dante, Vergilius en Statius se reis van die strand af deur 
Ante-Purgatorium bergop oor sewe terrasse tot in die Aardse 
Paradys vir hulle 'n leersaam en lewensnoodsaaklik ‘pad’ (viaggio, 
via, cammin) is, is vanselfprekend en dit word ook so genoem. 
Die siele in die Hel is in 'n diep donker gat ingekerker, word daar 
ewig gefolter en gaan nêrens heen nie. Daar is geen uitweg, geen 

berg met uitsig oor die aarde en insig in die hemel nie, geen 
drinkbare en reinigende water nie. Die berouvolle sondaars in die 
Purgatorium bevind hulle in 'n heel ander situasie. Hulle is juis op 
reis langs 'n duidelik aangewese weg, met ’n begin, 'n verloop wat 
hul lewens verander en 'n bestemming. Hulle arriveer per boot 
van die mond van die Tiber af, beweeg dan oor twee rotslyste, 
deur sewe poorte en oor sewe terrasse, bereik op die piek die 
volmaakte Aardse Paradys hul bestemming, steek daar nog twee 
louterende riviere oor en klim dan uiteindelik, in 'n oop naghemel 
vol sterre, nog hoër, vryer, die Paradys binne. 


Raakpunte tussen Dante se Middeleeuse weergawe van die 
Christelik kosmologiese topografie van die hiernamaals en 
dergelike opvattinge in die vroeë Boeddhisme sluit in dat die 
vroeë Boeddhisme verskeie skrikwekkende toestande en plekke 
van nadoodse verval, verlies, straf (rofweg sinonieme niraya, 
apaya, vinipàta, duggati) aanvaar het, almal (anders as in die 
geval van Dante se Hel) tydelik; hulle is dus almal louterings- 
sowel as straf- en boeteruimtes, ekwivalente van Dante se 
Purgatorium, eerder as van sy /nferno. Daar is 'n groot aantal 
sulke toestande en plekke, insluitend hergeboorte as ’n dier, ’n 
siel en/of geesen/of spook (peta), en ’n titaan (gevalle ‘engel’, 
asura). Dante se heilsberg is 'n rehabilitasiesentrum; die vroeë 
Boeddhistiese helle is dit ook. Sulke denkbeelde is onwillekeurige 
uitdrukkings van ’n tydsbepaalde kosmologie, sterk funksionerend 
as konteks van die vroeë Boeddhisme, maar tog nie deel van die 
vlak van normerende eksistensiële denke oor lewensloutering 
hier en nou nie. 


Vroeë Boeddhisme het in dieselfde kosmologiese idioom 
opvattinge gehuldig oor ‘hemel’ (sagga), 'n plek van lang lewe en 
groot geluk, wat tuishoort in 'n vergelykende verstaan van Dante 
se Paradiso. En dan was daar die Berg Meru (die sentrale berg op 
aarde), ook 'n simbiose van kosmologie en mitologie wat herinner 
aan Dante se Berg van Loutering in die Suidelike Halfrond - sy 
tydsbepaalde simbiose van geografie en mitologie, met 'n 
eksistensiële en simbolies mistiese funksie. 

Op die vlak van eksistensiéle belewing en loutering speel veral 
die meestersimbole ‘weg’ en 'rivier' in die vroeë Boeddhistiese 
verwysingsraam 'n fundamentele rol. Die vierde edel waarheid, die 
weg wat na die beëindiging van lyding lei, staan in die kanoniese 
literatuur bekend as die Agtvoudige Pad (atthangika-magga). Dit 
word intiem verbind met die beeld 'rivier' (sota) (sien vervolgens). 


E Louteringsberg, Agtvoudige Pad, 
Weg van Suiwering: basiese strukture 


'n Opsommende vergelyking tussen die basiese strukture van 
Dante se Berg en Theravada-sieninge van hoe feile uitgeloog 
word, sal nuttig wees. 


Dante: Purgatorio 


Afgesien van Purgatorium self (B), moet Ante-Purgatorium (A), 
asook die (C) Aardse Paradys hier in berekening gebring word. 
Wat gesuiwer (A en B) en wat gewen (C) word: 


(A) Ante-Purgatorium 


1. institusionele onverskilligheid 
2. traagheid 
3. gewelddadigheid en magsmisbruik 


(B) Purgatorium 


hoogmoed 
afguns 
woede 

. traagheid 
hebsug 

. gulsigheid 
losbandigheid 


(C) Aardse Paradys 


MOUMOGM- 


1. vergeet van die slegte 
2. onthou van die goeie. 

Theravada Boeddhisme: atthangika-magga 


Die Agtvoudige Pad (atthangika-magga) bestaan uit die volgende 
(vanweë ruimtebeperkings en die behoeftes van hierdie 
ondersoek is dit nie nodig om in besonderhede op woordeskat 
en die fyn punte van die leer in te gaan nie): 


1. Regte inspanning (vayama) 

Vaste voorneme en inspanning (1) om ontslae te raak van 
booshede en (2) om deugde te vestig en te ontwikkel. 

2. Regte soort aandag (sati) 


Noulettende aandag geskenk aan (1) liggaam, (2) sensasies, (3) 
persepsies, (4) emosies en (5) denkinhoude. 


3. Regte soort konsentrasie (samādhi) 

Konsentrasie in agt al dieperwordende vlakke van bewussyn. 
Bogenoemde drie hang saam as meditasie. 

4. Regte soort insig (ditth/) 


Die regte soort insig aangaande (i) die universaliteit van lyding; 
(ii) die oorsaak daarvan (naamlik [a] nie-insig in die nie- 
permanensie en nie-substansialiteit van alle dinge; en [bl 
begeerte); (iii) uitblussing daarvan (nibbàna); en (iv) die weg 
daarheen (naamlik die Agtvoudige Pad). 


Bogenoemde verteenwoordig wat ek metafisiese mistiek wil 
noem. 


5. Regte denke (sankappa) 
'n Gees vry van (i) lus; (ii) haat; en (iii) wreedheid. 
6. Reg spreek (vaca) 


Uitskakeling van (i) lieg; (ii) skinder; (iii) harde woorde; en (iv) 
geklets. 


7. Regte handeling (kammanta) 


Uitskakeling van (i) dood en besering van lewende wesens; (ii) 
diefstal; en (iii) verkeerde seksuele gedrag. 

8. Regte lewensonderhoud (àjiva) 


Uitskakeling van lewensonderhoud wat benadeling van enige 
ander wesens sou meebring. 


Bogenoemde vier hang saam as moraliteit. 


Buddhaghosa: Visuddhimagga 


Die denkbeeld van sewe stappe op die weg van lewensloutering 
gaan terug na die vroeé sutta-literatuur, maar het in die werk van 
Buddhaghosa sy finale kulminasie gevind. Hy (Nanamoli 1979) 
onderskei die sewe stadia op hierdie 'suiwerings-' (visuddi-)weg' 
(-magga) soos volg: 


1 Suiwering van sede (sila-visuddhi) (Nanamoli 1979:1-83) 


Die beoefening, in die geval van monnike, van die dissiplinére 
kode, en, in die geval van leke, van die vyf of tien lewensreéls 
deur homen/of haar onderneem. 


2. Suiwering van gees (citta-visuddhr) (Nanamoli 1979:84-678) 


As die omvangrykste deel van die boek, behels dit 'n bespreking 
van 40 meditasietemas en die agt dieptedimensies (jhàna's) 
van konsentrasiemeditasie. Konsentrasie word gekoppel aan 
insig (vipassana) in die verganklikheid (anicca), nie-substa 
nsialiteit (anattà) en kondisionaliteit (paccaya) van alle dinge. 


3. Suiwering van siening (ditthi-visuddhi) (Nànamoli 1979: 
679-692) 


Die werklikheidsgetroue insig in, begrip van, die samestelling van 

alle gekondisioneerde dinge, dus die uitskakeling van 

substansiedenke in enige vorm. 

4. Suiwering as oorwinning oor twyfel (kankhê-vitarana-visuddhi) 
(Nanamoli 1979:693-703). 


Relevant vir ons huidige bespreking: ‘twyfel (kankhä) sluit hier 
eksplisiet nie in twyfel aan die bestaan van 'n Skepper nie, maar 
twyfel aan die waarheid van die nie-bestaan van 'n Skepper 
(Nanamoli 1979:693 ev.). 

5. Suiwering deur kennis en insig in wat weg is en wat nie 
weg is nie (maggämagga-fiäna-dassana-visuddhi) (Nänamoli 
1979:704-744) 


Dit behandel die ontstaan en vergaan van alle dinge, elk, klein of 

groot, soos ’n doudruppel met sonsopkoms, ’n waterborrel, ’n 

streep met ’n stok in water getrek, 'n weerligstraal. 

6. Suiwering deur kennis en insig in die vordering op die weg 
(patipada-hana-dassana-visuddh/) (Nànamoli 1979:745-784) 


'n Bespreking van verskillende tipes kennis en insig. 
7. Suiwering van kennis en insig (fiëna-dassana-visudahi) 
(Nanamoli 1979:785-818) 

Dit behels, onder meer, 'n bespreking van die belewenis van die 
terminus ad quem van die Boeddhistiese proses van 
lewensuiwering, naamlik die bereiking van nibbàna as volkome 
insig, en die oorkoming van begeerte en lyding. Die verste 
gevorderde persoon op die weg ‘dra sy laaste liggaam. … het die 
binding van wording vernietig … (Nanamoli 1979:792). Hy lys ook 
(Nanamoli 1979:792-796) die bodhi-pakkhiya-dhamma: die 37 
kwaliteite wat verband hou met die summum bonum van 
Boeddhisme, naamlik verligting (bodhi). 


Enkele bondig vergelykende en krities vertolkende opmerkings 
oor die sentrale elemente in Dante se Purgatorio, die atthangika- 
magga en die Visuddhimagga is nou moontlik. 


N progressie 


Die lyding in Purgatorium is nie primêr straffend nie, maar 
louterend. Dit is 'n plek van liefdevolle ontsondiging, die bereiking 
van ware vryheid. Tog is daar ’n element van ‘straf’ in die sin dat 
die gevolge van slegte dade (skuld) hulleself uitwerk en afgewerk 
moet word, al is die oorspronklike daad of dade deur God 
vergewe, en al duur die proses van uitwissing van die laaste spoor 
van die sleepsel ook eeue. Skuld is die nawerking van gedane 
kwaad. In daardie sin draai die hele Purgatorio om skuld en die 
afbetaling daarvan, die boet daarvoor. As analogie van die 

menslike lewe is die Purgatorium en die proses van skuldafwerking 
nie slegs 'n tragiese oord nie (dít ook wel), maar 'n geskenk, die 
moontlikheid van geestelike groei in 'n proses van loutering. 


Daar is ’n voor die hand liggende ooreenkoms in funksie met 
die Agtvoudige Pad. Dink aan die onafwendbare nawerkinge van 
die wet van karma (kamma). Die einde van canto XXXIII Cin 
Paradiso) sou dan die ekwivalent van die bereiking van verligting 
(nibbäna) in Theravada benader, al is daar ook betekenisvolle 
verskille. 


Die skema van Dante druk 'n spiraalvormige en tog direkte 
progressie volgens 'n bepaalde, vaste, voorgeskrewe volgorde 
van stadiums uit, onder van die strand af tot in die Aardse Paradys 
bo-op die bergpiek. Binne-in elk kan die vooruitgang betreklik 
vinnig of besonder stadig (selfs eeue) duur. Syne is in struktuur 'n 
temporele, geografiese voorstelling, maar dit weerspieél tog ook 
'n bepaalde struktuur van samehangende sondes. Die voorstelling 
van die Agtvoudige Pad dui op progressie van begin- tot eindpunt, 
maar dit kan ook voorgestel word as 'n wiel rondom 'n leë as met 
agt speke wat mekaar impliseer en waar die begin by enigeen 
kan wees, hoewel al agt altyd saam funksioneer, sonder ’n vaste 
volgorde, al word die skema onvermydelik voorgestel deur érens 
te begin opnoem, gewoonlik by moraliteit of by insig. Hier is by 
meditasie begin. Maar hoe ook al, deurgaans is begin ook einde, 
einde ook begin, telkens op 'n hoér vlak. Buddhaghosa se skema 
gaan ook terug na ’n visuele voorstelling, naamlik die oud- 
Boeddhistiese beeld van sewe koetse wat ná mekaar bestyg 
word op pad na die doel. Dit wek die assosiasie van ’n vaste 
volgorde. Volgens Buddhaghosa begin die reis by moraliteit, 
vervolg dit dan met meditasie (konsentrasie) wat organies 
oorloop in verskille fasette van insig en eindig met die volkome 
insig van nibbàna. Deurgaans hou hy rekening met vinnige of 
stadige, maklike of moeilike progressie (vgl. Nànamoli 1979:82, 
85-88, 780). 


Dante se reis eindig met die onderdompeling in die twee 
riviere waarin die kwade vergeet (Lethe) en die goeie onthou 

word (Eunoé). In die Theravada-skema van vordering speel die 
beeld van ’n rivier ook ’n groot rol. Reisigers op die pad word as 
‘edel’ persone’ (ariya-puggala) aangedui. Opsommend (vgl. 
Nyanatiloka 1980:24 ev.): 


1. Rivierbetreding 


Bevryding van drie bindinge vorder: (i) die foutiewe denkbeeld 
van 'n menslike persoon as sou dit 'n permanente entiteit wees 
met selfs 'n post mortem-voortbestaan; (ii) skeptiese twyfel; (iii) 
verknogtheid aan reéls en regulasies: 


2. Een keer omdraai 


Gevorderde bevryding wat steeds toeneem, maar nog nie finale 
bevryding van (i) sintuiglike begeerte en (ii) haat nie: 


3. Geen omdraai nie 
Finale bevryding van al vyf bogenoemde (‘laer’) bindinge: 
4. Bereiking van die ander oewer 


Hierdie stadium (‘die weg van heiligheid’: arahatta-magga) behels 
bevryding van die vyf 'hoër' bindinge: (i) begeerte na ’n fyn 
materiële bestaan; (ii) begeerte na nie-materiële bestaan; (iii) 
ydelheid; (iv) rusteloosheid; (v) onkunde. 


E digter-profete - en oorleweraar- 
kommentators 


Daar is ook betekenisvolle verskille tussen die twee stelsels. 


Reeds in die eerste reéls van canto | kondig Dante homself aan 
as kunstenaar, selfbewuste digtersanger in diens van die 'heilige 
muses'. Dante weet goed van die ydelheid en verganklikheid van 
roem (canto Xl, wat handel oor die sonde van hoogmoed), en 
verwys selfs na sy eie 'geswolle hoogmoed' wat getemper word 
(XL118 ev.). Tog het sy digterskap as sodanig vir hom buitengewone 
waarde. 'n Element van ydelheid in sy persoon is nie uitgesluit 
nie, en was teenwoordig in sy omringende kultuur waar 
lourierkranse toegeken is. Ook sy twee begeleiers teen die berg 

(Vergilius en Statius) is selfbewuste digters by uitstek. Tog is hulle 
al drie ook, en dit in ’n hoér sin, godsmanne. Vergilius as 
ongedoopte heiden moet kort voor die einde van die reis die 
aftog blaas, maar tog was sy digkuns nie slegs deur die muses 
nie, maar deur die Allerhoogste Self geinspireer. Dit geld in 'n nog 
hoér mate vir Statius en Dante. Dante dig welsprekend en as 
geinspireerde profeet teen die misstande van Kerk en Ryk. Hierdie 
drie was nie godsmanne omdat hulle digters was nie, ook nie 
omgekeerd, digters omdat hulle godsmanne was nie - sulke 
identifikasies sou te ver gaan. Tog is die verband tussen die 
twee kwaliteite ook nie blote toeval nie. Elk skenk aan die ander 
'n hoër waarde. Dit is simbolies van die integrasie van die 
Christendom en die klassiek Europese heidendom (ja, dit is 
waartoe Dante hom beperk het - histories kon hy ook nie meer 
doen nie), maar daaragter, as Garant van die waarheid van wat en 
hoe hulle dig, is God (sien onder). 


In die Boeddhistiese geskrifte betree die leser 'n ander 
wêreld. Theravada het ook besondere digkuns opgelewer 
(byvoorbeeld die Sutta nipata en Dhammapada), maar niemand 
weet wie die digters is nie. Dit was nie die geval dat hulle 
ongelukkig net in vergetelheid verdwyn het nie, maar dat hulle 
hulself berekend op die agtergrond gestel, selfs - reg verstaan - 
tot ‘niet’ gemaak, as ‘niet’ gesien het. Dit sou stellig ook verband 
hou met 'n belangrike dimensie van die weg na suiwerheid: deel 
van die klassieke suiweringsvoorskrifte (sikkhàpada) van 
Theravada , wat ingesluit het die vermyding van dans en musiek, 
vertonings en versiering en sierkranse (by implikasie ook 
lourierkranse vir digters). Op die agtergrond hiervan het ’n heel 
ander metafisiese uitgangspunt gelê as wat by Dante die geval 
was: juis nie God as Garant nie. 


Die memoriseerders en neerskrywers van die kanoniese 
verwysings na die Agtvoudige Pad was in hul eie oë en dié van 
hul kollegas nie geleibuise vir halfgoddelike muses of feillose 
goddelike openbaring nie. Hulle was slegs getroue kanale vir die 
menslike oorleweringsproses wat na die woorde van die Verligte 

teruggegaan het tot na die eerste generasie wat gesé het: 'Aldus 
het ek gehoor' (evam me sutam). 


Buddhaghosa was'nintellektueleswaargewig, sistematiseerder 
en harmoniseerder in die klas van ’n Aquinas in die Westerse 
Christendom. Maar, anders as Aquinas (en Dante), soek 
Buddhaghosa nie na integrasie van twee verskillende religieuse 
en kulturele stelsels nie, maar die finale harmonisering van die 
verskeidenheid aksente binne een, naamlik Theravada. Sy 
skryfstyl is nie glansend nie, om van poéties nie te praat nie, maar 
dig en saaklik. Tog het dit ’n eie krag en aantreklikheid en kan hy 
besonder toepaslike beelde as illustrasies gebruik. Van hom as 
persoon weet die geskiedenis, soos vroeér vermeld, besonder 
min. In sy groot kompendium lé hy sonder aankondiging wel 
nuwe en vernuwende aksente, maar dit word alles gedoen sonder 
dat sy persoon na vore gestoot word. In die hele Visuddhimagga 
verwys hy slegs een keer na sy eie standpunt, en dit bloot as 
voorkeur (XII1123). Die verklaring moet nie slegs in persoonlike 
beskeidenheid gevind word nie, maar vloei voort uit die 
kenmerkend Boeddhistiese uitgangspunte. 


N teisme - en meta-teisme 


Die eerste sonde, die hoofsonde in Dante se skema, waaruit die 
ander spruit, is hoogmoed. Dus, op die Eerste Terras, word die 
sonde van hoogmoed, kulminerend in opstand jeens God, 
gesuiwer. Vir die Boeddhisme is onvoldoende insig die wortel van 
alle foute. 


Die opvatting aangaande die ewige, Drie-enige God teen wie 
gesondig word en wat vergifnis skenk soos in die klassieke 
konsilies van die Kerk geformuleer, is die aksiomatiese, 
onwankelbare rots waarop Dante se hele bergkonstruksie berus, 
in so 'n mate dat hy dit nie eens hoef te beklemtoon nie, en dit nie 
hier met teksbewyse uit sy Purgatorio gemotiveer hoef te word 
nie. Dit is 'n goddelike openbaring van die goddelike Wese, en 
dus nie alleen onbetwyfelbaar nie, maar tewens ook redelik 
onbewysbaar en onverstaanbaar. In 'n frase dig in die buurt van ’n 

uitspraak van die Noord-Afrikaanse teoloog Tertullianus (ca. 155- 
ca. 240 AJ) aangaande die dood en opstanding van die 
vleesgeworde Seun van God as volledig God en tog volledig 
mens, naamlik 'geloofwaardig, want dwaas .. seker, want 
onmoontlik’ (credibile quia ineptum, … certum quia impossibile’), 
lé Dante die volgende woorde reeds vroeg op die Bergreis (111.56) 
in die mond van Vergilius: 'Dwaas is die mens wat op die rede 
vertrou om die oneindige weé, wat een Substansie in drie Persone 
berg (una sustanza in tre persone), te kan peil’ Hierdie 
geloofsveronderstelling dra die hele Purgatorio om tot volle 
klaarheid te kom in Dante se visioen van God in die Paradys 
(Paradiso XXXIII). 


Die Boeddhisme het 'n ander, skynbaar teenoorgestelde en 
onversoenbare uitgangspunt en eindpunt: die oorskryding van 
die (onbewysbare) geloof in so 'n Wese as Grond, Skepper of 
Redder van Syn.Hierdie siening word nie aangebied as openbaring 
of onaanvegbare dogma nie, maar as werkshipotese, deur elkeen 
eksperimenteel (ervaringsmatig, meditatief) verifieerbaar. Die 
bestaan van gode (talle van hulle) word nie ontken nie, maar 
(soos die gode in die Griekse pantheon) is hulle nie veel anders 
of meer as mense in die stygende orde van lewende wesens van 
diere af, en het geen uiteindelike status nie. Ek sé 'skynbaar 
teenoorgesteld' omdat die werkshipotese waarvan ons ondersoek 
uitgaan, is dat indien teisme transenderend voldoende verleng 
word, dit sou konvergeer, in ’n pax fidei, met insig wat in die 
Boeddhisme 'n duidelike formulering gevind het, meer so as in 
enige ander religie. Uiteindelik word die teisme uitgeput: 
positiewe religie word negatiewe religie, word leegheid. Alle 
grense word stil oorgesteek. ’n Voorbeeld vandie vroeë verlenging 
in hierdie rigting in die Christendom is die mistiek van 'n tydgenoot 
van Dante, Meester Eckhart (1260-1328) (Hecker 2001) - meer so 
as in die geval van die ortodokse Dante self. 


In die atthangika-magga is die begin- en eindpunt van die reis 
na suiwerheid regte insig, en die eerste fout is gebrek aan insig, 
wat fundamenteel gemanifesteer word in die gebrek aan insig in 

a-(n)-attà C‘nie-self’): die waarheid dat daar geen blywende 
substansie van enige aard is nie. Dit relativeer, meer nog, 
kanselleer uiteindelik, elke dogma aangaande 'n Ewige God, 
kwalifiseer dit as gekonstrueerde menslike denkbeeld. Dit word 
net ingesien wanneer die ander oewer bereik word. Hierdie 
standpunt is nie dieselfde as militante 'ateisme' waar die 
privatiewe voorvoegsel ‘a’ prakties neerkom op 'anti-', dus eintlik 
vyandige ‘anti-teisme’; ook nie dieselfde as 'a-teisme' (hier wel 'n 
privatief) in die sin van onbelangstellende onttrekking van die 
hele kwessie nie. Die Boeddhistiese siening word ten beste 
weergegee as 'meta-teisme', waar ‘meta-’ dui op ‘na-’, ‘agter’, 
'verder', wat weer dui op verlenging, transformasie, transendering 
tot en met uiteindelike ontlediging van alle begripskonstruksies. 
Dan is 'meta-teisme' die deurdring tot en deurdenking van die 
uiteindelik konsekwensies en die innerlike tendens van 'teisme'. 
Wat oorbly, is objeklose vertroue en vrede: sufifiatà (‘leegheid’). 
Dit is die mees fundamentele verskil tussen Dante se Christelike 
purgatorio en Boeddhistiese visuddhi. 


Buddhaghosa veronderstel en bevestig deurgaans die 
Boeddhistiese aksent op nie-substansie ('nie-self': an-attà). Die 
werklikheid is 'n wiel van wording sonder ‘Maker’ (Brahma) wat 
daarbuite staan en dit ‘maak’ (XVII.282; XX1.48). Dit is nie die 
geval dat Buddhaghosa die bestaan van ’n bomenslike wese, 
god, hoér as die ander (Brahma), ontken nie, so min soos wat hy 
die empiriese bestaan van mense ontken. Hy skakel hom gewoon 
in die vloei van die werklikheidsproses in, en hy word 
ontsubstansialiseer. Die implikasie is dat Buddhaghosa die 
Christelike godsbegrip sou nivelleer ten gunste van ’n pan- 
oorsaaklikheidsproses. By Dante word die verhouding tot God, 
soos gedefinieer in die kerklike dogmas en deur Thomas 
Aquinas, op die berg van suiwering gereinig: die kwaad (veral 
hoogmoed) daaruit verwyder; in Theravada word die begrip 
'god' self, 'n gedogmatiseerde mitologiese konstruk, gesuiwer 
(vgl. Dharmasiri 1974). 

N Verlosser - en wysheidsleraar 


Die hoofstroom van die Westerse Christendom dra 'n oorweld 
igende besef van sonde, skuld, straf, boete, vergifnis; in die 
Boeddhisme is die sentrale probleem lyding weens onkunde en 
gebrek aan insig. Die gestaltes van die twee hooffigure in die 
twee religieë hou daarmee verband. 


Die feit dat Dante se reis in die Purgatorium vroegoggend 
begin op Paassondag, die dag van Christus se opstanding uit die 
dood, is van grondliggende belang. Onderliggend deur die hele 
joernaal is die Christelik Westerse tradisie wat in die groot 
ortodokse konsilies beslag gekry en, wat Dante betref, in die 
teologie van Aquinas finale vorm bereik het. Teen die einde van 
die reis (vanaf canto XXIX) word Christus in komplekse simboliek 
voorgestel as "n griffioen, 'n samestelling van arend en leeu: 
Christus as God-en-mens. In canto XXXI het Dante ’n indirekte 
visioen van sy Verlosser. Hierdie beskrywings van die digter 
veronderstel die hele leerkompleks van Christus as Een van die 
Drie-eenheid, God en mens, uit die maagd gebore, tot verlossing 
van die mensdom, plaasvervangend gekruisig, op die derde dag 
opgestaan uit die dood, opgevaar na die hemel en sittend aan die 
regterhand van die Vader tot die dag van sy wederkoms en die 
laaste oordeel. Die louteringsreis teen die Berg op is ondenkbaar 
sonder hierdie leerstellige pakket. Dit is ook haas onvermydelik 
dat die hele voorstelling Christelik in 'n uitsluitende sin is. 
Ongedooptes en ongelowiges (dus nie-Christene) het geen 
toegang tot die Purgatorium nie. 


Die Theravada-louteringsproses begin volgens 'n klassieke 
formulering (die ‘drievoudige toevlug’) met ‘ek neem toevlug in 
die Boeddha' (letterlik: 'die Verligte”. Dit behels twee dimensies. 
Die eerste dimensie is dat die Boeddha ’n ten volle verligte mens 
is, nie God of God-mens nie. Ook nie plaasvervangende Middelaar 
tussen God en mens nie. Hy is 'n wysheidsleraar met diepe insig 
en 'n insigskenkende onderwyser. Die tweede dimensie is dat 
mense hulle toevlug na hom neem as voorbeeld, leermeester, 

inspirasie. Daarmee verbind hulle hulself nie tot geloof in die sin 
van ’n Dante nie, maar tot die onderskeidende toetsing en 
toepassing van die leer van die Boeddha in hul eie nadenke en 
lewe. Loutering is selfloutering. Die weg word in eie inspanning 
tot die einde toe voltooi. Mens word nie danksy instituut deur 
geloof gered (gesuiwer) nie, maar in en deur eie insig, eie 
lewenskwaliteit. 


Tussen Dante (asook soortgelyke Christelike denke) en 
bogenoemde Boeddhistiese denke is 'n versoening moeilik 
denkbaar, behalwe in die vorm vanformeel vriendelike wedersydse 
afsluiting. Die Ortodoks Christelike leerstellinge wat histories 
getriomfeer het, is 'n grootse denkprestasies wat oor eeue strek 
en wat op Griekse metafisiese veronderstellings voortgebou het, 
maar nie op absoluutheid kan aanspraak maak nie - want 
daaronder val 'n diepte van oneindigheid oop (vgl. Krüger 
2018:351-357). 


Tog is dit belangrik dat daar van die vroegste tyd in die 
Christendom af ook ander opvattinge aangaande Jesus was as 
die een wat uiteindelik in die Weste getriomfeer het (vol. Van 
Aarde 2001). Een hiervan is die Ebionitiese (Joods-Christelike) 
volgelingskap van Jesus, wat die toeskryf van godheid en 
maagdelike geboorte aan hom van die hand gewys het (vgl. Van 
Aarde 2006). 'n Ander is die denke wat in die Evangelie van 
Thomas (Pagels [2003] 2005; Muller 2002) neergeskryf is, en 
wat (anders as die Evangelie van Johannes) nie die identifikasie 
van Jesus met God leer nie, maar wel dat die lig van God in hom 
(soos in alle mense) teenwoordig is (Pagels [2003] 2005:40 ev). 
'n Christologie wat Jesus nie as God nie, maar as mens in die 
hoogste sin en as sublieme wysheidsleraar gesien het, is dus in 'n 
Christelike konteks denkbaar. Versoening tussen die Christelike 
denke op die voetspoor van Thomas en Boeddhisme sou 
inderdaad makliker gewees het as een tussen Boeddhisme en die 
denke wat as ortodoks in die Westerse Christendom getriomfeer 
het en Purgatorio onderlê. Thich Nhat Hanh ([1995] 2007) 
beweeg byvoorbeeld in so "n rigting. 

Wat betref Dante se Purgatorio as prominente 
verteenwoordiger van Westers Ortodokse denke, aangrypend 
uitgedruk, stuit die mistiek wat op weg is na bestaansuiwering in 
'n universeel menslike reikwydte tot op 'n gesigseinder waar 
alle denke oplos, skynbaar voor 'n hek. Dit wil voorkom of dié 
konstruksie van Dante die hek nie oopsluit nie, maar toesluit. Die 
atthangika-magga en visuddhi-magga lei in 'n wyer, groter 
ruimte in. Die metafisies mistieke rigting waarin hierdie nawoord 
beweeg, tree buite God-gegarandeerde gedogmatiseerde 
geloofsekerheid en sekuriteit, in die oopte van die menslike soeke 
na suiwerheid, soos gevind in die insig van edel vriende soos 
Siddhattha Gotama en Jesus van Nasaret. Die Jesus wat dan 
verskyn, is Insig-Verligte, emosioneel en moreel gebluste 
Liefdevolle as voorbeeld en leermeester op die weg van loutering. 


Volgens Dante se model van die hiernamaals, wonderskoon 
verpak, bevind die Boeddha as ongedoopte ongelowige hom nie 
eens teen die Louteringsberg nie, maar in die Hel. Jesus, vermoed 
ek, sou nie daarmee saamgestem het nie. 'n Ander denkweg is 
nodig. 


N mitologisering - en ontmitologisering 


Dante het die Ou en Nuwe Testamentiese mitologie oorgeneem, 
en daarop voortgebou, dit uitgebrei. Sy Purgatorio wil die 
volgende in een samehangende raamwerk integreer: 


* die wetenskap van sy tyd, voortbouend op die Griekse denke 
(onder meer geografie) 

e Bybelse mitologie (bv. skepping, inkoms van sonde en dood, 
verdrywing uit die tuin van Eden, maagdelike geboorte, 
opstanding, hemelvaart, laaste oordeel) 

* klassiek heidense mitologie 

* kerklike teologie en dogma 

* Sy eie mito-poétiese nuutskeppinge. 

In watter mate het Dante self in die reis met bogenoemde 
elemente: 


* die mitologie geglo as feitelik waar en dit aangebied as waar, 
of tog darem waarskynlik 

* dit aangebied as moontlik of ten minste denkbaar 

* onderskeid gemaak tussen hoofsaak en bysake, sentrum en 
periferie 

* dit geheel en al, met insluiting van al die elemente aangebied 
as kontinuering van goddelike openbaring in die vorm van 
illustrerende simboliese denke en taal 

* die geheel, met insluiting van die bybelse gegewens, verstaan 
as groot religieuse mitologie 

* die geheel op die tafel geplaas as stigtelike versinsel? 


So ’n vraag is moeilik om te beantwoord. Dante kon nog nie 
rekening gehou het met die kenteoretiese komplikasies wat ’n 
Kant (1724-1804) in die laat 18de eeu teweeg sou bring nie (maar 
wat tog ook byna tweeduisend jaar vroeër deur 'n Nagarjuna in 'n 
ander religieuse kultuur, naamlike die Indiese uitgewerk is). In sy 
tyd was ’n ontmitologiseringsprogram en die eksistensialisering 
van religieuse denke, soos dit byvoorbeeld ses eeue later by 
Bultmann (1884-1976) na vore sou kom, nog nie op die horison 
van moontlikhede nie. Ek sou vermoed dat hy wel 'n onderskeid 
sou maak tussen: 


* Bybelse gegewens (bv. die verhale in Gen 1 en 2) wat hy as 
goddelik geopenbaarde waarheid sou beskou het 

* kerklike dogmas en verklarings wat legitiem, onfeilbaar waar is 

* elemente van sy eie werk wat getrou die spoor van die Skrif en 
kerklike leer en tradisie volg en voortsit 

* die geldende wetenskap van die tyd 

* pure illustrerende fiksie, wat gebruik maak van al die 
suggestiewe moontlikhede van ’n poétiese woordespel (vgl. 
Hollander 2001:94 ev. vir hierdie fassinerende probleem). 


Ons tyd is grootliks verstoke van aangrypende, ingrypende 
simbole. In Dante se tyd was dit anders. Sy werk is die verbale 
ekwivalent (en meer) van die plafon van die Dom in Florence met 

sy 13de-eeuse mosaiekversierings, wat in grafiese besonderhede 
die heerlikheid en aakligheid van die Laaste Oordeel uitbeeld. Dit 
sou as kind al 'n groot indruk op hom gemaak het. Kon hy as 
geestelik vol-wassene deur die plafon in die oop lugruim ingekyk 
het? Anderkant simbole lê 'n onpeilbaar diep, leë ruimte. 


Die louteringsweg van Theravada figureer in 'n denkraam wat 
die oud-Indiese mitologiese kosmologie as mindere vlak tolereer, 
selfs opvoedkundig gebruik, maar uiteindelik te bowe gaan en 
agterlaat. 'n Groot verskil tussen Dante en die Boedhistiese suttas, 
tussen die denkbeeld van die Purgatorium en die atthangika- 
magga, selfs (veralgemeen) tussen Christendom en Boeddhisme 
as teoretiese stelsels, is dat laasgenoemde in staat en bereid is 
om veel verder as eersgenoemdes te ontmitologiseer sonder dat 
die kern van die leer aangetas word. In die klassieke Theravada is 
helle (as louteringsoorde) en hemele terugvalopsies op populére 
vlak, pedagogiese hulpkonstruksies vir sover nodig, nie wesenlik 
wat die sentrale boodskap betref nie. Dit kan ook by Buddhaghosa 
waargeneem word. Op die Agtvoudige Pad is die rivier wat 
binnegegaan en oorgesteek word, sonder enige verder aanspraak, 
net die illustrasie van 'n innerlik individuele, eksistensiële 
louteringsproses. 


Kortom: Dante mitologiseer meer, in voetspoor van die Bybel; 
Boeddhisme ontmitologiseer en radikaliseer en eksistensialiseer 
meer. Ek is van mening dat in die tasting na ’n pax fidei vandag 
hoé waardering van Dante se gedig as kunsskepping gepaard 
sou gaan met 'n eksistensialiserende, ontmitologiserende, 
relativerende oordeel oor die heilsleer daarin vervat, in die rigting 
van 'n radikaler mistiek. 


ll die mens as ewiglewend - en as 
verganklik, niesubstansieel 


Dante se hele konstruksie van Purgatorio berus op die aanname 
dat die liggame van persone wat sterf, ontbind en tot niet gaan, 

maar dat hul siele vir eeue daarna teen die Louteringsberg kan 
boet, en dat sulke liggaamlose persone gedurende daardie 
liggaamlose toestand onophoudelik uiterste fisieke ongemak en 
pyn kan ervaar. Dante die denker besef dit is 'n probleem, en laat 
Dante die pelgrim in canto XXV.19 aan Statius vra hoe gestorwenes 
honger en dors kan ly? Die Bybel verskaf geen antwoord nie. 
Statius trek los met 'n lang en diep filosofiese en wetenskaplike 
diskoers (canto XXV.22-108) wat nie alleenlik swaar op Aristoteles 
leun nie, maar ook die Moslemgeleerde Ibn Rushd betrek. Hierdie 
kwessie hou natuurlik ook verband met die mite van die 
liggaamlike opstanding van Jesus, volgens die evangelies: almal 
sal eendag opstaan, soos Hy op die derde dag. Soos vroeér gesé, 
berus Purgatorio volkome - nie net die tydsberekening van ons 
digters se reis bergop (Paasnaweek) nie, maar ook die hele 
religieuse struktuur van denke - op die geloof in die opstanding 
van Jesus, die nadoodse loutering van gelowiges, en die laaste 
opstanding van almal. 


In hierdie verband moet die waarde van canto XXV hoog 
geskat word. Dante se beskrywende en emotiewe taal tree hier 
op die agtergrond, en Statius beleer die leser met ’n 
wetenskaplike, embriologiese, metafisiese diskoers. Tog bevat 
hierdie canto ’n kwessie grondliggend aan die hele projek 
Purgatorio: die teoretiese versoening van die klassieke denke en 
die Christendom, wetenskap en geloof. Die projek as sodanig is 
bewonderenswaardig, en die inhoud daarvan indrukwekkend. 
Dante val terug op Platonies-Aristoteliese substansialisme. Of 
dit oortuigend slaag om die fisieke belewenisse van liggaamlose 
dooies denkbaar te maak, is 'n ander saak. Uit die huidige 
oogpunt sal mens oordeel dat sy wetenskap diensbaar gemaak 
word aan sy mitologie. Terugkeer na Statius se ‘wetenskaplike’ 
verklaring is nie moontlik nie. 


Theravada huldig heel ander opvattings. Die bestemming en 
eindpunt van die agtpad-reis is nie ewige liggaamlike lewe nie, 
maar die volle realisering (in die dubbele sin van 'kennismatig' en 
'bestaansmatig': in ware denke en in waaragtige lewe) van die 
diepste waarheid van die mens, naamlik dat dit wesenlik 'n 

tydelike konglomeraat van  vyf faktore (khandhas) is: 
liggaamlikheid, sensasie, persepsie, wilsfaktore en bewussyn. 
Geen deel daarvan is ewig nie. Die Boeddha het juis nie tot die 
lewe teruggekeer nie, maar finaal heengegaan (sy parinibbàna: 
‘volle nibbana’). Dit is ook die wesensvervulling van ’n ten volle 
verligte, 'n arahant (letterlik, ‘verdienstelike’): iemand wat die 
ander oewer bereik het. Van nadoodse loutering is daar geen 
sprake nie. Dit is onnodig, want die volle loutering het reeds in die 
lewe plaasgevind. Die arahant gaan met volledige insig, asook 
emosioneel volkome gelouter en gelukkig finaal heen. Dit is die 
post mortem-bestemming van die mens, die ekwivant (met alle 
verskille) van die Christelike paradiso. 


Maar wat van diegene wat nie as arahante sterf nie? Hier val 
die Boeddisme terug op die variant van ’n ou Indiese opvatting, 
naamlik oor en oor gebore word. Dit is nie so ver verwyderd van 
'n purgatorium as wat dit met eerste oogopslag sou lyk nie. Ten 
beste, skep dit die moontlikheid van toenemende verbetering 
lewe na lewe; ten slegste, is selfs nadoodse verblyf in een van die 
helle nie finaal nie, maar tydelike inkeer in 'n verbeteringskool. 
Daar is altyd hoop. Ek beskou die gedagte van hergeboorte as ’n 
verstek opsie, ’n voorlaaste gedagte, terugval op ’n ou mitiese 
denkbeeld as aanmoediging vir diegene wat nie as finaal 
gelouterdes sterf nie, maar érens halfpad, soos die meeste mense. 
Die essensie van die hergeboorte denkbeeld, eksistensieel 
opgeneem, is dat elke sterwende en gestorwe mens spore 
(Boeddhisties gesproke, ‘karma’) nalaat, náwerkend terugkeer in 
die groot kosmiese proses. 


Albei religieë met hul onderskeie mities populêre opsies 
(Christelik: hel, heuwel en hemel; Boeddhisties: hergeboorte), 
oordeel ek, vind hul uiteindelike verdieping, transendering, 
verwesenliking in eksistensieel mistieke denke soos dit in 
die denkbeeld van die Agtpad verskyn. Dit is die rigting na 'n 
pax fidei. 


Ten slotte, terloops: ’n betekenisvolle verskil tussen die 
antropologie van klassieke Boeddhisme volgens Theravada en 

klassieke Christendom soos deur Dante verwoord, is dat vir 
Boeddhisme begeerte (tanhaé) in enige vorm en graad die 
worteloorsaak van menslike lyding is, selfs al sou dit die begeerte 
na heil wees; Dante sluit aan by Aristoteles se leer van die goeie 
as die goue middeweg tussen uiterstes: middeweg, matige 
begeerte en/of drang, byvoorbeeld na goud, is juis goed; te min 
begeerte daarna (verkwisting), sowel as te veel (gierigheid) is 
sonde. Die verskil tussen die twee religieë vloei voort uit die 
agterlating van ewigheidsdenke in eersgenoemde en die 
handhawing daarvan in laasgenoemde. 


N noodsaaklike institusionele 
bemiddeling - en eie inspanning 


In Dante se konstruksie word Purgatorium voorafgegaan deur 
Ante-purgatorium. Dit beteken: die loutering van die sondaar 
word voorafgegaan deur die institusionele gesag en mag van die 
Kerk in twee vorme. Eerstens is daar die kerklike ampte en rites 
van die formele kerk, tweedens die kerkvolk met hul voorbidding 
tot God vir oorledenes. Die sonde van hoogmoed en wat daarmee 
saamhang, is nie slegs teen God en dan teen medemens gerig 
nie, maar vind sy eerste uiting in koppigheid en onverskilligheid 
jeens die Kerk. Vóór boete vir sonde teen God en mens moet die 
verhouding tot die Kerk herstel word. Dit is sine gua non vir die 
hele proses (vgl. canto III.133 ev). 


Institusionele nieversorging, om van ekskommunikasie nie te 
praat nie, is heilsnoodlottig, berou en bely in die institusionele 
Konteks heilsnoodsaaklik. So 'n opvatting ken besonder veel 
mag toe aan die godsdienstige instituut en sy ampsdraers as 
ingange tot God voor wie in die geheim berou, bieg en bely 
word - oor die lewendes en selfs oor die dooies. Nie slegs 
ekskommunikasie nie, maar om uit luiheid nié die gesag van die 
kerk en haar sterwensrites te eerbiedig nie, of om weens 
onverwagse dood nie betyds daarby uit te gekom het nie, het 
ewigheidskonsekwensies. 

Hier moet ’n betekenisvolle verskil van Theravada aangemerk 
word. Die Boeddha het sy monnike opdrag gegee om die 'hoogste 
boete' aan ’n wederstrewige monnik Channa op te lé: tydelike 
maatskaplike swye (Digha Nikaya XVINI.4). Reeds in die eerste 
stadium van vordering op die heilsreis word afhanklikheid van 
institusionele reéls en regulasies agtergelaat. En die lewendes het 
geen inspraak betreffende die lot van die dooies nie. 


'n Raakpunt - ooreenkoms sowel as verskil - tussen Dante se 
Christendom en Boeddhisme verdien aandag. In albei is wat in 
die laaste lewensoomblikke gebeur, van groot belang: by Dante 
wentel die ewige heil van die ewige siel in die ewige lewe hierna 
om berou en vergifnis met betrekking tot die Kerk; in die 
Boeddhisme wentel 'n waarskynlike volgende geboorte om die 
sterwende se wil in daardie uiterste situasie met betrekking tot 'n 
volgende lewe in 'n proses van hergeboorte. 


Een van die agt trajekte van die atthangika-magga, in 'n sin die 
eerste, is sammä-väyäma (padhàna), ‘regte inspanning’: die wil, 
voorneme en inspanning om onsuiwerhede te oorwin en daarvan 
ontslae te raak, en om suiwerhede te laat posvat, te ontwikkel en 
te behou. Daar is egter nie 'n assosiasie met die dimensies van 
straf, boete en ylende haas, soos teen die Louteringsberg nie. 


Die woord arahant, verwysend na "n heilige, in ons huidige 
konteks, 'n volkome gesuiwerde, kom van die werkwoord arahati: 
‘verdien’. Dit druk ook ’n fundamentele verskil met die 
gedagtegang van Dante uit. Een van die drie 7i-ratana (die ‘Drie 
Juwele’) is die gemeenskap van hulle wat daarna streef om na die 
voorbeeld en lering van die Verligte te leef: die sangha. Let wel, 
dit word derde gelys; die maatskaplike dimensie is belangrik, 
maar is tersiér tot die Verligte en die waarheid (leer). Wat vas 
staan, is dat die sangha as sodanig, of individuele monnike en 
nonne daarin, nie suiwering oor iemand kan uitspreek nie, so min 
soos die god Brahma dit kan doen. 


Ook Buddhaghosa se Visuddhimagga is nie 'n onderdanige 
teks (hetsy aan Brahma, Buddha of sangha) nie, maar ’n heroiese 

een. In die openingsvers van die inleiding van sy boek (1.1) word 
die ‘wyse man'(naro sapafifio) beskryf as ‘vurig energiek’ (atap/). 


Die afwysing van traagheid in sowel Ante-Purgatorium as op 
die Agtvoudige Pad herberg dus belangrike verskille in die twee 
stelsels. In eersgenoemde skema is die traagheid wat oorkom 
moet word, die traagheid om mens aan die Kerk te onderwerp. In 
laasgenoemde skema valal die klem op die positiewe selfaktivering 
van die mens, sy en/of haar vryheid om in eie wil, voorneme en 
inspanning die heilsweg te betree en te voltooi. 


Dante moet nie hard geoordeel word nie. Hy het intellektueel 
dapper gedoen wat in terme van sy tyd en situasie moontlik was. 
Wat die struktuur van sy gedig betref, het /nferno IV en Purgatorio 
I-IX dieselfde funksie: die akkommodasie van hoogstaande 
mense in alle opsigte - behalwe dat hulle nie deel was van die 
Christelike Kerk nie. Vergilius en Cato, byvoorbeeld, staan in geen 
opsig terug vir die Christelike siele in Ante-Purgatorium nie - 
behalwe dat hulle nie in Christus kon geglo het nie, en nie deur 
die doop in die Christelike kerk ingelyf was (kon wees) nie. Dante 
probeer 'n subtiele balans hoog op 'n gespanne koord handhaaf. 
Alles is vir hom op die spel. Mens verstaan hom, het simpatie vir 
hom, bewonder hom. Maar die verskil tussen Hoog-Middeleeue 
en vandag mag nie uit die oog verloor word nie. Vandag het sy 
eie taak om met integriteit integraal dink. 


N sosiale gewete 


Meer nog as /nferno is Purgatorio 'n politieke dokument. Politiek 
is nie slegs intrinsiek deel van die konteks nie, maar van die teks. 
Vir ons digter was politiek 'n heilige saak. Reeds die ontmoeting 
van die pelgrims in die eerste canto met Cato en die funksie 
van Cato as Bergbewaker in die hele louteringsopset, is ’n 
onmiskenbare aanduiding van die belang van die politieke 
dimensie van loutering vir Dante. Cato was immers by uitstek 'n 
politieke figuur wat sy lewe vir politieke vryheid afgelé het. In 
daaropvolgende cantos kom die leser telkens politieke situasies 

en figure uit die klassieke oudheid, die Skrif en Dante se 
tydgenootlike situasie teé. 


Dante het nie net onwillekeurig in 'n politieke konteks beweeg, 
gedink en geskryf en toevallig ook wel politieke standpunte 
gehuldig nie. Vir hom was poësie 'n politieke daad. Die agtergrond 
was nie slegs dat Florence volgens sy siening (soos dit twee eeue 
later ook nog vir Machiavelli die geval sou wees) besmet was 
deur korrupsie en geweld, met politieke moord en ballingskappe 
nie, maar meer, naamlik dat die heilige balans van die twee 
magsentra, naamlik kerk (geinstitusionaliseer in Roomse Kerk en 
pous) en staat (geinstitusionaliseer in Romeinse ryk en keiser), 
erg, miskien onherroeplik, versteur geraak het. 


Wat uit ons huidige historiese perspektief gesien sou kon word 
as manifestasies van die onafwendbare, miskien tragiese, epogale 
inkalwing van een orde en die tastende begin van 'n ander een, as 
sodanig nie beter of slegter as die vorige een nie, het vir Dante ’n 
besonder sterk morele dimensie, met sterk ondertone van sonde, 
gehad. In sy neerslagtige siening sou die spreuk corruptio optimi 
pessima ['die korrupsie van die beste is die slegste'] van 
toepassing gewees het. Hy beskou dit as sy profetiese roeping 
om dit aan die kaak te stel. In canto XXXII.109 en volgende beskryf 
die digter byvoorbeeld in sewe visioene die sondes van 'n ewe 
korrupte Kerk en Ryk, elk afsonderlik en wedersyds afbrekend op 
mekaar inwerkend, van die begin af tot in sy eie tyd, besoedel 
deur al sewe doodsondes. Dante se maatskaplike gewete en 
betrokkenheid is een van die sterk punte in sy boek. Hy was ook 
maatskaplike gewete, profeet en staatsman (onvoldoende 
waardeer deur Gilbert [1965] 1971). 


Tog hou Dante die moontlikheid van berou en bevrydende 
boete oop vir maatskaplike en politieke sondaars op weg teen 
die Purgatorium op. En in die Aardse Paradys is die temas van 
die sondes en herstel van Kerk-en-Ryk (ja, saam) sterk 
teenwoordig. Dante skep die moontlikheid vir 'n louteringsproses, 
van vergeet-en-onthou in Lethe en Eunoé, wat politieke 

vernuwing moontlik maak. Om sy utopie van volmaakte harmonie 
in en vir sy eie tyd uit te druk gebruik hy in Purgatorio selfs 
die merkwaardige begrip 'Christo Romano' (['Christus Romein'], 
canto XXXIL102) antisiperend op wat eskatologies in die Hemel 
verwesenlik sal word. 


Verrassend, maar gepas is ook die erkenning wat 'n eietydse 
outeur Miroslav Volf (Volf 2006:135 ev.) aan die maatskaplike en 
politieke implikasies van Dante se twee riviere in die Aardse 
Paradys toeken: Lethe (rivier van vergetelheid van die slegte) en 
Eunoé (rivier van herinnering van die goeie). Eers drink Dante, 
soos alle sondaars op weg na suiwerheid, van die Lethe en 
vergeet al sy vorige boosheid (canto XXXI.91 ev). Dan (canto 
XXXII1.103 ev.) drink hy van die Eunoé, as finale ritueel van 
loutering, en is dan gereed om na die Paradys op te gaan. Ook in 
hierdie opsig het die Middeleeuse teoloog besondere relevansie 
vir ’n land soos Suid-Afrika met sy troebel geskiedenis. Laat die 
slegte toe om uiteindelik in vergetelheid te versink, en gun 
die goeie om onthou te word. Wat in die gewone lewe gebeur, 
maak saak, en die maatskaplike samesyn van mens en politiek is 
belangrik. Deurgaans het die aarde en die natuur en die aardse 
lewe as skepping van God in 'n breër sin as die politiek vir Dante 
besondere hoé waarde, soos sy passievolle skilderinge op die 
terrasse van mense se aardse lewens toon. Vroue (Beatrice en 
Matelda) speel byvoorbeeld in sy bereiking van die Aardse 
Paradys ’n groot positiewe rol. 


Dit kontrasteer met die 'wandelende versameling bene’ 
waarheen Buddhaghosa in sy Visuddhimagga (1.55) verwys. Dit is 
egter ’n ekstreme formulering om die punt van verganklikheid en 
dus  begeerteloosheid en  haatloosheid te  beklemtoon. 
Geringskatting en veragting is nie die implikasie van insig in die 
laaste substansieloosheid nie.Inteendeel. Op daardie gesigseinder 
is nie net die aanvaarding van verdwyning nie, maar die blye, 
dankbare verwondering voor die wonder van verskyning. In 
tradisionele Theravada is hierdie tweede dimensie dikwels 
onderwaardeer. Wat maatskaplike betrokkenheid betref, was die 

versoeking vir historiese Boeddhisme om uit a-politiese 
individualisme of in 'n afgeskeie orde te onttrek, groter as wat in 
die historiese Christendom die geval was. Insig in die laaste 
horison van anicca en anattê sou (mis-)verstaan kon word om die 
belangrikheid te misken van die voorlaaste dinge, soos algemene 
maatskaplike welsyn (die dorpslewe, soos dit in dié tyd genoem 
is). Tog was vroeë Theravada nie blind vir die belangrikheid van 
politiek nie. Keiser Asoka (304-232 VAJ) het dit vergestalt. Nie 
slegs het hy ryk en sangha goed in ewewig tot albei se welsyn 
gehou nie, maar ook veel gedoen om die lewenskwaliteit van die 
bevolking te verhoog en te veredel. 


In die Agtvoudige Pad-skema het moraliteit wel 'n beduidende 
maatskaplike dimensie. Die Boeddhistiese etiek draai ook, soos 
die Christelike, om liefde. Weliswaar is die Theravada minder 
passievol as die Christendom, en ek bedoel 'passie' in die twee 
sinne van positiewe hartstog en negatiewe lyding. Die Theravada- 
begrip is 'n sterrekruis met universele welwillendheid (mettä) 
voor, universele mede-lye (karuna) en universele mede-vreugde 
(mudita) weerskante, en universele onverstoorbare gelykm 
atigheid (upekkha) as afronding agter. Die medelye word so nie 
minder nie, maar word gebalanseer met uiteindelike 
onverstoorbaarheid en ja, mede-vreugde in die mooi van die 
lewe. Die nuwe baba, en elke lewende wese, is veel meer as 'n 
sak bene; dit is 'n kosbare lewensgeleentheid. So 'n liefdesbegrip 
het ook sterk implikasies vir 'n maatskaplike gewete en 
betrokkenheid, maar in 'n toonkleur wat nie heilige woede of 
begeerte sou insluit nie. 


Regte denke beteken by die enkeling op die weg na suiwerheid, 
met uitstralende implikasies na ander en wyer maatskaplike 
kringe, denkpatrone vry van lus, haat en wreedheid: liefdevolle 
denke. So 'n uitstraling kan as 't ware organies as spontane 
invloed kom. Dit sluit nie ad hoc maatskaplike en politieke aksies 
of formele strukture, soos politieke organisasies en programme 
uit nie. Soortgelyk het regte spreke ’n uitstralingspotensiaal in 'n 
meer algemene sin: opbouende, waaragtige kommunikasie. Dit 

kan ook ’n immer groter veld bestryk: van privaat gesprekke 
onder vier oé, oor uitgebreide maatskaplike verband tot en met 
joernalistiek, radio, televisie, asook in meer nasionale verband. 
Net so kan die regte handeling uitgebrei word tot ’n voorbeeldige, 
waardige lewenstyl met uiteindelike neerslag in wetgewing 
wat, onder meer, die integriteit van die lewe van mens en dier en 
plant, asook die integriteit van regmatige eiendom, en die 
integriteit van, onder meer, huwelike, vroue en kinders betref. 


Vanselfsprekend het die regte lewensonderhoud algemene 
maatskaplike en nasionale implikasies wat die benadeling van 
alle lewe deur opvoeding en sanksies wil uitskakel, of minstens so 
na as moontlik daaraan kom. In dit alles is die subjek van optrede 
primér die lekevolgeling op die dorp en die monnik of in die 
sanghas wat volle verantwoordelikheid vir hul lewe aanvaar, maar 
niks verhinder die sangha of selfs die staat om as subjek van die 
bevordering van so 'n moraal op te tree nie. Buddhaghosa het in 
sy sewe stappe van lewensloutering geen eksplisiete aandag aan 
maatskaplike etiek in die breér dimensies van die samelewing 
gegee nie, nie wat dorpslewe of koninkryk(e) betref nie. Tog het 
ook hy ’n beduidende openbare rol gespeel, veral met betrekking 
tot taal. Boeddhisme kan inderdaad ingrypende politieke 
implikasies hê (vol. red. Kawanami 2016), wat nie nou hier 
ontwikkel hoef te word nie. 


Hoe kan die hoë morele standaarde van primêre figure soos ’n 
Boeddha en Jesus, asook sekondêre figure soos Buddhaghosa 
en Dante, deur institute en leke in 'n wrede lewe vergestalt word, 
op 'n wyse wat die oorkoming van onvermydelike weerstand en 
konflik sou insluit? Vandag word gekenmerk deur ontsaglike 
kollektiewe probleme, met insluiting van maatskaplike krisisse en 
die ekologiese krisis (wat ’n groot menslike aandeel insluit). Sulke 
probleme rig aan 'n metafisies mistieke denkrigting, ook soos 
gedra in die Christelike, Boeddhistiese en ander tradisies, 'n 
uitdaging, 'n uitnodiging, om 'n betekenisvolle verskil te maak, in 
die gees van 'n pax fidei. 

Die deurwinterde godsdiensfilosoof en ideéhistorikus Kobus Krüger lewer 
met hierdie grondige inleiding tot, vertaling en kommentariëring van en 
krities-aktualiserende nabetragting oor die Italiaanse digter-filosoof Dante 
Alighieri (ca.1265—1321) se tweede mistieke reis, Purgatorio, in opvolging van die 
skrywer se voorafgaande werk oor die eerste deel van die reis, Inferno (2013), 
'n hoogstaande bydrae tot sowel die navorsingsontwikkeling van Middeleeuse 
filosofie in die breé as tot die gespesialiseerde eksegese van Middeleeuse 
mistieke literatuur en Dante-navorsing in die besonder. Geskryf in die keurigste 
Afrikaans, getuig die werk van buitengewone belesenheid en voldoen ongetwyfeld 
aan die hoogste internasionale standaarde vir oorspronklike navorsing, dinamiese 
vertalingspraktyk en verantwoordelike tekstoeligting. Die feit dat 'n werk met 
Soveel subtiele (en subversiewe) ondertone in soepel Afrikaans gepubliseer 
kon word, terwyl die ten diepste Germaanse karakter van die taal gehandhaaf 
is sonder om in gemaklike Latinismes te versand, dien as getuigskrif vir sowel 
die taalbehendigheid van die skrywer as die filosofiese buigsaamheid van die 
Afrikaanse taal. Mag hierdie werk ontvang, herken en waardeer word vir wat dit is, 
naamlik ‘n buitengewone intellektuele prestasie deur ‘n sonderlinge eksegeet van 
Middeleeuse mistieke literatuur. 


Prof. Johann Beukes, Departement Filosofie, Fakulteit Geesteswetenskappe, 
Universiteit van die Vrystaat, Bloemfontein, Suid-Afrika; Center for 

the History of Philosophy and Science, Fakulteit Filosofie, Teologie en 
Religiewetenskappe, Radboud Universiteit Nijmegen, Nederland 


Dit is die tweede boek in Krüger se reis met Dante Alighieri se wéreldbekende 
narratiewe gedig, La Divina Commedia (1308-1320). Baie kundiges beskou 
hierdie Italiaanse gedig (in die Toskaanse dialek van sy dag) as een van die 
grootste werke in die wéreldletterkunde. Dit bestaan uit drie dele: /nferno, 
Purgatorio en Paradiso en beskryf die digter se verbeelde visioen van die lewe na 
die dood. Dante pas die teologie van sy tyd (soos deur Thomas Aquinas verstaan) 
toe, deur Vergilius voor te stel as menslike rede en Beatrice as goddelike kennis. 
Die Purgatorio word in Afrikaans gepubliseer, net soos Krüger se vorige werk, 
Inferno. Die vertaling is nóg vry nóg poéties, tog vertoon dit 'n definitiewe sin vir 
klank en ritme. Hierdie weergawe word aangevul deur 'n inleiding, n verduideliking 
en 'n vertolking. Afrikaans is vandag in 'n krisis, geskok deur die besef van die 
grondwaarhede van die verganklikheid van alles, die diepte van menslike 
verderf en die lyding wat dit tot gevolg het. La Divina Commedia het dus 'n baie 
definitiewe boodskap, uitgedruk in gewone omgangstaal. Krüger sien in hierdie 
liminaliteit ‘n universele konsep van die siel se mistieke reis na die ewige lewe 
wat die eksklusiwiteit en elitisme van godsdiens transendeer vanweë die vergesig 
op 'n meta-teisme wat uiteindelik in stilte opgaan. Dit lei tot 'n ware ontmoeting 
met God. 


Prof. Dr Johan Buitendag, Fakulteit Teologie en Godsdiens, 
Universiteit van Pretoria, Pretoria, Suid-Afrika 


AG 
2 Hi 
AOSIS Ed i 


aosis.co.za Open access at ISBN: 978-1-928523-25-3 
https://doi.org/10.4102/ 
aosis.2020.BK242 


